Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Έρευνας και Θρησκευμάτων: «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις». Το παραπάνω νομοσχέδιο μετά την απόφαση την οποία έλαβε η Διαρκής Επιτροπή Μορφωτικών Υποθέσεων ύστερα από πρόταση του αρμόδιου Υπουργού, συζητείται με τη διαδικασία του επείγοντος σύμφωνα με το άρθρο 76 παράγραφος 5 του Συντάγματος και το άρθρο 110 του Κανονισμού της Βουλής. Η Διάσκεψη των Προέδρων αποφάσισε στη συνεδρίασή στις 16 Απριλίου 2019 τη συζήτηση του νομοσχεδίου σε μία έως δύο συνεδριάσεις ενιαία επί της αρχής, των άρθρων και των τροπολογιών. Επίσης, έχω την τιμή να ανακοινώσω στο Σώμα ότι ο Υπουργός Υποδομών και Μεταφορών, ο Αντιπρόεδρος της Κυβέρνησης και ο Υπουργός Οικονομίας και Ανάπτυξης, οι Υπουργοί Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Περιβάλλοντος και Ενέργειας, οι Αναπληρωτές Υπουργοί Περιβάλλοντος και Ενέργειας, Οικονομικών, καθώς και οι Υφυπουργοί Οικονομίας και Ανάπτυξης και Οικονομικών, κατέθεσαν στις 19-4-2019 σχέδιο νόμου: «Κύρωση Σύμβασης Παραχώρησης του Έργου της Μελέτης - Κατασκευής - Χρηματοδότησης - Λειτουργίας - Συντήρησης και Εκμετάλλευσης του Νέου Διεθνούς Αερολιμένα Ηρακλείου Κρήτης και Μελέτη - Κατασκευή και Χρηματοδότηση των Οδικών του Συνδέσεων». Παραπέμπεται στην αρμόδια Διαρκή Επιτροπή
Κύριε Πρόεδρε, ζητώ τον λόγο.
Τι θέλετε, κύριε Τζαβάρα; Έχετε τον λόγο.
Κύριε Πρόεδρε, εκ μέρους της Νέας Δημοκρατίας, θα ήθελα προ της ενάρξεως της διαδικασίας να κάνω μία δήλωση. Αντιλαμβάνεστε και εσείς, αλλά και όλοι οι συνάδελφοι, πολλώ δε μάλλον ο Υπουργός που έχει τη σχετική νομοθετική πρωτοβουλία, ότι ένα νομοσχέδιο που φιλοδοξεί να ανασυντάξει τον ακαδημαϊκό χάρτη της χώρας και ταυτόχρονα να κάνει μία μεγαλόπνοη και μεγαλεπήβολη εκπαιδευτική μεταρρύθμιση δεν μπορεί, αντίθετα υποχρεούται, να υποστεί τη βάσανο και τη δοκιμασία του δημοκρατικού, κοινοβουλευτικού διαλόγου με άνεση. Δυστυχώς, ήδη έχει προσημειωθεί αυτός ο δημοκρατικός διάλογος με τη βιασύνη την οποία επέδειξε ο Υπουργός, για να το φέρει προς συζήτηση επικαλούμενος τη δυνατότητα αυτής της συμπιεσμένης διαδικασίας που του δίνει ο χαρακτηρισμός αυτού του νομοσχεδίου ως επείγοντος. Εδώ, λοιπόν, ουσιαστικά στραγγαλίζεται ο δημοκρατικός διάλογος και συρρικνώνεται, αν μη όχι και ευτελίζεται η κοινοβουλευτική διαδικασία. Διαμαρτυρόμαστε εντονότατα! Πράγματι, θεωρώ ότι ενδεχομένως να έχουμε και εμείς ευθύνη για το ότι με τη μέχρι σήμερα ανοχή μας έχουμε ενθαρρύνει την Κυβέρνηση να νομίζει ότι η Βουλή είναι παράρτημα της Κυβέρνησης, ότι η Βουλή δεν έχει κανέναν άλλον ρόλο από το να διεκπεραιώνει διοικητικά, γραφειοκρατικά τα νομοσχέδια, ώστε πλέον παίρνοντας τη σφραγίδα και την υπογραφή ότι ψηφίστηκαν να οδηγούνται στην εφαρμογή τους και στη θέση σε ισχύ τους. Αυτό δεν είναι δημοκρατία, όμως. Αυτό δεν είναι κοινοβουλευτική δημοκρατία. Αυτό είναι κάτι άλλο προς το οποίο με δέος ατενίζουμε και εκφράζουμε τον φόβο μας ότι πλέον στην Ελλάδα οι δημοκρατικοί κοινοβουλευτικοί θεσμοί δεν λειτουργούν.
Εντάξει, κάνατε τη δήλωσή σας, ακούστηκε.
Όχι «εντάξει». Θα με αφήσετε να ολοκληρώσω.
Δεν κάνετε αγόρευση τώρα. Μια δήλωση κάνετε.
Το «εντάξει» δεν μπορείτε να το λέτε σε Κοινοβουλευτικό Εκπρόσωπο. Το «εντάξει» αφήστε το να το πείτε εκεί που νομίζετε ότι πιάνει τόπο. [[Θόρυβος από την πτέρυγα του ΣΥΡΙΖΑ]] Ακούστε, τη χάβρα των συριζαίων δεν πρόκειται να την ανεχθώ εγώ προσωπικά ποτέ. Σταματήστε, σεβαστείτε τη δημοκρατία. Έχετε καταντήσει το Κοινοβούλιο λέσχη συζητήσεων και λέσχη παραγωγής ψηφισμάτων. Ακούστε, λοιπόν, κύριε Πρόεδρε. Εάν θέλετε, και το προτείνω και στον κύριο Υπουργό, υπάρχει και άλλος τρόπος, τον οποίο πλέον θα σας τον πρότεινα γιατί είναι ένας τρόπος που αίρει όλα τα προσχήματα. Μπορείτε με μία δημιουργική ερμηνεία του Κανονισμού να φέρνετε αυτά τα νομοσχέδια που θέλετε, να ψηφίζονται με τη διαδικασία των ψηφισμάτων. Να φέρνει η Βουλή ένα ψήφισμα χωρίς καμμία συζήτηση, να χρησιμοποιείτε την πλειοψηφία που έχετε μαζί με όλους αυτούς τους πρόθυμους που έχετε μαζί σας και τέλος, να μην υπάρχει η απάτη και η αυταπάτη ότι μέσα στο Κοινοβούλιο γίνεται νομοθετική λειτουργία. Η νομοθετική λειτουργία επί Κυβερνήσεως ΣΥΡΙΖΑ έχει οδηγηθεί στο τέλος της.
Τη ζήσαμε τη δημοκρατία στο σχέδιο «ΑΘΗΝΑ». Τη ζήσαμε πολύ καλά.
Εσείς είστε Πρόεδρος. Το έχετε καταλάβει;
Τα απαράδεκτα δεν θα ακούγονται εδώ.
Κατεβείτε κάτω στα έδρανα του ΣΥΡΙΖΑ και πείτε ό,τι θέλετε.
Δεν θα ακούγονται τέτοιου είδους εκφράσεις.
Είναι απαράδεκτος ο τρόπος σας. Κομματάρχης Πρόεδρος είναι αδιανόητο να υπάρχει στην Αίθουσα αυτή.
Εσείς καταλάβατε τι είπε ο κύριος συνάδελφος; Καταλάβατε τι είπε, κύριε Μπούρα;
Πρόεδρος είστε, δεν είστε κομματάρχης.
Ξέρω πολύ καλά τι είμαι.
Να σέβεστε τον ρόλο σας!
Να κάνει σε αυτήν την Αίθουσα λόγο για ψηφίσματα; Μην προτρέχει η γλώσσα της διανοίας σας.
Κύριε Πρόεδρε, ζητώ τον λόγο.
Τον λόγο έχει ο κ. Παφίλης.
Τώρα μπαίνω στον πειρασμό. Έχουμε μια αντιστροφή. Αυτά που έκανε ο ΣΥΡΙΖΑ, όταν έφερνε η Νέα Δημοκρατία και το ΠΑΣΟΚ με διαδικασία κατεπείγοντος το ένα μετά το άλλο, τα κάνει τώρα η Νέα Δημοκρατία, που ο ΣΥΡΙΖΑ αντέγραψε τους προηγούμενους και φέρνει πάλι με την ίδια διαδικασία. Επομένως δεν έχει και κανένα νόημα αυτή η αντιπαράθεση. Τα ίδια κάνατε και εσείς τα ίδια κάνουν και τούτοι, που τα κατηγορούσαν τότε. Η ουσία ποια είναι, κατά τη γνώμη μας; Πρώτον, είναι άθλιο το ότι έρχεται τη Μεγάλη Εβδομάδα. Είναι απαράδεκτο. Έχει γίνει απ' όλες τις κυβερνήσεις, και από την Κυβέρνηση του ΣΥΡΙΖΑ, όλα τα νομοσχέδια που αφορούν την παιδεία να έρχονται είτε το καλοκαίρι είτε να έρχονται τέτοιες ημέρες όταν, δηλαδή, είναι κλειστά τα σχολεία και τα πανεπιστήμια. Γι' αυτό έρχεται τώρα. Και αυτό είναι απαράδεκτο και καταδικάζεται απ' όλους. Δεύτερον, σε ό,τι αφορά τη διαδικασία, εμείς διαφωνήσαμε και στη Διάσκεψη των Προέδρων και είπαμε ότι μια μέρα δεν φτάνει και να υπάρξει και δεύτερη, δηλαδή αύριο. Φυσικά, αυτό θα εξαρτηθεί και από τους ομιλητές. Στο κλείσιμο ο Πρόεδρος είπε θα δούμε και θα το εξετάσουμε και αυτό. Το προτείνουμε. Παρ' όλα αυτά, η δική μας θέση είναι ότι πρέπει να αποσυρθεί αυτό το νομοσχέδιο. Δεν το στηρίζει κανένας.
Αυτό που λέτε τώρα είναι επί της ουσίας.
Τέλειωσα. Δεν χρειάζεται να κάνετε σχόλιο. Τέλειωσα.
Εντάξει.
Κύριε Πρόεδρε, μπορώ να έχω τον λόγο;
Τον λόγο έχει ο κύριος Υπουργός.
Επειδή ο εκπρόσωπος του ΚΚΕ είπε ότι η ουσία είναι ότι είναι άθλιο και έρχεται Μεγάλη Εβδομάδα, δεν ήξερα ότι είναι τόσο θρησκευόμενο το ΚΚΕ.
Τι λέτε τώρα; Απάντηση είναι αυτή; Μας κοροϊδεύετε;
Μα, σας παρακαλώ! Είναι θέση αυτό που λέτε;
Είπα ότι είναι κλειστά τα σχολεία. Δεν ακούτε; Ούτε θα μας κάνει ειρωνείες.
Κύριε Παφίλη, είπατε τη θέση σας.
Μα, μόνον ειρωνικά μπορεί να αντιμετωπιστεί αυτό.
Δεν ακούτε; Να πάτε σε ωτορινολαρυγγολόγο.
Όχι, άκουσα πολύ καλά. Κοιτάξτε, κατ' αρχάς πιο ήρεμα, δεν καταλαβαίνω γιατί τέτοια ένταση. Ήρεμα.
Για να μη διαστρεβλώνετε αυτά που λέμε.
Κύριε Παφίλη, σας παρακαλώ πάρα πολύ.
Μα, εσείς μιλήσατε για τη Μεγάλη Εβδομάδα, γι' αυτό. Πρώτον, χαίρομαι που ο εκπρόσωπος της Νέας Δημοκρατίας δέχεται ότι εδώ υπάρχει ένα νομοσχέδιο που ολοκληρώνει την ανασύνταξη του χάρτη της ανώτατης εκπαίδευσης και ότι είναι μακρόπνοη η εκπαιδευτική μεταρρύθμιση. Συμφωνούμε και στα δύο.
«Ισχυρίζεται» είπα.
Κύριε Υπουργέ, για τη διαδικασία μιλάμε.
Να σας πω κάτι; Όταν η Αντιπολίτευση λέει ότι στραγγαλίζεται ο διάλογος και ευτελίζεται η κοινοβουλευτική διαδικασία, τέτοιου είδους σχόλια δεν βοηθούν, κύριε συνάδελφε.
Εσείς ξεκινήσατε!
Κύριε Κικίλια, σας παρακαλώ!
Ανατρέξτε στα Πρακτικά προ δύο λεπτών. Ο κ. Τζαβάρας το είπε αυτό και συμφωνώ μαζί του.
«Φιλοδοξεί» είπα. Δεν δίνετε σημασία σε όλες τις λέξεις.
Κοιτάξτε, κύριε Τζαβάρα. Τον Σεπτέμβριο του 2017, αυτό είναι πριν από ενάμιση χρόνο, κάλεσα στο γραφείο μου όλα τα κόμματα, το καθένα ξεχωριστά - ήρθε και η εκπρόσωπος του κόμματός σας - για να δούμε το θέμα της Γ΄ λυκείου και του νέου τρόπου εισαγωγής στα πανεπιστήμια. Όλους τους καλέσαμε, ακούσαμε τις απόψεις τους, ήρθε και το ΚΚΕ, όλα τα κόμματα ξεχωριστά. Μόνο την κ. Γεννηματά είδα στο γραφείο της εδώ. Από τον Σεπτέμβριο του 2017 μονάχα το Ποτάμι έστειλε συγκεκριμένες απόψεις επί συγκεκριμένων προτάσεων. Γιατί από τον Σεπτέμβριο του 2017 δεν εστάλη καμμία απολύτως πρόταση; Είναι ευτελισμός του διαλόγου αυτό; Δεύτερον, εδώ και ενάμιση χρόνο ψηφίζουμε αντίστοιχα νομοσχέδια: Πανεπιστήμιο Δυτικής Αττικής, Ιόνιο, Ιωάννινα, Θεσσαλία, Πανεπιστήμιο Αθηνών. Γιατί τώρα αυτή η απίστευτη ένταση, μπορείτε να μου πείτε;
Γι' αυτό εδώ το νομοσχέδιο, κύριε Υπουργέ! Το βλέπετε; Και είναι και μπρος - πίσω.
Κοιτάξτε, η εικόνα όντως παίζει πολύ μεγάλο ρόλο στον δημόσιο λόγο. Αλλά ξέρετε; Η εικόνα πρέπει να έχει και περιεχόμενο. Αφήστε αυτά τα ζητήματα.
Μια εικόνα χίλιες λέξεις.
Κοιτάξτε, το πρόβλημά σας είναι ότι είναι μεγάλο; Έπρεπε να μας ζητήσετε να σας στείλουμε κάποιους βοηθούς να σας βοηθήσουν στην ανάγνωση.
Μα τι λέτε! Είναι στάση Μαρίας Αντουανέτας: Δεν έχετε ψωμί, να φάτε παντεσπάνι!
Κύριε Χατζηδάκη, σας παρακαλώ!
Ηρεμήστε!
Μα είναι προσβολή στη Βουλή!
Κύριε Χατζηδάκη, οι σελίδες αυτές…
Είναι ντροπή!
Κύριε Χατζηδάκη, είναι διαδικασία αυτή τώρα;
Είναι διαδικασία, κύριε Πρόεδρε, το «Πάρτε βοηθούς να διαβάσετε χίλιες διακόσιες σελίδες»; Μας ειρωνεύεται και μας υβρίζει!
Άλλο αυτό, σε αυτό θα απαντήσει ο Υπουργός.
Κατ' αρχάς, δεν σας υβρίζω. Ακούστε.
Πού νομίζετε ότι είστε;
Στο Κοινοβούλιο. Σας παρακαλώ, ηρεμήστε.
Κύριε Κικίλια, εσείς πού νομίζετε ότι είστε;
… (δεν ακούστηκε)
Σ' εμένα λέτε;
Ναι, βεβαίως, εσείς. Πού νομίζετε ότι είστε; Εσείς πού νομίζετε ότι είστε που προεδρεύετε έτσι;
Έχετε λόγο να μην είστε ήρεμος μου φαίνεται.
Εντάξει το σόου, Βασίλη!
Ενώ εσύ έχεις διαβάσει χίλιες διακόσιες σελίδες! Ψεύτη! Υποκριτή!
Ξέρετε πόσα από αυτά ήταν στη δημόσια διαβούλευση και για πόσο χρόνο; Εσείς που δεν τα διαβάσατε το γνωρίζετε αυτό; Γιατί τώρα θέλω να μου απαντήσετε. Γιατί αυτά ήταν στη διαβούλευση, καταλάβατε; Άρα μη δημιουργούμε εντυπώσεις.
Το ένα τρίτο μόνο, κύριε Υπουργέ, να τα πείτε όλα.
Σας παρακαλώ. Δεν γίνεται έτσι, έχουμε μια ολόκληρη μέρα μπροστά μας.
Αυτά γίνονται όταν επιλέγετε αυτές τις μεθόδους.
Κυρία Κεραμέως, σας παρακαλώ πάρα πολύ.
Ξέρετε, αν σας τρομάζουν τα επιχειρήματα, θα έχετε κάθε ευκαιρία να το πείτε. Εκείνο λοιπόν που σας λέω είναι ότι, πρώτον, έχουμε ψηφίσει την ίδια αρχιτεκτονική για πολλά άλλα πανεπιστήμια και ΤΕΙ. Θυμόσαστε το Ιόνιο, τα Γιάννενα, τη Θεσσαλία, το Πανεπιστήμιο Αθηνών, το Γεωπονικό, το Πανεπιστήμιο Δυτικής Αττικής;
Άρα να μη συζητάμε στη Βουλή;
Όχι, θα συζητήσουμε μέχρι τελικής πτώσεως. Θα συζητήσουμε όμως και λίγο για το γιατί σήμερα υπάρχει τέτοια μεγάλη ένταση. Διότι η αρχιτεκτονική είναι αυτή και ολοκληρώνεται αφού εν τω μεταξύ το έχουμε βγάλει στη διαβούλευση, για μεν την Γ΄ λυκείου από τον Σεπτέμβριο του 2017. Από τον Σεπτέμβριο του 2017 ρωτάμε και ξαναρωτάμε.
Αφού αλλάζετε θέσεις κάθε εβδομάδα!
Λοιπόν, νομίζω ότι καταγράφηκε η αντίρρησή σας. Καταλαβαίνω ότι υπάρχει μια αντίρρηση, την οποία δεν πολυκατανοώ, αλλά υπάρχει. Προτείνω να συνεχίσουμε. Ευχαριστώ.
Θα ήθελα τον λόγο, κύριε Πρόεδρε.
Κύριε Τζαβάρα, παρακαλώ διευκολύνετε τη διαδικασία και αν μπορείτε αποφύγετε εκείνες τις φράσεις που χρησιμοποιήσατε. Σας παρακαλώ πάρα πολύ.
Έθεσε δύο ερωτήσεις. Θα δείτε ότι θα είμαι σύντομος, κύριε Πρόεδρε. Θα δείτε ότι θα είμαι ήπιος και θα απαντήσω σε αυτό. Πρώτον, μου είπε ότι συμφωνώ με τον κύριο Υπουργό για το ότι επιχειρείται μια εκπαιδευτική μεταρρύθμιση, μεγαλόπνοη και μεγαλεπήβολη όπως είπα. Είπα ότι το νομοσχέδιο αυτό «φιλοδοξεί» και προφανώς δεν το έχει πετύχει.
Θα τα πούμε αυτά στη συζήτηση που θα ακολουθήσει.
Ένα λεπτό. Το δεύτερο: Αυτό όμως που κυριολεκτικά με εκπλήσσει, για Υπουργό μιας Κυβέρνησης που έχει την εμπιστοσύνη της Βουλής, είναι ότι εξαντλεί όλη τη σοβαρότητα, τη σπουδαιότητα και τη λειτουργία της κριτικής του νομοσχεδίου, επικαλούμενος τον μακρό χρόνο της διαβούλευσης. Η Βουλή δεν είναι όργανο που συμμετέχει στη διαβούλευση, η Βουλή είναι η κυρίαρχη έκφραση του κράτους, που υλοποιεί τη λαϊκή κυριαρχία και συζητάει με δικά της μέσα και αποφαίνεται πάλι με συγκεκριμένο κυριαρχικό τρόπο για το αν αυτό που πέρασε από τη διαβούλευση αξίζει να γίνει και νόμος του κράτους, κύριε Υπουργέ. Σε αυτό πράγματι λυπούμαι. Επιχείρημα εξ αυτού ακριβώς του λόγου δεν περίμενα από έναν δημοκράτη Υπουργό να αντιτείνει απέναντι σε αυτά που σας είπα. Γιατί μπορεί ο διάλογος εδώ να έχετε τη φιλοδοξία να γίνει μέχρι τελικής πτώσεως, αλλά είναι τόσο χρονικά περιορισμένος, ώστε να μην επαρκεί όχι μόνο για πτώση, αλλά ούτε και για μια απλή ένταση, που χρειάζεται η σύγκρουση των αντιθέτων επιχειρημάτων σε μια κοινοβουλευτική διαδικασία, γιατί πολλές φορές - και το αναγνωρίζω προσωπικά - εσείς ο ίδιος έχετε πάρει στοιχεία από τα επιχειρήματα της αντιπολίτευσης, από τις αντιρρήσεις της αντιπολίτευσης, και έχετε διορθώσει κάτι το οποίο δεν το είχατε προβλέψει ή το είχατε άτεχνα ή άστοχα προτείνει για νομοθέτηση.
Λοιπόν, εγώ λέω να προχωρήσει η διαδικασία και στην πορεία της διαδικασίας θα δούμε αν πρέπει να εφαρμόσουμε την απόφαση της Διάσκεψης των Προέδρων με τον τρόπο που είναι διατυπωμένη. Γι' αυτό λοιπόν τον λόγο έχει ο εισηγητής του ΣΥΡΙΖΑ κ. Φίλης. Παρακαλώ να ανοίξει και το σύστημα εγγραφής των ομιλητών.
Ευχαριστώ. Κυρίες και κύριοι συνάδελφοι, το πολυνομοσχέδιο που συζητούμε σήμερα ολοκληρώνει τον πρώτο κύκλο της αναγκαίας θεσμικής μεταρρύθμισης στην εκπαίδευση, την οποία βήμα - βήμα επιχειρήσαμε μέσα στις αντίξοες συνθήκες των μνημονίων, ανορθώνοντας το κύρος της δημόσιας εκπαίδευσης σε ανταπόκριση με τις αγωνίες και τις προσδοκίες των νέων παιδιών και των οικογενειών τους. Επιδιώξαμε συναινέσεις, χωρίς να παραγνωρίζουμε τις κατανοητές ιδεολογικές και πολιτικές διαφορές. Το επιδιώξαμε με το πόρισμα της Επιτροπής Εθνικού και Κοινωνικού Διαλόγου για την Παιδεία, υπό την προεδρία του Καθηγητή κ. Αντώνη Λιάκου, καθώς και με τις επεξεργασίες της Επιτροπής Μορφωτικών Υποθέσεων της Βουλής με Πρόεδρο τότε τον νυν Υπουργό, τον κ. Γαβρόγλου, γιατί πιστεύουμε ότι η παιδεία, η υγεία και η κοινωνική πρόνοια, που αποτελούν τον κορμό του κοινωνικού κράτους και τις προϋποθέσεις για την ανάπτυξη της κοινωνίας, συγκροτούν αυτό που ονομάζεται κοινό καλό και πρέπει να το διαφυλάξουμε από τη στείρα κομματική αντιπαράθεση. Είδαμε προηγουμένως εικόνες, φοβούμαι, μιας τέτοιας στείρας αντιπαράθεσης. Δεν κάνω πως δεν ακούω τις ενστάσεις για τη διαδικασία. Πολλές φορές διατυπώνονται βάσιμες ενστάσεις. Γίνεται συνήθως αυτό. Όμως, πρέπει να πούμε ότι έχει ένα όριο αυτή η συχνή και επίμονη συζήτηση επί της διαδικασίας και το όριο αυτό είναι ότι πρέπει να μπαίνουμε κάποτε και στα ζητήματα ουσίας. Το πολυνομοσχέδιο ολοκληρώνει τις αναγκαίες παρεμβάσεις στον χώρο της δευτεροβάθμιας εκπαίδευσης, καθώς και τις ρυθμίσεις για τη συγκρότηση του ενιαίου χώρου της τριτοβάθμιας εκπαίδευσης και έρευνας. Για την επιτυχία αυτών των αλλαγών χρειάζεται κλίμα κοινωνικής συναίνεσης, χρειάζεται όμως και υλική στήριξη από την πολιτεία και, καθώς προσπαθούμε να βγούμε από τη γενικότερη κρίση και τη λιτότητα σε ένα ξέφωτο ανάπτυξης με κοινωνική δικαιοσύνη, η αύξηση της κρατικής χρηματοδότησης στην εκπαίδευση. Ήδη προχωρούμε από φέτος σε μαζικούς διορισμούς στην εκπαίδευση: Δεκαπέντε χιλιάδες συνολικά αυτήν την τριετία και από αυτούς τεσσερισήμισι χιλιάδες φέτος για πρώτη φορά μόνιμοι διορισμοί στην ειδική αγωγή. Στην τριτοβάθμια εκπαίδευση δημιουργήσαμε πεντακόσιες νέες θέσεις ΔΕΠ, χίλιες πεντακόσιες θέσεις για απόκτηση ακαδημαϊκής εμπειρίας, ενώ θα συμπληρώνονται κάθε χρόνο τριακόσιες θέσεις αποχωρούντων λόγω συνταξιοδότησης πανεπιστημιακών. Τέλος, λοιπόν, στην αποψίλωση των πανεπιστημίων από προσωπικό. Θυμίζω ότι η Κυβέρνησή μας διέσωσε και την εκπαίδευση από τη χρεοκοπία, στην οποία την είχε καταδικάσει η κυβέρνηση Σαμαρά - Βενιζέλου που στο μεσοπρόθεσμο του 2014 είχε προβλέψει 1 δισεκατομμύριο ευρώ λιγότερα χρήματα, σε σχέση με αυτά που δώσαμε εμείς. Επίσης, για πρώτη φορά επί ΣΥΡΙΖΑ οι δαπάνες για την έρευνα αυξήθηκαν, φτάνοντας το 1% του ΑΕΠ. Και αυτές οι ανατροπές που συγκροτούν μια θετική προοπτική για την εκπαίδευση δεν θα ήταν δυνατές, αν η οικονομία με τις μεγάλες θυσίες των Ελλήνων πολιτών, δεν έβγαινε από τους σκληρούς μνημονιακούς καταναγκασμούς. Και ακόμη, αν η Κυβέρνηση δεν είχε ως στρατηγική της επιλογή, ακόμη και μέσα στο σκοτάδι των μνημονίων, να διατηρεί ζωντανή την ελπίδα μέσα από την πρόοδο στην εκπαίδευση. Για τη δημοκρατική μεταρρύθμιση στην εκπαίδευση, αποτελεί αναγκαίο όρο για να βγούμε από την κρίση, χωρίς να επαναλάβουμε τα λάθη του παρελθόντος, με κοινωνική δικαιοσύνη, ανθρωπιστική παιδεία, με ένα σχολειό ανοιχτό στην κοινωνία που θα ανταποκρίνεται στις μορφωτικές, παιδαγωγικές, ψυχολογικές ανάγκες του παιδιού, που στο επίκεντρό του θα έχει το σημερινό παιδί και έφηβο, την επονομαζόμενη «γενιά του ίντερνετ», που αναδεικνύει την ανάγκη ενός νέου τρόπου δημοκρατικής λειτουργίας του σχολείου και κοινωνικής ένταξης. Και όλα αυτά, χτίζοντας ένα εκπαιδευτικό σύστημα συνδεδεμένο με την οικονομία και την αγορά εργασίας, αλλά όχι υποταγμένο σε μια αγοραία αντίληψη για την εκπαίδευση. Κυρίες και κύριοι συνάδελφοι, καρδιά του νομοσχεδίου είναι η αναβάθμιση του λυκείου και ο περιορισμός του άγχους που στιγματίζει τη ζωή των σημερινών εφήβων στην προσπάθειά τους να μπουν στην τριτοβάθμια εκπαίδευση. Πρώτον, ποιος αμφισβητεί ότι σήμερα το λύκειο και ειδικότερα η Γ΄ λυκείου είναι απαξιωμένη στη συνείδηση των παιδιών, καθώς το περιεχόμενο των μαθημάτων είναι σε μεγάλη απόσταση από τον κεντρικό στόχο των παιδιών για εισαγωγή στα ΑΕΙ; Όλοι γνωρίζουμε ότι η σχολική καθημερινότητα της Γ΄ λυκείου έχει μετατραπεί σε μια υποκρισία. Αυτό δεν αφορά την ηρωική προσπάθεια των εκπαιδευτικών. Είναι ένα αντικειμενικό γεγονός που, δυστυχώς, περιορίζει τις προσπάθειες των εκπαιδευτικών. Αυτή η υποκρισία καταρρακώνει και το ηθικό πολλών εκπαιδευτικών, εφόσον νιώθουν ότι δεν μπορούν να κινητοποιήσουν το ενδιαφέρον των μαθητών και μαθητριών με αυτά που η πολιτεία τους αναθέτει να διδάξουν. Άρα, πρέπει να προσδώσουμε ουσιαστικό χαρακτήρα στην Γ΄ λυκείου, γιατί εκτός των άλλων έχει δημιουργηθεί ένα ντόμινο που πλήττει όλες τις τάξεις του λυκείου, και τη Β΄ ακόμη και την Α΄, όπου έχουμε πρώιμα φαινόμενα φροντιστηρίων. Δεύτερον, η Β΄ λυκείου αντιμετωπίζεται από το νομοσχέδιο αποκλειστικά και μόνο ως τάξη γενικής παιδείας, κάτι που δεν ισχύει σήμερα. Καταργούνται τα μαθήματα κατεύθυνσης που παραπέμπουν στις μελλοντικές εξετάσεις εισαγωγής και συνεπώς ωθούν τα παιδιά να μπουν στο κλίμα προετοιμασίας από νωρίς. Τρίτον, για πρώτη φορά δίνεται η δυνατότητα εισαγωγής χωρίς τη συμμετοχή σε πανελλαδικά οργανωμένες εξετάσεις, με μόνη προϋπόθεση τη λήψη του απολυτηρίου σε ορισμένες σχολές, που είναι ένα πρώτο βήμα για τη μελλοντική επέκταση αυτής της δυνατότητας. Έχει σημασία, επίσης, ότι αυτό το μέτρο βρίσκεται στην ίδια κατεύθυνση με την καθιέρωση της ελεύθερης πρόσβασης των αποφοίτων της επαγγελματικής εκπαίδευσης σε διετείς δομές των ΑΕΙ. Τέταρτον, η Γ΄ λυκείου περιλαμβάνει μαθήματα που όλα έχουν σημασία, τόσο για το απολυτήριο, όσο για τη διαδικασία εισαγωγής στην τριτοβάθμια εκπαίδευση. Δεν υπάρχει μάθημα μειωμένου ενδιαφέροντος. Βέβαια, χωρίς να εξηγείται και μάλιστα χωρίς λογικά επιχειρήματα, διατηρείται το μάθημα των θρησκευτικών στη Γ΄ λυκείου. Αυτό, όμως, είναι άλλου παπά ευαγγέλιο. Επί τη ευκαιρία, κύριε Υπουργέ, ήθελα να ρωτήσω, με τους τίτλους σπουδών όπου διατηρείται το θρήσκευμα, τι πρόκειται να κάνετε; Όλοι οι Έλληνες πολίτες δεν έχουν στις ταυτότητές τους θρήσκευμα. Τα παιδιά μας γιατί πρέπει να έχουν θρήσκευμα στους τίτλους σπουδών, κύριε Υπουργέ; Πέμπτον, όχι από φέτος, αλλά από τη νέα χρονιά θα λαμβάνεται υπ' όψιν για την εισαγωγή στα ΑΕΙ και ο βαθμός του απολυτηρίου, αφού εμπεδωθεί η εμπιστοσύνη στην αντικειμενικότητά του. Έκτον, τα μαθήματα στην Γ΄ λυκείου θα διδάσκονται έξι ώρες την εβδομάδα, χωρίς να πολλαπλασιαστεί υπερβολικά η ύλη, με στόχο να υπάρχει άνεση χρόνου κατά τη διδασκαλία. Εντός του ωρολογίου προγράμματος της Γ΄ λυκείου προβλέπεται, επίσης, ξεχωριστός χρόνος συνεργασίας εκπαιδευτικών και μαθητών για εμβάθυνση, επίλυση αποριών και εξάσκηση. Είναι ένας πρωτοποριακός θεσμός. Πιστεύουμε ότι με τη νέα Γ΄ λυκείου και το νέο σύστημα εισαγωγής στα ΑΕΙ, αφ' ενός αποδίδουμε τον εκπαιδευτικό χαρακτήρα στο λύκειο και αφ' ετέρου, ανακουφίζονται τα νοικοκυριά από την οικονομική αιμορραγία των φροντιστηρίων, που συνολικά υπολογίζεται σε 2 δισεκατομμύρια ευρώ ετησίως. Κυρίες και κύριοι συνάδελφοι, ακούσαμε την κριτική ότι με το νέο λύκειο υποβαθμίζεται η γενική παιδεία. Πρόκειται για παρεξήγηση ή και για σκόπιμη παραποίηση των προτάσεών μας. Πρώτα - πρώτα, η υποβάθμιση της γενικής παιδείας συντελείται σήμερα στο λύκειο με την πλήρη φροντιστηριοποίηση εκτός εκπαίδευσης συνολικά του λυκείου. Δεύτερον, υπάρχει επίσης η διεθνής εμπειρία, σύμφωνα με την οποία τα μαθήματα της τελευταίας τάξης ταυτίζονται με τα μαθήματα των εξετάσεων, απολυτηρίων ή εισαγωγικών. Ας το μελετήσουμε. Τρίτον, σε αυτό το σύστημα των εξάωρων μαθημάτων το νομοσχέδιο προβλέπει ως εξεταζόμενο, άρα μη υποτιμημένο μάθημα, εξάωρο μάθημα ελληνικής γλώσσας, που ως γνωστόν είναι μάθημα που προσεγγίζονται θέματα γενικότερου ενδιαφέροντος, πολιτισμικού και επικαιρότητας και ταυτότητας για τα νέα παιδιά. Δηλαδή, κάποιος που θέλει να πάει σε μια οποιαδήποτε σχολή, στην ιατρική για παράδειγμα ή στο πολυτεχνείο, είναι υποχρεωμένος να πάρει έξι ώρες νέα ελληνικά και γλώσσα. Αυτό είναι μια πραγματική αναβάθμιση της γενικής παιδείας του λυκείου - και όχι στα λόγια - και της δευτεροβάθμιας εκπαίδευσης συνολικά. Όταν αναφερόμαστε στη γενική παιδεία δεν μπορούμε να μιλάμε μόνο για τα πολλαπλά γνωστικά αντικείμενα που καλύπτουν όλα ή πολλά επίπεδα. Η γενική παιδεία είναι η παιδεία που καλύπτει τους πολλαπλούς σκοπούς της εκπαίδευσης. Με αυτήν την έννοια, έχει μεγάλη σημασία η διδασκαλία διαφόρων ειδών γραμματισμών και γνώσεων σε διάφορα αντικείμενα που συμβάλλουν στη δημιουργία δημοκρατικών και ενεργών πολιτών, δηλαδή η καλλιέργεια αξιών και στάσεων που εμπνέονται από τις αρχές της δημοκρατίας, της ισότητας και της οικολογίας. Οι παιδαγωγικοί παράγοντες γνωρίζουν, επίσης, ότι το βίωμα είναι αποτελεσματικότερο από χίλιες διαλέξεις και με την έννοια αυτή, η γενική παιδεία είναι, επίσης, η καλλιέργεια δεξιοτήτων και ικανοτήτων οριζόντιων, που αφορούν όλους τους τομείς της γνώσης αλλά και της ζωή. Μένουν πολλά πράγματα για το σχολείο που σχεδιάζουμε, όπως είναι ο συστηματικός επαγγελματικός προσανατολισμός, η εκπαίδευση σε ορισμένα θέματα ακόμη και των γονιών και των τοπικών φορέων, η ανανέωση του θεσμού των μαθητικών κοινοτήτων ως ένα κύτταρο δημοκρατικής συμμετοχής σε μια περίοδο που καλπάζει ο ατομισμός, η αντιπολιτική και η ακροδεξιά μισαλλοδοξία, που ειδικά πρόσφατα είδαμε ότι αποπειράται να διεισδύσει μέσα στα σχολεία και να διαστρέψει το γνήσιο πατριωτικό αίσθημα των παιδιών σε εθνικιστικό μίσος και ξενοφοβία. Το κεντρικό, όμως, στοίχημα για το σχολείο της γενικής παιδείας είναι ο εκσυγχρονισμός προγραμμάτων σπουδών και βιβλίων με την καθιέρωση μεθόδων διδασκαλίας που δίνουν ενεργό ρόλο στους μαθητές, η αξιολόγηση βασισμένη περισσότερο σε συνθετικές και δημιουργικές εργασίες, δηλαδή αξιολόγηση περισσότερο ποιοτική, παρά ποσοτική. Αυτό το σχολείο εμείς σχεδιάζουμε και θέλουμε βήμα - βήμα από τώρα, χωρίς να χάνουμε χρόνο, με τη μεγαλύτερη δυνατή συναίνεση, να προχωρήσουμε. Σε ό,τι αφορά τις άλλες διατάξεις, κρατώ τη συναίνεση των περισσότερων πανεπιστημιακών φορέων με κάποιες επιφυλάξεις για τις συνέργειες πανεπιστημίων και ΤΕΙ, την πρόταση του ΤΕΕ για την αναβάθμιση των τμημάτων μηχανικών με τη συμμετοχή δύο εκπροσώπων του στην αρμόδια επιτροπή, που έκανε δεκτή ο κύριος Υπουργός. Επισημαίνω ότι το προτεινόμενο νέο σύστημα αναγνώρισης επαγγελματικών προσόντων, που είναι θετικό, πρέπει να λαμβάνει υπ' όψιν τους δεκαοκτώ χιλιάδες σημερινούς σπουδαστές των κολλεγίων. Μια λύση είναι ίσως - και θα συζητηθεί με διάλογο - η μεταβατική λειτουργία του ΣΑΕΠ μέχρι το 2022, οπότε ολοκληρώνεται ο κύκλος φοίτησης των νυν σπουδαστών. Από το νομοσχέδιο λείπουν διατάξεις για τους ΕΔΙΠ. Πρόκειται για περίπου χίλιους εργαζόμενους στα πανεπιστήμια που όλοι έχουν διδακτορικό και ορισμένοι εντολή διδασκαλίας, αλλά δεν τους αναγνωρίζεται αυτή η προσφορά τους. Αυτή η αδικία προκαλεί μια ακαταστασία που πρέπει να αντιμετωπιστεί. Κυρίες και κύριοι συνάδελφοι, πριν δυόμισι χρόνια, τον Σεπτέμβριο του 2016, είχαμε στη Βουλή τη μοναδική μέχρι στιγμής συζήτηση προ ημερησίας διατάξεως για την παιδεία. Ήδη από τον Μάιο του 2016 ο κ. Μητσοτάκης είχε προαναγγείλει την κατάργηση του ολοήμερου σχολείου, ενώ ο φιλικός προς τη Νέα Δημοκρατία Τύπος προέβλεπε ότι η Κυβέρνηση θα κλείσει χιλιάδες τμήματα σε νηπιαγωγεία και δημοτικά. Βεβαίως, κανένας από τους κασσανδρισμούς του κ. Μητσοτάκη δεν επιβεβαιώθηκε. Επρόκειτο για αντιπολιτευτικούς πλίνθους και κέραμους, ατάκτως ερριμμένους. Τι έγινε τότε λοιπόν; Αντί για το προαναγγελθέν χάος, η κανονικότητα. Για πρώτη φορά μετά από πολλά χρόνια όλα τα σχολεία παντού λειτούργησαν κανονικά, από την πρώτη μέρα, με το απαραίτητο προσωπικό και τα βιβλία τους. Αντί για ένα ολοστρόγγυλο μηδενικό, η πιο ανίκανη Κυβέρνηση της Μεταπολίτευσης, όπως ο κ. Μητσοτάκης αρέσκεται να τη χαρακτηρίζει, πήρε άριστα. Ένα μεγάλο επίτευγμα, που έπρεπε να είναι αυτονόητο, αλλά δεν ήταν. Έγινε, όμως, γιατί επαναλήφθηκε και πέρσι και πρόπερσι από τη νέα ηγεσία του Υπουργείου. Και έτσι τώρα πια μπορούμε να μιλάμε για μια εμπεδωμένη κανονικότητα. Γι' αυτό προειδοποιούμε τους μαθητές και τους γονείς: Αν θέλετε την κανονικότητα αλλά και ένα ποιοτικό δημόσιο σχολείο της γνώσης και της δημοκρατικής ισότητας, μην επιτρέψετε την παλινόρθωση του καθεστώτος του αυταρχισμού, των μειωμένων προϋπολογισμών για την παιδεία, της αδιοριστίας με την κατάργηση του κανόνα ένας φεύγει, ένας έρχεται που πέτυχε η Κυβέρνησή μας και την αντικατάστασή του από τον κανόνα πέντε φεύγουν, ένας έρχεται που τροϊκανότερη της τρόικας έχει υιοθετήσει η Νέα Δημοκρατία. Μην επιτρέπετε στη Νέα Δημοκρατία να κάνει πράξη και στην εκπαίδευση την αντιδραστική, νεοφιλελεύθερη αντίληψή της υπέρ των σχολείων των λίγων, των σχολείων των αριστοκρατικών ελίτ, απέναντι στο δημόσιο σχολείο, το σχολείο των πολλών που εμείς υπερασπιζόμαστε, την αντίληψή της υπέρ των ανισοτήτων ως φυσική επιλογή, τη μετατροπή των μαθητών σε πελάτες για σχολεία - επιχειρήσεις, που στο νεοφιλελεύθερο λεξιλόγιο μετονομάζονται σε «παρόχους εκπαιδευτικών δεξιοτήτων». Είναι ο ίδιος ο κ. Μητσοτάκης, ο οποίος στο δέκατο συνέδριο της Νέας Δημοκρατίας χαρακτήρισε τους μαθητές «πελάτες» και συνεπώς τη μόρφωση «εμπόρευμα». Χτυπάτε πολύ λάθος πόρτα, κύριοι της Νέας Δημοκρατίας, όταν εξαντλείτε την εφευρετικότητα του προγράμματός σας για την παιδεία στο πώς θα εμφυτεύετε στο μυαλό των παιδιών, ως υπέρτατη αξία, την ιδέα ότι η κοινωνία θα αποτελείται πάντα από αφεντικά και υποτακτικούς, από πατρίκιους και πληβείους, από «αρίστους» και «αποτυχημένους». Γι' αυτό αν σας δινόταν η ευκαιρία, θα βάζατε τη διδασκαλία της επιχειρηματικότητας ακόμη και από τον βρεφονηπιακό σταθμό. Γιατί αυτή η έννοια ή μάλλον η κοινωνική ταξική θέση που εκφράζετε, για εσάς είναι η υπέρτατη κοινωνική αξία. Κύριοι της Νέας Δημοκρατίας, εξίσωση προς τα κάτω αλλά και το αντίθετο της αριστείας είναι: Να μην έχει γίνει πράξη στα χρόνια των παχιών αγελάδων η δίχρονη προσχολική εκπαίδευση, την οποία εμείς εφαρμόζουμε στην πράξη από φέτος. Να λειτουργούν δύο ή και περισσότεροι τύποι νηπιαγωγείων και δημοτικών, αντί του ενός ενιαίου τύπου που εμείς θεσμοθετήσαμε, γενικεύοντας, μάλιστα, τον θεσμό του ολοήμερου σχολείου. Να υποβάλλονται οι μαθητές γυμνασίου σε εξετάσεις σε όλα τα μαθήματα και να μην υπάρχει πρόσθετη διδακτική στήριξη, η οποία επανέρχεται. Να μην έχει γίνει τόσα χρόνια επανεξέταση, εκσυγχρονισμός και προσαρμογή των σχολικών βιβλίων, κάτι που γίνεται επί των ημερών μας στο Ινστιτούτο Εκπαιδευτικής Πολιτικής. Να έχει το μάθημα των Θρησκευτικών ομολογιακό, δογματικό χαρακτήρα και να μην εφαρμόζονται τα νέα προγράμματα των Θρησκευτικών που εμείς καθιερώσαμε και πλέον διδάσκονται κανονικά, άσχετα από τις αντιδράσεις που ξεσηκώθηκαν από τους γνωστούς κύκλους, κάτι που πρέπει να γίνει με τόλμη και στο μάθημα της Ιστορίας όπου ήδη έχει εκπονηθεί το νέο πρόγραμμα σπουδών για όλες τις τάξεις. Να μην υπάρχουν ψυχολόγοι στα σχολεία, κάτι που εμείς προβλέψαμε και το προωθήσαμε φέτος ανά ομάδες σχολείων σε περίπου χίλια διακόσια δημοτικά. Να μην υπάρχει θεματική εβδομάδα. Να μην υπάρχει, δηλαδή, άνοιγμα του σχολείου στους σύγχρονους προβληματισμούς και αναζητήσεις για διεξόδους από πιεστικά προβλήματα των νέων, όπως οι εξαρτήσεις, οι καταθλίψεις, η έλλειψη νοήματος, το μπούλινγκ και τα προβλήματα μιας γενιάς χαμένης πολλές φορές στον πλασματικό κόσμο του internet και των social media. Να θεωρούνται σχολεία ενός κατώτερου θεού τα σχολεία της Ειδικής Αγωγής, τα σχολεία που κατά γενική ομολογία στήριξε όσο τίποτε άλλο ο ΣΥΡΙΖΑ, ιδρύοντας σαράντα νέα σχολεία και πεντακόσια εβδομήντα τμήματα ένταξης και διπλασιάζοντας τη στελέχωσή τους με χιλιάδες τοποθετήσεις αναπληρωτών και επιστημονικού, βοηθητικού προσωπικού. Να είναι τα ΕΠΑΛ η πίσω αυλή της εκπαίδευσης και όχι το αναβαθμισμένο ΕΠΑΛ που εμείς δημιουργήσαμε πριν με τον συνάδελφο, τον κ. Βαξεβανάκη, και τώρα με τη συνάδελφο, την κ. Τζούφη, με πλούσιο πρόγραμμα, με μαθητεία για πρώτη φορά στις επιχειρήσεις και με κίνητρα για την εισαγωγή στα πανεπιστήμια και στα διετή προγράμματα τεχνικής εκπαίδευσης των πανεπιστημίων. Να ταυτίζεις τα πρότυπα και τα πειραματικά και να αδυνατείς να κατανοήσεις ότι ο πειραματισμός προϋποθέτει διαφοροποιημένο επίπεδο μαθητών και όχι εκπαίδευση αλόγων κούρσας και όταν αυτό το επισημαίνει ο Μπαλτάς, να τον διασύρεις με την άθλια ρετσινιά περί αριστείας. Να μην έχεις κάνει καμμιά προετοιμασία για την εκπαίδευση των προσφυγόπουλων, κάτι που έκανε αυτή η Κυβέρνηση από το μηδέν όταν η Ακροδεξιά, αλλά και δικοί σας αυτοδιοικητικοί παράγοντες, κύριοι της Νέας Δημοκρατίας, ύψωναν Ωραιόκαστρα και τείχη αποκλεισμού, ρατσισμού και μισαλλοδοξίας. Να μην έχει δοθεί επί των ημερών σας ούτε ένα σχολικό γεύμα σε σχολεία υποβαθμισμένων περιοχών και να λοιδορούνται όσοι κατήγγειλαν υποσιτισμό παιδιών στα χρόνια της κρίσης. Να το κάνει και αυτό ο ΣΥΡΙΖΑ σε εννιακόσια πενήντα τέσσερα δημοτικά σχολεία, σε πάνω από εκατόν πενήντα χιλιάδες παιδιά. Και όταν με την ψήφο του ελληνικού λαού το φθινόπωρο ξαναγίνουμε Κυβέρνηση, θα το επεκτείνουμε σε πεντακόσιες χιλιάδες παιδιά. Να έχεις μειώσει 34% τον προϋπολογισμό της εκπαίδευσης την πενταετία 2010-2014, όπως προβλέπει το μεσοπρόθεσμο της κυβέρνησης Σαμαρά - Βενιζέλου. Και άλλη μείωση: Ένα δισεκατομμύριο λιγότερο για την παιδεία για το 2018, το 2019 και τα επόμενα χρόνια από αυτά που δίνει σήμερα η Κυβέρνησή μας για να μπορείς να υπόσχεσαι φοροελαφρύνσεις και δωράκια στους πλούσιους φίλους σου, στους ολιγάρχες και στους μεγαλοϊδιοκτήτες. Να τάσσεσαι, χωρίς προσχήματα, στο πλευρό των ιδιοκτητών ιδιωτικών σχολείων και φροντιστηρίων. Να καταργείς επί των ημερών σου κάθε έλεγχο της πολιτείας στα σχολεία αυτά και να διαμορφώνεις εργασιακές σχέσεις ζούγκλας στα ιδιωτικά σχολεία και στα φροντιστήρια, κάτι που εμείς ανατρέψαμε μαζί με το κίνημα των ιδιωτικών εκπαιδευτικών της ΟΙΕΛΕ, επαναφέροντας στο Υπουργείο Παιδείας την εποπτεία της ιδιωτικής εκπαίδευσης. Να προπαγανδίζεις στο όνομα μιας δήθεν ελεύθερης γονεϊκής επιλογής τα κουπόνια στην εκπαίδευση, δηλαδή τη χρηματοδότηση με δημόσιο χρήμα των ιδιωτικών σχολείων και τη διαμόρφωση και στο δημόσιο τομέα σχολείων πολλών ταχυτήτων με τα καλά να επιβραβεύονται και τα κακά να τιμωρούνται με υποχρηματοδότηση και περικοπή προσωπικού και με τους δύσμοιρους γονείς να παίζουν ΛΟΤΤΟ και να προσπαθούν να βρουν θέση για το παιδί τους όχι στη γειτονιά τους όπως σήμερα, αλλά στα θεωρούμενα σχολεία των αρίστων. Να αναβαθμίζονται οι θέσεις των πανεπιστημίων στις διεθνείς κατατάξεις και εσύ να καταγγέλλει και να δυσφημείς το δημόσιο πανεπιστήμιο ως άντρο βίας, παρανομίας και διακίνησης ναρκωτικών - ακούσαμε και χθες τον κ. Μητσοτάκη - , μεγεθύνοντας υπαρκτά προβλήματα και παθογένειες. Να αποκρύπτεις τα στοιχεία, για παράδειγμα την έρευνα του ΠΑΜΑΚ, του Πανεπιστημίου Μακεδονίας, που έδειξε ότι τα περιστατικά ανομίας στα πανεπιστήμια επί των δικών σας ημερών και με καταργημένο το άσυλο, ήταν περισσότερα από αυτά επί της δικής μας Κυβέρνησης με το άσυλο να έχει επανέλθει. Ενδεικτικά, με τα στοιχεία της έρευνας του ΠΑΜΑΚ είχαμε ενενήντα έξι περιστατικά βίας το 2012, τριάντα εννέα το 2013, εβδομήντα επτά το 2014. Και μετά, επί ΣΥΡΙΖΑ, μια σαφής μείωση παρά την επαναφορά του ασύλου: Τριάντα ένα το 2015, τριάντα ένα το 2016, σαράντα έξι το 2017. Να έχεις συρρικνώσει τον πολιτικό σου λόγο στην εκπαίδευση σε ένα στόχο, σε μία επιδίωξη: Να μετατραπούν τα υποβαθμισμένα κολλέγια της Κάνιγγος και των βορείων προαστίων σε πανεπιστήμια χωρίς καμμιά ακαδημαϊκή προϋπόθεση. Πανεπιστήμια κατ' ευφημισμόν. Πρόκειται περί μεταλυκειακών ΙΕΚ, στον πάτο των διεθνών κατατάξεων. Η αναγνώρισή τους και η αναγόρευσή τους σε πανεπιστήμια είναι ο στόχος της Νέας Δημοκρατίας και προσωπικά του κ. Μητσοτάκη, ο οποίος σε ρόλο ατζέντη συμφερόντων μάχεται να τους εξασφαλίσει πελατεία. Αυτό και μόνο βρίσκεται πίσω από την επίθεση της Νέας Δημοκρατίας στο άρθρο 16 και στην ιδεοληψία περί ιδιωτικών ΑΕΙ. Αντίθετο στην αριστεία είναι ακόμη να μην έχεις κάνει τίποτα για τη φυγή εγκεφάλων και αντί να λες «μπράβο», να επιτίθεσαι στον κ. Φωτάκη που έστησε το ΕΛΔΥΚ, το ΕΛΙΔΕΚ με χρηματοδότηση 270.000.000 ευρώ και με τα προγράμματα που δίνουν μαζί με το ΙΚΥ υποτροφίες σε χιλιάδες διδάκτορες και τους μεταδιδάκτορες για να μείνουν και να δημιουργήσουν στη χώρα μας. Να μένεις στα λόγια και να μην έχεις πράξει τίποτα για την ενίσχυση της καινοτόμου επιχειρηματικότητας, ενώ τώρα έχουμε τις δράσεις της Γενικής Γραμματείας Έρευνας και Τεχνολογίας με 500.000.000 ευρώ το πρόγραμμα «ΕΡΕΥΝΩ, ΔΗΜΙΟΥΡΓΩ, ΚΑΙΝΟΤΟΜΩ», με 360.000.000 ευρώ, εξακόσια ογδόντα πέντε ερευνητικά έργα, τέσσερις χιλιάδες τετρακόσιες νέες ποιοτικές θέσεις εργασίας, την ίδρυση και λειτουργία του Ταμείου Επιχειρηματικών Συμμετοχών για τη δημιουργία start up επιχειρήσεων. Θα μπορούσα να μιλώ επί ώρες και να απαριθμήσω το σύνολο του έργου σας στην εκπαίδευση, κύριοι της Νέας Δημοκρατίας. Καταθέτω, όμως, στα Πρακτικά έναν κατάλογο με εκατόν ενενήντα δυο δράσεις, οι οποίες είναι το δικό μας έργο για την εκπαίδευση, στον αντίποδα της δικής σας πρακτικής. [[Στο σημείο αυτό ο Βουλευτής κ. Νικόλαος Φίλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ερωτώ και τον κ. Μητσοτάκη και την παρισταμένη κ. Κεραμέως: Τι απ' αυτά θα καταργήσετε, εάν κάποιο θαύμα σας φέρει κάποτε στην εξουσία; Γιατί πολλάκις ο κ. Μητσοτάκης έχει πει ότι θα καταργήσει συνολικά του νόμους του Μπαλτά, του Φίλη και του Γαβρόγλου. Δηλαδή, όλα τα παραπάνω που ανέφερα ή κάποια απ' αυτά; Και τις εκατόν ενενήντα δυο αλλαγές ή ορισμένες απ' αυτές; Θέλουμε μια απάντηση και όχι μια στείρα διαδικαστική αντιπαράθεση. Όχι, κύριοι της Νέας Δημοκρατίας, όση καταστροφολογία και όσα fake news και αν επιστρατεύσετε δεν θα σβήσετε από τη συνείδηση του ελληνικού λαού μια αλήθεια: Αυτή η Κυβέρνηση μέσα σε πολύ δύσκολες δημοσιονομικές συνθήκες παρουσίασε ένα πολύ σημαντικό έργο στον χώρο της εκπαίδευσης την τετραετία που πέρασε. Όχι μόνο κράτησε την εκπαίδευση όρθια, αλλά την όπλισε με νέες κατακτήσεις και δυνατότητες και ξεδίπλωσε ένα ολοκληρωμένο σχέδιο παρεμβάσεων, τομών και μεταρρυθμίσεων που άλλαξαν κυριολεκτικά το τοπίο της εκπαίδευσης, από την προσχολική αγωγή μέχρι την έρευνα, από το νηπιαγωγείο μέχρι το λύκειο και την ανώτατη εκπαίδευση, που συζητάμε σήμερα, από κάτω προς τα πάνω με σχέδιο, τόλμη και όραμα, το σχολείο της ποιότητας και της ισότητας. Και αυτό το έργο μπορεί να προχωρήσει με νέα ορμή στη νέα τετραετία αριστερής προοδευτικής διακυβέρνησης. Αυτήν την ορμή προδιαγράφει και το συζητούμενο πολυνομοσχέδιο. Αυτήν την ορμή θα ενισχύσει αποφασιστικά με την ψήφο του ο ελληνικός λαός στις ευρωεκλογές, στις δημοτικές και περιφερειακές εκλογές, στις εθνικές εκλογές του Οκτωβρίου, δίνοντας τη νίκη και την πρώτη θέση στον ΣΥΡΙΖΑ. Πάνω σ' αυτή την αποφασιστικότητα θα χτίσουμε μια ακόμη πιο σταθερή, νέα γενιά μεταρρυθμίσεων και αλλαγών την επόμενη τετραετία στην εκπαίδευση, στο κοινωνικό κράτος, στην οικονομία, παντού, όπου ζουν και δημιουργούν οι Έλληνες πολίτες, οι άνθρωποι της δουλειάς και τα νιάτα της πατρίδας μας. Για την Ελλάδα που μας αξίζει, για την Ελλάδα των πολλών, για την Ευρώπη των λαών. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και επτά συνοδοί εκπαιδευτικοί από τα Εκπαιδευτήρια Φρυγανιώτη Θεσσαλονίκης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Η εισηγήτρια της Νέας Δημοκρατίας κ. Κεραμέως έχει τον λόγο.
Κυρίες και κύριοι συνάδελφοι, θα ήθελα σήμερα να εστιάσω στις έξι αλήθειες που απορρέουν από το παρόν νομοσχέδιο και την έως τώρα συζήτησή του στο πλαίσιο της κοινοβουλευτικής διαδικασίας. Αλήθεια πρώτη. Ο ΣΥΡΙΖΑ δεν θέλει τον διάλογο. Το νομοσχέδιο που συζητάμε σήμερα είναι χιλίων εκατόν είκοσι σελίδων, διακοσίων είκοσι έξι άρθρων. Κατατέθηκε στη Βουλή μεσάνυχτα Τρίτης, για να συζητηθεί στην Επιτροπή Μορφωτικών Υποθέσεων το επόμενο μεσημέρι. Κυρίες και κύριοι συνάδελφοι, με το χέρι στην καρδιά, πόσο εφικτό ήταν να διαβαστούν αυτές οι χίλιες εκατόν είκοσι σελίδες σε περίπου πέντε ώρες που είχαμε στη διάθεσή μας για την πρώτη ανάγνωση; Ανθρωπίνως αδύνατο, η απάντηση, κυρίες και κύριοι του ΣΥΡΙΖΑ. Βέβαια, σύμφωνα με τον εισηγητή του ΣΥΡΙΖΑ, ο διαθέσιμος χρόνος για τη μελέτη του νομοσχεδίου είναι απλώς θέμα διαδικασίας, όπως μας είπε στην Επιτροπή Μορφωτικών Υποθέσεων. Όμως, και κατά τη δεύτερη συνεδρίαση, κατά την ακρόαση των εξωκοινοβουλευτικών φορέων, αναδείχθηκαν εξίσου οι αντιδημοκρατικές πρακτικές της Κυβέρνησης. Η Κυβέρνηση κατέβαλε προσπάθειες, επεμβαίνοντας κυριαρχικά στους προτεινόμενους φορείς και απομακρύνοντας την τελευταία στιγμή κάποιους που δεν ήταν φίλα διακείμενοι προς εκείνη και τα κυβερνητικά σχέδια, ώστε να στήσει τη συζήτηση στα μέτρα της. Παράδειγμα πρώτο. Συζητούμε για τη ριζική αναδιάταξη του ακαδημαϊκού χάρτη της χώρας και η Κυβέρνηση - άκουσον, άκουσον! - απέκλεισε τελευταία στιγμή, ενώ είχε προταθεί από όλα τα κόμματα, τον πρόεδρο της συνόδου πρυτάνεων της χώρας, ο οποίος όλως τυχαίως είχε διαφωνήσει δημοσίως με τα σχέδια του Υπουργού. Τι και εάν εκπροσωπεί το σύνολο των πανεπιστημίων της χώρας; Καταθέτω στα Πρακτικά την καταγγελία του κ. Ζώρα, προεδρεύοντα στη σύνοδο πρυτάνεων. [[Στο σημείο αυτό η Βουλευτής κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εκπρόσωποι των υπό συγχώνευση ιδρυμάτων σε μακρινά μέρη της Ελλάδος, όπως η δυτική Μακεδονία, κλήθηκαν βράδυ με φαξ για συνεδρίαση το επόμενο πρωί, με αποτέλεσμα προφανώς να δουν το φαξ το πρωί και να μην μπορούν να παραστούν. Ο πρύτανης του ΤΕΙ Δυτικής Μακεδονίας έγραψε χαρακτηριστικά στην επιτροπή της Βουλής και το διαβάζω από μέσα: «Θέλω να πιστεύω ότι γνωρίζετε ότι ακόμη στην Ελλάδα οι δημόσιες υπηρεσίες δεν δουλεύουν το βράδυ. Άρα, γνωρίζατε ότι το φαξ που στείλατε θα το παραλάβουν οι αρμόδιες υπηρεσίες το πρωί της επομένης ημέρας και θα διαβιβαζόταν στον πρύτανη περίπου την ώρα που εσείς ζητούσατε να είμαστε στην Αθήνα και στο Κοινοβούλιο. Και εμείς», λέει ο πρύτανης του ΤΕΙ Δυτικής Μακεδονίας, κύριε Υπουργέ, «γνωρίζουμε αντίστοιχες μεθόδους μη πρόσκλησης μη επιθυμητών, αλλά φροντίζουμε να κρατούμε περισσότερο τα προσχήματα.». Καταθέτω στα Πρακτικά την σχετική επιστολή. [[Στο σημείο αυτό η Βουλευτής κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όταν κάποιος φορέας διαφωνούσε μαζί του, ο κύριος Υπουργός του απευθυνόταν με απαξιωτικά λόγια, στα όρια του bullying, όπως στον πρύτανη του Εθνικού Μετσόβιου Πολυτεχνείου, στον οποίο έφθασε στο σημείο να πει - άκουσον, άκουσον! - ότι δεν ξέρει αριθμητική! Κυρίες και κύριοι συνάδελφοι, ο Υπουργός ευαγγελίζεται συναινέσεις, τις οποίες τις εννοεί με έναν δικό του τρόπο. Με ποιον τρόπο; Επιδιώκει τη συναίνεση με όποιον συμφωνεί μαζί του. Όταν οι συνομιλητές διαφωνούν μαζί του, η συναίνεση πάει περίπατο. Οι διαφορετικές απόψεις αγνοούνται προκλητικά και οι αποφάσεις λαμβάνονται από την πολιτική ηγεσία κυριαρχικά. Αλήθεια δεύτερη. Ο ΣΥΡΙΖΑ καταργεί τον τεχνολογικό τομέα της εκπαίδευσης αντίθετα στις διεθνείς τάσεις. Ενώ η τάση διεθνώς είναι να ενισχύεται ο τεχνολογικός τομέας της εκπαίδευσης σε όλες τις βαθμίδες, εμείς στην Ελλάδα του ΣΥΡΙΖΑ καινοτομούμε και εδώ, καταργώντας τα ΤΕΙ και απαξιώνοντας τα ΕΠΑΛ. Καταργήσεις και συγχωνεύσεις, χωρίς προκαθορισμένα ακαδημαϊκά κριτήρια, χωρίς μελέτες σκοπιμότητας και βιωσιμότητας, χωρίς να λαμβάνονται υπόψη τα αποτελέσματα της αξιολόγησης, χωρίς διασφάλιση επαγγελματικών δικαιωμάτων. Τα ανώτατα ιδρύματα του πανεπιστημιακού και τεχνολογικού τομέα κινδυνεύουν να χάσουν το κύρος που έχουν αποκτήσει διεθνώς τις τελευταίες δεκαετίες. Και οι ενέργειες αυτές οδηγούν εκ των πραγμάτων σε τμήματα θνησιγενή. Για τα πολυάριθμα νέα τμήματα εξαγγέλλετε ότι θα ενισχυθούν με ανθρώπινους και οικονομικούς πόρους, οι οποίοι δεν υπάρχουν, ενώ από την άλλη σε υφιστάμενες ισχυρές ακαδημαϊκές μονάδες δεν διατίθενται αναγκαίοι πόροι για να καλυφθούν σημαντικά και επείγοντα κενά, με συνέπεια να απειλείται το επίπεδο των σπουδών. Ως προς την πολυτεχνειοποίηση των τμημάτων μηχανικών ΤΕΙ, πάλι με διαδικασίες αυτοματοποιημένες και κεντρικά ελεγχόμενες, δημιουργείτε μία ακόμη πληγή στο υπαρκτό ζήτημα των επαγγελματικών δικαιωμάτων. Αντί να λύνετε, κύριε Υπουργέ, το πρόβλημα, παράγετε ακόμη μεγαλύτερη σύγχυση ως προς τα επαγγελματικά δικαιώματα των τεχνολόγων μηχανικών αποφοίτων ΤΕΙ, δημιουργώντας ένα πρωτόγνωρο και απίστευτα ασαφές πεδίο. Και ενώ όλοι οι ειδικοί, το Πολυτεχνείο, το Τεχνικό Επιμελητήριο, μιλούν για διαβάθμιση της τεχνικής ευθύνης και καταθέτω στα Πρακτικά τις απόψεις τους, εσείς ακολουθείτε τη λογική ύψους - βάθους. Πλήρη ή καθόλου δικαιώματα, χωρίς σχέδιο, χωρίς στρατηγική, σε μία λογική επαγγελματικού πληθωρισμού, σε μία χώρα που μαστίζεται από την ανεργία των νέων. [[Στο σημείο αυτό η Βουλευτής κ. Νίκη Κεραμέως καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα ήθελα να αναφερθώ διακριτά στην κατάσταση στην οποία περιέρχονται τα ΕΠΑΛ. Κυρίες και κύριοι, με την άναρχη και αναίτια κατάργηση των ΤΕΙ, δημιουργείται ένα σημαντικό κενό στον τεχνολογικό τομέα της ανώτατης εκπαίδευσης και στις εφαρμογές των επιστημών και της τεχνολογίας στα αντίστοιχα επαγγελματικά πεδία. Ένα κενό που δεν καλύπτεται από τα εξαγγελθέντα διετή προγράμματα σπουδών για τους αποφοίτους των ΕΠΑΛ. Χάνονται παραδοσιακές σχολές και ενοποιούνται τμήματα, με αποτέλεσμα να χάνονται μαθήματα και να μην διδάσκονται οι σπουδαστές αντικείμενα που καλύπτονται από τα επαγγελματικά τους δικαιώματα. Οι μαθητές που φοιτούν ήδη στα ΕΠΑΛ σε συγκεκριμένες ειδικότητες, όπου πλέον δεν θα υπάρχουν αντίστοιχα τμήματα στα τριτοβάθμια ιδρύματα, τι θα κάνουν, κυρίες και κύριοι του ΣΥΡΙΖΑ; Έχετε λάβει κάποια μέριμνα; Εικάζω πως όχι. Κυρίες και κύριοι, δεσμευόμαστε πως θα κάνουμε ό,τι περνάει από το χέρι μας, προκειμένου να αποκαταστήσουμε τον τεχνολογικό χαρακτήρα της εκπαίδευσης, σε όλες τις βαθμίδες της και να ενισχύσουμε εκείνα τα χαρακτηριστικά που τον καθιστούν πυλώνα ανάπτυξης και μοναδική ευκαιρία προόδου για τις σύγχρονες κοινωνίες και οικονομίες. Αλήθεια τρίτη. Η Κυβέρνηση αναδιατάσσει τον ακαδημαϊκό χάρτη της χώρας, χωρίς στρατηγικό σχέδιο, χωρίς πραγματικές συναινέσεις, στη βάση πολιτικών εκβιασμών. Νομίζω ότι έχει καταστεί σαφές στην κοινωνία ότι όλες αυτές οι καταργήσεις ιδρυμάτων, οι συγχωνεύσεις και οι ιδρύσεις νέων, δεν εντάσσονται σε κανένα ολοκληρωμένο σχέδιο και επιπλέον δεν είναι και προϊόν συναινέσεων. Κύριε Υπουργέ, Πανεπιστήμιο Πατρών αντίθετο. Θα το καταθέσω στα Πρακτικά. Πανεπιστήμιο Πελοποννήσου αντίθετο και μάλιστα σε δύο συνεδριάσεις συγκλήτου που έγιναν σε δύο αλλεπάλληλες ημέρες. Γιατί άραγε, κύριε Υπουργέ, ενώ είχε ήδη αποφασίσει η σύγκλητος, αποφάσισε εκ νέου την επομένη; Θα το καταθέσω στα Πρακτικά. Πανεπιστήμιο Κρήτης αντίθετο. Αριστοτέλειο Πανεπιστήμιο Θεσσαλονίκης αντίθετο. Εθνικό Μετσόβιο Πολυτεχνείο αντίθετο. Όλες οι σχετικές αποφάσεις στα Πρακτικά. [[Στο σημείο αυτό η Βουλευτής κ. Νίκη Κεραμέως καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πού πήγε η συναίνεση, κύριε Υπουργέ; Η αλήθεια είναι ότι έχετε έναν μόνο στόχο με το παρόν νομοσχέδιο. Την ψηφοθηρία. Ενώ η αναδιάταξη που επιχειρείτε καθορίζεται από ευκαιριακές συνεννοήσεις στο πλαίσιο συναλλαγών που φτάνουν στο όριο του πολιτικού εκβιασμού, όπως αποδείχθηκε με τον πλέον εύγλωττο τρόπο στις συνεδριάσεις της επιτροπής. Ποια είναι η αλήθεια, κυρίες και κύριοι; Η αλήθεια είναι, κύριε Υπουργέ, ότι δεν σας βγαίνει πλέον τίποτα. Πίσω από τη φενάκη της συναίνεσης η αλαζονική και εκβιαστική σας συμπεριφορά προς πρυτάνεις, μέλη της Ακαδημίας, δεν περνάει πια. Ορθώνουν ανάστημα, βγάζουν αποφάσεις εναντίον σας και αυτό σας κάνει να χάνετε τον έλεγχο, γιατί δεν αντέχετε, κύριε Υπουργέ, την κριτική, δεν αντέχετε τον διάλογο, δεν αντέχετε την αντίθετη άποψη. Είστε, άλλωστε, ο κάτοχος της μοναδικής απόλυτης αλήθειας. Ευτυχώς για τη χώρα μας, δεν θα είστε ακόμα για πολύ Κυβέρνηση! Θα ήθελα διακριτά, κυρίες και κύριοι συνάδελφοι, να αναφερθώ στα ερευνητικά κέντρα της χώρας, τα οποία επίσης βλέπουμε να πολλαπλασιάζονται αλόγιστα. Ο Υπουργός δεν αναδιατάσσει μόνο τον ακαδημαϊκό χάρτη της χώρας άναρχα και χωρίς στρατηγικό σχεδιασμό, αλλά και τον ερευνητικό χάρτη της χώρας. Δυστυχώς, όπως και με τα ανώτατα ιδρύματα, έτσι και με τους ερευνητικούς φορείς, με την ίδρυση των πανεπιστημιακών ερευνητικών κέντρων, δημιουργούνται δομές οι οποίες δεν εντάσσονται σ' ένα ολοκληρωμένο σχέδιο για την έρευνα. Δεν στηρίζονται στο ισχύον νομοθετικό πλαίσιο για την έρευνα. Ενισχύουν τον κατακερματισμό, αντί για τις συνέργειες και τέλος, ενισχύουν την εσωστρέφεια, αντίθετα στις διεθνείς τάσεις. Όλα αυτά, κατά τη συνήθη πρακτική της Κυβέρνησης, με αλόγιστες σπατάλες, καθώς απαιτούν νέους πόρους από την κρατική χρηματοδότηση. Με λίγα λόγια, ασκήσεις επί χάρτου, αλλά με κόστος ανυπολόγιστο για τον Έλληνα φορολογούμενο. Εμείς, κυρίες και κύριοι, επιδιώκουμε τη χάραξη ενός εθνικού στρατηγικού σχεδίου για την ανάπτυξη, για την ανώτατη εκπαίδευση και για την έρευνα. Πιστεύουμε βαθιά σε ουσιαστικές συνέργειες. Πιστεύουμε στη συνένωση των δυνάμεων των ανώτατων ιδρυμάτων και των ερευνητικών κέντρων, προς όφελος της επιστημονικής αριστείας, της έρευνας, της κοινωνίας, της εθνικής οικονομίας. Θεωρούμε κρίσιμης σημασίας την αναδιάταξη του ακαδημαϊκού χάρτη, αλλά αυτή η αναδιάταξη πρέπει να προχωρά σε κοινό βηματισμό με τις ανάγκες της κοινωνίας και της αγοράς εργασίας. Αλήθεια τέταρτη. Ο ΣΥΡΙΖΑ διοχετεύει την ιδεοληψία του και στο σύστημα εισαγωγής στην ανώτατη εκπαίδευση. Στο προτεινόμενο σύστημα εγείρονται σοβαρά ζητήματα ισονομίας. Και εξηγούμαι: Τα θέματα για τις εξετάσεις του απολυτηρίου θα τίθενται από τοπικές ομάδες εκπαιδευτικών. Συνεπώς, από το Κιλκίς μέχρι την Κάσο και από τη Μυτιλήνη μέχρι την Κέρκυρα - τυχαίες οι αναφορές, προφανώς - ο βαθμός δυσκολίας των θεμάτων μπορεί να είναι διαφορετικός και το απολυτήριο αυτό θα μετράει από του χρόνου για την εισαγωγή στην τριτοβάθμια εκπαίδευση. Όλα αυτά, γιατί; Γιατί λέτε όχι στην τράπεζα θεμάτων. Γιατί, όπως μας είπε, η κυρία Υπουργός, η κ. Τζούφη, ο θεσμός είχε αποτύχει. Ισοπεδωτική λογική και εδώ. Ακόμα και αν δεν εφαρμόστηκε, όπως έπρεπε, συμφωνούμε όλοι ότι πρόκειται για έναν θεσμό που εξασφαλίζει έναν ενιαίο βαθμό δυσκολίας των θεμάτων; Συμφωνούμε ότι αυτό είναι το ζητούμενο; Νομίζω και ελπίζω πως ναι. Τότε, γιατί δεν διορθώνουμε τα προβληματικά σημεία του θεσμού; Αντ' αυτού, προωθείτε ένα σύστημα, το οποίο εγείρει σοβαρότατα ζητήματα ισονομίας, καθώς ο βαθμός του απολυτηρίου θα συνυπολογίζεται στα μόρια εισαγωγής στην τριτοβάθμια εκπαίδευση. Από τη μία, ζητήματα ισονομίας με τον διαφορετικό βαθμό δυσκολίας στο πλαίσιο του απολυτηρίου. Από την άλλη, απολυτήριο δύο ταχυτήτων, καθώς οι μαθητές των ΕΠΑΛ θα έχουν διαφορετικό απολυτήριο, με το οποίο δεν θα έχουν δυνατότητα πρόσβασης στις σχολές ελεύθερης πρόσβασης. Όμως, και αυτός ο διαχωρισμός που κάνετε μεταξύ των σχολών ελεύθερης πρόσβασης και των σχολών κατόπιν εξετάσεων, πόσο βαθιά ιδεοληπτικός είναι, κύριε Υπουργέ; Στην ουσία θεσμοθετείτε την κατηγοριοποίηση των σχολών σε εκείνες που διατηρούν αυξημένο κύρος και σε εκείνες που απαξιώνονται πλήρως. Όπως βέβαια, είναι και η αντίθεσή σας στα κλασικά γράμματα. Κι αυτή στο πλαίσιο της ιδεοληψίας σας. Το κάνατε με την κατάργηση των αρχαίων ελληνικών από τις εξετάσεις του γυμνασίου, το κάνατε με την αφαίρεση εμβληματικών κειμένων της αρχαίας ελληνικής γραμματείας από τη διδακτέα ύλη και το κάνετε και τώρα με την κατάργηση των λατινικών από τα πανελλαδικώς εξεταζόμενα μαθήματα. Εμείς θα επιδιώξουμε την αναβάθμιση και ενίσχυση του αυτόνομου παιδαγωγικού ρόλου του λυκείου και την ύπαρξη ενός ισχυρού απολυτηρίου στο πλαίσιο της ισονομίας και της αντικειμενικότητας. Αλήθεια πέμπτη. Ο ΣΥΡΙΖΑ δίνει τη χαριστική βολή στα πρότυπα και πειραματικά σχολεία. Οφείλουμε βέβαια εδώ, κύριε Υπουργέ, να αναγνωρίσουμε ότι ως προς τα πρότυπα και πειραματικά σχολεία έχετε τουλάχιστον επιδείξει μία αξιοπρόσεκτη συνέπεια. Ήταν το πρώτο σας νομοθέτημα για την παιδεία το 2015, όταν ξεκινήσετε να απορρυθμίζετε αυτά τα σχολεία και τώρα, στο τέλος της θητείας σας, τα αποτελειώνετε. Μέρος της ιδεολογία σας και αυτό το μέτρο. Ποινικοποίηση της αριστείας. Όλοι ίσοι, αλλά ίσοι πώς; Προς τα κάτω. Ως εκ τούτου, είναι οι νησίδες αριστείας, αυτές οι νησίδες καινοτομίας, τα πρότυπα και πειραματικά σχολεία, αποτελούν τροχοπέδη στα σχέδια σας. Με το παρόν αφαιρείτε την ελευθερία και την αυτονομία αυτών των σχολείων. Μεταφέρετε τις αρμοδιότητες του εποπτικού τους συμβουλίου, της διοικούσας επιτροπής, στο Υπουργείο Παιδείας. Όλα αυτά στο πλαίσιο της γνωστής σας τάσης υπερσυγκεντρωτισμού. Όσες πιο πολλές εξουσίες πάνω σας, τόσο καλύτερα. Εμείς, κυρίες και κύριοι, θα επαναφέρουμε το καθεστώς αυτονομίας και ελευθερίας τους. Θα ενισχύσουμε αυτές τις νησίδες αριστείας και καινοτομίας με κάθε τρόπο και έχουμε δεσμευτεί να ιδρύσουμε ένα πρότυπο και ένα πειραματικό σχολείο σε κάθε περιφερειακή ενότητα της χώρας. Αλήθεια έκτη. Ο ΣΥΡΙΖΑ ιδεοληπτικά συνεχίζει να βάλλει εναντίον της ιδιωτικής εκπαίδευσης. Εν μέσω ακαδημαϊκής χρονιάς, προχωράτε στην κατάργηση της αναγνώρισης επαγγελματικής ισοδυναμίας των αποφοίτων κολεγίων στην Ελλάδα, κατά παράβαση του Ενωσιακού Δικαίου, όπου σας εφιστά την προσοχή και η Επιστημονική Υπηρεσία της Βουλής, κύριε Υπουργέ. Προβληματίζεται η Επιστημονική Υπηρεσία της Βουλής γι' αυτά ακριβώς τα οποία σας λέγαμε στην επιτροπή και δημιουργείται και μία τεράστια ανασφάλεια δικαίου σε χιλιάδες φοιτητές και αποφοίτους κολεγίων που έχουν κάνει μία συνειδητή επιλογή, να μείνουν στην Ελλάδα και να σπουδάσουν στη χώρα μας. Κυρίες και κύριοι, τα όποια προβλήματα υφίστανται στο πλαίσιο της αναγνώρισης επαγγελματικών δικαιωμάτων δεν λύνονται με την κατάργηση με μονοκοντυλιά των υφιστάμενων ρυθμίσεων και πόσω μάλλον, χωρίς να λαμβάνονται υπόψη οι επιταγές του Ενωσιακού Δικαίου. Εμείς θα προχωρήσουμε σε αναγνώριση της επαγγελματικής ισοδυναμίας κατά τρόπο σύννομο προς το Ενωσιακό Δίκαιο. Κλείνω, κύριε πρόεδρε. Για όλα όσα έχουμε αναφέρει κατά τη διάρκεια της συζήτησης στην επιτροπή τις τελευταίες δύο μέρες και σήμερα, αλλά και για όσα δεν μας δόθηκε ο χρόνος να μιλήσουμε, εμείς ζητάμε μετ' επιτάσεως, ακόμα και την ύστατη αυτή η ώρα, την απόσυρση του νομοσχεδίου. Αν μη τι άλλο, κύριε Υπουργέ, εγώ στη θέση σας δεν θα κοιμόμουν πολύ καλά το βράδυ, όταν έχετε όλα τα κόμματα της Αντιπολίτευσης απέναντι σας. Όλοι διαφωνούν μαζί σας. Αυτό δεν σας προβληματίζει; Εμείς, λοιπόν, δεσμευόμαστε απέναντι σε ολόκληρη την κοινωνία πως θα κάνουμε ό,τι περνά από το χέρι μας, χωρίς να αιφνιδιάσουμε κανέναν, για να αποκαταστήσουμε την τεράστια ζημιά που έχει προκαλέσει αυτή η Κυβέρνηση συνολικά στο εκπαιδευτικό σύστημα. Ευχαριστώ πολύ.
Κι εμείς ευχαριστούμε. Ο κ. Γρέγος από τη Χρυσή Αυγή έχει τον λόγο.
Κύριε Πρόεδρε, τον λόγο παρακαλώ για λίγο.
Συγγνώμη, κύριε Γρέγο. Ο κύριος Υπουργός έχει τον λόγο.
Κύριε Πρόεδρε, θέλησα να πάρω τον λόγο για κάτι αποκλειστικά πραγματολογικό, δεν είναι θέμα άποψης. Κοιτάξτε, για τα θέματα των αποφάσεων των συγκλήτων - πραγματολογικά καθαρά, δεν είναι θέμα άποψης - να είναι σαφές ότι υπήρξε μια ανακρίβεια σ' αυτά που είπε η κυρία συνάδελφος. Δηλαδή, το Πανεπιστήμιο Πατρών ψήφισε ομόφωνα τη Νομική, ομόφωνα τη Γεωπονική και…
Είκοσι τρία - δέκα.
Κύριε Τζαβάρα, θέλετε να έρθετε εδώ να πάρετε στη θέση μου;
Σας παρακαλώ, κύριε Τζαβάρα, μη διακόπτετε, σας παρακαλώ.
Εάν θέλετε, με μεγάλη χαρά, πραγματικά. Αφήστε με να ολοκληρώσω. [[Γέλωτες από την πτέρυγα της Νέας Δημοκρατίας]] Δεν άκουσα το αστείο. Κατάλαβα, όμως, ότι είναι μάλλον επιτυχημένο. Είπατε ότι θα έρθει σε τέσσερις μήνες; Δεν ήξερα ότι από τώρα θα γίνει Υπουργός Παιδείας ο κ. Τζαβάρας! Κλείνει εδώ η παρένθεση. Άρα, το Πανεπιστήμιο Πατρών…
Κύριε Πρόεδρε, ο Υπουργός να απαντήσει στην ώρα του!
Μια διευκρίνιση θέλει να κάνει.
Δεν είναι διευκρινίσεις, είναι απαντήσεις ολοκληρωμένες!
Βεβαίως, σε μια ανακρίβεια, γιατί φαίνεται ότι η εκπρόσωπός σας…
Σεβασμός στον Βουλευτή!
Το Πανεπιστήμιο Πατρών ομόφωνα για τη Νομική, ομόφωνα για το Γεωπονικό, με αντίθεση για τα υπόλοιπα τμήματα, ανεξαρτήτως του γεγονότος ότι κάποιες σχολές ήταν υπέρ, κάποιες κατά. Το σχέδιο είναι συνολικό, όπως αναλάβετε, άρα και οι ομοφωνίες ως προς τις άλλες σχολές πρέπει και αυτές να παρθούν υπόψιν. Είναι μια πολιτική εκτίμηση. Δεύτερον, το ίδιο συμβαίνει και με το Πανεπιστήμιο Πελοποννήσου: Υπέρ ομόφωνα για όλο, εκτός από το θέμα των τριών τμημάτων.
Τι λέτε, κύριε Υπουργέ; Μα, τι λέτε! Διαστρέφετε τα δεδομένα τελείως.
Ωραία, θα καταθέσουμε σε λίγο στα Πρακτικά. Ποιο είναι το σημαντικό; Λέει η κ. Κεραμέως ότι η Κρήτη, το Εθνικό Μετσόβιο Πολυτεχνείο και το Αριστοτέλειο Πανεπιστήμιο Θεσσαλονίκης έχουν αντίθετες απόψεις. Δεν καταλαβαίνω. Είναι ένα νομοσχέδιο που δεν τους αφορά. Δεν καταλαβαίνω τι είδους αποφάσεις είναι αυτές. Πολιτικού χαρακτήρα απέναντι στο νομοσχέδιο; Εξηγείται. Αλλά θέλω να σας πω, για να μη δημιουργούνται προβλήματα, ότι δεν είναι κάτι που αφορά τα συγκεκριμένα πανεπιστήμια. Στα δε υπόλοιπα, που τους αφορά επίσης, όλες οι αποφάσεις είναι θετικές. Αυτά τα λέω προς αποκατάσταση.
Τον λόγο έχει η κ. Κεραμέως.
Σε σχέση με το Πανεπιστήμιο Πατρών, δεν ξέρω τι λέει ο κύριος Υπουργός, εγώ αυτό που κατέθεσα στα Πρακτικά και δεν μου έχει δοθεί τώρα, είναι η απόφαση της συγκλήτου επί του παρόντος σχεδίου νόμου. Αυτό λέει η απόφαση της συγκλήτου, επί του παρόντος σχεδίου νόμου. Η απόφαση λέει ότι είναι είκοσι τρία «κατά» του νομοσχεδίου και δέκα «υπέρ». Ας είμαστε ξεκάθαροι. Υπήρξε απόφαση της συγκλήτου για το παρόν σχέδιο νόμου. Είπατε - και άκουσα με πολύ μεγάλο ενδιαφέρον - ότι δεν τους αφορά. Το Πανεπιστήμιο Κρήτης, κύριε Υπουργέ, απέρριψε την πρότασή σας να απορροφήσει το ΤΕΙ Κρήτης. Αυτό δεν είναι σχετικό; Τρίτον, το Πολυτεχνείο, το οποίο έχει αυτή τη στιγμή πάρα πολλούς αποφοίτους μηχανικούς, δεν το αφορά το ζήτημα των επαγγελματικών δικαιωμάτων των μηχανικών; Εμείς νομίζουμε πως ναι. Αν εσείς νομίζετε ότι ο πρύτανης δεν ξέρει αριθμητική και ότι δεν έχουν και μεγάλη σημασία αυτά που λέει, τότε κρίνει ο ελληνικός λαός.
Παρακαλώ, κύριε Γρέγο, έχετε τον λόγο.
Ούτως ή άλλως, το νομοσχέδιο ξεκίνησε πάρα πολύ στραβά στις επιτροπές. Είχαν προσκληθεί περίπου εβδομήντα πέντε φορείς για να παραστούν. Τελικά ήρθαν τριάντα πέντε και μίλησε ο καθένας ελάχιστα. Καταγγείλαμε τη διαδικασία του επείγοντος, μια διαδικασία που συνεχίζεται φυσικά και σε αυτό το νομοσχέδιο. Εμάς ειδικά μας ενοχλεί πάρα πολύ που φέρνετε άλλο ένα νομοσχέδιο - νομοσχέδιο παιδείας - τη Μεγάλη Εβδομάδα, δηλαδή την Εβδομάδα των Παθών. Δεν μας ενοχλεί μόνο επειδή είναι κλειστά τα σχολεία, όπως λέει το ΚΚΕ, αλλά μας ενοχλεί κυρίως αυτό. Καταγγέλλουμε τη διαδικασία. Και η σημερινή διαδικασία εδώ με τις φωνές μεταξύ ΣΥΡΙΖΑ και Νέας Δημοκρατίας είναι για τα μάτια του κόσμου φυσικά. Έχουν έρθει κι άλλες τροπολογίες, αρκετές και άσχετες φυσικά. Δεν θα προλάβουμε φυσικά να αναφερθούμε σε αυτές. Είναι τακτική σας. Οφείλω μια απάντηση στον εισηγητή του ΣΥΡΙΖΑ, γιατί είπε ότι υπάρχει κίνδυνος στα σχολεία. Προφανώς εννοούσε τη Χρυσή Αυγή. Να τον ενημερώσω ότι και στα σχολεία και στα πανεπιστήμια και γενικώς στη νεολαία υπάρχει η Χρυσή Αυγή. Είναι βαθιά ριζωμένη μέσα στην ελληνική νεολαία πια και αυτό είναι πάρα πολύ ευχάριστο. Το δικό σας το πρόγραμμα, τα δικά σας νομοσχέδια απευθύνονται στην ολιγάριθμη νεολαία του ΣΥΡΙΖΑ, η οποία έχει σαφείς και ξεκάθαρες ανθελληνικές θέσεις. Η Χρυσή Αυγή έχει πρόγραμμα για την παιδεία. Θα σας το αναλύσω παρακάτω, εάν προλάβω. Η κορυφαία όμως πρόταση - και θα ξεκινήσω από αυτήν - είναι η άμεση κατάργηση του ασύλου, του ασύλου των εγκληματιών και δολοφόνων που υπάρχουν μέσα στον χώρο των πανεπιστημίων. Φυσικά λέγατε κάποτε ότι αυτοί οι εγκληματίες, αυτοί οι δολοφόνοι, όλα αυτά τα εγκληματικά στοιχεία αντιμετωπίζονται με ένα ρωμαλέο φοιτητικό κίνημα. Τι να πω! Τέλος πάντων, αυτά είναι απίστευτα πράγματα. Κάποια στιγμή φοβάμαι ότι θα θρηνήσουμε ανθρώπινη ζωή και κάποιοι πρέπει να πληρώσουν και γι' αυτό, και φυσικά να καταργηθούν οι κομματικές παρατάξεις σε όλα αυτά τα ιδρύματα. Εκτιμάμε ότι είναι το τελευταίο νομοσχέδιο της ανθελληνικής κυβέρνησης του ΣΥΡΙΖΑ και χαιρόμαστε ιδιαιτέρως με αυτό. Κατ' αρχάς, συγχαρητήρια στον ΣΥΡΙΖΑ που για ακόμη μια φορά έφερε ένα νομοσχέδιο το οποίο ακολουθεί πλήρως τη γραμμή του για όλα τα βασικά ζητήματα που αφορούν την ισοπέδωση της παιδείας και την προδοσία των εθνικών ιδανικών μας, την προώθηση δικών τους ανθρώπων σε καίριες θέσεις και φυσικά την αδιάκοπη εργασία του για τον εξισλαμισμό της χώρας. Σε πρώτο επίπεδο, όσον αφορά την ισοπέδωση της παιδείας, δεδομένου ότι η τεχνική εκπαίδευση στη χώρα είναι πλήρως υποβαθμισμένη, ο Υπουργός Παιδείας είχε τη φαεινή ιδέα να εξαφανίσει πλήρως τα ΤΕΙ, συγχωνεύοντάς τα με τα ΑΕΙ. Με απλά λόγια, είναι άδικο μόνο τα ΤΕΙ να είναι υποβαθμισμένα. Ας υποβαθμίσουμε ολόκληρη την πρωτοβάθμια εκπαίδευση, ας υποβαθμίσουμε και τα πανεπιστήμια. Μάλιστα, όχι μόνο εξισώνουν τα ΑΕΙ και τα ΤΕΙ, αλλά το κάνουν με έναν εντελώς ανοργάνωτο και παρορμητικό τρόπο, χωρίς να λαμβάνουν υπ' όψιν τις οικονομικές δυνατότητες, τη διάθεση σε εκπαιδευτικό προσωπικό, τις υποδομές, τα γνωστικά αντικείμενα και πολλά άλλα. Φυσικά θα πρέπει σε αυτό το σημείο να δοθεί ιδιαίτερη έμφαση στο σημείο των μηχανικών - τα είπαμε και στην επιτροπή - καθώς ο κλάδος των μηχανικών υποβαθμίζεται και εξοντώνεται, τη στιγμή που ήδη οι περισσότεροι μηχανικοί σε αυτή τη χώρα έχουν είτε φύγει στο εξωτερικό είτε είναι χρεωμένοι λόγω υπερβολικών εισφορών στο κράτος είτε είναι άνεργοι οι περισσότεροι. Σε δεύτερο επίπεδο, όσον αφορά την προδοσία των εθνικών ιδανικών, στον απόηχο της προδοτικής Συμφωνίας των Πρεσπών, η Κυβέρνηση προχωρά στην ένταξη των ΤΕΙ Κεντρικής και Ανατολικής Μακεδονίας στο Διεθνές Πανεπιστήμιο Ελλάδος, που παρεμπιπτόντως όλα τα μαθήματα γίνονται στα Αγγλικά, αλλά αυτό φαίνεται ότι δεν απασχολεί ιδιαίτερα τον Υπουργό Παιδείας. Τι κάνει, λοιπόν, η Κυβέρνηση; Προσβλέπει στην εξαφάνιση του όρου «Μακεδονία» από τα εκπαιδευτικά ιδρύματα της χώρας και δίνει έμφαση στη λειτουργία του ΔΙΠΑΕ, φυσικά με σκοπό την προσέλκυση φοιτητών από γειτονικές χώρες, οι οποίες δεν είναι και τόσο φιλικές απέναντι στην Ελλάδα, όπως τα Σκόπια, η Τουρκία, η Αλβανία και άλλες. Σχετικά με το ζήτημα της εξυπηρέτησης μικροκομματικών συμφερόντων, είναι πραγματικά απορίας άξιο το γιατί σε νομοσχέδιο για την παιδεία αναφέρονται τόσες πολλές διατάξεις για τα Γενικά Αρχεία του Κράτους. Μάλιστα, τα προσόντα όσων προσληφθούν σε θέσεις αυτής της υπηρεσίας είναι ελάχιστα. Καλό είναι να δημιουργούνται θέσεις εργασίας και να υποστηρίζονται οι υπηρεσίες, αλλά θα πρέπει οι προσλήψεις να γίνονται με διαφανή και ανοικτό τρόπο και φυσικά να καταγράφονται τα αναγκαία προσόντα, αλλιώς πρόκειται για βόλεμα συγκεκριμένων ανθρώπων με καθαρά κομματικά κριτήρια, κάτι το οποίο συνηθίζετε να κάνετε σε κάθε νομοσχέδιο. Τέλος, όσον αφορά το κομμάτι του εξισλαμισμού, - αν και βαρύγδουπος τίτλος, δεν είναι καθόλου υπερβολικός - σε ένα νομοσχέδιο που αναφέρεται στην παιδεία, σε συγκεκριμένο άρθρο, στο άρθρο 222, προς το τέλος του νομοσχεδίου - να μην τραβάει την προσοχή - προβλέπεται η πληρωμή ιμάμη, του ιερέα ισλαμικού τεμένους, η οποία ισοδυναμεί με την αμοιβή καθηγητή πανεπιστημίου, γύρω στις 32.000 ευρώ τον χρόνο. Με άλλα λόγια, ένας ιερέας μιας θρησκείας άγνωστης στον ελληνικό λαό - πλην ελαχίστων εξαιρέσεων - λαμβάνει μισθό υψηλότερο από έναν αξιωματικό του στρατού που θέτει τη ζωή του στην πρώτη γραμμή για την άμυνα της χώρας, από έναν δάσκαλο που μορφώνει τη νέα γενιά Ελλήνων, από όλα τα επαγγέλματα τα οποία πραγματικά βοηθούν στη στήριξη αυτού του τόπου. Τα παραπάνω σημεία αποκρυσταλλώνουν την άποψη του ΣΥΡΙΖΑ περί παιδείας, μια παιδεία ξεκάθαρα ανθελληνική, άδικη, που εχθρεύεται ό,τι καλό, ωραίο και αληθές, που εχθρεύεται την αριστεία και την αξιοκρατία, που εχθρεύεται την ίδια την ουσία της γνώσης. Φυσικά η Χρυσή Αυγή τίθεται κατά αυτού του νομοσχεδίου. Το είπαμε και στην επιτροπή. Θα καταψηφίσουμε και αυτό το νομοσχέδιο. Όσο προλαβαίνω, θα αναφερθώ στα άρθρα. Τα άρθρα 6 έως 12 αφορούν τα τεχνολογικά ιδρύματα και τον όρο «Μακεδονία». Παύουν να υφίστανται ως ανεξάρτητα τμήματα και εντάσσονται στο ΔΙΠΑΕ. Το πρώτο, λοιπόν, βασικό στοιχείο είναι ο αφελληνισμός στις συγκεκριμένες διατάξεις. Φυσικά το καταψηφίζουμε. Στα άρθρα 13 έως 22 προβλέπεται η ένταξη του ΤΕΙ Δυτικής Μακεδονίας στο Πανεπιστήμιο Δυτικής Μακεδονίας κατ' αναλογία με τις προαναφερθείσες συγχωνεύσεις. Οπότε για ακόμα μια φορά ισοπεδώνεται η δημόσια παιδεία. Και η παιδεία ισοπεδώνεται γιατί πρόκειται για μια συνέργεια ανορθολογική με τη δημιουργία αποκομμένων και απομονωμένων τμημάτων προφανώς για την εξυπηρέτηση συμφερόντων συγκεκριμένων τοπικών και πανεπιστημιακών κύκλων. Αυτά για το πώς εννοεί ο ΣΥΡΙΖΑ τη δημοκρατία. Στα άρθρα 23 και 24 προβλέπεται η ίδρυση του Μεσογειακού Πανεπιστημίου Κρήτης με την ένταξη του ΤΕΙ Κρήτης με την κατάργησή του ως αυτόνομο ίδρυμα. Πρώτον, για ακόμα μια φορά προκρίνεται η ποσοτική μεγέθυνση σε βάρος της ποιοτικής αναβάθμισης. Με άλλα λόγια, μιλάμε για ποσότητα και όχι για ποιότητα ξεκάθαρα. Δεύτερον, για ακόμα μια φορά υπάρχει ασάφεια στην πρόσληψη προσωπικού, καθώς δεν προβλέπονται ρυθμίσεις για τη διενέργεια ανοικτών διαδικασιών προσλήψεων διδασκόντων. Τρίτον, η Κυβέρνηση ζητά συγχωνεύσεις χωρίς να έχει προετοιμάσει τις κατάλληλες υποδομές και το κατάλληλο ακαδημαϊκό περιβάλλον. Όπως και στα υπόλοιπα πανεπιστήμια, έτσι και στο Πανεπιστήμιο Κρήτης ξεφυτρώνουν χιλιάδες τμήματα μηχανικών, οικονομολόγων, μαθηματικών κ.λπ.. Ποιος ο λόγος; Η ανεργία; Γιατί η ανεργία παραμένει για τους αποφοίτους των σχολών που δεν έχουν κάποιο αντίκρισμα στην αγορά εργασίας, ούτε συγκεκριμένο διδακτικό αντικείμενο, ούτε κύρος. Είναι ψευδές ότι η ανεργία έχει πέσει στο 18%. Φυσικά η ανεργία δεν έχει πέσει. Αντιθέτως έχει αυξηθεί. Και δεν ξέρω πραγματικά ποιος βγάζει αυτά τα στοιχεία. Στα άρθρα 35 έως 44 προβλέπεται η ένταξη του ΤΕΙ Δυτικής Ελλάδας στο Πανεπιστήμιο Πατρών με τις αναμενόμενες συνέπειες, δηλαδή την υποβάθμιση της τριτοβάθμιας εκπαίδευσης. Πρόκειται για ακόμα μια συγχώνευση χωρίς να έχει γίνει η αναγκαία μελέτη, καθώς καταργούνται δημοφιλή τμήματα και με αντίκρισμα στην αγορά εργασίας, όπως το Τμήμα Λογιστικής και Χρηματοοικονομικής και το Τμήμα Οπτικής. Γενικότερα όσον αφορά τη συνέργεια ΑΕΙ και ΤΕΙ, να αναφέρουμε την καταγγελία της ΔΟΕ για το γεγονός ότι αποκλείστηκε από τη συνεδρίαση για το συγκεκριμένο νομοσχέδιο εντελώς δημοκρατικά! Άρθρα 45 έως 56. Πρόκειται ίσως για την πιο καταφανή περίπτωση υποβάθμισης ΑΕΙ κυρίως σε ό,τι αφορά στον τομέα μηχανολογίας και πληροφορικής. Με πρόχειρους υπολογισμούς, λοιπόν, τα τμήματα μηχανικών θα φτάσουν τα ογδόντα. Αυτό σε μια εποχή που η ανεργία έχει εξοντώσει τους αποφοίτους πολυτεχνικών σχολών, όπως επίσης και οι εισφορές που αναγκάζονται συνεχώς να πληρώνουν. Στα άρθρα 57 έως 61 για ακόμα μια φορά ο ΣΥΡΙΖΑ συνεχίζει την τακτική των συγχωνεύσεων εκπαιδευτικών ιδρυμάτων. Αυτή τη φορά όχι ΑΕΙ και ΤΕΙ αλλά ΑΕΙ και μιας ανεξάρτητης σχολής, προχωρώντας ένα βήμα παραπέρα στην υποβάθμιση της παιδείας και την ισοπέδωση των εκπαιδευτικών βαθμίδων. Μάλιστα, με τις συγκεκριμένες διατάξεις οι καθηγητές της Σχολής Δημόσιας Υγείας εξισώνονται αυτομάτως με πανεπιστημιακούς καθηγητές, γεγονός απαράδεκτο και αντιακαδημαϊκό. Καταψηφίζουμε τα άρθρα 62 και 63. Καταψηφίζουμε τα άρθρα 74 έως 99 που αφορούν στα πρότυπα σχολεία, τα οποία έχουν εκπαιδευτικούς με αυξημένα τυπικά προσόντα και διδακτική εμπειρία. Η εισαγωγή του μαθητικού δυναμικού γίνεται κατόπιν εισαγωγικών εξετάσεων. Πουθενά στο συγκεκριμένο νομοσχέδιο δεν γίνεται λόγος για αύξηση των προτύπων σχολείων, τα οποία είναι ελάχιστα. Προφανώς και είναι αναγκαία η αύξηση του αριθμού τους. Αλλά φυσικά δεν περιμέναμε τίποτα παραπάνω από μια Κυβέρνηση που απεχθάνεται κάθε έννοια αξιοκρατίας και αριστείας. Δεν είναι κατανοητή η αποσύνδεση των πειραματικών δημοτικών από τα πειραματικά γυμνάσια και για ακαδημαϊκούς και για παιδαγωγικούς λόγους, καθώς χρειάζεται πολύς χρόνος ώστε να υπάρχουν απτά αποτελέσματα των νέων διδακτικών προσεγγίσεων στην πνευματικότητα των μαθητών. Το άρθρο 100 αφορά στην πρόσβαση των μαθητών στην τριτοβάθμια εκπαίδευση. Φυσικά και εδώ δεν υπάρχει καμμία ουσιαστική αλλαγή. Το κυριότερο είναι ότι συνεχίζονται τα προβλήματα στην παιδεία. Πρόκειται για ένα άρθρο στην ουσία άχρηστο και άσκοπο, καθώς έχει απειροελάχιστες αλλαγές στην ύλη και τον τρόπο διεξαγωγής των εξετάσεων. Για ακόμα μια φορά δεν πραγματοποιούνται βασικές τομές όσον αφορά στην πρόσβαση στην τριτοβάθμια εκπαίδευση, που είναι μια διαδικασία η οποία έχει ψυχικές συνέπειες σε μαθητές και πολλές οικονομικές δαπάνες στις ελληνικές οικογένειες τη στιγμή που υφίστανται όλα αυτά τα δυσβάσταχτα μέτρα της Κυβέρνησης. Εκτός των παραπάνω, το να διαχωρίζονται οι σχολές στις σχολές ελεύθερης πρόσβασης και τις σχολές με πρόσβαση μέσω εξετάσεων δημιουργεί ένα σύστημα δύο ταχυτήτων. Καταψηφίζουμε τα άρθρα 101 έως 116. Αυτά αναφέρονται σε ρυθμίσεις που αφορούν στην αξιολόγηση των μαθητών στο γενικό λύκειο. Εδώ να πούμε ότι πουθενά δεν γίνεται λόγος για την αξιολόγηση των μαθητών με βάση τη διαγωγή τους, όπως γινόταν στο παρελθόν. Επίσης, στο άρθρο 16 ο μέγιστος αριθμός σε μια τάξη φτάνει τα είκοσι πέντε παιδιά, τη στιγμή που για να υπάρχει αποτελεσματική διδασκαλία το μέγιστο των μαθητών σε μια τάξη πρέπει να είναι δέκα άτομα. Μάλιστα, μια τέτοια ρύθμιση θα μπορούσε να μειώσει την τεράστια δαπάνη στα φροντιστήρια και να έχουμε μια πιο αποτελεσματική παιδεία. Καταψηφίζουμε τα άρθρα 117 έως 159 που αναφέρονται σε ρυθμίσεις σχετικά με τη λειτουργία των επαγγελματικών λυκείων. Είναι θλιβερό το γεγονός ότι σπαταλήθηκε τόσο μελάνι για τη συγγραφή άχρηστων άρθρων, τα οποία δεν λύνουν στο ελάχιστο τα χρόνια προβλήματα των επαγγελματικών λυκείων. Καταψηφίζουμε τα άρθρα 160 έως 201. Σε αυτά τα άρθρα ρυθμίζονται όλες οι παράμετροι που αφορούν τη λειτουργία των Γενικών Αρχείων του Κράτους. Καταψηφίζουμε τα άρθρα 202 και 203 που αναφέρονται στην ιδιωτική εκπαίδευση. Δεν υπάρχει καμμία ρύθμιση σχετικά με τα κέντρα μελέτης, τα οποία λειτουργούν χωρίς κανέναν έλεγχο όσον αφορά στα κτήρια, στα προσόντα όσων εργάζονται εκεί, με αποτέλεσμα να υπάρχουν μεγάλοι κίνδυνοι για τους μαθητές και τους εργαζόμενους. Υπάρχουν καταγγελίες ότι οι άνθρωποι που έχουν τα κέντρα μελέτης δεν καταβάλλουν εισφορές. Οι εργαζόμενοι είναι πολλές φορές αδήλωτοι και γίνονται και αντικείμενο εκμετάλλευσης. Αυτά τα κέντρα μάλιστα πολλές φορές λειτουργούν μέχρι τις έντεκα το βράδυ. Καταψηφίζουμε και τα άρθρα 204 έως 226, όσον αφορά στη βιντεοσκόπηση των εξωτερικών χώρων. Βεβαίως θα υπάρχει έλεγχος στους εξωτερικούς χώρους των ιδρυμάτων, γιατί ξέρουμε πάρα πολύ καλά τι συμβαίνει από τους γνωστούς - άγνωστους που μπαίνουν μέσα στα ιδρύματα και λεηλατούν όλον τον εξοπλισμό. Φυσικά αναγκάζεται να τον πληρώσει ο Έλληνας πολίτης. Τελειώνω, κύριε Πρόεδρε. Η παιδεία για εμάς, τη Χρυσή Αυγή, είναι μοχλός της διατήρησης της υπάρξεως του έθνους, καθώς η ποιότητά της προεξοφλεί το επίπεδο και το ήθος των πολιτών του λαού αυτού. Γι' αυτόν τον βασικό λόγο, λοιπόν, η παιδεία πρέπει να προάγει τις αιώνιες διαχρονικές αξίες του Ελληνισμού και να εδράζεται πάνω στο άρμα της ελληνικής παράδοσης. Η Χρυσή Αυγή, όπως είπα και στην επιτροπή, έχει και θέσεις και λύσεις. Θα σταθεί δίπλα στον Έλληνα μαθητή, στον Έλληνα φοιτητή, στον Έλληνα γονέα που αντιμετωπίζει τόσο σοβαρά προβλήματα. Σας ευχαριστώ.
Κι εμείς. Ο κ. Δελής από το Κομμουνιστικό Κόμμα Ελλάδας έχει τον λόγο.
Ευχαριστώ πολύ, κύριε Πρόεδρε. Άλλο ένα κρισιμότατο νομοσχέδιο για την παιδεία με κλειστά σχολεία και σχολές, με την Κυβέρνηση να νομίζει η κακομοίρα ότι έτσι θα αποφύγει την λαϊκή κατακραυγή. Γελιέται φυσικά και παίρνει μια πρώτη απάντηση με τη σημερινή κινητοποίηση και για την αθλιότητα των μεθοδεύσεών της, που σήμερα την εμπλούτισε και με ειρωνεία αλλά και για το αντιλαϊκό της νομοσχέδιο, ένα νομοσχέδιο μαμούθ, με το οποίο ο ΣΥΡΙΖΑ θέλει να ξεμπερδεύει με τις εκκρεμότητες των αναδιαρθρώσεων που προωθούνται τα τελευταία χρόνια στην εκπαίδευση απ' όλες τις Κυβερνήσεις πριν τη νέα πιο αντιδραστική τους φάση για τα παιδιά των λαϊκών οικογενειών. Αναδιαρθρώσεις αντιδραστικές. Γιατί; Γιατί το αγαθό της μόρφωσης και το ακριβαίνουν ολοένα για τα παιδιά των λαϊκών στρωμάτων και το περιεχόμενό του φτωχαίνουν, όταν δεν το διαστρεβλώνουν. Δείτε για παράδειγμα τι γίνεται στα σχολικά βιβλία. Αυτές τις αναδιαρθρώσεις τις προχωράει τώρα με ταλέντο και αποφασιστικότητα ο ΣΥΡΙΖΑ. Και παινεύεται μάλιστα, γιατί «τα καταφέρνει καλύτερα», λέει, όπως ας πούμε στην αναμόρφωση του χάρτη των ΑΕΙ, σε σύγκριση με εκείνα τα άγαρμπα σχέδια τύπου «ΑΘΗΝΑ» της Νέας Δημοκρατίας. Και όλα αυτά κάτω από το άγρυπνο μάτι του ΣΕΒ, με βάση τις οδηγίες της Ευρωπαϊκής Ένωσης και υπό την υψηλή εποπτεία πάντα του ΟΟΣΑ. Πριν μιλήσουμε, όμως, για όσα αντιδραστικά περιλαμβάνει το νομοσχέδιο - σκούπα, θα ήθελα να πω δύο λόγια για το άρθρο 225- ξεκινάω από το τέλος - , το οποίο προβλέπει - ακούστε - την τοποθέτηση προκάτ νηπιαγωγείων για έξι χρόνια παρακαλώ, όχι μόνο σε δημοτικά, αλλά και σε γυμνάσια, ακόμα και σε λύκεια. Το να στοιβάζετε σε λυόμενα και μέσα σε αυλές γυμνασίων και λυκείων τετράχρονα και πεντάχρονα παιδιά, το λέτε εσείς «αναβάθμιση της προσχολικής αγωγής»; Έτσι θα προχωρήσει η υποχρεωτικότητα της δίχρονης προσχολικής αγωγής; Πρόκειται, σε κάθε περίπτωση για μια απαράδεκτη τελείως διάταξη. Έρχομαι στο νομοσχέδιο. Κλείνει τον πρώτο κύκλο αναδιάταξης του χάρτη της ανώτατης εκπαίδευσης, με την πλήρη απορρόφηση των ΤΕΙ από τα όμορά τους πανεπιστήμια, οδηγώντας ακόμα και σε σχολές «Φρανκενστάιν» ετερόκλητων επιστημονικών αντικειμένων, όπως ας πούμε γίνεται με τους δασκάλους της Πάτρας, που το τμήμα τους συγχωνεύεται με το τμήμα των κοινωνικών λειτουργών. Φροντιστηριοποιεί και δεν αναβαθμίζει το λύκειο, εισάγοντας παράλληλα νέο σύστημα πρόσβασης στα πανεπιστήμια. Ο ΣΥΡΙΖΑ μετατρέπει το λύκειο σε μια ακόμα πιο μεγάλη και άγρια αρένα ανταγωνισμού, με περισσότερες εξετάσεις, πανελλαδικές, περιφερειακές, ενδοσχολικές και με τις μορφωτικές ανάγκες βεβαίως της νέας γενιάς να πετιούνται στον Καιάδα. Ενώ τα πανεπιστήμια, ακριβώς επειδή προσαρμόζονται ακόμα πιο σφιχτά στους στόχους των μεγαλοεπιχειρηματιών, απομακρύνονται ολοένα και περισσότερο από την ανάγκη να σπουδάζουν οι φοιτητές ολοκληρωμένα την επιστήμη τους και βέβαια από το να βρίσκουν οι απόφοιτοι δουλειά με δικαιώματα σε αυτό που σπούδασαν. Το νομοσχέδιο λοιπόν, που στην ούγια του γράφει Ευρωπαϊκή Ένωση, μεγαλώνει τα ταξικά εμπόδια για τα παιδιά των εργατικών λαϊκών οικογενειών και έτσι, όσο φτωχότερη είναι η τσέπη μιας οικογένειας τόσο μικρότερη και η προσδοκία της και η διαδρομή στην εκπαίδευση του παιδιού της και ως μαθητή και ως φοιτητή. Διότι το αν και σε ποια σχολή θα σπουδάσει, εξαρτάται από το πόσα έχει να πληρώσει η οικογένειά του σε φροντιστήρια και το αν και σε ποια δουλειά θα δουλέψει μετά, εξαρτάται από το πόσα μπορεί να πληρώσει για να αγοράσει από το εκπαιδευτικό εμπόριο, που και επί ΣΥΡΙΖΑ ανθεί και μεγαλώνει, μεταπτυχιακά, σεμινάρια και πιστοποιήσεις για να συμπληρώσει το βιογραφικό του. Να το, το ζουμί λοιπόν των εκπαιδευτικών σας μεταρρυθμίσεων για τα παιδιά των φτωχών λαϊκών στρωμάτων. Το λύκειό σας να δουλεύει, προκειμένου να τα αποκλείει από τη γνώση, γιατί αύριο το ίδιο αυτό σύστημα, που τώρα εσείς υπηρετείτε, τα αποκλείει από τη ζωή με δικαιώματα. Γιατί, όμως, οι πανεπιστημιακές σπουδές, προπτυχιακές, διολισθαίνουν ολοένα σε εφήμερη κατάρτιση, αντί για μια ολοκληρωμένη επιστημονική γνώση, η οποία πλέον πωλείται ως γνωστόν στην πανάκριβη μόνο αγορά των μεταπτυχιακών; Η απάντηση υπάρχει στο νομοσχέδιο: Γιατί στα δεκάδες τμήματα των συγχωνευμένων ιδρυμάτων τα προγράμματα σπουδών τρέχουν πίσω από τις πρόσκαιρες επενδυτικές προτεραιότητες του κεφαλαίου, οι οποίες βεβαίως αλλάζουν συνεχώς, ανάλογα και με τα κέρδη του. Αφήστε που αυτά τα προγράμματα σπουδών διαμορφώνονται, όπως λέει το ίδιο σας το νομοσχέδιο, σύμφωνα με τον νόμο Διαμαντοπούλου, νόμο που κατά τα άλλα όσες φορές, σαν τα μνημόνια, κατάργησε ο ΣΥΡΙΖΑ. Ακούσατε να λέει η Νέα Δημοκρατία και οι υπόλοιποι τίποτα για όλα αυτά; Τι να κατηγορήσουν; Τη στρατηγική της Ευρωπαϊκής Ένωσης για την εκπαίδευση; Τρελοί είναι; Και έτσι το μόνο που τους μένει είναι να σηκώνουν κουρνιαχτό για τα δευτερεύοντα, να ρίχνουν νερό στο μύλο του συντεχνιασμού και να κατηγορούν την Κυβέρνηση βέβαια, ως συνήθως, για προχειρότητα, έλλειψη διαλόγου και άλλα τέτοια χιλιοειπωμένα, μπας και κρύψουν ότι έχουν την ίδια στρατηγική. Τσιμουδιά από τον ΣΥΡΙΖΑ, αλλά και από τη Νέα Δημοκρατία για το ότι πουθενά στο νομοσχέδιο δεν προβλέπεται η αναγκαία στήριξη των νέων, όπως και των παλιών, σχολών με υποδομές, με μόνιμο εκπαιδευτικό και βοηθητικό προσωπικό, η απαραίτητη κρατική δηλαδή χρηματοδότηση για τη λειτουργία τους. Όσο για τα πεντακόσια νέα μέλη ΔΕΠ που μας λέτε εδώ και καιρό: Μιλάτε σοβαρά ότι με αυτά θα καλύψετε τις τεράστιες ανάγκες των πανεπιστημίων; Αλήθεια, δεν ξέρετε τι έγινε με τις προηγούμενες θέσεις ΔΕΠ, που εξάγγειλε ο ΣΥΡΙΖΑ; Ούτε το 40% - και πολύ λέμε - από αυτές δεν καλύφθηκαν. Και ξέρετε, δεν μας ενδιαφέρει καθόλου αν φταίει γι' αυτό το Υπουργείο ή οι πρυτανείες που ρίχνετε μεταξύ σας τις ευθύνες, γιατί σε τελική ανάλυση αυτοί που την πληρώνουν είναι οι φοιτητές. Τσιμουδιά επίσης, από τον ΣΥΡΙΖΑ αλλά και τη Νέα Δημοκρατία για τις πιεστικές ανάγκες των φοιτητών, λόγω της ανεπαρκούς ή της πλήρους έλλειψης, σε κάποιες περιπτώσεις, φοιτητικής μέριμνας, με το κόστος σπουδών να γίνεται για πολλούς αβάσταχτο και απαγορευτικό για τις σπουδές τους. Η Κυβέρνηση όμως το διατυμπανίζει και η Νέα Δημοκρατία συμφωνεί ότι οι αλλαγές στην τριτοβάθμια εκπαίδευση υπηρετούν τα αναπτυξιακά σχέδια των περιφερειών, δηλαδή τον επενδυτικό σχεδιασμό του κεφαλαίου ανά περιφέρεια. Δείτε ένα παράδειγμα από τη δυτική Μακεδονία. Την ώρα λοιπόν που η συζήτηση για τη μετάβαση στη λεγόμενη «μεταλιγνιτική περίοδο» φουντώνει και ενώ οι όροι εν τω μεταξύ δουλειάς και οι προοπτικές των εργαζομένων στην ενέργεια χειροτερεύουν, την ίδια στιγμή διακινούνται οράματα αναπτυξιακά αρωματικών φυτών και κάνναβης ή κινηματογραφικών στούντιο στις παλιές, λέει, εγκαταστάσεις της ΔΕΗ ή έξυπνων πόλεων ή χρυσοφόρων business μονοπωλιακών ομίλων με τα σκουπίδια. Τι σημαίνουν όλα αυτά; Ότι ο αριθμός των σταθερών θέσεων εργασίας θα είναι μειωμένος και η κατάσταση των εργαζομένων χειρότερη και με τους νόμους σας φυσικά. Να πώς αποτυπώνονται στο σημερινό νομοσχέδιο και στα ινστιτούτα, παραδείγματος χάριν, που προβλέπονται για το Πανεπιστημιακό Ερευνητικό Κέντρο Δυτικής Μακεδονίας. Αντί να δείτε πώς θα αξιοποιηθεί ο ορυκτός πλούτος της χώρας, με σύγχρονες μεθόδους, για να έχει φθηνή ενέργεια ο λαός, και εδώ μπορούν να παίξουν πολύ κρίσιμο ρόλο οι απόφοιτοι του Τμήματος Μηχανικών Περιβάλλοντος, εσείς, επειδή τους λιγνίτες τους ξεπουλάτε, το τμήμα αυτό το μετατρέπετε σε Τμήμα Χημικών Μηχανικών. Γιατί προφανώς για τις μπίζνες με την κάνναβη στα εδάφη των παλιών ορυχείων θα χρειάζονται μεγάλα εργοστάσια, όσο να πεις. Μετά από όλα αυτά, το κερασάκι στην αντιλαϊκή σας τούρτα είναι η καθιέρωση των ελαστικών εργασιακών σχέσεων σε αυτά τα ινστιτούτα, σε όλα τα ανάλογα ινστιτούτα, η δουλειά δηλαδή υπό προθεσμία ή με μπλοκάκι, όλα αυτά δηλαδή για τα οποία ο ΣΥΡΙΖΑ, πριν γίνει Κυβέρνηση, ανέβαινε στα κεραμίδια. Και τώρα τι κάνει; Τα νομοθετεί. Για το λύκειο τώρα και το σύστημα εισαγωγής: Με το νομοσχέδιο η Γ΄ λυκείου γίνεται προπαρασκευαστικό έτος για τα πανεπιστήμια, φροντιστήριο δηλαδή, για να λέμε τα πράγματα με το όνομα τους. Μεγαλώνουν οι μορφωτικές ανισότητες ανάμεσα στους μαθητές και βεβαίως, όχι μόνο δεν περιορίζεται, αλλά ενισχύεται η παραπαιδεία. Μιλάμε για σχολείο «καραμπινάτο» εξεταστικό κέντρο, γεμάτο με σκληρές, ψυχοφθόρες εξετάσεις και μάλιστα με αυξημένη ύλη στα πανελλαδικώς εξεταζόμενα μαθήματα, που γεμίζουν με άγχος και ανασφάλεια τους μαθητές και αδειάζουν τις τσέπες των γονιών τους στα φροντιστήρια, οι ιδιοκτήτες των οποίων ήδη εδώ και καιρό τρίβουν τα χέρια τους και το ανακοινώνουν μάλιστα και μέσα από την «ΑΥΓΗ» για την πελατεία που θα μεγαλώσει. Το λύκειο του ΣΥΡΙΖΑ από σχολείο γίνεται κανονική αρένα ανταγωνισμού, αφού, εκτός από τις πανελλαδικές, προβλέπονται και περιφερειακές εξετάσεις πανελλαδικού τύπου. Μόνο που έτσι, ξέρετε, όχι μόνο δεν αντιμετωπίζονται οι σημερινές παθογένειες του λυκείου, αλλά αντίθετα οξύνονται και τελικά όλα αυτά, η φροντιστηριοποίησή του και οι αλλεπάλληλες εξετάσεις που προβλέπονται σε αυτά, οδηγούν το λύκειο να γίνεται εκτός από εξοντωτικό, ακόμα πιο άχαρο, ακόμα πιο αποστεωμένο για τους μαθητές, μιας και από την Γ΄ λυκείου πετιέται σχεδόν ολοκληρωτικά έξω η γενική μόρφωση. Μια γενική μόρφωση βεβαίως τελείως απαραίτητη στην εποχή μας, για να κατανοήσει ο μαθητής και κάθε άνθρωπος τις ταχύτατες τεχνολογικές εξελίξεις που συμβαίνουν γύρω του. Και πού πρέπει να τη βρει αυτή τη γενική γνώση και μόρφωση ο μαθητής αν όχι στο σχολείο; Σε ποιο σχολείο, όμως; Σε αυτό που η γενική μόρφωση και η παιδεία συρρικνώνονται και τα βιβλία του αποτελούν μνημεία ανορθολογισμού και αντιεπιστημονικότητας; Και μετά φταίνε οι μαθητές που, στερούμενοι αυτή τη γενική πολύπλευρη γνώση, δεν έχουν το γνωστικό υπόβαθρο για να κρίνουν τα αποτελέσματα μιας αναζήτησης, ας πούμε στο Google ή στη Βικιπαίδεια, τις άμεσες σήμερα δηλαδή πηγές πληροφόρησης σε σχέση με οποιοδήποτε βιβλίο; Μήπως φταίει το όριο των χαρακτήρων στο Twitter που οι μαθητές συχνά δυσκολεύονται να χειριστούν συνθέτες προτάσεις και να χρησιμοποιήσουν πλουσιότερο λεξιλόγιο ή μήπως φταίει ο τρόπος που διδάσκονται τη γλώσσα στο σχολείο μέσα από συνταγές μαγειρικής και διαφημίσεις; Και ο ελάχιστος χρόνος των μαθητών δεν είναι αυτός που κάνει το YouTube στα μάτια τους την πιο εύκολη ψυχαγωγία; Και πώς να μην τους φαίνονται το Facebook και το Instagram ως η πιο άμεση μορφή κοινωνικοποίησης με την οποία αναπτύσσουν τις διαπροσωπικές τους σχέσεις όταν το σχολείο και ο τρόπος ζωής που τους επιβάλλονται δεν τους διαμορφώνουν διαφορετικό υπόβαθρο για να αναπτύξουν και αυτές τις κοινωνικές τους σχέσεις; Οι μαθητές, λοιπόν, χρειάζονται ένα σχολείο που να τους προσφέρει ολόπλευρη μόρφωση, ώστε να μπορούν να καταλαβαίνουν τι συμβαίνει γύρω τους, γιατί συμβαίνει, ποιος φταίει, πώς μπορεί να αλλάξει αυτό και σε ποια κατεύθυνση μπορεί να γίνει. Αντί γι' αυτό, το σχολείο του ΣΥΡΙΖΑ, το λύκειο του ΣΥΡΙΖΑ, τους οδηγεί στην εποχή του Μεσαίωνα και προβλέπει - ακούστε - τα μόνα μαθήματα που θα κάνουν υποχρεωτικά όλοι οι μαθητές της τρίτης λυκείου να είναι η νεοελληνική γλώσσα και γραμματεία, όπως ήταν κάποτε τα λατινικά, την εποχή του Γαλιλαίου και τα θρησκευτικά βεβαίως μαζί και η γυμναστική. Τι σημαίνει αλήθεια αυτό; Σημαίνει ότι δεν θα διδαχθούν όλοι οι μαθητές τη βιολογία και τη θεωρία της εξέλιξης του Δαρβίνου, ούτε τους αμυντικούς μηχανισμούς ούτε το ανοσοποιητικό σύστημα του ανθρώπου. Σημαίνει ότι δεν θα διδαχτούν όλοι οι μαθητές μαθηματικά, βασικά στοιχεία στατιστικής, σημαίνει ότι δεν θα διδαχτούν όλοι οι μαθητές ιστορία και συγκεκριμένα ολόκληρη τη σύγχρονη παγκόσμια και ελληνική ιστορία από το 1815 μέχρι σήμερα, γιατί αυτό σημαίνει. Δηλαδή πολλοί μαθητές, οι περισσότεροι, δεν θα γνωρίσουν στο σχολείο γεγονότα όπως η Βιομηχανική Επανάσταση, η Ελληνική Επανάσταση, οι Βαλκανικοί Πόλεμοι, ο Α΄ και ο Β΄ Παγκόσμιος Πόλεμος, η αντίσταση του λαού μας τα χρόνια της Κατοχής, ο Εμφύλιος, η χούντα του 1967-1974, η Μεταπολίτευση και βεβαίως τα αντίστοιχα επιστημονικά και πνευματικά δημιουργήματα όλης αυτής της εποχής. Κι, όμως, αν δεν ήταν η θηλιά αυτού του εξεταστικού ανταγωνισμού, ο μαθητής που ονειρεύεται να σπουδάσει φυσική θα ήθελε πραγματικά να ξέρει πάρα πολύ σε ποιο ιστορικό, σε ποιο κοινωνικό πλαίσιο έζησαν και δούλεψαν ο Γαλιλαίος, ο Νεύτωνας, ο Αϊνστάιν, τι τροφοδότησε τη σκέψη τους, πώς κατέληξαν σε αυτές τις σπουδαίες επιστημονικές ανακαλύψεις τους και όχι να κάθεται να απομνημονεύει, όπως τους θέλετε εσείς, ξερούς τύπους. Ο μαθητής που ονειρεύεται να σπουδάσει πληροφορική θα ήθελε πραγματικά να ξέρει πώς ο άνθρωπος μπόρεσε να χειραγωγήσει τους νόμους της φύσης, ώστε να κάνει την πληροφορία να μεταδίδεται με ασύλληπτες ταχύτητες σε κάθε γωνιά του κόσμου και όχι να κάθεται να μαθαίνει ξερούς αλγόριθμους στο σχολείο σας. Ο μαθητής που θέλει να σπουδάσει οικονομικά θα ήθελε να ξέρει πώς λειτουργούν και πώς αναπτύχθηκαν τα επιτεύγματα της επιστήμης και της τεχνικής που αναμορφώνουν συνεχώς την παραγωγική βάση της οικονομίας και όχι να διδάσκεται ότι ο εργαζόμενος είναι κόστος - κάτι σας θυμίζει αυτό - για την επιχείρηση και ότι οι βιομήχανοι, οι εφοπλιστές και οι τραπεζίτες είναι αυτοί που τάχα κινούν την οικονομία και όχι ο πραγματικός παραγωγός του πλούτου, δηλαδή η εργατική τάξη. Ο μαθητής που ονειρεύεται να σπουδάσει ιατρική, νοσηλευτική, θα ήθελε να ξέρει πώς και γιατί οι συνθήκες της ζωής της εργατικής τάξης επιδεινώνουν την υγεία της και όχι ότι η υγεία του λαού είναι κόστος για την οικονομία, που πρέπει να το περιορίσουμε και τα φάρμακα πρέπει να είναι πανάκριβα για να κερδίζουν οι φαρμακοβιομήχανοι. Ο μαθητής που θέλει να σπουδάσει ιστορία θα ήθελε να μπορεί να επεξεργαστεί τα οικονομικά δεδομένα και να κατανοεί τις επιστημονικές ανακαλύψεις κάθε εποχής και όχι να βρίσκει στα σχολικά βιβλία «παρά των βασιλιάδων τα ονόματα», όπως λέει ο Μπρεχτ. Με δυο λόγια, όλοι οι μαθητές θα ήθελαν να μάθουν αυτά που τους στερεί το λύκειο που φτιάχνει ο ΣΥΡΙΖΑ και τους στερούσε βεβαίως και το σχολείο που υπάρχει μέχρι σήμερα. Αυτό που σίγουρα δεν θα ήθελε και δεν θέλει ο μαθητής είναι να μπαίνει σε αυτή την εξοντωτική διαδικασία του σημερινού λυκείου που ετοιμάζει ο ΣΥΡΙΖΑ. Βλέπετε, έρχεται αυτός ο πρωτοφανής, στα ιστορικά εκπαιδευτικά χρονικά της πατρίδας μας, περιορισμός της γενικής παιδείας κατά ένα σχολικό έτος, γιατί αυτό είναι, και αυτό γίνεται με την υπογραφή του ΣΥΡΙΖΑ. Δηλαδή με αυτούς που κάποτε έβγαζαν πύρινους λόγους και έγραφαν ατελείωτα άρθρα στην «ΑΥΓΗ» για τη δωδεκάχρονη εκπαίδευση. Ακόμα και αυτή η πολυδιαφημισμένη εξαγγελία σας περί δήθεν ελεύθερης πρόσβασης στα πανεπιστήμια, πάει και αυτή, την κατάπιαν οι εξετάσεις πανελλαδικού τύπου για το εθνικό απολυτήριο του λυκείου. Το αίτημα, κλείνοντας, για ένα σχολείο, που να μορφώνει και όχι να εξοντώνει, δένεται με τις διεκδικήσεις των φοιτητών να μαθαίνουν ολοκληρωμένα την επιστήμη τους, να σπουδάζουν χωρίς εμπόδια και να δουλεύουν πάνω στο αντικείμενο των σπουδών τους με δικαιώματα. Το αίτημα δηλαδή για το ενιαίο δωδεκάχρονο σχολείο δένεται με το αίτημα τελικά για συνολικότερες ριζικές αλλαγές στην οικονομία και την κοινωνία. Και αυτή την αγωνιστική απάντηση της νέας γενιάς, το ΚΚΕ τη στηρίζει παντού. Θα ήθελα ακόμα να πω μια κουβέντα για τρεις κρισιμότατες τροπολογίες, κατά την άποψή μας, που καταθέτει το ΚΚΕ και περιμένουμε να γίνουν αποδεκτές από την ηγεσία του Υπουργείου. Νομίζουμε ότι η κατοχύρωση βαθμολογίας, την οποία θυμίζουμε κατάργησε ο Αρσένης του ΠΑΣΟΚ το 1997, είναι σήμερα, έτσι όπως έχουν οδηγηθεί τα πράγματα, στοιχειώδες μέτρο για τη στήριξη των φτωχών, των αδύναμων μαθητών, έτσι ώστε να καταφέρουν σιγά - σιγά να πάνε στη σχολή που θέλουν για να σπουδάσουν, όπως επίσης και το δικαίωμα των μετεγγραφών χιλιάδων φοιτητών που δεν πληρούν τα οικονομικά κριτήρια τα οποία τα έχετε πάει στον πάτο - τα έχετε χαμηλώσει πάρα πολύ - για αυτό και λέμε εμείς ότι πρέπει να γίνουν στις 25.000 το οικογενειακό εισόδημα προσαυξανόμενο με 5.000 για κάθε παιδί, έτσι ώστε να μπορέσουν και οι φοιτητές των φτωχών οικογενειών να σπουδάσουν, παίρνοντας μετεγγραφή, εννοείται. Τέλος, για τους αποφοίτους των ΤΕΙ, για αυτούς δηλαδή που μένουν εκτός του ν συν 2, υπάρχει τροπολογία του ΚΚΕ που απαντάει στο τι θα γίνουν και αυτοί, ώστε να μην αποτελέσουν ένα ακόμα μεγάλο κομμάτι κατηγοριοποιημένων πτυχίων και να ισοτιμηθούν τα πτυχία τους με αυτούς που είναι μετά το 2001 και για όλους τους προηγούμενους ακόμα και με κύκλο μαθημάτων αν χρειαστεί - ο οποίος βεβαίως θα πρέπει να παρέχεται δωρεάν και με δυνατότητα εξ αποστάσεως - να φροντίσει το Υπουργείο και η πολιτεία, ώστε αυτοί οι άνθρωποι να ισοτιμήσουν τα πτυχία τους. Γι' αυτά και περισσότερα, αν χρειαστεί, θα μιλήσω στις δευτερολογίες. Ευχαριστώ πάρα πολύ.
Ωραία, ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και δύο συνοδοί καθηγητές από το Γυμνάσιο Πλωμαρίου της Λέσβου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Μεγαλομύστακας από την Ένωση Κεντρώων.
Ευχαριστώ, κύριε Πρόεδρε. Πριν ξεκινήσω την τοποθέτησή μου για το νομοσχέδιο, θα ήθελα να αναδείξω το γεγονός ότι σήμερα βρισκόμαστε μία ημέρα μετά από την ημερομηνία που πλήγωσε, πόνεσε, ταλαιπώρησε τον τόπο μας, τους πολίτες, τη δημοκρατία μας. Βρισκόμαστε πενήντα δύο χρόνια μετά την 21η Απριλίου, που καταλύθηκε το δημοκρατικό πολίτευμα. Χιλιάδες συμπολίτες μας, το ξέρουμε όλοι, εκδιώχθηκαν, βασανίστηκαν, ακόμη και θανατώθηκαν για την ελευθερία, για να είμαστε εμείς σήμερα στο πολίτευμα της δημοκρατίας. Οφείλουμε να τιμούμε τους ήρωες, τον κάθε Έλληνα και την κάθε Ελληνίδα που έδωσαν και τη ζωή τους ακόμη για το μέλλον, για την πατρίδα μας. Οφείλουμε, επομένως, να ασκούμε τα καθήκοντά μας, δηλαδή να νομοθετούμε με περίσκεψη, δικαιοσύνη, μέριμνα, αντικειμενικότητα, αξιοκρατία, ισότητα και πάντοτε προς όφελος του κυρίαρχου λαού, ιδιαίτερα όταν ερχόμαστε να συζητήσουμε τόσο σοβαρά θέματα, όπως αυτό που θα συζητήσουμε σήμερα και αφορά την παιδεία. Έχοντας αυτά στο μυαλό μας, πρέπει όλοι να καταλάβουμε ότι εικόνες σαν αυτές που προηγήθηκαν στην έναρξη της σημερινής συζήτησης δεν αρμόζουν στο ελληνικό Κοινοβούλιο, στην ελληνική δημοκρατία. Ας μπούμε, όμως και στο νομοσχέδιο, ένα νομοσχέδιο που η πλειονότητα της κοινωνίας, καλώς ή κακώς, περιμένει να δει τι θα συμβεί με το λύκειο και την εισαγωγή στα ΑΕΙ. Σήμερα θα μιλήσω με τριπλή ιδιότητα: ως Βουλευτής, όντας Βουλευτής Σερρών με την Ένωση Κεντρώων, ως παιδαγωγός, όντας νηπιαγωγός, αλλά και ως εκπρόσωπος της νέας γενιάς, όντας ο νεότερος Βουλευτής που εξελέγη το 2015. Το σχέδιο νόμου αυτό έχει έκταση πλέον των χιλίων σελίδων, τετρακόσιες από αυτές αφορούν τις νομοθετικές διατάξεις και εκτείνεται σε 225 άρθρα, αν εξαιρέσουμε το τελευταίο, που αφορά την έναρξη ισχύος αυτού του νομοσχεδίου. Επίσης, στο νομοσχέδιο αυτό διατρέχονται θέματα από όλο το φάσμα της εκπαίδευσης, γι' αυτόν τον λόγο πιστεύουμε ότι θα έπρεπε να έχει μελετηθεί πολύ πιο σωστά, πολύ πιο δημοκρατικά. Και λέω δημοκρατικά γιατί θα έπρεπε να έχει γίνει μία σοβαρή συζήτηση, να υπήρχε ο απαραίτητος χρόνος για να μπορούμε να εξετάσουμε όλα τα ζητήματα και όλες τις διατάξεις αυτού του νομοσχεδίου. Δεν αμφιβάλλει κανείς ότι ένα τόσο μεγάλο σχέδιο νόμου, ένα τέτοιο νομοθέτημα θέλει χρόνο. Θέλει πολύ χρόνο όχι μόνο για να εξεταστεί, αλλά και για να στηθεί. Έχουν περάσει, όμως, τρία χρόνια από την άνοιξη του 2016, όταν ανακοινώθηκαν τα πορίσματα του τελευταίου εθνικού διαλόγου για την παιδεία και ερχόμαστε σήμερα να το συζητήσουμε. Η κοινωνία, λοιπόν, και η εκπαιδευτική κοινότητα μέσα από πλήθος ενδιάμεσων και πολλές φορές αλληλοσυγκρουόμενων δηλώσεων τα τελευταία χρόνια για το τι θα ισχύσει στο λύκειο, για την εισαγωγή στα ανώτατα εκπαιδευτικά ιδρύματα, έδωσε τον χρόνο και την ανοχή για αυτό το ζήτημα, καθώς είναι κάτι που την πονάει και την ενδιαφέρει, είναι κάτι που αφορά τα παιδιά μας, ίσως ό,τι πιο πολύτιμο έχουμε στη ζωή. Ωστόσο, αυτές οι αλληλοσυγκρούσεις και οι αλληλοσυγκρουόμενες δηλώσεις είναι ένα αγκάθι. Χαρακτηριστικά θα αναφέρω ένα παράδειγμα. Στις 17 Μαΐου του 2016, την πρώτη χρονιά ισχύος του συστήματος πανελλαδικών που τώρα εφαρμόζεται, το Τμήμα Παιδείας ΣΥΡΙΖΑ αναφερόταν, μαζί με τις ευχές στους τότε υποψηφίους για τις πανελλήνιες, σε ένα ενιαίο λύκειο θεωρίας και πράξης και σε ελεύθερη πρόσβαση στην τριτοβάθμια εκπαίδευση - σας το διαβάζω αυτολεξεί. Την ίδια περίοδο, μάλιστα, το πόρισμα της Επιτροπής του Εθνικού και Κοινωνικού Διαλόγου για την Παιδεία με Πρόεδρο τον κ. Αντώνη Λιάκο, στις 27 Μαΐου του 2016, ανέγραφε στην ενότητα «Το Νέο Λύκειο» και στην παράγραφο «Πρόταση για ένα διαφορετικό λύκειο» στη σελίδα 27: «Οι εξετάσεις για το απολυτήριο να διενεργούνται ενδοσχολικά, αλλά με εγγυήσεις εγκυρότητας και αξιοπιστίας. Θα ήταν δυνατόν να εξεταστεί ώστε σε κάθε λύκειο τα θέματα να προέρχονται από κεντρική βάση και να παράγονται με αυτόματο τρόπο και σταθμισμένη δυσκολία, όπως προβλέπεται σε πολλά εκπαιδευτικά συστήματα εντός και εκτός Ευρώπης. Η επιτυχής περαίωση των σπουδών στο λύκειο είναι μία από τις προϋποθέσεις εισόδου στην τριτοβάθμια εκπαίδευση». Ενώ στην παράγραφο «Απόκτηση Εθνικού Απολυτηρίου», στη σελίδα 32, έρχεται και μας λέει: «Τα θέματα ορίζονται είτε με ενιαία διαδικασία, λόγου χάριν από τον Οργανισμό Εξετάσεων, ώστε να έχουν σταθμισμένη δυσκολία είτε είναι διαφορετικά για κάθε λύκειο, αλλά θα προέρχονται από μία κοινή βάση θεμάτων, θα επιλέγονται τυχαία με χρήση αλγορίθμων και θα έχουν επίσης σταθμισμένη δυσκολία, ώστε να αποφεύγονται διακυμάνσεις, όπως τα θέματα του SAT, του GMAT. Και καταθέτω σχετικά τόσο τα έγγραφα από τον εθνικό διάλογο όσο και από το Τμήμα Παιδείας του ΣΥΡΙΖΑ. [[Στο σημείο αυτό ο Βουλευτής, κ. Αναστάσιος Μεγαλομύστακας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Υπάρχει πρόβλημα, επομένως. Όταν εσείς - και όταν λέω εσείς, εννοώ της Κυβέρνησης - δεν έχετε μία μεταξύ συνεννόηση, τότε πώς ο κόσμος θέλετε να έχει ξεκάθαρη εικόνα για το τι πρόκειται να συμβεί; Δυστυχώς αυτό το νομοθέτημα, όπως είπα και πριν, έρχεται απελπιστικά αργά. Το πιο πιθανό είναι να μην εφαρμοστεί ή και αν εφαρμοστεί να καταργηθεί, καθώς κανένας δεν μπορεί να είναι σίγουρος, ειδικότερα τώρα με την κατάσταση όπως τη γνωρίζουμε ότι θα συνεχίσετε εσείς. Άλλωστε, έχει κάνει ξεκάθαρο η Αξιωματική Αντιπολίτευση ότι μόλις θα αναλάβει τα ηνία και αν τα αναλάβει, αυτός ο νόμος, όπως και πολλοί άλλοι, θα καταργηθούν. Δηλαδή, τι έχουμε μπροστά μας; Θα ξεκινήσουμε τα παιδιά μας τον Σεπτέμβριο στη Γ΄ λυκείου με ένα άλφα πρόγραμμα μαθημάτων, όπως είναι η Κοινωνιολογία, για παράδειγμα, αντί των Λατινικών και όταν θα γίνουν οι εκλογές, αν γίνουν τον Οκτώβριο, τα παιδιά δεν θα ξέρουν τι θα συμβεί.
Δεν είπαμε αυτό.
Υπάρχει μεταβατική περίοδος. Επομένως αυτό είναι που πρέπει να ξεκαθαριστεί και να το ακούνε όλοι. Είναι καλό να υπάρχει η διευκρίνιση, ωστόσο αυτό σε καμμία περίπτωση δεν κάνει καλό στους νέους της χώρας μας. Δεν ξεφεύγει, επίσης και αυτό το σχέδιο νόμου από τη μοίρα πολλών άλλων που διαχρονικά έχουν κατατεθεί και έχουν κενά υλοποίησης. Ποιος θα τα διορθώσει και πότε; Είναι πραγματικά παράδοξο το πώς θέλετε εμείς σήμερα να συζητήσουμε για ένα τέτοιο σχέδιο. Πάντοτε υπήρχε ένα χρονικό διάστημα μη αιφνιδιασμού σε αλλαγές πανελληνίων εξετάσεων και γενικότερα σε αλλαγές στο λύκειο, που τώρα κάτι τέτοιο δεν βλέπουμε να υπάρχει. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Ερωτώ: Όσοι και όσες θα διαγωνιστούν στις πανελλαδικές με Λατινικά, θα διαγωνιστούν το καλοκαίρι του 2020 με Λατινικά ή με Κοινωνιολογία τελικά; Τι πρόβλεψη υπάρχει για τα παιδιά αυτά για το 2020; Θα θέλαμε να την ακούσουμε από τον κύριο Υπουργό. Πρόβλεψη, ας πούμε, υπήρξε για μη χρήση του απολυτηρίου στην πρόσβαση των ΑΕΙ μέσω των πανελλαδικών, ειδικά για το 2020. Προτείνουμε αν δεν υπάρχει να ενταχθεί άμεσα στο σχέδιο νόμου και στις τελικές και εξουσιοδοτημένες διατάξεις εδάφιο, που όσοι και όσες είτε απόφοιτοι αυτού του σχολικού έτους είτε των προηγούμενων ετών από τότε που εφαρμόζεται το ισχύον σύστημα, δηλαδή απόφοιτοι των ετών από το 2015-2016 και ως το 2018-2019 και είναι υποψήφιοι ή υποψήφιες πανελλαδικών εξετάσεων φέτος, το 2019, να έχουν δικαίωμα και το 2020 να διαγωνιστούν στα μαθήματα που διδάχθηκαν και ως τώρα διαγωνίζονταν και να ενταχθούν στο νέο σύστημα από το ακαδημαϊκό έτος 2021-2022 και μετά. Σκοπός δεν είναι να νομοθετούμε όπως μας βολεύει, όπως διευκολύνεται ο εκάστοτε Υπουργός, αλλά να προσαρμόζονται οι διαδικασίες στους ανθρώπους, στους πολίτες αυτής της χώρας. Επιπλέον - και είναι εξαιρετικά σημαντικό αυτό, ειδικά για εμάς - δεν δόθηκε ο κοινοβουλευτικός χρόνος να συζητηθεί και να συνδιαμορφωθεί έστω και τώρα. Και αυτά που είπε ο Υπουργός στην αρχή, εμείς δεν τα δεχόμαστε. Ολοκληρώθηκε η επιτροπή, τριών συνεδριάσεων αντί για τέσσερις, περίπου, σε ένα εικοσιτετράωρο. Δεν ξέρω πώς το βλέπετε εσείς αυτό. Εκτιμά κάποιος ή κάποια συνάδελφος εδώ μέσα ότι υπήρξε σωστή μελέτη είτε στην Αντιπολίτευση είτε στην Κυβέρνηση; Εμείς εκτιμάμε πως όχι και δεν πρόκειται να δεχτούμε κάτι αντίθετο, όπως και αν ακούγεται αυτό, καθώς δεν μπορεί η ανθρώπινη φύση να εξετάσει αυτό το μέγεθός και τον όγκο πληροφοριών. Μόνο για να αναφερθούμε στα άρθρα, σε ένα - ένα ξεχωριστά, χρειάζονται ώρες ολόκληρες, το είπα και στην επιτροπή το αναφέρω και σήμερα. Θα κάνω, επίσης, άλλη μια επανάληψη και θα αναφέρω ένα ακόμη παράδειγμα, για να καταλάβετε ότι τέτοιου είδους σχέδια πρέπει να έχουν χρόνο να αναπτυχθούν. Χαρακτηριστικά, σας ξαναλέω για το νομοσχέδιο 2525/1997. Είχε έρθει στη Βουλή λίγους μήνες μετά την εκλογική νίκη του ΠΑΣΟΚ το 1996. Είχαν γίνει εκλογές στις 22 Σεπτεμβρίου. Πολλοί συμφώνησαν, πολλοί διαφώνησαν. Είδαμε ότι στο πέρασμα του χρόνου εφαρμόστηκαν οι εξετάσεις, άλλαξαν πολλά θέματα στο λύκειο. Μάλιστα, άλλαξαν και τα βιβλία τότε και αυτό αποτελούσε μια μεταρρύθμιση. Ωστόσο, τα ίδια βιβλία βλέπουμε ότι διδάσκονται ακόμη και σήμερα. Είναι χαρακτηριστικό αυτό που είπα ότι βιβλία μας δεν αναφέρουν την εύρεση νερού στον Άρη και την ανακάλυψη του ανθρώπινου γονιδιώματος. Με τα βιβλία του 1996 υποστηρίχθηκε και το πρόγραμμα μαθημάτων του λυκείου επί υπουργίας Διαμαντοπούλου το 2011 και του λυκείου επί υπουργίας Αρβανιτοπούλου το 2013. Πάμε και σήμερα να εφαρμόσουμε ένα νέο σύστημα, έχοντας την ίδια βάση. Θα δώσω δύο συγκεκριμένα παραδείγματα για να καταλάβετε τι εννοώ. Τα σχολικά βιβλία Βιολογίας και Διαχείρισης Φυσικών Πόρων, που διδάσκονται στην Α' λυκείου από το 2011 και το 2013 αντίστοιχα, είναι βιβλία που από το 1998 διδάσκονταν σε ανώτερη τάξη. Έχει καταντήσει ατυχώς το πρόγραμμα σπουδών του λυκείου μια κοπτοραπτική, που ανεβοκατεβαίνουν τάξεις και τμήματα ύλης και σχολικά βιβλία και δεν μιλάμε καθόλου για αυτά τα ουσιώδη θέματα. Δεν μπορούμε να κάνουμε την αλλαγή χωρίς να έχουμε φροντίσει τις βάσεις μας. Ερχόμαστε τώρα και για άλλα εμβληματικά, μιας και είναι της μόδας η λέξη αυτή πλέον, μαθήματα του νέου λυκείου, όπως η ερευνητική εργασία. Επίσης εδώ θέλω να γνωρίζει η Αίθουσα ότι από το 2011 που καθιερώθηκε έως και σήμερα δεν έχει αναπτυχθεί στο ψηφιακό σχολείο ούτε ένα ολιγοσέλιδο φυλλάδιο για τον μαθητή. Το μόνο που έχει έρθει είναι ένα αναρτημένο βιβλίο με εκπαιδευτικό και επιμορφωτικό υλικό και αυτό είναι - εντός εισαγωγικών η λέξη - καινοτομικό, αλλά και εξεταζόμενο μάθημα. Καλές, λοιπόν, οι διαδικασίες fast track που επιλέγετε, αλλά όχι για θέματα παιδείας. Είναι ίσως μόνο για εύρεση επενδυτικών κονδυλίων. Εκεί θα έπρεπε να δημιουργείτε γρήγορες διαδικασίες, να δίνετε γρήγορες λύσεις και πάντοτε, βέβαια, έχοντας ως γνώμονα το εθνικό συμφέρον και όχι το οικονομικό όφελος των ξένων. Δεν είναι οι διαδικασίες fast track για την παιδεία, δεν είναι για την εκπαιδευτική κοινότητα, δεν είναι για τα παιδιά μας. Δεν είναι για το μέλλον που ελπίζουμε ότι θα έρθει σε αυτή τη χώρα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Έχω ξαναπεί, αλλά θα το ξαναπώ ότι το πείραμα δεν είναι εκπαιδευτική μέθοδος για να δρούμε έτσι στην παιδεία μας. Φτάνουμε στο τέλος αυτής της κοινοβουλευτικής περιόδου, που ξεκίνησε το 2015 και το μόνο που θα μείνει για ακόμη μια φορά σε σχέδιο νόμου για την παιδεία είναι το ταμπούρωμα σε κομματικά κάστρα, σε κόσμους αντίθετους, σε εχθρούς με λάφυρο τα παιδιά. Που είναι η συναίνεση; Όλοι έχουν ανέβει σε αυτό το Βήμα να μιλήσουν για θέματα παιδείας και έχουν αναφέρει τουλάχιστον μια φορά τη συναίνεση. Πόσο κοντά είναι αυτό το σχέδιο νόμου το οποίο κατατέθηκε στο πλαίσιο του εθνικού διαλόγου; Εσείς πραγματικά πιστεύετε ότι θα είναι βιώσιμο αυτό το σχέδιο νόμου; Τι φταίει η εκπαιδευτική κοινότητα; Έχετε αναρωτηθεί;
Κύριε Μεγαλομύστακα, πρέπει να κλείνετε.
Κύριε Πρόεδρε, όλοι οι ομιλητές είχαν πολύ παραπάνω χρόνο φυσικά.
Αφήνω. Ήδη έχω αφήσει τέσσερα λεπτά.
Ναι, ναι. Άλλος μίλησε και είκοσι δύο λεπτά. Θα τελειώσω, γιατί είναι ίσως το τελευταίο σχέδιο νόμου για την παιδεία και είναι πραγματικά πολύ σημαντικό να τοποθετηθούμε. Θα ήθελα, επίσης, να χρησιμοποιήσω και τον χρόνο από τη δευτερομιλία μου…
Δεν θα το βάλω αυτό, όπως δεν μπήκε και στους άλλους, για να έχετε το δικαίωμα…
Ευχαριστώ πολύ, κύριε Πρόεδρε.
Απλώς μια συντήρηση.
Ευχαριστώ πολύ. Τι πετύχαμε λοιπόν; Σίγουρα δεν πετύχαμε τη συναίνεση σε τέτοια δύσκολα χρόνια, όπως είναι τα χρόνια των μνημονίων. Το ότι το νομοσχέδιο έρχεται να ψηφιστεί τώρα, τόσο αργά, δεν μας δίνει ελπίδες ότι κάτι θα αλλάξει. Το ξέρετε πολύ καλά ότι η Ένωση Κεντρώων κάθε φορά που ζητήθηκε να συμμετέχει σε διάλογο ή συζήτηση για θέματα παιδείας, ήταν εκεί. Μάλιστα, τον Μάιο και συγκεκριμένα, στις 24 Μαΐου του 2016, καταθέσαμε και ολοκληρωμένο πρόγραμμα για όλες τις βαθμίδες, το οποίο θα καταθέσω και για όποιον θέλει να το δει. Μέχρι και για την λίγο αργότερα καθημερινά έναρξη του σχολείου αναφερθήκαμε σε εκείνες τις προτάσεις μας. Είχαμε πει, μάλιστα, το σχολείο να ξεκινάει στις 8.30΄ και να τελειώνει στις 14.00΄, βασισμένοι πάντοτε σε διεθνείς μελέτες. [[Στο σημείο αυτό ο Βουλευτής κ. Αναστάσιος Μεγαλομύστακας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Οι προτάσεις μας του 2016 ήταν στοχευμένες, εμπεριστατωμένες και το πιο σημαντικό, ήταν μικρού ή μηδενικού κόστους. Μπορούσαν να εφαρμοστούν άνετα στην εκπαιδευτική αυτή διαδικασία. Μεταξύ άλλων, προτείναμε διαμόρφωση σχολείου, στην οποία θέση θα έχουν ο σεβασμός των ανθρώπινων δικαιωμάτων, η ισότητα, η ενεργητική μάθηση, η συμμετοχή, ένα σχολείο που όλες οι αξίες που βλέπουμε ότι θα έπρεπε να λειτουργούν μέσα στην κοινωνία θα ήταν εκεί. Μιλήσαμε για υποχρεωτική εκπαίδευση στο δημοτικό και γυμνάσιο τριάντα ωρών, αλλά σε τάξεις το πολύ είκοσι μαθητών, γιατί αυτό χρειάζεται η παιδεία μας. Μιλήσαμε για εξασφάλιση κτηρίων με κατάλληλες υλικοτεχνικές υποδομές. Να κάνουμε επιτέλους πράσινα κτήρια, φιλικά προς το περιβάλλον, γιατί και αυτό είναι μέρος της παιδείας και της εκπαίδευσης. Να αξιοποιήσουμε όλα τα ευρωπαϊκά προγράμματα. Προτείναμε την ανακατανομή των πόρων και η αύξηση των πόρων για την παιδεία στον προϋπολογισμό να φτάσει στο 5%, γιατί η επένδυση στα παιδιά μας είναι αυτή που θα επιφέρει το μεγαλύτερο όφελος στη χώρα μας. Εφαρμογή δράσεων θέλουμε, επίσης, μέσα από τις θέσεις μας για την απαλοιφή εντελώς της μαθητικής διαρροής. Μιλήσαμε για διαμόρφωση και υλοποίηση κατάλληλων και στοχευμένων επιμορφωτικών προγραμμάτων για τους εκπαιδευτικούς, για την παρουσία ψυχολόγου και συμβούλου σε όλα τα σχολεία, σε όλες τις σχολικές μονάδες και κυρίως, την υιοθέτηση των αποφάσεων του Συνηγόρου του Παιδιού - και αυτό είναι ίσως το πιο σημαντικό - που αφορούν ζητήματα σχολικής ζωής και θεσμοθέτηση της άμεσης εφαρμογής τους στα σχολεία της χώρας μας. Θεωρούμε καθοριστικής σημασίας την ενημέρωση των σχολείων σε πραγματικό χρόνο για τις αποφάσεις αυτές, ενώ αξίζει να σημειωθεί ότι το 36,6% των υποθέσεων που απασχόλησαν από το 2003 έως το 2015 τον Συνήγορο του Παιδιού αφορούσαν στην εκπαίδευση. Καταθέτω, μάλιστα, στα Πρακτικά τη σχετική έκθεση του Συνηγόρου του Παιδιού, με αφορμή το τότε σχέδιο για το λύκειο επί υπουργίας Αρβανιτοπούλου, όπου μεταξύ άλλων λέει: «Είναι σημαντικό να επιτευχθεί η αποσύνδεση του λυκείου και η ανώτατη εκπαίδευση. Επισημαίνουμε την ανάγκη που συγκλίνει τόσο με τους σκοπούς του σχολείου όσο και με τις επιθυμίες της σχολικής κοινότητας». [[Στο σημείο αυτό ο Βουλευτής κ. Αναστάσιος Μεγαλομύστακας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν θα το διαβάσω όλο, καθώς έχω καταθέσει στα Πρακτικά το έγγραφο. Καταθέτω και το έγγραφο του Συνηγόρου του Πολίτη.
Κύριε Μεγαλομύστακα, ούτως ή άλλως, πρέπει να κλείνετε, παρακαλώ.
Μάλιστα, κύριε Πρόεδρε. Ενδεικτικά αναφέρω ότι αυτό που εμείς θα κάναμε, αν ήμασταν αυτή τη στιγμή σε θέση κυβέρνησης, είναι πολλά βασικά. Δεν ξέρω η διαχείριση του χρόνου πώς θα είναι. Πραγματικά, είναι δύσκολο να σταματήσεις να μιλάς, όταν τα θέματα είναι τόσο σημαντικά. Είναι η προαγωγή και απόλυση των μαθητών λυκείου με τη διαδικασία που ήδη περιγράψαμε σε υπόλοιπες επιτροπές, εισαγωγή στα ΤΕΙ και ΑΕΙ και σε όλα τα ανώτατα εκπαιδευτικά ιδρύματα με διαδικασίες ΑΣΕΠ. Όταν εσείς ζητάτε από τους εκπαιδευτικούς να εισαχθούν με έναν συγκεκριμένο τρόπο, δεν μπορούμε να ερχόμαστε σήμερα και να επιβαρύνουμε πολύ περισσότερο τους μαθητές. Θα καταθέσω και άλλα δύο έγγραφα και με αυτά θα τελειώσω, που αφορούν τις πανελλήνιες εξετάσεις χημείας, αλλά και τα θέματα του εξαιρετικού διαγωνισμού χημείας της Ένωσης Χημικών της ίδιας χρονιάς, για να καταλάβετε τι συμβαίνει στο εκπαιδευτικό σύστημα και πόσο παράδοξο είναι όλο αυτό που ζούμε. [[Στο σημείο αυτό ο Βουλευτής κ. Αναστάσιος Μεγαλομύστακας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είπα και στην επιτροπή ότι μπορεί να είμαστε ένα μικρό κόμμα, ωστόσο νομίζω ότι έχουμε δείξει μεγάλο θάρρος και έχουμε κάνει μεγάλο έργο σε ό,τι αφορά στα θέματα της εκπαίδευσης. Αυτό, όμως, που μας λυπεί είναι το γεγονός ότι δεν μας λαμβάνετε υπ' όψιν. Είναι πολύ δύσκολο να συμμετέχεις σε έναν διάλογο όπου ένας από τους δύο ή ένας από όλους δεν ακούει. Η Ένωση Κεντρώων σε αυτό το σχέδιο νόμου θα ψηφίσει «παρών» επί της αρχής, «παρών» και επί όλων των άρθρων, καθώς δεν βλέπουμε να υιοθετείται κάτι από αυτά που έχουμε πει, καθώς δεν βλέπουμε να υπάρχει η συνεργασία, η συναίνεση, η σύνεση για να βγάλουμε ένα αποτέλεσμα σωστό και αποτελεσματικό για όλα τα παιδιά μας. Αυτό που θέλω να έχουμε στο νου μας είναι ότι όλοι θα κριθούμε εκ του αποτελέσματος και η ιστορία θα δείξει αν είχαμε κάνει το σωστό ή όχι. Σας ευχαριστώ πολύ.
Ακούστε, κύριοι συνάδελφοι, επειδή δεν έρχεται άλλο νομοσχέδιο και σε συνεννόηση με τον Πρόεδρο της Βουλής, είπαμε να δείχνουμε μια ανοχή στους χρόνους, την οποία, όμως, δεν θα αφήσω να ξεχειλώσει, γιατί τότε θα πάμε και τη Μεγάλη Τετάρτη, που δεν θα γίνει, όπως αντιλαμβάνεστε. Επίσης, όταν η Κυβέρνηση εισηγείται επείγον, ξέρει και τους χρόνους. Σε συνεννόηση με τον Πρόεδρο της Βουλής έχουμε κάνει χρονομέτρηση. Απόψε θα τελειώσουμε γύρω στις 23.00΄. Αύριο θα αρχίσουμε στις 10.00΄, γιατί θα μιλήσουν πιθανότατα και οι πολιτικοί Αρχηγοί. Στις 13.00΄ θα τελειώσουμε. Θα γίνει μία διακοπή ενός τετάρτου και στις 13.15΄ θα αρχίσει η ψηφοφορία. Το λέω από σήμερα. Υποθέτω πως δεν υπάρχει κάποια αντίρρηση. Το Σώμα συμφωνεί;
Άρα ομοφώνως το χρονοδιάγραμμα ενεκρίθη και θα γίνει, πρώτα ο Θεός, η ονομαστική γύρω στις 13.30΄, για να φύγουμε για τις πασχαλινές διακοπές. Η Βουλή και οι Επιτροπές θα ξεκινήσουν αμέσως μετά το Πάσχα. Επίσης, να σας πω ότι όταν οι εισηγητές έχουν μιλήσει είκοσι λεπτά, δεν μπορώ να δώσω στον Υπουργό μόνο δώδεκα, ο οποίος, επίσης, κανονικά είχε δώδεκα λεπτά. Το λέω εκ των προτέρων, για να μην ακούω γρίνιες από κάτω. Θα βάλω είκοσι λεπτά στον Υπουργό. Θέλουν, όμως, να μιλήσουν για τρία λεπτά, ο καθένας για δύο τροπολογίες, ο κ. Χαρίτσης πρώτος και ο κ. Αραχωβίτης δεύτερος. Για να τους απεγκλωβίσουμε, θα πάρουν τον λόγο πριν τον Υπουργό. Ορίστε, κύριε Υπουργέ, έχετε τον λόγο για τρία λεπτά, για να αναπτύξετε την τροπολογία σας.
Σας ευχαριστώ πολύ, κύριε Πρόεδρε. Θα είμαι πολύ σύντομος, για να μην καταχραστούμε τον χρόνο του Κοινοβουλίου. Αναφέρομαι στην τροπολογία με γενικό αριθμό 2128 και ειδικό 237. Κυρίες και κύριοι Βουλευτές, γνωρίζετε πολύ καλά ότι πρόσφατα η Κυβέρνησή μας προχώρησε στην υλοποίηση της δέσμευσής της για τη μετατροπή του Προγράμματος «Βοήθεια στο Σπίτι» σε μόνιμη δομή του κοινωνικού κράτους, σύμφωνα με το άρθρο 86 του ν.4604/2019 με τη δημιουργία οργανικών δομών στους ΟΤΑ Α΄ βαθμού στους δήμους σε όλη τη χώρα. Στη ρύθμιση αυτή προβλέπεται ότι κάθε δήμος μπορεί να συστήσει θέσεις προσωπικού που απασχολούνταν στο πρόγραμμα, αριθμό θέσεων ίσο με τον αριθμό των ατόμων που απασχολούνται στο πρόγραμμα κατά την έναρξη ισχύος της εν λόγω διάταξης. Με τη συγκεκριμένη τροπολογία, χωρίς βεβαίως να τροποποιούμε τον βασικό κανόνα του ως άνω περιορισμού, κατόπιν αιτημάτων όμως μικρών νησιωτικών δήμων, προχωρούμε στην παροχή της δυνατότητας, ειδικά σε αυτούς τους μικρούς νησιωτικούς δήμους, όπως ορίζονται με το νόμο του «ΚΛΕΙΣΘΕΝΗ», δηλαδή σε δήμους με πληθυσμό μέχρι τρεισήμισι χιλιάδες κατοίκους, να συστήσουν τόσες θέσεις μόνιμου προσωπικού για το εν λόγω πρόγραμμα, όσες ήταν οι αρχικά προβλεπόμενες στη σύμβαση που είχαν συνάψει με την ΕΕΤΑΑ το έτος 2011 ή 2012. Αυτό συμβαίνει γιατί υπάρχουν μικροί νησιωτικοί δήμοι που σε αυτή τη χρονική περίοδο, αυτά τα χρόνια, δηλαδή το 2011 και 2012, έχασαν κάποιες θέσεις προσωπικού, έφυγε κάποιο από αυτό το προσωπικό. Θα έχουν, λοιπόν, τη δυνατότητα με τη συγκεκριμένη ρύθμιση να επανέλθουν στον αριθμό του προσωπικού για αυτό το πολύ σημαντικό κοινωνικό πρόγραμμα, το «Βοήθεια στο Σπίτι», που είναι πλέον μόνιμος θεσμός του κοινωνικού κράτους. Θα μπορούν να επανέλθουν στον αρχικό αριθμό εργαζομένων. Αυτό ικανοποιεί και τη συνταγματική επιταγή για ειδική προστασία της νησιωτικότητας, με αυτή την πληρέστερη στελέχωση των μικρών νησιωτικών δήμων. Είναι και αυτή μία ακόμα ρύθμιση της Κυβέρνησής μας που έρχεται να προστεθεί σε πολλές άλλες που έχουν γίνει το τελευταίο διάστημα για τη στήριξη της νησιωτικότητας, τη στήριξη των μικρών νησιωτικών δήμων, ειδικά σε ένα τόσο σημαντικό, τόσο ευαίσθητο κοινωνικό πρόγραμμα, όπως είναι το «Βοήθεια στο Σπίτι». Για αυτό καλώ και όλες τις πτέρυγες της Βουλής να υποστηρίξουν την εν λόγω ρύθμιση. Σας ευχαριστώ.
Κύριε Αραχωβίτη, έχετε τον λόγο για τρία λεπτά.
Ευχαριστώ πολύ, κύριε Πρόεδρε. Ευχαριστώ και τον Υπουργό Παιδείας για τη δυνατότητα που μας δίνει να καταθέσουμε μία τροπολογία σήμερα. Πρόκειται για μια παράταση του άρθρου 36 του ν.4061, με το οποίο δινόταν η δυνατότητα παραχώρησης αγροτικών ακινήτων σε κατά κύριο επάγγελμα αγρότες και ανέργους. Η αρχική προθεσμία ήταν τρία έτη, για να γίνει η διαδικασία. Ωστόσο, με έγγραφο - αίτημα από την Ένωση Περιφερειών Ελλάδος - το οποίο θα καταθέσω και για τα Πρακτικά - , μας ζητήθηκε να παρατείνουμε τις ήδη παραχωρήσεις για ένα έτος ακόμα, για μια καλλιεργητική περίοδο μάλλον ακόμα, προκειμένου οι υπηρεσίες των περιφερειών να είναι έτοιμες για τη διαδικασία της διανομής. Με τη σημερινή τροπολογία ικανοποιούμε, λοιπόν, το αίτημα της ΕΝΠΕ και παρατείνουμε μέχρι 31 Οκτωβρίου του 2019 την παραχώρηση στους ήδη υφιστάμενους αγρότες. [[Στο σημείο αυτό ο Υπουργός Αγροτικής Ανάπτυξης και Τροφίμων καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Με τη δεύτερη παράγραφο, επειδή πολλοί από τους αγρότες που είχαν δεχτεί τις παραχωρήσεις έχουν απωλέσει την ιδιότητα του αγρότη και υπάρχει ο κίνδυνος να μείνουν αδιάθετες εκτάσεις, δίνουμε τη δυνατότητα αυτές οι αδιάθετες εκτάσεις, με τις ίδιες διαδικασίες που προβλέπει ο ν.4061, με απόφαση του περιφερειάρχη, κατόπιν αιτήσεως των νέων δικαιούχων, δηλαδή των κατά κύριο επάγγελμα αγροτών και των νέων αγροτών, να παραχωρηθούν σε καινούργιους δικαιούχους μέχρι πάλι την ίδια ημερομηνία, δηλαδή μέχρι 31 Οκτωβρίου του 2019. Μετά από αυτή την ημερομηνία και σύμφωνα με τη δέσμευση της ΄Ενωσης Περιφερειών ελπίζουμε ότι οι περιφέρειες θα είναι έτοιμες να προχωρήσουν στη διανομή, σύμφωνα με την κανονική διαδικασία που προβλέπει ο ν.4061. Σας ευχαριστώ πολύ.
Τον λόγο έχει ο Υπουργός κ. Γαβρόγλου.
Ευχαριστώ, κύριε Πρόεδρε. Κυρίες και κύριοι, με το σημερινό νομοσχέδιο ολοκληρώνουμε τις μεταρρυθμιστικές και νομοθετικές πρωτοβουλίες ενός τεράστιου μεταρρυθμιστικού σχεδίου που άρχισε με τον εθνικό διάλογο για την παιδεία το 2016, τις συζητήσεις στην Επιτροπή Μορφωτικών Υποθέσεων, τις συζητήσεις με επιστημονικούς και συνδικαλιστικούς φορείς, όπως και με τις συγκλήτους των ΑΕΙ. Είναι τρία χρόνια εντατικών διαβουλεύσεων, με εντάσεις, με αντιρρήσεις αλλά και με πάρα πολλά επιχειρήματα. Η μεγάλη μεταρρύθμιση, που προχωρήσαμε για την ανώτατη εκπαίδευση, όταν ολοκληρωθεί τον Σεπτέμβριο του 2020, έρχεται να συναντήσει την μεταρρύθμιση για το λύκειο, ακριβώς επειδή δεν μπορούν αυτά τα δύο πράγματα να είναι ξεχωριστά. Πρέπει να είναι σαφές, επειδή δημιουργούνται, δυστυχώς, πάρα πολλές εντυπώσεις, ότι τον Σεπτέμβριο του 2017 είχα καλέσει στο γραφείο μου, και ανταποκρίθηκαν στην πρόσκληση, όλα τα κόμματα και επισκέφθηκα και την κ. Γεννηματά στο γραφείο της στη Βουλή, για να συζητήσουμε το θέμα του λυκείου. Έκτοτε, εκτός από το Ποτάμι, κανένα άλλο κόμμα, κανένα απολύτως, δεν έστειλε συγκεκριμένες προτάσεις. Το σοβαρότερο ερώτημα δεν είναι αν διαφωνούμε στις λύσεις. Είναι αν συμφωνούμε στο πρόβλημα. Εδώ εντυπωσιάζει η εκκωφαντική σιωπή της Αντιπολίτευσης. Θέλουν - ναι ή όχι; - να συνεχιστεί η σημερινή κατάσταση; Θέλουν να είμαστε μία χώρα, μία χώρα ολόκληρη, χωρίς την Γ΄ λυκείου; Γιατί σήμερα δεν υπάρχει Γ΄ λυκείου, σήμερα υπάρχει Γ΄ λυκείου μόνο στα χαρτιά. Τα παιδιά από τον Μάρτιο και μετά δεν πηγαίνουν στο σχολείο, η καθημερινότητα ακυρώνει τους εκπαιδευτικούς, παρ' όλες τις ηρωικές προσπάθειες που κάνουν οι άνθρωποι αυτοί να κρατήσουν στο πόδι την Γ΄ λυκείου. Είναι ένα λύκειο με απαξιωμένο το απολυτήριο και κοστίζει στις οικογένειες κάθε χρόνο 2,5 δισεκατομμύρια ευρώ, για να πηγαίνει μόνο το 30% να σπουδάζει αυτό που στοιχειωδώς επιθυμεί. Ερώτημα λοιπόν πρώτο: Συμφωνείτε σε αυτή τη διαπίστωση; Αυτό δεν έχει αστερίσκους. Συμφωνείτε, ναι ή όχι; Διότι αν συμφωνείτε, τότε να δούμε τι λύσεις υπάρχουν. Αν δεν συμφωνείτε υπάρχει χάος ανάμεσά μας και το χάος είναι στην ανάγνωση της καθημερινότητας και της πραγματικότητας. Τέρμα λοιπόν η υποκρισία, τέρμα στο να λέμε όλοι ότι μια χαρά είναι ουσιαστικά τα πράγματα κι ας αλλάξουμε ένα βιβλίο εδώ, ας αλλάξουμε ένα μάθημα εκεί. Όχι, η Γ΄ λυκείου δεν υπάρχει και αυτό είναι ένα εθνικό πρόβλημα, είναι ένα πρόβλημα στο οποίο υποθηκεύεται το μέλλον εκατοντάδων χιλιάδων νέων παιδιών. Θα το σταματήσουμε ή όλοι θα συνεχίσουμε να έχουμε την υποκρισία σε αυτό το ιδιόμορφο θέατρο παραλόγου; Και ξέρετε, δεν υπάρχει σοβαρή ευρωπαϊκή χώρα που το απολυτήριο να μην παίζει ένα ρόλο να μπαίνει στο πανεπιστήμιο. Δεν μπορεί να είναι τόσο απαξιωμένο το απολυτήριο. Βεβαίως, είναι απαξιωμένη η Γ΄ λυκείου και βεβαίως είναι απαξιωμένο και το δημόσιο σχολείο, διότι δεκάδες χρόνια προπαγάνδας υπονόμευσαν το δημόσιο σχολείο, το οποίο όμως, παρ' όλη την επίθεση που δέχτηκε στάθηκε στα πόδια του. Στάθηκε στα πόδια του, γιατί σε είκοσι χρόνια, όταν τα παιδιά αυτά θα συζητούν με τα παιδιά τους για το τι ήταν αυτή η τραγική περίοδος που πέρασε η χώρα μας, θα υπάρχει ένα ερώτημα και το ερώτημα θα είναι: «Γιατί δεν κατέρρευσε η εκπαίδευση στα χρόνια της κρίσης;». Και η εκπαίδευση δεν κατέρρευσε γιατί έχουμε τους εκπαιδευτικούς μας, γιατί πήραν την κατάσταση στην πλάτη τους, παρ' όλο που τους έσουραν τα εξ αμάξης τόσα χρόνια οι κυβερνήσεις αυτές. Εμείς λοιπόν λέμε ότι, εάν τυχόν θέλουμε να δούμε στα σοβαρά την Γ΄ λυκείου, την Γ΄ λυκείου θα την κατανοήσουμε ως εξής: Είναι μία χρονιά ανάμεσα στην ολοκλήρωση των εγκύκλιων σπουδών και στο πρώτο έτος του πανεπιστημίου. Είναι μία μεταβατική χρονιά. Αυτή είναι ο χαρακτήρας της λυκειακής εκπαίδευσης. Είναι ένα έτος στο οποίο συνεχίζονται βεβαίως οι εγκύκλιες σπουδές, αλλά όχι στο πλαίσιο των γενικών μαθημάτων, αλλά στο πλαίσιο αυτών των μαθημάτων που σε ετοιμάζουν να μπεις στο πανεπιστήμιο. Είναι ένας προπαρασκευαστικός χρόνος και είναι μαθήματα που γίνονται στο σχολείο, δεν είναι μαθήματα που γίνονται στο φροντιστήριο. Το φροντιστήριο δεν λέει ψέματα σε κανέναν. Λέει «Έλα σε εμένα και θα σε ετοιμάσω να μπεις στο πανεπιστήμιο», δεν λέει «Έλα σε εμένα να σε μορφώσω». Εδώ λοιπόν το σχολείο πρέπει να ξαναπάρει την πρωτοβουλία και την πρωτοπορία στη μόρφωση των παιδιών μας και την ετοιμασία για το πανεπιστήμιο. Και γι' αυτό λέμε «λίγα μαθήματα, πολλές ώρες». Στο τέλος της Β΄ λυκείου ολοκληρώνονται οι εγκύκλιες σπουδές, στην Γ΄ λυκείου θα έχουμε τέσσερα μαθήματα και τα μαθήματα αυτά θα είναι σε βάθος, θα είναι έξι ώρες, θα δώσουμε τη δυνατότητα στους καθηγητές να έχουν μία άνεση στο σχολείο και κυρίως θα δώσουμε τη δυνατότητα και στα παιδιά να συζητάνε με τους καθηγητές και μεταξύ τους, και όχι αυτό που γίνεται τώρα. Χώρος συζήτησης πρέπει να είναι το σχολείο, όχι μόνο χώρος μόρφωσης. Και σήμερα, έτσι όπως είναι αγχωμένα τα παιδιά και πιεσμένοι οι εκπαιδευτικοί, ακυρώνεται και ένας παιδευτικός ρόλος του λυκείου. Βεβαίως, στο θέμα της απόκτησης του απολυτηρίου, δεν θα γίνεται το απολυτήριο όπως γίνεται σήμερα, δηλαδή βάζει ο καθηγητής τα θέματα και ο καθηγητής διορθώνει τα γραπτά με ανοιχτά τα ονόματα όλων. Διότι όλοι οι γονείς, ας μην πούμε όλοι, ένας μεγάλος αριθμός γονέων πιέζει τους καθηγητές για να έχουν τα παιδιά βαθμούς «19» και «20». Δεν επιτρέπεται αυτό. Υπάρχει ένα ηθικό έλλειμμα εδώ, υπάρχει ένα ηθικό έλλειμμα από όποιον γονέα πάει και πιέζει εκπαιδευτικό. Ας αφήσουμε τους εκπαιδευτικούς μας να κάνουν τη δουλειά τους. Δεν επιτρέπεται αυτή η κατάσταση, αυτή η πίεση στους εκπαιδευτικούς μας. Άρα το απολυτήριο, από εδώ και στο εξής, κατ' αρχάς θα διορθώνεται από εκπαιδευτικούς των διπλανών σχολείων, με τα ονόματα κλειστά, ώστε να μην έχουν οι εκπαιδευτικοί και αυτή την αφόρητη πίεση, για την οποία οι άνθρωποι δεν έχουν καμμία ευθύνη. Βεβαίως, υπήρχε πάλι και σήμερα αυτή η κλάψα, αν θέλετε, για τις κλασικές σπουδές. Κοιτάξτε, αν κάποιοι αναβαθμίσαμε τις κλασικές σπουδές, είναι αυτή η Κυβέρνηση. Γελάτε, κυρία Κεραμέως…
Ναι, γελάω.
Γελάτε, γιατί προφανώς δεν έχετε βαθιά γνώση τού τι συνιστά κλασικές σπουδές. Τις αναβάθμισε, γιατί η έμφαση είναι στη μαγεία των κειμένων, δεν είναι σε φορμαλισμούς. Η μαγεία των κειμένων έχει μεγάλη σημασία και αυτή πρέπει να τη μαθαίνουν όσο περισσότεροι μαθητές γίνεται. Και, βεβαίως, για τα Λατινικά που είχε γίνει τόση φασαρία κ.λπ., προφανώς εμείς τα θεωρούμε μάθημα που πρέπει να διδάσκεται, είναι κατ' επιλογήν μάθημα, όποιοι θέλουν ας το πάρουν. Γιατί μόνο τα μαθήματα που εξετάζονται είναι σοβαρά μαθήματα και όλα τα υπόλοιπα κατά τη γνώμη σας δεν είναι; Με το συγκεκριμένο νομοσχέδιο, επίσης, ιδρύεται για πρώτη φορά το Εθνικό Κέντρο Επιμόρφωσης Εκπαιδευτικών. Το Εθνικό Κέντρο Επιμόρφωσης Εκπαιδευτικών είναι παρά τω Ελληνικώ Ανοικτώ Πανεπιστημίω, όπου θα γίνει πλήρης χρήση και της τεχνολογίας και της τεχνογνωσίας για εξ αποστάσεως και διά ζώσης συνεχή επιμόρφωση των εκπαιδευτικών μας. Βεβαίως, δεν άκουσα τίποτα για τους δεκαπέντε χιλιάδες διορισμούς. Είμαστε οι πρώτοι, με απόφαση της Κυβέρνησης προφανώς, που μετά τον Αύγουστο του 2018, μετά το τέλος της επιτροπείας, αποφασίσαμε να δοθούν δεκαπέντε χιλιάδες θέσεις εκπαιδευτικών για τα επόμενα τρία χρόνια. Και ρωτώ την Αντιπολίτευση: Τους θέλουμε αυτούς τους διορισμούς; Ο κ. Μητσοτάκης, απ' ό,τι καταλαβαίνω, δεν τους θέλει. Γιατί, απ' ό,τι καταλαβαίνω, στο ερώτημα «θέλεις τους διορισμούς;» η απάντηση δεν είναι «να δούμε», η απάντηση είναι «ναι, τους θέλω». Να τους αξιοποιήσουμε με τον καλύτερο δυνατό τρόπο; Βεβαιότατα.
Τους ψηφίσαμε, κύριε Υπουργέ.
Τους ψηφίσατε; Περιμένετε. Τι ψηφίσατε ακριβώς;
Το μόνο που είχε κοστολογήσει.
Περιμένετε. Τι ψηφίσατε; Ψηφίσατε το κομμάτι του προϋπολογισμού. Κοιτάξτε να δείτε, επειδή αυτό το έχετε κάνει συχνά. Έγινε και στο Πανεπιστήμιο Δυτικής Αττικής, αν θυμάστε. Ψηφίσατε κατ' αρχήν το νομοσχέδιο, καταψηφίσατε τα άρθρα που ιδρύουν το πανεπιστήμιο και μετά έρχεστε και λέτε «Μα, εμείς το ψηφίσαμε το Πανεπιστήμιο Δυτικής Αττικής». Κοιτάξτε, αυτά όλα λέγονται «δημιουργική λογιστική» εκφρασμένη σε ψηφοφορίες. Ως προς τη νέα αρχιτεκτονική των ανώτατων εκπαιδευτικών ιδρυμάτων τώρα: Εδώ πρέπει να καταλάβουμε το εξής και αυτό να είναι με μεγάλη σαφήνεια προς τους πολίτες μας. Για πρώτη φορά στην ιστορία της ελληνικής εκπαίδευσης οι μαθητές μας θα κληθούν να συμπληρώσουν μηχανογραφικό όπου θα υπάρχουν μόνον πανεπιστημιακά τμήματα. Τελεία και παύλα. Δεύτερον, η χώρα επιτέλους αποκτά πανίσχυρους πανεπιστημιακούς χώρους, που την ευθυγραμμίζουν με τις εξελίξεις στην Ευρώπη. Γιατί όλο για Ευρώπη μιλάτε, μόνο που όταν έρχεστε σε αυτά, την ξεχνάτε την Ευρώπη. Το ισχυρό, δικτυωμένο πανεπιστήμιο θα είναι το πανεπιστήμιο του μέλλοντος για την έρευνα και τη γνώση. Ακριβώς αυτό γίνεται και στην Ευρώπη αυτή τη στιγμή και αυτό έπρεπε να γίνει και στη χώρα μας, και όχι αυτός ο απίστευτος κατακερματισμός. Τέλος, για το μεγάλο εύρημα ότι καταργείται η τεχνολογική εκπαίδευση - βεβαίως εγώ δεν καταλαβαίνω ποια τεχνολογική εκπαίδευση, που είχε και τμήματα μαιευτικής και τμήματα νοσοκόμων και τμήματα διοίκησης κ.λπ. - αυτά είναι του παρελθόντος. Προσπαθήστε να εκσυγχρονιστείτε με το παρόν. Το παρόν δεν έχει αυτή τη διαφορά ανάμεσα στη θεωρία και την πράξη. Δεν έχει θεωρία και εφαρμογή της θεωρίας. Είναι τελειωμένο μεθοδολογικά. Είναι τελειωμένο ιστορικά. Και γι' αυτό στην Ευρώπη δεν έχουμε πια τέτοιοι είδους πανεπιστήμια εφαρμοσμένων επιστημών. Γιατί και τα πολυτεχνεία είναι τεχνολογική εκπαίδευση. Και όλων των ειδών τα τμήματα στα πανεπιστήμια είναι τεχνολογική εκπαίδευση και όχι η υποτιμημένη στη συνείδησή σας τεχνολογική εκπαίδευση που ήταν με τα ΤΕΙ. Και είδαμε ποια ήταν η πολιτική σας σχεδόν για το σύνολο των ΤΕΙ. Εδώ, για πρώτη φορά, η επαγγελματική και τεχνολογική εκπαίδευση συναρθρώνεται στο πλαίσιο ενός πανεπιστημιακού συστήματος. Και αυτό δεν γίνεται με όλα να μείνουν το ίδιο. Θα γίνουν νέα προγράμματα σπουδών. Έχουμε τα πανεπιστημιακά ερευνητικά κέντρα. Έχουμε τα διετή προγράμματα σπουδών. Έχουμε μια άλλη αρχιτεκτονική. Μια αρχιτεκτονική που έχει μια εξαιρετική δυναμική. Και ξέρετε; Υπάρχει και κάτι άλλο. Εμείς δεν λέμε «θα». Εμείς λέμε ότι το κάναμε κιόλας. Ρωτήστε το Ιόνιο Πανεπιστήμιο. Ρωτήστε το Πανεπιστήμιο Ιωαννίνων. Ρωτήστε το Πανεπιστήμιο Θεσσαλίας. Ρωτήστε το Πανεπιστήμιο Αθηνών. Ρωτήστε το Γεωπονικό. Ρωτήστε το Πανεπιστήμιο Δυτικής Αττικής, να δείτε τη δυναμική της νέας αρχιτεκτονικής. Όλα είναι τέλεια; Αλίμονο αν ήταν τέλεια. Κάτι δεν θα πήγαινε καλά. Πλην όμως, υπάρχει μια δυναμική. Υπάρχει μια πολύ θετική δυναμική. Και αυτή την πιστώνεται εξ ολοκλήρου η πολιτική της Κυβέρνησής μας για τον ενιαίο χώρο έρευνας και εκπαίδευσης. Και προσέξτε το αυτό. Γιατί δεν βοηθάει το εθνικό έργο αναβάθμισης των πανεπιστημίων μας όταν εκφυλίζεται στο ότι συνενώνονται τα ΤΕΙ με τα πανεπιστήμια. Τίποτα πιο ψευδές από αυτό. Η νέα αρχιτεκτονική έχει τέσσερις παραμέτρους: Πρώτον, εντελώς καινούργια τμήματα σε νέα γνωστικά αντικείμενα. Δεύτερον, συνέργειες των τμημάτων των ΤΕΙ με αντίστοιχα των πανεπιστημίων. Τρίτον, πανεπιστημιακά ερευνητικά κέντρα με ερευνητικά ινστιτούτα. Και, τέταρτον, διετή προγράμματα σπουδών για τους αποφοίτους των ΕΠΑΛ, που θα μπαίνουν χωρίς εξετάσεις και θα είναι δωρεάν. Και θα παρέχουν τα διετή προγράμματα σπουδών πτυχία επαγγελματικών προσόντων ευρωπαϊκών προδιαγραφών. Αυτό είναι. Και έχουμε δώσει ήδη εκατόν πενήντα θέσεις για τα ιδρύματα, τα οποία σας ανέφερα. Ήδη έχουν δοθεί. Μοιράζονται στις συγκλήτους τώρα, αυτή τη στιγμή. Και δίνουμε νομοθετημένα άλλες πεντακόσιες θέσεις για το πλαίσιο αυτού του εγχειρήματος και για τα τμήματα εκείνα που έχουν πολύ μεγάλη ανάγκη από τα υπόλοιπα πανεπιστήμια. Επίσης, για πρώτη φορά μετά το 2010 νομοθετούμε την επαναπροκήρυξη όλων των θέσεων, οι οποίες είναι αποτέλεσμα συνταξιοδοτήσεων. Αυτό που παγώσατε εσείς. Αυτό παγώσατε. Και μετά κλαίτε για τα πανεπιστήμια. Επανέρχεται για πρώτη φορά μετά το 2010. Άρα έχουμε ήδη εκατόν πενήντα θέσεις. Δίνουμε πεντακόσιες θέσεις καθηγητών και τριακόσιες θέσεις από τις συνταξιοδοτήσεις συν χίλιες πεντακόσιες θέσεις νομοθετημένες - είναι ήδη η προκήρυξη στον αέρα, δεν είναι και αυτό «θα», είναι στον αέρα - για νέους επιστήμονες για ακαδημαϊκή εμπειρία, που σημαίνει ότι μπορούν να διδάξουν μέχρι τρία μαθήματα τον χρόνο. Και, τέλος, δεκαπέντε εκατομμύρια από ΕΣΠΑ για τα πανεπιστήμια αυτά, για να μπορέσει να διευκολυνθεί η νέα αρχιτεκτονική. Και ξέρετε, κατά τη γνώμη μας, ένας από τους λόγους που, πιστεύω, υπάρχει τέτοια πολύ μεγάλη ένταση - γιατί φάνηκε ότι από επιχειρήματα δεν υπάρχει, από ένταση υπάρχει αρκετή και είδα, βεβαίως, και όλα τα μέσα που πρόσκεινται στην Αντιπολίτευση ότι το έχουν σηκώσει πάρα πολύ - είναι ο εξής: Δεν πιστεύατε ότι θα τα καταφέρουμε. Είναι τόσο απλό. Τόσο απλό. Δεν το πιστεύατε. Δεν πιστεύατε ότι θα μπορέσουμε να ολοκληρώσουμε το θέμα με τα πανεπιστήμια, με τη νέα αρχιτεκτονική. Και δεν πιστεύατε ότι θα μπορέσουμε να καταλήξουμε - με πολλές αλλαγές από το αρχικό σχέδιο, με πολλές αλλαγές που ήταν αποτέλεσμα των διαβουλεύσεων - στο θέμα του λυκείου. Γι' αυτό γίνεται όλη αυτή η φασαρία. Ειδάλλως, αντίστοιχα πράγματα έχουμε ψηφίσει και για τα υπόλοιπα πανεπιστήμια. Πολύ συγκεκριμένα τώρα: Για το Πανεπιστήμιο της Δυτικής Μακεδονίας: Θεωρούμε ότι αναβαθμίζουμε το πανεπιστήμιο αυτό με μία πάρα πολύ συγκροτημένη πολυτεχνική σχολή με πρόσθετα τμήματα και ινστιτούτα στη Φλώρινα, στην Καστοριά, στην Πτολεμαΐδα και τα Γρεβενά, όπως προφανώς και στην Κοζάνη. Εδώ, επίσης, έχουμε τη δυνατότητα μετατροπής του Ατμοηλεκτρικού Σταθμού της Πτολεμαΐδας σε ένα διεθνές κέντρο κινηματογράφου. Και σε αυτό το πλαίσιο θα προχωρήσουμε και στην ίδρυση ενός Τμήματος Κινηματογράφου και στην ίδρυση ενός Τμήματος Διαχείρισης Πολιτισμικών Μονάδων. Επίσης, στην Κοζάνη διαθέτουμε μία από τις κορυφαίες ευρωπαϊκές βιβλιοθήκες. Παρά αυτή τη βιβλιοθήκη, θα ιδρύσουμε ένα ινστιτούτο που έχει σχέση με την έρευνα γύρω από το βιβλίο καθώς και αρχειακά ζητήματα. Το Διεθνές Πανεπιστήμιο Ελλάδας: είναι ένα πανεπιστήμιο που συγκροτείται από το υπάρχον Διεθνές Πανεπιστήμιο, από το ΤΕΙ Ανατολικής Μακεδονίας και Θράκης και το ΤΕΙ Θεσσαλονίκης μαζί με το ΤΕΙ Κεντρικής Μακεδονίας. Το υπάρχον Διεθνές, για το οποίο βγάλατε καταγγελίες στις εφημερίδες, άρθρα στον αέρα, κλπ.. Σας εξήγησε ο Πρόεδρος του Διεθνούς, ο κ. Στάμου, προχθές ότι είναι ένα πανεπιστήμιο που μετά από έντεκα, δώδεκα χρόνια έχει επτά μέλη ΔΕΠ και τα οικονομικά του είναι σε μια κατάσταση πάρα πολύ προβληματική. Γι' αυτό και ιδρύουμε το Διεθνές Πανεπιστήμιο. Γι' αυτό και θα είναι ένα δυναμικό εξωστρεφές ίδρυμα με πολλά μαθήματα και προγράμματα στα αγγλικά. Το Πανεπιστήμιο Πατρών: Μεγάλη σπέκουλα γύρω από το Πανεπιστήμιο Πατρών. Το Πανεπιστήμιο Πατρών, όπως διευκρίνισα και το πρωί, είναι ένα πανεπιστήμιο που η σύγκλητός του πήρε μια ομόφωνη απόφαση για τη Νομική, για τη Γεωπονική. Και υπήρχε μια αρνητική απόφαση για την ένταξη κάποιων άλλων τμημάτων, είτε συνέργειες κάποιων άλλων τμημάτων από τα ΤΕΙ. Ξέρετε, θέλω να είναι σαφές στην Αντιπολίτευση ότι με τις συγκλήτους δεν παίζουμε ποδόσφαιρο. Οι σύγκλητοι έχουν κάθε δικαίωμα και δυνατότητα να πούνε τη γνώμη τους σε κάτι που είναι εξαιρετικά σύνθετο και περίπλοκο. Αλίμονο, όπως σας είπα, να έχουμε ομοφωνίες παντού. Εμείς, όμως, ως πολιτεία, αφού έχουμε πάρει όλες αυτές τις γνώμες, έχουμε και την τελική ευθύνη, όπως κάθε κυβέρνηση, να συνυπολογίζει τα πάντα και να προχωράει. Έχουμε, λοιπόν, μια λογική. Υπάρχει μια αρχιτεκτονική στο σχέδιό μας. Και προχωράμε με αυτή την αρχιτεκτονική θεωρώντας ότι υπάρχουν οι όποιες ενστάσεις, οι οποίες ως έναν βαθμό έχουν αντιμετωπιστεί, αλλά και οι άλλες, όπως έγινε και σε άλλα πανεπιστήμια, για τα οποία, βεβαίως, δεν θέλετε να μιλάτε, αλλά η ζωή η ίδια τα έλυσε μέσα από την καθημερινότητα. Υπήρξε το αντίστοιχο πρόβλημα και στο Πανεπιστήμιο Πελοποννήσου. Εδώ, όμως, υπήρχε και κάτι που εμείς προτείναμε και δεν έγινε δεκτό, παρ' όλο που ήταν εμμέσως μια απόφαση της συγκλήτου. Υπάρχει ένα Τμήμα Πληροφορικής τετραετές. Εμείς είπαμε να γίνει πενταετές. Είπαμε αυτό να γίνει Μηχανικών και θα δούμε προοπτικά τι θα γίνει με την Πολυτεχνική Σχολή. Εν πάση περιπτώσει, συνεκτιμώντας όλα αυτά, πάρθηκε η απόφαση που πάρθηκε. Εγώ λέω συνεκτιμάμε τις αποφάσεις αυτές, όπως επίσης συνεκτιμάμε και τις μειοψηφούσες απόψεις των άλλων πανεπιστημίων, για τα οποία εμείς θα μπορούσαμε να πούμε «ξέρεις, είναι τόσα υπέρ μας και τόσα δεν είναι». Δεν θέλω να μπούμε σε αυτές τις συγκρίσεις διότι δεν είναι σοβαρές συγκρίσεις. Εμείς αναμένουμε από τη Σύγκλητο του Πανεπιστημίου Πελοποννήσου να μας κάνει προτάσεις για την ίδρυση Πολυτεχνικής Σχολής, όπως επίσης να επισπεύσει και τον φάκελο για το Κτηνιατρικό Τμήμα. Τέλος, για το Ελληνικό Μεσογειακό Πανεπιστήμιο, το οποίο είναι μια μετεξέλιξη του ΤΕΙ Κρήτης, ενός ΤΕΙ που οι δείκτες του αφήνουν πίσω επτά άλλα πανεπιστήμια και για το οποίο υπήρξε άρνηση να συζητήσουν εκ μέρους του Πανεπιστημίου Κρήτης και του Πολυτεχνείου Κρήτης από μηδενική βάση, εμείς είμαστε πολύ περήφανοι που τα τμήματα αυτά, με τα νέα προγράμματα σπουδών και τον κόσμο που θα πάρουν, θα γίνει ένας τρίτος, εξαιρετικά σημαντικός πόλος στην Κρήτη. Και, βεβαίως, για πρώτη φορά το Λασίθι μπαίνει ισότιμα στον πανεπιστημιακό χάρτη της Κρήτης. Ως προς τα πανεπιστήμια θέλω να δεσμευτούμε και να αρχίσουμε συζητήσεις για το θέμα των ΕΔΙΠ, για το θέμα όλων αυτών των κατηγοριών που έχουν ένα ακατάστατο εργασιακό καθεστώς και κυρίως ένα ακατάστατο ακαδημαϊκό καθεστώς. Δεσμευόμαστε σε επόμενο νομοσχέδιο, στις αρχές του καλοκαιριού, να αντιμετωπίσουμε το θέμα του ΕΔΙΠ, του ΕΤΕΠ και αυτών των κατηγοριών. Τέλος, υπάρχει εδώ και τριάντα έξι χρόνια - τριάντα έξι χρόνια! - ένα πρόβλημα που κάθε κυβέρνηση υποσχόταν ότι θα το λύσει. Εμείς θεωρούμε ότι είμαστε η πρώτη Κυβέρνηση που το λύνει επί της ουσίας. Αυτό είναι οι τετραετείς μηχανικοί και οι πενταετείς μηχανικοί. Εμείς, λοιπόν, λέμε ότι δεν μπορεί να συνεχίζεται κάτι που αγγίζει τα όρια μιας εμφύλιας διαμάχης μέσα στο ίδιο επάγγελμα. Αυτό, λοιπόν, που λέμε είναι ότι τα τμήματα μηχανικών που είναι τετραετή, με ακαδημαϊκές διαδικασίες που θα εγκρίνει η σύγκλητος, θα μπορούν να γίνουν πενταετή, σύμφωνα με τα κριτήρια που βάζουμε. Και αφού γίνουν πενταετή, επιτροπή, στην οποία θα υπάρχει αυξημένη εκπροσώπηση του Τεχνικού Επιμελητηρίου, των πολυτεχνικών σχολών και ένας εκπρόσωπος του Υπουργείου Παιδείας και ένας εκπρόσωπος του Υπουργείου Μεταφορών, θα αποφασίζουν αν αυτά τα πενταετή έχουν τις προϋποθέσεις για να έχουν τα επαγγελματικά δικαιώματα. Αυτή είναι μια πάρα πολύ συγκεκριμένη διαδικασία με πάρα πολύ συγκεκριμένα κριτήρια. Αυτή τη διαδικασία θα ακολουθήσουμε. Επιλύουμε ένα πρόβλημα τριάντα έξι ετών. Το Τεχνικό Επιμελητήριο μας ζήτησε να κάνουμε αλλαγές, τις οποίες δεχθήκαμε και τις ενσωματώνουμε. Θεωρούμε ότι επιτέλους θα υπάρχει μια ήρεμη κατάσταση κοινωνικά, αλλά και μία δίκαιη κατάσταση κοινωνικά. Το λέμε αυτό, διότι θα καταθέσουμε πριν το τέλος της συζήτησης, με τον αντίστοιχο Υπουργό, τον κ. Σπίρτζη, και μία τροπολογία όσον αφορά το τι θα γίνει με τους παλαιότερους πτυχιούχους. Τελειώνω, κύριε Πρόεδρε, λέγοντας τα εξής: Υπάρχουν πολλές λεπτομέρειες τις οποίες στη διάρκεια των τροπολογιών και της αποδοχής τους θα ήθελα να διευκρινίσω. Σας ευχαριστώ πολύ.
Κύριε Πρόεδρε, παρακαλώ τον λόγο.
Κύριε Τζαβάρα, θέλετε την ομιλία σας;
Ναι, κύριε Πρόεδρε.
Ωραία. Ξεκινάμε με τον κ. Τζαβάρα. Κάθε πέντε συναδέλφους…
Και εγώ θέλω τον λόγο, κύριε Πρόεδρε.
Εσείς, κυρία Βάκη, θέλετε μετά τον κ. Τζαβάρα τον λόγο ή στο τέλος;
Μετά τον κ. Τζαβάρα.
Βουλευτές δεν θα μιλήσουν;
Κύριε Τζαβάρα, κάντε μου τη χάρη να δώσω τον λόγο στους τέσσερις πρώτους ομιλητές και μετά σε εσάς. Θα ακολουθήσουν πέντε ομιλητές, μετά η κ. Βάκη και θα πάμε έτσι στους Κοινοβουλευτικούς Εκπροσώπους. Άρα ξεκινάμε με τον πρώτο ομιλητή, τον κ. Πέτρο Κωνσταντινέα. Με βάση τον Κανονισμό είναι πέντε λεπτά ο χρόνος. Επειδή, όμως, ξέρω ότι στα πέντε λεπτά δεν προλαβαίνετε να πείτε σχεδόν τίποτα, θα αφήνω επτά λεπτά. Όμως, στα επτά λεπτά θα τελειώνουμε.
Η πρώτη δεκάδα ομιλητών ποια είναι;
Η πρώτη δεκάδα έχει ως εξής: Ο κ. Κωνσταντινέας, η κ. Αντωνίου, ο κ. Συντυχάκης, στη θέση του κ. Βαρεμένου θα μπει ο κ. Κουράκης - έχουν συνεννοηθεί - ο κ. Μπαξεβανάκης, η κ. Καραμανλή, ο κ. Ανδριανός, ο κ. Αντωνιάδης, η κ. Τζάκρη και ο κ. Φωτήλας. Τον λόγο, λοιπόν, έχει ο κ. Κωνσταντινέας.
Ευχαριστώ, κύριε Πρόεδρε. Αγαπητό Προεδρείο, κύριοι συνάδελφοι, καλούμαστε σήμερα να επικυρώσουμε με την ψήφο μας ζητήματα που αφορούν τον ευαίσθητο χώρο του ελληνικού εκπαιδευτικού συστήματος. Στην Ελλάδα αν και έχει προταθεί κατά καιρούς η ελεύθερη πρόσβαση στα ΑΕΙ, έως τώρα δεν είχε ποτέ τολμήσει καμμιά κυβέρνηση να την εφαρμόσει, διότι οι διαφορετικές προτάσεις βασίζονταν σε ιδέες που είτε ήταν ανέφικτες είτε δημιουργούσαν αμφιβολίες ως προς την αξιοπιστία του συστήματος εισαγωγής. Το παρόν σχέδιο νόμου προτείνει για πρώτη φορά ένα σύστημα ελεύθερης πρόσβασης που δεν διαταράσσει την αξιοπιστία και τον αδιάβλητο χαρακτήρα των πανελλαδικών εξετάσεων. Η μέχρι τώρα εκπαιδευτική διαδικασία ακύρωνε επί της ουσίας την ύπαρξη της Γ΄ λυκείου. Δεν έχουμε δικαίωμα να παρατείνουμε τη σημερινή εκκρεμότητα, που νεκρώνει αυτή τη στιγμή το σχολείο μας, που δημιουργεί τεράστιες οικονομικές πιέσεις στις λαϊκές οικογένειες. Γιατί κανένας δεν πιστεύει ότι υπάρχει αυτή τη στιγμή που μιλάμε Γ΄ λυκείου που να επιτελεί μορφωτικό ρόλο, μέσα από μία τρομερή πίεση για τα φροντιστήρια - και ξέρουμε τι λέμε και τι λέγαμε τόσο καιρό - που υποκαθιστούν αυτή τη στιγμή το ελληνικό σχολείο. Είναι υποκριτικό από την πλευρά μας να κάνουμε ότι δεν γνωρίζουμε, όταν όλοι μας, σαν γονείς, έχουμε παιδιά που δίνουν πανελλαδικές εξετάσεις από τη Γ΄ λυκείου. Είναι δεδομένο ότι στη χώρα μας η ανώτατη εκπαίδευση έχει δημόσιο χαρακτήρα, ο οποίος κατοχυρώνεται πρώτα απ' όλα συνταγματικά από το άρθρο 16 του Συντάγματος. Σήμερα το κράτος, μέσω της πολιτικής ηγεσίας του Υπουργείου Παιδείας και γενικότερα της Κυβέρνησης, εκτιμώντας, πρώτον, τις αλλαγές που έχουν συντελεστεί στις παραγωγικές δομές της οικονομίας, δεύτερον, το γεγονός ότι πλέον δεν υπάρχουν διαφορές μεταξύ του πανεπιστημιακού και του τεχνολογικού τομέα της ανώτατης εκπαίδευσης και, τρίτον, ότι η διεθνής πρακτική συνηγορεί υπέρ της κατάργησης αυτού του δίπολου, αποφασίζει, ασκώντας τις αρμοδιότητές του στον τομέα της εκπαιδευτικής πολιτικής, να αναδιατάξει την ανώτατη εκπαίδευση έτσι ώστε να ανταποκρίνεται στις νέες συνθήκες που προέκυψαν και μετά την οικονομική και κοινωνική κρίση στην Ελλάδα. Θεωρούμε τη μεταρρύθμιση του Υπουργείου Παιδείας ως την πιο σημαντική των τελευταίων δεκαετιών, κύριε Γαβρόγλου, μαζί με τους άλλους Υπουργούς και τους Γενικούς Γραμματείς, στον χώρο της τριτοβάθμιας εκπαίδευσης. Δημιουργεί ισχυρά ΑΕΙ μέσω συνεργειών, άθροισης δυνάμεων και πόρων, τόσο σε επίπεδο ανθρώπινου δυναμικού όσο και σε υποδομών - δεν έχουμε φοιτητές και απόφοιτους δύο ταχυτήτων - ερευνητικών πόλων σε όλες τις περιφέρειες της χώρας που χαρακτηρίζουν αυτό που κάνουμε τώρα. Χαρακτηριστικό παράδειγμα είναι το ΤΕΙ Πελοποννήσου με το Πανεπιστήμιο Πελοποννήσου. Μέσα σε αυτό το νέο περιβάλλον η συνένωση των παραπάνω, αποτελεί μονόδρομο και για τα δύο ιδρύματα, με δεδομένη τη δημιουργία πολύ ισχυρών ΑΕΙ που προέκυψαν από την ένταξη των ΤΕΙ στα πανεπιστήμια και σε όλες τις περιφέρειες, έτσι όπως προανέφερε ο Υπουργός. Δημιουργείται ένα ισχυρό Πανεπιστήμιο Πελοποννήσου. Οι συνενώσεις των ΤΕΙ με τα πανεπιστήμια αποτελούν το φυσικό και λογικό επακόλουθο αυτής της διαδικασίας, δεδομένου ότι τα ΤΕΙ και τα πανεπιστήμια είναι ΑΕΙ και η λειτουργία τους διέπεται εδώ και χρόνια από τους ίδιους κανόνες. Επιπλέον, έχουν υποβληθεί στις ίδιες διαδικασίες αξιολόγησης, με τήρηση ίδιων κριτηρίων, ίδιων κανόνων και ίδιων απαιτήσεων και τέλος, η δομή των προγραμμάτων σπουδών είναι παρόμοια. Κύριοι της Αντιπολίτευσης, υπάρχουν μεγάλες διαφορές μεταξύ μας αυτή τη στιγμή ως προς τον τρόπο αντίληψης της δημόσιας εκπαίδευσης και με τη συνταγματική Αναθεώρηση που φέραμε για το άρθρο 16 καταλάβαμε πώς θέλετε την εκπαίδευση. Χαρακτηριστικό παράδειγμα είναι ο πρόχειρος σχεδιασμός το 2013 του σχεδίου «ΑΘΗΝΑ», που οδήγησε σε αφανισμό τμήματα - κοσμήματα, όπως αυτό της Λογοθεραπείας στην ιδιαίτερή μου πατρίδα, στην Καλαμάτα, το οποίο ευτυχώς η δική μας Κυβέρνηση το έσωσε το 2017 και τώρα με τη συνένωση ενισχύεται ακόμη περισσότερο η τοπική κοινωνία της Μεσσηνίας με ένα ακόμη τμήμα, αναβαθμίζοντας τα ποιοτικά χαρακτηριστικά του νέου πανεπιστημίου. Επίσης, με συνενώσεις εμείς δημιουργούμε νέες θέσεις εργασίας, όταν εσείς απειλούσατε με λουκέτα. Κλείνοντας, κύριε Πρόεδρε, θέλω να πω ότι με τις συνενώσεις δημιουργούμε φοιτητές ίσων ευκαιριών, ίσων δικαιωμάτων, όταν εσείς απαξιώνατε την τεχνολογική εκπαίδευση με υποχρηματοδότηση και εργασιακό μεσαίωνα των αποφοίτων. Το τελευταίο που έχω να σας πω είναι ότι, δυστυχώς για εσάς, οι πολίτες έχουν και μνήμη και κρίση και μπορούν να αξιολογήσουν το εγκληματικό σχέδιο του συντοπίτη μου και Πρωθυπουργού της Ελλάδας το 2013 με το σχέδιο «ΑΘΗΝΑ» και τι πραγματικά συμβαίνει με την τωρινή διακυβέρνηση. Εμείς προχωρούμε μαζί με τους πολίτες. Εσείς πορεύεστε με τους μισθοφόρους δημοσκόπους. Μπορείτε να μείνετε σ' αυτούς. Εμείς θα διασφαλίσουμε τη δημόσια παιδεία, τα δημόσια εκπαιδευτικά ιδρύματα. Εσείς προσπαθείτε να τα ιδιωτικοποιήσετε και να κάνετε απολύσεις. Αυτό είναι ένα μέτρο άλλης φιλοσοφίας μπροστά σ' αυτά που κάνουμε. Ο κόσμος θα κρίνει τι διασφαλίζουμε, τι φέρνουμε προς ψήφιση και τι θέλετε εσείς. Ο κόσμος δεν ξεχνά. Να είστε καλά και ευχαριστώ το Προεδρείο.
Η κ. Μαρία Αντωνίου, Βουλευτής Καστοριάς της Νέας Δημοκρατίας, έχει τον λόγο.
Κύριε Πρόεδρε, εξαρχής θα σας ζητήσω ανοχή στον χρόνο, γιατί στις επιτροπές ήμασταν σε κοινοβουλευτική αποστολή.
Είπα ότι για όλους τους ομιλητές θα είναι δύο λεπτά επιπλέον.
Κυρίες και κύριοι συνάδελφοι, το έχει φαίνεται ο Απρίλιος. Η Κυβέρνηση ΣΥΡΙΖΑ και ο αρμόδιος Υπουργός Παιδείας έρχονται να εφαρμόσουν το αλήστου μνήμης δόγμα «αποφασίζουμε και διατάζουμε» και στον χώρο της παιδείας με διαδικασίες που αγγίζουν τα όρια του κοινοβουλευτικού πραξικοπήματος. Να ξέρετε, όμως, κύριε Υπουργέ, ότι το «αποφασίζουμε και διατάζουμε», ειδικά στα θέματα παιδείας, δεν έχει προηγούμενο στη μεταπολιτευτική Ελλάδα. Έχουμε, λοιπόν, ένα νομοσχέδιο χιλίων εκατόν είκοσι σελίδων, διακοσίων είκοσι έξι άρθρων, που αφορά όλες τις βαθμίδες της εκπαίδευσης και επηρεάζει άμεσα τις ζωές εκατοντάδων χιλιάδων μαθητών, φοιτητών, γονέων, που κατατέθηκε τα μεσάνυχτα της προηγούμενης Τρίτης και συζητήθηκε μετά από λίγες ώρες στην επιτροπή, για να ψηφιστεί με τις διαδικασίες εξπρές, χωρίς χρόνο, κύριε Υπουργέ, για επαρκή κοινοβουλευτικό διάλογο, όπως σας επισημαίνουμε. Τρία μέλη της επιτροπής την προηγούμενη εβδομάδα, με προεξάρχοντα τον πρόεδρο της επιτροπής, τον κ. Σεβαστάκη, έλειπαν σε κοινοβουλευτική αποστολή. Όμως, δεν σας νοιάζει. Απαξιώνετε και τους ίδιους σας τους συναδέλφους. Μια Κυβέρνηση και ένας Υπουργός σε αποδρομή, λοιπόν, επιχειρούν σήμερα με ένα από τα τελευταία τους νομοσχέδια - δεν ξέρω, μπορεί να είναι και το τελευταίο του Υπουργείου Παιδείας - να ισοπεδώσουν ολοκληρωτικά ό,τι άφησαν όρθιο στον χώρο της εκπαίδευσης στα τέσσερα χρόνια της καταστροφικής τους παραμονής στη διακυβέρνηση της χώρας. Το πρώτο μέρος του νομοσχεδίου αποτελεί την ταφόπλακα της τεχνολογικής εκπαίδευσης στη χώρα μας, κύριε Υπουργέ. Σήμερα ολοκληρώνετε, δυστυχώς, το καταστροφικό σας έργο, για τη δήθεν, όπως σας αρέσει να λέτε, αναδιάταξη του ακαδημαϊκού χάρτη. Καταργείτε τα τελευταία εναπομείναντα ΤΕΙ και τα συγχωνεύετε άναρχα με τα πανεπιστήμια, χωρίς εκθέσεις σκοπιμότητας, χωρίς εκθέσεις βιωσιμότητας, χωρίς ακαδημαϊκά κριτήρια, χωρίς να λαμβάνετε υπ' όψιν σας τις εκθέσεις αξιολόγησης και χωρίς να διασφαλίζετε τα επαγγελματικά δικαιώματα των αποφοίτων. Αφού, λοιπόν, κύριε Υπουργέ, θέλετε να κάνετε αυτό, να καταργήσετε την τεχνολογική εκπαίδευση στη χώρα, γιατί το κάνετε τμηματικά, ανά περιοχή, Αττική, Ήπειρο, Στερεά κ.λπ.; Να σας απαντήσω;
Ναι.
Γιατί νομοθετείτε μόνο με ψηφοθηρικούς και μικροκομματικούς όρους. Και νομοθετείτε, όπως βλέπετε, σήμερα στην Ολομέλεια και είναι ειλικρινά λυπηρό με τους Βουλευτές του ΣΥΡΙΖΑ και του «ΤΡΙΓΥΡΙΖΑ»! Όμως, πιο επικίνδυνο είναι ότι νομοθετείτε, κύριε Υπουργέ, και μη γελάτε, θα τα ακούσετε…
Δεν γελώ με εσάς, μιλώ με τον κ. Φωτάκη.
Μη γελάτε, θα τα ακούσετε όλα.
Μην κάνετε διάλογο Υπουργός και ομιλήτρια.
Το πιο επικίνδυνο, όμως, κύριε Υπουργέ, είναι ότι νομοθετείτε με πολιτικούς εκβιασμούς, στο Πανεπιστήμιο Πατρών, στο Πανεπιστήμιο Πελοποννήσου, όπως επιβεβαίωσε και ο πρύτανης στην ακρόαση φορέων: «Είτε θα δεχθείς τη συγχώνευση και των δύο ΤΕΙ είτε δεν θα πάρεις κανένα». Κοπτοραπτική χειρίστου είδους, η οποία, δυστυχώς, αγγίζει και αποτελειώνει την παιδεία! Όλοι αυτοί, κύριε Υπουργέ, είναι σαν τη βαλβίδα σε μια χύτρα, όπως και ο λαός μας, έτοιμοι να πεταχτούν με την προκήρυξη των εκλογών. Παρεμπιπτόντως, αναφερθήκατε στο Πανεπιστήμιο Ιωαννίνων ως λαμπρό παράδειγμα και την ίδια στιγμή έβγαλε ανακοίνωση η Σύγκλητος του Πανεπιστημίου Ιωαννίνων, που καταδικάζει ουσιαστικά και λοιδορεί το σημερινό σας νομοθέτημα.
Πότε;
Τώρα, ψάξτε να το βρείτε.
Σήμερα, τώρα;
Τώρα έβγαλε η σύγκλητος.
Στο Σώμα απευθύνεστε, κυρία Αντωνίου.
Εσείς, όμως, κύριε Γαβρόγλου, κάνετε τη βρώμικη δουλειά που χρειάζεται και μετά αποχωρείτε από την πολιτική. Αυτή, λοιπόν, είναι η δημοκρατία του ΣΥΡΙΖΑ. Και όχι μόνο αυτό, αλλά με όλα τα νέα τμήματα που δημιουργείτε ξεκάθαρα προεκλογικά και ψηφοθηρικά εμπαίζετε, κύριε Υπουργέ, με τον χειρότερο τρόπο τις τοπικές κοινωνίες. Τους τάζετε νέα πανεπιστημιακά τμήματα στις πόλεις τους. Δεν λέτε, όμως, κουβέντα για το εάν είναι λειτουργικά, θνησιγενή, για τα δικαιώματα των αποφοίτων που θα βγάλουν, εάν θα μπορούν να χρηματοδοτηθούν, να στελεχωθούν με το απαραίτητο διδακτικό προσωπικό ή εάν θα αποτελέσουν μία ακόμη από τις προεκλογικές σας εξαγγελίες. Τα ίδια ισχύουν και για τα πανεπιστήμια της δυτικής Μακεδονίας. Χορτάσαμε τα τέσσερα χρόνια της Κυβέρνησης ΣΥΡΙΖΑ από ψέματα, χορτάσαμε από εξαγγελίες που έμειναν στις καλένδες και για να δούμε εάν θα είναι το τελευταίο σας ψέμα. Εδώ θα σας φέρω ένα παράδειγμα, κύριε Υπουργέ. Δημιουργείτε, λέτε, νέες μαθηματικές σχολές στη Στερεά και στην Καστοριά. Ψηφοθηρικά σας ευχαριστούμε. Ως Βουλευτής Καστοριάς, σας λέω, κάντε μας και εβδομήντα σχολές. Αλήθεια, όμως, μπορείτε να καταθέσετε από κάποιον φορέα τις ανάγκες της ίδρυσης αυτών των σχολών, την αποκατάσταση των αποφοίτων; Σας νοιάζει τι θα κάνουν μετά αυτοί οι απόφοιτοι, εάν θα βρουν κάπου δουλειά; Εξετάσατε τις ανάγκες της χώρας σε δεξιότητες και σε επαγγέλματα που χρειάζεται; Τις λάβατε υπ' όψιν στην αναδιάταξη του ακαδημαϊκού σας χάρτη, αυτού που λέτε ότι κάνετε; Για τις πανελλαδικές είναι μεγάλο το ζήτημα. Νομίζω ότι ξαναγυρνάμε πίσω, δυστυχώς, κύριε Υπουργέ, μετά από τα σόου του κ. Τσίπρα και τις δικές σας κυβιστήσεις. Ουσιαστικά έχουμε χάσει το μέτρημα για το πόσες αλλαγές έχετε κάνει. Το τραγικό, όμως, της υπόθεσης, κύριε Υπουργέ, είναι ότι οι κυβιστήσεις και τα σόου του κ. Τσίπρα έχουν άμεσο αντίκτυπο στις ζωές εκατοντάδων χιλιάδων οικογενειών, που δεν γνώριζαν πραγματικά τι θα τους ξημερώσει. Σήμερα, λοιπόν, έρχεστε και τι κάνετε; Επαναφέρετε το παλιό σύστημα των τεσσάρων δεσμών, διαποτισμένο φυσικά, με τις δικές σας ιδεοληψίες και διαχωρίζετε τις σχολές σ' αυτές της ελεύθερης πρόσβασης και σ' αυτές κατόπιν εξετάσεων. Δύο ταχυτήτων σχολές. Σας τα είπε και η εισηγήτριά μας. Πάμε, λοιπόν, τώρα στις διατάξεις για την έρευνα. Με το σημερινό νομοσχέδιο ο Υπουργός ολοκληρώνει το παράλληλο ερευνητικό σύστημα που ξεκίνησε με τον ν.4559/2018 και την ίδρυση των νέων ΠΕΚ, Πανεπιστημίων Ερευνητικών Κέντρων, που περιλαμβάνουν ένα εξαιρετικά μεγάλο αριθμό ινστιτούτων, χωρίς όμως κανέναν σχεδιασμό σχετικά με τις υποδομές, τις υπηρεσίες, το προσωπικό και χωρίς καμμιά μελέτη σκοπιμότητας. Κύριε Φωτάκη, σας το έχουμε ξανατονίσει επανειλημμένως και στα προηγούμενα νομοσχέδια, τόσο εγώ όσο και η Ένωση Ελλήνων Ερευνητών, αλλά φωνή βοώντος εν τη ερήμω! Συνεχίζετε απτόητος το καταστροφικό έργο. Οι δομές που δημιουργείτε δεν είναι συμβατές με την υλοποίηση μιας ενιαίας εθνικής πολιτικής για την έρευνα, δεν στηρίζονται στο ισχύον νομοθετικό πλαίσιο για την έρευνα, αντίθετα παραβιάζουν τις διατάξεις για την ίδρυση νέων ερευνητικών κέντρων, μεταξύ των οποίων περιλαμβάνεται και η έκθεση από το ΕΣΕΚ. Εσείς το δημιουργήσατε, εσείς το είχατε στον νόμο. Ενισχύουν τον κατακερματισμό αντί της συνέργειας και δημιουργούν επικαλύψεις στα θεματικά αντικείμενα. Ενισχύουν… [[Στο σημείο αυτό κτυπάει το κουδούνι λήξεως του χρόνου της κυρίας Βουλευτού]] Δώστε μου ακόμη δύο λεπτά, κύριε Πρόεδρε, ευχαριστώ.
Όχι, δεν θα σας δώσω ακόμη δύο λεπτά. Ένα λεπτό και θα ολοκληρώσετε.
Ενισχύουν, λοιπόν, την εσωστρέφεια, αντί για την εξωστρέφεια, αλλά και απαιτούν νέους πόρους, καθώς προβλέπεται η χρηματοδότησή τους από τον τακτικό προϋπολογισμό. Φτάνει πια η ίδρυση ερευνητικών ιδρυμάτων χωρίς πλάνο και σχεδιασμό, η αχρείαστη κατασπατάληση δημοσίου χρήματος! Θα πρέπει, επιτέλους, να δώσουμε έμφαση πώς θα αξιοποιήσουμε τους υπάρχοντες ερευνητικούς οργανισμούς, να κάνουμε συνέργειες και να αυξήσουμε την εξωστρέφεια. Αυτός είναι ο στόχος. Και μιας που αναφέρθηκα στον Αναπληρωτή Υπουργό κ. Φωτάκη, νομίζω πως είναι η καταλληλότερη στιγμή να απαντήσει εδώ, μιας και δεν το έχει κάνει ως τώρα στη σχετική ερώτηση και ΑΚΕ που του έχω καταθέσει, αντίγραφο της οποίας καταθέτω και για τα Πρακτικά. [[Στο σημείο αυτό η Βουλευτής κ. Μαρία Αντωνίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αναφέρομαι φυσικά στις πρόσφατες αποκαλύψεις των μέσων μαζικής ενημέρωσης, σύμφωνα με τις οποίες ο γιος του κ. Φωτάκη έλαβε το 2017 υποτροφία ύψους 27.000 ευρώ από το ΕΛΙΔΕΚ ως υποψήφιος διδάκτωρ για το Γεωπονικό Πανεπιστήμιο. Κύριε Φωτάκη, εδώ και τρία χρόνια ως εισηγήτρια της Νέας Δημοκρατίας στο σχετικό νομοσχέδιο σας είχα κατηγορήσει ευθέως ότι δημιουργείτε το ΕΛΙΔΕΚ, ένα ίδρυμα δήθεν ανεξάρτητο και αυτόνομο, αλλά στην πραγματικότητα ελεγχόμενο από εσάς.
Κυρία Αντωνίου, κλείστε παρακαλώ.
Μιλούσα για αδιαφάνεια…
Με ακούτε, κυρία Αντωνίου, ή μιλώ με φωνή βοώντος εν τη ερήμω;
…να ολοκληρώσω.
Παρακαλώ, ολοκληρώστε, σας έχω δώσει τέσσερα λεπτά παραπάνω.
Μέσα, λοιπόν, σε τρία χρόνια αλλάξατε τρεις φορές την αξιολόγηση. Για να είμαι δίκαιη, όταν σας κατηγορούσα ότι επιθυμείτε να κατευθύνετε τη χρηματοδότηση στα δικά σας παιδιά, το έλεγα μεταφορικά και δεν μπορούσα να φανταστώ ότι αυτή η φράση θα είχε κυριολεκτική έννοια. Δυστυχώς, κύριε Φωτάκη, θα τα δούμε στις απαντήσεις που καλείστε να μας δώσετε.
Ωραία, ολοκληρώσατε, κυρία Αντωνίου.
Μήπως στις λίστες μας δώσετε και άλλα…
Κυρία Αντωνίου, θα κλείσω το μικρόφωνο, σας παρακαλώ!
Αυτό που θέλω να πω εγώ είναι ότι θα κάνουμε μεγάλη προσπάθεια όλοι εμείς, προκειμένου να καταφέρουμε να πάμε ξανά την παιδεία και την Ελλάδα μπροστά, γιατί εσείς τη σέρνετε στο 1981. Σας ευχαριστώ πολύ.
Ούτε στον Μεσαίωνα δεν πάτε με αυτόν τον λαϊκισμό!
Ακούστε, κυρίες και κύριοι συνάδελφοι, όσοι ψηφίζουμε στη Διάσκεψη των Προέδρων επείγοντα νομοσχέδια θα αναλαμβάνουμε και την ευθύνη του χρόνου. Είπα, αντί για πέντε, επτά λεπτά. Δεν θα γίνει αυτό εις βάρος των τελευταίων συναδέλφων που αύριο, εάν μιλήσουν οι πολιτικοί Αρχηγοί, θα μείνουν ενδεχομένως χωρίς να μιλήσουν. Στα επτά λεπτά είναι ο χρόνος. Αλλιώς, με συγχωρείτε πάρα πολύ, από τούδε και στο εξής θα κλείνω το μικρόφωνο και δεν θα καταγράφεται τίποτα στα Πρακτικά, διότι δεν δέχομαι να μιλήσουν οι πενήντα ή οι πενήντα πέντε και να μείνουν δέκα συνάδελφοι που δεν θα μιλήσουν αύριο.
Έχει ξαναγίνει αυτό.
Ακριβώς γι' αυτό και το λέω, χωρίς παρεξήγηση. Δεν είναι ευχάριστη ούτε η δική μου θέση ούτε του μετά από εμένα προεδρεύοντος, αλλά αν πάμε στα δέκα λεπτά ο κάθε ομιλητής, αυτό θα συμβεί. Ο επόμενος ομιλητής ήταν ο κ. Συντυχάκης, ο οποίος μιλάει αυτή τη στιγμή στην επιτροπή. Δεν θα τον διαγράψω. Επειδή έχει έρθει ο κ. Πιτσιόρλας που θέλει τον λόγο για τρία λεπτά για μια τροπολογία, θα του δώσω τον λόγο και αν δεν έχει έρθει ο κ. Συντυχάκης, θα προχωρήσουμε με τον κ. Κουράκη μετά, μέχρι να έρθει. Ο κ. Πιτσιόρλας έχει τον λόγο.
Κύριε Πρόεδρε, τον λόγο παρακαλώ.
Κύριε Υπουργέ, σας είδα. Τη σειρά την καθορίζω εγώ. Οι Υπουργοί δεν έχετε κανένα μεγαλύτερο δικαίωμα εκ των Βουλευτών. Σας είδα, κατάλαβα τι θέλετε, μετά τον κ. Πιτσιόρλα θα σας δώσω τον λόγο. Μη με ξαναδιακόψετε.
Εγώ θα είμαι πολύ σύντομος, κύριε Πρόεδρε. Ευχαριστώ. [[Χειροκροτήματα από την πτέρυγα του ΣΥΡΙΖΑ]] Πρόκειται για μια τροπολογία του Υπουργείου Οικονομίας και Ανάπτυξης που έχει τέσσερα ή πέντε σημεία. Το ένα αφορά τα θέματα της ΕΑΑΔΗΣΥ, της Ενιαίας Ανεξάρτητης Αρχής Δημοσίων Συμβάσεων. Αφορούν, κυρίως, νομοτεχνικές βελτιώσεις των κανονισμών λειτουργία της ΕΑΑΔΗΣΥ. Ένα θέμα που δεν είναι νομοτεχνικό, αφορά τη δυνατότητα της ΕΑΑΔΗΣΥ, εάν διαπιστώσει παραβιάσεις στην εκτέλεση κάποιου διαγωνισμού, ενώ μέχρι τώρα μπορεί απλώς να διακόψει τον διαγωνισμό, με την τροπολογία αυτή θα μπορεί να υπάρξει και ένα στάδιο, όπου η ΕΑΑΔΗΣΥ θα μπορεί να κάνει παρατηρήσεις και να ζητήσει διορθώσεις και προσαρμογές και να τρέξει τη διαδικασία. Ένα δεύτερο σημείο, που δεν είναι επίσης νομοτεχνικό, αφορά τη σύσταση τριών οργανικών θέσεων για την υποβοήθηση του έργου του προέδρου της ΕΑΑΔΗΣΥ. Δεύτερο σημείο της τροπολογία αφορά τον γενικό κανονισμό προστασίας προσωπικών δεδομένων. Προβλέπεται μια διάταξη, σύμφωνα με την οποία ο Υπουργός Οικονομίας ορίζει υπεύθυνο επεξεργασίας των προσωπικών δεδομένων στο πλαίσιο του κανονισμού γι' αυτούς που εμπλέκονται στην υλοποίηση συγχρηματοδοτούμενων έργων. Αυτό είναι προσαρμογή στον γενικό κανονισμό προσωπικών δεδομένων και δεν έχει κάποια ιδιαίτερα ζητήματα. Το τρίτο σημείο αφορά θέματα που σχετίζονται με τη λειτουργία του Οικονομικού Επιμελητηρίου Ελλάδας. Και εδώ είναι σε συνεννόηση απόλυτη με το Οικονομικό Επιμελητήριο, δεν έχουμε προβλήματα. Επειδή το Οικονομικό Επιμελητήριο με τους τελευταίους νόμους, που έχουν ψηφιστεί για τις ανώνυμες εταιρείες και για άλλα θέματα, έχει έναν ιδιαίτερα αυξημένο ρόλο, με αυτό προσαρμόζεται το Οικονομικό Επιμελητήριο στις ανάγκες του σήμερα. Επίσης, το επόμενο σημείο αφορά γενικότερα τα επιμελητήρια της χώρας, τη λύση των αστικών εταιρειών που είχαν συγκροτήσει τα επιμελητήρια σε όλη τη χώρα, προκειμένου να καλύψουν ανάγκες προσωπικού. Καταργούνται αυτές οι αστικές εταιρείες και το προσωπικό μεταφέρεται στα επιμελητήρια. Είμαστε σε συνεννόηση με την ΚΕΕ, υπάρχει απόλυτη συμφωνία και δεν νομίζω ότι υπάρχει ούτε εδώ ζήτημα. Το τελευταίο αφορά τη συμμετοχή των ΟΤΑ στους φορείς διαχείρισης των επιχειρηματικών πάρκων και των φορέων διαχείρισης των άτυπων βιομηχανικών συγκεντρώσεων και αυτό επειδή υπήρχε μια διχογνωμία, εάν έχουν το δικαίωμα ή δεν έχουν το δικαίωμα να το κάνουν. Το διευκρινίζουμε, για να μπορούν να λειτουργούν. Σε όλα αυτά τα ζητήματα με τα επιμελητήρια έχουμε επίσης απόλυτη συμφωνία και νομίζω ότι είναι απλά και δεν χρειάζεται να σας ταλαιπωρήσω περαιτέρω.
Παρ' ότι έχει έρθει ο κ. Συντυχάκης, θα τον παρακαλέσω να μείνει στη θέση του. Προφανώς θέλει τον λόγο ο Υπουργός κ. Φωτάκης επί προσωπικού. Κύριε Υπουργέ, έχετε τον λόγο για δύο λεπτά.
Για όσα ανέφερε η κ. Αντωνίου θέλω να πω ότι πράγματι έχει καταθέσει μια επερώτηση και εκεί θα λάβει πλήρεις απαντήσεις, τεκμηριωμένες με όλα τα στοιχεία. Εκείνο που θα ήθελα να πω είναι ότι πραγματικά αντιλαμβάνομαι το πρόβλημα που δημιουργεί το άγχος, το οποίο προέρχεται από την έλλειψη επιχειρημάτων. Πρόκειται για αγχωμένη Αντιπολίτευση που οδηγεί σ' αυτό το επίπεδο αντιπολίτευσης. Απορώ εάν ο αρχηγός της Νέας Δημοκρατίας πραγματικά υιοθετεί αυτού του τύπου την προσέγγιση. Το δεύτερο που θα ήθελα να πω ότι είναι ότι αποτελεί ύβρη προς το ΕΛΙΔΕΚ, που πραγματικά λειτουργεί ως ένα είδος ανεξάρτητης αρχής, προς όλους όσοι μετέχουν, τους τριάντα επτά εκπροσώπους που προέρχονται από τα πανεπιστήμια και τα ερευνητικά κέντρα - με εσωτερικές διαδικασίες τους επιλέγουν - το επιστημονικό συμβούλιο που επιλέγεται απ' αυτούς τους αντιπροσώπους, αντίστοιχα τη συμβουλευτική επιτροπή και βέβαια τους μέχρι στιγμής δύο χιλιάδες ωφελούμενους από το ΕΛΙΔΕΚ, που κατά την κ. Αντωνίου είναι «δικά μας παιδιά». Νομίζω ότι αυτό είναι και ένα πρόκριμα για το τι θα γίνει στις εκλογές, αν όλοι αυτοί είναι δικά μας παιδιά. Θα ήθελα, λοιπόν, να κλείσω, κάνοντας κι εγώ μια ερώτηση. Ας βγουν να πουν ανοικτά όσοι αυτό το νομίζουν από τη Νέα Δημοκρατία, ότι πρόκειται να καταργήσουν τον νόμο του ΕΛΙΔΕΚ - έχει λεχθεί άλλωστε αυτό πολλές φορές - και καταργώντας τον νόμο του ΕΛΙΔΕΚ, θα καταργηθεί και το ΕΛΙΔΕΚ. Ας βγουν να το πουν στην ακαδημαϊκή κοινότητα και να δούμε τα χειροκροτήματα που θα εισπράξουν τότε.
Κύριε Πρόεδρε, τον λόγο επί προσωπικού.
Κυρία Αντωνίου, δεν έχετε…
Έκανε αναφορά σε μένα.
Δεν υπάρχει προσωπικό, δεν σας έβρισε, σας απάντησε.
…(δεν ακούστηκε).
Κυρία Αντωνίου, προσωπικό θέμα δεν υπάρχει.
Έκανε προσωπική αναφορά σε εμένα, κύριε Πρόεδρε.
Όταν μιλάω, παρακαλώ να μη μιλάει κανείς Βουλευτής. Προσωπικό θέμα, λοιπόν, δεν υπάρχει, αλλά επειδή δεν θέλω να χαθεί χρόνος, έχετε ένα λεπτό στη διάθεσή σας. Απαντήστε ό,τι θέλετε.
Κύριε Πρόεδρε, ο κύριος Υπουργός αναφέρθηκε στο δελτίο Τύπου και στην ανακοίνωση και σήμερα, μιλώντας για «ύβρεις», «θράσος» και «χυδαιότητα». Εμένα το μόνο που με ενδιαφέρει και ενδιαφέρει τον ελληνικό λαό είναι να απαντήσει ο κ. Φωτάκης αν αυτό είναι απλά συκοφαντία ή είναι πραγματικότητα. Αυτό μας ενδιαφέρει να μάθουμε, κύριε Υπουργέ.
Κάντε ερώτηση να σας απαντήσει γραπτώς.
Και αυτό που τον καλώ να μας απαντήσει και να γνωρίζει ο ελληνικός λαός, κύριε Πρόεδρε, είναι αν αυτά τα χρήματα - που είπε ότι θα μας καταθέσει τα στοιχεία - πάρθηκαν με δάνειο και πού πηγαίνουν. Αυτά ζητάμε να μάθουμε, κύριε Πρόεδρε, και αυτά ζητάμε από τον Υπουργό. Γι' αυτό τον κάλεσα να μας τα δώσει, με ερώτηση που του κατέθεσα. Από εκεί και πέρα, αυτά δεν είναι χυδαιότητες. Η πραγματικότητα και η αλήθεια δεν είναι χυδαιότητες ούτε ύβρεις. Ευχαριστώ, κύριε Πρόεδρε.
Δεσμεύτηκε ο Υπουργός ότι θα σας απαντήσει και ελπίζω ότι θα κρατηθεί η υπόσχεσή του. Κύριε Συντυχάκη, επειδή δεν ήσασταν στην Αίθουσα, να ενημερώσω ότι επειδή ο χρόνος είναι λίγος, κατά παρέκκλιση θα δοθούν επτά λεπτά σε όλους τους ομιλητές.
Το νομοσχέδιο «σκούπα» που ψηφίζεται σήμερα και συζητήθηκε με fast track διαδικασίες, προβλέπει σχολείο ταξικό, λύκειο απέραντο, διαρκές φροντιστήριο, σε έναν ατελείωτο εξεταστικό μαραθώνιο που θα κοιτάει ακόμα περισσότερο τους μαθητές στην τσέπη και πανεπιστήμια μαγαζιά των επιχειρήσεων και της αγοράς σε κάθε περιφέρεια και κλάδο, πέρα και έξω από τις πραγματικές λαϊκές ανάγκες. Μεταξύ άλλων, το σχέδιο νόμου προβλέπει την πανεπιστημιοποίηση του ΤΕΙ Κρήτης με την επωνυμία «Μεσογειακό Πανεπιστήμιο». Η περίπτωσή του επιβεβαιώνει με χαρακτηριστικό τρόπο αυτό που καταγγέλλει το ΚΚΕ από την πρώτη στιγμή που ξεκίνησε η επιχείρηση της Κυβέρνησης να αναδιατάξει τον χάρτη της ανώτατης εκπαίδευσης στη χώρα, ότι δηλαδή η Κυβέρνηση ΣΥΡΙΖΑ, με τις παρεμβάσεις της, συνεχίζει στον δρόμο που χάραξαν οι προηγούμενες κυβερνήσεις και επιτείνει την κατηγοριοποίηση των ιδρυμάτων, των πτυχίων και των αποφοίτων. Είναι η αποφασιστική προώθηση των συμφωνηθέντων στο πλαίσιο της διαδικασίας της Μπολόνια και του αποκαλούμενου «ενιαίου χώρου» ανώτατης εκπαίδευσης και έρευνας των στρατηγικών κατευθύνσεων της Ευρωπαϊκής Ένωσης, των επιταγών της αγοράς για την εξοικονόμηση πόρων με όρους ανταποδοτικότητας, με όρους εσόδων - εξόδων. Δεν υπάρχει καλύτερη απόδειξη από την ευθυγράμμιση των αλλαγών που προωθούνται στην Κρήτη με τις προτεραιότητες που τέθηκαν στο αναπτυξιακό συνέδριο τον Σεπτέμβριο του 2017 από την Κυβέρνηση μαζί με την Περιφέρεια Κρήτης. Σε αυτά τα πλαίσια εντάσσεται η πανεπιστημιοποίηση του ΤΕΙ, που μαζί με άλλα ιδρύματα καλείται να προσαρμοστεί βαθύτερα στο νέο παραγωγικό μοντέλο που απαιτεί η καπιταλιστική ανάπτυξη στην περιοχή της Κρήτης. Το νομοσχέδιο ενισχύει την κατηγοριοποίηση των αποφοίτων του Ιδρύματος, την ώρα που Σχολή Ηλεκτρολόγων Μηχανικών και Μηχανικών Υπολογιστών υπάρχει ήδη στο Πολυτεχνείο Κρήτης, στα Χανιά, το οποίο είναι πενταετές. Με το νομοσχέδιο που συζητάμε σήμερα προτείνεται η ίδρυση τμήματος Ηλεκτρολόγων Μηχανικών και Μηχανικών Υπολογιστών, δηλαδή με το ίδιο ακριβώς αντικείμενο αλλά τετραετούς διάρκειας, στα Χανιά και το οποίο προκύπτει από τη συγχώνευση τμημάτων Ηλεκτρολόγων Μηχανικών και Μηχανικών Πληροφορικής. Είναι κραυγαλέα περίπτωση, δύο διαφορετικές σχολές για το ίδιο αντικείμενο, σε απόσταση μεταξύ τους λίγων χιλιομέτρων, με διαφορετική μάλιστα διάρκεια και πρόγραμμα σπουδών. Από μία άποψη μοιάζει με παράλογο ανορθολογισμό. Επί της ουσίας, όμως, πρόκειται για καραμπινάτη αποτύπωση των επιδιώξεων της στρατηγικής της αγοράς για την ανώτατη εκπαίδευση: Νέοι επιστήμονες, απόφοιτοι των πανεπιστημίων, που θα προσπαθούν συνεχώς να προσαρμόσουν τις σπουδές και το επαγγελματικό τους προφίλ στις εφήμερες ανάγκες των μεγαλοεπιχειρηματιών του κάθε κλάδου, οι οποίοι θα μπορούν να διαλέγουν τους λίγους τυχερούς από τον σωρό των αποφοίτων, με τους πολλούς να περιμένουν στην ουρά προς αναζήτηση καλύτερης μοίρας, οι οποίοι συν τοις άλλοις θα λειτουργούν ως πολιορκητικός κριός για να ρίχνουν τις απαιτήσεις των εργαζομένων από τους εργοδότες με τον κίνδυνο της ανεργίας να παραμονεύει. Δεδομένο θεωρείται ότι σε αυτές τις σχολές θα προστεθούν τα διετή προγράμματα σπουδών που πρόσφατα η Κυβέρνηση έσπευσε να χρηματοδοτήσει, αλλά και τα τριετή ιδιωτικά κολλέγια που έρχεται τώρα με το νομοσχέδιο αυτό να αναγνωρίσει. Είναι, όμως, και άλλα αυτά που δείχνουν το παράδειγμα του δήθεν αναβαθμισμένου ΤΕΙ Κρήτης. Στο νομοσχέδιο που συζητάμε προβλέπεται ότι εκατοντάδες φοιτητές του Τμήματος Μηχανικών Φυσικών Πόρων και Περιβάλλοντος τεχνολογικής εκπαίδευσης, που ήδη φοιτούν σήμερα στο τμήμα αυτό, ουσιαστικά θα παραμένουν εγκλωβισμένοι σε ένα τμήμα - φάντασμα μέχρι να πάρουν το πτυχίο τους. Το τμήμα τους καταργείται. Στη θέση του σχεδιάζεται ένα Τμήμα Χημικών Μηχανικών, το αντικείμενο του οποίου μικρή συνάφεια έχει με το αντικείμενο των σπουδών τους, το οποίο μάλιστα δεν πρόκειται να λειτουργήσει πριν το 2020-2021. Αλήθεια, όμως, γιατί το κάνει αυτό η Κυβέρνηση; Μήπως χρειάζεται επιστημονικό προσωπικό που να ασχοληθεί με την εκμετάλλευση των φυσικών πόρων προς όφελος του λαού; Όχι φυσικά. Ίσα - ίσα, μας είναι απαραίτητοι περισσότεροι από αυτούς που έχουμε σήμερα. Κι όμως φαίνεται ότι οι επιστήμονες αυτού του τμήματος δεν χωράνε στους σχεδιασμούς των μονοπωλίων, στα χέρια των οποίων αφήνετε βορά η εκμετάλλευση του περιβάλλοντος και των φυσικών πόρων. Τα μεγάλα σχέδια δισεκατομμυρίων ευρώ για τους υδρογονάνθρακες, για την ηλεκτρική διασύνδεση με Αττική και Κύπρο, οι επενδύσεις στις ΑΠΕ, τα σχέδια της καταριανής «POWERGLOBE» για τον Αθερινόλακκο, δεν πρόκειται να δώσουν λύσεις σε κανένα πρόβλημα που αντιμετωπίζει ο λαός μας. Υποκριτικό ρόλο σε αυτά τα σχέδια θα κληθεί να παίξει και το Ινστιτούτο για την Έρευνα, το Περιβάλλον και την Κλιματική Αλλαγή που προβλέπεται να ιδρυθεί στο Πανεπιστημιακό Ερευνητικό Κέντρο, σε ένα ινστιτούτο που δεν θα υπάρχουν μόνιμοι εργαζόμενοι ερευνητές παρά μόνο συμβασιούχοι, αφού δεν προβλέπονται μόνιμες θέσεις και, κυρίως, θα χρηματοδοτείται από τις μεγάλες εταιρείες που ενδιαφέρονται για τον ενεργειακό κλάδο και κάποια ψίχουλα κρατικής χρηματοδότησης. Να γιατί οι αναπτυξιακοί σχεδιασμοί του κεφαλαίου δεν είναι και δεν θα είναι ποτέ προς όφελος του λαού μας. Αντ' αυτού, όμως, η Κυβέρνηση επιλέγει να αφήσει εκατοντάδες φοιτητές στον αέρα, χωρίς καθηγητές, εργαστήρια, γραμματείες. Ένα ακόμα χαρακτηριστικό παράδειγμα του ΤΕΙ Κρήτης είναι ότι στο νομοσχέδιο υπάρχει πρόβλεψη για εταιρεία διαχείρισης περιουσίας του Μεσογειακού Πανεπιστημίου, μια εταιρεία που θα διαχειρίζεται επιχορηγήσεις, θα συνάπτει δάνεια, θα αναπτύσσει διάφορες άλλες χρηματοοικονομικές δραστηριότητες, θα εκποιεί περιουσιακά στοιχεία του ιδρύματος, μια εταιρεία real estate στην πραγματικότητα, στην κυριότητα της οποίας μάλιστα περνά το πρότυπο Αγροδιατροφικό Τεχνολογικό Πάρκο της Κρήτης, ένας θεσμός που, ενώ στα λόγια μοιάζει ότι θα στηρίζει τις σπουδές και την έρευνα στη Γεωπονική, στην πραγματικότητα θα αποτελέσει εργαλείο για τη στήριξη της υλοποίησης της νέας Κοινής Αγροτικής Πολιτικής στην Κρήτη, με θύμα τη φτωχή μικρομεσαία αγροτιά, αφού αυτό επιτάσσει η ευρωενωσιακή στρατηγική, αυτό στηρίζει η Κυβέρνηση του ΣΥΡΙΖΑ. Το ΚΚΕ καλεί τους εκπαιδευτικούς, τους εργαζόμενους, τους σπουδαστές, όλους τους δασκάλους να μην παραπλανηθούν από την κοροϊδία που τους στήνει η Κυβέρνηση ΣΥΡΙΖΑ, να μην κάνουν αποδεκτό το σχέδιο νόμου για την αναμόρφωση του ενιαίου χάρτη ανώτατης εκπαίδευσης, να παλέψουν ούτως ώστε τα ιδρύματα να απεμπλακούν από τα δεσμά του κεφαλαίου και να συμπορευτούν με το Κομμουνιστικό Κόμμα της Ελλάδας και την Κομμουνιστική Νεολαία Ελλάδας, που διαχρονικά παλεύουν για ενιαία ανώτατη εκπαίδευση, αποκλειστικά δημόσια και δωρεάν προς όφελος των κοινωνικών αναγκών, για να ανοίξει ο δρόμος για οργάνωση των σπουδών με βάση τις πραγματικές σύγχρονες ανάγκες του λαού μας, με πλήρη δικαιώματα και ανάκτηση των απωλειών που πάρθηκαν στα χρόνια της κρίσης. Σημαίνει να παλέψουμε από κοινού για την ουσιαστική αναβάθμιση του ΤΕΙ Κρήτης, για την αύξηση της κρατικής χρηματοδότησης στο ύψος των αναγκών, για αποκλειστικά δωρεάν σπουδές, για δωρεάν σίτιση, στέγαση, μετακίνηση, αναλώσιμα υλικά. Να πούμε «όχι» στις κατηγοριοποιήσεις ανάμεσα στα ιδρύματα, τα πτυχία και τους αποφοίτους τους, για να μην καταργηθεί και να μη συγχωνευτεί κανένα τμήμα, για ουσιαστική αναβάθμιση των σπουδών, ώστε να καλύπτουν πλήρως το επιστημονικό αντικείμενο και να δίνουν όλα τα απαιτούμενα εφόδια για δουλειά στο αντικείμενο σπουδών. Το πτυχίο να είναι η μοναδική προϋπόθεση για την πρόσβαση στο επάγγελμα, για ουσιαστική αναβάθμιση της νέας σχολής των μηχανικών, ώστε να γίνει πενταετής πολυτεχνική σχολή με όλον το απαραίτητο υλικοτεχνικό εξοπλισμό και την υποδομή, για πρόσληψη μόνιμου διοικητικού εκπαιδευτικού προσωπικού σε όλα τα γνωστικά πεδία που απαιτούνται για την κάλυψη των αναγκών των αναβαθμισμένων σπουδών. Εξασφάλιση μόνιμης και σταθερής δουλειάς για όλους τους εργαζόμενους στα ΤΕΙ, για σύγχρονες υλικοτεχνικές υποδομές και εξοπλισμό. Ευχαριστώ, κύριε Πρόεδρε.
Και εγώ ευχαριστώ. Τον λόγο έχει ο κ. Αναστάσιος Κουράκης.
Ευχαριστώ, κύριε Πρόεδρε. Κυρίες και κύριοι συνάδελφοι, το νομοσχέδιο που συζητούμε σήμερα ολοκληρώνει μια μεγάλη μεταρρυθμιστική προσπάθεια της Κυβέρνησης σε σχέση με τον ακαδημαϊκό χάρτη της χώρας. Σημείο αιχμής αυτής της μεταρρύθμισης είναι οι συνέργειες ανάμεσα στα πανεπιστήμια και τα ΤΕΙ της χώρας και η δημιουργία νέων μεγάλων ακαδημαϊκών πόλων ανώτατης εκπαίδευσης και έρευνας, οι οποίοι αποτελούσαν ανέκαθεν κι έναν από τους κεντρικούς στόχους του προγράμματος της Αριστεράς για τη δημόσια παιδεία. Πρόκειται για μια διαδικασία η οποία διήρκεσε περίπου δύο χρόνια και για την ολοκλήρωση της οποίας χρειάστηκε να πραγματοποιηθεί εξαντλητικός διάλογος. Αυτός ο διάλογος είναι και η ειδοποιός διαφορά αυτής της προσπάθειας με εκείνη του σχεδίου «ΑΘΗΝΑ», η οποία επιβαλλόταν από τα πάνω και δεν λάβαινε υπ' όψιν της κανένα άλλο κριτήριο εκτός από εκείνο του δημοσιονομικού περιορισμού. Ένα από τα πιο χαρακτηριστικά παραδείγματα αυτής της νέας ακαδημαϊκής αρχιτεκτονικής είναι το νέο Διεθνές Πανεπιστήμιο Ελλάδας, το οποίο θα αποτελεί έναν από τους μεγαλύτερους ακαδημαϊκούς πόλους της χώρας με χωρική διασπορά στη Θεσσαλονίκη, την ανατολική και την κεντρική Μακεδονία με πενήντα χιλιάδες φοιτητές και κυρίως με έναν νέο τρόπο λειτουργίας, ο οποίος συνδυάζει τις σπουδές στην ελληνική γλώσσα, τις σπουδές στην αγγλική γλώσσα, τη δυνατότητα εξ αποστάσεως εκπαίδευσης, τη δυνατότητα να απευθύνεται και σε μη Ευρωπαίους φοιτητές αλλά και την προοπτική σύμπραξης και με άλλα ελληνική πανεπιστήμια για την κατάρτιση κοινών προγραμμάτων σπουδών. Κύριε Υπουργέ, θα ήθελα στο σημείο αυτό να σταθώ και σε ορισμένα από τα υπόλοιπα ζητήματα εκπαιδευτικής πολιτικής που ρυθμίζονται από το νομοσχέδιο. Κατ' αρχάς να αναφερθώ σε μια βουλευτική τροπολογία που έχουμε καταθέσει με τον Νίκο Παρασκευόπουλο, η οποία αφορά τη δυνατότητα χορήγησης πιστοποιητικού γλωσσομάθειας μέσα από σοβαρές και οριοθετημένες διαδικασίες για την αλβανική, την αραβική, τη βουλγαρική, τη ρουμανική, τη ρωσική, τη σερβική και την τουρκική γλώσσα από το Ίδρυμα Μελετών Χερσονήσου του Αίμου. Νομίζω ότι η συγκεκριμένη τροπολογία μπορεί να τύχει της προσοχής του Υπουργείου και να γίνει δεκτή. Επίσης, έχω την εντύπωση ότι, όταν είχα αναφέρει την περίπτωση της υπαγωγής των ΤΕΦΑΑ σε σχολές επιστημών υγείας στην Πάτρα και την Κρήτη, μου είχατε πει ότι δεν θα γίνει κάτι τέτοιο, καθώς αλλοιώνεται ο χαρακτήρας των σχολών επιστημών υγείας ή επιστημών αποκατάστασης και μπορεί απόφοιτοι του ΤΕΦΑΑ, καθώς θα φοιτούν σε σχολές επιστημών υγείας, να έχουν και επαγγελματικά δικαιώματα του στυλ επαγγελματιών εκπαίδευσης.
Το αλλάξαμε.
Πολύ θετικό. Ευχαριστώ. Επίσης, ένα θέμα το οποίο αναφέρατε στην ομιλία σας με θετικό τρόπο, απ' ό,τι είδα, είναι το θέμα της εξέλιξης των επιστημόνων που εργάζονται ως εργαστηριακό διδακτικό προσωπικό και ειδικό εκπαιδευτικό προσωπικό σε θέσεις μελών ΔΕΠ μετά από κρίση. Γνωρίζουμε πολύ καλά ότι αυτοί οι επιστήμονες έχουν αυξημένα ακαδημαϊκά προσόντα, εργάζονται στα ΑΕΙ της χώρας και είναι θεμιτό να μπορούν να εξελίσσονται ως μέλη ΔΕΠ, εφόσον βεβαίως διαθέτουν τα τυπικά και ουσιαστικά προσόντα. Επαναλαμβάνω, μετά από κρίση. Η δυνατότητα αυτή, όπως γνωρίζετε, είχε δοθεί με τον ν.4415/2016, η οποία όμως αναιρέθηκε στην επόμενη νομοθετική παρέμβαση. Νομίζω ότι μπορεί να επαναφερθεί η διάταξη αυτή. Είδα ότι το αντιμετωπίζετε θετικά και είπατε ότι αρχές του καλοκαιριού θα έρθει η διάταξη που θα τους τακτοποιεί. Είναι περίπου χίλια άτομα, όπως γνωρίζετε. Υπάρχει μια κοινοτική οδηγία που ρυθμίζει το θέμα των νομοθετικά ρυθμιζόμενων επαγγελμάτων. Υπάρχει κι ένας ημεδαπής έμπνευσης θεσμός επαγγελματικής ισοδυναμίας. Προτείνω να μην εφαρμόζεται επί των νομοθετικώς ρυθμιζόμενων επαγγελμάτων και στο τέλος της παραγράφου 3 του άρθρου 2 να προστεθεί ένα εδάφιο που θα λέει ότι οι διατάξεις περί αναγνώρισης επαγγελματικής ισοδυναμίας δεν εφαρμόζονται από των νομοθετικώς ρυθμιζόμενων επαγγελμάτων. Τέλος, κύριε Υπουργέ, θα ήθελα να κλείσω εκφράζοντας την ανησυχία μου για τις ρυθμίσεις που εισάγει το άρθρο 98 για τα κολλέγια. Νομίζω ότι πρέπει να είμαστε πάρα πολύ προσεκτικοί, ώστε να μη διολισθήσουμε σε μια de facto παράκαμψη του άρθρου 16 του Συντάγματος. Να μην επιτρέψουμε μια αυτόματη πρόσβαση σε επαγγελματικά δικαιώματα επιστημόνων στα πτυχία των κολλεγίων. Με τον τρόπο που το κάνουμε αναγνωρίζουμε κάποιος ο οποίος έχει σπουδάσει σ' ένα κολλέγιο στην Αγγλία μέσα από έναν οργανισμό πιστοποίησης να αποκτήσει την πιστοποίηση αυτή. Αλλά ξέρετε ότι είναι άλλο πράγμα αυτό κι άλλο να εγγραφεί στα επαγγελματικά επιμελητήρια της Αγγλίας, της Γαλλίας, της Γερμανίας, που είναι μια άλλη διαδικασία. Αν κάποιος έχει τη δυνατότητα να εργαστεί μέσω άδειας αυτών των επιμελητηρίων, ναι, βεβαίως, πραγματικά τότε να έρθει και στην Ελλάδα. Αλλά όχι έτσι όπως το βάζουμε. Δηλαδή, να έχει καταργηθεί το ΣΑΕΠ, το οποίο είχε κάποιες διαδικασίες και εξετάσεις, και στη θέση του να έχουμε έναν άλλον φορέα που θα παίρνει την πιστοποίηση από τον ξένο οργανισμό και σύμφωνα με το εδάφιο 5 μετά την έκδοση της βεβαίωσης αυτής. Διαβάζω επί λέξει: «ο αιτών δικαιούται να ασκεί το οικείο επάγγελμα σύμφωνα με τις διατάξεις της ισχύουσας νομοθεσίας. Η δε αρμόδια επαγγελματική οργάνωση ή αρμόδια διοικητική αρχή υποχρεούται χωρίς καθυστέρηση να ενεργήσουν την εγγραφή αυτή». Νομίζω ότι στο πλαίσιο που έχω μιλήσει και στην επανεξέταση του συγκεκριμένου άρθρου πρέπει να αποσυρθεί η διάταξη με την οποία προβλέπεται η υποχρέωση των επαγγελματικών φορέων συλλόγων επιμελητηρίων να εγγράφουν στα μητρώα τους τους αποφοίτους κολλεγίων και να τους εκχωρούν επαγγελματικά δικαιώματα χωρίς καμμία διατύπωση. Νομίζω ότι αν περάσει αυτή η διάταξη, δεν θα έχει νόημα για κάποιον να σπουδάσει ιατρική ή νομική στο δημόσιο πανεπιστήμιο, αφού θα έχει ανοιχτή πρόσβαση στο συγκεκριμένο επάγγελμα μέσα από το κολλέγιο. Να το δούμε, γιατί νομίζω, κύριε Υπουργέ, ότι κινούμαστε οριακά έως ότου έχουμε διολισθήσει στην ανατροπή του άρθρου 16. Ευχαριστώ.
Όπως είχα προαναγγείλει, μετά τον κ. Κουράκη τον λόγο θα πάρει ο Κοινοβουλευτικός Εκπρόσωπος της Νέας Δημοκρατίας κ. Τζαβάρας. Η πεντάδα που θα ακολουθήσει είναι ο κ. Μπαξεβανάκης, η κ. Καραμανλή, ο κ. Ανδριανός, ο κ. Αντωνιάδης, η κ. Τζάκρη και μετά η κ. Βάκη. Επίσης, οι Κοινοβουλευτικοί Εκπρόσωποι από δώδεκα λεπτά που έχουν θα έχουν δεκαπέντε λεπτά για να μπορέσουν να κάνουν πιο ολοκληρωμένα την τοποθέτησή τους. Κύριε Τζαβάρα, μείνετε εκεί. Μην κατεβείτε. Σας ζητώ συγγνώμη. Να δώσω για τρία λεπτά τον λόγο στον κ. Σταθάκη να υπερασπιστεί την τροπολογία του εκ της θέσεώς του, για να φύγει. Κι αμέσως μετά παίρνετε εσείς τον λόγο. Ορίστε, κύριε Σταθάκη.
Σας ευχαριστώ.
Τον κ. Τζαβάρα, γιατί εκείνος παραχωρεί τη θέση του.
Σας ευχαριστώ, κύριε Τζαβάρα. Θα είμαι πάρα πολύ σύντομος. Η τροπολογία είναι δευτερεύουσας σημασίας. Διευκρινίζει κάποιο θέμα για τους επιθεωρητές της ειδικής γραμματείας του Υπουργείου όσον αφορά τον έλεγχο των λατομικών δραστηριοτήτων. Διευρύνει, δηλαδή, τις δαπάνες, δικαστικά έξοδα, εκπαίδευση, προμήθειες τεχνολογικού εξοπλισμού που δικαιούται η υπηρεσία αυτή. Δίνει ορισμένες παρατάσεις στα κτήρια των ΟΤΑ Α΄ και Β΄ βαθμού. Έχει δοθεί στα νομικά πρόσωπα δημοσίου δικαίου και ιδιωτικού δικαίου. Δεν είχε δοθεί στους ΟΤΑ. Δίνει διάφορες άλλες παρατάσεις για τον νόμο για το δομημένο περιβάλλον όσον αφορά στη μείωση του προστίμου κατά 10%, για την υποβολή δικαιολογητικών στον παλιό νόμο περί αυθαιρέτων, προκειμένου να βάλουν συμπληρωματικά δικαιολογητικά στατικά και άλλα που δεν έχουν κάνει. Θα σταθώ συνεπώς σε δύο άρθρα που έχουν σημασία. Το πρώτο είναι ότι εισάγουμε τον θεσμό του διαμεσολαβητή που ορίζεται από το ΤΕΕ. Σε περίπτωση που έχουμε μια διαμάχη, έρχεται ο επιθεωρητής δόμησης, διαπιστώνει μια παρατυπία, αυθαιρεσία ή ένα αυθαίρετο, διαφωνούν με τον μηχανικό όσον αφορά την έκταση και το περιεχόμενο της αυθαιρεσίας, αντί να επιλύεται το πρόβλημα - που θα επιλυθεί τελικά στην αρμόδια επιτροπή της περιφέρειας ή του Υπουργείου - εισάγεται ο θεσμός του διαμεσολαβητή, ένας μηχανικός δηλαδή, ο οποίος θα πάρει τις δύο απόψεις και μπορεί να οδηγήσει σε μια συμφωνία τα δύο μέρη, χωρίς να χρειάζεται να προσφύγουν στην τελική επιτροπή. Θα προβλεφθεί με απόφαση και το περιεχόμενο λεπτομερώς και τα χαρακτηριστικά του διαμεσολαβητή και οι προϋποθέσεις γι' αυτό. Το δεύτερο σημαντικό είναι η τροποποίηση των άρθρων 116 και 117, πάλι για το δομημένο περιβάλλον. Αφορά τα κτήρια, τα οποία είναι διατηρητέα, νεότερα, αποτελούν μνημεία παγκόσμιας κληρονομιάς ή αυθαίρετες κατασκευές ή χρήσεις της κατηγορίας 5, όπως λέμε, για τα πολιτιστικά που έχουν πολιτιστικό ενδιαφέρον. Εδώ υπάρχουν δύο διαδικασίες που εισάγονται. Η έγκριση που πρέπει να γίνεται από το Υπουργείο Πολιτισμού και Αθλητισμού, ύστερα από αιτιολογημένη γνώμη του αρμόδιου συμβουλίου. Αυτό ισχύει σε κάθε περίπτωση για τα μνημεία παγκόσμιας κληρονομιάς στην κατηγορία 5 κ.ο.κ.. Αντίθετα, στις άλλες περιπτώσεις αρκεί η γνωμοδότηση του Υπουργείου Πολιτισμού εντός εξήντα ημερών. Η γνωμοδότηση αυτή ή δίνεται ή όχι, εισάγεται δηλαδή ένα χρονικό όριο και στη συνέχεια πηγαίνει στην επιτροπή που έχει εισαγάγει ο νόμος, όπως ξέρετε, του 2017, όπου δεν έχουμε πλέον δύο διακριτές επιτροπές, αλλά μία κοινή επιτροπή του Υπουργείου Πολιτισμού και του Υπουργείου Χωροταξίας, προκειμένου οι πολίτες να μην ταλαιπωρούνται όσον αφορά τις διαδικασίες αυτές. Αυτές είναι οι δύο βασικές.
Ωραία. Περιμένει αρκετή ώρα όρθιος ο κ. Τζαβάρας.
Ζητώ συγγνώμη από τον κ. Τζαβάρα.
Ορίστε, κύριε Τζαβάρα, έχετε το λόγο.
Ευχαριστώ πολύ, κύριε Πρόεδρε. Κύριοι συνάδελφοι, κάθε φορά που ακούω τον κ. Γαβρόγλου να απευθύνεται στην πτέρυγά μας εδώ στη Βουλή, στα δεξιά της Ολομέλειας, και να μας εγκαλεί γι' αυτά που δεν κάναμε ή γι' αυτά που κάναμε στραβά, αλλά και κάθε φορά που πολλοί από εσάς ανεβαίνουν σε αυτό το Βήμα και απευθύνονται επικριτικά απέναντί μας, αντί να ενοχλούμαι, αισθάνομαι ανακούφιση, γιατί πράγματι ευχαριστιέμαι να σας ακούω να αναδεικνύετε το πόσο διαφορετικοί είμαστε. Κύριε Υπουργέ, σήμερα σας άκουσα να μιλάτε για τη μαγεία του κειμένου. Πράγματι είναι κάτι πάρα πολύ σημαντικό να το λέει ένας Υπουργός Παιδείας, που τόσο αυτός όσο και οι προκάτοχοί του ενδιαφέρθηκαν τα κείμενα της κλασικής παιδείας να τα καταστήσουν όσο λιγότερο γίνεται προσιτά στην μέση εκπαίδευση. Αυτή η μαγεία, λοιπόν, του κειμένου θεωρώ ότι στα χείλη σας χρησιμοποιείται με την έννοια των λόγων του Πρωθυπουργού ότι ο ΣΥΡΙΖΑ «κατοικεί στα λόγια του»! Και, πράγματι, σήμερα μια άλλη διαπίστωση που έκανα είναι ότι τόσο εσείς όσο και κάποιοι άλλοι συνάδελφοι εδώ από τη μια μεριά, αλλά και από την άλλη μεριά ο κ. Φίλης, δεν πρέπει να κατοικείτε στην ίδια γλωσσική διεύθυνση, γιατί χρησιμοποιείτε διαφορετικά λόγια για να δηλώσετε τα ίδια πράγματα! Και θα μου πείτε, αυτό είναι τυχαίο; Όχι, δεν είναι καθόλου τυχαίο, γιατί υπάρχουν δύο ειδών μαγείες του κειμένου ή της γλώσσας. Η μία είναι αυτή που αισθάνεται εκείνος που γνωρίζει τη γλώσσα και όταν έρχεται σε επαφή με ένα λατινικό ή αρχαιοελληνικό κείμενο, το ευχαριστιέται. Αυτό όμως σημαίνει ότι προηγουμένως πρέπει να έχει διδαχθεί την αρχαία ελληνική γλώσσα, πράγμα που δεν επιτρέπει η δικιά σας αντίληψη για τον τρόπο που πρέπει να διδάσκονται τα αρχαία ελληνικά. Μάλιστα, νομίζω ότι ο κ. Φίλης είχε πει ότι πρόκειται για μια νεκρή γλώσσα. Η δεύτερη μαγεία, αυτή δηλαδή που χρησιμοποιεί ο ΣΥΡΙΖΑ, είναι αυτό που λέγεται «μαγική χρήση της γλώσσας». Είναι αυτή η χρήση της γλώσσας που χρησιμοποιούν αυτοί που κάνουν προπαγάνδα, που χρησιμοποιούν γενικά αυτοί που δημιουργούν κείμενα για να έρχονται σε επαφή με ανθρώπους που δεν ξέρουν πώς λειτουργεί η γλώσσα και απ' αυτά τα κείμενα να παγιδεύονται. Παραδείγματος χάριν, είναι το σημερινό νομοσχέδιο, το οποίο πώς επιγράφεται; Λέτε «συνέργεια ή συνέργειες πανεπιστημίων και ΤΕΙ». Για να έχουμε συνέργεια όμως, κύριε Υπουργέ, ξέρετε καλύτερα από εμένα, σημαίνει ότι τουλάχιστον δύο φορείς που συνεργούν ή συνεργάζονται θα πρέπει να έχουν τη θέληση να κατευθύνονται, με την ενέργειά του ο καθένας, στο ίδιο αποτέλεσμα και αυτό βέβαια να είναι προϊόν της ελεύθερης βούλησής του. Πείτε μου σε ποια από τις περιπτώσεις που κάνατε τουλάχιστον συγχωνεύσεις ή καταργήσεις ή αλλαγές μεταξύ ΤΕΙ και ΑΕΙ είχατε αυτή τη συγκεκριμένη συνέργεια, υπό την έννοια τουλάχιστον που την ξέρουν όσοι πληροφορούνται τις σημασίες των λέξεων, τουλάχιστον από τα εν ισχύι λεξικά. Με διορθώσατε στην αρχή της διαδικασίας, λέγοντάς μου ότι δεν είμαι καλά ενημερωμένος, όταν σας είπα ότι η Σύγκλητος του Πανεπιστημίου Πατρών με ψήφους είκοσι τρεις έναντι δέκα δεν δέχθηκε και απέρριψε το νομοσχέδιο. Και μέσα στο νομοσχέδιο αυτό, κύριε Υπουργέ, είναι και η Νομική Σχολή, που λέτε ότι ομόφωνα τη δέχτηκε, και το Γεωπονικό Πανεπιστήμιο του Αγρινίου, που επίσης ομόφωνα το δέχτηκε. Επομένως προσέξτε να δείτε η μαγεία της γλώσσας τι κάνει, με την έννοια που σας είπα.
Η Νομική; Τη δέχτηκε;
Θα τα πείτε μετά. Εγώ θέλω να κάνω διάλογο μαζί σας. Θέλω να κάνω διάλογο μαζί σας. Αλλά προϋπόθεση είναι να με αφήνετε να ολοκληρώνω τη σκέψη μου. Εγώ θα σας ακούσω με σεβασμό.
Να μάθω, να καταλάβω. Δέχτηκε τη Νομική ή όχι;
Παρακαλώ, κύριε Υπουργέ.
Δεν είναι το πρόβλημά μου αυτό, δεν με ενδιαφέρει αυτό! Εμένα με ενδιαφέρει κάτι άλλο και γι' αυτό ομιλώ κάθε φορά. Και ξέρετε, όποιος ομιλεί έχει ένα προνόμιο. Αυτός καθορίζει το αντικείμενο του λόγου του. Γιατί αν εσείς νομίζετε ότι με αποστομώνετε, όταν μου μιλάτε περί άλλου αντικειμένου, το οποίο δεν με αφορά ούτε με ενδιαφέρει, προφανώς δεν κάνετε αυτό που επιβάλλει ο έντιμος δημοκρατικός κοινοβουλευτικός διάλογος, γιατί χρησιμοποιείτε τη μαγεία της γλώσσας, όχι με τον τρόπο που είπα προηγουμένως αλλά προκειμένου να παραποιήσετε, να συγκαλύψετε, προκειμένου να δημιουργήσετε, με βάση τις λέξεις, ένα άλλο επίπεδο προσέγγισης, που κάτω απ' αυτό υπάρχει η αληθινή πραγματικότητα. Γι' αυτό, λοιπόν, σας λέω ότι πρώτο θέμα είναι αυτό. Δεύτερο θέμα: Θα μιλήσω για κάτι με το οποίο έχω ασχοληθεί πολύ, γιατί αφορά τον τόπο μου. Στα άρθρα 35, 36 και 37 ιδρύετε νέα τμήματα στο Πανεπιστήμιο Πατρών, κάνετε επίσης μετονομασία άλλων τμημάτων και εδώ τίθεται ένα ζήτημα. Υπάρχει πρόβλημα σ' αυτή τη διάταξη του άρθρου 35 και 36 αντίθεσης με τις διατάξεις των άρθρων 5 και 10 του δικού σας νόμου, του ν.4485 για την οργάνωση της ανώτατης εκπαίδευσης; Διότι εκεί λέει ότι, όταν έχουμε συγχώνευση ή μετονομασία τμημάτων, χρειάζεται προεδρικό διάταγμα, το οποίο εκδίδεται με τη δικιά σας πρωτοβουλία, αλλά επίσης χρειάζεται η σύμφωνη γνώμη της συγκλήτου του πανεπιστημίου. Γι' αυτό αναφέρθηκα στην απόφαση και τη γνώμη της συγκλήτου για το νομοσχέδιο, όπου εκεί μάλιστα χρειάζεται και αυξημένη πλειοψηφία και - εκτός αυτού - χρειάζεται και γνώμη της Ανεξάρτητης Αρχής Διασφάλισης Ποιότητας της Ανώτατης Εκπαίδευσης. Κάτι τέτοιο δεν υπάρχει, δεν το είδα, βέβαια, να επισημαίνεται και από την Επιστημονική Επιτροπή. Ένα άλλο θέμα που, επίσης, με εντυπωσιάζει - που αν ήταν εδώ ο Πρόεδρος της Δημοκρατίας, κατά την προσφιλή του μέθοδο σε ανάλογες περιπτώσεις, θα το ονόμαζε «νομοσχέδιο φρουτιέρα» - είναι ότι έχετε, πράγματι, δημιουργήσει την εντύπωση ότι λύνετε θέματα, ενώ ουσιαστικά δεν κάνετε τίποτα άλλο από το να μεταθέτετε, κατά τον τρόπο που εσείς έχετε αποφασίσει, τα θέματα στην επόμενη κυβέρνηση. Θα σας εξηγήσω με ένα συγκεκριμένο παράδειγμα: Λέτε, για παράδειγμα, στο άρθρο 36, στις παραγράφους 1, 2 και 3: «Στον Πύργο της Ηλείας θα ιδρυθεί και ΤΕΕΦΑ». Αυτό το ΤΕΕΦΑ, όμως, δεν θα λειτουργήσει από το προσεχές ακαδημαϊκό έτος, θα λειτουργήσει ακαδημαϊκά από ένα επόμενο ακαδημαϊκό έτος, το οποίο δεν το προσδιορίζετε αλλά το εξαρτάτε από κάποιες αιρέσεις. Και οι αιρέσεις αυτές είναι δύο. Αίρεση είναι γεγονός μέλλον και αβέβαιο, λέμε εμείς οι νομικοί, εκ του οποίου εξαρτώνται τα αποτελέσματα της εφαρμογής του νόμου. Αυτή, λοιπόν, η απόφαση θα εκδοθεί πρώτον, εφόσον έχει διαπιστώσει με αιτιολογημένη απόφασή της η σύγκλητος ότι συντρέχουν οι απαιτούμενες υλικοτεχνικές υποδομές και δεύτερον, εφόσον, επίσης, υπάρχει το αναγκαίο και επαρκές εκπαιδευτικό προσωπικό. Αυτό δεν πρόκειται να γίνει, όπως ξέρετε ποτέ, γιατί μονίμως οι σύγκλητοι παραπονούνται για έλλειψη εκπαιδευτικού προσωπικού και για έλλειψη υλικοτεχνικής υποδομής. Επομένως, ουσιαστικά, το θέμα θα εξαρτηθεί από το πόσο η σύγκρουση και η πίεση που θα ασκήσει η Σύγκλητος του Πανεπιστημίου Πατρών, θα καταλήξει με υποχώρηση της Κυβέρνησης. Εσείς, βέβαια, το αποφύγατε αυτό το πικρό ποτήριο, γιατί έτσι ακριβώς θέλατε. Θέλατε μέσω των εκλεκτών συναδέλφων που εκλέγονται στην εκλογική περιφέρεια της Ηλείας, να το πλασάρετε στην εκλογική αγορά. Μάλιστα θα μου επιτρέψετε εδώ να σας ψέξω και προσωπικά, γιατί εγώ πίστευα ότι έχετε δημοκρατικά φρονήματα. Και τα δημοκρατικά φρονήματα ενός Υπουργού θα επέβαλαν όταν καλεί στο γραφείο του Βουλευτές μιας περιφέρειας να τους καλεί όλους. Εσείς, λοιπόν, ακολουθώντας τις πρακτικές άλλων Υπουργών της Κυβέρνησης, όπως είναι ο κ. Σπίρτζης, όπως είναι ο κ. Αραχωβίτης, κάνετε ατομικές προσκλήσεις στους Βουλευτές του ΣΥΡΙΖΑ του Νομού Ηλείας, για να κάνετε μυστικά διαβούλια. Εμείς, δηλαδή, οι άλλοι είμαστε αποσυνάγωγοι από την Κυβέρνηση, παρ' όλο που συμμετέχουμε στο κυρίαρχο όργανο της Βουλής, από το οποίο έχετε την εμπιστοσύνη μέχρι σήμερα. Αυτό, λοιπόν, είναι κάτι που δεν ταιριάζει σε δημοκράτες. Παρ' όλα αυτά, όμως, σας λέω τούτο, επειδή στην αιτιολογική έκθεση αναφέρετε ότι ένα από τα στοιχεία που αξιολογήσατε και μία από τις ανάγκες την οποία επιδιώκετε να ικανοποιήσετε μέσω του συγκεκριμένου νομοσχεδίου είναι και η τοπική ανάπτυξη. Η τοπική ανάπτυξη, λοιπόν, στην περιοχή της Ηλείας πρέπει να ξέρετε ότι έχει δύο στοιχεία: Το πολιτιστικό απόθεμα που είναι αντικείμενο της παγκόσμιας πολιτιστικής κληρονομιάς και λέγεται Αρχαία Ολυμπία. Είναι εκεί που από το 1875 η Γερμανική Αρχαιολογική Σχολή έχει ξεκινήσει ανασκαφές, που συνεχίζονται μέχρι σήμερα, και εν τούτοις επιλέγετε το Τμήμα Ιστορίας και Αρχαιολογίας να το πάτε στο Αγρίνιο. Αλήθεια τι έχει η τοπική οικονομία ή η τοπική κοινωνία ή η τοπική γεωγραφία ή, αν θέλετε, το τοπικό πολιτισμικό περιβάλλον του Αγρινίου, που επιβάλλει να πάει εκεί μία τέτοια σχολή; Και φέρνετε στην Ηλεία μία σχολή η οποία λέγεται Σχολή Μουσειολογίας, γιατί αναγκαστήκατε, γιατί ουσιαστικά κλείνουν τα ΤΕΙ στον Πύργο και τη φέρνετε εκεί και την εντάσσετε στη Σχολή των Κοινωνικών και Ανθρωπιστικών Επιστημών. Τι σχέση έχει η Μουσειολογία με όλα αυτά τα πράγματα; Όπως, επίσης, τη Σχολή του ΤΕΕΦΑ την εντάσσετε στις Επιστήμες Αποκατάστασης της Υγείας του Ανθρώπου, δηλαδή την καθιστάτε επαγγελματικό μέσο άσκησης της ιαματικής γυμναστικής. Ποιους κοροϊδεύετε, κύριε Υπουργέ, ειλικρινά; Θα ήθελα τώρα να απευθυνθώ στον κ. Φίλη, γιατί είπα ότι κατοικείτε σε διαφορετική γλωσσική διεύθυνση με τον κύριο Υπουργό. Κύριε Φίλη, τα πειραματικά και τα πρότυπα σχολεία, πράγματι, έγιναν για να υπηρετούν την αριστεία, αλλά αυτή η αριστεία για όσους και εκ της Αριστεράς έχουν αντιληφθεί την κοινωνική της λειτουργία, δεν είναι δείγμα ελιτισμού. Δεν έχει να κάνει με την οικονομική ελίτ η αριστεία. Θα επικαλεστώ έναν από τους μεγαλύτερους ίσως φιλοσόφους κοινωνιολόγους του 20ου αιώνα, τον Πιερ Μπουρντιέ, ο οποίος μαζί με τον Μπουντόν και μετά από πολύχρονες έρευνες που έκαναν στο πεδίο της κοινωνιολογίας της εκπαίδευσης, μάς έχουν παραδώσει ως επιστημονικό δεδομένο ότι ναι μεν στο εκπαιδευτικό πεδίο της κοινωνίας - εκεί δηλαδή που ασκούνται και εκτυλίσσονται οι επαγγελματικοί αγώνες, που σκοπό έχουν την αναπαραγωγή της κυρίαρχης ιδεολογίας, των κυρίαρχων κοινωνικών σχέσεων, των κυρίαρχων μορφωτικών σχέσεων, των κυρίαρχων επαγγελματικών σχέσεων - εκεί πράγματι σε αυτό το πεδίο υπάρχει ένα μέσο σωτηρίας για αυτούς που κατάγονται από χαμηλά οικογενειακά και κοινωνικά κλιμάκια και αυτό είναι η αριστεία. Γιατί όπως χαρακτηριστικά λένε αυτοί οι δύο σοφοί: Η αριστεία είναι η δυνατότητα που παρέχεται σε αυτόν που δεν έχει τα ταξικά σημάδια της ευγένειας, σε αυτόν, δηλαδή, που είναι γόνος αγροτικής ή μικροαστικής οικογένειας, να καταστήσει την εχθρική κοινωνική αντίθεση, αυτή, δηλαδή, που τον κάνει να σέρνεται και να μην μπορεί να συμμετάσχει σε αυτή την αναπαραγωγή με διάθεση κυριαρχίας, σε αγώνα θετικής διάκρισης που γίνεται και επιτυγχάνεται μέσω της αριστείας. Μέσω της αριστείας, λοιπόν, κατέστη δυνατόν παιδιά που προήρχοντο και κατάγοντο από πολύ φτωχές οικογένειες, να έχουν γίνει καθηγητές στο Χάρβαρντ, να έχουν πάει στη ΝΑΣΑ και να είναι Ελληνόπουλα και όλοι να καμαρώνουμε σήμερα. Όμως, αυτούς, εάν τους ρωτήσετε, εκείνο που τους έδωσε το δικαίωμα να κατισχύσουν και να παλέψουν και να νικήσουν την ταξική τους καταγωγή, είναι ακριβώς η λειτουργία τέτοιων σχολείων στην Ελλάδα. Γι' αυτό, λοιπόν, θα πρέπει αν θέλετε, πράγματι, να συμβάλλετε ώστε η Ελλάδα να κάνει επένδυση στην παιδεία, όπως έχει κάνει πριν από είκοσι χρόνια και σήμερα είναι κυρίαρχη διεθνώς στο πεδίο αυτό η Φινλανδία, να μας βοηθήσετε φέρνοντας νομοσχέδια, που, πραγματικά, ανταποκρίνονται στις σημερινές ανάγκες της κοινωνίας, για να αναπαραχθεί ένα καινούργιο μοντέλο, το οποίο θα συνδεθεί με την παραγωγή και το οποίο θα αξιοποιήσει και τις οικονομικές και τις κοινωνικές και τις πολιτιστικές συνθήκες των τόπων. Εσείς, όμως, τι κάνετε; Εσείς παίρνετε τους Βουλευτές σας, τους χρησιμοποιείτε σαν μεσάζοντες και πηγαίνετε και έρχεστε σε επαφή με τους δημάρχους και τους διάφορους τοπάρχες και τους πουλάτε μία πραμάτεια, από την οποία νομίζετε ότι στις προσεχείς εκλογές θα βγείτε νικητές. Είσαστε, όμως, γελασμένοι, γιατί θα χάσετε, θα ηττηθείτε και θα μείνετε μία θλιβερή παρένθεση στην ιστορία αυτού του τόπου. Ευχαριστώ, κύριε Πρόεδρε.
Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία είκοσι οκτώ μαθητές και μαθήτριες και τέσσερις συνοδοί καθηγητές από σχολείο της Γαλλίας. Η Βουλή τούς καλωσορίζει.
Κύριε Πρόεδρε, θα ήθελα τον λόγο επί προσωπικού.
Κύριε Υπουργέ, ακούστε, θα σας δώσω τον λόγο για ένα λεπτό. Όμως η τακτική για όποιον ομιλητή δεν σας αρέσουν αυτά που λέει, να μου ζητάτε τον λόγο επί προσωπικού, δεν θα γίνει. Θα σας δώσω τον λόγο για ένα λεπτό. Κρατάτε τις σημειώσεις σας, και παρ 'ότι δεν προβλέπεται δευτερολογία από τη διαδικασία του επείγοντος που εσείς εισηγηθήκατε, αύριο θα σας δοθεί και μία σύντομη δευτερολογία για να απαντήσετε. Όμως δεν θα πάμε έτσι, κάθε φορά που κάποιος απευθύνεται στον Υπουργό, ο Υπουργός να λέει «επί προσωπικού». Ορίστε, έχετε τον λόγο για δύο λεπτά.
Κατ' αρχάς μην ερμηνεύετε ποιο είναι το προσωπικό.
Όποιο και να είναι.
Προσέξτε, κύριε Πρόεδρε.
Θέλετε να πάω στην κανονική διαδικασία, να σας βάλω ένα λεπτό να μου πείτε το προσωπικό και έχω το δικαίωμα εκ του Κανονισμού να κρίνω αν είναι ή όχι;
Βεβαίως. Θέλετε να το κρίνετε;
Λοιπόν, μην πάμε τώρα έτσι. Είμαι εμπειρότερος από εσάς τουλάχιστον σε αυτά εδώ τα έδρανα.
Θέλετε να το κρίνετε;
Ορίστε, έχετε τον λόγο για δύο λεπτά.
Υπάρχει ένα θέμα, όταν ένας Βουλευτής λέει σε έναν άλλο Βουλευτή ότι το δημοκρατικό του ήθος του στο βαθμό που είναι μέρος των κομμάτων του δημοκρατικού τόξου είναι υπό αμφισβήτηση. Αυτές είναι κόκκινες γραμμές, κύριε Τζαβάρα, και θα σας παρακαλούσα...
Αιτιολόγησα γιατί.
Σας παρακαλώ! Θα σας παρακαλούσα να μην τις επαναλάβετε. Τυχαίνει για τη Σπάρτη, όταν ήρθε ο δήμαρχος να έρθουν και όλοι οι Βουλευτές μαζί, γιατί μου το ζήτησαν. Εσείς...
Εμένα με καλέσατε;
Μου το ζήτησαν και είπα ναι όπως μου το ζήτησαν και οι συνάδελφοι. Δεν θα μου απαγορεύσετε να δω όποιον θέλω που μου το ζητάει. Και προκαλώ κάποιον Βουλευτή, όποιου κόμματος να μου το έχει ζητήσει και να έχω πει όχι. Έναν. Εσείς βγάζετε ανακοινώσεις - αυτό κάνετε - καταγγελίες, ουσιαστικά, που τις λέτε ανακοινώσεις. Δεύτερον, δυστυχώς δεν είστε καλά ενημερωμένος. Το ΤΕΦΑΑ δεν είναι στη Σχολή Επιστημών Υγείας, πρέπει να είστε λίγο διαβασμένος. Δεν είναι.
Καθόλου.
Άρα αυτό που είπατε δεν είναι σωστό.
Τι εννοείτε δεν είναι; Το πήρατε; Εάν το πήρατε, δεν το ξέρω. Εγώ ξέρω τα κείμενα που είχα μέχρι χθες στα χέρια μου.
Ακούστε τι σας λέω. Δεν διαβάζετε.
Διαβάζω πολύ καλά. Εάν το είχατε, τότε εξηγήστε μας γιατί.
Το έχουμε, απλώς δεν το διαβάζετε.
Ομολογώ ότι αυτό δεν το ήξερα.
Το τελευταίο είναι το εξής. Θα πρέπει να δώσουμε στις συγκλήτους τη δυνατότητα να αποφασίζουν πότε θα είναι η έναρξη ορισμένων τμημάτων. Δεν θα το κάνουμε όπως το κάνατε εσείς. Πρέπει να το αποφασίσετε αυτό ότι έχουμε διαφορετικό τρόπο σκέψης.
Κύριε Πρόεδρε, θα ήθελα τον λόγο επί προσωπικού.
Έχετε τον λόγο για ένα λεπτό, γιατί μόνο αδιάβαστο δεν μπορεί να σας πει κανείς.
Πράγματι, κύριε Υπουργέ, έχετε το δικαίωμα και δεν πρόκειται να σας το αφαιρέσει κανένας, να καλείτε ως συνομιλητές όποιους θέλετε. Αλίμονο! Ο τελευταίος θα ήμουν που θα έκανα κριτική σε αυτό το δικαίωμά σας.
Όποιον μου το ζητάει. Εσείς μου το ζητήσατε;
Όμως ως Υπουργός δεν έχετε το δικαίωμα να εξουσιοδοτείτε Βουλευτές της Πλειοψηφίας, να προαναγγέλλουν το τι θα γίνει στον Πύργο, στη Σπάρτη και στην Πάτρα. Αυτό το δικαίωμα δεν το έχετε και εγώ αυτό κατακρίνω. Αυτή είναι μία φτηνή πολιτικάντικη συμπεριφορά, που δεν αξίζει όχι μόνο σε Βουλευτές του ελληνικού Κοινοβουλίου, αλλά κυρίως σε ανθρώπους που έχουν τους πανεπιστημιακούς τίτλους που διαθέτετε εσείς. Και όσον αφορά, γιατί δεν αμφισβητώ εν γένει τη δημοκρατική σας συγκρότηση ή το δημοκρατικό σας ύφος, το να κάνετε ιεροκρυφίως αυτού του περιεχομένου τις συναντήσεις εις βάρος άλλων εκπροσώπων του ελληνικού λαού, δεν συμβιβάζεται με την εν γένει κουλτούρα του κοινοβουλευτισμού και της δημοκρατίας που πρέπει να επικρατεί εδώ μέσα. Ευχαριστώ πολύ, κύριε Πρόεδρε.
Τον λόγο έχει ο κ. Δημήτριος Μπαξεβανάκης.
Κυρίες και κύριοι Βουλευτές, με το σημερινό νομοσχέδιο γίνεται το πιο αποφασιστικό ίσως βήμα για την ολοκλήρωση του ενιαίου χώρου τριτοβάθμιας εκπαίδευσης και έρευνας στη χώρα μας. Ένα αίτημα δεκαετιών του εκπαιδευτικού κινήματος εκπαιδευτικών, αλλά και φοιτητών υλοποιείται από αυτή την Κυβέρνηση και αυτό έχει σημασία. Και είναι εντυπωσιακό, τουλάχιστον από τους προοδευτικούς και αριστερούς χώρους, όταν αυτό το αίτημα έρχεται από δεκαετίες, να υπάρχει ξανά το σύνηθες να αποσυρθεί όχι σε όλα και λοιπά. Δεν θα αναφερθώ στον προλαλήσαντα συνάδελφο από την Ηλεία, παρ' ότι μου έδωσε πολλές αφορμές. Λέω απλώς ότι ο κόσμος, ο δημοκρατικός κόσμος σε όλη τη χώρα αλλά και στην Ηλεία ειδικά, μπορεί να συγκρίνει τη μεγάλη μεταρρυθμιστική τομή που γίνεται σήμερα με την αναμόρφωση πλήρως του πανεπιστημιακού χάρτη σε όλη τη χώρα, με τον οποίο και η Ηλεία εντάσσεται για πρώτη φορά στα πανεπιστημιακά πράγματα της χώρας, με το τερατούργημα του σχεδίου «ΑΘΗΝΑ» του 2013, στο οποίο συνέπραξαν και οι συνάδελφοι της Νέας Δημοκρατίας και του ΠΑΣΟΚ που εκλέγονται στην Ηλεία, το οποίο, κυριολεκτικά, διέλυσε την τριτοβάθμια εκπαίδευση, γι' αυτό ούτε και οι ίδιοι δεν έχουν το θάρρος σήμερα να το υπερασπιστούν. Ο βασικός, όμως, λόγος που ζήτησα τον λόγο σήμερα, είναι για να μιλήσω για τις αλλαγές που πραγματοποιούνται στο γενικό λύκειο. Θέλω να κάνω πέντε σχόλια. Πρώτον, υπάρχει μία πλήρης υποκρισία από όλες τις πλευρές της Αντιπολίτευσης. Ποια υποκρισία; Όλοι ομνύουν στο όνομα της γενικής παιδείας, όλοι είμαστε υπέρ της γενικής παιδείας ξαφνικά. Αλήθεια; Συνομιλείτε με εκπαιδευτικούς που διδάσκουν στη Γ΄ τάξη του γενικού λυκείου, να σας πουν τι συμβαίνει τις ώρες των μαθημάτων της λεγόμενης γενικής παιδείας; Συνομιλείτε; Μάλλον δεν συνομιλείτε, γιατί αν συνομιλούσατε δεν θα λέγατε αυτά που λέτε σήμερα εδώ. Δεν υπάρχει γενική παιδεία, τουλάχιστον στη Γ΄ τάξη του γενικού λυκείου. Και σε αυτό το ατόπημα υποπίπτουν, δυστυχώς, όχι μόνο πολιτικές δυνάμεις που θέλουν δήθεν να ονομάζονται αριστερές αλλά και συνδικαλιστικές οργανώσεις που μέχρι κάποιο διάστημα είχαν ένα κύρος στην εκπαιδευτική κοινότητα. Δυστυχώς πια το κύρος αυτό δεν υφίσταται, όπως φαίνεται και από τον αριθμό των εκπαιδευτικών που ακολουθούν αυτές τις συνδικαλιστικές οργανώσεις. Τι κάνει το νομοσχέδιο; Αναγνωρίζει μία πραγματικότητα, την πραγματικότητα που ζουν οι μαθητές και οι οικογένειές τους, γνωρίζοντας ότι μετά το τέλος του λυκείου έχουν να συμμετάσχουν σε μία διαγωνιστική διαδικασία και από την επιδίωξη να επιτύχουν σε αυτή τη διαγωνιστική διαδικασία. Μέχρι τώρα ποιος αναλαμβάνει να προετοιμάσει τους μαθητές για αυτή τη διαδικασία; Θεσμοί έξω από το σχολείο τα φροντιστήρια και τα ιδιαίτερα μαθήματα. Θέλουμε να κλείσουμε τα μάτια σε αυτό; Το νομοσχέδιο λέει το εξής απλό. Θέλει το σχολείο να αναλάβει όσο μπορεί μεγαλύτερο βάρος στην προετοιμασία των μαθητών, να συμβάλλει το δημόσιο σχολείο, άρα με λιγότερα μαθήματα και με περισσότερες ώρες διδασκαλίας, ώστε να βοηθήσει τα παιδιά σε αυτή τους τη μεγάλη προσπάθεια. Τι συμπέρασμα βγαίνει με βάση την κοινή λογική; Αν ο εκπαιδευτικός έχει περισσότερο χρόνο στη διάθεσή του με τους μαθητές και τις μαθήτριές του για να τους βοηθήσει, η λογική λέει ότι τα παιδιά θα χρειαστούν εξ αυτού του λόγου περισσότερη εξωσχολική βοήθεια; Είναι παραλογισμός αυτό. Αν το σχολείο μπορεί να σε βοηθήσει παραπάνω με περισσότερες ώρες, η λογική λέει ότι μάλλον θα χρειαστείς λιγότερη ή και καθόλου εξωσχολική βοήθεια. Αυτό, λοιπόν, προσπαθεί να κάνει το σχολείο και ταυτόχρονα - και αυτό δεν έχει σημειωθεί μέχρι σήμερα - επιχειρείται μία πρώτη - δειλή είναι η αλήθεια - μείωση του αριθμού μαθητών σε κάθε τμήμα της Γ΄ τάξης. Από τα είκοσι επτά παιδιά ως ανώτατο όριο μειώνεται ο αριθμός στα ημερήσια σχολεία στα είκοσι πέντε και στα εσπερινά μειώνεται στα είκοσι δύο παιδιά ως μέγιστο αριθμό, βοήθεια που θα συμβάλλει στην καλύτερη διεξαγωγή του μαθήματος στην τάξη. Τρίτο σχόλιο. Μιλάμε για τη γενική παιδεία. Το νομοσχέδιο κάνει μία σοβαρή προσπάθεια να διασφαλίσουμε ότι τουλάχιστον η Β΄ τάξη του γενικού λυκείου θα είναι τάξη γενικής παιδείας. Ξέρετε σε αυτή την τάξη σήμερα υπάρχουν μαθήματα κατευθύνσεων. Με το νομοσχέδιο, όμως, αυτό καταργείται και προσπαθούμε η Β΄ τάξη τουλάχιστον να διασωθεί, γιατί κινδυνεύει σοβαρά, όπως πολύ καλά ξέρουν οι εκπαιδευτικοί, και να γίνει μία τάξη γενικής παιδείας. Αλήθεια, δεν άκουσα, συμφωνείτε στα έδρανα της Αντιπολίτευσης με αυτή την αλλαγή στη Β΄ λυκείου, ώστε να μην υπάρχουν κατευθύνσεις και ομάδες προσανατολισμού; Δεν άκουσα κάτι. Δυσκολεύεστε να πείτε και έναν καλό λόγο; Δεν είναι κακό. Τέταρτο σχόλιο. Τι αξία έχει σήμερα, συνάδελφοι, το απολυτήριο του γενικού λυκείου; Να ρωτήσουμε τις οικογένειες, τους μαθητές; Ένας νέος άνθρωπος που έχει απολυτήριο γενικού λυκείου τι έχει στα χέρια του; Απολύτως τίποτα. Τι κάνει το νομοσχέδιο; Προσπαθεί αυτό το απολυτήριο να αποκτήσει μια αξιοπιστία, με τον τρόπο που οργανώνεται η εξεταστική διαδικασία. Πριν το δούμε, πριν το συζητήσουμε, πριν δούμε την πρώτη του εφαρμογή, που μάλιστα σοφά το νομοσχέδιο αποσυνδέει την πρώτη εφαρμογή από τη διαδικασία πρόσβασης, ακριβώς για να δούμε πώς θα πάει αυτή η διαδικασία, πώς θα γίνει σιγά - σιγά, βήμα - βήμα η απόκτηση της αξιοπιστίας του απολυτηρίου του λυκείου. Εγώ λέω, κύριε Υπουργέ, ότι ίσως χρειαστεί αυτός ο ένας χρόνος που δεν υπολογίζεται ο βαθμός στην πρόσβαση, από τα πράγματα μπορεί να χρειαστεί και ένας δεύτερος και ένας τρίτος χρόνος ίσως, που να μην προσμετράται το απολυτήριο μέχρι να αποκτήσει την απαιτούμενη αξιοπιστία. Τέλος, λένε πολλοί συνάδελφοι ότι με αυτό το νομοσχέδιο το γενικό λύκειο γίνεται εξεταστικό κέντρο. Αλήθεια; Ξέρουμε σήμερα σε πόσα μαθήματα εξετάζονται οι μαθητές στις τρεις τάξεις του γενικού λυκείου; Σε σαράντα τρία μαθήματα. Με τις αλλαγές που γίνονται τώρα, σε πόσα μαθήματα θα εξετάζονται από εδώ και πέρα οι μαθητές στις τρεις τάξεις; Σε δεκαοχτώ. Σε σαράντα τρία μαθήματα εξετάζονται σήμερα, σε δεκαοχτώ θα εξετάζονται αύριο. Μάλλον δεν το λες «εξεταστικό φόρτο» αυτό. Χρειάζεται κάποιοι συνάδελφοι της Αντιπολίτευσης και δη της Αριστεράς, να εντρυφήσουν σε κάποια λεξικά της ελληνικής γλώσσας. Ίσως δεν είναι κακό. Θα τελειώσω με το εξής. Μόνιμη επωδός σε όλα τα νομοσχέδια τουλάχιστον του Υπουργείου Παιδείας, αλλά και σε πολλά άλλα, είναι η απαίτηση από το σύνολο σχεδόν της Αντιπολίτευσης αλλά και από συνδικαλιστικές οργανώσεις να αποσυρθεί. Μάλιστα. Έχετε, συνάδελφοι, την εντύπωση ότι στον εκπαιδευτικό κόσμο αυτή την προτροπή την ακούει κανείς; Την ακούει κανείς από τους εκπαιδευτικούς ή από τους μαθητές; Έχετε ακούσει αυτές τις εβδομάδες που γίνεται αυτή η συζήτηση στα λύκεια, στα γυμνάσια, την προτροπή να το αποσύρετε, άρα να μείνουν τα πράγματα ως έχουν; Δηλαδή στο σημερινό τέλμα την ακούει κανείς; Νομίζω ότι ο κόσμος έχει βαρεθεί τις κραυγές, ο κόσμος θέλει προτάσεις. Προτάσεις, λοιπόν, όταν δεν γίνονται είτε από τις πολιτικές δυνάμεις είτε από τις συνδικαλιστικές οργανώσεις, οδηγούν μόνο και μόνο στην απαξίωση και στην απώλεια της αξιοπιστίας αυτών που τις εκφέρουν. Η Κυβέρνηση τολμά και ο κόσμος ξέρει να επιβραβεύει αυτούς που τολμούν. Ευχαριστώ.
Τον λόγο έχει η Βουλευτής Β΄ Αθηνών, Νότιος Τομέας - τώρα πρέπει να τα λέμε όλα - της Νέας Δημοκρατίας κ. Άννα Καραμανλή.
Ευχαριστώ, κύριε Πρόεδρε. Καλούμαστε σήμερα να συζητήσουμε και να ψηφίσουμε ένα νομοσχέδιο διακοσίων είκοσι τριών άρθρων για την παιδεία στο άψε - σβήσε και με διαδικασίες «ψεκάστε - σκουπίστε - τελειώσατε», με διαδικασίες επείγοντος και μέσα στη Μεγάλη Εβδομάδα, προφανώς γιατί βολεύει να είναι κλειστά τα σχολεία και τα πανεπιστήμια. Δεν είναι η πρώτη φορά, κυρίες και κύριοι συνάδελφοι της Κυβέρνησης, που ακολουθείτε αυτή την απαράδεκτη τακτική. Στην προκειμένη περίπτωση, όμως, δεν τηρήσατε ούτε τα προσχήματα και καλούμαστε να διατυπώσουμε τις απόψεις μας και να ψηφίσουμε για τόσα πολλά και τόσο σημαντικά ζητήματα σαν κυνηγημένοι, με μεθοδεύσεις που δεν τιμούν ούτε την κοινοβουλευτική διαδικασία ούτε την εκπαιδευτική κοινότητα, που θίγεται άμεσα από τα σχέδιά σας. Λίγο πριν τελειώσει, λοιπόν, η θητεία της Κυβέρνησής σας, φέρνετε ένα πολυνομοσχέδιο - αχταρμά. Για καθαρά ψηφοθηρικούς λόγους δίνετε τη χαριστική βολή στον χώρο της εκπαίδευσης, τον οποίο ταλαιπωρείτε τα τελευταία τέσσερα χρόνια. Την ώρα που η διεθνής τάση είναι η ενίσχυση της τεχνολογικής εκπαίδευσης, εσείς πρωτοτυπείτε και την εξαφανίζετε από τον χάρτη. Την ώρα που θα έπρεπε να επενδύσουμε σε αυτή, λαμβάνοντας υπ' όψιν τις ανάγκες στην αγορά εργασίας, εσείς την υποβαθμίζετε διά της ανωτατοποίησης. Συνεχίζετε την πατέντα της συλλήβδην μετατροπής των ΤΕΙ σε πανεπιστήμια, την οποία βαφτίζετε «αναβάθμιση», χωρίς αξιολόγηση, χωρίς συγκροτημένο σχέδιο, χωρίς μελέτες σκοπιμότητας, χωρίς αυστηρά προκαθορισμένα ακαδημαϊκά κριτήρια. Ο καλός ο μύλος όλα τα αλέθει. Γι' αυτό και το νομοσχέδιο έχει προκαλέσει έντονες αντιδράσεις, αντιδράσεις που δεν προέρχονται μόνο από τα κόμματα της Αντιπολίτευσης. Η σφοδρή αποδοκιμασία από τη μεγάλη μερίδα του ακαδημαϊκού και εκπαιδευτικού κόσμου θα έπρεπε τουλάχιστον να σας προβληματίσει. Προχωράτε, λοιπόν, σε αυτές τις ενέργειες, παίζοντας το γνωστό παιγνίδι προώθησης συντεχνιακών συμφερόντων και το κάνετε με παζάρια και αλισβερίσια στο όριο του εκβιασμού, όπως καταγγέλθηκε, με απειλές, φοβέρες και τελεσίγραφα προς τις πρυτανικές αρχές, προκειμένου να συναινέσουν στα σχέδιά σας. Το όλο εγχείρημα δεν διέπεται από καμμία ξεκάθαρη και διάφανη λογική. Έχετε βάλει στο προεκλογικό σας πανέρι την ίδρυση μιας ακόμα νομικής σχολής, χωρίς να τεκμηριώνεται η ανάγκη για κάτι τέτοιο, χωρίς να σας απασχολεί ο κορεσμός στον δικηγορικό κλάδο και η αδυναμία επαγγελματικής απορρόφησης χιλιάδων δικηγόρων, χωρίς να σας συγκινεί η ευθεία αντίθεση όλων των νομικών σχολών και όλων των δικηγορικών συλλόγων της χώρας. Από τη μία αφήνετε τα υπάρχοντα τμήματα υποστελεχωμένα και με μειωμένη χρηματοδότηση και από την άλλη φτιάχνετε καινούργια που απαιτούν πολλαπλάσιες δαπάνες; Αντίστοιχα δημιουργούνται μια σειρά από γεωπονικά τμήματα. Υπάρχει κάποια μελέτη, για το πόσους γεωπόνους χρειαζόμαστε ως οικονομία και ως κοινωνία; Ποιο θα είναι το αντικείμενό τους, για παράδειγμα, και ποια τα επαγγελματικά δικαιώματα των αποφοίτων τους; Συγχωνεύετε ένα Τμήμα Κοινωνικής Εργασίας με το Παιδαγωγικό Τμήμα. Τι σχέση έχουν τα προγράμματα σπουδών των δύο τμημάτων, ώστε να συνενωθούν; Ποια θα είναι η επιστημονική ταυτότητα των αποφοίτων; Θα είναι δάσκαλοι ή θα είναι κοινωνικοί λειτουργοί; Υπάρχει κάποια διεθνής πρακτική, όπου αυτά τα δύο γνωστικά αντικείμενα διδάσκονται μαζί; Όλα τα πολυτεχνεία και τα ΤΕΕ σάς έχουν απευθύνει δριμύ κατηγορώ για την άρον - άρον μετατροπή των τμημάτων ΤΕΙ σε πολυτεχνικά τμήματα. Γιατί όλη αυτή η βιασύνη; Για να προλάβετε τα μηχανογραφικά και να πουλήσετε εκδούλευση στα παιδιά ότι τα βάλατε στο πολυτεχνείο; Τους τάζετε εδώ και δύο χρόνια ότι θα καταργήσετε τις πανελλαδικές εξετάσεις με έναν νόμο και ένα άρθρο και αφού, ευτυχώς, αυτό δεν έγινε, μέσα σε μια νύχτα διπλασιάζετε τα πολυτεχνικά τμήματα. Τριανταπέντε χιλιάδες μηχανικοί έχουν αναζητήσει την τύχη τους στο εξωτερικό την τελευταία πενταετία, σύμφωνα με τον πρύτανη του Πολυτεχνείου και εσείς εκτοξεύετε τον αριθμό τους. Με ποιο σχέδιο; Σε ποια πολυτεχνεία και με ποιες υποδομές; Φτιάχνετε πολυτεχνεία μέσα σε έξι μήνες χωρίς σοβαρή χρηματοδότηση και χωρίς προσωπικό; Πώς κάποια τμήματα ΤΕΙ που μέχρι τώρα δεν κρίνονταν ισάξια των πολυτεχνικών τμημάτων ούτε σε ακαδημαϊκό ούτε σε επαγγελματικό επίπεδο, με ένα μαγικό ραβδί και με μια σφραγίδα μετατρέπονται σε πανεπιστήμια; Αν τελικά αυτά τα τμήματα παραμείνουν τετραετή, οι απόφοιτοί τους δεν θα είναι β΄ κατηγορίας, με περιορισμένα ή μηδενικά επαγγελματικά δικαιώματα; Διαφαίνεται μέσα από όλα αυτά κάποια συγκεκριμένη στόχευση; Προκύπτει κάποιο ξεκάθαρο στίγμα; Διακρίνεται κάποια μεταρρυθμιστική πνοή; Το μόνο που βλέπουμε να επιβεβαιώνεται, είναι ότι η αναδιάταξη του ακαδημαϊκού χάρτη υπακούει στην πελατειακή εξυπηρέτηση και τη γενική ψηφοθηρία. Μοιράζοντας πτυχία χωρίς αντίκρισμα, πιστεύετε ότι προσφέρετε καλές υπηρεσίες στα παιδιά μας, στο εκπαιδευτικό σύστημα, στην οικονομία μας ή στην κοινωνία μας; Στην πραγματικότητα στέλνετε τους νέους φοιτητές στα αζήτητα της ανεργίας ή στη μετανάστευση και αφήνετε ταυτόχρονα ένα μεγάλο κενό στον τεχνολογικό τομέα. Κυρίες και κύριοι συνάδελφοι, ας πάμε τώρα στις αλλαγές στο λύκειο και στο σύστημα εισαγωγής στην τριτοβάθμια εκπαίδευση, μετά από αντικρουόμενες εξαγγελίες και αμέτρητες ήξεις - αφίξεις, όπου τη μια μιλούσατε για ελεύθερη πρόσβαση και την άλλη επαναφέρατε τις πανελλαδικές, με μαθητές και γονείς να βιώνουν αυτή την αναστάτωση και αβεβαιότητα, μη γνωρίζοντας τι τους ξημερώνει. Επειδή ειπώθηκε αν συζητάμε με γονείς και μαθητές, σας λέω ότι είμαι μητέρα ενός κοριτσιού που δίνει πανελλαδικές φέτος και τα τελευταία τριάμισι χρόνια ζούμε με απόλυτο και τεράστιο άγχος όλοι, να αναμένουν το νέο και το καινοτόμο, για να τους σερβίρετε τελικά τις δέσμες της δεκαετίας του 1980 με ολίγον από ελεύθερη πρόσβαση. Φέρνετε, λοιπόν, ένα σχέδιο που διαχωρίζει τα τμήματα σε ελεύθερης πρόσβασης και πρόσβασης με πανελλαδικές εξετάσεις. Το γεγονός ότι έρχεται η διάκριση αυτή σε τμήματα δύο ταχυτήτων συνιστά αναβάθμιση; Νομοτελειακά οδηγεί σε περαιτέρω απαξίωση των τμημάτων με χαμηλές προτιμήσεις και ελεύθερη πρόσβαση. Η περίφημη ελεύθερη πρόσβαση θα γίνεται με τον βαθμό του απολυτηρίου από το λύκειο, το οποίο, σημειωτέον, θα προσμετράται κατά 10% και για την εισαγωγή μέσω πανελλαδικών εξετάσεων από την επόμενη χρονιά. Τα απολυτήριο που θα προκύπτει από τον συνυπολογισμό του προφορικού βαθμού και των ενδοσχολικών εξετάσεων εκ των πραγμάτων δεν θα είναι ισότιμο, από τη στιγμή που τα θέματα δεν θα προκύπτουν από τράπεζα θεμάτων ούτε από κάποια κεντρική πηγή. Πώς διασφαλίζετε ότι τα θέματα θα έχουν τον ίδιο βαθμό δυσκολίας και δεν θα νοθεύεται το αποτέλεσμα των εξετάσεων και κατ' επέκταση, η εισαγωγή στα πανεπιστήμια; Δεν θίγει αυτό το αδιάβλητο των εξετάσεων; Δεν πλήττει έναν καταξιωμένο θεσμό στη συνείδηση όλων των Ελλήνων εδώ και δεκαετίες; Στα πρότυπα και πειραματικά σχολεία τα οποία υπονομεύετε από το ξεκίνημα της κυβερνητικής θητείας σας, επιχειρείτε να δώσετε ένα τελειωτικό χτύπημα. Είναι εμφανέστατη η προσπάθεια τα σχολεία αυτά να μην ξεχωρίζουν. Ψαλιδίζετε την αυτονομία τους σε όλα τα επίπεδα με στόχο την υποβάθμισή τους τόσο ως προς τη στόχευσή τους όσο και ως προς τη λειτουργία τους. Θεωρείτε ότι διευκολύνετε έτσι αυτά τα σχολεία, να προσφέρουν εκπαιδευτικό έργο υψηλών απαιτήσεων, να ενισχύσουν την εξωστρέφειά τους και να εξελίξουν τις διδακτικές μεθόδους ή τελικά τα οδηγείτε στην εξίσωση προς τα κάτω; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτή]] Ολοκληρώνω, κύριε Πρόεδρε. Ευχαριστώ. Κλείνοντας, κυρίες και κύριοι συνάδελφοι: Η Κυβέρνηση φέρνει ένα νομοσχέδιο ισοπεδωτικό για την εκπαίδευση, που δημιουργεί πανεπιστήμια σούπερ μάρκετ, χωρίς καμμία συνοχή και ομοιογένεια, που υπονομεύει τον παιδαγωγικό χαρακτήρα του λυκείου και φέρνει ένα σχέδιο προβληματικό, λιγότερο δίκαιο και λιγότερο αξιοκρατικό για την εισαγωγή στο πανεπιστήμιο. Ένα νομοσχέδιο που επικυρώνει την ιδεοληψία της και τη δυσανεξία της απέναντι στα πρότυπα και πειραματικά σχολεία. Ο κ. Γαβρόγλου σε λίγο θα είναι παρελθόν και από τον υπουργικό θώκο και από την πολιτική σκηνή του τόπου.
Ολοκληρώστε, παρακαλώ.
Σε ό,τι αφορά την Κυβέρνηση, που μετατρέπει την παιδεία σε εργαλείο μικροπολιτικών τακτοποιήσεων με τον πιο κυνικό τρόπο, ας αντιληφθεί ότι, παρά την παρωχολογία, ο εκλογικός λογαριασμός δεν βγαίνει. Η κοινωνία σάς έχει γυρίσει οριστικά την πλάτη. Δεν μπορείτε πλέον ούτε να την παγιδέψετε ούτε να την εξαπατήσετε. Και αυτό θα το αντιληφθείτε με τον πιο εμφατικό τρόπο στις κάλπες που έρχονται. Ευχαριστώ πολύ.
Τον λόγο έχει ο Βουλευτής Αργολίδας της Νέας Δημοκρατίας κ. Ιωάννης Ανδριανός.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, το νομοσχέδιο που συζητάμε σήμερα, αποκαλύπτει με τον πλέον ηχηρό τρόπο το αδιέξοδο, στο οποίο βρίσκεται η Κυβέρνηση σήμερα μια Κυβέρνηση σε αποδρομή. Ενώ οι εξαιρετικά προβληματικές προβλέψεις του νομοσχεδίου έχουν ξεκάθαρα ως μοναδικό γνώμονά τους την εξυπηρέτηση μικροκομματικών σκοπιμοτήτων, την ίδια ώρα η Κυβέρνηση αναγκάστηκε να περάσει αυτό το πολυνομοσχέδιο με τη διαδικασία του επείγοντος και να το φέρει στην Ολομέλεια τη Μεγάλη Εβδομάδα, όταν τα σχολεία και οι σχολές είναι κλειστά, σε μια προσπάθεια να ελαχιστοποιήσει τις ήδη έντονες αντιδράσεις από το σύνολο της εκπαιδευτικής κοινότητας. Οι μεθοδεύσεις της Κυβέρνησης είναι ξεκάθαρα κινήσεις πανικού. Πανικό αποκαλύπτει η διαδικασία του επείγοντος, με την οποία ζητήσατε από τα μέλη της επιτροπής, να μελετήσουν μέσα σε λίγες ώρες ένα κείμενο άνω των χιλίων σελίδων με πάνω από διακόσιες είκοσι διατάξεις, με καμμία από αυτές να μην έχει ούτε κατ' ελάχιστο τον επείγοντα χαρακτήρα. Πανικό αποκαλύπτει ο τρόπος, με τον οποίο αντιμετωπίσατε τις αντιδράσεις της εκπαιδευτικής κοινότητας. Τον Υπουργό να φτάνει μέχρι του σημείου να ειρωνεύεται πρυτάνεις. Πανικό αποκαλύπτουν οι εκβιασμοί και οι συναλλαγές που καταγγέλθηκαν και περιγράφουν ένα αλισβερίσι εντελώς αντίθετο προς τη σοβαρότητα και την υπευθυνότητα που επιτάσσει το κρίσιμο ζήτημα της παιδείας, το εθνικό ζήτημα της παιδείας. Το σημαντικότερο, όμως, συμπέρασμα που εξάγεται από αυτή την ιστορία, είναι ότι ο λαϊκισμός, η ισοπέδωση προς τα κάτω, η εξυπηρέτηση των «ημετέρων» δεν έχει κανένα έρεισμα στην εκπαιδευτική κοινότητα και την ελληνική κοινωνία, που απαιτεί την ουσιαστική αναβάθμιση της ποιότητας της εκπαίδευσης που λαμβάνουν τα παιδιά μας και οι νέοι μας. Τι προσπαθείτε, λοιπόν, να κάνετε με αυτό το νομοσχέδιο; Πρώτα απ' όλα ολοκληρώνετε την ισοπέδωση της τεχνολογικής εκπαίδευσης. Προχωράτε σε κατατμήσεις και συγχωνεύσεις χωρίς κανέναν απολύτως σχεδιασμό, χωρίς εκτίμηση των ακαδημαϊκών, αναπτυξιακών και κοινωνικών αποτελεσμάτων, χωρίς μελέτες σκοπιμότητας και βιωσιμότητας, χωρίς να διασφαλίσετε τα επαγγελματικά δικαιώματα των αποφοίτων. Όχι μόνο δεν ζητήσατε τη γνώμη της ΑΔΙΠ, αλλά όπως καταγγέλλεται, προβήκατε σε συναλλαγές στα όρια των απειλών με τις πρυτανικές αρχές των εκπαιδευτικών ιδρυμάτων, τμήματα που τη μια μέρα πήγαιναν εδώ, την άλλη μέρα πήγαιναν αλλού. Άλλο ένα γεγονός ότι δεν υπάρχει στρατηγικός σχεδιασμός. Επίσης οι ρυθμίσεις που εισάγετε για το λύκειο δεν το αναβαθμίζουν, που είναι και το ζητούμενο. Κάθε τόσο, λοιπόν, η πολιτική ηγεσία του Υπουργείου, όταν η Κυβέρνηση βρισκόταν σε δύσκολη θέση λόγω της πολιτικής της, έσπευδε να ανακοινώσει βαρύγδουπες εξαγγελίες για την κατάργηση των πανελλήνιων εξετάσεων και την αναβάθμιση του λυκείου. Εξαγγελίες που επανέλαβε μάλιστα επανειλημμένως και ο ίδιος ο Πρωθυπουργός. Επί δύο χρόνια ακούγαμε διάφορες ασκήσεις επί χάρτου, κάθε μια διαφορετική από την άλλη με την ίδια, όμως, επωδό. Αναστάτωση και άγχος στους μαθητές και στις μαθήτριες που επρόκειτο να δώσουν εξετάσεις. Και σήμερα έρχεστε με μια αλλαγή, που όχι μόνο δεν βελτιώνει αδυναμίες του προηγούμενου συστήματος, αλλά αποτελεί σαφή και έντονη εξέλιξη προς το αρνητικό. Διατηρείτε τις εξετάσεις, επιστρέφετε ουσιαστικά στο σύστημα των δεσμών, και θεσπίζετε τον απαράδεκτο διαχωρισμό ανάμεσα σε δημοφιλείς και μη δημοφιλείς σχολές. Καλείτε τα παιδιά να αυτοεξαιρεθούν από τη διαδικασία των εξετάσεων και να μη δοκιμάσουν να εισαχθούν στη σχολή της προτίμησής τους, την ώρα που και σήμερα οι σχολές τις οποίες θέλετε να εξαιρέσετε από το εξεταστικό σύστημα, έχουν διαθέσιμες θέσεις για τους εξεταζόμενους που δεν τα πήγαν ιδιαίτερα καλά. Και γι' αυτό, λοιπόν, το δώρο άδωρον πλήττετε το αδιάβλητο και την ισονομία του συστήματος, πλήττετε τον αυτόνομο παιδαγωγικό ρόλο του λυκείου και εντείνετε την αβεβαιότητα, καθώς, παρά τα δύο χρόνια της δήθεν προετοιμασίας σας, αφήνοντας μεγάλο αριθμό σοβαρών ζητημάτων εκκρεμή για να ρυθμιστούν με υπουργικές αποφάσεις. Χαρακτηριστικό είναι, μεταξύ άλλων, και το παράδειγμα των μουσικών και καλλιτεχνικών σχολείων, που όχι μόνο προωθείτε την αποδυνάμωσή τους αλλά και ανακοινώνετε στα τέλη Απριλίου ότι οι φετινοί εξεταζόμενοι θα εξεταστούν με το νέο σύστημα, χωρίς να έχετε προσδιορίσει την εξεταστέα ύλη και με ελάχιστο ή καθόλου χρόνο, ώστε να προετοιμαστούν τα παιδιά. Η ίδια ασύγγνωστα πρόχειρη και η ιδεοληπτική προσέγγιση αποκαλύπτεται και στην προσπάθειά σας να ισοπεδώσετε πλήρως τα πρότυπα και πειραματικά σχολεία, δύο εκπαιδευτικούς θεσμούς που διακηρυκτικά εσείς δεν πιστεύετε, που έχουν προσφέρει όμως και πρέπει να συνεχίσουν να προσφέρουν πολλά και σημαντικά στην εκπαίδευση και την κοινωνία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Να έχω και εγώ τα δύο λεπτά, κύριε Πρόεδρε;
Βεβαίως, τα έχετε.
Ευχαριστώ πολύ. [[Χειροκροτήματα από την πτέρυγα της Νέας Δημοκρατία]] Επίσης αυτή η προσέγγιση αποκαλύπτεται και από την στάση σας απέναντι στα τμήματα των Σχολών Μηχανικών, όπου με μία κίνηση και ένα άρθρο ισοπεδώνετε εν γένει τις πολυτεχνικές σπουδές, χωρίς καμμία πρόνοια για αξιολόγηση του εκπαιδευτικού αποτελέσματος, για τα επαγγελματικά δικαιώματα των αποφοίτων και τις ανάγκες της πραγματικής οικονομίας. Κυρίες και κύριοι συνάδελφοι, θα τελειώσω όπως ξεκίνησα. Είναι πρωτοφανές ένα πολυνομοσχέδιο που συντάχθηκε αποκλειστικά και μόνο με γνώμονα τον λαϊκισμό, την εξυπηρέτηση μικροσυμφερόντων, με τη λογική ότι όλοι αυτοί δεν ενδιαφέρονται καθόλου για την ποιότητα της εκπαίδευσης, να χρειάζεται να κρυφτεί την εβδομάδα του Πάσχα πίσω από μια απαράδεκτη διαδικασία επείγοντος, για ένα τόσο, λοιπόν, σοβαρό εθνικό θέμα όπως είναι αυτό της παιδείας. Αυτό το παράδοξο είναι η καλύτερη, ασφαλέστερη και η χειρότερη απόδειξη ότι η σημερινή Κυβέρνηση βρίσκεται σε πλήρη αποδρομή, τόσο η ίδια όσο και η επικίνδυνη προσέγγισή της στα δημόσια πράγματα. Η Νέα Δημοκρατία έχει συγκεκριμένο πρόγραμμα για την παιδεία και, μάλιστα, είναι το πρώτο που ανακοίνωσε ο Κυριάκος Μητσοτάκης με τον Τομέα Παιδείας. Σύντομα θα κληθεί μετά τις ερχόμενες εκλογές, που οι Έλληνες πολίτες θα αποφασίσουν και θα μας εμπιστευτούν τη διακυβέρνηση της χώρας, να εφαρμόσει αυτό το πρόγραμμα, το οποίο, πραγματικά, αναβαθμίζει και το δημόσιο σχολείο και το δημόσιο πανεπιστήμιο, αναβαθμίζει την παιδεία. Γιατί αυτό θέλει ο τόπος μας, αυτό θέλει η νεολαία μας. Ευχαριστώ πολύ.
Τον λόγο έχει ο Βουλευτής της Νέας Δημοκρατίας κ. Ιωάννης Αντωνιάδης. Θα μιλήσει και η κ. Τζάκρη. Μετά έχει ζητήσει τον λόγο για τρία λεπτά ο Υπουργός Υγείας κ. Πολάκης, για να υποστηρίξει μία τροπολογία του. Θα ακολουθήσουν η κ. Βάκη και δύο - τρεις ακόμα συνάδελφοι. Επίσης έχει ζητήσει τον λόγο - και δικαιούται να τον πάρει - η Υφυπουργός κ. Τζούφη. Ορίστε, κύριε Αντωνιάδη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, κατ' αρχάς θέλω κι εγώ να επισημάνω και να καταγγείλω με τη σειρά μου το επείγον του νομοσχεδίου - διακόσια και πλέον άρθρα, χίλιες και πλέον σελίδες - , αλλά και τις ημέρες που συζητιέται, Μεγάλη Δευτέρα και Μεγάλη Τρίτη. Δεν ξέρω αν αυτό έχει συμβολικό χαρακτήρα, για ανάλογα πάθη που δημιουργείτε στην παιδεία και στη χώρα με το παρόν νομοσχέδιο. Κανείς δεν καταλαβαίνει ποιος ο σκοπός αυτής της μεταρρύθμισης. Δεν υπάρχουν μελέτες σκοπιμότητας και βιωσιμότητας, δεν υπάρχει καν στρατηγικό σχέδιο. Θέλει ο κύριος Υπουργός να κλείσει τα ΤΕΙ. Ναι, τα κατάφερε. Θέλει να αυξήσει τα πανεπιστημιακά τμήματα. Ναι, τα κατάφερε. Αυτό είναι το πρόβλημα της εκπαίδευσης στην Ελλάδα; Μέχρι τώρα βγάζαμε γιατρούς, δικηγόρους και μηχανικούς όσους η Ελβετία, η Σουηδία και το Βέλγιο μαζί. Μετά τη μεταρρύθμιση - αναδιάταξη σίγουρα θα αυξηθούν. Λογικό δεν είναι να μην μπορούν να βρουν δουλειά στην Ελλάδα και να ψάχνουν δουλειά στο εξωτερικό; Αλήθεια, κύριε Υπουργέ, έχετε ακούσει τίποτα για την 4η βιομηχανική επανάσταση; Έχετε ακούσει τίποτα για τη νέα ψηφιακή εποχή, που έχει ήδη έρθει; Έχετε κάνει τίποτα για να προετοιμάσετε τα πανεπιστήμια και τα ΤΕΙ και γενικά όλες τις δομές εκπαίδευσης, για να αντεπεξέλθουν στις νέες προκλήσεις του μέλλοντος; Αντί να εξορθολογήσουμε τα υπάρχοντα, να τα συνδέσουμε με την αγορά εργασίας, ώστε να βρίσκουν δουλειά οι πτυχιούχοι, εμείς προσθέτουμε κάρτες ανεργίας. Θέλουμε πτυχία με αντίκρισμα στην εύρεση αγοράς εργασίας ή πτυχία για κορνίζες στους τοίχους; Συμβάλλει σε αυτή την κατεύθυνση το παρόν νομοσχέδιο; Όχι, απεναντίας αυξάνει τα πανεπιστημιακά τμήματα, δυσκολεύοντας έτι περαιτέρω την κατάσταση. Ήδη κυκλοφορούν κινητά τρίτης, τέταρτης, πέμπτης γενιάς, ηλεκτρικά αυτοκίνητα, οπτικές ίνες και αλλά και δεν βρίσκονται τεχνίτες. Τέτοιες σχολές πρέπει να δημιουργήσετε. Μην καταργήσετε τα ΤΕΙ. Μην καταργείτε τον τεχνολογικό τομέα της εκπαίδευσης. Προετοιμάστε πανεπιστήμια και ΤΕΙ, ώστε να βοηθήσουν τη χώρα να είναι πρωταγωνιστής των εξελίξεων που έρχονται και όχι απλός θεατής. Να επισημάνουμε και να καταγγείλουμε εκβιασμούς, απειλές αλλά και συναλλαγές του τύπου «σου δίνω, μου δίνεις» με τους καθηγητές που ανήκουν στον δικό σας πολιτικό χώρο. Καθαρή ψηφοθηρία. Αυτά δεν χωρούν στην εκπαίδευση, δεν περιποιούν τιμή σε κανέναν, κύριε Υπουργέ. Έρχομαι στις εικόνες του ΤΕΙ με το Πανεπιστήμιο Δυτικής Μακεδονίας. Πόσοι από τους φορείς της δυτικής Μακεδονίας προσήλθαν στον διάλογο για το παρόν νομοσχέδιο στην Επιτροπή Μορφωτικών Υποθέσεων της Βουλής; Εξαιτίας των μεθοδεύσεων σας κανείς. Ούτε καν ο πρύτανης της δυτικής Μακεδονίας. Μήπως νομίζετε, κύριε Υπουργέ, ότι η απόσταση Φλώρινας - Αθήνας είναι όσο το Περιστέρι από το Σύνταγμα; Πέντε ώρες είναι η απόσταση, κύριε Υπουργέ, και εξαιτίας σας έγινε πέντε μέρες. Στη Φλώρινα η Σχολή Καλών Τεχνών είναι η ταυτότητα της πόλης. Η Φλώρινα είναι η πόλη των καλλιτεχνών, των ζωγράφων, των γλυπτών και άλλων. Αναφέρω ονόματα γνωστά. Γλύπτες: Νικόλαος Δογούλης, Φίλιππος Καλαμάρας, Δημήτρης Μπέσσας, Χρήστος Τσώτσος, Δημήτρης Καλαμάρας, Γιάννης Αντωνιάδης, Νίκος Δογούλης, Λεωνίδας Καλαμάρας, Φίλιππος Καλαμάρας, Αλίκη Χατζή. Δεκάδες είναι οι γλύπτες. Ζωγράφοι: Θωμάς Ζωγράφος, Ηλίας Βυζάντης, Σωτήρης Λιούκρας, Αντώνης Μπαλάκας, Λίτσα Παπαδημητρίου, Βαγγέλης Ταμουτσέλης, Νίκος Ταμουτσέλης, Άννα Τσουλφίδου, Γρηγόρης Χατζηλάμπρου και άλλοι δεκάδες. Πρώτο αίτημα όλων, η δημιουργία του δεύτερου τμήματος στη Σχολή Καλών Τεχνών. Εξηγήστε μας ποιοι είναι οι λόγοι της μη δημιουργίας. Οικονομικοί, πολιτικοί, ιδεολογικοί, προσωπικοί; Ολοκληρώνεται η μελέτη για επιπλέον υποδομές στη Σχολή Καλών Τεχνών προϋπολογισμού 10 εκατομμυρίων. Τα κονδύλια υπάρχουν, οι καθηγητές υπάρχουν. Οι τοπικοί φορείς το απαιτούν ως απαραίτητο για την ταυτότητα της περιοχής. Ο κ. Γαβρόγλου στύλωσε τα πόδια: «Όχι, όχι, όχι». Έρχεστε στη Φλώρινα, κύριε Υπουργέ, για επίσκεψη. Θαυμάστε, κύριοι συνάδελφοι, δημοκρατικά και πολιτικά ήθη. Είναι σε εξέλιξη η κατ' όνομα διαβούλευση. Απαξιοί να συναντηθεί με τους τοπικούς φορείς, δημάρχους, Βουλευτές, Περιφερειάρχες, ΕΒΕ, εργατικό κέντρο. Απαξιοί να συναντηθεί με τους καθηγητές του Πανεπιστημίου της Φλώρινας. Απαξιοί να συναντηθεί με άλλους φορείς της Φλώρινας, συλλόγους γονέων και κηδεμόνων, δασκάλους, καθηγητές, για τα προβλήματα της εκπαίδευσης, πρωτοβάθμιας και δευτεροβάθμιας. Στη Φλώρινα ακόμα καίνε οι σόμπες και οι κεντρικές θερμάνσεις. Τα σχολεία έχουν πρόβλημα με το πετρέλαιο θέρμανσης, που δεν επαρκεί. Υπάρχουν και άλλα πολλά προβλήματα. Ο Υπουργός Παιδείας ήρθε στην περιοχή μία φορά στα τέσσερα χρόνια. Ήλθε, δεν άκουσε και απήλθε. Κάτι ανάλογο, βέβαια, είχε πράξει και ο κύριος Πρωθυπουργός, ο οποίος ήρθε στη Φλώρινα μόνο για να παρακολουθήσει συναυλία. Κύριε Υπουργέ, δεν λύνονται έτσι προβλήματα. Έτσι δημιουργούνται. Κάνω τελευταία έκκληση, έστω και την τελευταία στιγμή να εγκρίνετε το Β΄ Τμήμα Ψηφιακών Τεχνών στη Σχολή Καλών Τεχνών στη Φλώρινα. Επίσης αποσύρετε τη δυνατότητα μετά από πέντε χρόνια οι καθηγητές να μπορούν να μετακινούνται όπου θέλουν εντός του πανεπιστημίου. Όλοι θα πάνε στην Κοζάνη και στο τέλος στη Θεσσαλονίκη και τελικά οι ακριτικές πόλεις θα έχουν προβλήματα. Προφανώς αντιλαμβάνεται και ο τελευταίος πολίτης της δυτικής Μακεδονίας ότι χτίζετε παλάτια στην άμμο ή καλύτερα ότι χτίζετε πανεπιστήμια χωρίς σχέδιο, χωρίς μέλλον, απλώς και μόνο για να ικανοποιήσετε κομματικές επιδιώξεις και στόχους και να υφαρπάξετε την ψήφο των δυτικομακεδόνων. Θέλω επίσης - και θα κλείσω με αυτό - να αναφερθώ και στις δηλώσεις του κυρίου Υπουργού για το «Μακεδονικό». Όταν ερωτηθήκατε, κύριε Υπουργέ, για τη δυνατότητα διδασκαλίας της ψευτομακεδονικής γλώσσας από φροντιστήρια, πανεπιστήμια κ.λπ., αφήσατε ανοικτό παράθυρο. Εσκεμμένα; Απροαίρετα; Μάλλον εσκεμμένα. Έχετε συνείδηση των προβλημάτων που θα δημιουργηθούν στο μέλλον; Μάλλον δεν σας ενδιαφέρει. Το παράθυρο που αφήσατε σήμερα, θα γίνει λεωφόρος του αλυτρωτισμού αύριο, αλλά μάλλον ούτε και αυτό σας ενδιαφέρει, γι' αυτό πάψτε να παίζετε με τα εθνικά θέματα. Ολοκληρώνοντας, δυστυχώς το παρόν νομοσχέδιο δημιουργεί περισσότερα προβλήματα απ' όσα λύνει. Καμμία επαφή με την πραγματικότητα, τις αγορές, τις προκλήσεις του μέλλοντος, χωρίς σκοπό, χωρίς πυξίδα και προσανατολισμό, γι' αυτό και το καταψηφίζουμε. Καλή Ανάσταση σε όλους.
Πριν παραδώσω στον συνάδελφο κ. Γεωργιάδη, κάνω γνωστό στο Σώμα ότι σύμφωνα με το άρθρο 72 παράγραφος 1 του Κανονισμού της Βουλής, Βουλευτές της Νέας Δημοκρατίας αιτούμαστε τη διεξαγωγή ονομαστικής ψηφοφορίας επί της αρχής του σχεδίου νόμου του Υπουργείου Παιδείας, Έρευνας και Θρησκευμάτων: «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις». Η πρώτη υπογράφουσα είναι εδώ, είναι η κ. Κεραμέως. Τα ονόματα αύριο πριν την ψηφοφορία. Δεν απαιτείται να διαβαστούν σήμερα. Προχωράμε με την κ. Τζάκρη. Έχετε τον λόγο. Όπως είπα, μετά για τρία λεπτά ο κ. Πολάκης, η κ. Βάκη, τρεις - τέσσερις συνάδελφοι, η Υφυπουργός κ. Τζούφη.
Ευχαριστώ, κύριε Πρόεδρε. Κυρίες και κύριοι Βουλευτές, στην Ελλάδα της Μεταπολίτευσης υπήρξε μια σειρά από εκπαιδευτικές μεταρρυθμίσεις. Άλλωστε είναι γνωστή η ρήση ότι ο κάθε Υπουργός εισάγει και μία εκπαιδευτική μεταρρύθμιση. Επιτρέψτε μου να πω, όμως, ότι λίγες είναι οι εκπαιδευτικές μεταρρυθμίσεις που αξίζουν να σημειωθούν. Χάριν λόγου μόνο αναφέρω την πολύ σημαντική εκπαιδευτική μεταρρύθμιση της εισαγωγής της δημοτικής γλώσσας κάπου στα μέσα της δεκαετίας του 1970 καθώς επίσης και τον περίφημο νόμο - πλαίσιο για το πανεπιστήμιο το 1982, που άλλαξε τη δομή και τον τρόπο λειτουργίας των πανεπιστημίων. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Υπήρξαν, βεβαίως, τα τελευταία χρόνια και μεταρρυθμίσεις οι οποίες απέτυχαν οικτρά, όπως αυτή του Σχεδίου «ΑΘΗΝΑ», που το μόνο που πέτυχε ήταν να εξαφανίσει από τον πανεπιστημιακό χάρτη λειτουργούντα επί δεκαετίες τμήματα, όπως για παράδειγμα το Τμήμα Μάρκετινγκ και Διοίκησης Λειτουργιών που λειτουργούσε στην Έδεσσα από το 2003 και μέχρι το 2014. Το νομοσχέδιο που συζητούμε σήμερα, αφορά τη νέα αρχιτεκτονική για τα πανεπιστημιακά ιδρύματα της χώρας και προβλέπει σειρά διατάξεων για τις συνέργειες μεταξύ πανεπιστήμιων και ΤΕΙ. Η δημιουργία επομένως ισχυρών και μεγάλων πανεπιστημιακών ιδρυμάτων που θα μπορούν να σταθούν σε έναν ενιαίο ευρωπαϊκό και παγκόσμιο χάρτη, αποτελεί την πρόκληση του σήμερα. Ένα σύγχρονο πανεπιστημιακό ίδρυμα θα πρέπει να συνδέει την υψηλή θεωρητική γνώση των πανεπιστημιακών ιδρυμάτων με την τεχνολογική εμπειρία των ΤΕΙ, να εξασφαλίζει μέσα από την αναβάθμισή του τη βιωσιμότητα ιδιαιτέρως των μικρών ιδρυμάτων και τμημάτων στο διεθνές ανταγωνιστικό ακαδημαϊκό περιβάλλον, που προάγει, βεβαίως, ευρύτερες συναινέσεις και συνέργειες, να καταργεί τις ενδοπανεπιστημιακές ανισότητες, καθώς όλοι πλέον οι καθηγητές έχουν τη δυνατότητα ανάληψης διδακτορικών, γεγονός που όχι μόνο συνδέει αυτή την πρακτική με τα τεκταινόμενα στον διεθνή ακαδημαϊκό χώρο, αλλά φέρνει και την Ελλάδα στην πρώτη γραμμή της Ευρώπης, να εναρμονίζει τη χώρα μας με τις εξελίξεις στην Ενωμένη Ευρώπη καθώς σε πολλές ευρωπαϊκές χώρες η ανώτατη τεχνολογική εκπαίδευση μετασχηματίστηκε σε πανεπιστημιακή και, βέβαια, να εξοικονομεί πόρους δημόσιους, καθώς όχι μόνο θα αξιοποιούνται καλύτερα οι υπάρχουσες δομές και διοικητικές υπηρεσίες από τις νεοδημιουργηθείσες ευρύτερες δομές αλλά θα πραγματοποιούνται και οικονομίες κλίμακας. Όλα αυτά επιτυγχάνονται με την ίδρυση του Διεθνούς Πανεπιστημίου Ελλάδος. Είναι ένα μεγάλο ίδρυμα, όπως το Αλεξάνδρειο ΤΕΙ Θεσσαλονίκης, με οργανωμένη πανεπιστημιούπολη, διακόσια σαράντα τρία μέλη ΔΕΠ και ΕΔΙΠ καθώς και εκατόν τριάντα μέλη διοικητικού προσωπικού, είκοσι χιλιάδες προπτυχιακούς και χίλιους πεντακόσιους μεταπτυχιακούς φοιτητές, οι οποίοι κατανέμονται σε τέσσερις σχολές και σε δεκαεπτά τμήματα. Ενώνεται μαζί με άλλα δύο ΤΕΙ, αυτό του ΤΕΙ της κεντρικής Μακεδονίας και το ΤΕΙ της ανατολικής Μακεδονίας καθώς και με το Διεθνές Πανεπιστήμιο και συγκροτούν πλέον το νέο Διεθνές Πανεπιστήμιο Ελλάδας. Κανένας δεν θα χάσει από αυτή την συνένωση, αντίθετα όλοι θα κερδίσουν. Πρώτα απ' όλα οι φοιτητές αλλά και το πανεπιστημιακό προσωπικό και η έρευνα η ίδια ως ακαδημαϊκή διεργασία. Με συγκεκριμένες διατάξεις του νομοσχεδίου διασφαλίζονται οι θέσεις και η εξέλιξη του ακαδημαϊκού προσωπικού και των ήδη υφισταμένων τμημάτων. Διασφαλίζεται ακόμα η εξέλιξη και η αποφοίτηση των ήδη εισαχθέντων φοιτητών στα υπάρχοντα τμήματα των πανεπιστημιακών σχολών. Υπάρχει εκλογίκευση των πανεπιστημιακών τμημάτων, οικονομίες κλίμακας, ενιαία διοικητική δομή, διατήρηση των ιδιαιτεροτήτων κάθε χωριστής διοικητικής μονάδας, όπως των μεταπτυχιακών τμημάτων στην αγγλική γλώσσα του Διεθνούς Πανεπιστημίου και δημιουργία ενός πλέον ενιαίου ιδρύματος με κρίσιμο μέγεθος, ώστε να μπορεί πλέον να μπει με αξιώσεις στον χάρτη των ευρωπαϊκών πανεπιστημιακών ιδρυμάτων. Κυρίες και κύριοι Βουλευτές, στο σημείο αυτό επιτρέψτε μου να επισημάνω ότι με τη σύσταση του Διεθνούς Πανεπιστημίου, ξαναμπαίνει η Περιφερειακή Ενότητα Πέλλας στον χάρτη της πανεπιστημιακής εκπαίδευσης. Με τροπολογία που κατατέθηκε στη Βουλή και συζητείται σήμερα, ιδρύεται πανεπιστημιακό Τμήμα Μουσειολογίας τετραετούς φοίτησης στην Έδεσσα στο πλαίσιο λειτουργίας του Διεθνούς Πανεπιστημίου Ελλάδας. Πρόκειται για μια άρση παλαιότερης αδικίας απέναντι στην Πέλλα την οποία το Σχέδιο «ΑΘΗΝΑ» εν μία νυκτί είχε σβήσει από το πανεπιστημιακό χάρτη της χώρας. Σήμερα η Περιφερειακή Ενότητα Πέλλας ξαναμπαίνει σε αυτόν με την ίδρυση ενός πανεπιστημιακού τμήματος, που θα αξιοποιήσει τόσο τα ιστορικά δεδομένα της περιοχής, όπου υπάρχουν μουσεία και αρχαιολογικές ανασκαφές, όπως της αρχαίας Πέλλας, της Βεργίνας, της Έδεσσας και του Δίου αλλά και θα καλύψει την υπαρκτή ανάγκη δημιουργίας εξειδικευμένου προσωπικού στελέχωσης των μουσείων της χώρας μας. Το τμήμα αυτό καλύπτει και ένα σημαντικό εκπαιδευτικό κενό, δεδομένου ότι αντίστοιχο τμήμα σε προπτυχιακό επίπεδο δεν λειτουργεί στο πλαίσιο κανενός άλλου πανεπιστημιακού ιδρύματος τουλάχιστον στον βορειοελλαδικό χώρο, ενώ, πράγματι, αξιοποιεί και τη σημαντική πολιτιστική υποδομή που υπάρχει στη βόρεια Ελλάδα, όπως ήδη είπα. Η επίκληση και η ανάδειξη του αρχαίου κάλλους, η προβολή του και η εδραίωσή του στον δημόσιο λόγο δεν γίνεται με κραυγές και ύβρεις, όπως συνηθίζει η Αντιπολίτευση στις ημέρες μας, αλλά γίνεται με συγκεκριμένα μέτρα όπως αυτό. Δηλαδή την ίδρυση ενός πανεπιστημιακού ιδρύματος στην καρδιά της αρχαίας Μακεδονίας και μάλιστα με αντικείμενο τη Μουσειολογία, δηλαδή την ανάδειξη και την προβολή της ιστορίας μας. Αυτές είναι πραγματικές πατριωτικές πράξεις, κυρίες και κύριοι συνάδελφοι. Παράλληλα, όμως, με την ενοποίηση και την πανεπιστημιοποίηση των ΤΕΙ στο πλαίσιο του Διεθνούς Πανεπιστημίου προβλέπεται να λειτουργήσουν και προγράμματα διετούς φοίτησης, τα οποία θα καλύψουν τις ανάγκες κατάρτισης των νέων που δεν επιθυμούν να ακολουθήσουν την ανώτατη εκπαίδευση. Στην Περιφερειακή Ενότητα Πέλλας υπάρχουν όλες οι υποδομές, ώστε να μπορούν να λειτουργήσουν άμεσα προγράμματα διετούς φοίτησης σε διάφορες ειδικότητες, που θα δίνουν επαγγελματικά δικαιώματα τύπου 5 σε αποφοίτους των ΕΠΑΛ σε διάφορες περιοχές της Πέλλας ως εξής: Στη Σκύδρα και πιο συγκεκριμένα στο ΚΕΓΕ του ΕΛΓΟ «ΔΗΜΗΤΡΑ» πρόγραμμα διετούς φοίτησης στο αντικείμενο της τυποποίησης και της συσκευασίας αγροτικών προϊόντων και πρόγραμμα διετούς φοίτησης στο αντικείμενο των logistics αγροτικών προϊόντων. Ο χώρος του ΚΕΓΕ στη Σκύδρα που λειτουργεί ήδη ως κέντρο ενημέρωσης αγροτών, είναι έτοιμος προς λειτουργία από το αμέσως επόμενο ακαδημαϊκό έτος. Οι ειδικότητες logistics αγροτικών προϊόντων και τυποποίησης και συσκευασίας αγροτικών προϊόντων μπορούν κάλλιστα να λειτουργήσουν στη Σκύδρα και με την υποστήριξη του πανεπιστημιακού τμήματος logistics της Κατερίνης, να καλύπτουν πραγματικές ανάγκες του αγροτικού κόσμου να καταρτιστεί πάνω στα νέα αυτά ζητήματα, στα οποία ο πρωτογενής τομέας της χώρας μας υστερεί σημαντικά. Στην Παραλίμνη Γιαννιτσών, στον χώρο του Ινστιτούτου Κτηνοτροφίας του ΕΛΓΟ «ΔΗΜΗΤΡΑ» πρόγραμμα διετούς φοίτησης τυροκομίας και γαλακτοκομίας. Στο Ινστιτούτο Κτηνοτροφίας του ΕΛΓΟ «ΔΗΜΗΤΡΑ» στην Παραλίμνη Γιαννιτσών υπάρχει ήδη ένας διαμορφωμένος έτοιμος χώρος διδασκαλίας, που πρέπει, βεβαίως, να αναπροσαρμοστεί και να διαμορφωθεί κατάλληλα. Επίσης υπάρχουν έτοιμες σταβλικές εγκαταστάσεις με εκτροφές ζώων καθώς και σύγχρονες άλλες υποδομές. Στο Ινστιτούτο Κτηνοτροφίας υπάρχει ακόμα το κτήριο του ΕΛΟΓΑΚ, το οποίο είναι εξοπλισμένο με σύγχρονα μηχανήματα ανάλυσης γάλακτος, ενώ θα πρέπει να συσταθεί για την πληρότητα της εκπαίδευσης ένα μικρό τυροκομείο και μια μικρή μονάδα παστερίωσης γάλακτος. Στην Έδεσσα πρόγραμμα τουριστικών επαγγελμάτων το οποίο θα υποστηρίξει την πραγματική οικονομία όλης της κεντρικής αλλά και της δυτικής Μακεδονίας, παρέχοντας καταρτισμένο και εξειδικευμένο προσωπικό στα τουριστικά επαγγέλματα και στην Αριδαία Τμήμα διετούς φοίτησης Θεραπειών Ιαματικής Αποκατάστασης καθώς βρίσκονται εκεί τα λουτρά του Λουτρακίου, που προσελκύουν ετησίως περισσότερο από ενάμισι εκατομμύριο επισκέπτες, σύμφωνα με τα επίσημα στοιχειά του Δήμου Αλμωπίας, και βρίσκεται μάλιστα σε ανοδική πορεία, που θα προσφέρει επαγγελματική αποκατάσταση σε πολλούς νέους της περιοχής. Τα τμήματα αυτά ικανοποιούν βασικές ανάγκες του αγροτικού πληθυσμού του βορειοελλαδικού χώρου για κατάρτιση στα συγκεκριμένα αντικείμενα και προσφέρουν επαγγελματική διέξοδο στους νέους των αγροτικών και των τουριστικών περιοχών.
Κυρία Τζάκρη, έχουμε φτάσει στα οκτώ λεπτά. Παρακαλώ, ολοκληρώστε.
Θα ολοκληρώσω, κύριε Πρόεδρε. Παράλληλα δημιουργείται και ένα οικοσύστημα, μια συστάδα δηλαδή πανεπιστημιακών τμημάτων και σχολών στην Περιφερειακή Ενότητα Πέλλας, το οποίο θα αποτελέσει και τη βάση για την περαιτέρω ανάπτυξή τους με τη δημιουργία σε μεταγενέστερο χρόνο και άλλων πανεπιστημιακών ιδρυμάτων αλλά και μεταπτυχιακών προγραμμάτων ακόμη και στα αγγλικά, καθώς θα είναι τμήμα του Διεθνούς Πανεπιστημίου Ελλάδας δηλαδή ενός εξωστρεφούς ευρωπαϊκού πανεπιστημιακού ιδρύματος. Πέρα από τα οφέλη στην τοπική κοινωνία και οικονομία, στην αναζωογόνηση της περιοχής, στη δημιουργία ευκαιριών στους νέους για την αποφυγή της εσωτερικής και εξωτερικής φοιτητικής μετανάστευσης στην Περιφέρεια Πέλλας, με το Διεθνές Πανεπιστήμιο και μέσω της χρηματοδότησής του από το ΕΣΠΑ θα υπάρχει αναβάθμιση και των κτηριακών υποδομών του υφιστάμενου κτηρίου, που μέχρι πρότινος φιλοξενούσε το Τμήμα Μάρκετινγκ και Διοίκησης Λειτουργιών, αλλά και πρόσληψη εξειδικευμένου προσωπικού, διοικητικού προσωπικού, μελών ΔΕΠ αλλά και νέων ανθρώπων που θα απασχοληθούν στην εκπαίδευση.
Κυρία Τζάκρη, σας παρακαλώ πολύ, ολοκληρώστε.
Δυστυχώς λόγω έλλειψης χρόνου δεν μπορώ να αναφερθώ στην πολύ σημαντική καινοτομία που εισάγεται με αυτό το νομοσχέδιο, δηλαδή της θεσμοθέτησης ουσιαστικά της ελεύθερης πρόσβασης των νέων στην τριτοβάθμια εκπαίδευση, χωρίς να διαταράσσεται το αδιάβλητο των πανελληνίων εξετάσεων, που είναι μία πολύ σημαντική μεταρρύθμιση. Κυρίες και κύριοι συνάδελφοι, νομίζω ότι αυτό το νομοσχέδιο, με όλα όσα ανέφερα, αποτελεί την εγγύηση ότι θα πετύχουμε τον μεγάλο στόχο ως γονείς, αλλά κυρίως ως πολίτες αυτής της χώρας, να προσφέρουμε στα παιδιά, στους νέους αυτής της χώρας την ευκαιρία να πραγματοποιήσουν τα όνειρά τους. Ευχαριστώ πολύ, κύριε Πρόεδρε.
Ευχαριστούμε την κ. Τζάκρη. Κύριοι συνάδελφοι, είπαμε τα πέντε λεπτά να γίνουν επτά, αλλά σας παρακαλώ πολύ, να μην εκμεταλλεύεστε την ανοχή του Προεδρείου. Ο Υπουργός κ. Πολάκης έχει ζητήσει τον λόγο για μία τροπολογία και αμέσως μετά θα μιλήσει η κ. Παπανάτσιου. Κύριε Πολάκη, έχετε τον λόγο.
Πρόκειται για την τροπολογία με γενικό αριθμό 2131 και ειδικό 240 του Υπουργείου Υγείας που κατατίθεται στο νομοσχέδιο του Υπουργείου Παιδείας, το οποίο και ευχαριστούμε γι' αυτό. Με τη διάταξη της παραγράφου 1 μετά τη μεταφορά των αρμοδιοτήτων των υπηρεσιών δημοσιονομικού ελέγχου στις οικονομικές υπηρεσίες των νοσοκομείων και των νομικών προσώπων που εποπτεύουμε, κρίνεται αναγκαίο να επεκτείνουμε και στους υπαλλήλους των οικονομικών διευθύνσεων την πρόβλεψη που ισχύει ως προς την ιδιότητα του δημοσίου υπολόγου, διότι έχουν δημιουργηθεί μία σειρά από προβλήματα στον φόβο που υπάρχει σε κάποιους υπαλλήλους κ.λπ., με την έννοια του πιθανού κατασταλτικού ελέγχου αύριο - μεθαύριο από το Ελεγκτικό Συνέδριο. Γι' αυτόν τον λόγο με τη ρύθμιση αυτής της παραγράφου προβλέπεται ότι οι υπάλληλοι των οικονομικών υπηρεσιών των νομικών προσώπων αρμοδιότητας του Υπουργείου Υγείας, κατά την άσκηση των αρμοδιοτήτων τους, δεν θεωρούνται δημόσιοι υπόλογοι, και ευθύνονται μόνο για δόλο και βαριά αμέλεια, σύμφωνα με τον Υπαλληλικό Κώδικα. Με τη διάταξη της παραγράφου 2 λύνουμε το θέμα που θα δημιουργούνταν σε λίγο καιρό. Όπως ξέρετε έχουμε νομοθετήσει εδώ και έχουμε κάνει και συμπληρωματική νομοθέτηση για την προκήρυξη των χιλίων εκατόν δεκαέξι ατόμων στις θέσεις που υπηρετεί σήμερα επικουρικό προσωπικό, δίνοντας λύση και μόνιμη εργασία. Έχουμε μοριοδοτήσει παραπάνω και το προσωπικό που υπηρετεί ήδη, που, πραγματικά, βοήθησε όλα τα προηγούμενα χρόνια της κρίσης τη λειτουργία των νοσοκομείων. Ουσιαστικά παρατείνουμε τη θητεία του επικουρικού προσωπικού μέχρι την έκδοση του ΦΕΚ των μονίμων διοριστέων, προκειμένου να μη διαταραχθεί η λειτουργία των νοσοκομείων, γιατί πρόκειται για περίπου χίλια εκατό άτομα τα οποία υπηρετούν σήμερα. Με τη ρύθμιση της παραγράφου 3 λύνουμε ένα πρόβλημα, στο οποίο υπήρχε νομικό κενό από τον νόμο του 2011 για τις μεταμοσχεύσεις. Έτσι όπως είχε διατυπωθεί - και αναφέρομαι στις αυτόλογες μεταμοσχεύσεις, όχι στις ετερόλογες μεταμοσχεύσεις από έναν ασθενή σε άλλον ασθενή, αλλά από τον ίδιο ασθενή για ανάγκη του ίδιου ασθενούς - πρακτικά δεν επέτρεπε οι αυτόλογες μεταμοσχεύσεις να γίνονται σε ιδιωτικά ιδρύματα. Όμως είχαν αδειοδοτηθεί πάρα πολλά με βάση κάποιες προδιαγραφές που είχαν μπει. Οπότε προκειμένου τώρα να διορθωθούν οι υπουργικές αποφάσεις, αλλάζουμε τη διατύπωση, γιατί χρειαζόταν νομοθετική κάλυψη προκειμένου να μπορέσει να γίνει αυτό, και λέμε ότι μπορούν οι αυτόλογες - επαναλαμβάνω μόνο οι αυτόλογες μεταμοσχεύσεις - να εκτελούνται σε ιδιωτικές κλινικές, οι οποίες έχουν πάρει τη νόμιμη άδεια, προκειμένου να βγει η αναγκαία υπουργική απόφαση. Ευχαριστώ πολύ.
Ευχαριστούμε τον κ. Πολάκη. Η κ. Παπανάτσιου έχει τον λόγο, για να αναπτύξει τη δική της τροπολογία.
Ευχαριστώ, κύριε Πρόεδρε. Πρόκειται για την τροπολογία με γενικό αριθμό 2133 και ειδικό 242. Στο πρώτο άρθρο δίνουμε τη δυνατότητα να παρατείνουμε το πρόγραμμα εκκαθάρισης της εξόφλησης ληξιπρόθεσμων υποχρεώσεων και εκκρεμών αιτήσεων συνταξιοδότησης. Είχαμε δώσει μία παράταση μέχρι τις 31 Μαρτίου. Υπήρχε ένα υπόλοιπο από τον προϋπολογισμό μέχρι τις 31 Δεκεμβρίου 2018, δώσαμε μία παράταση μέχρι τις 31 Μαρτίου, αλλά επειδή υπάρχει και άλλο υπόλοιπο καλό είναι να χρησιμοποιηθεί και δίνουμε μία παράταση μέχρι τις 30 Μαΐου 2019. Το δεύτερο άρθρο αφορά τη σύσταση αυτοτελούς γραφείου υπεύθυνου προστασίας δεδομένων προσωπικού χαρακτήρα. Με την προτεινόμενη ρύθμιση συμμορφωνόμαστε με τις ευρωπαϊκές υποχρεώσεις και συστήνεται στο Υπουργείο Οικονομικών αυτοτελές γραφείο υπεύθυνου προστασίας προσωπικών δεδομένων, το οποίο υπάγεται απευθείας στον Υπουργό Οικονομικών. Εδώ θέλω να τονίσω ότι ο ρόλος του είναι συμβουλευτικός και το γραφείο θα έχει πενταμελή σύνθεση. Μιλάμε για το ήδη υπάρχον προσωπικό που υπάρχει στο Υπουργείο Οικονομικών και δεν γίνεται καμμία πρόσληψη. Επίσης τροποποιούμε το άρθρο 28 του π δ142/2017 και προτείνουμε τη σύσταση γραφείου για ιχνηλασιμότητα καπνικών προϊόντων. Η αναγκαιότητα της δημιουργίας του προτεινόμενου γραφείου, προέκυψε από την αρμοδιότητα που ανέλαβε η Γενική Γραμματεία Πληροφοριακών Συστημάτων. Είναι ο εθνικός πάροχος μοναδικού αναγνωριστικού κωδικού επισήμανσης των μονάδων συσκευασίας των προϊόντων καπνού. Σύμφωνα με τις διατάξεις που υπάρχουν από την Ευρωπαϊκή Επιτροπή, μέχρι τις 20 Μαΐου θα πρέπει να παρέχονται οι μοναδικοί αναγνωριστικοί κωδικοί στους εμπλεκόμενους φορείς παραγωγής και διάθεσης καπνικών προϊόντων. Και εδώ πάλι προβλέπουμε γραφείο, το οποίο θα έχει επταμελή σύνθεση και πάλι δεν πρόκειται να γίνουν προσλήψεις, αλλά είναι από το ήδη υπάρχον προσωπικό. Με το τελευταίο άρθρο επαναφέρουμε στις διατάξεις της παραγράφου 8 του άρθρου 26 του ν.4172, τη διάταξη που καταργήθηκε για τα εισοδήματα που αποκτιούνταν από την 1-1-2015 και μετά. Σκοπός της διάταξης που φέρνουμε τώρα, είναι να αναγνωρίζονται με ειδικό τρόπο οι επισφαλείς απαιτήσεις για τα πρακτορεία του ΟΠΑΠ. Υπάρχουν αστάθμητοι παράγοντες αναφορικά με τα έσοδα και δεν υπάρχουν δικαιολογητικά στοιχεία λόγω των κανονισμών που ισχύουν στα παίγνια γενικότερα. Γι' αυτόν τον υπολογισμό δεν υπολογίζονται τα έσοδα από τα VLTs, από τα «φρουτάκια», που είναι όλα ηλεκτρονικά. Άλλα έσοδα που πραγματοποιούνται στα πρακτορεία του ΟΠΑΠ, όπως η πώληση καρτών κινητής τηλεφωνίας, η εξόφληση λογαριασμών κ.λπ., δεν συνυπολογίζονται. Ευχαριστώ.
Ευχαριστούμε την κυρία Υπουργό. Θα δώσω τον λόγο τώρα στην Κοινοβουλευτική Εκπρόσωπο του ΣΥΡΙΖΑ, την κ. Βάκη και θα ακολουθήσουν αμέσως μετά ο κ. Κέλλας, ο κ. Γεωργαντάς, ο κ. Μάρδας και η Υπουργός κ. Τζούφη. Κυρία Βάκη, έχετε τον λόγο για δώδεκα λεπτά, με τη σχετική ανοχή που έχει συμφωνηθεί από το Προεδρείο.
Ευχαριστώ, κύριε Πρόεδρε. Κυρίες και κύριοι Βουλευτές, σ' αυτή εδώ την Αίθουσα έχουμε αναφερθεί ενδελεχώς και πλειστάκις για το σχέδιο συνεργειών ΑΕΙ και ΑΤΕΙ, που διαμορφώνουν τον ενιαίο χώρο ανώτατης εκπαίδευσης. Δεν χρειάζεται, λοιπόν, να αναφερθώ για μία ακόμη φορά, αρκούμαι σε τρεις διαπιστώσεις. Πρώτον, πρόκειται για έναν ενιαίο χώρο, ο οποίος σκοπεύει να τονώσει και να αναπτύξει, να δημιουργήσει ισχυρά περιφερειακά πανεπιστήμια, τα οποία θα πρέπει να θεραπεύουν νέα γνωστικά αντικείμενα. Δεύτερον, είναι ο ενιαίος χώρος που θα πρέπει να ιδρύσει ερευνητικά κέντρα και ινστιτούτα στα πανεπιστήμια, κάτι το οποίο έχει γίνει πράξη και τρίτον, πρέπει να υπαγορεύεται από αυστηρά ακαδημαϊκά κριτήρια και να μην ενδίδει, βέβαια, στις τοπικές σειρήνες, που θα αναπαράγουν το αλήστου μνήμης «κάθε χωριό και τμήμα, κάθε πόλη και σχολή». Όπου έχει λειτουργήσει, έχει λειτουργήσει μέχρι στιγμής σωστά και έχουμε αναφερθεί πάρα πολλές φορές. Δεν χρειάζεται, λοιπόν, να τα ξαναπώ, αλλά θα αρκεστώ στην ομιλία μου στη δευτεροβάθμια εκπαίδευση και στον νέο τρόπο εισαγωγής στα πανεπιστήμια. Αφετηρία, λοιπόν, σήμερα της ομιλίας μου ας είναι μια έκκληση για συναίνεση και ουσιαστικό κοινοβουλευτικό διάλογο για ένα τόσο ευαίσθητο θέμα, αυτό της φυσιογνωμίας και του ρόλου της λυκειακής εκπαίδευσης με αιχμή του δόρατος την εισαγωγή των μαθητών στην τριτοβάθμια εκπαίδευση. Πρόκειται για το μείζον θέμα της ελληνικής οικογένειας, στο οποίο επενδύονται ελπίδες και αγωνίες, άγχη και ένα διόλου ευκαταφρόνητο μέρος του οικογενειακού προϋπολογισμού. Δεν είναι, λοιπόν, ένα θέμα που προσφέρεται για μικροπολιτική εκμετάλλευση και αντιπολιτευτικές κορώνες. Δεν είναι, όμως, και ένα θέμα που εξετάστηκε αβασάνιστα, αστόχαστα και χωρίς διάλογο με τους φορείς της εκπαιδευτικής κοινότητας. Ο διάλογος για το τι λύκειο θέλουμε διήρκησε δυο χρόνια και εκκινεί από κοινούς τόπους. Το λύκειο αδυνατεί να εξυπηρετήσει την αποστολή του, να παράσχει εδραία γενική παιδεία και έχει εκφυλιστεί σε προθάλαμο εισαγωγής στην τριτοβάθμια εκπαίδευση. Ο εξετασιοκεντρικός του χαρακτήρας υποβάλλει τους μαθητές, όχι στη βάσανο της κριτικής σκέψης, αλλά στο βάσανο της αποστήθισης και στο άχθος του ανταγωνισμού, μετατρέποντάς τους σε άλογα κούρσας. Το σχολείο μετατράπηκε σε διάλειμμα από το φροντιστήριο και η προσέγγιση στη γνώση εργαλειοποιήθηκε. Από αυταξία εξετράπη σε μέσο πραγμάτωσης του απώτερου στόχου, που είναι η εισαγωγή στο πανεπιστήμιο. Τα κροκοδείλια δάκρυα για το φερόμενο έλλειμμα γενικής παιδείας, το οποίο, υποτίθεται, εισηγείται το παρόν νομοσχέδιο, παραγνωρίζουν εντέχνως και σκοπίμως το αναντίρρητο γεγονός της αυτοϋπονόμευσης και αυτοακύρωσης της Γ΄ λυκείου, όχι τώρα, αλλά εδώ και μερικές δεκαετίες. Η Γ΄ λυκείου αντιμετωπίζεται με πλήρη απαξίωση και αδιαφορία από τους μαθητές, καταρρακώνοντας το ηθικό των καθηγητών που καταβάλλουν υπεράνθρωπες προσπάθειες να κινητοποιήσουν το ενδιαφέρον των πρώτων. Τα μαθήματα της γενικής παιδείας της τελευταίας τάξης καταδικάστηκαν σε ρόλο διακοσμητικό, εφόσον το κέντρο βάρους έγινε αποκλειστικά η εξεταστέα ύλη και γνώμονας επιτυχίας το φροντιστηριακό μάθημα. Συνέπεια των παραπάνω η εν τοις πράγμασι υποβάθμιση του απολυτηρίου λυκείου. Όλες και όλοι σ' αυτήν την Αίθουσα θα συμφωνήσουμε ότι θέλουμε ένα εθνικό απολυτήριο με αντίκρισμα και ειδικό βάρος. Ως εκ τούτου, το παρόν νομοσχέδιο επιχειρεί να θεραπεύσει τις παραπάνω παθογένειες με τους εξής τρόπους: Πρώτον, στη Β΄ λυκείου δίδεται αποκλειστικά και μόνο ο χαρακτήρας τάξης γενικής παιδείας, καταργώντας τα μαθήματα κατεύθυνσης που λειτουργούσαν ως προπαρασκευαστικό στάδιο για τις εξετάσεις εισαγωγής στο πανεπιστήμιο, συμπαρασύροντας και την εν λόγω τάξη σε φροντιστηριοποίηση και φρενήρη προετοιμασία, πολλές φορές, εξετάσεων και συνεπώς ακυρώνοντας την αποστολή της να προάγει ουσιαστικά τη γενική παιδεία. Δεύτερον, προβλέπεται η δυνατότητα εισαγωγής στην τριτοβάθμια εκπαίδευση χωρίς εξετάσεις, με αποκλειστικό κριτήριο το απολυτήριο του λυκείου. Αρχικά ο αριθμός των τμημάτων ελεύθερης πρόσβασης θα είναι περιορισμένος. Είναι, ωστόσο, ένα πρώτο βήμα που κάνει πράξη το διαχρονικό αίτημα της ελεύθερης πρόσβασης και όταν αναβαθμιστεί το απολυτήριο του λυκείου και καταστεί αξιόπιστο στη συνείδηση της κοινωνίας, ας σχεδιάσουμε προσεκτικά τα επόμενα βήματα επέκτασης της διάταξης. Τρίτον, η Γ΄ λυκείου θα περιλαμβάνει πλέον τα μαθήματα που θα απαιτούνται για την εισαγωγή στην τριτοβάθμια εκπαίδευση, με αύξηση των ωρών διδασκαλίας κάθε μαθήματος στις έξι ώρες, αλλά και με διαφορετικό διδακτικό σχεδιασμό, ούτως ώστε να πραγματώνεται η εμβάθυνση, η καλλιέργεια της κριτικής ικανότητας και η σύνθεση που επιτυγχάνεται διαμέσου της συγγραφής εργασιών που λειτουργούν ως αντίδοτο, μεταξύ άλλων, στη μετωπική διδασκαλία και τη μηχανική αποστήθιση γνώσεων, χωρίς επεξεργασία. Και βεβαίως, υποχρεωτικό μάθημα, ανεξαρτήτως της σχολής που θα επιλέγεται από τον υποψήφιο, θα είναι και το μάθημα της Νέας Ελληνικής Γλώσσας, το οποίο θεραπεύει την ιστορία, τον πολιτισμό, θέματα ταυτότητας και ως εκ τούτου, είναι πολύ σημαντικό. Σε αυτό, λοιπόν, το πλαίσιο χαιρετίζω ως θετική και τη διάταξη που προβλέπει τη σύσταση του Εθνικού Κέντρου Επιμόρφωσης Εκπαιδευτικών, αποκαθιστώντας μετά από πολλά έτη τη χαμένη τιμή του θεσμού της επιμόρφωσης των εκπαιδευτικών. Η επανίδρυση του εν λόγω θεσμού επιμόρφωσης συνεπικουρείται και από την επιστροφή μετά από μια δεκαετία σε μια άλλη κανονικότητα, στην κανονικότητα των μόνιμων διορισμών στη μέση εκπαίδευση. Και ας σημειωθεί για μια ακόμη φορά - αναφέρθηκε από συναδέλφους - ότι έχουν ήδη δρομολογηθεί τεσσερισήμισι χιλιάδες διορισμοί στον πολύπαθο και παραμελημένο χώρο της ειδικής αγωγής. Κυρίες και κύριοι Βουλευτές, υπήρξα πάντα υπέρμαχος της συναίνεσης και της διεξαγωγής δημόσιου διαλόγου με κανόνες και θέσεις σε θέματα παιδείας. Από το 2015 ακούω ένα διαρκές «αριστείας εγκώμιον», που βρίθει κραυγών, αφορισμών, κακόγουστων παρομοιώσεων, fake news και ενίοτε οξύμωρων. Από το 2015 κατακεραυνώνετε τον «μπαλτά στην παιδεία», «το σχολείο της ήσσονος προσπάθειας που νομοθετεί ο ΣΥΡΙΖΑ» και προσφάτως ακούσαμε και «για τον Νέρωνα Υπουργό της Παιδείας που με ρεβανσιστική διάθεση, χωρίς πάθος και σχέδιο παραδίδει το εκπαιδευτικό σύστημα στις φλόγες». Ακούμε τον Αρχηγό της Αξιωματικής Αντιπολίτευσης, μετά από τον αλήστου μνήμης ορισμό των μαθητών ως πελατών, να ορίζει το ελληνικό δημόσιο πανεπιστήμιο ως κέντρο παρασκευής μολότοφ, προσβάλλοντας βαθύτατα το σύνολο της ακαδημαϊκής κοινότητας, τους διδάσκοντες που με ανιδιοτέλεια και αυταπάρνηση κράτησαν όρθια τα δημόσια ιδρύματα, παρέχοντας υψηλής ποιότητας έρευνα και διδασκαλία, με ηρωικές προσπάθειες, σε εποχές που η κυβέρνηση των αρίστων περιέκοπτε δαπάνες για την παιδεία και τα ανώτατα εκπαιδευτικά ιδρύματα αδυνατούσαν να καλύψουν ακόμα και τα λειτουργικά τους έξοδα, αλλά προσβάλλοντας και τους φοιτητές των ελληνικών πανεπιστημίων για τους οποίους βέβαια δεν φείδεται επαίνων όταν διαπρέπουν στο εξωτερικό, θρηνώντας το brain drain, αποκλειστικοί υπεύθυνοι και δημιουργοί του οποίου είστε εσείς όσοι βυθίσατε μια χώρα στην κρίση και τη σύρατε αλυσοδεμένη στα κάτεργα των μνημονίων. Στις κραυγές, λοιπόν, περί άρσης της αριστείας και σχολείων ήσσονος προσπάθειας, στους αφορισμούς περί ισοπέδωσης, τα νομοσχέδια και η εκπαιδευτική πολιτική που εφαρμόστηκε τα τελευταία χρόνια είναι η μόνη απάντηση. Επιτρέψτε μου μερικά δείγματα γραφής. Νομοθετήσαμε και κάναμε πράξη τη διετή προσχολική αγωγή. Νομοθετήσαμε και κάναμε πράξη το ολοήμερο σχολείο. Δώσαμε ιδιαίτερη έμφαση στην ειδική αγωγή, αλλά και την τεχνική εκπαίδευση που αντιμετωπιζόταν ως το παιδί ενός κατώτερου Θεού, διεκδικώντας μάλιστα την παγκόσμια πρωτοτυπία να εξάγουμε γιατρούς και μηχανικούς και να εισάγουμε τεχνίτες. Διότι αναβάθμιση της τεχνικής εκπαίδευσης, παραδείγματος χάριν, είναι τα διετή προγράμματα στα πανεπιστήμια με ελεύθερη πρόσβαση των αποφοίτων των επαγγελματικών λυκείων. Εισάγονται εφεξής ψυχολόγοι στα σχολεία, αρωγοί σε μια γενιά που είναι χαμένη στο διαδίκτυο, η ανέλεγκτη και ακατέργαστη πληροφορία του οποίου ακυρώνει την κρίση και την σκέψη, στο διαδίκτυο που απομονώνει και γίνεται πρόσκομμα στο πνεύμα συλλογικότητας και οδηγεί στον απομονωτισμό και την κατάθλιψη. Μετά από μια δεκαετία αδιοριστίας, προχωρούμε σε μόνιμους διορισμούς στα σχολεία, προσπαθώντας, εάν θέλετε, να κλείσουμε και το ντροπιαστικό για την ιστορία της εκπαίδευσης κεφάλαιο που εποίει την ανάγκη φιλοτιμία και ακούει στο όνομα «αναπληρωτές», ήτοι συναδέλφους που περιφέρονταν και περιφέρονται δυστυχώς απ' άκρη σε άκρη, μαζεύοντας μόρια, χωρίς εργασιακά δικαιώματα - κάποιοι εκ των οποίων κατοχυρώθηκαν πρόσφατα - που ήταν επισφαλείς και ανασφαλείς. Έγιναν, όμως, διορισμοί και επίκεινται φέτος πεντακόσιοι στην τριτοβάθμια εκπαίδευση, διότι το πρόβλημα των ελληνικών πανεπιστημίων για όσες και όσους βιώσαμε και βιώνουμε τη δύσκολη και άνυδρη πραγματικότητά τους δεν είναι η «ανομία», για να χρησιμοποιήσω τον προσφιλή σας όρο, το πρόβλημα συνίσταται στη δραματική υποστελέχωση των ανώτατων εκπαιδευτικών ιδρυμάτων, που νομιμοποιείται με το αίτημά σας για την επαναφορά της αναλογίας του ένα προς πέντε, όταν εμείς επιτύχαμε την επιστροφή σε μια ακόμη κανονικότητα, αυτή του ένα προς ένα, για μια αποχώρηση μια πρόσληψη. Το πρόβλημα, επιπλέον, συνίσταται στην έλλειψη θεσμών που θα προάγουν την έρευνα, την οποία το νομοσχέδιο θεραπεύει με την ίδρυση πανεπιστημιακών ερευνητικών κέντρων και ινστιτούτων, όπως υπαγορεύει, κυριολεξία, ο ενιαίος χώρος εκπαίδευσης. Βεβαίως, θα ήθελα να κάνω και ιδιαίτερη αναφορά στο Ελληνικό Ίδρυμα Έρευνας και Καινοτομίας, το οποίο έδωσε ερευνητική στέγη σε δεκάδες διδάκτορες, μεταδιδάκτορες, ερευνητές. Να επιστρέψω, όμως, στα σχολεία. Κυρίες και κύριοι συνάδελφοι, δεν ακυρώσαμε την αριστεία, αλλά επιχειρήσαμε να κάνουμε άριστα σχολεία για όλους και όχι περίκλειστα κάστρα αριστείας για τους έχοντες και τους κατέχοντες. Όραμά μας το σχολείο ισότητας και ποιότητας, που θα προάγει την παιδεία, αλλά και θα διαμορφώνει ελεύθερους και υπεύθυνους πολίτες με δημοκρατική συνείδηση. Επιτρέψτε μου να κλείσω την ομιλία μου με ένα πολιτικό σχόλιο. Χθες ήταν η μαύρη επέτειος της απριλιανής χούντας να μας υπενθυμίζει πάντα ότι ο αγώνας για τη δημοκρατία, για την υπεράσπιση της δημοκρατίας, είναι ύψιστο χρέος, διότι στην παρούσα συγκυρία πολλαπλασιάζονται οι εχθροί της δημοκρατίας και ο πλανήτης βυθίζεται στο σκοτάδι του ρατσισμού, της μισαλλοδοξίας και της ανάδυσης νεοφασιστικών μορφωμάτων. Η δική μας μελανή, λοιπόν, επέτειος συνέπεσε φέτος με το Πάσχα των καθολικών. Δεν ήταν θεοσταγές αλλά αιμοσταγές στη μακρινή Σρι Λάνκα το Πάσχα των καθολικών και οδήγησε σε εκατόμβες νεκρών, αναβιώνοντας στο hi - tech, πλην βάρβαρο, 21ο αιώνα θρησκευτικούς πολέμους. Ας γίνουν, λοιπόν, τα παραπάνω διαρκείς υπομνήσεις του χρέους μας να εργαστούμε για ένα σχολείο - εργαστήρι δημοκρατίας. Ένα σχολείο δημοκρατίας είναι να σχολείο φιλοξενίας, φίλος ο ξένος και όχι παρίας ή αποσυνάγωγος. Ένα σχολείο δημοκρατίας δεν φράζει την είσοδο στον ξένο, στον σκουρόχρωμο και τον αλλόθρησκο και δεν πετροβολεί τον κάθε Αμίρ που κληρώθηκε να κρατήσει τη σημαία. Είναι ένα σχολείο που χωράει όλους, χωρίς διακρίσεις και αποκλεισμούς, πραγματώνοντας στην καθημερινότητά του το πρώτο άρθρο της Διακήρυξης των Δικαιωμάτων του Ανθρώπου και του Πολίτη, «Όλοι οι άνθρωποι γεννιούνται ίσοι και ελεύθεροι». Είναι ένα σχολείο που διδάσκει πως δεν υπάρχουν περιούσιες φυλές, περιούσια έθνη και περιούσιες θρησκείες, ούτως ώστε να μην ενσταλάζεται το δηλητήριο της μισαλλοδοξίας, που είναι η μαγιά της ακροδεξιάς, σε νέους ανθρώπους, που πριν από λίγο καιρό έμπλεοι πάθους υποστήριζαν και έγραφαν σε τοίχους ότι η δημοκρατία πρόδωσε τη Μακεδονία. Η δημοκρατία ποτέ δεν προδίδει και ο εχθρός της δεν είναι ο λαϊκισμός, όπως διατείνεστε συνάδελφοί της Αξιωματικής Αντιπολίτευσης, επιστρατεύοντας πάντα έναν κενό περιεχομένου όρο διά πάσαν νόσον. Ο εχθρός της δημοκρατίας είναι ένας. Είναι ο φασισμός που καραδοκεί και ξανασηκώνει κεφάλι. Σας ευχαριστώ.
Ευχαριστούμε την κ. Βάκη. Τον λόγο έχει ο κ. Κέλλας από την Κοινοβουλευτική Ομάδα της Νέας Δημοκρατίας για πέντε λεπτά με ανοχή.
Ευχαριστώ, κύριε Πρόεδρε. Κυρίες και κύριοι συνάδελφοι, αρχή Μεγάλης Εβδομάδος σήμερα, Μεγάλη Δευτέρα και η Κυβέρνηση φέρνει στη Βουλή - και, μάλιστα, με τη διαδικασία του επείγοντος - ένα νομοσχέδιο χιλίων εκατόν είκοσι σελίδων και διακοσίων είκοσι έξι άρθρων που αποτελειώνει την εκπαίδευση. Το κακό για σας, καλό, όμως, για την Ελλάδα, είναι ότι Ανάσταση δεν πρόκειται να δείτε. Εξάλλου, δεν την πιστεύετε, κύριε Υπουργέ. Αυτό που οφείλουμε να επισημάνουμε είναι ότι θα θυμόμαστε πάντα τα τρία χαρακτηριστικά που διέπουν το νομοθετικό σας έργο και διακρίνονται και στο πολυνομοσχέδιο. Το πρώτο είναι η κακή νομοθέτηση. Φέρνετε πρόχειρες, αποσπασματικές και ασύνδετες διατάξεις που προκαλούν σύγχυση και επιφέρουν την αποδόμηση της εκπαίδευσης. Δεύτερον, εφαρμόζετε τακτικές που υπονομεύουν τις κοινοβουλευτικές διαδικασίες, οι οποίες συναποτελούν τη βάση της δημοκρατίας μας. Είναι απαράδεκτο αυτό που συνέβη με το παρόν πολυνομοσχέδιο. Προφανώς, φοβάστε τις αντιδράσεις, για αυτό και όλα τα νομοσχέδια που αφορούν την παιδεία, κύριε Υπουργέ - ή σχεδόν όλα τα - , τα φέρνετε με κλειστά σχολεία και κλειστά πανεπιστήμια ή Πάσχα ή καλοκαίρι. Τρίτον, το δόγμα σας «Ή τους τελειώνουμε ή μας τελειώνουν» παραμένει ισχυρό. Αυτό ήταν εμφανές, εξάλλου, σε όλη τη διαδικασία του νομοσχεδίου. Ευτυχώς για την Ελλάδα και τους Έλληνες τελειώνετε! Προχωρείτε σε συγχωνεύσεις πανεπιστημίων και ΤΕΙ χωρίς αξιολόγηση, χωρίς ακαδημαϊκά κριτήρια, ιδρύοντας σχολές και τμήματα με αλληλεπικαλύψεις και χωρίς επαγγελματικά δικαιώματα. Διαλύετε την τεχνολογική εκπαίδευση σε αντίθεση με ό,τι συμβαίνει σε όλον τον δυτικό κόσμο. Από την άλλη πλευρά, βέβαια, αυτό συνάδει με την ιδεολογία σας, ότι τα πανεπιστήμια παρέχουν μόρφωση και δεν είναι απαραίτητη η διασύνδεση με την αγορά εργασίας. Επιδιώκετε, δηλαδή, άνεργους μεν, μορφωμένους δε. Ο Προεδρεύων της Συνόδου των Πρυτάνεων, το Αριστοτέλειο Πανεπιστήμιο Θεσσαλονίκης και το ΤΕΕ διαφωνούν κάθετα, ενώ η Επιστημονική Υπηρεσία της Βουλής υπογράμμισε την ανάγκη της τεκμηρίωσης, της θέσπισης των κανόνων και της αξιολόγησης των δομών σε σχέση με την ένταξη και τη μετατροπή των ΤΕΙ. Και εσείς μεν νομοθετείτε ψηφοθηρικά, όμως πριν μία εβδομάδα που έγιναν οι φοιτητικές εκλογές, η παράταξη της Νέας Δημοκρατίας έφτασε στο 60% περίπου στα πανεπιστήμια και στα ΤΕΙ, ενώ η φοιτητική παράταξη του ΣΥΡΙΖΑ δεν πάτωσε απλά. Πήρε μόλις 1%. Έπεται και συνέχεια με τις ευρωεκλογές και αυτοδιοικητικές εκλογές, όπου, κύριοι Υπουργοί κι αγαπητοί συνάδελφοι της Κυβέρνησης, δεν θα πιστεύετε αυτό που βλέπετε. Το σχέδιό σας είναι ακοστολόγητο. Το Γενικό Λογιστήριο του Κράτους προβλέπει περίπου 20 εκατομμύρια ευρώ, αλλά μόνο για μισθολογικές δαπάνες των διδασκόντων, ενώ οι υπόλοιπες δαπάνες για τη λειτουργία των νέων σχημάτων δεν μπορούν να προβλεφθούν. Το ίδιο, βέβαια, συνέβη και με το Πανεπιστήμιο Θεσσαλίας και με το ΕΚΠΑ και με το Γεωπονικό Πανεπιστήμιο Αθηνών. Περαιτέρω, περιμένουμε απαντήσεις σε συγκεκριμένα ερωτήματα. Πολυτεχνειοποιείτε τις νέες σχολές μηχανικών. Τι θα γίνει με τον αριθμό των εισαγομένων στις νέες πολυτεχνικές σχολές; Θα παραμείνει σταθερός; Θα υπερδιπλασιαστεί; Και σε αυτήν την περίπτωση, κύριε Υπουργέ, πόσους άνεργους μηχανικούς μπορεί να αντέξει αυτή η χώρα, σε ένα επάγγελμα που ούτως ή άλλως ζει δύσκολα; Ιδρύετε Νομική σχολή στην Πάτρα ως αποτέλεσμα συναλλαγής. Το θέμα μας, κύριε Υπουργέ και αγαπητοί συνάδελφοι της Κυβέρνησης, δεν είναι αν θα ιδρύσουμε Νομική σχολή στην Πάτρα, στη Λάρισα ή στα Γιάννενα. Το θέμα μας είναι αν χρειάζεται η χώρα μία ακόμα Νομική σχολή. Και, βέβαια, την απάντηση τη γνωρίζετε όλοι σας σαφέστατα: Όχι. Γνωρίζετε την ανεργία που μαστίζει τον κλάδο. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Την ανοχή σας, κύριε Πρόεδρε. Θα τονίσω, επίσης, εδώ ότι ιδρύεται ΤΕΦΑΑ στον Πύργο της Ηλείας. Γιατί το δίνετε στο Πανεπιστήμιο Πατρών, τη στιγμή που στο Πανεπιστήμιο Πελοποννήσου υπάρχει συναφές αντικείμενο και «τρέχει» από δεκαετίες μάστερ στην Αρχαία Ολυμπία; Συνεχίζω με τη δευτεροβάθμια εκπαίδευση. Κατ' αρχάς, υποβαθμίζετε τα πρότυπα και τα πειραματικά σχολεία, καταργώντας την αυτονομία τους και ορίζοντας ως αποκλειστικό κριτήριο επιλογής των μαθητών την κλήρωση. Παύουν τα σχολεία έτσι να είναι νησίδες αριστείας και έχουμε και εδώ εξίσωση μεν, προς τα κάτω δε. Επί τεσσεράμισι χρόνια φέρατε τη διάλυση τόσο στο γυμνάσιο όσο και στο λύκειο. Και να τα λέω εγώ αυτά. Τα λέει ο Σύλλογος των Εκπαιδευτικών. Τώρα επιτείνετε το πρόβλημα με τις ρυθμίσεις στα ΓΕΛ και στα ΕΠΑΛ, που δεν φέρνουν τίποτα σύγχρονο και λειτουργικό. Φέρατε έναν αχταρμά από ρυθμίσεις από το παρελθόν, προσθέτοντας τις δηλώσεις προτίμησης από τη Β΄ λυκείου και δεσμεύοντας τα παιδιά, ενώ δημιουργείτε και τα τμήματα ελεύθερης πρόσβασης. Πλήρης σύγχυση! Ενώ, επί τρία χρόνια υποστηρίζατε την κατάργηση των πανελληνίων. Θέλω να σταθώ και σε κάτι που καταργεί το ισότιμο της βαθμολογίας. Θα συνυπολογίζεται - όπως λέτε - με συντελεστή 10% ο βαθμός του απολυτηρίου στις πανελλαδικές. Μάλιστα. Τα θέματα, όμως, στις ενδοσχολικές εξετάσεις δεν θα προκύπτουν από τράπεζα θεμάτων. Θα είναι διαφορετικά ανά περιφέρεια. Αυτό δεν καταργεί την ισοτιμία του βαθμού του απολυτηρίου; Πόσο δίκαιο είναι και πόσο συνταγματικό; Σας άκουσα, κύριε Υπουργέ, πριν στον ομιλία σας να ζητάτε τη γνώμη μας για τους διορισμούς των εκπαιδευτικών. Ξέρετε πάρα πολύ καλά, ότι εμείς αυτό το ψηφίσαμε. Να σας ρωτήσω εγώ τώρα; Με το άρθρο 67, παράγραφος 6δ, τακτοποιείτε σε θέσεις Κέντρων Επαγγελματικής Εκπαίδευσης των ΑΕΙ, με πενταετή θητεία και επιμίσθιο, όσους διετέλεσαν περιφερειακοί διευθυντές και διευθυντές εκπαίδευσης. Επιβραβεύετε, δηλαδή, όσους διορίστηκαν με αμφίβολα επιστημονικά προσόντα ή εξελέγησαν από αντισυνταγματικά εκλεκτορικά, όπως αποφάσισε το Συμβούλιο της Επικρατείας. Πόσο πια φωτογραφία για τα δικά σας παιδιά; Και γιατί δεν επιδεικνύετε την ίδια ευαισθησία για τους σχολικούς συμβούλους, που, αν και έχουν πλούσια βιογραφικά, πήγαν στο καλάθι των αχρήστων; Θέλω να αναφερθώ και σε ένα ζήτημα το οποίο η κ. Τζούφη ίσως το γνωρίζει καλύτερα. Κυρία Τζούφη, δημοσιεύματα της γερμανικής εφημερίδας «BILD» ανέφεραν προχθές ότι με απόφαση του Δημοτικού Συμβουλίου του Μονάχου γκρεμίζεται το ελληνικό σχολείο στο Μόναχο και μάλιστα με τη συνυπογραφή και σύμφωνη γνώμη της Ελληνίδας προξένου. Πριν από έναν μήνα, στην επιτροπή εδώ, ο Γενικός Γραμματέας ο κ. Παπαγεωργίου μας είπε ότι έχει επιτευχθεί μια συμφωνία και η οποία θα έρθει στη Βουλή προς κύρωση. Είναι δυνατόν να γκρεμίζεται το σχολείο, χωρίς να έχει γνώση η ελληνική Βουλή και χωρίς να το έχει εγκρίνει; Κυρία Τζούφη, θα ήθελα να μου πείτε κάτι επ' αυτού. Κυρίες και κύριοι συνάδελφοι, η Κυβέρνηση βρίσκεται σε αποδρομή, έχοντας διαλύσει πλήρως την εκπαίδευση. Ο Κυριάκος Μητσοτάκης, ο Πρόεδρός μας, έχει πει ότι όλα είναι θέμα παιδείας, γι' αυτό και η εκπαίδευση αποτελεί έναν από τους βασικούς άξονες του προγράμματός μας για την ανασυγκρότηση της χώρας. Το σχέδιό μας περιλαμβάνει όλα τα απαραίτητα μέτρα που θα συμβάλουν στον εκσυγχρονισμό και των τριών εκπαιδευτικών βαθμίδων. Στόχος είναι να διασφαλίσουμε στα παιδιά μας τα απαραίτητα γνωστικά εφόδια για το μέλλον τους, σε ένα εκπαιδευτικό περιβάλλον ασφάλειας και ελευθερίας. Εμπιστευόμαστε την δημόσια εκπαίδευση. Εμπιστευόμαστε τον Έλληνα εκπαιδευτικό, που θα είναι συνοδοιπόρος μας την επόμενη μέρα. Με ανοιχτούς ορίζοντες και χωρίς αποκλεισμούς θα φέρουμε την ελπίδα και την προοπτική στον τόπο μας. Σας ευχαριστώ.
Ευχαριστούμε τον κ. Κέλλα. Τον λόγο έχει ο κ. Γεωργαντάς και αμέσως μετά ο κ. Μάρδας. Ορίστε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, πριν μπω στο θέμα του νομοσχεδίου, επειδή ακούσαμε τον κ. Πολάκη, τον Αναπληρωτή Υπουργό Υγείας, να αναπτύσσει μια τροπολογία, είμαι υποχρεωμένος να πω ότι θεωρώ τουλάχιστον απαράδεκτο το περιεχόμενο της τροπολογίας αυτής, με βάση το οποίο οι υπάλληλοι του Υπουργείου Υγείας, που είναι υπόχρεοι ουσιαστικά για το δημοσιονομικό έλεγχο στις οικονομικές υπηρεσίες, θα ευθύνονται μόνο για δόλο και βαριά αμέλεια. Μα, βεβαίως και θα ευθύνονται για δόλο και βαριά αμέλεια. Αυτό δεν μπορεί κανείς να το αποκλείσει, ούτε βεβαίως μπορεί κανείς να νομοθετήσει και να αποκλείσει αυτά που ο Υπαλληλικός Κώδικας προβλέπει για τον δόλο και τη βαριά αμέλεια. Όμως, ξέρετε τι συμβαίνει στο Υπουργείο Υγείας και στις υπηρεσίες του; Επειδή έχουμε πάρα πολλές τροπολογίες από την πλευρά του Υπουργείου Υγείας για να νομιμοποιηθούν εντάλματα πληρωμών μη νόμιμα και επειδή έχουν αρνηθεί οι υπάλληλοι να τα υπογράψουν, γιατί είναι συνεχόμενο αυτό το οποίο γίνεται, έρχεται σήμερα μια τροπολογία για να καλύψει δήθεν αυτούς τους υπαλλήλους. Εγώ εφιστώ την προσοχή όλων όσοι υπογράφουν εντάλματα για νομιμοποιήσεις πληρωμών οι οποίες είναι αντίθετες σε κάθε αρχή του δημόσιου λογιστικού. Αυτό απλά ως μια μικρή παρατήρηση. Κύριε Υπουργέ, πάντα στη Βουλή υπήρχε το προηγούμενο στα θέματα του Υπουργείου Παιδείας να επιδιώκεται μια σύγκλιση και μια συναίνεση. Πάντα, όλες οι πολιτικές δυνάμεις επιχειρούσαν να βγάλουν έξω από την πολιτική αντιπαράθεση τα αντικείμενα της παιδείας, της εκπαίδευσης και πολλές φορές υπήρχαν μεγάλες συγκλίσεις μέσα σε αυτήν τη Βουλή σε περιόδους που σε όλα τα άλλα πεδία υπήρχε έντονη αντιπαράθεση. Δεν ξέρω πώς τα καταφέρατε και φέρνετε ένα νομοσχέδιο στο οποίο είναι όλοι αντίθετοι. Και δεν είναι αντίθετοι μόνο οι πολιτικοί σχηματισμοί, είναι αντίθετη η ακαδημαϊκή κοινότητα, είναι αντίθετη η ίδια η κοινωνία, είναι αντίθετοι οι φορείς και πραγματικά δεν ξέρω τι συμπέρασμα βγαίνει από όλη αυτήν την προσπάθεια που κάνατε για αυτήν την παρέμβαση στα θέματα της τριτοβάθμιας ιδίως εκπαίδευσης. Εγώ, επιχειρώντας να πιάσω ένα τμήμα του νομοσχεδίου, ασχολήθηκα λίγο με το ζήτημα της κατάργησης των ΤΕΙ ουσιαστικά, της συγχώνευσης ή απορρόφησής τους - πείτε το όπως θέλετε - ή της αλλαγής της ονομασίας τους, όπως λένε κάποιοι άλλοι. Εκεί πέρα πραγματικά διαπιστώνει κάποιος - και το διαπιστώνει στην πράξη - ότι δεν υπήρχαν στοιχεία, κριτήρια αντικειμενικά, τα οποία να αξιολογηθούν και τα οποία να ισχύουν σε κάθε περίπτωση ως γενικοί κανόνες και με βάση αυτούς να διαμορφωθεί ένα νέο πεδίο, έτσι όπως εσείς έχετε δικαίωμα να το οραματίζεστε. Αντί για την ύπαρξη και την εφαρμογή τέτοιων ενιαίων κανόνων, κριτηρίων αξιολόγησης, μελετών βιωσιμότητας, μελετών σκοπιμότητας, αξιολόγησης των υφιστάμενων δομών που λειτουργούν με τα αποτελέσματα τα οποία έχουν, βλέπουμε κάποιες παρεμβάσεις οι οποίες δεν έχουν καμμία λογική. Και θα σας πω ένα απλό παράδειγμα, για να γίνει αυτό κατανοητό στους συναδέλφους: Επισκεφτήκατε πριν από έναν χρόνο το Τμήμα του Σχεδιασμού Ετοίμων Ενδυμάτων του ΤΕΙ Κιλκίς. Είναι ένα τμήμα μόνο, παράρτημα του ΤΕΙ Κεντρικής Μακεδονίας, το οποίο λειτουργεί με μεγάλη επιτυχία. Και λέω μεγάλη επιτυχία αξιολογώντας τη μεγάλη απορρόφηση των πτυχιούχων, δηλαδή 68% απορρόφηση στην αγορά των πτυχιούχων αυτού του ΤΕΙ, το οποίο όμως είχε πάντα ένα αίτημα το οποίο νομίζω ότι συνάδει και με τα ακαδημαϊκά κριτήρια τα οποία θέτετε εσείς με βάση την αιτιολογική σας έκθεση. Ποιο είναι αυτό; Να μην υπάρχει ένα τμήμα μόνο του. Καταλαβαίνουμε πολύ καλά ότι ένα τμήμα μόνο του, χωρίς την ύπαρξη μιας σχολής, δεν μπορεί να πληροί εκείνα τα ακαδημαϊκά κριτήρια τα οποία είναι αναγκαία. Εδώ, λοιπόν, κάνετε το εξής: Ενώ έχουμε ένα υπερσύγχρονο κτήριο, το οποίο παραδόθηκε πριν από έναν χρόνο, ήταν χρηματοδοτούμενο από την Ευρωπαϊκή Ένωση, με έξι χιλιάδες τετραγωνικά μέτρα ωφέλιμο χώρο, έχουμε μόνο ένα τμήμα, με όλα τα εξάμηνα μόνο τετρακόσιους φοιτητές, όταν οι ανελαστικές δαπάνες αυτού του κτηρίου - που εσείς λέτε μέσα ότι τις περιορίζετε συνολικά - είναι σταθερές. Και τι ζητήσαμε; Το αυτονόητο: Να υπάρξει ένα δεύτερο τμήμα. Και όχι μόνο δεν δημιουργήθηκε ένα άλλο επιπλέον τμήμα, αλλά καταργείται τμήμα με απόλυτα συναφές αντικείμενο, όπως είναι αυτό της Δράμας, Αρχιτεκτονικής Εξωτερικού Τοπίου. Το καταργείτε, ενώ δεν το θέλουν οι Δραμινοί. Από τη στιγμή που βλέπω ότι είστε αποφασισμένοι προς αυτήν την κατάργηση - δεν ξέρω για ποιον λόγο - , δεν θα ήταν συνεπές προς την αιτιολογική σας έκθεση, προς το πνεύμα του νόμου σας, όπως ακριβώς το λέτε, προς τη βιωσιμότητα ιδιαιτέρως των μικρών ιδρυμάτων, προς την εξοικονόμηση δημοσίων πόρων, προς την καλύτερη αξιοποίηση των υπαρχουσών υποδομών, δεν θα ήταν εύκολα αντιληπτό από όλους μας ότι αυτό το δεύτερο τμήμα που έχει ακριβώς συναφές αντικείμενο - και αυτό είναι το δικό μας σχέδιο - να δημιουργηθεί μια σχολή σχεδιασμού και να έρθει και αυτή στο Κιλκίς; Το λέω ως παράδειγμα. Ο καθένας μπορεί να έχει ένα τέτοιο παράδειγμα στον τόπο του. Εγώ μέσα από αυτήν την περιγραφή που κάνω θέλω να σας αποδείξω ότι ουσιαστικά δεν υπήρχαν αντικειμενικά ομοιόμορφα γενικά κριτήρια με τα οποία να αξιολογηθούν όλες αυτές οι δομές ανά την Ελλάδα. Αυτό, λοιπόν, το δεύτερο τμήμα που θα μπορούσε να είναι στο Κιλκίς για να αξιοποιηθεί ένα τεράστιο κτήριο, για να έχουμε εκείνα τα ακαδημαϊκά κριτήρια τα οποία πρέπει να χαρακτηρίζουν τέτοιες προσπάθειες, δεν το έχετε κάνει. Με αυτόν τον τρόπο αυτοακυρώνεστε στην πρόθεση την οποία μπορεί ευλόγως να νομίζετε ότι την υπερασπίζεστε με το συγκεκριμένο νομοσχέδιο και βεβαίως νομίζω ότι παρόμοια παραδείγματα, όπως άκουσα, υπάρχουν παντού σε όλη την Ελλάδα. Αυτό δίνει ένα βήμα σε όλους μας να πούμε ότι είναι αντικείμενο παζαρέματος, πολιτικών συμφωνιών ή δεν ξέρω τι άλλο, το αποτέλεσμα αυτού του νέου χάρτη τον οποίο βλέπουμε. Αυτό το τμήμα - και πρέπει να το πω - το οποίο είναι αντίστοιχο με ένα τμήμα των Σερρών, αποτελεί σχολή - και είναι το μοναδικό στην Ελλάδα - με δύο μόνιμους καθηγητές. Είναι δύο τμήματα, μία σχολή, δύο μόνιμοι καθηγητές. Αυτό είναι με βάση την αναδιάρθρωση, την αναδιάταξη του σχεδίου, του στόχου που έχετε για την τριτοβάθμια εκπαίδευση στη χώρα; Αν είναι αυτό, πραγματικά να μου το πείτε, «το καταφέραμε, αφήσαμε μία σχολή με δύο καθηγητές». Κυρίες και κύριοι συνάδελφοι, ολοκληρώνοντας, είναι λυπηρό πράγματι που σε ένα νομοσχέδιο για την παιδεία δεν καταφέραμε να βρούμε κάποιες συγκλίσεις. Και πάντα η ευθύνη, κύριε Υπουργέ, είναι αυτουνού ο οποίος παίρνει τη νομοθετική πρωτοβουλία και των συγκλίσεων και των συνεργειών, όπως το αναφέρετε εδώ, τις οποίες πραγματικά επιδιώξατε. Ενώ ο τίτλος του νομοσχεδίου σας είναι «Συνέργειες ανάμεσα στα ιδρύματα», δεν καταφέρατε αυτό το οποίο είναι αναγκαίο για οποιοδήποτε νομοσχέδιο, να υπάρχει μια σύγκλιση μέσα στο Κοινοβούλιο και μια συνεννόηση και αποδοχή αυτού από την ακαδημαϊκή κοινότητα. Άρα, είναι βέβαιο ότι αυτό θα αποτύχει. Ευτυχώς, όμως, για όλους δεν θα προλάβει να ξεκινήσει η υλοποίησή του, γιατί θα το αλλάξει η επόμενη κυβέρνηση. Ευχαριστώ, κύριοι συνάδελφοι.
Τον λόγο έχει ο κ. Μάρδας από την Κοινοβουλευτική Ομάδα του ΣΥΡΙΖΑ και αμέσως μετά η Υφυπουργός κ. Τζούφη. Έχετε πέντε λεπτά, κύριε συνάδελφε, με σχετική ανοχή.
Κύριε Πρόεδρε, κυρίες και κύριοι, σύμφωνα με την Παγκόσμια Τράπεζα, 105 εκατομμύρια άνθρωποι θα χάσουν τη δουλειά τους το 2022- και θα ζούμε βέβαια - , ενώ 300 εκατομμύρια νεοεισερχόμενοι δεν θα βρίσκουν εργασία. Το 2030, με την επέλαση των ρομπότ στην αγορά της εργασίας, εκτιμάται πως θα χαθούν οκτακόσια εκατομμύρια θέσεις εργασίας, που δεν πρόκειται να δημιουργηθούν από τις ανάγκες παραγωγής των ρομπότ. Κατανοείτε λοιπόν, όλοι σας τη σημασία της εκπαίδευσης σε αυτόν τον κυκεώνα που έρχεται. Σήμερα έχουμε ένα νέο νομοσχέδιο, που αφορά την ανώτατη και δευτεροβάθμια εκπαίδευση. Αυτό επιδιώκει να βελτιώσει την υφιστάμενη κατάσταση, όπως και πράγματι την βελτιώνει, κλείνοντας έναν κύκλο αλλαγών. Το ζητούμενο όμως είναι η βελτίωση ενός λειτουργούντος εδώ και δεκαετίες συστήματος παραγωγής γνώσεων ή η εκ βάθρων οικοδόμηση ενός νέου συστήματος; Η επιστημονική έρευνα αναθεωρεί θέσεις που θεωρούνται πλέον παρωχημένες και οι οποίες είναι μακράν των λύσεων που απαιτούνται για την παιδεία. Πολλές απόψεις που φαίνονται λοιπόν ως κυρίαρχες σήμερα κινούνται σε μια πεπατημένη, η οποία συχνά δεν λαμβάνει κατά νου τις λεγόμενες «σύγχρονες τάσεις». Η παραδοσιακή προσέγγιση της αριστείας, παραδείγματος χάριν, με την ύπαρξη πρότυπων σχολείων όπου συγκεντρώνονται οι καλοί μαθητές, αμφισβητείται πια από την επιστήμη. Αυτό απέδειξε, εκτός των άλλων, και πρόσφατη εκτεταμένη έρευνα, το 2015, του Βρετανικού Υπουργείου Παιδείας και πιο συγκεκριμένα έρευνα της εταιρείας εκπαιδευτικών αναλύσεων «SchoolDash». Το εκπαιδευτικό μας σύστημα είναι μια αέναη διαδικασία διαρκών επισκευών εδώ και πενήντα χρόνια. Συνεχίζουμε να εκπαιδεύουμε τα παιδιά μας για το πώς να γίνουν καλοί καταναλωτές γνώσεων, αντί να τους μαθαίνουμε να παράγουν γνώση. Τα παιδιά μας όμως, για να επιβιώσουν στο σύγχρονο κόσμο, έχουν ανάγκη από εκπαίδευση που να ενθαρρύνει την καινοτομία, την πρωτοτυπία στη θέση της ομοιομορφίας και τη στερεότυπη σκέψη. Έχουν ανάγκη από μια εκπαίδευση σε όλες τις βαθμίδες, που θα τα κάνει να μαθαίνουν, να επινοούν και να δημιουργούν, μέσα από την καινοτόμα σκέψη, την υψηλή αισθητική, τις τέχνες σε συνδυαστική σκέψη ως προς τη διαχείριση της πληροφορίας, αποφεύγοντας έτσι την αποστήθιση. Όλα αυτά απαιτούν ένα εκπαιδευτικό σύστημα, που να μην ασφυκτιά κάτω από αυστηρά αναχρονιστικά συστήματα επιτήρησης σαν κι αυτά που χτίστηκαν εδώ και δεκαετίες. Ως προς την ανώτατη εκπαίδευση, η ανάγκη για επιβίωση των φοιτητών μας προσαρμόζει τη γνώση στις ανάγκες της επαγγελματικής τους πορείας. Από την άλλη όμως, πέραν των ανωτέρω τεχνικών γνώσεων, αναδεικνύεται στο πλαίσιο της 4ης Βιομηχανικής Επανάστασης η ανάγκη για έμφαση στις ανθρωπιστικές σπουδές, γιατί η τεχνολογική ανάπτυξη και η παγκοσμιοποίηση απαντώνται μόνο με τη συγκροτημένη ανθρώπινη ηθική, έτσι ώστε να μην οδηγηθούμε σε απάνθρωπες κοινωνίες. Η εκπαίδευση, υπενθυμίζω, είναι η έκφραση του σχεδιασμού του μέλλοντος της οικονομίας. Δεν είναι ο υπηρέτης των αποτυχιών και των στρεβλώσεών της. Πέραν όμως των όσων προαναφέρθηκαν και αποτελούν επανάσταση στην παιδεία, μια επανάσταση που δεν απαιτεί πολλά χρήματα, επιβάλλεται η αποδοχή και η υιοθέτηση σύγχρονων τάσεων εκπαίδευσης που πλάθουν ολοκληρωμένους χαρακτήρες μαθητών, δυναμώνουν το εύρος των γνώσεων και δυνατοτήτων των διδασκόντων και απελευθερώνουν το εκπαιδευτικό σύστημα και ιδίως τους διδάσκοντες - δεν είναι εχθροί μας οι διδάσκοντες - από τις αυστηρές νόρμες επιτήρησης και τυπολατρίας. Αυτές οι νόρμες, με τη σειρά τους, έχουν δημιουργήσει μια απερίγραπτη γραφειοκρατία εδώ και μισό περίπου αιώνα. Χρειάζονται μόνο ευέλικτα συστήματα εποπτείας, με σκοπό τη διαρκή προαγωγή του εκπαιδευτικού συστήματος και της δυναμικής που αναπτύσσει. Στο σύνολο των στόχων αυτών, η πρόταξη του ελληνικού πολιτισμού ας γίνει κεντρική επιλογή μας. Αυτό μπορεί να πραγματοποιηθεί με την ίδρυση μιας σχολής με αντικείμενο την ελληνική ιστορία, τον πολιτισμό και τη φιλοσοφία, με φοιτητές μόνο αλλοδαπούς και με διδασκαλία φυσικά των μαθημάτων στα ελληνικά. Θα πλημμυρίσουμε από νέα παιδιά, λάτρεις της ιστορίας μας, που εύλογα θα είναι οι μελλοντικοί πρέσβεις της Ελλάδας. Τα όποια εκπαιδευτικά συστήματα εφαρμόστηκαν στη χώρα, παρά τις αδυναμίες τους και λειτουργώντας χωρίς συστήματα αριστείας, έχουν δημιουργήσει ένα σύνολο Ελλήνων που διαπρέπουν τόσο στη χώρα όσο και σε κάθε γωνιά του πλανήτη, διδάσκουν σε πανεπιστήμια, διακρίνονται στην έρευνα, κτίζουν ισχυρές ελληνικές κοινότητες, κερδίζουν την εκτίμηση και τον σεβασμό των χωρών στις οποίες δραστηριοποιούνται. Ας πάρουμε ό,τι χρήσιμο υλικό έχουν αφήσει όλα τα συστήματα και ας χτίσουμε ένα νέο, σε συνεννόηση πια και λειτουργώντας χωρίς εμμονές για την εκ βάθρων οικοδόμηση ενός νέου εκπαιδευτικού συστήματος. Στο πλαίσιο αυτό να επιδιωχθεί μια νέα ισορροπία ανάμεσα στην υψηλού επιπέδου πανεπιστημιακή και τεχνική - τεχνολογική ανώτερη εκπαίδευση, καθώς η δεύτερη διαχρονικά διαταράσσεται, εξασθενώντας μέσω των ακατάλληλων ρυθμίσεων που άρχισαν από το 2001. Αυτό αξίζει να το κάνουμε, όχι τόσο για εμάς, αλλά για τα παιδιά και τα εγγόνια μας. Κλείνοντας, υπενθυμίζω αυτό που είπε ο Νέλσον Μαντέλα, ότι «η εκπαίδευση είναι το πιο ισχυρό όπλο που μπορεί κάποιος να χρησιμοποιήσει για να αλλάξει τον πλανήτη». Σας ευχαριστώ.
Ευχαριστούμε τον κ. Μάρδα και για την οικονομία στον χρόνο. Τον λόγο έχει η Υφυπουργός Παιδείας, Έρευνας και Θρησκευμάτων κ. Τζούφη για πέντε λεπτά, με σχετική ανοχή.
Ευχαριστώ. Θα ήθελα δύο - τρία λεπτά περισσότερα, γιατί υπάρχουν κομμάτια του νομοσχεδίου που είναι της αρμοδιότητας και για τα οποία δεν έχει γίνει αναφορά. Θα ήθελα να πω και κάποια γενικότερα.
Μάλιστα. Έχετε τον λόγο.
Κύριε Πρόεδρε, αγαπητοί συνάδελφοι, είναι προφανές ότι το νομοσχέδιο αυτό είναι συνέχεια της ευρείας δημοκρατικής μεταρρύθμισης που έχουμε ξεκινήσει στον χώρο της παιδείας. Επίσης είναι γεγονός, παρά τις αντιδράσεις, ότι υπήρξε και έντονη και ζωντανή διαβούλευση, που μάλιστα αποκρυσταλλώθηκε στις συνεδριάσεις της Επιτροπής Μορφωτικών την προηγούμενη εβδομάδα και ειδικότερα στη συνεδρίαση με τους φορείς. Θα ήθελα να ξεκινήσω αναφερόμενη σε κάποιες διατάξεις που είναι μέσα και για τις οποίες δεν έγινε ιδιαίτερη συζήτηση, όπως είναι των Γενικών Αρχείων του Κράτους. Τα Γενικά Αρχεία του Κράτους ανήκουν σε εκείνους τους φορείς και οργανισμούς που λειτουργούν αθόρυβα και αποτελεσματικά και βρίσκονται εκτός δημοσιότητας. Ήδη από το 1914 επιτελούν σημαντικότατο έργο για να διασώσουν δημόσια και ιδιωτικά έγγραφα, να διαχειριστούν την πληροφορία, αλλά και τους τομείς της ιστορικής έρευνας, της πολιτιστικής δράσης, της διοικητικής πληροφόρησης και της εξυπηρέτησης του πολίτη. Το πλαίσιο λειτουργίας τους έχει αναθεωρηθεί δύο φορές, το 1939 και τελευταία φορά το 1991. Επομένως, σήμερα, μετά από είκοσι οκτώ ολόκληρα χρόνια, είναι προφανές ότι υπάρχει αναγκαιότητα αλλαγής και επικαιροποίησης του πλαισίου τους. Πρέπει να σας πω ότι αυτά που προτείνονται και είναι μέσα στο νομοσχέδιο ήταν αποτέλεσμα μιας μακράς και παραγωγικής διαβούλευσης, τόσο με την ηγεσία των Γενικών Αρχείων του Κράτους όσο και με τον σύλλογο των εργαζομένων, οι οποίοι είπαν στην δημόσια διαβούλευση ότι έγινε αποδεκτό το μεγαλύτερο μέρος των προτάσεών τους. Τι αλλάζει; Επικαιροποιείται η διοικητική διάρθρωση της υπηρεσίας σύμφωνα και με τις καινούργιες δομές του «ΚΑΛΛΙΚΡΑΤΗ», αναβαθμίζονται σε επίπεδο τμήματος τοπικά αρχεία με μεγάλη ιστορική σημασία σε εθνικό επίπεδο, αναβαθμίζεται ο ρόλος της κεντρικής υπηρεσίας, καθορίζονται οι αρμοδιότητες και τα καθήκοντα του γενικού διευθυντή, ενθαρρύνεται η εξωστρέφεια, με ειδική διεύθυνση που θα διαχειρίζεται τα θέματα προβολής και επικοινωνίας. Μιλάμε για στελεχιακή αναβάθμιση του προσωπικού, μέσω της πρόσληψης καταρτισμένων επιστημόνων. Και βέβαια, για μια εύρυθμη συνεργασία των γενικών αρχείων με το ευρύτερο δημόσιο, τους εκκλησιαστικούς φορείς και τους λοιπούς κατόχους αρχείων και πώς θα προστατεύονται τα αρχεία και το αρχειακό υλικό. Στην εποχή μας, θα μου επιτρέψετε να πω, που κατακλυζόμαστε από τη διασπορά ψεύτικων ειδήσεων, όχι μόνο για θέματα καθημερινότητας, αλλά και για καίρια ιστορικά και κοινωνικά ζητήματα, οφείλουμε ως πολιτεία να θωρακιστούμε και να αναζητήσουμε τις βέλτιστες πρακτικές για την ανάδειξη των αντικειμενικών εκείνων ιστορικών στοιχείων που απαλείφουν κάθε αμφιβολία και αμφισημία ειδικότερα σήμερα, πενήντα δύο χρόνια από την κήρυξη της στρατιωτικής δικτατορίας της 21ης Απριλίου του 1967. Οι φήμες αναπτύσσονται και εξαπλώνονται, όταν τους επιτρέπεται, ενώ γίνονται εργαλείο προπαγάνδας, όταν δεν υπάρχει επιστημονικός και κοινωνικός έλεγχος. Τα ΓΑΚ μπορούν να παίξουν καίριο ρόλο στην αντιστροφή αυτής της κατάστασης, αναδεικνύοντας και αναλύοντας τα ιστορικά δεδομένα. Ίσως γι' αυτό καταψηφίζει σήμερα και η Χρυσή Αυγή τα συγκεκριμένα άρθρα. Η πρόσβαση όλων στον αρχειακό πλούτο έχει τις προϋποθέσεις να εξαλείψει πάθη δεκαετιών, δημιουργώντας μια καινούργια κουλτούρα συνεννόησης και αλληλοσεβασμού. Το δεύτερο θέμα, στο οποίο θέλω να αναφερθώ, είναι οι ρυθμίσεις που υπάρχουν για τα επαγγελματικά λύκεια. Να πω εδώ ότι για την Κυβέρνηση αποτελεί σημαντική προτεραιότητα η επαγγελματική εκπαίδευση και αυτό καταγράφεται και αποτυπώνεται από το σύνολο των αλλαγών και των μεταρρυθμίσεων που έχουν δρομολογηθεί από το 2016 και μετά. Να υπενθυμίσω ότι το πρώτο μέτρο ήταν η επαναφορά του δύο χιλιάδων πεντακοσίων εκπαιδευτικών που είχαν οδηγηθεί σε καθεστώς διαθεσιμότητας επί υπουργίας του κ. Μητσοτάκη και η επαναλειτουργία όλων των κατηργημένων ειδικοτήτων και τομέων των ΕΠΑΛ. Επομένως, αγαπητή εισηγήτρια της Νέας Δημοκρατίας, εμείς ή εσείς απαξιώνετε τα ΕΠΑΛ; Επιπλέον, ολοκληρώθηκε ένας λεπτομερής στρατηγικός σχεδιασμός για την ποιοτική αναβάθμιση και ενίσχυση του επαγγελματικού λυκείου και γι' αυτό όλο και περισσότεροι μαθητές επιλέγουν το επαγγελματικό λύκειο, με αύξηση του δυναμικού 8% στα ημερήσια και 13% στα εσπερινά επαγγελματικά λύκεια. Επιπλέον, εγκρίθηκαν χίλια πεντακόσια ολιγομελή τμήματα σε όλη τη χώρα με τετρακόσια τριάντα από αυτά να εξυπηρετούν ανάγκες από έναν έως πέντε μαθητές, ελαττώνεται ο αριθμός των μαθητών στην Γ΄ λυκείου, δημιουργήθηκε το τριετές εσπερινό λύκειο, που ήταν αίτημα των εργαζομένων από το 1980. Και βεβαίως, δεν μπορώ να ακούω εδώ από τη Νέα Δημοκρατία ότι μετά το απολυτήριο τα παιδιά που είναι απόφοιτοι των ΕΠΑΛ δεν θα έχουν ελεύθερη πρόσβαση. Πρώτα από όλα, νομίζω ότι η Νέα Δημοκρατία δεν πιστεύει στην ελεύθερη πρόσβαση, δεδομένου ότι στο πρόγραμμά της υποστηρίζει την παραμονή του υπάρχοντος συστήματος και επιπλέον λέει ότι ο αριθμός των εισακτέων στα ανώτατα εκπαιδευτικά ιδρύματα πρέπει να αποφασίζεται από τα ίδια τα ιδρύματα που διαχρονικά εισηγούνται πολύ μικρότερους αριθμούς και μάλιστα να ανεβάζουν τη βάση ανάλογα με τις ανάγκες τους. Άρα, ένα το κρατούμενο, δεν πιστεύει στην ελεύθερη πρόσβαση. Δεύτερο το κρατούμενο, τα παιδιά τα οποία θα παίρνουν το απολυτήριο των ΕΠΑΛ θα μπορούν όλα, χωρίς εξετάσεις, ελεύθερα, να μπαίνουν σε αυτά τα καινούργια διετή προγράμματα, τα οποία θα οδηγούν σε επαγγελματικά δικαιώματα επιπέδου 5. Από την άλλη μεριά, λέει το Κομμουνιστικό Κόμμα Ελλάδας για δουλειά χωρίς δικαιώματα. Η μαθητεία, η οποία και αυτή αφορά ενήλικες μαθητές, έχει αγκαλιαστεί και έχουμε αύξηση κατά 33%, συνοδεύεται από αύξηση του μισθού των παιδιών με την κατάργηση του υποκατώτατου και την αύξηση του κατώτατου κατά 27%, με εξετάσεις πιστοποίησης που γίνονται δωρεάν, με επαγγελματικά δικαιώματα επιπέδου 5. Πρόσφατα δημοσιεύσαμε σε ΦΕΚ και τα επαγγελματικά δικαιώματα αυτών των παιδιών. Επομένως, γίνεται μια σοβαρή και συνειδητή προσπάθεια μέσα στο νομοσχέδιο. Δημοσιεύουμε και διατάξεις από τις οποίες, επειδή έχει αλλάξει η δομή του περιεχομένου των ΕΠΑΛ, προκύπτει ότι υπάρχει και μείωση του εξεταστικού φόρτου περίπου κατά 55% με 66%. Τελευταίο που ειπώθηκε από τη Νέα Δημοκρατία: Χάνονται, λέει, σχολές και αντικείμενα. Ούτε σχολές χάνονται ούτε αντικείμενα. Με τροπολογία που έχει κατατεθεί ρυθμίζεται το ποσοστό πρόσβασης των αποφοίτων των ΕΠΑΛ στα πανεπιστήμια και με τις αλλαγές που έχουν και την αναδιαμόρφωση του ειδικού ποσοστού θα μπορούν σε ίδιο αριθμό θέσεων οι απόφοιτοι των ΕΠΑΛ να διεκδικούν θέσεις με τις πανελλαδικές εξετάσεις 10% επί του συνόλου των θέσεων για τις κατευθύνσεις και τα τμήματα που είναι συναφή και 5% του συνόλου των θέσεων για τις υπόλοιπες σχολές, ενώ το 20% θα μείνει για την ΑΣΠΑΙΤΕ και τις Ανώτερες Σχολές Τουριστικής Εκπαίδευσης. Το τρίτο σημείο στο οποίο θα ήθελα να αναφερθώ είναι το θέμα της ελληνόγλωσσης εκπαίδευσης στο εξωτερικό. Έχει υπάρξει επικαιροποιημένο νομοθετικό πλαίσιο, είχε υπάρξει έγκαιρη απόσπαση εκπαιδευτικών στα σχολεία της ελληνόγλωσσης εκπαίδευσης, Μάλιστα, έχουν και αυξημένο αριθμό μαθητών για λόγους που είναι γνωστοί και προφανείς. Υπήρξε νομοθέτηση να διατηρείται η οργανική θέση των εκπαιδευτικών που αποσπώνται και τώρα, αναγνωρίζοντας τις αυξημένες εκπαιδευτικές ανάγκες και βγαίνοντας από το μνημονιακό πλαίσιο, με αύξηση των διαθέσιμων πόρων, είμαστε σε θέση να ενισχύσουμε οικονομικά τους εκπαιδευτικούς στο εξωτερικό. Με το άρθρο 221 παρατείνουμε την καταβολή του επιμισθίου του επιδόματος εξωτερικού για ένα έτος, δηλαδή το επιμίσθιο θα καταβάλλεται για τέσσερα έτη, ρύθμιση που θα έχει ισχύ από την επόμενη σχολική χρονιά. Βεβαίως, στη συνέχεια θα πρέπει να μιλήσουμε και για τις ποιότητες της εκπαίδευσης και για το περιεχόμενο των σπουδών. Είναι μια διαδικασία ανοιχτή, στην οποία έχουμε ξεκινήσει με την ανάπτυξη σχέσεων εμπιστοσύνης με τις ελληνικές κοινότητες και τους φορείς του εξωτερικού σε επίπεδο εκπαιδευτικής διαδικασίας. Θα ήθελα να τελειώσω, γιατί προέρχομαι από την τριτοβάθμια εκπαίδευση, - έχει πει πολλά και η εισηγήτρια μας και οι άλλοι ομιλητές και ο ίδιος ο Υπουργός - με δύο μόνο παρατηρήσεις: Πρώτη παρατήρηση την οποία θα ήθελα να κάνω είναι ότι, παρά τις φωνές της Αντιπολίτευσης, οι οποίες διαχρονικά συνοδεύονται από την καταστροφολογική θέση για τα δημόσια πανεπιστήμια και την υποτιθέμενη ανάγκη για την ίδρυση των ιδιωτικών πανεπιστημίων, η ευρωπαϊκή πρακτική από το 2009 και σίγουρα μετά τη Σύνοδο του Γκέτεμποργκ το 2016 είναι η συγκρότηση πολυδύναμων πανεπιστημίων. Σε αυτήν την κατεύθυνση προχωρούμε. Ξέρουμε ότι χρειάζεται υπομονή και χρόνος για να αποδώσει ο σχεδιασμός μας. Βεβαίως, εγώ συμμερίζομαι ότι χρειάζονται και σκληρές προσπάθειες των ανθρώπων που υπηρετούν το πανεπιστήμιο και των πανεπιστημιακών αρχών που έχουν στην πλειοψηφία τους αγκαλιάσει το εγχείρημα, που δικαιούνται να εκφράζουν και επιφυλάξεις για τους τρόπους και τους χρόνους υλοποίησης, δεν αμφισβητούν, όμως, στην πλειοψηφία τους ότι οι συνέργειες αυτές είναι η μοναδική λύση, ακαδημαϊκά και επιστημονικά. Από την άλλη μεριά, η Αξιωματική Αντιπολίτευση έχει μακιγιαρισμένη ατζέντα. Θα μου επιτρέψετε να πω, το είπε και η Κοινοβουλευτική μας Εκπρόσωπος, ότι είναι άκρως επικίνδυνο και υπονομευτικό να λέμε ότι τα τριτοβάθμια ιδρύματα είναι κέντρα ανομίας, τρομοκρατών και εμπόρων ναρκωτικών. Το ατόπημα αυτό το έπραξε και πάλι ο Αρχηγός της Αξιωματικής Αντιπολίτευσης σε ομιλία του στην Κύπρο. Για εμάς η ουσιαστική αναβάθμιση του δημόσιου πανεπιστημίου είναι προτεραιότητα. Διασφαλίσαμε πολλά πράγματα στα ανώτατα εκπαιδευτικά ιδρύματα, ακαδημαϊκούς κανόνες για όλα τα επίπεδα σπουδών, δωρεάν πρόσβαση και στα μεταπτυχιακά προγράμματα για όσους αντιμετωπίζουν οικονομικές δυσκολίες, προσπάθεια να ξεκαθαριστεί και να είναι διαφανές το πώς διαχειρίζονται τα κονδύλια. Πρέπει να γίνουν πολύ περισσότερα και να υπάρξουν και άλλα πράγματα. Μίλησε ήδη ο Υπουργός για την ρύθμιση που απαιτείται για το λοιπό επιστημονικό προσωπικό που υπηρετεί μέσα στα ανώτατα εκπαιδευτικά ιδρύματα. Επομένως, η στόχευση - και τελειώνω, κύριε Πρόεδρε, και σας ευχαριστώ για την ανοχή - είναι ότι οφείλουμε να στηρίξουμε τα δημόσια πανεπιστήμια και την έρευνα, να επενδύσουμε - πράγμα που γίνεται από τα στοιχεία που έχουν κατατεθεί - σε υλικούς και ανθρώπινους πόρους, αλλά κυρίως να πιστέψουμε εκ νέου στο εκπαιδευτικό και επιστημονικό έργο που δεν παράγεται προς όφελος καμμιάς κυβέρνησης, αλλά προς όφελος των ίδιων των λειτουργών και της κοινωνίας και της νέας γενιάς, αλλά και της κοινωνίας ευρύτερα. Σας ευχαριστώ πολύ.
Ευχαριστούμε, κυρία Υπουργέ. Τον λόγο έχει ο κ. Σπαρτινός από την Κοινοβουλευτική Ομάδα του ΣΥΡΙΖΑ για πέντε λεπτά με ανοχή.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, θα ήθελα να εστιάσω περισσότερο, και λόγω εντοπιότητας, στα θέματα που αφορούν τη συγχώνευση του Πανεπιστημίου Πατρών με το ΤΕΙ Δυτικής Ελλάδας. Πριν όμως, ήθελα να κάνω μια γενικότερη αναφορά. Ποια είναι τα δεδομένα με τα οποία ξεκίνησε η Κυβέρνηση τη δημιουργία αυτού που ονόμασε «νέα αρχιτεκτονική της ανώτατης εκπαίδευσης»; Ποια ήταν τα δεδομένα που είχαμε; Το 2001 έχουμε την ανωτατοποίηση - όπως ειπώθηκε με αυτόν τον νεολογισμό όχι και πολύ καλών ελληνικών - των ΤΕΙ. Τι σήμαινε αυτή η ανωτατοποίηση των ΤΕΙ στην πραγματικότητα; Ότι μπροστά από τα τρία γράμματα ΤΕΙ προστέθηκε και ένα τέταρτο, το «α» και τα ΤΕΙ έγιναν ΑΤΕΙ. Αυτό το «α» σε πολλές περιπτώσεις αποδείχθηκε στην πορεία ότι ήταν μάλλον όχι το πρώτο γράμμα της λέξης «ανώτατο», αλλά ένα στερητικό «α», το οποίο οδήγησε αρκετά από αυτά τα ΤΕΙ να μην έχουν στόχο και να μην έχουν προορισμό. Βέβαια, πρέπει να πούμε και να το σημειώσουμε ότι μέσα στα ΤΕΙ υπάρχουν, δημιουργήθηκαν και υπάρχουν και σήμερα εξαιρετικά τμήματα πολύ υψηλής ποιότητας με πολύ υψηλού επιπέδου σπουδές, με πολύ καλό και αξιόλογο διδακτικό προσωπικό, ερευνητικό έργο και φοιτητές που τους δίνουν μια προοπτική. Αυτό, όμως, όταν έγινε στις περιπτώσεις που έγινε, έγινε οφειλόμενο κυρίως σε αυτούς τους παράγοντες της κοινότητας των ανώτατων τεχνολογικών ιδρυμάτων. Δεν ήταν αποτέλεσμα μιας συγκροτημένης στρατηγικής, ενός σχεδίου κάποιων κυβερνήσεων που ήθελε τα ΤΕΙ να τα κάνει πραγματικά ανώτατα εκπαιδευτικά ιδρύματα. Ένα άλλο δεδομένο το οποίο - δεν ξέρω, δεν είμαι πανεπιστημιακός, αλλά από όσο μπορώ να γνωρίζω, δεν το συναντάμε σε πολλές άλλες χώρες, ίσως σε ελαχιστότατες σε όλο τον κόσμο - η μεγάλη διασπορά σχολών, πανεπιστημίων και ΤΕΙ σε όλη την Ελλάδα, σχολές και τμήματα και εγκαταστάσεις και κτήρια που χτίστηκαν χωρίς ένα συγκεκριμένο σχέδιο, για πάρα πολλές δεκαετίες, με στόχο την εξυπηρέτηση πελατειακών κριτηρίων τοπικιστικών πιέσεων. Αυτή, όμως, είναι μια πραγματικότητα σήμερα, την οποία δεν μπορεί κανείς να τη διαγράψει, δεν μπορεί να πάει με μία λογική σχεδίου «ΑΘΗΝΑ» και να πει: «Για δημοσιονομικούς λόγους κατά βάση διαγράφουμε, καταργούμε τα μισά τμήματα των ΤΕΙ στην Ελλάδα, διότι, βρε αδερφέ, κάναμε λάθος. Τόσες δεκαετίες τα φτιάχναμε, δεν έπρεπε να τα έχουμε φτιάξει. Τώρα τα καταργούμε». Αυτή θα ήταν μια προσέγγιση που θα είχε κριτήρια εκπαιδευτικά, ακαδημαϊκά, που θα ήθελε όλο αυτό το πλαίσιο των ανωτάτων εκπαιδευτικών ιδρυμάτων και ΤΕΙ να τα εντάξει σε μια ενιαία λειτουργία, σε μια ενιαία διαδικασία αξιολόγησης. Νομίζω ότι δεν θα μπορούσε να γίνει κάτι τέτοιο, αφήστε που το δημοσιονομικό όφελος που θα είχαμε θα έπρεπε κανείς να το ζυγίσει και με ένα κόστος που έχει πληρώσει το ελληνικό κράτος, που έχει πληρώσει ο Έλληνας φορολογούμενος για να δημιουργήσει όλα αυτά που είπα, τα κτήρια, τις εγκαταστάσεις, τα εργαστήρια, τις υποδομές. Τι θα τα κάναμε όλα αυτά όταν θα τα κλείναμε; Θα τα κάναμε ξενοδοχεία ή θα τα βλέπαμε να ρημάζουν, όπως βλέπαμε πάρα πολλά ολυμπιακά ακίνητα; Άρα, νομίζω ότι θα πρέπει κάποιος να λάβει υπ' όψιν του πρώτα από όλα βέβαια τα ακαδημαϊκά κριτήρια, αλλά και όλη αυτήν την πραγματικότητα που υπάρχει στη χώρα μας και να προσπαθήσει μέσα από αυτό το πλαίσιο, που πολύ πιθανόν σίγουρα δεν είναι το πιο καλό που έχει δημιουργηθεί εδώ και πολλές δεκαετίες, να πάει παραπέρα. Νομίζω ότι αυτήν την προσπάθεια έκανε το Υπουργείο και με το σχέδιο νόμου αυτό ολοκληρώνει αυτό που λέμε «το σχέδιο της νέας αρχιτεκτονικής της ανώτατης εκπαίδευσης». Ήθελα να πω και κάτι ακόμα. Ποιος είναι ο λόγος, κατά τη γνώμη μου, που μέσα στην Πάτρα, όπου υπήρχαν τα δύο αυτά ανώτατα εκπαιδευτικά ιδρύματα, το Πανεπιστήμιο και το ΤΕΙ, δημιουργήθηκε μία ένταση και μία αντιπαράθεση σίγουρα μεγαλύτερη από ότι σε άλλα πανεπιστημιακά ιδρύματα και ΤΕΙ άλλων περιοχών της χώρας; Ο πρώτος λόγος είναι αυτό που είπε ο Υπουργός, δεν πίστευε η Αντιπολίτευση ότι το σχέδιο αυτό θα κατέληγε κάπου. Περίμενε ότι κάπου θα έτρωγε η Κυβέρνηση τα μούτρα της. Αυτό δεν προκύπτει, ολοκληρώνεται αυτός ο σχεδιασμός και αυτό προς μεγάλη απογοήτευση της Αντιπολίτευσης και κυρίως της Αξιωματικής Αντιπολίτευσης. Βέβαια, έρχεται και σε μία στιγμή όπου έχουμε μπει ήδη σε προεκλογική περίοδο, δεν μπορεί κανείς να διαγράψει αυτόν τον παράγοντα. Γνωρίζουμε πολύ καλά και η Νέα Δημοκρατία και το ΚΙΝΑΛ, αλλά και το ΚΚΕ από την άλλη μεριά ότι εδώ και λίγο καιρό και μέχρι τον Οκτώβρη δεν πρόκειται να στέρξουν σε κανένα διάλογο, σε καμμία συζήτηση για κανένα θέμα, ακόμα και για τέτοια πολύ σοβαρά και κρίσιμα ζητήματα, όπως είναι τα ζητήματα της ανώτατης εκπαίδευσης. Ένας άλλος λόγος είναι οι επερχόμενες πρυτανικές εκλογές. Από όσο είμαι σε θέση να γνωρίζω, στο Πανεπιστήμιο της Πάτρας υπήρξε ένας ανταγωνισμός και απέναντι στο Υπουργείο και απέναντι στην απερχόμενη - όταν έρθει η ώρα της να απέλθει - πρυτανική αρχή για το ποιος θα υπερακοντίζει τον άλλον σε κριτική, γιατί έτσι είχανε νομίσει ορισμένοι, έχουν θεωρήσει ότι βάζουν υποθήκες πολύ πιο σοβαρές για να διεκδικήσουν την επομένη πρυτανική αρχή. Και υπήρχε ένα παιχνίδι, θα έλεγα brain game, μεταξύ τους απέναντι στο Υπουργείο, που είχε και αυτό την αιτία και το λέω αρκετά βάσιμα, είμαι σε θέση να γνωρίζω. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εγώ δεν θέλω να αποσιωπήσω ότι μπορεί και από τη μεριά της πρυτανικής αρχής να υπήρξαν κάποιες αστοχίες, κάποιες διαδικασίες, οι οποίες δεν ήσαν οι καλύτερες δυνατές για να οργανώσουν το διάλογο εσωτερικά μέσα στην πανεπιστημιακή κοινότητα. Θεωρώ, όμως, ότι αυτό επ' ουδενί λόγο δεν μπορεί να είναι ένα άλλοθι, ούτως ώστε πάρα πολλά όργανα πανεπιστημιακά να περάσουν σε μία τακτική πετροβολήματος και απέναντι στην πρυτανική αρχή και απέναντι στο Υπουργείο.
Ολοκληρώστε, κύριε συνάδελφε.
Τελειώνω, κύριε Πρόεδρε. Νομίζω ότι τελικά η συνεργασία του Υπουργείου με την πρυτανική αρχή έφερε καλά αποτελέσματα, παρ' όλο που - επαναλαμβάνω - θα μπορούσαν κάποιες διαδικασίες να έχουν γίνει με έναν καλύτερο τρόπο. Θέλω να τελειώσω με μία ακόμα παρατήρηση, την τελευταία. Λέγεται ότι «φτιάχνετε τμήματα, συνέργειες, συγχωνεύσεις χωρίς να δίνετε το απαραίτητο προσωπικό και τα απαραίτητα μέσα από όλους εκεί όπου γίνονται όλες αυτές οι αναδιαρθρώσεις». Ένα πράγμα θα θυμίσω. Όταν πριν από δυόμισι χρόνια περίπου - αν θυμάμαι καλά - Υπουργός Παιδείας ήταν ο Νίκος ο Φίλης και Αναπληρώτρια Υπουργός η Σία Αναγνωστοπούλου, είχαν τότε εγκριθεί πεντακόσιες θέσεις ΔΕΠ για όλα τα πανεπιστήμια. Σήμερα εγκρίνονται και άλλες, τις είπε ο Υπουργός προηγουμένως, δεν θα επανέλθω. Από εκείνες τις πεντακόσιες θέσεις έμαθα πριν από λίγο καιρό ότι έχουν καταλήξει και έχουν διοριστεί, όχι βέβαια με ευθύνη του Υπουργείου, λιγότεροι από εκατό. Πού οφείλεται όλη αυτή η καθυστέρηση;
Κύριε Σπαρτινέ, σας παρακαλώ ολοκληρώστε.
Μήπως θα πρέπει και κάποιοι μέσα στην πανεπιστημιακή κοινότητα να κοιτάξουν και προς τον εαυτό τους και να κάνουν και τη δική τους αυτοκριτική; Γνωρίζουν πολύ καλά κάποιοι ποιες είναι οι διαδικασίες. Είναι το αποτέλεσμα αυτό, λιγότεροι από εκατό διδάσκοντες στους πεντακόσιους που θα μπορούσαν να υπάρχουν, κάτι που τιμά το αυτοδιοίκητο των πανεπιστημίων; Νομίζω ότι εκτός από το να ψηφίζουμε νόμους ή να τους καταψηφίζουμε πρέπει να βγάζουμε και ορισμένα χρήσιμα διδάγματα γενικότερα και για την εκπαιδευτική και για την κοινωνική ευθύνη όλων μας. Σας ευχαριστώ.
Ευχαριστούμε τον κ. Σπαρτινό. Ο κ. Άδωνις Γεωργιάδης από τη Νέα Δημοκρατία έχει τον λόγο για πέντε λεπτά με σχετική ανοχή.
Ευχαριστώ πάρα πολύ, κύριε Πρόεδρε. Κύριε Υπουργέ, όταν γίνατε Υπουργός Παιδείας, ένας συνάδελφος από τον ΣΥΡΙΖΑ, μου είπε: «Τώρα θα καταλάβετε τη διαφορά με τον κ. Φίλη και τι θα πει να έχει πάρει το Υπουργείο Παιδείας ένας πραγματικός κομμουνιστής». Νόμιζα ότι έκανε χιούμορ.
Να, που δεν έκανε!
Δυστυχώς, δεν έκανε. Τα φέρνει αυτά η ζωή. Ακόμα προσπαθώ να καταλάβω σε αυτά τα ιδρύματα που πηγαίνατε τι δουλειά είχατε με αυτήν την ιδεολογία, διότι αυτό το νομοσχέδιο που έχετε φέρει σήμερα, μπορούμε χωρίς καμμία αμφιβολία να πούμε ότι είναι το χειρότερο εκπαιδευτικό νομοσχέδιο που έχει κατατεθεί σε αυτήν τη Βουλή τις τελευταίες δεκαετίες. Και η αλήθεια είναι ότι είναι δύσκολο επίτευγμα αυτό, γιατί γενικώς τα εκπαιδευτικά νομοσχέδια δεν ήταν τα καλύτερα. Αυτό, όμως, που κάνετε σήμερα δεν έχει ένα σημείο να πεις ότι αυτό το οποίο κάνετε είναι καλό. Τα παίρνω με τη σειρά. Την ώρα που η Γαλλική Ακαδημία δηλώνει ότι πρέπει να κηρύξουμε τα Αρχαία Ελληνικά και τα Λατινικά, δηλαδή τις κλασικές γλώσσες, ως μνημεία ευρωπαϊκής κληρονομιάς και να ζητήσουμε την αύξηση των ωρών διδασκαλίας των κλασικών σπουδών σε όλα τα σχολεία της Ευρώπης - μιλάω για μια απόφαση της Γαλλικής Ακαδημίας προ μηνός - έρχεστε εσείς, ο Υπουργός Παιδείας της Ελλάδος και κάνετε το ακριβώς ανάποδο από αυτό που λέει η Γαλλία, από αυτό που λέει Ευρώπη. Βγάζετε τα Λατινικά, γιατί στην πραγματικότητα έχετε εξαιρετικό μίσος προς οτιδήποτε συνθέτει την ταυτότητα του Ευρωπαίου, γιατί οι κλασικές σπουδές είτε σας αρέσουν είτε όχι, οι κλασικές γλώσσες, είτε σας αρέσουν είτε όχι, είναι ο πυρήνας, είναι η βάση της Ευρώπης, του ευρωπαϊκού πολιτισμού. Και αντί η Ελλάδα να είναι ο πρωτοπόρος, αντί η Ελλάδα να είναι ο επισπεύδων, αντί η Ελλάδα να είναι ο χώρος που αυτά προβάλλονται και καλλιεργούνται περισσότερο, εξαιτίας σας πάει προς τα πίσω. Θα φύγετε, σύντομα θα τα αντιστρέψουμε, αλλά μένουμε σε αυτό που γίνεται σήμερα. Δεύτερο σημείο του νομοσχεδίου είναι οι πανελλήνιες εξετάσεις. Είμαστε μία χώρα που γενικώς η πίστη του πολίτη στο οτιδήποτε είναι μηδενική. Όλοι πιστεύουν ότι όλα εξαγοράζονται και ότι αν έχεις γνωριμίες, μπορείς να ξεπεράσεις κάθε είδους κρατικό εμπόδιο ή κάθε είδους κανόνα. Αυτή, δυστυχώς, είναι η κοινή αντίληψη στην Ελλάδα. Σε αυτήν την Ελλάδα, με αυτήν την κοινή αντίληψη, σε αυτά τα χρόνια, ένα πράγμα ήταν που άπαντες, 100%, θεωρούσαν ότι είναι αδιάβλητο και δίκαιο, οι πανελλήνιες εξετάσεις. Δύσκολες, μάλιστα. Επίπονες, μάλιστα. Αλλά κανένας ποτέ δεν αμφισβήτησε την εγκυρότητά τους. Έρχεστε εσείς, ο Υπουργός Παιδείας Γαβρόγλου, και εισηγείστε το πρώτο σύστημα πανελλαδικών εξετάσεων, που πρώτον ο χωρισμός στις πράσινες και τις άλλες σχολές καταλαβαίνετε στην ουσία τι σημαίνει, δηλαδή εκεί που δεν υπάρχει μεγάλη ζήτηση πήγαινε με τον βαθμό, εκεί που υπάρχει μεγάλη ζήτηση δώσε πανελλήνιες. Αλλά και τι πανελλήνιες; Πανελλήνιες που δεν θα γίνονται πλέον επί ίσοις όροις, αλλά με διαφορετικούς όρους ο ένας από τον άλλον. Άρα, το δεύτερο κομβικό σημείο αυτού του νομοσχεδίου είναι στην πραγματικότητα πλήγμα στον μόνο θεσμό που μέχρι σήμερα κανένας δεν μπορούσε να κατηγορήσει ότι ήταν διαβλητός. Έρχομαι στο τρίτο: Κύριε Υπουργέ, ξεκίνησα και είπα ότι είστε κομμουνιστής και είπατε «ναι, είδατε καμμιά φορά» και κάναμε αυτό το χαριτωμένο. Μα, υποτίθεται ότι εσείς, η Αριστερά θα έπρεπε να είστε οι επισπεύδοντες και οι πλέον υποστηρικτικοί των πειραματικών σχολείων, των προτύπων. Για ποιον λόγο; Διότι τι λέει, στην ουσία; Τι προσπάθησε να κάνει ο νόμος Διαμαντοπούλου σε αυτό το θέμα και τι απέδειξε η πρακτική των τελευταίων ετών, ότι πραγματικά λειτούργησε; Γιατί πήγαιναν εκατοντάδες γονείς και έκαναν αιτήσεις για να δώσουν στα παιδιά την ευκαιρία να μπουν σε ένα τέτοιο σχολείο; Διότι, κύριε Υπουργέ, στην πραγματικότητα αυτά τα σχολεία έχουν φτιαχτεί και όχι μόνο δεν πρέπει να καταστραφούν, όπως τα καταστρέφετε εσείς, αλλά πρέπει να επεκταθούν, διότι είναι ο μόνος τρόπος να υπάρχει μια ισόνομη, υγιής κοινωνική κινητικότητα. Άνθρωποι, δηλαδή, που προέρχονται από οικογένειες που δεν έχουν τα χρήματα να πληρώσουν ένα ακριβό καλό ιδιωτικό σχολείο, να έχουν την ευκαιρία, την οποία να τους παρέχει το κράτος, εφόσον προσπαθούν και εφόσον θέλουν να προχωρήσουν και παρότι δεν έχουν τα χρήματα, να μπορούν να ανταγωνίζονται επί ίσοις όροις εκείνους των οποίων οι γονείς ήταν πιο τυχεροί και είχαν περισσότερα χρήματα για να τους παρέχουν τα πάντα. Αντί, λοιπόν, εσείς να πείτε ότι «θέλω να δώσω περισσότερες ευκαιρίες σε αυτά τα παιδιά που δεν έχουν τις δυνατότητες να έχουν αυτήν την καλύτερη εκπαίδευση, για να τους το παράσχω και να τους δώσω την ευκαιρία να φύγουν γρηγορότερα μπροστά», έρχεστε και τα ισοπεδώνετε όλα προς τα κάτω. Σας ενοχλεί η ιδέα ότι μπορεί να υπάρχει ένας χώρος ακόμα και στο δημόσιο σύστημα, στο οποίο έχει πρόσβαση ο φτωχότερος Έλληνας, που μπορεί να του δώσει την ευκαιρία να αξιοποιήσει τη βούλησή του να προχωρήσει γρηγορότερα, να διαβάσει περισσότερο, να μοχθήσει περισσότερο. Σας προκαλεί προφανή αναφυλαξία οποιουδήποτε είδους αξιολόγηση. Δεν θέλετε, στην πραγματικότητα, να υπάρχει κανένας έλεγχος για την παρεχόμενη ποιότητα σπουδών. Θέλετε όλα τα πάνε προς τα κάτω. Θέλετε όχι να είναι παράδειγμα προς αποφυγή ο τρόπος που μιλάει ελληνικά ο κύριος Πρωθυπουργός, αλλά θέλετε - ει δυνατόν - όλοι οι Έλληνες να μιλάμε ελληνικά αυτού του επιπέδου και να πάει όλος ο ελληνικός λαός προς τα κάτω και να λέμε ότι «είμαστε διάτρητοι σε κάθε έλεγχο» και «δεν είχα τη δαμόκλειο σπάθη να γίνω Πρωθυπουργός». Αυτό στην ουσία θέλετε να κάνετε στο νομοσχέδιο. Είναι ένα ντροπιαστικό νομοσχέδιο! Κλείνω με το κομμάτι της εξισώσεως των ΤΕΙ με τα ΑΕΙ. Φυσικά και οι προηγούμενες κυβερνήσεις έχουν ευθύνη. Ποιο είναι το πραγματικό πρόβλημα εδώ πέρα, στην Ελλάδα; Ότι έχουμε υποτιμήσει σφόδρα - δεν λέω μόνο επί των ημερών σας, αλλά γενικά - την τεχνολογική εκπαίδευση. Είμαστε μια χώρα που, δυστυχώς, θεωρούμε ότι στο τεχνικό λύκειο θα πάει ο κακός μαθητής και στο ΤΕΙ μπαίνει ο κακός φοιτητής και, εν πάση περιπτώσει, αυτοί είναι οι υποδεέστεροι των πανεπιστημίων. Σε μια χώρα όπου στην πραγματικότητα όλοι συμφωνούμε ότι η τεχνική εκπαίδευση θα έπρεπε να προχωρήσει περισσότερο και είναι κάτι που έχει απόλυτη ανάγκη η Ελλάδα για να πάει μπροστά, είχαμε αποτύχει και παρά τις πολλές συζητήσεις, δεν είχαμε μπορέσει να δώσουμε στην τεχνολογική εκπαίδευση αυτή την ώθηση που χρειαζόταν. Αντί να πάμε να συζητήσουμε πώς θα μπορέσουμε να δώσουμε αυτήν την ώθηση που χρειάζεται η τεχνολογική εκπαίδευση για να αποκτήσει κύρος, έρχεστε εσείς, σαν ένας «Μαυρογιαλούρος», σαν ένας πολιτικάντης του 1950 και 1960 και τι λέτε; Πάτε να χαϊδέψετε τη φιλοδοξία ενός εκάστου να λέει ότι τελείωσα πανεπιστήμιο και να του δώσετε χαρτί πανεπιστημίου, χωρίς να έχετε ελέγξει αν πληροί τις προϋποθέσεις, αν έχει τις προδιαγραφές, αν ανταποκρίνεται στην αγορά εργασίας, αν το χαρτί που θα πάρει θα έχει οποιοδήποτε αντίκρισμα ισότιμο του πανεπιστημίου, μόνο και μόνο για να σας πούνε «μπράβο, μας κάνατε πανεπιστήμιο» και μόνο και μόνο εν όψει ευρωεκλογών μήπως πάρετε καμμία ψήφο στις περιοχές όπου κάνετε αυτές τις αδιάκριτες, χωρίς κριτήρια και χωρίς στόχο συγχωνεύσεις. Με συγχωρείτε, κύριε Υπουργέ, αλλά πραγματικά κάθε καλόπιστος παρατηρητής, αν ψάξει ένα σημείο αυτού του νομοσχεδίου το οποίο να έχει ένα θετικό στοιχείο δεν μπορεί να βρει και είναι περίεργο γιατί είναι ένα τεράστιο νομοσχέδιο, διπλάσιο περίπου κατά μέσο όρο από όλα τα προηγούμενα αντίστοιχα των προκατόχων σας και θα έχει χειρότερη τύχη από των προκατόχων σας, διότι θα είναι πολύ σύντομα - πιστεύουμε με την ψήφο του ελληνικού λαού - εκεί που πραγματικά το αξίζει, στο μηδέν. Διότι μόνο για εκεί αξίζει αυτό το νομοσχέδιο. Ευχαριστώ πολύ.
Τον λόγο έχει ο κ. Κικίλιας από την Κοινοβουλευτική Ομάδα της Νέας Δημοκρατίας και αμέσως μετά ο Αναπληρωτής Υπουργός κ. Φωτάκης, για την ομιλία του.
Να κάνω μια πρόταση, κύριε Πρόεδρε; Η φωνή να είναι λίγο πιο πεσμένη, γιατί εδώ είμαστε όλοι μας δίπλα στα μεγάφωνα και πραγματικά…
Είναι στάνταρ η φωνή. Απλώς του κ. Γεωργιάδη είναι λίγο πιο δυνατή από τους άλλους συναδέλφους.
Λίγο πιο χαμηλά, κύριε Πρόεδρε.
Ορίστε, κύριε Κικίλια, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, καθένας έχει το στυλ του, τη φωνή του. Άλλων η φωνή είναι πιο μπάσα, άλλων πιο λεπτή, άλλων πιο ισχυρή. Να μιλήσουμε πιο σιγά, αν θέλετε, αλλά δεν μπορεί να κρύψει αυτό την απαξία στο νομοσχέδιό σας, το οποίο φαίνεται και πάτε και σπίτι σας, όπως μας δηλώσατε. Ήρθατε εδώ πέρα το πρωί, κοιτάξατε εμένα εκεί πέρα και είπατε χωρίς αιδώ να πάρουμε βοηθούς για να διαβάσουμε τις χίλιες διακόσιες σελίδες του νομοσχεδίου σας, το οποίο φέρατε μια μέρα πριν. Υποτιμήσατε την αρμόδιο τομεάρχη για την παιδεία, Κοινοβουλευτική Εκπρόσωπο σήμερα, την κ. Κεραμέως, για τον τρόπο με τον οποίο η ίδια έχει μελετήσει το νομοσχέδιο και θεωρείτε ο ίδιος, ένας κοινοβουλευτικός μορφωμένος, με ακαδημαϊκές περγαμηνές στο εξωτερικό και άλλοι πολλοί συνάδελφοί σας διδάσκουν στο εξωτερικό οι πιο πολλοί, έχουν φοιτήσει σε ξένα πανεπιστήμια, πηγαίνουν τα παιδιά τους σε ιδιωτικά σχολεία - ο Πρωθυπουργός, επίσης - ότι πίσω από την πρωινή οχλαγωγία μπορεί να κρυφτεί η πραγματικότητα ή η αλήθεια, στο πλαίσιο, όπως είπε ο κ. Φίλης - τον οποίο εκτιμώ και σέβομαι - μιας στείρας αντιπαράθεσης μεταξύ Νέας Δημοκρατίας και ΣΥΡΙΖΑ. Όχι, δεν είναι αυτό. Μα, δεν πρόκειται περί αυτού. Σύσσωμη η Αντιπολίτευση σας αποδοκιμάζει. Οι πρυτανικές αρχές σάς αποδοκιμάζουν. Οι κορυφές των πανεπιστημίων σάς αποδοκιμάζουν. Οι κύριοι που θέλετε δήθεν να ευνοήσετε στα τεχνολογικά ιδρύματα, τα ΤΕΙ, τα πρώην ΚΑΤΕΕ σάς μέμφονται. Γιατί ξέρετε τι ξέρουν όλοι, κύριε Υπουργέ; Αυτό το οποίο εσείς δεν μπορείτε να καταλάβετε. Πάμε από το τελευταίο. Τα τεχνολογικά ιδρύματα θα έπρεπε να είναι εν έτει 2019 στην Ελλάδα μοχλός ανάπτυξης. Η γνώση δεν είναι θεωρητική, πηγαίνει μαζί με την πράξη. Τα παιδιά μας τα στέλνουν στα ανώτατα τεχνολογικά ιδρύματα, πανεπιστήμια ΤΕΙ, ΚΑΤΕΕ ή όπως λέγονταν, προκειμένου να αποκομίσουν ένα πτυχίο, αυτό το πτυχίο να έχει διασύνδεση με την αγορά εργασίας και να μπορούν να ατενίζουν το αύριο με αισιοδοξία, βρίσκοντας μια θέση εργασίας σε όλα αυτά. Εσείς τι έχετε να μας πείτε τώρα; Επειδή δεν βγαίνουν τα κουκιά και επειδή όπου και αν πηγαίνουμε, μάλλον δεν μας ραίνουν με ροδοπέταλα σε όλες τις εκφάνσεις της πολιτικής μας και στην παιδεία, ελάτε να κλείσουμε το μάτι σε κάποιους, όσους μπορούμε, μήπως τυχόν και τους στρατολογήσουμε. Στο προηγούμενο νομοσχέδιο για τις Ένοπλες Δυνάμεις του Υπουργείου Εθνικής Αμύνης κάνατε τις ίδιες πρακτικές εσείς και οι συνάδελφοί σας. Τώρα εσείς έρχεστε να κάνετε τα ίδια. Προσέξτε, για ποια; Για τα πρότυπα σχολεία; Για τι; Για τα πειραματικά σχολεία; Σας λέμε εδώ και δύο - τρία χρόνια ότι πλήττετε στην πραγματικότητα τη μέση ελληνική οικογένεια και τα λαϊκά στρώματα, τη δυνατότητα και τη φιλοδοξία ενός απλού παιδιού, αν το αξίζει και μπορεί, να έχει τις δυνατότητες, τα όπλα και τα εργαλεία που έχει ένα παιδί μιας πλούσιας οικογένειας. Έναντι αυτών βάλλετε; Αλήθεια; Στην ιδιωτική εκπαίδευση η μόνιμη επωδός σας είναι ότι έχετε πρόβλημα με τους απόφοιτους κολεγίων και την επαγγελματική τους αδυναμία; Οτιδήποτε έχει να κάνει με το πώς θα αυξηθεί το ΑΕΠ της χώρας, πώς θα έχουν τα παιδιά θέσεις εργασίας το μισείτε και το αντιμάχεστε; Δηλαδή, καταστρέψατε αυτή τη γενιά, την υπερφορολογήσατε, την τσακίσατε, διαλύσατε τη μέση ελληνική οικογένεια. Τώρα πάτε να διαλύσετε και τις επόμενες; Αλήθεια μας λέτε; Το πρόβλημά σας είναι εάν ο κ. Γεωργιάδης, ο προηγούμενος συνάδελφος, έχει πιο μπάσα φωνή ή μιλάει πιο δυνατά, γιατί τα μεγάφωνα είναι εδώ; Δεν είναι εδώ, κύριε Υπουργέ, οι χιλιάδες οικογένειες της χώρας για να σας απαντήσουν εκείνες τι πιστεύουν για το νομοσχέδιο σας. Διότι, γενιά μετά γενιά, το όνειρο της μέσης ελληνικής οικογένειας ήταν να δει το παιδί της να μπαίνει σε ένα πανεπιστήμιο και σε ένα ΤΕΙ και μόχθησαν οικογένειες γι' αυτό. Εσείς τι λέτε; Λέτε να κλείσουμε το μάτι σε κάποιους, να πούμε ότι θα υπάρχουν σχολές, που δεν χρειάζονται εξετάσεις - άρα προάγγελος του να μην γίνουν ποτέ ξανά εξετάσεις - και άλλες που θα υπάρχουν εξετάσεις προς το παρόν και άρα, είμαστε συνεπείς με αυτά τα οποία λέγαμε. Δεν έχει καμμία σημασία ότι επί τέσσερα χρόνια δεν καταφέραμε να κάνουμε τίποτα από αυτά τα οποία λέγαμε και στην παιδεία, ότι τώρα είναι όλοι ενάντιά μας, ενάντια σε εσάς, κύριε Υπουργέ, με το νομοσχέδιο σας και στον Πρωθυπουργό - καταληψία, που τελείωσε το Πολυτεχνείο έτσι, στις πλάτες των συμμαθητών του και στις πλάτες των συμφοιτητών του, με δήθεν δημιουργικές επαναστάσεις, ο οποίος καπηλεύτηκε το 2008 την αγανάκτηση των νέων ανθρώπων και έχτισε πολιτική καριέρα πάνω σε αυτό.
Λίγο πιο ήρεμα.
Ελάτε, κύριε συνάδελφε!
Πολιτική καριέρα πάνω σε αυτό έχτισε ο Αλέξης Τσίπρας και έρχεστε εσείς τώρα, ως Υπουργός της Κυβέρνησής του, να συνεχίσετε το «θεάρεστο» έργο σας μέσα από την παιδεία. Διαλύετε τα τεχνολογικά ιδρύματα. Χιλιάδες άνθρωποι δούλεψαν ατελείωτες ώρες - επιστημονικό προσωπικό, καθηγητές, διοικητικοί - προκειμένου να μπορεί να υπάρχει ανάπτυξη μέσω των τεχνολογικών ιδρυμάτων σε αυτή τη χώρα. Τα καταργείτε, δήθεν τα συγχωνεύετε με τα ΑΕΙ. Δεν έχετε κάνει καμμία προσπάθεια, ώστε αυτό το νομοσχέδιο να έχει οικονομοτεχνική μελέτη, να έχει τακτική, να έχει στρατηγική, να έχει στόχευση στο μέλλον. Δεν σας απασχολεί, δεν σας ενδιαφέρει αυτό. Κάποια ψηφαλάκια μόνο, στις επόμενες εκλογές. Πολύ λυπόμαστε, κύριε Υπουργέ. Με όλη μας την ψυχή θα καταψηφίσουμε αυτό το νομοσχέδιο.
Τον λόγο έχει ο Αναπληρωτής Υπουργός Παιδείας, Έρευνας και Θρησκευμάτων κ. Φωτάκης. Ελάτε, κύριε Υπουργέ.
Ευχαριστώ, κύριε Πρόεδρε. Κυρίες και κύριοι Βουλευτές, ένα από τα κεντρικά ερωτήματα στη σημερινή συζήτηση είναι πώς θα πρέπει να διαμορφωθεί το τοπίο στην ανώτατη εκπαίδευση, για να μπορεί να ανταποκριθεί στις σημερινές προκλήσεις, προκλήσεις επιστημονικές, προκλήσεις κοινωνικές. Η απάντηση στο ερώτημα αυτό πρέπει να είναι σαφής, οραματική και άμεση. Το προς ψήφιση νομοσχέδιο αποτελεί ένα ακόμη βήμα προς την κατεύθυνση αυτή. Μοχλεύει το τοπίο της ανώτατης εκπαίδευσης, με τρόπο που φέρνει την παιδεία και την έρευνα κοντά στα σύγχρονα δεδομένα και τις απαιτήσεις της χώρας, ώστε η μάθηση και η γνώση να αποτελέσουν τις βάσεις για ένα νέο αναπτυξιακό πρότυπο, που θα δημιουργεί ευκαιρίες και προοπτικές και θα οδηγεί στην αειφόρο ανάπτυξη, το πρότυπο της οικονομίας και της κοινωνίας της γνώσης. Με βάση το παραπάνω σκεπτικό, είναι πλέον αναγκαίο να κατανοήσουμε ότι το απαιτούμενο επίπεδο της τεχνολογικής εκπαίδευσης έχει σήμερα σημαντικά αλλάξει. Ταυτόχρονα, έχουν αναβαθμιστεί τα κριτήρια της επιστημονικής και ακαδημαϊκής ποιότητας, που πληρούνται στα περισσότερα τμήματα των ΤΕΙ της χώρας. Δεν είναι αυτά που ήταν πριν σαράντα χρόνια. Για αυτό, δεν αρκεί να τα αποκαλούμε ΑΤΕΙ και μέχρι εκεί. Πρέπει έμπρακτα να δημιουργούμε τις προϋποθέσεις, για να απελευθερωθεί το καλό δυναμικό που υπάρχει, ξεπερνώντας προκαταλήψεις και ψευτοελιτισμούς του παρελθόντος. Πρέπει να δίνουμε ευκαιρίες, κίνητρα και έμπνευση για τις αυριανές γενιές των τεχνολόγων επιστημόνων και ερευνητών. Το νομοσχέδιο ανταποκρίνεται στις ανάγκες, με τη διαμόρφωση σύγχρονων τομέων με έντονα διεπιστημονικό χαρακτήρα, τομέων που κάποιοι, μάλιστα, είναι ακόμη ακόρεστοι επιστημονικά, γεγονός το οποίο επιτρέπει να υπάρχει μεγάλη προστιθέμενη αξία. Για παράδειγμα θα ήθελα να αναφέρω το ΤΕΙ Κρήτης, το οποίο συμβαίνει να γνωρίζω καλά. Πρόκειται για ένα ΤΕΙ, που διαθέτει πολύ σοβαρές δυνάμεις σε σύγχρονες τεχνολογίες, όπως η φωτονική, η νανοτεχνολογία, η πληροφορική, η αγροτεχνολογία. Πρόκειται για τεχνολογίες, που διατρέχουν οριζόντια παραδοσιακούς πυλώνες ανάπτυξης της ελληνικής οικονομίας, όπως την αγροδιατροφή, τον τουρισμό, την ενέργεια, το περιβάλλον και άλλες, προσθέτοντας αξία στα σημεία που τις τέμνει. Η μετατροπή του ΤΕΙ Κρήτης σε Πανεπιστήμιο θα συμβάλει ακόμη περισσότερο στην ανάπτυξη της Κρήτης και της χώρας γενικότερα. Νομίζω είναι ένα πολύ καλό παράδειγμα. Εκεί στοχεύει αυτό το νομοσχέδιο, στο να αξιοποιήσουμε το ανθρώπινο δυναμικό και τις υποδομές που υπάρχουν στις περιφέρειες της χώρας, να ενισχύσουμε την παρουσία μας σε σύγχρονους τεχνολογικούς τομείς, όπου η Ελλάδα, όχι μόνο μπορεί να πρωταγωνιστήσει, αλλά ακόμη και να προκαλέσει σοκ πρωτοπορίας, κάτι που θα μας τραβήξει μπροστά. Και αυτό μαζί με την ισόρροπη ενίσχυση των ανθρωπιστικών και κοινωνικών επιστημών, που αναδεικνύουν την ταυτότητα της χώρας. Η προσέγγιση αυτή, λοιπόν, δημιουργεί ευκαιρίες, προοπτικές, αίροντας αγκυλώσεις, αποκλεισμούς και εγκλωβισμούς. Θα ήθελα τώρα να επικεντρωθώ για πολύ λίγο στα δύο άρθρα, το 72 και το 73. Το άρθρο 72 κάνει πράξη τη μείωση της γραφειοκρατίας στην έρευνα, ένα καθολικό αίτημα. Το στοίχημα είναι πώς θα εξασφαλιστεί η ευελιξία που απαιτεί η δυναμική της έρευνας με την ταυτόχρονη διασφάλιση του δημοσίου συμφέροντος. Στο άρθρο 72 οι ερευνητικοί φορείς και η ΕΛΚΕ παραμένουν στο δημόσιο λογιστικό, αλλά γίνονται ειδικές ρυθμίσεις σε τέσσερα καίρια σημεία, που αφορούν την ανάληψη - υποχρέωση στις μετακινήσεις των ερευνητών, τις συμβάσεις προμηθειών για ερευνητικά έργα και την ηλεκτρονική διαχείριση των απαιτούμενων παραστατικών. Στο άρθρο 73 συνιστώνται εκατόν πενήντα επτά θέσεις ειδικού επιστημονικού προσωπικού στα ερευνητικά κέντρα της χώρας, για τις οποίες έχουν εξασφαλιστεί ήδη οι αναγκαίοι πόροι και αυτό μετά από δέκα χρόνια απόλυτης ξηρασίας στις προσλήψεις. Στο ίδιο άρθρο εναρμονίζεται το καθεστώς λειτουργίας ΙΙΒΕΑΑ, του Ιατροβιολογικού Κέντρου της Ακαδημίας Αθηνών, με εκείνο των άλλων ερευνητικών κέντρων της Γενικής Γραμματείας Έρευνας και Τεχνολογίας. Η Γενική Γραμματεία εποπτεύει το ΙΙΒΕΑΑ μαζί με την Ακαδημία Αθηνών. Νέο σημαντικό στοιχείο αποτελεί η πλήρης κάλυψη του κόστους μισθοδοσίας για τους ερευνητές και το τακτικό προσωπικό του ΙΙΒΕΑΑ. Επίσης, θεσπίζεται θέση αιρετού επιστημονικού διευθυντή, ενώ ισχύουν οι διαδικασίες αξιολόγησης των διοικητικών οργάνων και εκλογής της ανέλιξης των ερευνητών, όπως και για τα υπόλοιπα ερευνητικά κέντρα, τα οποία εποπτεύει η Γενική Γραμματεία Έρευνας και Τεχνολογίας. Η Ακαδημία Αθηνών διατηρεί την εμβληματική της παρουσία στο ΙΙΒΕΑΑ, με τη συμμετοχή τεσσάρων ακαδημαϊκών στο επταμελές διοικητικό συμβούλιο, ένας εκ των οποίων εκλέγεται και αναλαμβάνει καθήκοντα προέδρου. Σημειωτέον ότι ο Σύλλογος των Ερευνητών και των εργαζομένων της Ακαδημίας - και ήθελα να το καταθέσω αυτό στη Γραμματεία - εξέφρασε ομόφωνα την αποδοχή αυτού του σχεδίου. [[Στο σημείο αυτό ο Αναπληρωτής Υπουργός Παιδείας, Έρευνας και Θρησκευμάτων κ. Κωνσταντίνος Φωτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα ήθελα να κλείσω με την επισήμανση μιας άλλης διάστασης που απορρέει από αυτό και τα προηγούμενα συναφή νομοσχέδια του Υπουργείου Παιδείας. Τον τελευταίο καιρό, όλο και περισσότερο ακούγεται από πολλές πλευρές ο όρος «4η Βιομηχανική Επανάσταση». Το ακούσαμε σήμερα και εδώ. Ο κ. Αντωνιάδης από τη Νέα Δημοκρατία προηγουμένως το ανέφερε. Η λεγόμενη «4η Βιομηχανική Επανάσταση» αφορά την επίδραση που έχουν τεχνολογίες ανατρεπτικού χαρακτήρα στα μέσα και τον τρόπο παραγωγής, στη συσσώρευση και διακίνηση των κεφαλαίων. Αναπόφευκτα, καθορίζει τη θέση των χωρών στον παγκόσμιο καταμερισμό εργασίας. Το ερώτημα είναι ποιος μπορεί να είναι ο ρόλος της χώρας μας στο νέο αυτό τοπίο. Την Κυβέρνηση την έχει απασχολήσει και την απασχολεί το θέμα σοβαρά, εδώ και καιρό, μαζί με το ζήτημα των κοινωνικών επιπτώσεων, που μπορεί να προκύψουν, επιπτώσεων που περιλαμβάνουν, όχι μόνο μια ανεξέλεγκτη και εκτεταμένη ανεργία, αλλά και αυτόν καθ' αυτόν τον αποκλεισμό του ανθρώπου από την παραγωγική διαδικασία. Ο άνθρωπος γίνεται άχρηστος, μπορεί να γίνει άχρηστος, επομένως πολλά ηθικά, κοινωνικά και νομικά ζητήματα εγείρονται και πρέπει να αντιμετωπιστούν. Η στάση μας στο θέμα αυτό, σαφώς δεν πρέπει να είναι τεχνοφοβική και σε αντίθεση με όσα διακηρύσσουν διάφοροι δήθεν επαΐοντες, η χώρα διαθέτει σημαντικές επιστημονικές και τεχνολογικές δυνάμεις, που διαπρέπουν στις τεχνολογίες, που βασίζεται η 4η Βιομηχανική Επανάσταση. Συγκεκριμένα, η Ελλάδα βρίσκεται πάνω από το μέσο όρο των χωρών της Ευρωπαϊκής Ένωσης και του ΟΟΣΑ όσον αφορά το RnD δυναμικό, που διαθέτει και ποσοστιαία, είναι η έκτη χώρα στον κόσμο σε αποφοίτους τεχνολογιών STEM. Μιλάμε για ειδικότητες, οι οποίες έχουν να κάνουν με την 4η Βιομηχανική Επανάσταση και αυτό πάλι σύμφωνα με τα στοιχεία του ΟΟΣΑ. Θα ήθελα, να το καταθέσω κι αυτό στη Γραμματεία, γιατί είναι πολύ χρήσιμο. [[Στο σημείο αυτό ο Αναπληρωτής Υπουργός Παιδείας, Έρευνας και Θρησκευμάτων κ. Κωνσταντίνος Φωτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Για την αξιοποίηση, λοιπόν, αυτής της πολύτιμης παρακαταθήκης στη διαμόρφωση του ρόλου της Ελλάδας στην 4η Βιομηχανική Επανάσταση υπάρχουν δύο προϋποθέσεις. Πρώτα είναι η ανάσχεση του brain drain, που εντάθηκε ιδιαίτερα τα χρόνια της κρίσης. Τα μέτρα που έχουμε λάβει μέχρι σήμερα και απευθύνονται τόσο στον δημόσιο, όσο και στον ιδιωτικό τομέα, ήδη έχουν αρχίσει να αποφέρουν τα πρώτα θετικά αποτελέσματα. Για παράδειγμα, από τους χίλιους τριακόσιους ωφελούμενους των δύο πρώτων δράσεων ΕΛΙΔΕΚ, περισσότεροι από τους μισούς έχουν δηλώσει ότι παραμένουν ή επιστρέφουν στη χώρα, εξαιτίας των δράσεων αυτών του ΕΛΙΔΕΚ. Η δεύτερη προϋπόθεση είναι η αναδιάταξη του τοπίου της Ανώτατης Τεχνολογικής Εκπαίδευσης, η διαμόρφωση νέων δεξιοτήτων και ο εμπλουτισμός παλαιότερων. Τα ΤΕΙ ως κατ' εξοχήν παραγωγή ειδικοτήτων STEM - και αυτό πρέπει να το αναδείξουμε - βρίσκονται στον πυρήνα αυτής της προσπάθειας. Κλείνω, λοιπόν, επισημαίνοντας ότι η συμβολή στην 4η Βιομηχανική Επανάσταση είναι μια πρόσθετη διάσταση, που υπηρετεί το προς ψήφιση νομοσχέδιο έμπρακτα, δημιουργώντας προοπτικές και ευκαιρίες για τη νέα γενιά και το μέλλον της χώρας. Ευχαριστώ.
Ευχαριστούμε τον Αναπληρωτή Υπουργό κ. Φωτάκη. Τον λόγο έχει ο κ. Παπαηλιού από την Κοινοβουλευτική Ομάδα του ΣΥΡΙΖΑ. Έχετε τον λόγο για πέντε λεπτά, κύριε συνάδελφε, με σχετική ανοχή.
Κύριε Πρόεδρε, κυρίες και κύριοι συνάδελφοι, οι συνεχόμενες και ραγδαίες εξελίξεις στον τομέα της τεχνολογίας, όπως επίσης και το νέο παγκοσμιοποιημένο περιβάλλον, επιτάσσουν τη ριζική αναδιαμόρφωση της τριτοβάθμιας εκπαίδευσης, ώστε να καταστούν δυνατοί ο επαναπροσδιορισμός της αποστολής της, η ανταπόκρισή της σε αυτήν τη νέα αποστολή, στα νέα δεδομένα και στις σύγχρονες απαιτήσεις. Είναι γνωστό ότι στο ισχύον θεσμικό πλαίσιο για την τριτοβάθμια εκπαίδευση ενυπάρχουν αδυναμίες, ελλείψεις, παθογένειες και αγκυλώσεις. Με το υπό κρίση νομοσχέδιο γίνεται ένα αποφασιστικό βήμα για την ουσιαστική κατάργηση του δυϊσμού πανεπιστημιακής και τεχνολογικής εκπαίδευσης. Η τεχνολογική εκπαίδευση στην Ελλάδα ήδη μετασχηματίζεται στην πράξη, όχι όμως θεσμικά, αφού αυτή εξελίχθηκε από το επίπεδο της μεταδευτεροβάθμιας επαγγελματικής εκπαίδευσης, μέσω αυτών των ανωτέρων σχολών, στο επίπεδο ανώτατης τεχνολογικής εκπαίδευσης, από τον αρχικό προσδιορισμό της αποστολής της ως συμπληρωματικής των Ανωτάτων Εκπαιδευτικών Ιδρυμάτων που έχουν τεχνικό - τεχνολογικό προσανατολισμό σε αυτόνομο πόλο, αλλά και από την παροχή επαγγελματικής πρακτικής εκπαίδευσης για την ανάπτυξη εφαρμοσμένων γνώσεων και ενός σύνθετου περιεχομένου σπουδών, με τρόπο που να έχει ως βάση και την καλή θεωρητική γνώση. Αυτό συνέβη με την αύξηση του αριθμού των τμημάτων, των παρεχομένων γνώσεων και την επικάλυψη γνωστικών αντικειμένων με αυτά των τμημάτων ΑΕΙ, που οδηγούν στην ασαφή διάκριση του αντικειμένου και του περιεχομένου των σπουδών, των χορηγούμενων πτυχίων, αλλά όχι πάντα και των συνδεομένων με αυτά επαγγελματικών δικαιωμάτων. Σε αυτό το πλαίσιο τα ΤΕΙ ανωτατοποιήθηκαν, αλλά όχι στην πράξη. Η διάκριση μεταξύ καθαρής θεωρητικής επιστήμης και των εφαρμογών της ούτε εμφανής είναι ούτε ωφελεί. Η ανάγκη καλής γνώσης του επιστημονικού υπόβαθρου της εφαρμοσμένης επιστήμης και η αλληλοεπικάλυψη γνωστικών αντικειμένων ενισχύει αυτή τη μη διάκριση μεταξύ ΑΕΙ και ΤΕΙ. Ο χαρακτήρας της επιστήμης και των εφαρμογών της είναι αδιάσπαστος. Επιπλέον, η εισαγωγή της πληροφορικής και των νέων τεχνολογιών σε όλα τα πεδία, η δομή της ελληνικής οικονομίας και οι σύγχρονες απαιτήσεις ενισχύουν τη συγκεκριμένη αντίληψη των μη διακριτών ορίων μεταξύ πανεπιστημιακής - θεωρητικής και τεχνολογικής κατεύθυνσης. Με το υπό κρίση νομοσχέδιο προβλέπεται σύμπραξη, συνέργειες μεταξύ των ΑΕΙ και των ΤΕΙ, ενσωματώνεται η πρακτική της τεχνολογικής εμπειρίας στη θεωρητική γνώση των Ανωτάτων Εκπαιδευτικών Ιδρυμάτων, εξασφαλίζεται η βιωσιμότητα και η αναβάθμιση των ιδρυμάτων, αίρεται η ακαδημαϊκή ανισότητα, εναρμονίζονται τα ακαδημαϊκά πράγματα στην Ελλάδα με αυτά της Ευρώπης και επιτυγχάνεται η οικονομική αποτελεσματικότητα, μέσω της συνδιαχείρισης των πόρων. Η αναδιάταξη της αρχιτεκτονικής της τριτοβάθμιας εκπαίδευσης περιλαμβάνει, εκτός των άλλων περιοχών, και την Πελοπόννησο. Το Πανεπιστήμιο Πελοποννήσου διαθέτει σχολές και τμήματα, που καλύπτουν τη διοικητική περιοχή της περιφέρειας Πελοποννήσου, μια περιφέρεια με πολλά προβλήματα, με φθίνοντα πληθυσμό και με αναπτυξιακή βάση και προοπτική τον πρωτογενή τομέα και τη μεταποίηση των προϊόντων του, τον τουρισμό συνδυαστικά τον πρωτογενή τομέα - αγροτουρισμό - και την ενέργεια. Με την αναβάθμιση του Πανεπιστημίου Πελοποννήσου σκοπείται η απόκτηση υψηλού επιπέδου πανεπιστημιακής εκπαίδευσης, ιδίως σε αντικείμενα, που συνάδουν με τον αναπτυξιακό σχεδιασμό και την προοπτική της περιοχής. Σε αυτό το πλαίσιο συγκροτείται το Πανεπιστημιακό Ερευνητικό Κέντρο και ινστιτούτα, που συμβάλλουν στην προαγωγή της έρευνας, σε τομείς που συνδέονται με τις αναπτυξιακές ανάγκες των επιμέρους περιοχών. Κυρίες και κύριοι συνάδελφοι, είναι γνωστό ότι τα ΑΕΙ και τα ΤΕΙ ιδρύθηκαν και διαρθρώθηκαν με κριτήρια, όχι πάντα ακαδημαϊκά ακόμα και χωρίς ακαδημαϊκά κριτήρια. Οι τοπικές απαιτήσεις και ανάγκες, όχι πάντα αναπτυξιακού χαρακτήρα, υπερτερούσαν. Η προσπάθεια, λοιπόν, που πρέπει να καταβληθεί είναι, τα ακαδημαϊκά κριτήρια να καταστούν ισχυρότερα, χωρίς βέβαια, να αγνοούνται οι τοπικές ισορροπίες και ανάγκες. Βάσει αυτών, υφίσταται προβληματισμός για την συνέργεια του Πανεπιστημίου Πελοποννήσου με τρία τμήματα του ΤΕΙ Δυτικής Ελλάδας. Σε αυτήν τη φάση ο προβληματισμός αμβλύνεται, αφού το Τμήμα Τεχνολογίας και Τηλεπικοινωνιών εντάσσεται στη Σχολή Διοίκησης και Οικονομίας του Πανεπιστημίου Πελοποννήσου και θα ακυρωνόταν, εάν υπήρχε ή υπάρξει η δυνατότητα αυτό το τμήμα σε συνέργεια με άλλα να μετεξελίσσονταν σε πολυτεχνικό τμήμα, αυξανομένου, σε πρώτη φάση, του χρόνου σπουδών από τέσσερα σε πέντε χρόνια. Είναι προφανές ότι δεν μπορεί να τεθεί εν αμφιβόλω η εξακτίνωση των σχολών και των τμημάτων του Πανεπιστημίου Πελοποννήσου. Όμως, η ενδυνάμωση της έδρας του Πανεπιστημίου Πελοποννήσου στην Τρίπολη θα έλεγα ότι είναι αυτονόητη. Το γεγονός ότι παραχωρείται απ' ευθείας, μέσω νομοθετικής πρόβλεψης του παρόντος νομοσχεδίου, ο χώρος του Ψυχιατρικού Νοσοκομείου από το Υπουργείο Υγείας στο Πανεπιστήμιο, Πελοποννήσου αποδεικνύει το ενδιαφέρον και τον τρόπο με τον οποίο θέλει η Κυβέρνηση να ενισχύσει το Πανεπιστήμιο Πελοποννήσου με έδρα την Τρίπολη. Σε αυτό το πλαίσιο, το Πανεπιστημιακό, Ερευνητικό Κέντρο του Πανεπιστημίου Πελοποννήσου πρέπει να έχει έδρα την Τρίπολη. Σημαντική είναι και η ίδρυση Σχολής Επιστημών Υγείας με έδρα την Τρίπολη, διότι η παρουσία του Παναρκαδικού Νοσοκομείου, ενός μεγάλου νοσοκομείου, το επιτάσσει, όπως επίσης και η μεταφορά της Νοσηλευτικής Σχολής με το νέο ακαδημαϊκό έτος από τη Σπάρτη στην Τρίπολη, ενισχύοντας την πρακτική άσκηση και συνακόλουθα την ποιότητα της εκπαίδευσης των φοιτητών και την επαγγελματική αποκατάσταση τους. Τέλος, κύριε Υπουργέ, όλα όσα ελέχθησαν και βέβαια, το γεγονός ότι η κτηνοτροφία αποτελεί ισχυρό και δυνάμενο να ισχυροποιηθεί, ακόμα περισσότερο, πυλώνα ανάπτυξης επιβάλλουν - το είπατε εξάλλου - την ίδρυση Κτηνιατρικής Σχολής. Θα έλεγα και εσείς και η Σύγκλητος του Πανεπιστημίου Πελοποννήσου να το προσεγγίσουν θετικά.
Κύριε συνάδελφε, σας παρακαλώ πολύ, ολοκληρώστε.
Τελειώνω, κύριε Πρόεδρε. Η παραγωγή μελιού στην Αρκαδία και ιδίως στην περιοχή του Μαινάλου, του Πάρνωνα και άλλων ορεινών περιοχών είναι εξαιρετικά υψηλή και κυρίως, ποιοτικά ανώτερη, σε σχέση με άλλες περιοχές της Πελοποννήσου. Τα προγράμματα του, ενδεχομένως ιδρυσόμενου, με τροπολογία τεσσάρων συναδέλφων του ΣΥΡΙΖΑ, Ινστιτούτου Μελισσοκομίας θα προωθήσουν την ανάπτυξη του κλάδου και την υλοποίηση δράσεων, βάσει του εθνικού σχεδιασμού, με στόχο την προώθηση του μελιού στην εσωτερική κατανάλωση και στο εξωτερικό. Προτείνεται, λοιπόν, και τολάβουν υπόψη το Υπουργείο Παιδείας και οι πανεπιστημιακές αρχές, να εξεταστεί για επιλογή, - ως έδρα του Ινστιτούτου, η Βυτίνα, που βρίσκεται στην περιοχή του Μαινάλου. Η Βυτίνα προσφέρεται γι' αυτό.
Κύριε Παπαηλιού, έχετε φτάσει στα εννέα λεπτά. Με φέρνετε σε δύσκολη θέση.
Στην περιοχή παράγεται το περίφημο μέλι ΠΟΠ βανίλια Μαινάλου - Βυτίνης, όπως επίσης υπάρχουν και οι εγκαταστάσεις, της Γεωργικής Σχολής, στην οποία περιλαμβάνεται και το κρατικό κτήμα Βυτίνας, που προρίζεται για πειραματικές καλλιέργειες. Ας ληφθεί υπόψη, ας εξεταστεί και ας προταθεί η συγκεκριμένη πρόταση προς τη Σύγκλητο του Πανεπιστημίου Πελοποννήσου. Σας ευχαριστώ.
Θα το πω για άλλη μια φορά: Είπαμε τα πέντε λεπτά τα κάνουμε επτά. Μην το εκμεταλλεύεσθε. Μέχρι στιγμής, δύο συνάδελφοι το έχουν κάνει. Τον λόγο έχει ο κ. Ακριώτης.
Ευχαριστώ, κύριε Πρόεδρε. Αγαπητές κυρίες και κύριοι Βουλευτές, ο εκπαιδευτικός χάρτης της Ελλάδας αλλάζει. Παθογένειες και στρεβλώσεις του παρελθόντος διορθώνονται. Στόχος της μεταρρυθμιστικής μας προσπάθειας η παροχή ποιοτικής δημόσιας δωρεάν παιδείας σε όλες τις βαθμίδες του εκπαιδευτικού συστήματος. Αλλαγή δεν μπορεί να υπάρξει σίγουρα χωρίς διαφωνίες. Είναι διαφορετικό, όμως, να μιλάμε για διαφωνίες και εντελώς διαφορετικό πράγμα η σφοδρή επίθεση, που εξαπέλυσε η Αντιπολίτευση, με αφορμή το παρόν νομοσχέδιο. Η εξίσωση των δημόσιων πανεπιστημίων με κέντρα κατασκευής μολότοφ και άντρα, τα οποία δίνουν άσυλο σε εγκληματικές συμμορίες, συνιστά βαρύτατη απαξίωση του δημόσιου πανεπιστημίου από τον Αρχηγό της Αξιωματικής Αντιπολίτευσης, ενός πανεπιστημίου, όπου, παρά τα όποια προβλήματα, πραγματοποιείται σημαντικό διδακτικό και ερευνητικό έργο, με διεθνή αναγνώριση. Καλά τα ιδιωτικά κολλέγια, αλλά ας περάσει ο κ. Μητσοτάκης και καμμία βόλτα από τα ελληνικά ΑΕΙ, για να δει τι γίνεται. Κυρίες και κύριοι Βουλευτές, με το παρόν νομοσχέδιο αντιμετωπίζεται ένα από τα βασικά προβλήματα στη δευτεροβάθμια εκπαίδευση: η ανυπαρξία της Γ΄ λυκείου. Ποια είναι η κατάσταση σήμερα; Ανύπαρκτη η Γ΄ λυκείου. Αντιμετωπίζεται ως πάρεργο. Περίπου 2,5 δισεκατομμύρια ευρώ δαπανώνται κάθε χρόνο για την προετοιμασία των υποψηφίων. Καλά νέα για τα φροντιστήρια, κακά νέα για την ελληνική οικογένεια. Ο μαθητής φεύγει τρέχοντας από τη σχολική αίθουσα, για να πάει στην αίθουσα του φροντιστηρίου, αναλογιζόμενος την αίθουσα του πανεπιστημίου, απουσιάζοντας τελικά από τη σχολική διαδικασία, για να καταλήξει σε ένα μεγάλο ποσοστό, όχι στη σχολή που επιθυμεί, αλλά όπου τύχει. Ένα απογοητευτικά μικρό ποσοστό, της τάξης του 1/3 φαίνεται να μπαίνει στη σχολή της προτίμησής του. Το δημόσιο σχολείο απαξιώνεται. Απαξιώνεται η εκπαιδευτική διαδικασία. Τι αλλάζει, λοιπόν, στη Γ΄ λυκείου με το παρόν νομοσχέδιο; Αλλάζουν η δομή και το πρόγραμμα. Νέα λιτή δομή, μείωση των αντικειμένων, αύξηση των διδακτικών ωρών και της διδακτέας ύλης. Η πληροφορία σήμερα είναι τόσο μακριά όσο ένα κλικ. Αυτό που προέχει είναι να καλλιεργήσουμε τη δυνατότητα ανάλυσης και επεξεργασίας. Δίνουμε τη δυνατότητα για συζήτηση, αφομοίωση και εμβάθυνση με την αύξηση του διδακτικού χρόνου. Αλλάζει ο τρόπος κτήσης του απολυτηρίου για ένα αναβαθμισμένο, αξιόπιστο απολυτήριο. Αλλάζει ο τρόπος εισαγωγής στην τριτοβάθμια. Τα τμήματα ελεύθερης πρόσβασης αποτελούν ένα πρώτο βήμα για τη σταδιακή καθιέρωση της ελεύθερης πρόσβασης στα ΑΕΙ. Και πώς αντιδρά η Αντιπολίτευση σ' αυτήν την αλλαγή; Με συλλήβδην αφορισμούς και αοριστίες, χωρίς προτάσεις. Η υπερβολή και η στείρα αντιπολίτευση στο μεγαλείο της. Αρμαγεδδών και τερατούργημα το παρόν νομοσχέδιο, κατά την άποψή τους. Μεγαλούργησαν, δηλαδή, μέχρι τώρα και εμείς πάμε να τους χαλάσουμε το αριστούργημα; Μάλλον σαν τραγική ειρωνεία ακούγεται αυτό. Εάν αναλογιστεί κανείς τα κενά, που υπήρχαν στην εκπαίδευση, τους μαθητές που ξεκινούσαν τη σχολική τους χρονιά, χωρίς τα σχολικά βιβλία, τα υποβαθμισμένα ΤΕΙ, σε τέτοιο βαθμό επιτυχίας είχε φτάσει το αριστούργημά τους στη δημόσια παιδεία, που άνθιζαν τα φροντιστήρια και τα ιδιαίτερα. Σε τέτοια κατάσταση ήθελαν να φέρουν και την τριτοβάθμια εκπαίδευση, μπας και ιδρύσουν τα ιδιωτικά πανεπιστήμια, που τόσο πολύ και τόσο καιρό επιθυμούν. Επιπλέον, με το παρόν νομοσχέδιο, συνεχίζουμε την αναδιάταξη της αρχιτεκτονικής μας στην τριτοβάθμια εκπαίδευση, με στόχο ισχυρά εκπαιδευτικά ιδρύματα, που να ανταποκρίνονται στις διεθνείς προκλήσεις, με νέα τμήματα, με νέα γνωστικά αντικείμενα. Δεν μένουμε στην ταμπέλα, όπως έπραξαν οι προηγούμενες κυβερνήσεις, αλλά προχωρούμε στην ουσία για μία ποιοτική ανώτατη εκπαίδευση. Η νέα αρχιτεκτονική περιλαμβάνει και τα διετή προγράμματα σπουδών για τους αποφοίτους των ΕΠΑΛ, θεσμός που θα συμβάλει καθοριστικά στην ουσιαστική αναβάθμιση της επαγγελματικής εκπαίδευσης. Ακόμη, αποκαθιστούμε την οργανικότητα των πειραματικών σχολείων, θεραπεύοντας μια από τις σημαντικότερες στρεβλώσεις, που είχαν προκληθεί με την προηγούμενη νομοθεσία. Αναμορφώνουμε το νομοθετικό πλαίσιο για τα Γενικά Αρχεία του Κράτους, στοχεύοντας στην ενδυνάμωσή τους, τόσο σε εθνικό όσο και σε διεθνές επίπεδο. Απλοποιούμε τις διαδικασίες και δίνουμε τέλος σε μία χρονοβόρα διαδικασία για όσους αποφοίτους κολλεγίων δικαιούνται να έχουν επαγγελματικά προσόντα, σύμφωνα με την κοινοτική νομοθεσία. Κατάργηση του ΣΑΕΠ και αντικατάστασή του από το Αυτοτελές Τμήμα Ευρωπαϊκής Νομοθεσίας. Αγαπητές κυρίες και αγαπητοί κύριοι συνάδελφοι, εν κατακλείδι, με το σύνολο της νομοθετικής μας πρωτοβουλίας θέτουμε ένα νέο πλαίσιο, με στόχο την ποιοτική και ουσιαστική αναβάθμιση του εκπαιδευτικού συστήματος, μέσα από ανοικτές διαδικασίες διαλόγου και μέσα από μακρά διαβούλευση με όλους. Είναι απόλυτα υποκριτική η στάση των κομμάτων και των συνδικαλιστικών οργανώσεων. Έρχονται εκ των υστέρων να ασκήσουν δριμεία κριτική, όταν ήταν απόντες από τη διαδικασία, χωρίς επιχειρήματα και χωρίς προτάσεις. Αγαπητοί συνάδελφοι, οι νεοφιλελεύθερες πολιτικές και η συνεχής περικοπή δαπανών για την παιδεία είχαν αφήσει βαρύ το αποτύπωμά τους στο εκπαιδευτικό σύστημα. Ακόμη και τώρα, στη μεταρρυθμιστική μας προσπάθεια, βλέπετε την καταστροφή. Ο διάλογος για την παιδεία επιβάλλει την παιδεία όσων συμμετέχουν στον διάλογο. Προϋποθέτει επιχειρήματα και προτάσεις. Μολότοφ, Αρμαγεδδόνες και τα συναφή απαξιωτικά, ας τα αφήσουμε στην άκρη. Η παιδεία δεν προσφέρεται για μικροπολιτική εκμετάλλευση. Σε κάθε περίπτωση, εμείς προχωράμε μπροστά, με το βλέμμα στραμμένο στους μαθητές, στους δασκάλους, στους καθηγητές, στους γονείς. Συνεχίζουμε την προσπάθειά μας για ένα εκπαιδευτικό σύστημα ανοικτό, αξιοκρατικό, δημοκρατικό, για έναν ελεύθερα σκεπτόμενο πολίτη, με πραγματική και ουσιαστική μόρφωση. Ευχαριστώ.
Ευχαριστούμε τον κ. Ακριώτη. Ο κ. Μιχελής έχει τον λόγο για πέντε λεπτά με σχετική ανοχή.
Ευχαριστώ, κύριε Πρόεδρε. Κύριε Πρόεδρε, κύριε Υπουργέ, κύριοι συνάδελφοι, επειδή έχω την αίσθηση ότι τα επιχειρήματα για τα συγκεκριμένα ζητήματα του νομοσχεδίου, που αφορούν την τριτοβάθμια, τη δευτεροβάθμια και τις λοιπές διατάξεις, έχουν ολοκληρωθεί ένθεν κακείθεν, θα σταθώ σε γενικά ζητήματα, μιας και έγινε ενδιαφέρουσα συζήτηση για την κοινωνιολογία της εκπαίδευσης. Αναφέρθηκαν ο Πασερόν, ο Μπουρντιέ και εγώ θα αναφέρω και τον Αντουάν Προστ. Αναφέρθηκε, επίσης, και το ζήτημα της κινητικότητας, από πλευράς συναδέλφων της Νέας Δημοκρατίας. Ποιο είναι το πρόβλημα, λοιπόν, σήμερα; Υπάρχει πρόβλημα; Υπήρχε πρόβλημα και θα υπάρχει πρόβλημα, όσο η κοινωνία έχει τον χαρακτήρα αυτόν, που έχει και όσο η εκπαίδευση στην κοινωνία είναι μια λειτουργία της εκπαίδευσης. Να αναφέρω ένα πρόβλημα. Είναι πρόβλημα η μετάβαση από βαθμίδα σε βαθμίδα της εκπαίδευσης και φτάνουμε να συζητάμε σήμερα το επίδικο της μετάβασης από τη δευτεροβάθμια στην τριτοβάθμια; Είναι, ως απάντηση. Επέμενε η συντηρητική δεξιά παράταξη από το 1929- παρακαλώ! - όταν το δημοτικό ήταν τετραετές, να έχουμε εξετάσεις από το δημοτικό στο σχολαρχείο, εξετάσεις από το σχολαρχείο στο γυμνάσιο, για να αποδεκατίζονται οι μαθητές και να φτάνουν στο τέλος του γυμνασίου λιγότεροι απ' όσους είναι να μπουν στο πανεπιστήμιο; Επέμενε είναι η απάντηση. Επέμενε η προοδευτική παράταξη της Κεντροαριστεράς, με όποια πολιτική μορφή και αν είχε, στο να σταματήσουμε αυτές τις εξετάσεις, να αυξήσουμε τον αριθμό των ετών φοίτησης και να κάνουμε υποχρεωτική την εκπαίδευση, έξι χρόνια στοδΔημοτικό, άλλα τρία στο γυμνάσιο, με τη μεταρρύθμιση Παπανδρέου, Παπανούτσου και Λουκή Ακρίτα και μετέπειτα, Ράλλη και Παπανούτσου το 1975; Επέμενε. Αυτό είναι ένα ζήτημα κοινωνιολογίας της εκπαίδευσης για την αντίληψη, που έχουμε σχετικά με το τι είδους προσβασιμότητα και φοίτηση στην εκπαίδευση έχουμε. Δεύτερο ζήτημα. Πώς βλέπουμε την αξιολόγηση του μαθητή; Με συνεχείς εξετάσεις και αυστηρές, απαντά η δεξιά συντηρητική παράταξη. Με καθημερινή αξιολόγηση από τον εκπαιδευτικό και παρεμβατικές διορθώσεις και ενισχυτική βοήθεια, απαντά η προοδευτική αριστερή παράταξη. Κοιτάξτε το εξής: Στο κρίσιμο ζήτημα της πρόσβασης και των αυστηρών εξετάσεων, των πανελλαδικών και του μεγάλου αριθμού που θα προκύψει, εάν εμείς τώρα αφήσουμε ελεύθερη πρόσβαση στην τριτοβάθμια, που σκίζει τα ιμάτιά της η δεξιά παράταξη, γιατί θα γεμίσουμε τα πανεπιστήμια, η ίδια ως αντίδοτο για τα παιδιά των αδύναμων κοινωνικών ομάδων επιμένει σε αυστηρές εξετάσεις, ενώ για τα παιδιά της οικονομικής και διοικητικής ελίτ, που πολιτικά εκφράζει, επιμένει για ιδιωτικά πανεπιστήμια, με μοναδικές εξετάσεις «τα λεφτά του μπαμπά». Ερωτώ: Σε αυτά τα ιδιωτικά πανεπιστήμια, τα ιδιωτικά κολέγια, οι εξετάσεις εισαγωγής και προαγωγής είναι εξετάσεις; Με εξετάσεις μπαίνουν στα ιδιωτικά πανεπιστήμια; Είναι σαφές, με το επιμίσθιο του πατέρα, που πληρώνει. Και όταν συζητάμε για κοινωνική κινητικότητα, σε ένα εξαιρετικό βιβλίο του Αντουάν Προστ που δεν έχει μεταφραστεί στα ελληνικά, που θέτει το ερώτημα «Η εκπαίδευση είναι εκδημοκρατισμένη;», η απάντησή του είναι πως εκδημοκρατισμένη εκπαίδευση είναι αυτή που επιτρέπει σε παιδιά κατώτερων κοινωνικών ομάδων, μέσω της εκπαίδευσης, να μπουν σε ανώτατα κοινωνικά στρώματα. Και αυτό, κυρίες και κύριοι συνάδελφοι, δεν γίνεται με τις Grandes Ecoles που έχουν στη Γαλλία, μια χωριστή ομάδα σχολείων ούτε με τα πειραματικά και πρότυπα, που ως εκπαιδευτικός τριάντα πέντε χρόνια, γνωρίζω πολύ καλά ότι πέραν της σωστής οργάνωσης και καλής βοήθειας δεν διέφεραν ουσιαστικά σε τίποτα, γιατί δεν παρήγαν έρευνα και μελέτες εξειδικευμένων προγραμμάτων, που θα πρέπει να γίνεται αυτό. Η απάντηση στην κοινωνική κινητικότητα είναι να γίνουν άριστα και πρότυπα όλα τα σχολεία. Το σημερινό νομοθέτημα, λοιπόν, βλέπει τα προβλήματα, οι πολιτικές δυνάμεις βλέπουν το πρόβλημα, απλώς η καθεμιά πολιτική δύναμη απαντά με διαφορετική τοποθέτηση και γι' αυτό αυτή η σημερινή ένταση στη Βουλή. Σας ευχαριστώ.
Κι εμείς ευχαριστούμε. Ούτε το πεντάλεπτο δεν χρειαστήκατε, κύριε Μιχελή, προς τιμή σας. Ο κ. Σεβαστάκης από την Κοινοβουλευτική Ομάδα του ΣΥΡΙΖΑ έχει το λόγο για πέντε λεπτά και αμέσως μετά ο κ. Φωτήλας.
Ευχαριστώ πολύ. Συνήθως, οι συζητήσεις γύρω από τις νομοθετικές απόπειρες της Κυβέρνησης είναι γενικόλογες. Δηλαδή, αντιπολιτευτικά δεν αρθρώνεται ένας συγκεκριμένος, συντεταγμένος, συγκροτημένος λόγος, ο οποίος να έχει πραγματική στόχευση. Εύληπτη και κατανοητή η ιδεολογική διαφωνία. Είναι γενικόλογη και αποδομητική στην ίδια την ηθική πρόθεση της νομοθέτησης. Δηλαδή, δεν επιτρέπεται να υπάρχει νομοθέτηση, γιατί το νομοθέτημα είναι κακό. Πρόκειται για μια γενικότερη, δηλαδή, κατηγοριοποίηση, η οποία δεν βγάζει πουθενά και δεν ξέρω αν αποτελεί μια πολιτική επένδυση το να αναπτύσσεις όλη σου την εμπάθεια σε ζητήματα παιδείας και στοχασμού. Γιατί η παιδεία, εκτός από το ίδιο της το περιεχόμενο, είναι και στοχασμός πάνω στην οργάνωσή της και ένα πολύ μεγάλο μέρος των νομοθετικών διαβημάτων είναι αυτή η προσπάθεια η παιδεία να οργανώσει τον εαυτό της, να οργανώσει τον τρόπο, με τον οποίο παραλαμβάνεται από το κοινωνικό σώμα. Παραδείγματος χάριν, υπάρχει θρηνωδία για την έκλειψη της τεχνολογικής εκπαίδευσης. Τα γνωστικά αντικείμενα δεν εξαφανίζονται, υπάρχουν. Το πρόβλημα του ότι έχει μειωμένη γοητεία στην ελληνική κοινωνία η τεχνολογική εκπαίδευση, δεν οφείλεται στο ότι υπάρχει μια κοινωνική οίηση, όπως άφησε να εννοηθεί ο κ. Γεωργιάδης, στο ότι έχει μια εγωπάθεια η κοινωνία, που δεν της αρκεί η τεχνολογική εκπαίδευση, για να πληρωθεί αυτή η εγωπάθεια, αλλά στο ότι δεν υπάρχει τεχνολογική ποιότητα στην ίδια την παραγωγή. Δεν γίνονται δελεαστικά, δηλαδή, τα γνωστικά αντικείμενα, ακριβώς επειδή δεν υπάρχει η παραγωγική ποιότητα για να τα κάνει δελεαστικά. Δεύτερον, μέρος της τεχνολογικής εκπαίδευσης είναι και η διερώτηση πάνω σε αυτήν. Δεν είναι μόνο να διδαχθείς το συγκεκριμένο αντικείμενο και τη συγκεκριμένη τεχνολογική πράξη, αλλά και ο στοχασμός πάνω στο corpus, πάνω στη φιλοσοφία της τεχνολογικής εκπαίδευσης. Έχουμε πει πολλές φορές ότι είναι ολέθριο, στην ελληνική περίπτωση - όχι γενικά - να συνδέεις την αγορά με το εκπαιδευτικό ζητούμενο, γιατί πολύ απλά, η ελληνική αγορά είναι πιο πίσω από το επίπεδο της εκπαίδευσης. Η εκπαίδευση είναι πιο προωθημένη. Το αντίθετο, η εκπαίδευση πρέπει να θέτει τους όρους και να προσαρμόζεται η αγορά. Έχουμε την ευκαιρία, έχουμε τη δυνατότητα σαν μια ευρωπαϊκή ιδιοτυπία, να εισηγηθούμε κάτι απροσδόκητο. Δεν περάσαμε τη βιομηχανική επανάσταση, δεν περάσαμε τις φάσεις ανάπτυξης του καπιταλισμού, είμαστε ένα υβρίδιο. Ε, αυτό το υβρίδιο πρέπει να το ακούσουμε και η εκπαίδευση με το 85% και πάνω περίπου των παιδιών, που με κάποιο τρόπο επιθυμούν να μπουν στην τριτοβάθμια, να μπαίνουν τελικά. Αυτό το υβρίδιο, αυτή η διεθνής ιδιότυπη περίπτωση πρέπει να γίνει ευδιάκριτη, να την ακούσουμε και να την εξορθολογήσουμε. Στην πραγματικότητα, η τεχνολογική εκπαίδευση απορροφά όλα τα αιτήματα. Το πρόβλημα είναι αν αυτά τα εκπαιδευτικά αιτήματα αντιστοιχούν στην κοινωνική φαντασίωση. Δεν είναι πάντα έτσι. Εν τούτοις, στη σημερινή συνθήκη με τη διεπιστημονικότητα, με τις διασταυρώσεις γνωστικών αντικειμένων, με την ακαριαία παραγωγή νέων γνωστικών αντικειμένων, που η τεχνολογία ή η επικοινωνία της εξέλιξης της επιστήμης επιβάλλει, νομίζω ότι έχουμε τη δυνατότητα, το κοινωνικό φαντασιακό να πληρωθεί, να γεμίσει, να νιώθει ότι ένα γνωστικό αντικείμενο είναι ένα εργαλείο, για να μάθεις τον ίδιο το μηχανισμό της μάθησης. Έχουν ειπωθεί πάρα πολλά μαξιμαλιστικά, θα μείνω σε κάτι που με ενδιαφέρει πάρα πολύ και που με συγκινεί. Πάντα οι τοποθετήσεις του κ. Τζαβάρα έχουν μια ιδιαίτερη ποιότητα ή τουλάχιστον μπορώ να τους εκμεταλλευτώ εγώ, για να πω τα δικά μου, αυτά που είναι ο καημός μου για τη νεκρή γλώσσα, όπως είναι η αρχαία ελληνική. Είναι η γενιά μας, που έχει καταπιεστεί πάρα πολύ από τη γραμματικοσυντακτική διδασκαλία της αρχαίας ελληνικής. Εν τούτοις, η γλώσσα και λειτουργικότητα της είναι και η μουσικότητα, είναι και η ποίησή της. Αποκτάς γλωσσική διαίσθηση μέσα από τη διδασκαλία των αρχαίων. Δεν μαθαίνεις ένα manual γλωσσικό, δεν κατακτάς μια λεξικογραφική έννοια της γλώσσας, αλλά μια ποιητική κάρπωσή της. Διαισθάνεσαι τη γλώσσα. Σε συνδέει με τη σημερινή σου γλώσσα η γνώση των αρχαίων. Άρα, πρέπει να αλλάξεις νομίζω τα εργαλεία με τα οποία την προσεγγίζεις. Όχι μέσα από τους δογματισμούς, όχι μέσα από την κανονιστική καταπίεση, αλλά μέσα από την κατανόηση του κειμένου, την απόλαυση του κειμένου θα έλεγε ο Ρολάν Μπαρτ. Εγώ, λοιπόν, νομίζω ότι μπορούμε να βρούμε τέτοιους ιστούς, που μας συνδέουν, όχι πια με τη γλώσσα, αλλά με την ιστορία και το κοινωνικό μας σώμα. Με αυτό που είμαστε, με την ταυτότητά μας. Ταυτοτική διερώτηση υπάρχει πολύ έντονη, ειδικά σε περιόδους ανασφάλειας. Νομίζω ότι η γλώσσα αποτελεί το εργαλείο, για να μπορέσουμε να το συζητήσουμε. Μια τελευταία παρατήρηση γι' αυτήν τη μείωση των μαθημάτων του λυκείου. Υπάρχει ένα πρόβλημα, υπάρχει μια ανοχή, μια υπομονή για τα μαθήματα της γενικής παιδείας και μια υπερστόχευση των μαθητών της Γ΄ λυκείου στα μαθήματα εξέτασης για την τριτοβάθμια. Το νομοσχέδιο αποπειράται να το γεφυρώσει αυτό. Το σίγουρο είναι ότι η εμβάθυνση από μόνη της αποτελεί θητεία και σε διαφορετικά γνωστικά πεδία. Αν, παραδείγματος χάριν, δεν εκτείνεσαι γνωστικά, αλλά μέσα από τα παραδείγματα βαραίνεις στο συγκεκριμένο αντικείμενο, στη Γλώσσα ας πούμε ή στα Μαθηματικά, θητεύεις αναγκαστικά σε πάρα πολλά διαφορετικά γνωστικά πεδία, ακόμα και αν δεν τιτλοφορείται το μάθημα ως τέτοιο. Δεν υπάρχουν αυτές οι κάθετες διαιρέσεις πια των αντικειμένων. Μπορούμε να σκεφτόμαστε, να αισθανόμαστε και επομένως να είμαστε κριτικοί. Άρα, εμπάθειες και συγκρούσεις νομίζω ότι περισσεύουν για τον δύσκολο και ακριβό χώρο, στον οποίο προσπαθούμε να θητεύσουμε. Όχι στο χώρο της παιδείας, όσο στο χώρο της μόρφωσης και της απόλαυσης από τη μόρφωση. Ευχαριστώ.
Κι εμείς ευχαριστούμε. Ο κ. Φωτήλας έχει τον λόγο για πέντε λεπτά, με σχετική ανοχή.
Ευχαριστώ, κύριε Πρόεδρε. Κυρίες και κύριοι συνάδελφοι, δεν μου προκαλούν εντύπωση ούτε οι διαδικασίες με τις οποίες ήρθε, αλλά ούτε και η ίδια η ουσία τού προς ψήφιση νομοσχεδίου. Επί της διαδικασίας, δυο ενστάσεις συγκράτησα, θέλω να τις αναφέρω. Η μια έγινε από τον κ. Παφίλη και το ΚΚΕ, ο οποίος στην ουσία σας είπε, κύριε Υπουργέ, για ποιον λόγο φέρνετε το νομοσχέδιο τη Μεγάλη Εβδομάδα, που είναι κλειστά τα σχολεία και τα πανεπιστήμια. Και εσείς βέβαια, δεν του δώσατε καμμία απάντηση, παρά μόνο προσπαθήσατε να αστειευτείτε κατά κάποιον τρόπο, με ένα χαμηλό θα έλεγα επίπεδο χιούμορ, λέγοντάς τους «εσείς οι αριστεροί και η σχέση σας με την πίστη» και κάτι τέτοια φαιδρά. Η δεύτερη ένσταση έγινε από την εισηγήτρια μας, την κ. Κεραμέως, η οποία απλά σας ρώτησε για ποιόν λόγο - για άλλη μια φορά - επιλέγετε να ευτελίσετε τις κοινοβουλευτικές διαδικασίες, φέρνοντας ένα τόσο μεγάλο νομοσχέδιο, που αφορά ολόκληρη την ελληνική κοινωνία, σε ένα τόσο μικρό χρονικό διάστημα. Ούτε εκεί επιλέξατε να απαντήσετε, παρά και εκεί επιλέξατε, με ένα ακόμα πιο φθηνό είδος χιούμορ, να απαντήσετε στην κ. Κεραμέως λέγοντάς της, «Εάν δεν μπορείτε να το καταλάβετε, να σας στείλω έναν βοηθό». Ξέρετε, δεν απαντάτε που δεν απαντάτε, τουλάχιστον δεν είναι ανάγκη να προσβάλλετε συνάδελφό σας. Αν το έλεγε κάποιος από εμάς, θα είχαμε κατηγορηθεί ίσως και για σεξισμό γι' αυτό το σχόλιο. Εμείς δεν το κάνουμε, γιατί δεν είναι σεξισμός. Παρά ταύτα, είναι προσβολή. Η αλήθεια, κύριε Υπουργέ, είναι ότι δεν περίμενα να δώσετε απάντηση στα παραπάνω ερωτήματα, γιατί η μόνη ειλικρινής απάντηση, στην οποία θα μπορούσατε να προβείτε στο ερώτημα «Γιατί το κάνετε;», θα ήταν: «Γιατί αυτό μας βολεύει». Αυτά, λοιπόν, όπως είπα, δεν μου προκαλούν εντύπωση, γιατί σας έχουμε μάθει. Παρ' όλο, όμως, που σας έχουμε μάθει, δεν παύει να προκαλεί εντύπωση το μένος, που αγγίζει τα όρια της υστερίας αυτής της Κυβέρνησης, όχι να βελτιώσει τα προβλήματα στο εκπαιδευτικό σύστημα, αλλά να ξεθεμελιώσει ό,τι καλό υπήρχε σε αυτό, σε όλες σχεδόν τις βαθμίδες της εκπαίδευσης, αρχίζοντας από την ανώτατη εκπαίδευση, με την άναρχη και χωρίς κριτήρια αναδιάταξη του ακαδημαϊκού χάρτη της χώρας, που επιχειρείται. Γιατί αναρωτιέμαι: Σε ποια λογική ανάπτυξης οδηγεί η ρύθμιση με την οποία κάνετε πολυτεχνεία όλα τα τμήματα Σχολών Μηχανικών, με μία και μόνο ουσιαστικά υπουργική απόφαση; Ποιες ανάγκες της αγοράς εργασίας καλύπτονται; Ποιες εκθέσεις σκοπιμότητας και βιωσιμότητας υπάρχουν; Τέλος, ποια επαγγελματικά δικαιώματα των αποφοίτων εξυπηρετούνται; Όμως, τώρα τι ρωτάω; Εκθέσεις σκοπιμότητας, βιωσιμότητας, σχεδιασμοί. Αυτά είναι ψιλά γράμματα για εσάς. Φτάσατε, μάλιστα, στο σημείο, σε ό,τι αφορά τις συγχωνεύσεις τμημάτων ΤΕΙ στο Πανεπιστήμιο Πατρών, να προσπαθήσετε έμμεσα να εκβιάσετε το Πανεπιστήμιο, λέγοντάς του επί της ουσίας ότι αν δεν προχωρήσει η συγχώνευση με το ΤΕΙ Δυτικής Ελλάδος, μην περιμένετε ούτε Νομική, ούτε Γεωπονική. Έτσι λειτουργείτε, με εκβιασμούς και ρουσφέτια. Φυσικά, να μην ξεχνάμε ότι η πρώτη σας κίνηση - που ευτυχώς απέτυχε - ήταν να προσπαθήσετε να διαλύσετε το Ελληνικό Ανοιχτό Πανεπιστήμιο. Ήρθατε, όμως, αντιμέτωποι με την καθολική αντίδραση των εκπαιδευτικών φορέων της πόλης της Πάτρας, και αναγκαστήκατε να αλλάξετε γνώμη. Τα ίδια κάνατε και στο ΤΕΙ στο Αίγιο, που από διατήρηση και ανάπτυξη, στην πράξη το οδηγούσατε σε αποδυνάμωση και κλείσιμο. Κι αν δεν αντιδρούσε και εκεί η τοπική κοινωνία, δεν θα παίρνατε πίσω μέρος του σχεδίου σας. Η αλήθεια, κύριε Υπουργέ, είναι ότι πουλάτε, για ψηφοθηρικούς λόγους, πανεπιστημιακά πτυχία στους νυν φοιτητές των ΤΕΙ. Οι ίδιοι εκβιασμοί ισχύουν και για το Πανεπιστήμιο Πελοποννήσου, που απειλήσατε ότι ή θα δεχτούν να απορροφήσουν και τα δύο ΤΕΙ - Δυτικής Ελλάδας και Πελοποννήσου - ή δεν θα συμπεριληφθούν στο νομοσχέδιο. Κυρίες και κύριοι συνάδελφοι, να πάμε και στο λύκειο, για να μην τα ξεχάσω. Εδώ πια το ψέμα και η απάτη ξεπερνάει κάθε όριο. Επί δύο χρόνια μιλούσατε για δήθεν κατάργηση των εξετάσεων, για να καλοπιάσετε τους μαθητές και τις οικογένειές τους. Και πού καταλήξατε σήμερα; Στο ότι χρειάζονται πανελλαδικές εξετάσεις για τις βασικές πανεπιστημιακές σχολές, με τέσσερα μαθήματα, δηλαδή όπως παλιότερα οι δέσμες. Τα, δε, θέματα των εξετάσεων δεν θα μπαίνουν από ενιαία αρχή, αλλά από τις εκπαιδευτικές περιφέρειες. Και αναρωτιέμαι: Πώς θα εξασφαλιστεί το κατοχυρωμένο, από το Σύνταγμα, δικαίωμα της ισονομίας, όταν άλλα θέματα θα μπαίνουν στο σχολείο του Έβρου και άλλα θέματα στο σχολείο της Κρήτης; Αλήθεια, αυτά είχατε στον νου σας, όταν μιλούσατε για αναβάθμιση του ρόλου του λυκείου και ειδικά της Γ΄ λυκείου ή μήπως είναι αναβάθμιση η κατάργηση του μαθήματος των λατινικών, που όσοι σπουδάσαμε κλασικές σπουδές, γνωρίζουμε πόσο χρήσιμο μας φάνηκε; Αυτό φαίνεται, βέβαια, και από το γεγονός ότι ολόκληρη η Ευρώπη, με προτεστάντισσα τη Γαλλία, αντί να μειώνει, αυξάνει τις ώρες των κλασικών αρχαίων γλωσσών, γνωρίζοντας τη σπουδαιότητά τους. Μόνο εσείς τις απαξιώνετε. Για, δε, τα πρότυπα και τα πειραματικά, είναι εκπληκτικό επίσης το μένος σας, εδώ και τέσσερα χρόνια, για την ξεθεμελίωση των καλών αυτών σχολείων, που είχαν γίνει στο παρελθόν. Και έρχεστε σήμερα να τους δώσετε το τελειωτικό χτύπημα, καταργώντας την όποια αυτονομία είχαν, που τους επέτρεπε να υπηρετούν την αριστεία, διδάσκοντας τους μαθητές, με βάση τις καλύτερες πρακτικές της εκπαίδευσης, με νέα γνωστικά αντικείμενα. Σήμερα, με αυτό το νομοσχέδιο, έρχεστε να τους τελειώσετε και να τους μετατρέψετε σε τυπικά δημόσια σχολεία. Η αλήθεια είναι ότι σε αυτό το κομμάτι εκπροσωπείτε επάξια, γνήσια αριστερές πολιτικές, όπως αυτή της λογικής της ήσσονος προσπάθειας, περνώντας ένα μήνυμα ότι οποιοσδήποτε μαθητής μπορεί να γίνει από έσχατος, πρώτος, χωρίς να κουνήσει το δαχτυλάκι του, αρκεί - για παράδειγμα - να είναι τυχερός σε μία κλήρωση, να πάρει τη σημαία. Δεν χρειάζεται να είναι άριστος στα μαθήματά του. Αυτό είναι η «πρώτη φορά Αριστερά». Κυρίες και κύριοι συνάδελφοι, θα κλείσω την ομιλία μου με ένα mail που έλαβα από έναν μαθητή, συμπολίτη μου της Β΄ λυκείου του Πειραματικού ΓΕΛ Πατρών, ο οποίος μου λέει: «Κύριε Φωτήλα, ονομάζομαι… - παραλείπω το όνομα - , «…Είμαι μαθητής της Β΄ λυκείου του Πειραματικού ΓΕΛ Πατρών. Το 2018 συμμετείχα στον Πανελλήνιο Διαγωνισμό Πληροφορικής και ήμουν από τα τέσσερα άτομα που κατάφεραν να μπουν στην εθνική ομάδα. Έτσι διαγωνίστηκα στη Διεθνή Ολυμπιάδα Πληροφορικής στην Ιαπωνία, στην Τσουκούμπα, όπου πήρα χάλκινο μετάλλιο, επίσης στη Βαλκανιάδα Πληροφορικής το 2018 κερδίζοντας χάλκινο μετάλλιο… - έχει και τους συνδέσμους για να μην νομίζουμε ότι μας λέει ψέματα - «…και στην Ευρωπαϊκή Ολυμπιάδα Πληροφορικής Νέων το 2017 αργυρό μετάλλιο». Σύμφωνα με τους νόμους, λοιπόν, λέει του 2003 και του 2015, κύριε Υπουργέ, όσοι έχουν διακριθεί σε όλους αυτούς τους παραπάνω διαγωνισμούς, μπορούν να περάσουν καθ' υπέρβαση του αριθμού εισακτέων σε τμήματα τριτοβάθμιας εκπαίδευσης των κατευθύνσεων θετικών σπουδών, καθώς και Οικονομίας και Πληροφορικής. «Όμως, με τις αλλαγές που έρχονται τώρα, κύριε Υπουργέ…» - όπως λέει ο μαθητής - «…πλέον η πληροφορική παύει να είναι μάθημα, που περιλαμβάνεται στη θετική ομάδα προσανατολισμού, με αποτέλεσμα εγώ και οι άλλοι μαθητές, με τις ίδιες διακρίσεις στην πληροφορική, να αποκλειόμαστε από τις σχολές των πολυτεχνείων, πέρα, δηλαδή, από τον αριθμό των εισακτέων, όπως ίσχυε με το προηγούμενο νομοσχέδιο, πολλές από τις οποίες έχουν άμεση σχέση».
Από πού προκύπτει αυτό;
Προκύπτει. Το λέει ο μαθητής. Δείτε μέσα. Προκύπτει. Και συνεχίζει ο μαθητής: «Είναι κατάφορη αδικία να μην έχω εγώ το προνόμιο αυτό, τη στιγμή που ο χρόνος και το διάβασμα που αφιερώνω στην προετοιμασία για τις διεθνείς Ολυμπιάδες, είναι αναμφισβήτητα περισσότερος από ό,τι απαιτείται για τις πανελλαδικές εξετάσεις. Το σύστημα εκπαίδευσης της χώρας μας πρέπει να επενδύει σε μαθητές σαν και εμένα, αφού φέρνουμε τόσα μετάλλια στη χώρα μας. Σας παρακαλώ πολύ, κύριε Φωτήλα, να μεριμνήσετε να αλλάξει αυτήν την αδικία ο κ. Γαβρόγλου». Αυτά λέει ο μαθητής. Τι του απαντάτε, κύριε Υπουργέ; Εγώ ξέρω τι θα του απαντήσω. Εσείς του απαντήσατε και του είπατε ότι: δεν πρέπει αγόρι μου, εσύ και η οικογένειά σου, να επενδύετε στην αριστεία. Πρέπει να επενδύετε στην τύχη. Μόνο αν είσαι τυχερός, με αυτήν την Κυβέρνηση, μπορεί να έχεις προκοπή. Αν είσαι άριστος, δεν έχεις καμμία τύχη. Εγώ, λοιπόν, του λέω αυτού του μαθητή να επενδύει στην αριστεία, γιατί σύντομα εμείς θα την επιβραβεύσουμε και θα του δώσουμε εκείνο που του αξίζει. Σας ευχαριστώ.
Ευχαριστούμε τον κ. Φωτήλα. Ο Βουλευτής Κοζάνης κ. Μουμουλίδης ζητεί άδεια ολιγοήμερης απουσίας στο εξωτερικό για προσωπικούς λόγους. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει η Υφυπουργός Αγροτικής Ανάπτυξης κ. Τελιγιορίδου. Και για να προλάβω και κάποιους, με βάση το Σύνταγμα, το άρθρο 66, παράγραφος 2, οι Υπουργοί και οι Υφυπουργοί έχουν ελεύθερη είσοδο στις συνεδριάσεις της Βουλής και ακούγονται οπότε ζητήσουν τον λόγο. Κυρία Υφυπουργέ, έχετε τον λόγο για τρία λεπτά.
Ευχαριστώ πολύ, κύριε Πρόεδρε. Από ό,τι φαίνεται, κάποιοι και κάποιες δεν θέλουν να ακουστεί από αυτό το Βήμα η φωνή της Καστοριάς. Όσο, όμως, κι αν δυσκολεύονται με το εν λόγω νομοσχέδιο, η φωνή της Καστοριάς θα ακουστεί…
Η Καστοριά μίλησε. Πρώτη - πρώτη ακούστηκε.
Σας παρακαλώ.
…και από αυτό το Βήμα και καθημερινά από εδώ και πέρα στην κοινή μας εκλογική περιφέρεια. Σήμερα, λοιπόν, κυρίες και κύριοι συνάδελφοι, είναι μία μέρα - σταθμός και για την αναβάθμιση του γενικού σχολείου, μέσα από την αναβάθμιση της τάξης της Γ΄ λυκείου, αλλά και για την ανώτατη εκπαίδευση, καθώς μετά από δύο χρόνια συζητήσεων, συνεργασιών και συνεργειών, το Υπουργείο Παιδείας έχει καταλήξει στη νέα αρχιτεκτονική της τριτοβάθμιας εκπαίδευσης. Με στόχο, λοιπόν, την αναβάθμιση της δημόσιας εκπαίδευσης και με γνώμονα πάντα ακαδημαϊκά και εκπαιδευτικά κριτήρια, αποφασίστηκε η συνεργασία των ΤΕΙ με τα πανεπιστήμια, η δημιουργία νέων τμημάτων, συμβατών με την εκπαιδευτική και αναπτυξιακή δυναμική των ιδρυμάτων, η ίδρυση διετών προγραμμάτων σπουδών, η ίδρυση ινστιτούτων. Και όλα αυτά - και τα διετή τμήματα, γιατί κάπου ακούγεται ότι πλέον δεν υπάρχει η τεχνική και η τεχνολογική εκπαίδευση - θα δίνουν πλέον - όπως σε όλη την Ευρώπη - τίτλους επαγγελματικών πιστοποιητικών και επαγγελματικής επάρκειας. Η Νέα Δημοκρατία, μετά τον ολετήρα του σχεδίου «ΑΘΗΝΑ» στην τριτοβάθμια εκπαίδευση, έρχεται σήμερα και αντιδρά στην αναβάθμιση των δημόσιων πανεπιστημίων της χώρας. Και το κάνει αυτό, όχι γιατί ενδιαφέρεται, με βάση εκπαιδευτικά και ακαδημαϊκά κριτήρια, για την τριτοβάθμια εκπαίδευση, αλλά γιατί έχει μία κρυφή ατζέντα. Δημόσια λένε ότι δεν πρέπει να γίνουν τα πανεπιστήμια και η συγχώνευση, γιατί αυτό - λέει - θα βγάζει πτυχιούχους, οι οποίοι δεν συμβαδίζουν με την αγορά εργασίας. Δεν μας λένε, όμως, ότι στην πραγματικότητα επιθυμούν λιγότερους εισακτέους στα δημόσια πανεπιστήμια, για να υπάρχουν «πελάτες» για τα ιδιωτικά πανεπιστήμια, που ονειρεύονται. Εκεί δεν τους νοιάζει αν οι πτυχιούχοι από τα ιδιωτικά πανεπιστήμια που θέλουν, θα έχουν συνέργεια με την αγορά εργασίας, γιατί εκεί θα πηγαίνουν τα παιδιά, τα οποία μπορούν να πληρώνουν. Κι αυτά είναι μάλλον περισσότερο τα δικά τους παιδιά, τα παιδιά τον αρίστων οικονομικά. Αυτό που θέλει η Νέα Δημοκρατία και ο Αρχηγός της είναι στην πραγματικότητα, να κλείσει τα περιφερειακά πανεπιστήμια και να δημιουργήσει πελάτες για τα ιδιωτικά. Ήδη έχουν αρχίσει να υπονομεύουν αυτή την προσπάθεια. Χαρακτηριστικό παράδειγμα, είναι η συγχώνευση στο Πανεπιστήμιο και στο ΤΕΙ Δυτικής Μακεδονίας, που προσπαθούν να την υπονομεύσουν, παρ' όλο που την έχουν υποδεχθεί με τον καλύτερο δυνατό τρόπο οι τοπικές κοινωνίες. Μόλις είδαν, λοιπόν, ότι αυτό το νομοσχέδιο ευνοεί το Πανεπιστήμιο και το ΤΕΙ στη Δυτική Μακεδονία, άρχισαν να λένε ότι δεν πρόκειται να γίνει και ότι είναι η προεκλογική εξαγγελία. Και τώρα που βλέπουν ότι το πανεπιστήμιο προχωράει και ψηφίζεται αύριο, έφτασαν στο σημείο να επιχειρούν να πουν ότι το πανεπιστήμιο αυτό - και αυτό λέγεται από τοπικά στελέχη της Νέας Δημοκρατίας της περιοχής - θα είναι ένας χώρος ανομίας, ότι το πανεπιστήμιο αυτό θα είναι άντρο ανομίας. Και μη μπορώντας να διαχειριστούν το θέμα στην τοπική κοινωνία, προσπαθούν να απαξιώσουν την πανεπιστημιακή κοινότητα και τους φοιτητές. Αυτό μας δείχνει το πόσο πολύ εκτιμούν την πανεπιστημιακή εκπαίδευση, αλλά και την ελληνική νεολαία, που προσπαθούν να μας πουν εκ προοιμίου ότι είναι εγκληματική. Είναι απίστευτο αυτό που συμβαίνει, τουλάχιστον στη δική μας περιοχή. Αυτοί, λοιπόν, που ψήφισαν το σχέδιο «ΑΘΗΝΑ», καλά θα κάνουν σήμερα να είναι περισσότερο προσεκτικοί, γιατί εμείς - και η τοπική κοινωνία - θυμόμαστε πάρα πολύ καλά τις δηλώσεις τους, όταν λέγανε για τους δικούς τους Υπουργούς, ότι δεν φοράνε παντελόνια. Καταθέτω το σχετικό έγγραφο για τα Πρακτικά. [[Στο σημείο αυτό η Υφυπουργός Αγροτικής Ανάπτυξης και Τροφίμων, κυρία Ολυμπία Τελιγιορίδου, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Οι δικοί μας, λοιπόν, Υπουργοί είναι διαφορετικοί. Στηρίζουμε την επένδυση στην παιδεία, στην ελληνική οικογένεια, στα παιδιά μας, γιατί πιστεύουμε ότι δεν επιτρέπεται να καταληστέψουν τα ιδιωτικά συμφέροντα, την ελληνική κοινωνία, μέσω του μεγαλύτερου αγαθού του πολιτισμού μας, που είναι η παιδεία. Ευχαριστώ, κύριε Πρόεδρε.
Κύριε Μαυρωτά, έχετε τον λόγο για πέντε λεπτά, με σχετική ανοχή.
Ευχαριστώ, κύριε Πρόεδρε. Έχω μόνο πέντε λεπτά, και θα μπω κατευθείαν στην ουσία, χωρίς να αναφερθώ στην απαράδεκτη διαδικασία, που ακολουθείται συστηματικά στα θέματα παιδείας. Η Βουλή θεωρείται διακοσμητική, ενώ εδώ θα μπορούσε να γίνει ουσιαστική δουλειά και να διορθωθούν - όσο γίνεται - οι ολοφάνερες βλάβες, που επιφέρει το νομοσχέδιο. Γι' αυτό και δεν αποχωρούμε από τη διαδικασία, θεωρώντας ότι πρέπει να δώσουμε αυτή τη μάχη μέχρι την τελευταία λέξη, μέχρι την τελευταία στιγμή, μήπως και κάτι διασώσουμε. Το συγκεκριμένο υπερ - πολυνομοσχέδιο είναι το αποτέλεσμα ενός βεβιασμένου ψηφοθηρικού παζαριού διαφόρων παραγόντων, με θύμα την ανώτατη εκπαίδευση και θύτη την Κυβέρνηση ΣΥΡΙΖΑ. Ακόμη και σήμερα, έρχονται βουλευτικές τροπολογίες, που ζητούν την ίδρυση πανεπιστημιακών τμημάτων και ινστιτούτων. Έτσι θα πάμε, κυρίες και κύριοι του ΣΥΡΙΖΑ; Να δούμε και πόσες θα γίνουν αποδεκτές, κύριε Υπουργέ. Ας τα πάρουμε από την αρχή. Σήμερα μπαίνει οριστική ταφόπλακα στη βαθμίδα των ΤΕΙ, χωρίς να έχουμε συμφωνήσει αν χρειαζόμαστε στο παραγωγικό μας μοντέλο αυτή τη βαθμίδα. Το ερώτημα είναι το εξής: Από πού θα αντλούνται, πλέον, τα μεσαία στελέχη, τα στελέχη εφαρμογών, που είναι απαραίτητα στην πυραμίδα παραγωγής; Από τις διετείς δομές, που φαντάζεται ο Υπουργός ότι θα λειτουργήσουν στα πανεπιστήμια ή θα είναι όλοι πτυχιούχοι πανεπιστημίων σε ένα πληθωρισμένο επαγγελματικό περιβάλλον, όπου, όπως και στην οικονομία, θα οδηγηθούμε, τελικά, σε υποτίμηση του «νομίσματος»; Και ποιο είναι το νόμισμα στην περίπτωσή μας; Το πτυχίο. Άρα, θα οδηγηθούμε σε χαμηλότερες απολαβές όλων. Το ίδιο γίνεται και με τις διαδικασίες αναβάθμισης των τετραετών σπουδών μηχανικών σε πενταετείς πολυτεχνικές σπουδές. Έτσι με έναν νόμο, με ένα άρθρο. Και τρέχουμε για να γίνουν όλα αυτά, από τον επόμενο Σεπτέμβριο. Τι θα γίνει τελικά; Απλώς, θα γεμίσουμε τα μηχανογραφικά των ανυποψίαστων παιδιών που θα βλέπουν ωραίους τίτλους τμημάτων, που στην ουσία, όμως, θα είναι «αδειανά πουκάμισα». Γιατί ούτε το προσωπικό ούτε τις υποδομές, ούτε καν το πρόγραμμα σπουδών προλαβαίνουν να αποκτήσουν σε μερικούς μήνες. Τα νομοθετείτε τώρα, για να δημιουργήσετε προσδοκίες και μετά γαία πυρί μιχθήτω. Επειδή ο κύριος Υπουργός σήμερα παραδέχθηκε ότι το Ποτάμι είναι το μόνο, που κάνει προτάσεις, άσχετα αν, βέβαια, δεν της υιοθετεί ποτέ, ας μην τον διαψεύσω, να κάνω κάποιες προτάσεις. Για την πανεπιστημιοποίηση των ΤΕΙ τα είχαμε πει πριν από δύο χρόνια στην Επιτροπή Μορφωτικών Υποθέσεων, όπου προήδρευε ο ίδιος. Τι λέγαμε τότε; Ότι κάποια τμήματα ΤΕΙ είναι πολύ καλά, εφάμιλλα πανεπιστημιακών και μπορεί να πανεπιστημιοποιηθούν. Κάποια θα χρειαστούν μία μεταβατική περίοδο τριών, τεσσάρων ετών και κάποια δεν θα γίνουν ποτέ πανεπιστημιακά. Τόσο απλά, τόσο ξεκάθαρα. Εσείς, όμως, κύριε Υπουργέ, τα ξεχάσετε όλα αυτά και έρχεστε, σαν τον Harry Potter, με το μαγικό ραβδί και τα κάνετε όλα πανεπιστήμια σε μία χρονιά. Αν, πράγματι, θέλουμε να κάνουμε παντού πανεπιστημιακά τμήματα, να το κάνουμε Πώς; Να βάλουμε ένα κατώφλι εισαγωγής στα πανεπιστήμια, παραδείγματος χάρη, τα οκτώ χιλιάδες μόρια - να μην πούμε τα δέκα χιλιάδες που είναι η μέση της βαθμολογικής κλίμακας - και μετά ας ανοίξουμε όσα τμήματα θέλουμε. Αν δεν βρίσκονται ούτε σαράντα, πενήντα παιδιά να έχουνε γράψει πάνω από οκτώ χιλιάδες μόρια και να επιθυμούν να φοιτήσουν στο τμήμα - προσοχή, όχι ως πρώτη τους επιλογή, αλλά ως κάποια επιλογή τους - τότε γιατί να υπάρχει ως πανεπιστημιακό τμήμα; Μόνο για τους καθηγητές, τους διοικητικούς και τις καφετέριες της πόλης; Έτσι θα φύγουμε και από αυτά που και εσείς στηλιτεύατε, αλλά δυστυχώς ακολουθείτε. Ποια; Κάθε πόλη και σχολή, κάθε χωριό και τμήμα. Οι πρώτοι διδάξαντες μπορεί να μην βρίσκονται σήμερα στην αίθουσα, ώστε να μην ψηφίσουν εναντίον σε κάτι που φέρνει ψήφους στην περιφέρεια, αλλά εσείς νομίζω τους έχετε ξεπεράσει. Πάμε και στα του λυκείου. Συμφωνούμε όλοι ότι το λύκειο έχει χάσει τον χαρακτήρα του, ότι πρέπει να αναβαθμιστεί και να αποκτήσει ξανά το πραγματικό του νόημα. Εμείς θεωρούμε ότι αυτό δεν μπορεί να γίνει χωρίς ένα ενιαίο εθνικό απολυτήριο. Σας είπαμε τις προτάσεις μας, ώστε να είναι αξιόπιστο το απολυτήριο και να μην είναι το απολυτήριο του «όλοι είκοσι», όπως το δρομολογείτε, καθ' ότι θα προσμετράται στην εισαγωγή στα ΑΕΙ και θα πέφτει όλο το βάρος στους καθηγητές, «μην κόψουν το μέλλον των παιδιών». Η λύση είναι η αντικειμενική, ομοιόμορφη και ενιαία αξιολόγηση, μέσω μιας εξελιγμένης μορφής τράπεζας θεμάτων, με θέματα κρίσης, πολλαπλής επιλογής, εύκολα στη διόρθωση, ώστε να μειώνεται η ευθύνη και το βάρος στους καθηγητές. Γιατί, όταν ένας καθηγητής κάνει καλά τη δουλειά του και βάζει κανονικά θέματα, για να κάνει πραγματική αξιολόγηση και στο διπλανό σχολείο ένας άλλος καθηγητής βάζει εύκολα θέματα για να γράψουν καλά όλα τα παιδιά, «μην τους κόψει το μέλλον», καταλαβαίνετε ότι εκεί υπάρχει μία αδικία. Και το σύστημα θα οδηγηθεί σιγά - σιγά στο να βάζουν όλοι εύκολα, να βάζουν όλοι εικοσάρια. Και μετά θα αναρωτιόμαστε γιατί πέφτει το επίπεδο, στο όνομα μιας δήθεν αταξικής πολιτικής. Και μια που είπα «αταξική», ας πάμε και στα πρότυπα και πειραματικά σχολεία, τον θεσμό εκείνον που δείχνει τον δρόμο στη δημόσια εκπαίδευση, με το εκπαιδευτικό επίπεδο, που παρείχε σε παιδιά απ' όλες τις κοινωνικές τάξεις. Γιατί αλλάζετε το καθεστώς τους; Το αξιολογήσατε και είδατε ότι κάτι δεν πάει καλά ή απλώς ακούσατε τους συνδικαλιστές συμβούλους σας που έχουν στοχοποιήσει τα πρότυπα πειραματικά σχολεία, όχι τώρα, από το 2015; Οι προτάσεις μας και εδώ είναι καθαρές. Ο θεσμός των πρότυπων πειραματικών πρέπει να επεκταθεί σε κάθε νομό και στα ΕΠΑΛ και όχι να υπονομευθεί. Να κρατήσουν αυτές τις ελάχιστες δυνατότητες αυτονομίας που είχαν, ώστε να κάνουν το έργο τους, όπως τη δυνατότητα τροποποιημένου ωραρίου που τα αφήνει να αναπνέουν και να δημιουργούν, να κάνουν ομίλους κι άλλες καινοτόμες δραστηριότητες. Να σεβαστούμε τις ιδιαιτερότητές τους, που τα κάνουν τους μόνους ανταγωνιστές των ιδιωτικών σχολείων. Να προσπαθήσουμε να διαχύσουμε τις πρακτικές τους στα υπόλοιπα δημόσια σχολεία και όχι να κάνουμε το αντίθετο, δηλαδή να επιβάλουμε τις πρακτικές των συμβατικών σχολείων και στα πρότυπα πειραματικά, όπως επιχειρείται τώρα. Κλείνοντας, κύριε Υπουργέ, θα ήθελα να πω ότι, δυστυχώς, το νομοθετικό κύκνειο άσμα σας είναι μια ωδή στον ακαδημαϊκό λαϊκισμό και στην ψηφοθηρία. Ποσοτική επέκταση και όχι ποιοτική αναβάθμιση για την πανεπιστημιακή εκπαίδευση, αυτό που πράγματι έχει ανάγκη η χώρα. Η ζημιά θα είναι, δυστυχώς, αναντίστρεπτη, με εκπαιδευτικές και ακαδημαϊκές εκπτώσεις, που θα τις πληρώσουμε όμως ακριβά στο μέλλον. Ξέρω ότι είναι αντιδημοφιλή αυτά που λέω, δεν φέρνουν ψήφους και γι' αυτό και δεν θα τα ακούσετε από τα άλλα κόμματα, αλλά κάποια στιγμή, πρέπει να μάθουμε να λέμε μόνο αλήθειες. Αν απλώς παραμυθιάζουμε την κοινωνία και τους νέους μας, θα έχουμε όλο και περισσότερους αδιάφορους φοιτητές σε υποβαθμισμένα τμήματα, που θα παράγουν πτυχιούχους, για να έχουν ένα χαρτί, μπας και μετά το αξιοποιήσουν κάπου. Το χαρτί, όχι τις γνώσεις. Όμως, πρέπει κάποια στιγμή, να περάσουμε από τα χαρτιά στα γράμματα, αν μας ενδιαφέρουν οι επόμενες γενιές και όχι οι επόμενες κάλπες. Ευχαριστώ.
Ευχαριστούμε τον κ. Μαυρωτά. Τον λόγο έχει ο Γενικός Γραμματέας της Κεντρικής Επιτροπής της του Κομμουνιστικού Κόμματος Ελλάδας κ. Κουτσούμπας για δώδεκα λεπτά με σχετική ανοχή στον χρόνο.
Κυρίες και κύριοι, ο κόσμος το 'χει τούμπανο κι εσείς κρυφό καμάρι! Προκειμένου να αποφύγετε τις αντιδράσεις για το σχέδιο νόμου για το λύκειο, τις αρνητικές συνέπειες από τις συγχωνεύσεις στον χώρο της ανώτατης εκπαίδευσης, είστε ικανοί να το φέρετε ακόμα και την Κυριακή του Πάσχα. Όμως, και πάλι από μόνη της αυτή η κίνηση της Κυβέρνησής σας, να το ψηφίσετε δηλαδή με κλειστά πανεπιστήμια, με κλειστά σχολεία, χωρίς να πούμε τίποτα άλλο, αποδεικνύει τον βαθύ αντιδραστικό χαρακτήρα αυτού του νομοσχεδίου. Τέτοιο φιλομαθητικό προφίλ το ζηλεύει και η Νέα Δημοκρατία, που η αλήθεια είναι ότι ζορίζεται αρκετά, γιατί η Κυβέρνηση του ΣΥΡΙΖΑ δέχεται συγχαρητήρια από διάφορες πλευρές και για τα ζητήματα της εκπαίδευσης, όπως και σε άλλα ζητήματα άλλωστε, και τα χατιράκια προς τους καπιταλιστές δίνουν και παίρνουν και μια τα τηλέφωνα των εφοπλιστών για μηχανικούς διετών προγραμμάτων σπουδών - το είπαν οι ίδιοι οι σύμβουλοί σας με περηφάνεια στη συνάντηση στην ΠΟΣΔΕΠ, προφανώς, γιατί είναι φθηνοί - μια τα ραντεβού με τον πρέσβη - ένας είναι ο πρέσβης - που αμέσως μετά ανακοινώνετε και προγράμματα γνωριμίας με το State Department, την αμερικάνικη πρεσβεία. Από τόσο προοδευτικό, λέμε εμείς, θα πάθετε και τίποτα! Κυρίες και κύριοι, πάρτε πίσω το νομοσχέδιο για το λύκειο. Πάρτε το πίσω, έστω και την τελευταία στιγμή. Έχετε απέναντί σας τους μαθητές, τους φοιτητές, τους γονείς, τους καθηγητές. Μόνο οι ιδιοκτήτες των μεγάλων αλυσίδων φροντιστηρίων τρίβουν τα χέρια τους. Δεν το λέμε εμείς. Γράφονται στην «ΑΥΓΗ» αυτά. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Μάλιστα, εκπρόσωπος των φροντιστηρίων έγραψε στην εφημερίδα σας ότι είναι σίγουρος πως με αυτό το νομοσχέδιό σας πως θα ανέβουν οι εγγραφές τους. Τι να πούμε; «Πιο φιλομαθητικό νομοσχέδιο, πεθαίνεις», όπως λένε και οι ίδιοι οι μαθητές. Δημιουργείται ένα λύκειο - αρένα ανταγωνισμού. Όχι πως το λύκειο που ζούμε τώρα είναι καμμία όαση ολοκληρωμένης μόρφωσης και γι' αυτό άλλωστε δεν το υπερασπιζόμαστε. Αντίθετα, ξέρετε ότι το ΚΚΕ και οι δυνάμεις της ΚΝΕ μέσα στα σχολεία, οι προοδευτικοί εκπαιδευτικοί, οι γονείς αντιτάχθηκαν στο λύκειο, που προώθησε η Νέα Δημοκρατία. Πάψτε, λοιπόν, να ισχυρίζεστε ότι η αντίθεση του ΚΚΕ σ' αυτό το νομοσχέδιο είναι η υπεράσπιση, δήθεν, του σημερινού σχολείου. Η δική σας Κυβέρνηση, εσείς, πιάνετε το νήμα από εκεί που σταμάτησε με τη Νέα Δημοκρατία και το ΠΑΣΟΚ και ολοκληρώνετε αυτό το έγκλημα και γι' αυτό και χρησιμοποιείτε περίπου την ίδια γλώσσα, περίπου την ίδια προπαγάνδα. Βλέπετε, σας έπιασε ο πόνος για την εφηβεία, όπως λέτε, για τη νεολαία, όπως ακριβώς είχε πιάσει ο πόνος την κ. Διαμαντοπούλου, που έλεγε το 2011 ότι είναι πρόβλημα που οι πανελλαδικές εξετάσεις γίνονται πρωτοσέλιδα, όπως είχε πιάσει πόνος το 2013 τη Νέα Δημοκρατία, που έλεγε ότι το λύκειο απαξιώνεται. Τα ίδια επί της ουσίας λέτε κι εσείς όταν υπερασπίζεστε ότι η Ελλάδα είναι η μόνη χώρα που δεν έχει Γ΄ λυκείου. Αυτό είναι το πρόβλημα, κύριοι της Κυβέρνησης;
Δεν είναι αυτό πρόβλημα;
Οπωσδήποτε όχι. Γιατί το πρόβλημα του λυκείου, κύριε Γαβρόγλου - που πετάγεστε συνεχώς με αυτό το υφάκι, που κάνετε ότι δεν καταλαβαίνετε και σας το έχουμε πει, κόφτε το, ιδιαίτερα όταν μιλάει εκπρόσωπος άλλου πολιτικού κόμματος - να το δώσετε στον Αρχηγό σας να απαντήσει μετά που θα μιλήσει.
Σας ρώτησα τη δική σας άποψη, κύριε Κουτσούμπα. Τι μου λέτε, λοιπόν;
Και απαντώ «οπωσδήποτε όχι». Το πρόβλημα του λυκείου είναι ο εξετασειοκεντρικός του χαρακτήρας, για να το πω έτσι ακριβώς όπως είναι και όπως το λέει όλη η εκπαιδευτική κοινότητα, είναι η φροντιστηριοποίησή του. Αυτό κάνει ανιαρό το λύκειο. Αυτά οδηγούν νέους και νέες που βρίσκονται σε φάση αναζήτησης, σε φάση ψαξίματος να βάζουν πρόβλημα, να βάζουν φρένο στους ίδιους τους προβληματισμούς τους, στις γνώσεις μέσα στο σχολείο, αφού αυτά, βλέπετε, δεν είναι για τις εξετάσεις τους και τα αναζητούν αλλού. Θέλετε να μιλήσουμε για προβλήματα πραγματικά, κύριοι της Κυβέρνησης; Το πρόβλημα είναι η ίδια η ζωή των νέων. Είναι ο ελεύθερος χρόνος που εξαφανίζεται και αυτό δεν σώνεται ούτε αν στα σχολεία το κουδούνι χτυπάει στις 9.00΄ γιατί η πίεση και το τρεχαλητό θα συνεχίσουν, θα μεταφερθούν μια ώρα αργότερα. Είναι το άγχος, είναι η πίεση, τα προβλήματα στο σπίτι, οι ευαισθησίες της εφηβείας, οι μαθησιακές δυσκολίες, για τις οποίες δεν υπάρχει καμία βοήθεια στο λύκειο. Όλα αυτά διαλύουν τους μαθητές σε μια πραγματικά όμορφη και ευαίσθητη ηλικία. Πείτε μας τι απ' όλα αυτά αντιμετωπίσατε τέσσερα χρόνια και τρεις μήνες που είστε στην Κυβέρνηση; Όμως οι μαθητές θέλουν και να ζήσουν, θέλουν και να μάθουν. Οι γονείς θέλουν να βλέπουν τα παιδιά τους να προοδεύουν, να θέτουν στόχους για να τους πιάνουν και θέλουν ένα σχολείο που θα βοηθά ουσιαστικά και δεν θα αποκλείει από τη γνώση. Δεν θέλουν, δεν μπορούν και δεν αντέχουν να βάζουν άλλο το χέρι στην τσέπη. Οι εκπαιδευτικοί δεν θέλουν να είναι τροχονόμοι επιδόσεων σε ένα σχολείο - φροντιστήριο αρένα, αλλά να συμβάλουν, στο μέτρο του δυνατού, οι μαθητές τους να προσεγγίζουν τον κόσμο επιστημονικά. Όμως, για κάτι τέτοιο ούτε λόγος, κύριοι. Να σας θυμίσουμε - μήπως το έχετε ξεχάσει - ότι βρίσκεστε τέσσερα και χρόνια στην Κυβέρνηση και δεν αλλάξει ούτε τα σχολικά βιβλία, παρά μόνο δυο - τρία. Τόσο προοδευτικοί είστε που διατηρείτε ανάμεσα στα άλλα το βιβλίο της Ιστορίας της Γ΄ λυκείου που έχει τη σφραγίδα της Νέας Δημοκρατίας και το ξέρετε αυτό. Μην μας πείτε ότι δεν προλαβαίνατε. Ο ίδιος ο Υπουργός Παιδείας έχει δηλώσει ότι ένα νέο βιβλίο χρειάζεται ενάμιση χρόνο για να βγει. Άρα αλλού είναι το θέμα, στην επί της ουσίας συμφωνία σας στο περιεχόμενο των βιβλίων που μπήκαν επί Νέας Δημοκρατίας το 2006, τα κράτησε το ΠΑΣΟΚ και τα διατηρήσατε κι εσείς. Κύριοι της Κυβέρνησης, κοροϊδεύετε τον κόσμο όταν λέτε ότι με τις αλλαγές στο λύκειο θα μειωθεί η ανάγκη για φροντιστήριο. Πάρτι κάνουν οι διάφοροι φροντιστηριάρχες. Αυτοί, βέβαια, κάτι παραπάνω ξέρουν απ' ό,τι καταλαβαίνουμε. Οι μαθητές δεν πηγαίνουν φροντιστήριο, επειδή υπάρχουν τρία, τέσσερα μαθήματα γενικής παιδείας παραπάνω και τώρα που τα μειώνετε, θα σταματήσουν - δήθεν - να πηγαίνουν. Είναι τουλάχιστον αστείο να επικαλείστε τέτοιο επιχείρημα. Μάλιστα, είπατε και το εξωφρενικό ότι με τα έξι μαθήματα που θα έχουν οι μαθητές στην Γ΄ λυκείου, ο εκπαιδευτικός θα μπορεί κάποια στιγμή να πει «σήμερα, θα συζητήσουμε παιδιά ένα θέμα επίκαιρο και εκτός ύλης». Εδώ, μόνο γελάνε. Μα, καλά, δεν ξέρουμε τι γίνεται; Δεν ξέρετε τι γίνεται σε σχολική τάξη; Ίσα - ίσα, η όποια περιορισμένη δυνατότητα είχε μέχρι σήμερα ο εκπαιδευτικός να συζητήσει για γενικότερα ζητήματα με τους μαθητές του θα περιοριστεί πάρα πέρα, γιατί πολύ απλά, θα πρέπει να βγάλει όλη την ύλη, τα «sos», ακριβώς επειδή μιλάμε για σχολείο - φροντιστήριο. Κι ένα σχολείο - φροντιστήριο, ένα σχολείο εξεταστικό κέντρο δηλαδή, όπως το κάνετε, είναι ένα σχολείο που οδηγεί τους εκπαιδευτικούς να τρέχουν την ύλη, γιατί πρόκειται για ύλη εξεταστέα σε πανελλαδικές εξετάσεις. Το ερώτημα παραμένει: Αυτό το σχολείο σταματά να είναι εξοντωτικό και απωθητικό; Σίγουρα, όχι, λέμε εμείς. Κάποιοι, εδώ μέσα συνεχώς ζητάνε τις προτάσεις του ΚΚΕ, αν και λένε ότι τις διαβάζουν καλά, ενημερώνονται από αυτές, όπως ισχυρίζονται. Να σας επαναλάβουμε ότι το ΚΚΕ έχει παρουσιάσει αναλυτικά τις θέσεις του για το ενιαίο δωδεκάχρονο σχολείο σύγχρονης παιδείας. Το σχολείο που διεκδικούμε ανοίγει τους ορίζοντες των νέων, τους βοηθάει να αναπτύσσουν ολόπλευρα την προσωπικότητά τους, συμβάλλει στη σφαιρική ανάπτυξη του συνόλου των ικανοτήτων τους, καλλιεργεί, δίνει ώθηση στις κλίσεις στα ενδιαφέροντά τους, προωθεί την πρωτοβουλία και την εφευρετικότητά τους. Πού να τα καταλάβετε όλα αυτά εσείς όμως, όταν την νεανική ανησυχία τη στοιβάζετε στα στενά όρια της επιχειρηματικότητας, όπως ζητά βέβαια και απαιτεί η Ευρωπαϊκή Ένωση να γίνεται από την προσχολική ηλικία κιόλας. Εμείς θα το λέμε και θα το φωνάζουμε: Με όποιο επάγγελμα και αν ασχοληθεί ο άνθρωπος στην πορεία της ζωής του, πρέπει πρώτα και κύρια να έχει μία βασική ειδικότητα, να είναι άνθρωπος. Όταν ο άνθρωπος καταντά να είναι μόνο μαθητής παύει να είναι άνθρωπος. Και για να το κάνω πιο λιανά, επειδή κάποιοι ίσως νέοι γιάπις είτε στην Κυβέρνησή σας ή πιθανόν και σε άλλα κόμματα μπορεί να μην αντιλαμβάνονται και τα στοιχειώδη ελληνικά πλέον, λέμε το εξής: Όποιο επάγγελμα και αν κάνει κάποιος πρέπει να είναι μορφωμένος, να γνωρίσει την ιστορία του τόπου του, να γνωρίζει τη γλώσσα του, βασικές αρχές, αλλά και τα νέα πορίσματα των ταχύτατα αναπτυσσόμενων φυσικών επιστημών και των εφαρμογών τους για να μπορούν οι νέοι να βρίσκουν άκρη σε αυτόν τον ωκεανό της παραπληροφόρησης, να αποκτούν επιστημονικό κριτήριο. Αυτό το σχολείο φωνάζει πως όλοι οι μαθητές έχουν χέρια για να γράφουν, αλλά και για να ζωγραφίζουν, να κάνουν γλυπτική, να ασχολούνται με απλές και σύγχρονες μηχανές. Έχουν στόμα για να λένε το μάθημα, αλλά και για να τραγουδάνε, να παίζουν θέατρο. Έχουν πόδια για να πηγαινοέρχονται στο σχολείο, αλλά και για να χορεύουν, να τρέχουν, να στέκονται σε αυτά και να βρίσκουν το δικό τους σταθερό βήμα στη ζωή. Έχουν μάτια για να βλέπουν στον πίνακα, να διαβάζουν, αλλά και να απολαμβάνουν το θέατρο, τον κινηματογράφο, τα αστέρια, τη θάλασσα. Και όσοι στερούνται για διάφορους λόγους κάποια από αυτά πρέπει να στηρίζονται μέσα από τις κρατικές δομές για να μπορούν να στέκονται ισότιμα επί ίσοις όροις με τους υπόλοιπους. Γιατί η επιστήμη έχει προοδεύσει και γιατί η εποχή μας έχει βελτιώσει την ίδια την ειδική αγωγή, να υπάρχει πρόσβαση και για τα άτομα με ειδικές ανάγκες. Τέλος, οι μαθητές και οι μαθήτριες έχουν και μυαλό, όχι για να αποθηκεύουν όμως διάφορες πληροφορίες, αλλά κυρίως για να σκέφτονται, να φαντάζονται να ονειρεύονται, να δημιουργούν. Όσο γι' αυτούς που δεν τα καταλαβαίνουν αυτά ή λένε «τώρα, το ΚΚΕ μας λέει πάλι αυτά τα γενικά κ.λπ.» και αναρωτιούνται έστω ειλικρινά για το τι προτείνει το ΚΚΕ εδώ και τώρα, αυτή τη στιγμή, τους απαντάμε: Το ΚΚΕ παλεύει και σήμερα για έναν διαφορετικό τρόπο πρόσβασης, έστω ως μέτρο ανακούφισης, ως μέτρο ενίσχυσης της προσπάθειας των μαθητών των λαϊκών οικογενειών, με απεριόριστη δυνατότητα πολλαπλών επιλογών προτίμησης, με δικαίωμα επανάληψης της διαδικασίας όσες φορές επιθυμούν οι υποψήφιοι, με δυνατότητα κατοχύρωσης βαθμολογίας μαθημάτων και για τις επόμενες χρονιές. Τις προτάσεις αυτές τις έχει καταθέσει στη Βουλή το κόμμα μας και η Κυβέρνηση ΣΥΡΙΖΑ τις έχει απορρίψει. Και η Κυβέρνηση έχει απορρίψει τις προτάσεις μας με ένα εντελώς γέλιο σκεπτικό ότι δήθεν οι προτάσεις αυτές ωφελούν - λέει - τα παιδιά των εύπορων τάξεων. Αν είναι δυνατόν. Οι εύπορες τάξεις έχουν λύσει τέτοιας φύσης προβλήματα. Έχουν εναλλακτικές αρκετές, πάρα πολλές. Έχουν αποφασίσει από πολύ πιο πριν πού θα στείλουν τα παιδιά τους αν δεν πετύχουν στις πανελλαδικές, στο πανεπιστημιακό τμήμα της επιλογής τους. Θα τους στείλουν σε κάποιο καλό πανεπιστήμιο πιθανόν του εξωτερικού. Μόνο, κυρίως, τα παιδιά των λαϊκών οικογενειών μπορούν να βοηθηθούν με αυτά τα μέτρα που προτείνουμε για να περάσουν σε τμήματα των πρώτων τους επιλογών. Αυτό έχει δείξει, άλλωστε και η πείρα της δεκαετίας του ΄80 και των αρχών του ΄90. Μέχρι που ήρθε ο μακαρίτης ο Αρσένης του ΠΑΣΟΚ και τα έφερε όλα τούμπα. Και για να μην ξεχνιόμαστε, όλοι αυτοί για ισχυρό απολυτήριο λυκείου μιλούσαν. Για αυτό άνοιξαν τον δρόμο για αυτό το λύκειο - εξεταστικό κέντρο. Κι εκείνοι, όμως, όπως και εσείς, πήρατε απάντηση από τους νέους και τις νέες. Και έχετε πάρει ήδη απάντηση από τη νεολαία. Και θα την πάρετε και σήμερα, διότι αυτή την ώρα, διαδηλώνουν στους δρόμους της Αθήνας. Είναι οι πάνω από είκοσι χιλιάδες μαθητές που κινητοποιήθηκαν με διάφορους και πολύμορφους τρόπους καθ' όλη τη διάρκεια της φετινής χρονιάς σε κάθε πόλη της χώρας μας. Είναι οι παρεμβάσεις και οι δράσεις των ενώσεων, των συλλόγων γονέων. Είναι η ανησυχία που έχουν εκφράσει οι καθηγητές με τις πρόσφατες κινητοποιήσεις τους. Κατά τα άλλα, κόπτεστε για να ακούγεται η φωνή των νέων μας. Επιτεθήκατε στις μαθητικές κινητοποιήσεις, όταν ο ίδιος ο Υπουργός Παιδείας δεν δίστασε να χλευάσει το σύνθημα των μαθητών «σχολείο να μορφώνει και όχι να εξοντώνει» και να το χαρακτηρίσει μάλιστα και ουτοπικό. Αλήθεια, τι θέλατε να φωνάζουν οι μαθητές; Θέλατε να φωνάζουν «ζήτω η Κυβέρνηση του ΣΥΡΙΖΑ», «ζήτω η παιδεία εμπόρευμα»; Επιτεθήκατε στους γονείς της Ανώτατης Συνομοσπονδίας Γονέων Μαθητών Ελλάδας που ούτε μία φορά δεν τους έχετε συναντήσει. Τους κατηγορήσατε και αυτούς ότι δεν έχουν προτάσεις. Εννοείτε, προφανώς, ότι δεν έχουν προτάσεις που να αρέσουν στη δική σας Κυβέρνηση. Και προχωρήσατε παραπέρα. Όπου δεν πιάνει ψεύτικος λόγος, πέφτει ράβδος. Η Κυβέρνησή σας επιστράτευσε τα ΜΑΤ, την καταστολή, τις αποβολές, τα γνωστά μαθητοδικεία. Φέτος, τα κρούσματα αυταρχισμού και τρομοκρατίας στα σχολεία ήταν περισσότερα από κάθε άλλη χρονιά. Μέχρι και συλλήψεις ανηλίκων μαθητών είχαμε από την Αστυνομία. Και όλα αυτά και κατά παραγγελία αρκετών διευθυντών που τους γνωρίζετε, κύριοι της Κυβέρνησης, καθότι είστε μέλη και στο ίδιο κόμμα, στον ΣΥΡΙΖΑ. Κυρίες και κύριοι, φέρατε ένα νομοσχέδιο - σκούπα που ολοκληρώνει το τοπίο στην ανώτατη εκπαίδευση, όπως είχατε υποσχεθεί και στους θεσμούς, στην τρόικα, το κουαρτέτο, τέλος πάντων, στον ΟΟΣΑ και άλλα ευαγή ιδρύματα. Φέρατε ένα νομοσχέδιο που είναι αναλυτικό μέχρι κεραίας για τα ζητήματα της σύνδεσης των ιδρυμάτων με την κερδοφορία του κεφαλαίου. Αντίθετα, τα ζητήματα της καθημερινότητας των φοιτητών βρίσκονται στον αέρα. Και γεννιέται το ερώτημα: Με τι καθηγητές, με τι υποδομές, τι αίθουσες, τι εργαστήρια, με ποιες γραμματείες και προσωπικό θα στηριχθεί η υποτιθέμενη πανεπιστημιοποίηση; Χωρίς αύξηση της κρατικής χρηματοδότησης; Χωρίς προκήρυξη θέσεων διδασκόντων; Και μην μας πείτε για τις θέσεις ΔΕΠ που έχετε εξαγγείλει. Εδώ υπάρχουν πάρα πολλά τμήματα που τα τελευταία χρόνια έχουν χάσει έως και εκατό διδάσκοντες, λόγω συνταξιοδότησης. Άρα οι θέσεις αυτές, τη στιγμή μάλιστα που δημιουργούνται τόσα νέα τμήματα και θέλετε να τα βαπτίσετε και πανεπιστημιακά, είναι κυριολεκτικά σταγόνα στον ωκεανό. Και ποιος σας είπε ότι η ίδρυση ενός πανεπιστημιακού τμήματος δεν πρέπει να συνοδεύεται από ίδρυση εστιών, λεσχών, δομών φοιτητικής μέριμνας που έχουν να κάνουν και με τον πολιτισμό και με την ψυχαγωγία και την άθληση των φοιτητών. Δηλαδή, θα τα θεωρήσουμε σήμερα όλα αυτά πολυτέλειες; Δεν είναι καθόλου πολυτέλεια για τη λαϊκή οικογένεια να ξέρει ότι δεν χρειάζεται να βάλει πάλι συνεχώς βαθιά το χέρι στην τσέπη για να σπουδάσει τα παιδιά της, να πληρώσει νοίκι, σίτιση και τόσα άλλα. Επιτρέψτε μου να σταθώ σε ένα γενικότερο ζήτημα αντίληψης, με το οποίο προσπαθεί η Κυβέρνησή σας να βγάλει λάδι και να προωθήσει επίσης την πολιτική της Ευρωπαϊκής Ένωσης. Το λέει ο Πρωθυπουργός, ο κύριος Υπουργός, το λένε οι Υφυπουργοί και πάει αυτή η «καραμέλα» από στόμα σε στόμα. Λέει, για παράδειγμα, ο κύριος Πρωθυπουργός στη Βουλή στις 23 Νοεμβρίου του 2018: «Η γνώση είναι αυταξία, ανεξαρτήτως του αν αυτός που θα πάρει ένα δίπλωμα από το πανεπιστήμιο θα έχει τη δυνατότητα να βρει μετά εργασία, γιατί αυτό είναι μία άλλη ιστορία. Αυτό, όμως, είναι ένα ζήτημα που αφορά την αγορά». Είστε απαράδεκτοι. Ουσιαστικά λέτε στους νέους να βάλουν τα πτυχία τους σε κορνίζα, να παραιτηθούν από την απαίτηση να δουλεύουν στο αντικείμενο που σπούδασαν. Μεγαλύτερη προσφορά στους μεγαλοεργοδότες, που ζητούν μειωμένες απαιτήσεις από τους νέους και τις νέες, δεν υπάρχει. Αλλά για να είμαστε και δίκαιοι μαζί σας, εδώ ο δήθεν ακαδημαϊσμός πάει χέρι - χέρι με την αγορά που χορεύει στο ρυθμό που παίζετε εσείς και η Κυβέρνησή σας. Προφανώς γι' αυτό παίρνετε πρακτικά μέτρα για την αποσύνδεση του πτυχίου από το επάγγελμα, από διάθεση εναντίωσης στην αγορά και στους εργοδότες. Σαν δεν ντρεπόμαστε! Γιατί τέτοια μέτρα παίρνετε. Το είδαμε και στον απαράδεκτο νόμο που ψηφίσατε για τον διορισμό των εκπαιδευτικών, που οδηγεί σε μία ανταγωνιστική διαδικασία απόκτησης προσόντων, αφού τα πτυχία δεν δίνουν πρόσβαση στο επάγγελμα ανάμεσα στους αποφοίτους. Λοιπόν, σας το λέμε ξεκάθαρα και το λέμε δυνατά να το ακούσετε, μήπως η νεολαία του ΣΥΡΙΖΑ στα πανεπιστήμια, του 2% των τελευταίων εκλογών, δεν σας το έχει πει: Οι νέοι δεν σπουδάζουν γενικά για να γίνουν επιστήμονες, αλλά εργαζόμενοι επιστήμονες. Εμείς, επιπλέον, λέμε: Για να συμβάλουν σε αυτό που έγραφε και ο Μπρεχτ, «στην ελάφρυνση του μόχθου της ανθρώπινης ύπαρξης». Δεν ξεπαραδιάστηκαν οι γονείς τους, για να τους βλέπουν να φεύγουν στα ξένα, να είναι άνεργοι ή να κάνουν δουλειές του ποδαριού, άσχετες με αυτές που σπούδασαν. Γι' αυτό λέμε ότι σήμερα και όχι για κάποιο απώτερο μέλλον, είναι σύγχρονη ανάγκη να μπορούν οι απόφοιτοι, οι σημερινοί επιστήμονες, με το πτυχίο τους να εργάζονται στο αντικείμενο που σπούδασαν. Και γι' αυτόν τον λόγο παλεύουμε σήμερα, για να μην προστεθούν νέα και να ανατραπούν, επίσης, τα υπάρχοντα εμπόδια με τις διάφορου τύπου πιστοποιήσεις, που αλυσιδωτά και διαχρονικά υλοποιούν οι Κυβερνήσεις της Νέας Δημοκρατίας και του ΠΑΣΟΚ πριν, του ΣΥΡΙΖΑ σήμερα. Κύριοι της Κυβέρνησης, έχετε αποδειχθεί ο καλύτερος μαθητής της Ευρωπαϊκής Ένωσης, άξιος συνεχιστής των πιο λαμπρών παρακαταθηκών που άφησαν όλες οι προηγούμενες κυβερνήσεις Νέας Δημοκρατίας και ΠΑΣΟΚ στον χώρο της ανώτατης εκπαίδευσης. Τι ζητάει το κεφάλαιο; Απλά πράγματα: μία μεγάλη δεξαμενή αποφοίτων, με τους μισθούς να συμπιέζονται όλο και προς τα κάτω. Αυτό είναι και το βασικό νόημα των συγχωνεύσεων, ανάμεσα στα άλλα. Αυτό καταφέρνει η Κυβέρνησή σας και με τις συγχωνεύσεις που συζητάμε σήμερα. Μεγαλώνει η κατηγοριοποίηση των ιδρυμάτων, των πτυχίων, των αποφοίτων, με πιο χαρακτηριστικό παράδειγμα τις διαφορετικές σχολές για το ίδιο αντικείμενο, με διαφορετική μάλιστα διάρκεια και πρόγραμμα σπουδών. Θέλετε ακόμα να μιλήσουμε για δίδακτρα; Επί ΣΥΡΙΖΑ εγκρίθηκαν και λειτουργούν τα περισσότερα μεταπτυχιακά με δίδακτρα που είχαμε ποτέ στα ελληνικά πανεπιστήμια. Με τόσα νέα τμήματα που συγκροτούνται με το συγκεκριμένο νομοσχέδιο, είναι προφανές ότι το «ξεζούμισμα» των φοιτητών για να συνεχίσουν σε μεταπτυχιακές σπουδές, μπας και συμπληρώσουν το βιογραφικό τους και βρουν πρόσκαιρα μια θέση στον σκοτεινιασμένα ήλιο της αγοράς εργασίας, θα φτάσει σε πρωτόγνωρα επίπεδα. Αλλά εδώ η Κυβέρνηση έχει βάλει πλέον στα γεμάτα στην ατζέντα και τα προπτυχιακά με δίδακτρα. Επί ΣΥΡΙΖΑ θεσπίζονται τα πρώτα τέτοια προγράμματα σε ελληνικά πανεπιστήμια. Και τολμάτε να καμώνεστε για τους δήθεν υπερασπιστές του άρθρου 16. Τρομάρα σας! Πιο χαρακτηριστικό παράδειγμα από το συγκεκριμένο νομοσχέδιο δύσκολα θα μπορούσαμε να βρούμε. Στο Διεθνές Πανεπιστήμιο προβλέπεται να λειτουργούν προγράμματα πρώτου κύκλου σπουδών απευθυνόμενα σε Έλληνες και ξένους φοιτητές, το κόστος των οποίων θα επωμίζονται οι ίδιοι. Θέλετε, τέλος, να πιάσουμε και το θέμα της επαγγελματικής ισοτίμησης των τίτλων των πάσης φύσεως κολεγίων με τα πτυχία των ελληνικών πανεπιστημίων; Το είπε και ο εκπρόσωπος των ιδιωτικών κολεγίων στην Επιτροπή Μορφωτικών Υποθέσεων. Το νομοσχέδιο, είπε, είναι σε σωστή κατεύθυνση. Κι αυτός ξέρει, όπως και τα φροντιστήρια βέβαια. Με το συγκεκριμένο νομοσχέδιο ο ΣΥΡΙΖΑ επιταχύνει τις διαδικασίες αναγνώρισης των τίτλων που προσφέρουν τα τριετών σπουδών ιδιωτικά κολλέγια, σφραγίζοντας έτσι τη δημιουργία ακόμα περισσότερων κατηγοριών πτυχίων και αποφοίτων, έτσι που τελικά υποβαθμίζονται τα δικαιώματα και οι προοπτικές όλων. Με την επιτάχυνση των διαδικασιών εφαρμογής της συγκεκριμένης οδηγίας της Ευρωπαϊκής Ένωσης γίνεται ακόμα ένα βήμα για την αναγνώριση και νομιμοποίηση της ιδιωτικής εκπαίδευσης, ακόμα ένα βήμα για την κατάργηση του άρθρου 16 στην πράξη. Και δεν φτάνουν όλα αυτά, προχωρήσατε μάλιστα στην πρόσθεση ενός απαράδεκτου άρθρου στο νομοσχέδιο, με το οποίο ανοίγετε τον δρόμο για να στηθούν προκάτ με τετράχρονα, με πεντάχρονα παιδιά σε γυμνάσια και λύκεια. Είστε απαράδεκτοι! Πάρτε πίσω τη διάταξη αυτή εδώ και τώρα. Κι αν θέλετε να μιλάτε για ουσιαστική ένταξη των νηπίων και των προνηπίων στις δομές προσχολικής αγωγής, πάρτε συγκεκριμένα μέτρα. Η Κυβέρνηση μπορεί να βρει χρήματα από τα εκατομμύρια που χαρίζει στους επιχειρηματικούς ομίλους και από τα δισεκατομμύρια που πληρώνει ο λαός μας κάθε χρόνο για τις αμυντικές δαπάνες, όχι της Ελλάδας, αλλά για τις επιθετικές ενέργειες του ΝΑΤΟ. Κυρίες και κύριοι της Κυβέρνησης, το ΚΚΕ σήμερα θα καταψηφίσει το σύνολο του νομοσχεδίου για όλους τους λόγους που προαναφέραμε και σήμερα αυτή τη στιγμή εγώ και οι Βουλευτές που μίλησαν και θα μιλήσουν. Αυτή μας η στάση εκφράζει τη συντριπτική πλειοψηφία των μαθητών, των φοιτητών, των γονιών, των εκπαιδευτικών, συνολικά του λαού και της νεολαίας, που διαμαρτύρονται ενάντια σε αυτό το νομοσχέδιο. Οι νέοι άνθρωποι, όλοι όσοι έχουν κινητοποιηθεί φέτος, ξέρουν πολύ καλά πως το ΚΚΕ στάθηκε δίπλα τους, ενίσχυσε με όποιον τρόπο μπορούσε το δίκαιο αγώνα που δίνουν. Η νεολαία, που την αποκλείετε από τη γνώση, γιατί θέλετε να την αποκλείσετε από μία ζωή με δικαιώματα, μπορεί να αλλάξει τη ζωή της. Μαζί με τον λαό μπορεί να κάνει τη διαφορά για να χτίσουμε έναν κόσμο πραγματικά ελεύθερο, ανοιχτό, γεμάτο ελπίδα. Σας ευχαριστώ.
Ευχαριστούμε τον Πρόεδρο της Κοινοβουλευτικής Ομάδας του ΚΚΕ.
Κύριε Πρόεδρε, θα μπορούσα να έχω τον λόγο;
Ορίστε, κύριε Υπουργέ, έχετε τον λόγο.
Θα ήθελα να κάνω κάποιες διευκρινίσεις, όχι προφανώς πολιτική αντιπαράθεση. Όταν ήρθαν στην Επιτροπή Μορφωτικών Υποθέσεων οι φορείς, δύο εκπρόσωποι, οι εκπρόσωποι των φροντιστηρίων και οι εκπρόσωποι των ιδιωτικών κολεγίων, ήταν λαύρα ενάντιοι στο νομοσχέδιο. Δεν ξέρω αν το θυμάστε, κύριε Δελή, επειδή ήσασταν σε όλη τη διάρκεια.
Δεν είναι έτσι και το ξέρετε.
Πώς δεν είναι έτσι; Ήταν υπέρ;
Δείτε το στα Πρακτικά.
Δείτε τα Πρακτικά.
Μα, ακριβώς υπάρχουν στα Πρακτικά. Θέλετε να πείτε ότι ήταν υπέρ;
Θα σας τα δώσω, κύριε Υπουργέ.
Το φροντιστήριο - θυμάστε - πήρε μία, μία κάθε φράση, κάθε άρθρο για να πει ότι αυτό είναι λάθος και καλύτερα να συνεχίσουμε ως έχουν. Δεν βολεύουν οι τόσες μεγάλες παραποιήσεις. Εγώ δεν λέω, επειδή οι ιδιόκτητες των φροντιστηρίων ήταν αντίθετοι, ότι αυτό που κάνουμε είναι εκπληκτικό και ιδανικό. Όμως, τουλάχιστον να μην παραπλανούμε τον ελληνικό λαό λέγοντας αυτά που ειπώθηκαν. Το ίδιο ισχύει και τα ιδιωτικά κολλέγια. Τώρα ως προς τα μεταπτυχιακά, κρατήστε, σας παρακαλώ, τα νούμερα. Όσον αφορά τα μεταπτυχιακά που έγιναν μετά τον νόμο που ψηφίστηκε τον Αύγουστο του 2017 και που η Νέα Δημοκρατία θεωρούσε ότι τινάζεται όλο το σύστημα στον αέρα, έχει αυξηθεί ο αριθμός των δωρεάν μεταπτυχιακών. Σε σχέση με αυτά που ήταν, αυξήθηκε κατά 25%. Επίσης, το 30% των φοιτητών όλων των μεταπτυχιακών δεν πληρώνει δίδακτρα. Αυτό έγινε επί ημερών μας, λοιπόν, για να ξέρουμε λίγο τι λέμε. Κοιτάξτε μην παραπλανούμε ότι υπάρχουν δίδακτρα σε προπτυχιακά, εκτός αν θέλετε να μην πληρώνουν δίδακτρα και όσοι έρχονται από χώρες εκτός Ευρωπαϊκής Ένωσης, γιατί για το ένα τμήμα, που είναι στο Πανεπιστήμιο Αθηνών στη Φιλοσοφική, το αγγλόφωνο, και αυτό του Διεθνούς Πανεπιστημίου λέει ότι τα άτομα που έρχονται εκτός Ευρωπαϊκής Ένωσης θα πληρώνουν τέλη εγγραφής. Τέλος, αγαπητοί συνάδελφοι, πραγματικά μου κάνει τρομερή εντύπωση η τόσο μεγάλη έμφαση να θέλετε να προσαρμοστούν τα πανεπιστήμια στην αγορά εργασίας. Εγώ δεν το περίμενα από εσάς. Το περίμενα από αλλού, αλλά βλέπετε ήρθε από εσάς αυτό.
Ε, καλά, εδώ γελάμε τώρα!
Εδώ γελάμε. Βεβαίως, να γελάμε και όσο θέλετε να γελάτε, αλλά αυτό εγώ άκουσα, να προσαρμοστούν τα πανεπιστήμια στην αγορά εργασίας.
Να έχουν δουλειά!
Ως προς αυτά που είπατε για τα νήπια και τα προνήπια, είναι σαφές γιατί καταψηφίσατε την υποχρεωτική δίχρονη προσχολική εκπαίδευση. Είναι προφανές ότι δεν τη θέλετε. Δεν τη θέλετε, διότι δεν θεωρείτε ότι πρέπει να έχουμε υποχρεωτικά δίχρονα νηπιαγωγεία.
Ο κ. Ανδρέας Ριζούλης, Βουλευτής του ΣΥΡΙΖΑ, έχει τον λόγο παρακαλώ.
Ευχαριστώ, κύριε Πρόεδρε. Δεν το λέω, βέβαια, επειδή άκουσα προηγουμένως τον Γενικό Γραμματέα του Κομμουνιστικού Κόμματος, αλλά αυτό το γενικό - συγγνώμη που συμπληρώνω τώρα και τον Υπουργό - για το τι παιδεία και εκπαίδευση θέλουμε, αν κάποιος δει στα Πρακτικά τον πρύτανη της Ένωσης των Πρυτάνεων, θα δει ότι είπε αυτό ακριβώς. Είπε για την παιδεία την οποία θέλουμε, είπε τι θέλουμε για τον νέο, αλλά και διάφορα πράγματα όμορφα και ωραία και κλείνοντας στο τέλος είπε ότι περιμένει πότε θα πέσει αυτή η Κυβέρνηση για να μην εφαρμοστεί η αλλαγή στην τριτοβάθμια εκπαίδευση. Ακριβώς αυτά είπε. Δεν ξέρω αν ήταν ΚΚΕ, διότι διάβασα, πραγματικά, αυτό το κομμάτι. Μετά, βέβαια, άλλον έδειξε για να κυβερνήσει.
Άστο, το έχασες!
Δεν πειράζει. Κοίταξέ το για να το δεις. Ο πρόεδρος των πρυτάνεων, τον οποίον εμείς δεν καλέσαμε, αλλά ήρθε αυτόκλητος και δεχθήκαμε και μομφή γι' αυτό, ερωτήθηκε για δύο πράγματα. Κατ' αρχάς, ρωτήθηκε για το ποιον εκπροσωπεί για όλα αυτά που είπε για το νομοσχέδιο και είπε ότι εκπροσωπεί τον εαυτό του και, δεύτερον, όταν ρωτήθηκε γιατί δεν παίρνουν τα πανεπιστήμια όλους εκείνους τους καθηγητές οι οποίοι υπάρχουν σε προσφορά από το κράτος και από το Υπουργείο στα πανεπιστήμια και δεν απορροφούνται, ούτε γι' αυτό απάντησε. Στο μόνο που απάντησε είναι ότι περιμένει να πέσει αυτή η Κυβέρνηση. Αυτό που θέλω να πω εδώ και θα είναι ίσως λίγο μεγάλοσχημο λέγοντάς το, αλλά θα το εξηγήσω, είναι ότι στην εφαρμογή αυτού του νομοσχεδίου και στη συζήτησή του έχουμε αυτό το κλασικό που λέμε, την αντιπαράθεση μεταξύ προόδου και συντήρησης. Το λέω μεγαλόσχημο, αλλά θα συμπληρώσω σε αυτό ότι δεν έχει χρώμα. Εδώ είναι το περίεργο. Δεν έχει χρώμα. Όλοι μάς λένε να το πάρουμε πίσω. Ο καθένας για τους λόγους του, αλλά κανείς δεν βλέπει κάτι καλό σε αυτό. Σε κάθε καινούργιο, ανεξάρτητα αν θέλει να λύσει ή λύνει προβλήματα, εμφανίζονται αντιστάσεις ενός κατεστημένου. Και μπορεί να είναι πολιτικό, μπορεί να είναι ακαδημαϊκό - στην περίπτωσή μας είναι και ακαδημαϊκό - , όχι μόνο από τον φόβο του νέου και της καινοτομίας, αλλά και από σκοπιμότητες. Και τι γίνεται; Ποιο είναι το αποτέλεσμα; Ότι επιλέγεται το παλιό, το προβληματικό, αυτό που δημιουργεί προβλήματα. Αυτές οι αντιστάσεις οδηγούν εκεί. Και το λέμε, βέβαια, και φωναχτά. Η μόνη που μπορεί να φέρει αντίρρηση εδώ πέρα είναι η Νέα Δημοκρατία, που μπορεί να πει: Για σιγά, ρε παιδιά, εμείς είμαστε προοδευτικοί και είμαστε προοδευτικοί, διότι, κατ' αρχάς, εμείς είμαστε υπέρ της ιδιωτικής εκπαίδευσης και της δυνατότητας του οποιουδήποτε να επιλέγει ιδιωτική ή δημόσια εκπαίδευση και της λογικής, βέβαια, ότι στο τέλος ο ανταγωνισμός της αγοράς θα καθορίσει ποιος θα μείνει και ποιος θα φύγει. Και εδώ έρχεται η σκοπιμότητα. Αρνούνται την ανάπτυξη της δημόσιας εκπαίδευσης. Όχι στη Νομική, γιατί δεν θα έχουν δουλειά οι δικηγόροι. Όμως, αν το ιδιωτικό πανεπιστήμιο θέλει νομικές σχολές, δεν μας ενδιαφέρει. Αυτό έχει να κάνει με την αγορά, να πάει να πληρώσει ο κόσμος και να παίρνει πτυχία δικηγόρων. Μην τυχόν και αναπτυχθεί το δημόσιο πανεπιστήμιο. Και επειδή εδώ είναι ξεκάθαρη η σοβαρή δουλειά που γίνεται με το Διεθνές Πανεπιστήμιο, δεν έχουμε καμμία τοποθέτηση από τη Νέα Δημοκρατία, από την Αξιωματική Αντιπολίτευση για το Διεθνές Πανεπιστήμιο. Δηλαδή, αυτή η ανάπτυξη που γίνεται με νέα τμήματα, με προσέγγιση παιδιών και από την Ελλάδα και κυρίως από το εξωτερικό, είναι σε καλή κατεύθυνση; Δεν ακούσαμε καμμία τοποθέτηση σε αυτό. Ακούσαμε, όμως, ότι θα υπάρχουν προβλήματα πλέον με την πανεπιστημιοποίηση σχολών και ειδικά του Πολυτεχνείου, γιατί θα βγαίνουν πάρα πολλοί μηχανικοί - έχει ειπωθεί αυτό και από τη Νέα Δημοκρατία και από άλλους - και θα δημιουργηθούν παραπάνω προβλήματα. Γι' αυτό το πράγμα, για το ότι κρύβουμε τα ΤΕΙ, τα οποία από το 1993 τα κάναμε Ανώτατα Τεχνολογικά Εκπαιδευτικά Ιδρύματα και έχουμε βγάλει δεκάδες χιλιάδες - δεν ξέρω πόσος είναι ο αριθμός - ανθρώπων από τα ΤΕΙ - μηχανικούς, τεχνολόγους άλλων επιστημών - , οι οποίοι στερούνται επαγγελματικών δικαιωμάτων, έχουν προβλήματα στην αγορά εργασίας, προέρχονται από σχολές οι οποίες δεν έχουν κανένα επαγγελματικό δικαίωμα, εδώ δεν γίνεται κουβέντα. Απλά, λέμε ότι εμείς θα το λύσουμε, όταν θα έρθουμε. Από το 1993, από το 2001, από το 2018 θέλαμε τα ΤΕΙ να παράγουν - για να βολεύουμε κάποιους - επιστήμονες οι οποίοι δεν θα έχουν επαγγελματικό δικαίωμα, δεν θα έχουν εργασιακό δικαίωμα. Σε αυτό που είπα για την πρόοδο και τη συντήρηση, θα επαναλάβω τα λόγια του Συμβουλίου, αλλά και του Προέδρου του Παιδαγωγικού Τμήματος Δημοτικής Εκπαίδευσης Πανεπιστημίου Πατρών, που έβγαλε μια ανακοίνωση, η οποία λέει ότι συχνά η δύναμη της αδράνειας υπονομεύει τις τολμηρές και καινοτόμες προτάσεις. Τελικά είναι η ίδια ιστορία που δικαιώνει ή καταδικάζει τέτοιες επιλογές. Δεν έχουμε καταλάβει τι θα φέρει η Αξιωματική Αντιπολίτευση όταν θα το καταργήσει αυτό. Δεν το έχουμε καταλάβει. Μόνο από τον κ. Μαυρωτά άκουσα κάποιες προτάσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Είμαι εντάξει στον χρόνο μου. Τελειώνοντας εδώ θα πω ότι έχετε ένα μεγάλο πάθος και μια ισχυρή θέληση με τις καταργήσεις. Θα καταργήσουμε αυτό το νομοσχέδιο για την τριτοβάθμια εκπαίδευση και όλες τις άλλες διατάξεις που έρχονται με το νομοσχέδιο. Πρόσφατα, για να βγούμε και λίγο εκτός του νομοσχεδίου, είπατε ότι θα καταργήσετε τα πάντα, όσα νομοθετεί αυτή η Κυβέρνηση. Όμως το πάτε και παρακάτω. Θα καταργήσετε τα δώρα και προσφάτως, χθες, ο παλιός Πρόεδρος της ΟΝΝΕΔ και νυν ευρωβουλευτής είπε ότι θα καταργήσει και το επίδομα ανεργίας. Καταργούνται όλα. Κύριε Υπουργέ, εγώ με τον κ. Σπαρτινό και την κ. Αναγνωστοπούλου έχουμε καταθέσει μια τροπολογία για τη σχολή στο Αίγιο και μία άλλη, η οποία αφορά το Κέντρο Επαγγελματικής Εκπαίδευσης, και θέλω να τη δείτε θετικά. Επίσης, επειδή θα τα καταργήσετε όλα όταν θα βγείτε στις επόμενες εκλογές, θα ήθελα να ευχηθώ Καλό Πάσχα και να στείλω και χαιρετίσματα από τον ΣΥΡΙΖΑ και από τη συγκέντρωσή μας προχθές στην Πάτρα. Και σχετικά με το αν θα πάρετε την κυβέρνηση, αυτό θα το δούμε πολύ καλά στις εκλογές που θα έρθουν τον Σεπτέμβριο. Εύχομαι καλές γιορτές σε όλους και βλέπουμε.
Ευχαριστούμε τον κ. Ριζούλη. Κύριε Υπουργέ, θέλετε τώρα να μας πείτε ποιες τροπολογίες κάνετε δεκτές, για να μπορούμε να προσανατολιστούμε;
Ναι, κύριε Πρόεδρε, έχετε δίκιο.
Ευχαριστώ. Ορίστε, έχετε τον λόγο.
Υπάρχουν οι υπουργικές τροπολογίες και από άλλα Υπουργεία. Θα διαβάζω τον γενικό αριθμό και τον ειδικό.
Και από άλλα Υπουργεία;
Ναι, μιλάω για αυτές για τις οποίες ήρθαν εδώ οι συνάδελφοι να τις παρουσίασαν. Είναι η τροπολογία με γενικό αριθμό 2127 και ειδικό 236 που έχει σχέση με το Υπουργείο Αγροτικής Ανάπτυξης. Είναι η τροπολογία με γενικό αριθμό 2128 και ειδικό 237 και αφορά αυτό που ανέλυσε ο κ. Χαρίτσης. Είναι επίσης οι τροπολογίες με γενικό αριθμό 2129 και ειδικό 238, με γενικό αριθμό 2131και ειδικό 240, με γενικό αριθμό 2133 και ειδικό 242, με γενικό αριθμό 2134 και ειδικό 243 και με γενικό αριθμό 2139 και ειδικό 248.
Αυτές γίνονται δεκτές;
Αυτές γίνονται δεκτές.
Είναι υπουργικές άλλων Υπουργείων;
Ναι, είναι άλλων Υπουργείων.
Ήταν που δεν θα δεχόσασταν άλλες υπουργικές, κύριε Υπουργέ. Εσείς το λέγατε.
Δεν είπα εγώ τίποτα τέτοιο. Δεν καταλαβαίνω ποιο ακριβώς είναι το πρόβλημα. Να σας πω κάτι, όμως; Δεν γίνεται για καθετί που λέμε και για καθετί που διευκρινίζουμε να διακοπτόμαστε. Έλεος!
Πρώτη φορά γίνεται αυτό;
Υπάρχει μία τροπολογία - αυτές είναι οι βουλευτικές τροπολογίες - σχετικά με την προσθήκη των διευθυντών πρωτοβάθμιας εκπαίδευσης και την απόσπασή τους σε κέντρα επαγγελματικής εκπαίδευσης. Αυτό έχει γίνει με νομοτεχνική βελτίωση και άρα δεν έχει νόημα να την κάνω δεκτή. Η δεύτερη είναι σχετικά με τη βιομηχανική κάνναβη του κ. Παπαδόπουλου και του κ. Καματερού. Αυτή γίνεται δεκτή. Όσον αφορά την τροπολογία της κ. Τζάκρη και του κ. Σηφάκη για το Τμήμα Μουσειολογίας στο Διεθνές Πανεπιστήμιο, γίνεται δεκτή. Η τροπολογία της κ. Βαγιωνάκη, του κ. Βαρδάκη και του κ. Δανέλλη για την ενίσχυση των πλημμυροπαθών στην Περιφέρεια Κρήτης γίνεται δεκτή. Υπάρχει μία τροπολογία από τον κ. Δελή, τον κ. Παφίλη, τον κ. Γκιόκα, τον κ. Καραθανασόπουλο, τον κ. Συντυχάκη και τον κ. Τάσσο και έχει σχέση με ρύθμιση για τις πανελλαδικές εξετάσεις. Το είπε πριν λίγο και ο Γενικός Γραμματέας του ΚΚΕ. Εγώ πραγματικά αδυνατώ να καταλάβω το περιεχόμενο αυτής της τροπολογίας. Καταλαβαίνω σωστά ότι η τροπολογία λέει πως πρέπει να δίνουν όλοι όσες φορές θέλουν και να κρατούν κάθε φορά οποίο μάθημα θεωρούν ότι τους ευνοεί; Αν είναι αυτή η τροπολογία, είναι αδιανόητη τροπολογία, δεν μπορώ να την καταλάβω δηλαδή, εκτός αν δεν αυτή. Με αυτή της τη μορφή, πάντως, που δίνει σαφέστατα αυτή την εντύπωση που σας λέω, δεν μπορεί να γίνει αποδεκτή. Τώρα, όσον αφορά τη ρύθμιση για τους φοιτητές και αποφοίτους τμημάτων που συγχωνεύονται, απορροφώνται, καταργούνται με το παρόν νομοσχέδιο, πάλι από τον κ. Δελή…
Συγγνώμη, κύριε Υπουργέ, μπορείτε να μας λέτε αριθμούς;
Με συγχωρείτε πάρα πολύ, έχετε απόλυτο δίκιο. Να σας πω από την αρχή, ή…;
Αν μπορείτε, τουλάχιστον για τις βουλευτικές.
Βεβαίως. Γίνονται δεκτές οι εξής τροπολογίες, η τροπολογία με αριθμό 2111/224, η τροπολογία με αριθμό 2113/225 και η τροπολογία με αριθμό 2115/226. Η τροπολογία με αριθμό 2118/227 είναι μη αποδεκτή. Και τώρα είμαστε στην τροπολογία με αριθμό 2119/228 που αφορά ρύθμιση για φοιτητές και αποφοίτους τμημάτων που συγχωνεύονται, απορροφώνται, καταργούνται με το παρόν νομοσχέδιο. Προφανώς αναφέρεστε στους προηγούμενους αποφοίτους, αν δεν κάνω πάλι λάθος. Και πάλι δεν είναι καθόλου σαφής η τροπολογία. Κυρίως δε εγώ δεν την κατανοώ και μετά από όλη αυτή την ιστορία περί μικροκομματικών, περί του ότι όλα αυτά τα κάνουμε για ψηφοθηρικούς λόγους και τα λοιπά. Με αυτή της τη μορφή δεν μπορεί να γίνει αποδεκτή. Τώρα, όσον αφορά τις μετεγγραφές των φοιτητών και των σπουδαστών - είναι η τροπολογία με γενικό αριθμό 2120 και ειδικό 229- κοιτάξτε, υπάρχει ένα πολύ σοβαρό θέμα με τις μετεγγραφές. Ξέρω ότι σε αυτό το πράγμα διαφωνούμε. Εσείς θεωρείτε ότι θα πρέπει όσοι κάνουν αίτηση να μετεγγράφονται. Αυτό δεν μπορεί να γίνει. Εκείνο που μπορεί να γίνει είναι όλα τα κόμματα να συνεννοηθούμε για το ποιοι είναι οι κανόνες των μετεγγραφών και κυρίως να συνεννοηθούμε για το θέμα των παιδιών με εξαιρετικά σοβαρά προβλήματα υγείας, τα οποία πάρα πολλές φορές λόγω της διαδικασίας και της γραφειοκρατίας ταλαιπωρούνται. Πέρυσι ξεπεράσαμε ποσοστιαία και σε απόλυτο αριθμό τον αριθμό μετεγγραφών. Πολλές φορές είναι σε βάρος άλλων τμημάτων. Δεν βοηθάει ακαδημαϊκά πάρα πολλές φορές. Προχωρήσαμε στο να μπορούν τα αδέρφια να σπουδάζουν μαζί και άρα να μην είναι υποχρεωμένοι οι γονείς να έχουν τα παιδιά τους σε δύο διαφορετικά μέρη, αλλά δεν μπορεί όποιος κάνει αίτηση να μετεγγράφεται. Όσον αφορά τις ρυθμίσεις για τις μετατάξεις των σχολικών φυλάκων της κ. Θελερίτη, του κ. Θηβαίου, της κ. Κοζομπόλη, του κ. Μορφίδη, του κ. Πρατσόλη, του κ. Σκουρλέτη και του κ. Στέφου γίνεται αποδεκτή. Είναι η τροπολογία με γενικό αριθμό 2121 και ειδικό 230. Η τροπολογία με αριθμό 2122/231, που αφορά την καταβολή προστίμου για τις αυθαίρετες κατασκευές εντός χερσαίας ζώνης λιμένα, γίνεται δεκτή. Ο κ. Ριζούλης και ο κ. Σπαρτινός καταθέτουν μία τροπολογία που αφορά το εξής, να είναι στο Αίγιο το κέντρο, η έδρα των κέντρων επαγγελματικής εκπαίδευσης που θα συντονίζουν τα διετή προγράμματα σπουδών. Αυτή γίνεται αποδεκτή ως προς την πρόταση, αλλά αυτή η πρόταση πρέπει να πάει στη Σύγκλητο του Πανεπιστημίου Πατρών, για να μπορέσει να αποφασιστεί. Προφανώς θα πάει με θετική δική μας εισήγηση. Το ίδιο ισχύει πάλι και για την τροπολογία από τον κ. Ριζούλη και τον κ. Σπαρτινό για το θέμα της οπτικής και οπτομετρίας που είναι στο Αίγιο. Αυτό το τμήμα θα έχει μία ιδιαίτερη συνεργασία με το Τμήμα Επιστήμης των Υλικών και προφανώς, μέχρι αυτά τα παιδιά να ολοκληρώσουν την παρούσα φάση των σπουδών τους θα είναι στο Αίγιο. Το ίδιο ισχύει και με την τροπολογία με αριθμό 2125/234. Είναι η πρόταση ίδρυσης Ινστιτούτων Αμπελουργίας και Οίνου και Μελισσοκομίας στο Πανεπιστήμιο Πελοποννήσου από την κ. Θελερίτη, τον κ. Γκιόλα, τον κ. Τσόγκα και τον κ. Ψυχογιό. Αυτή πάλι γίνεται δεκτή επί της ουσίας, αλλά δεν μπορούμε εμείς να νομοθετήσουμε, αν δεν υπάρχει απόφαση της Συγκλήτου. Το Πανεπιστήμιο Πελοποννήσου έχει υποσχεθεί να μας στείλει τα ερευνητικά ινστιτούτα που προτείνει και άρα, θα ζητήσουμε να είναι και αυτό ένα από αυτά. Υπάρχει μία πρόταση, μία τροπολογία, η τροπολογία με αριθμό 2126/235 για την εγγραφή αποφοίτων των Τμημάτων Φυσικοθεραπείας των ΑΕΙ ως μελών του Πανελλήνιου Συλλόγου Φυσικοθεραπευτών. Προφανώς γίνεται αποδεκτή. Η τροπολογία του κ. Παρασκευόπουλου και του κ. Κουράκη με αριθμό 2130/239 γίνεται δεκτή. Αφορά το να δίνει το Ίδρυμα Μελετών Χερσονήσου του Αίμου πιστοποιητικά γλωσσομάθειας διαφόρων γλωσσών, ανεξάρτητα του αν σε κάποιες από αυτές τις γλώσσες το πιστοποιητικό μπορεί κανείς να το πάρει από αλλού. Προφανώς πρέπει και το ΙΜΧΑ να δίνει τέτοιες πιστοποιήσεις. Ο κ. Στέφος, η κ. Θελερίτη, ο κ. Ριζούλης…
Με συγχωρείτε, κύριε Υπουργέ, η τροπολογία με ειδικό 239 γίνεται δεκτή;
Γίνεται δεκτή, προφανώς. Όσον αφορά την τροπολογία του κ. Στέφου, της κυρίας Θελερίτη, του κ. Ριζούλη για την ψηφοφορία των εφορευτικών επιτροπών, γίνεται δεκτή. Η μοριοδότηση των υποψηφίων των πανελλαδικών εξετάσεων για το 2019 από τη Ζάκυνθο λόγω σεισμών του κ. Κοντονή γίνεται δεκτή. Η τροπολογία με αριθμό 2135/244 γίνεται δεκτή. Η τροπολογία με αριθμό 2136/245 από την κ. Γεωργοπούλου - Σαλτάρη και τον κ. Μπαλαούρα για την ίδρυση ινστιτούτων πάλι στην Περιφέρεια της Ηλείας, στην Αμαλιάδα, δεν γίνεται δεκτή. Στην προκειμένη περίπτωση το σημαντικό είναι πάλι ότι θα το στείλουμε στο Πανεπιστήμιο Πατρών. Όσον αφορά την τροπολογία του κ. Μηταφίδη και του κ. Ακριώτη, να σημειώσω ότι υπήρχε ένα κενό στον νόμο για τα κορίτσια που είχαν διακριθεί σε Μαθηματικές Ολυμπιάδες, για να μπορούν να έχουν μία ευνοϊκή είσοδο στα πανεπιστήμια. Ενώ προβλεπόταν για τα βαλκανικά, δεν προβλέπονταν για τα ευρωπαϊκά. Το προβλέπουμε με την τροπολογία με γενικό αριθμό 2137 και ειδικό 246. Η τροπολογία με γενικό αριθμό 2138 και ειδικό 247 έχει σχέση με τους αμετάθετους, ένας μικρός αριθμός από τους οποίους είχε μείνει έξω. Θεωρούμε ότι και αυτοί μπορούν να ενταχθούν στη διάταξη που είχαμε ήδη ψηφίσει. Η ένταξη των πυροσβεστών στον πίνακα επιλαχόντων επιτυχόντων με την τροπολογία με γενικό αριθμό 2140 και ειδικό 249 και από την κ. Κοζομπόλη και τον κ. Σαρίδη γίνεται αποδεκτή. Η ίδρυση στο Άργος το 2021 ενός Τμήματος Αγροτικής Οικονομίας με την τροπολογία με γενικό αριθμό 2141 και ειδικό 250 από τον κ. Γκιόλα γίνεται αποδεκτή.
Τώρα που γυρίζει, κύριε Υπουργέ…
Σας παρακαλώ. Λίγη σοβαρότητα. Θα σας παρακαλούσα λίγη σοβαρότητα. Εντάξει; Έχετε κάθε δικαίωμα να μιλήσετε από το Βήμα, αλλά αυτό από κάτω, ο τρόπος είναι απαράδεκτος, θα μου επιτρέψετε. «Όσο γυρίζει», «τώρα που γυρίζει» δεν πρέπει να λέγονται εδώ. Έχετε επιχειρήματα;
Έχουμε και θα τα πούμε.
Αν έχετε, εδώ είναι το Βήμα. Έχετε κάθε δικαίωμα να τα πείτε, αλλά όχι «τώρα που γυρίζει». Στοιχειώδης σοβαρότητα.
Τώρα που στριφογυρίζει.
Σας παρακαλώ μην το χειροτερεύετε. Υπάρχει μία πρόταση για τη μεταφορά του Τμήματος Αρχιτεκτονικής Τοπίου της Δράμας στο Κιλκίς. Αυτή απεσύρθη και άρα εξ ορισμού δεν μπορεί να γίνει αποδεκτή. Σας ευχαριστώ.
Κύριε Υπουργέ, οι υπηρεσίες της Βουλής παρακαλούν αν έχετε την καλοσύνη να αναφέρετε συνοπτικά, μόνο με τους αριθμούς, ποιες τροπολογίες γίνονται δεκτές, γιατί σε ορισμένες τροπολογίες βουλευτικές λέγατε «ναι, κατ' αρχήν, αλλά θα πρέπει να εγκριθεί κα από τη Σύγκλητο». Να επαναλάβουμε τα «ναι», χωρίς τις διευκρινίσεις.
Βεβαίως. Στα «ναι» είναι οι τροπολογίες με τους εξής ειδικούς: 224, 225, 226.
Είπατε «όχι» στην τροπολογία με ειδικό 224.
Είχε πει «ναι» στη τροπολογία με ειδικό 224.
Για τη βιομηχανική κάνναβη. Το είχα διευκρινίσει κιόλας.
Επομένως, προχωράμε καλά.
Άρα λέω «ναι» στις τροπολογίες με τους εξής ειδικούς: 224, 225, 226, 230, 231, 234, 235, 239.
Στην τροπολογία με ειδικό 234 είχαμε πει ότι είναι υπό αίρεση.
Έχετε απόλυτο δίκιο. Είναι δικό μου λάθος. Η 224 δεν γίνεται…
Η 234.
Ναι. Γίνονται δεκτές οι τροπολογίες με τους εξής ειδικούς: 235, 239, 241, 244, 246, 247, 249 και 250.
Πολύ ωραία.
Η τροπολογία με ειδικό 232;
Για τη 232 είπε «όχι». Θέλει έγκριση από τη Σύγκλητο.
Ακριβώς.
Ναι, το έχω σημειώσει.
Κύριε Πρόεδρε, θα ήθελα τον λόγο.
Σας ακούω, κύριε Δελή.
Μας ρώτησε ο κύριος Υπουργός και πρέπει να απαντήσουμε
Επί της διαδικασίας μου επιτρέπετε, κύριε Πρόεδρε. Ένα λεπτό. Δεν θα μακρηγορήσω.
Κύριε Δελή, να προηγηθεί η κ. Κεραμέως.
Ναι, κύριε Πρόεδρε.
Ορίστε, κυρία Κεραμέως, έχετε τον λόγο.
Κύριε Πρόεδρε, μία παράκληση: Επειδή έχω μπροστά μου καμιά τριανταριά τροπολογίες υπουργικές και βουλευτικές, μπορούμε να έχουμε μία κατάσταση αναλυτική με τους αριθμούς ποιες γίνονται δεκτές και ποιες δεν γίνονται δεκτές, για να μπορέσουμε και εμείς να κάνουμε τη δουλειά μας και να ξέρουμε ακριβώς τι θα ψηφίσουμε;
Θα ειδοποιήσουμε να μας φέρουν πίνακα, για να σας τον μοιράσουμε.
Ευχαριστώ. Ορίστε, κύριε Δελή, έχετε τον λόγο.
Ο κύριος Υπουργός απορρίπτοντας και τις τρεις τροπολογίες του ΚΚΕ, με μία προσποιητή αφέλεια μας ρώτησε τι εννοούμε όταν μιλάμε για την κατοχύρωση της βαθμολογίας. Γνωρίζει βέβαια πάρα πολύ καλά τι σημαίνει κατοχύρωση της βαθμολογίας και απάντησε μάλιστα και ο ίδιος θεωρώντας ότι είναι αδιανόητο αυτό. Ε, λοιπόν, κύριε Υπουργέ, αυτό το «αδιανόητο» λειτούργησε για αρκετά χρόνια, μέχρι που το κατάργησε το ΠΑΣΟΚ με τον Αρσένη. Αυτό το «αδιανόητο», που λέτε εσείς, είναι αυτό που βοηθάει ακριβώς τους φτωχούς μαθητές σιγά σιγά κρατώντας τις βαθμολογίες τους να περάσουν στη σχολή που θέλουν και αυτό έγινε. Τέλος, μας προξενεί εντύπωση ότι μιλάει για το αδιανόητο αυτής της δυνατότητας ο Υπουργός μιας Κυβέρνησης η οποία μέχρι πριν από λίγο καιρό ευαγγελιζόταν και διαφήμιζε την ελεύθερη πρόσβαση στα πανεπιστήμια.
Για πόσα χρόνια, κύριε Δελή, ένας φοιτητής θα την κρατούσε;
Για όσα χρειαστεί, κύριε Υπουργέ.
Για όσα χρειαστεί. Μάλιστα. Ποτέ δεν ίσχυε το «για όσο χρειαστεί», κύριε Δελή.
Τον λόγο έχει ο κ. Κατσιαντώνης, για πέντε λεπτά.
Σας ευχαριστώ, κύριε Πρόεδρε. Κυρίες και κύριοι συνάδελφοι, για ακόμη μία φορά τα τελευταία χρόνια που μας κυβερνάτε, ερχόμαστε να συζητήσουμε για ένα πολυνομοσχέδιο χωρίς να είμαστε προετοιμασμένοι. Και δεν είμαστε προετοιμασμένοι γιατί κυρίως εσείς, κύριοι της Κυβέρνησης, είστε τελείως απροετοίμαστοι. Το είπατε και εσείς, κύριε Υπουργέ, ότι όντως, παρ' όλο που είχατε και λιβανίζατε για τα τελευταία δύο χρόνια τις σκέψεις σας και τα γραπτά σας για την παιδεία μας, εντούτοις δεν τους ρωτήσατε και δεν τους ακούσατε όλους. Και σαν να μην έφτανε αυτό, το τερματίσατε το θέμα φέρνοντάς το νύχτα προς κατάθεση και προς ψήφιση με εξπρές διαδικασία. Τώρα βέβαια θα μου πείτε: Ε, καλά, τα τελευταία τέσσερα χρόνια δεν μας είχατε συνηθίσει με αυτήν την τακτική; Εννοείται. Και σίγουρα δεν μας εκπλήσσετε. Μας εκπλήσσετε, όμως, με το ότι ούτε για το μέλλον της χώρας μας, για τα παιδιά μας δεν κάνατε έστω μία εξαίρεση. Έτσι, είμαστε προ των πυλών να βιώσουμε πάλι τις αρνητικές συνέπειες των αλλαγών που φέρνετε. Και θα τις νιώσουν - να είστε σίγουροι - στο πετσί τους οι μαθητές, οι φοιτητές, οι γονείς τους και οι εκπαιδευτικοί, αφού με όλα όσα φέρνετε όχι μόνο δεν θα έχουμε αποτελέσματα, αλλά θα «χάσουν τα αυγά και τα πασχάλια» όλοι όσοι ασχολούνται με την παιδεία, αφού όλα όσα φέρνετε είναι στην κυριολεξία δουλειές του ποδαριού, όπως, για παράδειγμα, η κατάργηση των ανώτατων ιδρυμάτων τεχνολογικού τομέα και η κατάτμηση και συγχώνευσή τους σε ανώτατα ιδρύματα πανεπιστημιακού τομέα. Τώρα πώς εσείς ξέρετε και εμείς δεν καταλαβαίνουμε γιατί ένα ΤΕΙ να κλείσει και ένα άλλο να ανοίξει, τι να πω; Προσωπικά, έχοντας ζήσει για αρκετά χρόνια στο εξωτερικό ως απόδημος Έλληνας και επειδή είχα ενταχθεί στο σύστημα παιδείας των Ηνωμένων Πολιτειών από πολύ μικρή ηλικία ήξερα ότι όσες σχολές υπάρχουν εξυπηρετούν και κάποιον επαγγελματικό χώρο. Και βέβαια εξυπηρετούσαν την κοινωνία και όχι τα μεμονωμένα συμφέροντα, όπως εσείς τώρα κάνετε με τις ρυθμίσεις που φέρνετε. Και δίνετε υποσχέσεις και κόντρα υποσχέσεις. Και να μου το θυμηθείτε ότι το αποτέλεσμα στο τέλος θα είναι μηδέν, όπως και πριν δύο χρόνια, τον Μάιο του 2017, που λέγατε ότι θα καταργήσετε τις πανελλαδικές εξετάσεις, αλλά μάλλον στην πορεία αλλάξατε γνώμη γιατί προφανώς δεν εξυπηρετούνταν κάποια συμφέροντα. Και αφού δεν σας βγήκε αυτό το έργο, τι κάνετε τώρα; Μας σερβίρετε ένα κρύο πιάτο, ένα πολύ παλιό σύστημα, ένα σύστημα πιο παλιό από το παλιό, θα έλεγα, αυτό με τις δέσμες. Αυτό που κάνετε, όμως, είναι απλά να διαχωρίζετε σχολές ως υψηλού κύρους και αφήνετε τις άλλες για τους άλλους. Διχάζετε στην ουσία τα παιδιά μας, αφού τα βάζετε στη διαδικασία εξετάσεων χωρίς τράπεζα θεμάτων. Και για να το καταλάβει ο κόσμος που μας παρακολουθεί, στην ουσία αυτό που θα συμβεί είναι ότι άλλα θα είναι τα θέματα εξετάσεων στη Λάρισα, άλλα στα Τρίκαλα, άλλα στον Βόλο, άλλα στην Αθήνα, γιατί όπως λέτε, θα τα διαλέγουν τοπικές ομάδες εκπαιδευτικών. Και πώς δηλαδή, κύριε Υπουργέ, θα διασφαλίσουμε την ίση μεταχείριση όλων των παιδιών ανεξαιρέτως; Τα καταργείτε όλα και δεν ξέρετε γιατί το κάνετε, όπως παραδείγματος χάριν και με τα λατινικά. Αντί να ενισχύσετε τα κλασικά γράμματα, όπως κάνουν τόσες και τόσες άλλες χώρες ανά τον κόσμο, εσείς τα καταργείτε και τα ρίχνετε στην κυριολεξία στον Καιάδα. Και καταθέτω στα Πρακτικά ένα δημοσίευμα των τελευταίων δύο μηνών όπου αναφέρεται ότι εννέα στα δέκα γυμνάσια στη Γαλλία επέλεξαν την εκμάθηση αρχαίων ελληνικών. Καταθέτω, επίσης, στα Πρακτικά δημοσίευμα με τίτλο: «Μαθητές στη Γάνδη διαδηλώνουν γιατί θέλουν να συνεχίζουν να διδάσκονται αρχαία ελληνικά και λατινικά». Και τέλος, καταθέτω για τα Πρακτικά δημοσίευμα που αναφέρει ότι στη Ρωσία τα ελληνικά ξεκίνησαν να διδάσκονται ως επίσημη γλώσσα της χώρας. [[Στο σημείο αυτό ο Βουλευτής κ. Γεώργιος Κατσιαντώνης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Με το σύστημα που φέρνετε, το μόνο που θα καταφέρετε είναι να ξαναδημιουργήσετε «παπαγαλάκια» που θα τρέχουν για τον υψηλό βαθμό, χωρίς βέβαια να νοιάζεστε αν τελικά τα παιδιά μας θα μάθουν κάτι. Και πώς να σας νοιάξει, αφού το μόνο που τους λέτε είναι «Ορίστε, οι πόρτες έχουν ανοίξει, μπείτε σε σχολές». Σε τι σχολές, όμως; Προφανώς θα είναι σχολές δύο ταχυτήτων. Αυτούς που τους «παίρνει», τους προωθείτε στις δημοφιλείς σχολές και τους άλλους στις άλλες, με αυτές τις κενές θέσεις. Κύριοι της Κυβέρνησης, το μόνο που κάνετε και με αυτό το νομοσχέδιο είναι να χτίζετε παλάτια στην άμμο. Γιατί αυτό συμβαίνει και με τις αλλαγές που φέρνετε για τη λειτουργία των ΤΕΙ. Τι και αν φωνάζουν οι σύγκλητοι του Αριστοτελείου Πανεπιστημίου, του Μετσόβιου Πολυτεχνείου, του Πανεπιστημίου Πελοποννήσου, εσείς τον χαβά σας. Ούτε τους λαμβάνετε υπ' όψιν ούτε τους ακούτε ούτε και δικαιώματα τους αφήνετε. Ερήμην τους παίρνετε αποφάσεις με την τακτική αποφασίζομεν και διατάζομεν, για όλους και για όλα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και δεν σας ξέφυγαν ούτε τα πειραματικά και τα πρότυπα σχολεία, για τα οποία θέλετε, λέτε, να εισάγονται οι μαθητές μετά από πρόταση του συλλόγου διδασκόντων και με τελική έγκριση του Υπουργού, δηλαδή τη δική σας, κύριε Υπουργέ. Ο παντοκράτορας! Θα έλεγα κάτι για την Μαρία Αντουανέτα που είπε στο λαό της αφού δεν έχει ψωμί, να φάει παντεσπάνι, αλλά δεν θέλω να παρεξηγηθώ. Εδώ δεν έχουμε σχολεία, δεν έχουμε καθηγητές και κάθε χρόνο φτάνουμε Νοέμβρη να καλύψουμε τα κενά κι εσείς θέλετε μέσα στη γραφειοκρατία που σας κυνηγάει, να εγκρίνετε τους μαθητές που θα γραφτούν στα σχολεία! Χριστέ και Κύριε! Και μιας και μιλάμε για γραφειοκρατία, ας προσθέσουμε λίγη ακόμη για τα παιδιά που πάνε στα μουσικά και καλλιτεχνικά σχολεία, που φέτος τους λέτε ξαφνικά να δώσουν εξετάσεις με νέο σύστημα και ύλη που θα τους πείτε αργότερα. Μάλλον θεωρείτε και πιστεύετε ότι ένας μήνας είναι υπεραρκετός γι' αυτά τα παιδιά να προετοιμαστούν. Και μιας και μιλάμε για χρόνο, σας φάνηκε φαίνεται πολύς ο χρόνος που πέρασε από την αναγνώριση των πτυχίων των κολεγίων και είπατε «δεν τον ξαναλλάζουμε;» και ορίστε, φέρατε τη διάταξη και κουνάτε το μαντήλι σε αυτά τα παιδιά. Ειλικρινά δεν ξέρω, σκέφτεστε καθόλου όταν γράφετε; Και αν ναι, τι σκεφτήκατε και καταλήξατε ότι θα δούμε καλό από την απορρόφηση των ΤΕΙ Κεντρικής Μακεδονίας, Ανατολικής Μακεδονίας και Θράκης και του ΑΤΕΙ Θεσσαλονίκης από το Διεθνές Πανεπιστήμιο της Ελλάδος; Δηλαδή πιστεύετε ότι αν δημιουργήσετε ένα πανεπιστήμιο το οποίο θα έχει σαράντα χιλιάδες φοιτητές, θα εξυπηρετηθεί όλος αυτός ο κόσμος; Δεν μπορώ να το καταλάβω. Και τι θα πετύχετε αν αυτά τα τρία πανεπιστήμια συγχωνευτούν με το διεθνές, που ως τώρα δίνει μόνο μεταπτυχιακά; Δυστυχώς, όλα αυτά που φέρνετε είναι ασυνάρτητα.
Αν έχετε την καλοσύνη, ολοκληρώστε σας παρακαλώ.
Κλείνω, κύριε Πρόεδρε, και σας ευχαριστώ για την ανοχή σας. Μάλλον σας πιέζει η οργή του λαού και φοβάστε το αποτέλεσμα της κάλπης. Και στον βωμό της ταραχής σας παίρνετε δυστυχώς τα παιδιά μας, το μέλλον μας και τη χώρα μας, όπως πρόσφατα και με τη συγχώνευση του Πανεπιστημίου Θεσσαλίας που τόσο προκλητικά, κύριε Υπουργέ, λέγατε ότι δεν σας ενδιαφέρει η επαγγελματική αποκατάσταση των φοιτητών, αλλά μόνο η εισαγωγή τους. Ωραίο μέλλον στρώνετε για τα νιάτα μας! Όμως να θυμάστε κάτι, κύριοι της Κυβέρνησης, ότι η κάλπη είναι γένους θηλυκού και είναι απρόβλεπτη και ο λαός την ημέρα των εκλογών θα σας τιμωρήσει. Σας ευχαριστώ πολύ.
Πριν δώσω τον λόγο στον κ. Χατζηδάκη, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα έξι σπουδάστριες και σπουδαστές και τρεις συνοδοί τους από τη Στρατιωτική Σχολή Αξιωματικών Σωμάτων (ΣΣΑΣ). Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Να ενημερώσω τις σπουδάστριες και τους σπουδαστές, που παρακολουθούν τη συνεδρίαση της Ολομέλειας, ότι συζητούμε σχέδιο νόμου του Υπουργείου Παιδείας, Έρευνας και Θρησκευμάτων, με θέμα: «Συνέργειες πανεπιστημίων και ΤΕΙ, πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις». Σήμερα είμαστε στη συζήτηση του νομοσχεδίου και τον λόγο παίρνουν οι Βουλευτές. Αναμένεται η συζήτηση να συνεχιστεί αύριο το πρωί και αύριο το μεσημέρι θα γίνει η ονομαστική ψηφοφορία, ώστε αν εγκριθεί - ή όσα άρθρα εγκριθούν - θα είναι πλέον νόμος του κράτους. Αυτή είναι μία από τις δύο λειτουργίες που έχει η Ολομέλεια της Βουλής και η άλλη λειτουργία είναι ο κοινοβουλευτικός έλεγχος, ο οποίος ασκείται από όλους τους Βουλευτές όλων των κομμάτων προς τους Υπουργούς της Κυβέρνησης για τα πεπραγμένα. Υπάρχουν διάφοροι τρόποι κοινοβουλευτικού ελέγχου. Ίσως μια άλλη φορά που θα έρθετε, θα μπορέσετε να παρακολουθήσετε και αυτή τη διαδικασία. Τώρα, λοιπόν, είμαστε στη νομοθετική διαδικασία και θα συνεχίσουμε με τον Βουλευτή της Νέας Δημοκρατίας, κ. Κωνσταντίνο Χατζηδάκη. Κύριε Χατζηδάκη, έχετε τον λόγο για πέντε λεπτά.
Κύριε Πρόεδρε, κυρίες και κύριοι συνάδελφοι, ο ΣΥΡΙΖΑ το τρίτο μνημόνιο το έφερε παραμονή του Δεκαπενταύγουστου. Τούτο εδώ το απερίγραπτο νομοσχέδιο το φέρνει Μεγάλη Εβδομάδα, παραμονές του Πάσχα. Ευτυχώς που μεσολαβούν εκλογές, έτσι ώστε τα Χριστούγεννα να μη συνεχίσουν αυτές οι πολύ ευχάριστες εκπλήξεις, οι προσφορές της Κυβέρνησης στον ελληνικό λαό. Το νομοσχέδιο που σήμερα συζητάμε είναι, θα έλεγα, το πιο «συριζαϊκό» νομοσχέδιο της τετραετίας που έχει περάσει. διότι συμπυκνώνει την Κυβέρνηση, τη φιλοσοφία της, είναι κατ' εικόνα και καθ' ομοίωσιν αυτής της Κυβέρνησης. Ερασιτεχνισμός, προχειρότητα, αριστερή ιδεοληψία και η λογική «θυσιάζω τα πάντα για το μικροκομματικό συμφέρον». Φάνηκε έτσι κι αλλιώς από αυτό που μεσολάβησε μόλις προηγουμένως από την τοποθέτηση του Υπουργού, για τις τροπολογίες εννοώ. Έχουμε τη διαδικασία του κατεπείγοντος, του επείγοντος όπως λέει η Κυβέρνηση, αλλά ουσιαστικά κατεπείγοντος. Είχαμε τη δυνατότητα να μελετήσουμε το νομοσχέδιο για πέντε ώρες πριν ξεκινήσει η διαδικασία στην επιτροπή. Διότι ήταν επείγον και έπρεπε να εφαρμοστούν κάποιες διατάξεις. Λέει ο Υπουργός «κάναμε δεκαεπτά μήνες διάλογο». Δεκαεπτά μήνες διάλογο καλώς τον έκανε ο Υπουργός, αλλά δεν μπορούσε να εξοικονομήσει κάποιο χρόνο έτσι ώστε στη Βουλή να γίνει κάποιος διάλογος; Διότι το ανώτερο στάδιο διαλόγου και κατά το Σύνταγμα είναι μέσα σε αυτήν εδώ την Αίθουσα. Είναι ο ναός της δημοκρατίας. Και μετά, αφού περιφρονεί το Κοινοβούλιο σε σχέση με τη διαδικασία του επείγοντος, ζήσαμε αυτό που ζήσαμε προηγουμένως. Εγώ θα εισηγηθώ στη Νέα Δημοκρατία την τοποθέτηση του κ. Γαβρόγλου - αυτήν εδώ προηγουμένως - να την κάνουμε προεκλογικό σποτ, διότι δείχνει και ποιος είναι ο κ. Γαβρόγλου και ποιο είναι το Υπουργείο Παιδείας και ποια είναι η Κυβέρνηση και ποιος είναι ο κ. Τσίπρας. Ακούστε, κυρίες και κύριοι συνάδελφοι. Το Σύνταγμα και ο Κανονισμός της Βουλής προβλέπουν ότι δεν μπορούμε στα νομοσχέδια να δεχόμαστε άσχετες τροπολογίες και προβλέπουν επίσης ότι μπορούμε να δεχόμαστε το πολύ τρεις τροπολογίες. Η Κυβέρνηση, διά του Υπουργού, γράφει στα παλαιότερα των υποδημάτων της τις προβλέψεις του Συντάγματος και του Κανονισμού της Βουλής και δέχεται - αν μέτρησα σωστά, μπορεί να μέτρησα και λάθος - οκτώ ή εννιά υπουργικές τροπολογίες που όλες, νομίζω, είναι άσχετες με το νομοσχέδιο. Είναι του Υπουργείου Γεωργίας, του Υπουργείου Εσωτερικών κλπ. Εσείς, που είστε προοδευτικοί και κάθε μέρα μας κουνάτε το δάχτυλο ότι εμείς είμαστε, δήθεν, η συντήρηση και εσείς είστε η πρόοδος, δεν ενοχλείστε από αυτό; Δεν ενοχλείστε από αυτό που ακολούθησε στη συνέχεια; Δέχτηκε - δεν ξέρω κι εγώ πόσες - είκοσι πέντε, τριάντα βουλευτικές τροπολογίες. Έχω εδώ τον κατάλογο.
Δεκατρείς.
Όσες ήταν, κύριε Πρόεδρε. Όλες μαζί ήταν πάνω από είκοσι. Έχω εδώ τον κατάλογο. Όλες οι τροπολογίες που δέχθηκε ο Υπουργός της εκσυγχρονιστικής και προοδευτικής αυτής Κυβέρνησης - όλες! - είναι εκπρόθεσμες. Ζητώ ο εκσυγχρονισμός και η πρόοδος του ΣΥΡΙΖΑ! Να σας βλέπουν οι Έλληνες, οι οποίοι πίστεψαν ότι θα φέρετε δήθεν το νέο, για να ενταθεί ακόμα περισσότερο η απογοήτευσή τους. Είστε η σύγχρονη έκδοση του «Τζουμπέ». Είστε η Κυβέρνηση που δεν είναι τίποτα λιγότερο τίποτα περισσότερο παρά ο «Τζουμπές» του 21ου αιώνα. Αυτό! Από κει και πέρα, έρχομαι στην ουσία του νομοσχεδίου. Έχετε θέμα με τα πειραματικά και τα πρότυπα σχολεία. Τα θεωρείτε σχολεία των ελίτ. Στην πραγματικότητα είναι βασικοί μοχλοί κοινωνικής κινητικότητας, σχολεία για ίσες ευκαιρίες στα παιδιά των φτωχών οικογενειών, τα οποία έχουν ικανότητες στις σπουδές τους. Έρχεστε κι εδώ και αφαιρείτε κάθε αυτονομία. Τα πάντα θα τα αποφασίζει το Υπουργείο Παιδείας. Δεν θα έχουν τη δυνατότητα τα πειραματικά σχολεία να εκπληρώνουν αυτό που λέει ο τίτλος τους, να έχουν μία στοιχειώδη πρωτοτυπία. Προχωρώ περαιτέρω, στο εξεταστικό σύστημα. Αφού είχατε εξαγγείλει την κατάργηση των πανελληνίων εξετάσεων - εντάξει, είναι η κλασσική εξαγγελία όλων των δημαγωγών στην Ελλάδα - στη συνέχεια ο Υπουργός άλλαζε κάθε τρεις και λίγο τις ρυθμίσεις που θα έφερνε για το εξεταστικό σύστημα. Τις άλλαξε ξανά, βεβαίως, λίγο πριν καταθέσει το νομοσχέδιο. Και τι κάνετε; Αφού φέρνετε αυτό το ιδιότυπο σύστημα, το οποίο εν πάση περιπτώσει δεν έχω καιρό να αναλύσω, αποφασίζετε - για να μη χάσετε την ευκαιρία, τέτοιο φοβερό, καινοτόμο σύστημα να μην εφαρμοστεί αμέσως - ότι το ψηφίζουμε Απρίλιο και θα εφαρμοστεί το Μάιο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Έχουν περάσει δεκάδες κυβερνήσεις σε αυτήν τη χώρα. Ποια κυβέρνηση το έχει κάνει; Ποια κυβέρνηση; Τι σας εμποδίζει; Αφού θέλετε να το νομοθετήσετε, εν πάση περιπτώσει, για να ταυτιστείτε με αυτή τη φοβερή καινοτομία, να πείτε ότι θα εφαρμοστεί από του χρόνου. Να μείνει ένας χρόνος στα παιδιά να προετοιμαστούν. Πόση πια αλαζονεία και πόση ιδεοληψία! Να προχωρήσω παρακάτω. Να πω για την αναγνώριση της επαγγελματικής ισοδυναμίας αποφοίτων ευρωπαϊκών πανεπιστημίων που συνεργάζονται με κολλέγια στην Ελλάδα. Σας τα λέει η Επιστημονική Επιτροπή της Βουλής. Σας λέει ότι οι ρυθμίσεις είναι αντισυνταγματικές. Και τυχαίνει να το ξέρω, γιατί το ξέρω από τότε που ήμουν Ευρωβουλευτής ακόμα. Είναι καταφανώς αντισυνταγματικές ρυθμίσεις, οι οποίες, βεβαίως, δεν θα μακροημερεύσουν, διότι μετά τις εκλογές θα ακυρωθούν από τη Νέα Δημοκρατία. Είναι ρυθμίσεις που είναι κατάφωρα εναντίον του Ενωσιακού Δικαίου, εναντίον και των δεσμεύσεων της χώρας στην Ευρωπαϊκή Ένωση και εναντίον των παιδιών που έχουν πάρει αυτά τα πτυχία. Βεβαίως, κάνετε και το αδιανόητο, που είπε ο Υπουργός μιλώντας προηγουμένως για άλλη διάταξη, με τα ΤΕΙ. Αποφασίζετε, επειδή έτσι ξυπνήσατε μία μέρα, να κάνετε όλα τα ΤΕΙ πανεπιστήμια. Εγώ δεν σας λέω, για κάποια από αυτά θα μπορούσαμε να εξετάσουμε και να δούμε ένα άλλο μέλλον, μία άλλη προοπτική. Όλα αυτά, όμως, δεν γίνονται επειδή δέχεται ο κ. Γαβρόγλου την τελευταία στιγμή κάποιες τροπολογίες ή επειδή αποφασίζει να κάνει κάποιες συναλλαγές με ορισμένα τμήματα πανεπιστημίων ή ΤΕΙ. Αυτά γίνονται βάσει κάποιων αρχών και κυρίως γίνονται βάσει κάποιας αξιολόγησης. Ποια είναι η αξιολόγηση; Πώς προχωρεί αυτό το πράγμα; Μία μείζονα αλλαγή στην εκπαίδευση στο πόδι. Αποφασίζετε ότι χρειαζόμαστε γεωπόνους και μηχανικούς. Μάλιστα. Χρειαζόμαστε άνεργους γεωπόνους και άνεργους μηχανικούς, χωρίς, βεβαίως, και να ρυθμίζετε και τα επαγγελματικά δικαιώματα των παιδιών που επιχειρείτε να κοροϊδέψετε, των ανθρώπων που είναι και θα μπουν στα σημερινά τμήματα των ΤΕΙ. Είναι μία ρύθμιση που είναι η φωτογραφία της δημαγωγίας. Είναι πράγματα που ξεπερνάνε τη φαντασία. Διερωτώμαι, εσείς οι Βουλευτές της συμπολίτευσης, πώς δεν ορθώνετε τη φωνή σας, να πείτε «στοπ» στον κ. Γαβρόγλου; Είναι πράγματα που θα σας συνοδεύουν στα επόμενα χρόνια. Είναι ακρότητες που δεν έχουν προηγούμενο στη σύγχρονη ελληνική ιστορία της εκπαίδευσης. Βεβαίως, θα άξιζε να καταψηφιστεί αυτό το νομοσχέδιο μόνο - λέω εγώ - για τη διάταξη που φέρνετε για το Διεθνές Πανεπιστήμιο. Είναι μία ρύθμιση, ένα πανεπιστήμιο, της κυβέρνησης Καραμανλή, ένα πραγματικά καινοτόμο πανεπιστήμιο για να προσελκύσουμε φοιτητές από τα Βαλκάνια, από την ευρύτερη γειτονιά της χώρας. Είναι ένα ξενόγλωσσο πανεπιστήμιο, το οποίο αποφασίζετε, για κάποιο λόγο που πραγματικά ουδείς καταλαβαίνει - υποθέτω ούτε εσείς - να το συγχωνεύσετε με τα παρακείμενα ΤΕΙ και να γίνει ένα ΤΕΙ - πανεπιστήμιο που - Θεός και η ψυχή του - τι ταυτότητα θα έχει! Τι είναι αυτά τα πράγματα! Δηλαδή, αυτά αν τα διηγηθούμε κάπου στο εξωτερικό, θα νομίζουν ότι είναι ανέκδοτα. Παίρνετε ένα Διεθνές Πανεπιστήμιο και το συγχωνεύετε με τα ΤΕΙ. Ποια σχέση έχουν τα ΤΕΙ με το αντικείμενο του Διεθνούς Πανεπιστημίου και αντιστρόφως;
Αν έχετε την καλοσύνη, κύριε Χατζηδάκη, συντομεύστε, σας παρακαλώ.
Και δεν σηκώνεται ένας από τους συναδέλφους του ΣΥΡΙΖΑ να πει τουλάχιστον αυτό ας μην το κάνουμε! Κοίταξε, δεν έχουμε να κερδίσουμε τίποτα από αυτά που σας λέμε. Τα καταθέτουμε ως Έλληνες πολίτες. Έτσι κι αλλιώς, ο κόσμος είναι απέναντί σας και έτσι κι αλλιώς, όποιες πρακτικές «Μαυρογιαλούρου» και αν μετέλθετε, τις εκλογές είναι ξεκάθαρο ότι τις χάνετε και κοιτάξτε να τις χάσετε αξιοπρεπώς. Η Νέα Δημοκρατία, θέλω να σας πω, δεν δεσμεύεται από τα τετελεσμένα που επιχειρείτε να δημιουργήσετε. Οι ρυθμίσεις που μπορούν να καταργηθούν, θα καταργηθούν. Έχουμε το πρόγραμμά μας. Δεν θα εφαρμόσουμε τα σχέδια και τις ιδεοληψίες του κ. Γαβρόγλου. Θα εφαρμόσουμε το πρόγραμμα της Νέας Δημοκρατίας, με την εντολή που θα πάρουμε από τον ελληνικό λαό.
Με έναν πολιτικό πολιτισμό όμως. Περιμένουν ακόμα εξήντα Βουλευτές να μιλήσουν, κύριε Πρόεδρε.
Καλώς. Ολοκληρώστε.
Να ξεχάσετε τις ιδεοληψίες σας, να ξεχάσετε την ισοπέδωση προς τα κάτω που προσπαθείτε να δημιουργήστε.
Δεν αλλάζετε! Είστε ίδιοι, διαχρονικά! Απαράδεκτοι!
Να ξέρετε ότι η εκπαίδευση στην Ελλάδα, μετά τις εκλογές, κύριε Μουμουλίδη, θα προχωρήσει με γνώμονα την αυτονομία στα σχολεία και στα πανεπιστήμια, με γνώμονα την αξιολόγηση, με γνώμονα την αξιοκρατία, με γνώμονα την προσπάθεια. Ανήκετε στο παρελθόν! Θα το διαπιστώστε σε δυο μήνες! Δυστυχώς, έχετε αποφασίσει να χάσετε αναξιοπρεπώς!
Τον λόγο έχει η κ. Ευφροσύνη Καρασαρλίδου, Βουλεύτρια Ημαθίας. [[Θόρυβος - διαμαρτυρίες από την πτέρυγα του ΣΥΡΙΖΑ]] Μη δημιουργείτε θέμα για την ώρα, σας παρακαλώ. Υπάρχει μια ανοχή. Κυρία Καρασαρλίδου, έχετε τον λόγο.
Ευχαριστώ πολύ, κύριε Πρόεδρε. Κυρία Υπουργέ, κυρίες και κύριοι συνάδελφοι, με την ευκαιρία της κατάθεσης αυτού του σχεδίου νόμου, θα ήθελα να θέσω υπ' όψιν σας από αυτό εδώ το Βήμα την πρόταση την οποία έχω καταθέσει εδώ και πολύ καιρό στο Υπουργείο και βεβαίως, έχω συζητήσει αρκετές φορές με τον κύριο Υπουργό και θα επικεντρωθώ μόνο σε αυτό το θέμα για να μου φτάσει ο χρόνος. Η πρότασή μου αφορά την ίδρυση και λειτουργία ενός Ινστιτούτου - Εργαστηρίου Αριστοτελικών Μελετών, ενός ινστιτούτου στα πλαίσια του Διεθνούς Πανεπιστημίου, στην περιοχή της Νάουσας, όπου κατά την αρχαιότητα συναντήθηκαν δύο εξέχουσες, δύο σπουδαίες προσωπικότητες, του Αριστοτέλη και του Αλέξανδρου. Στη Νάουσα του νομού Ημαθίας βρίσκεται η αρχαία Μίεζα, όπως έλεγε ο Όμηρος μία από τις σπουδαιότερες πόλεις της Ερατεινής Ημαθίας, μία πόλη ανάμεσα στην πρωτεύουσα του Μακεδονικού, τότε, βασιλείου, την Πέλλα και τη βασιλική νεκρόπολη των Αιγών στη Βεργίνα. Σ' αυτήν την περιοχή βρίσκονται εντυπωσιακά ευρήματα της αρχαίας κληρονομιάς της Μακεδονίας, όπως οι μακεδονικοί τάφοι της Κρίσεως, των Ανθεμίων, του Kinch, των Λύσωνος και Καλλικλέους και το Αρχαίο Θέατρο της Μίεζας. Σ' αυτήν την πόλη, τη Μίεζα, βρίσκεται ο χώρος όπου ο Αριστοτέλης, ο μεγάλος αυτός Έλληνας φιλόσοφος, δίδαξε τον τότε έφηβο Αλέξανδρο. Σ' αυτόν τον χώρο, έναν χώρο ιδιαίτερου φυσικού κάλλους, ο μεγάλος αυτός φιλόσοφος μύησε και εκπαίδευσε τον Μακεδόνα βασιλιά στην αριστοτελική φιλοσοφία, παιδαγωγική και σκέψη. Είναι σε όλους μας γνωστό το πόσο καθοριστική ήταν η διδασκαλία του Αριστοτέλη στη διαμόρφωση της προσωπικότητας του Αλέξανδρου και στη διάδοση του ελληνικού πνεύματος στην ανθρωπότητα μετά, μέσα από τις κατακτήσεις του. Η δυνατότητα της αξιοποίησης αυτού του μοναδικού χώρου, ώστε να δημιουργηθεί ένα ινστιτούτο στα πλαίσια του Διεθνούς Πανεπιστημίου το οποίο θα μπορεί να διδάξει την αριστοτελική φιλοσοφία και σε άλλη γλώσσα, κρίνουμε πως είναι εξαιρετικά σημαντική. Η προοπτική νέοι επιστήμονες από όλον τον κόσμο να διδαχτούν την αριστοτελική σκέψη στον ίδιο χώρο όπου αυτός ο μεγάλος φιλόσοφος δίδαξε τον νεαρό Αλέξανδρο, θεωρούμε ότι είναι και μοναδική και απαραίτητη. Η καταγραφή, η μελέτη και η έρευνα του αριστοτελικού έργου στη διαχρονική του διάσταση είναι βέβαιο ότι προσελκύει το ενδιαφέρον της παγκόσμιας επιστημονικής κοινότητας. Η δε δυνατότητα συνεργασίας αυτού του προτεινόμενου ινστιτούτου με πανεπιστημιακά ιδρύματα, τόσο στο εσωτερικό της χώρας μας, όσο και στο εξωτερικό, καθιστά σπουδαίο το ερευνητικό του έργο, ενώ παράλληλα αξιοποιούμε τη μοναδικότητα αυτού του χώρου. Το ινστιτούτο αυτό μπορεί να λειτουργήσει στην περιοχή της Νάουσας, όπου υπάρχουν όλες οι απαραίτητες υποδομές, όπως το ακίνητο Λόγγου - Τουρπάλη, όπου μέχρι πρότινος στεγαζόταν τμήμα του Πανεπιστημίου της Μακεδονίας και το οποίο βρίσκεται σε απόσταση αναπνοής από τη Σχολή του Αριστοτέλη, καθώς επίσης μπορεί να χρησιμοποιηθούν και σύγχρονοι χώροι, σύγχρονες εγκαταστάσεις του πολιτιστικού κέντρου αυτής της σχολής ακριβώς απέναντι από τον ιστορικό αυτό αρχαιολογικό χώρο. Έτσι είμαστε εμείς, κυρία Υπουργέ, που αναδεικνύουμε την ιστορία της Μακεδονίας. Είμαστε εμείς που αξιοποιούμε τα συγκριτικά πλεονεκτήματα της μακεδονικής γης, της αρχαίας ελληνικής φιλοσοφίας, της ιστορίας και της πολιτιστικής μας κληρονομιάς. Επιπρόσθετα, η λειτουργία ενός τέτοιου ερευνητικού ινστιτούτου, το οποίο αναμφίβολα, όπως προείπα, θα συγκεντρώσει το ενδιαφέρον της παγκόσμιας επιστημονικής κοινότητας, θα έχει πολυποίκιλη συμβολή στην ανάπτυξη της περιοχής, αναδεικνύοντας τα συγκριτικά ιστορικά της πλεονεκτήματα, αλλά και τα άλλα συγκριτικά της πλεονεκτήματα, δίνοντας ισχυρή ώθηση στην οικονομική ανάπτυξη με μια ολιστική εκμετάλλευση των δυνατοτήτων της, όπως άλλωστε παρατηρείται σε αρκετά επιτυχημένα παραδείγματα σε άλλες ευρωπαϊκές περιοχές. Πιστεύουμε πως η πρότασή μας συναρθρώνεται με την εθνική πολιτική, η οποία λαμβάνει σοβαρά υπ' όψιν της την αποκέντρωση και την περιφερειακή ανάπτυξη, όπως άλλωστε επιδιώκει και το ίδιο το νομοσχέδιο. Κλείνοντας, θέλω να τονίσω ξανά, κυρία Υπουργέ, κυρίες και κύριοι συνάδελφοι, ότι η αποδοχή του αιτήματός μου αφ' ενός μεν συμβάλλει στην προσπάθεια ανάκαμψης και ανάπτυξης της περιοχής, αφ' ετέρου ανταποκρίνεται με την αναγκαία αίσθηση ευθύνης και στην επιστήμη και στην ιστορία. Σας ευχαριστώ.
Ευχαριστούμε την κ. Καρασαρλίδου, Βουλεύτρια Ημαθίας του ΣΥΡΙΖΑ. Τον λόγο έχει ο κ. Ιωάννης Σηφάκης, Βουλευτής Πέλλας του ΣΥΡΙΖΑ.
Ευχαριστώ πολύ, κύριε Πρόεδρε. Κύριοι Υπουργοί, κυρία Υπουργέ, κυρίες και κύριοι συνάδελφοι, με το σημερινό νομοσχέδιο ολοκληρώνεται μια ουσιαστική εκπαιδευτική μεταρρύθμιση, στην οποία προχώρησε η Κυβέρνησή μας μετά από παρέλευση δεκαετιών - ας μου επιτρέψετε να πω - από την προηγούμενη μεταρρύθμιση, γιατί πέρασαν σ' αυτή τη χώρα πολλές κατ' επίφαση εκπαιδευτικές μεταρρυθμίσεις, πολλές των οποίων αντί να αντιμετωπίσουν τα πραγματικά προβλήματα της παιδείας, δημιούργησαν περισσότερα. Πρόκειται για μια μεταρρύθμιση που έρχεται μετά από τριετή εξαντλητικό διάλογο ανάμεσα στο Υπουργείο και την εκπαιδευτική κοινότητα, αλλά και την κοινωνία. Αφορά και την τριτοβάθμια εκπαίδευση και τον χαρακτήρα της Γ΄ λυκείου και την εισαγωγή στην τριτοβάθμια εκπαίδευση. Οι βασικοί άξονες της νέας αρχιτεκτονικής του εκπαιδευτικού συστήματος είναι η ίδρυση στην τριτοβάθμια εκπαίδευση νέων τμημάτων με νέα γνωστικά αντικείμενα και οι συνέργειες ανάμεσα στα ΑΕΙ και στα ΤΕΙ. Σ' αυτό το νομοσχέδιο ιδρύεται ένα μεγάλο πανεπιστήμιο, το Διεθνές Πανεπιστήμιο Ελλάδας με έδρα τη Θεσσαλονίκη, με συγχωνεύσεις πολλών ιδρυμάτων και με λογική εξωστρέφειας και με τα ξενόγλωσσα τμήματα που θα λειτουργούν στα πλαίσιά του. Ακόμα, ενισχύεται το Πανεπιστήμιο Δυτικής Μακεδονίας, η λειτουργία πανεπιστημιακών ερευνητικών κέντρων και ινστιτούτων και η λειτουργία διετών πανεπιστημιακών προγραμμάτων για αποφοίτους ΕΠΑΛ που θα οδηγούν σε επαγγελματική πιστοποίηση «Επιπέδου 5», χωρίς άλλες διαδικασίες για τους απόφοιτους. Πανεπιστημιακά προγράμματα μπορεί να ιδρύονται και αποκεντρωμένα και ακόμη να έχουν σχέση με τις οικονομικές δραστηριότητες του τόπου στον οποίο εγκαθίστανται, εξασφαλίζοντας όχι μόνο την πρακτική άσκηση του σπουδαστών, αλλά και κατά μεγάλο μέρος την υποβοήθηση της επαγγελματικής τους αποκατάστασης σε τοπικές επιχειρήσεις και δράσεις. Ακόμα, με το νομοσχέδιο αναγνωρίζεται μια πραγματικότητα που ουδείς μπορεί να αμφισβητήσει, ότι δηλαδή εδώ και δεκαετίες ουσιαστικά δεν υφίσταται εκπαιδευτικά η Γ΄ λυκείου, έχει υποβαθμιστεί το απολυτήριο και στα πανεπιστήμια ο μαθητής διαγωνίζεται με βάση κυρίως φροντιστηριακές σπουδές ή και ιδιαίτερα μαθήματα. Αυτό σαφώς για πολλά χρόνια υποβάθμιζε συνεχώς το δημόσιο σχολείο. Η αναγνώριση αυτής της πραγματικότητας, ότι δηλαδή η Γ΄ λυκείου είναι μια μεταβατική κατάσταση ανάμεσα στις ουσιαστικές λυκειακές σπουδές και στα πανεπιστήμια και, κατά συνέπεια, η λήψη μέτρων μείωσης του αριθμού των μαθημάτων, ενίσχυσης των ωρών διδασκαλίας στο πρόγραμμα του σχολείου στα μαθήματα που θα εξεταστούν οι τελειόφοιτοι για την είσοδό τους στα πανεπιστήμια, ο υπολογισμός από τη μεθεπόμενη χρονιά του βαθμού του απολυτηρίου για την εισαγωγή στα πανεπιστήμια είναι σαφώς πράξεις εξορθολογισμού του συστήματος και αναβάθμισης της δημόσιας εκπαίδευσης. Ακόμα, η δυνατότητα των τελειόφοιτων του λυκείου να επιλέγουν κάποιες πανεπιστημιακές σχολές όπου θα εισάγονται με τον βαθμό του απολυτηρίου, θα βοηθήσει κυρίως τα παιδιά λαϊκών οικογενειών και παιδιά με περισσότερες μαθησιακές δυσκολίες να μπορούν να έχουν πρόσβαση στην πανεπιστημιακή εκπαίδευση. Η αντιμετώπιση ακόμη του ζητήματος των επαγγελματικών δικαιωμάτων των αποφοίτων τετραετούς φοίτησης στην τριτοβάθμια τεχνολογική εκπαίδευση με ακαδημαϊκά κριτήρια και με συμμετοχή και της ίδιας της εκπαιδευτικής κοινότητας λύνει ένα θέμα άνω των τριάντα πέντε ετών που οι προηγούμενες κυβερνήσεις δεν το ακουμπούσαν προφανώς μετά από πιέσεις συγκεκριμένων λόμπι. Θυμάμαι αυτή τη συζήτηση και το παράπονο των σπουδαστών των ΤΕΙ από τότε που σπούδαζα προσωπικά στο Εθνικό Μετσόβιο Πολυτεχνείο στις αρχές της δεκαετίας του 1980. Κυρίες και κύριοι συνάδελφοι, στα πλαίσια της ίδρυσης νέων πανεπιστημιακών τμημάτων θέλω να χαιρετίσω την απόφαση του Υπουργού να κάνει δεκτή βουλευτική τροπολογία που καταθέσαμε οι Βουλευτές του ΣΥΡΙΖΑ Πέλλας για την ίδρυση στην Έδεσσα Πανεπιστημιακής Σχολής Μουσειολογίας στο πλαίσιο του Διεθνούς Πανεπιστημίου Ελλάδας, επαναφέροντας το πανεπιστήμιο στην Πέλλα μετά το κλείσιμο με το σχέδιο «ΑΘΗΝΑ» της μοναδικής σχολής Marketing που λειτουργούσε στο πλαίσιο του Πανεπιστημίου Μακεδονίας έως το 2013. Η Νέα Δημοκρατία και το ΠΑΣΟΚ το 2013 έκλεισαν τη μοναδική πανεπιστημιακή σχολή που λειτουργούσε στην Πέλλα. Η ευθύνη και των κυβερνητικών κομμάτων το 2013, αλλά και των εκπροσώπων τους στο Κοινοβούλιο την περίοδο εκείνη - ορισμένοι εκ των οποίων είναι και σήμερα παρόντες στην κεντρική πολιτική σκηνή - είναι δεδομένη και δεν μπορεί να ξεχαστεί εύκολα από τους Εδεσσαίους και τους κατοίκους της Πέλλας στο σύνολό τους που ένιωσαν ιδιαίτερα θιγμένοι απ' αυτήν την εξέλιξη. Ένιωσαν ότι υποτιμήθηκαν, ότι έχασαν κάτι που δικαιωματικά τους ανήκει, καθ' όσον αυτή η σχολή είχε πρωτοιδρυθεί με έδρα την Έδεσσα και η εξέλιξη αυτής της σχολής είναι γνωστή. Με το καταστροφικό σχέδιο «ΑΘΗΝΑ» ενσωματώθηκε στη Σχολή Διοίκησης Επιχειρήσεων του Πανεπιστημίου Μακεδονίας και ουσιαστικά εκφυλίστηκε, όπως πρόσφατα μου επιβεβαίωσε και ο πρύτανης του Πανεπιστημίου Μακεδονίας. Ο ΣΥΡΙΖΑ αποκαθιστά σήμερα αυτήν την αδικία ιδρύοντας τη Σχολή Μουσειολογίας - στην προοπτική, όμως, θέλω να πιστεύω περαιτέρω ενίσχυσης και με νέες σχολές - για να μπορέσει να υπάρξει σταθερότητα και μακροημέρευση του πανεπιστημίου. Η ενίσχυση στην πορεία και με άλλες σχολές είναι κρίσιμη παράμετρος για να απομακρυνθεί η πιθανότητα απευκταίας επανάληψης καταστροφικών σχεδίων τύπου «ΑΘΗΝΑ» στο μέλλον. Ακόμα, τόσο ο Υπουργός, όσο και ο πρύτανης του Διεθνούς Πανεπιστημίου κι άλλοι πανεπιστημιακοί έχουν εκφράσει τη θετική γνώμη τους για τη λειτουργία σε πρώτη φάση τριών διετών πανεπιστημιακών προγραμμάτων για απόφοιτους ΕΠΑΛ σε Έδεσσα, Γιαννιτσά και Αριδαία, πόλεις της Πέλλας στις οποίες λειτουργούν επαγγελματικά λύκεια. Φυσικά η απόφαση αυτή θα ληφθεί από το πανεπιστήμιο μετά την ίδρυση στο Διεθνές Πανεπιστήμιο Ελλάδας του κέντρου επαγγελματικής εκπαίδευσης. Έχουν ήδη κατατεθεί στη διαβούλευση ανάμεσα στο πανεπιστήμιο, στην κοινωνία, τα ΕΠΑΛ και εμάς τους τοπικούς Βουλευτές, προτάσεις για τις ειδικότητες για τα πρώτα διετή προγράμματα, που έχουν άμεση συνάρτηση με τις ανάγκες της παραγωγικής ανασυγκρότησης της Πέλλας, με τις δραστηριότητες στις οποίες βασίζεται η οικονομία της και με κλάδους επιχειρήσεων που έχουν ανάγκη να απασχολούν περισσότερο εξειδικευμένο προσωπικό. Ακόμη, η ίδρυση αποκεντρωμένων δομών διετών πανεπιστημιακών προγραμμάτων μπορεί να βοηθήσει και την εν γένει ανάπτυξη επαρχιακών πόλεων που δεν θα μπορούσαν με άλλο τρόπο να αποκτήσουν οποιαδήποτε σχέση με τα πανεπιστήμια της χώρας. Η λειτουργία στην Έδεσσα ειδικότητας σχετικής με τα τουριστικά επαγγέλματα, σε πρώτη φάση, στα Γιαννιτσά η ειδικότητα ζωικής ή φυτικής παραγωγής ή γαλακτοκομίας ή τυροκομίας, σε συνδυασμό με το μοναδικό Ινστιτούτο του ΕΘΙΑΓΕ στην Παραλίμνη Γιαννιτσών, με έντεκα ερευνητές ζωικής παραγωγής και με συγκεκριμένες εκτάσεις αγροτεμαχίων και αριθμούς ζώων που θα μπορούσαν να συνδυάσουν τις σπουδές με την πρακτική εκπαίδευση και με την έρευνα, όπως ακόμη και η ίδρυση στην Αριδαία ειδικότητας σχετικής με τον ιαματικό τουρισμό και τη λουτροθεραπεία κοντά στα Λουτρά Πόζαρ και στη Σκύδρα σχετικές με τα logistics, με δεδομένη την ισχυρή μεταποίηση φρούτων της περιοχής που έχει σημαντικό εξαγωγικό προσανατολισμό, είναι σκέψεις που η υλοποίησή τους θα βοηθήσει και τα ίδια τα προγράμματα να είναι θελκτικά, αλλά και την τοπική οικονομία και την παραγωγική ανασυγκρότηση της περιοχής. Σας ευχαριστώ.
Ευχαριστούμε, κύριε Σηφάκη. Τον λόγο έχει ο κ. Ανδρέας Κουτσούμπας, Βουλευτής Βοιωτίας της Νέας Δημοκρατίας, για πέντε λεπτά.
Κύριε Πρόεδρε, ευχαριστώ. Θα ξεκινήσω με μία συναινετική τοποθέτηση, με μια αποδοχή. Είναι γεγονός ότι κάθε μεταρρύθμιση - και πρέπει να το αποδεχθούμε όλες οι πτέρυγες - όταν έρχεται από την όποια κυβέρνηση, έχει τις αντιδράσεις της. Τι όμως πρέπει να προσπαθεί η εκάστοτε κυβέρνηση; Θα πρέπει να μετριάζει αυτές τις αντιδράσεις και να κοιτάζει να αποκτήσει η όποια προσπάθειά της για τη νομοθέτηση το ελάχιστο μίνιμουμ συναίνεσης. Επιτρέψτε μου να σας πω, λοιπόν, μεταφέροντας και τις απόψεις της νεότερης γενιάς, ότι αυτό δεν το προσπαθήσατε. Σήμερα, με τον τρόπο με τον οποίον νομοθετούμε, τη διαδικασία, δίνεται μία απάντηση σε ένα ερώτημα που βασανίζει και τη νεότερη γενιά, αλλά και όλο τον κόσμο, για το γιατί νομοθετούμε λαθεμένα, γιατί δεν νομοθετούμε σωστά: γιατί νομοθετούμε βεβιασμένα και γιατί νομοθετούμε, όπως είπε προηγουμένως και ο συνάδελφος κ. Μαυρωτάς, με τη σκέψη στις κάλπες και όχι στη νέα γενιά. Θα μπορούσε να ήταν διαφορετικά; Βεβαίως. Υπάρχουν προβλήματα στην εκπαίδευση; Βεβαίως. Δεν θα μπορούσαμε να βρούμε ένα μίνιμουμ συναίνεσης, να διορθώσουμε τα κακώς κείμενα και να δώσουμε ένα νομοσχέδιο στη νεότερη γενιά που θα οδηγήσει τον τόπο σε ένα καλύτερο μέλλον; Δίνεται και μια άλλη απάντηση με τη σημερινή προσπάθεια: Χάνουν οι λέξεις το νόημά τους, το ουσιαστικό τους περιεχόμενο, όσον αφορά το τι σημαίνει «αναβάθμιση» και τι σημαίνει «μεταρρύθμιση». Υπάρχει μία σύγχυση μεταξύ της υποβάθμισης, της ισοπέδωσης και - αν θέλετε - κατάργησης των πάντων. Αυτό γίνεται σήμερα. Και πρέπει προφανώς να ανατρέξουμε στα λεξιλόγια, για να δούμε τι σημαίνει πραγματικά «αναβάθμιση», που λέτε ότι αυτό γίνεται, και τι σημαίνει «μεταρρύθμιση», που θέλετε να κάνετε. Το τρίτο είναι το εξής. Δίνεται μια απάντηση συγχρόνως στο πώς νομοθετούμε. Είναι η κοινοβουλευτική δημοκρατία, πάντα αποφασίζει βεβαίως η πλειοψηφία. Δεκτόν. Αλλά επιτρέψατέ μου να σας πω - και δεν είναι σημερινή μου θέση για να κατηγορήσω εσάς, το έχω πει και σε προηγούμενες κυβερνήσεις και δικές μας - δυστυχώς, ναι, το κοινοβουλευτικό μας σύστημα, η κοινοβουλευτική μας δημοκρατία - που είναι το καλύτερο πολίτευμα, δεν υπάρχει άλλο πολίτευμα - έχει καταλήξει στο να είναι μία υπουργική κοινοβουλευτική δημοκρατία, διότι ο Υπουργός φέρνει το νομοθέτημα και εμείς, εσείς, η εκάστοτε πλειοψηφία προσπαθούμε να αλλάξουμε κάτι. Δεν νομοθετούμε οι Βουλευτές, παρεμβαίνουμε απλώς, να το ξεκαθαρίσουμε. Από εκεί και πέρα, όσον αφορά το νομοσχέδιο αντιδράσεις υπάρχουν. Η εισηγήτριά μας και οι συνάδελφοι τα ανέλυσαν διεξοδικά. Επιγραμματικά σας λέω, κύριε Υπουργέ, επειδή συμβαίνει να είμαι γονέας τέκνου που είναι στην εκπαίδευση και φοιτητού, που συναναστρέφομαι και με μικρούς μαθητές 15 και 16 ετών, αλλά και με νέους 20 και πλέον ετών, ότι υπάρχει μία σύγχυση, υπάρχει - αν θέλετε - ένας προβληματισμός στα νέα παιδιά για το τι μέλλει γενέσθαι. Και ο προβληματισμός αυτός υπάρχει γιατί ευθυνόμαστε πάνω απ' όλα όλοι εμείς. Γιατί εσείς, κολλημένοι σε ιδεοληψίες και προκαταλήψεις δεν αποδέχεσθε κάτι το κοινώς αποδεκτό, ότι το ζήτημα της παιδείας είναι εθνικό ζήτημα και πρέπει να υπάρξει συναίνεση, αλλά θέλετε να νομοθετήσετε με γνώμονα τις επικείμενες εκλογές και νομοθετείτε με αυτόν τον τρόπο. Για παράδειγμα, για τις πανελλαδικές εξετάσεις άλλα υποσχεθήκατε και είπατε. Δεν θα σταθώ σε αυτό πολύ. Υπήρξαν αντιδράσεις από τους μηχανικούς. Από την περιφέρειά μου φέρνω αντιδράσεις από νέα παιδιά μηχανικούς για αυτή την ισοπέδωση. Δεν θέλω να μπω σε άλλα ζητήματα. Θα μείνω περισσότερο, γιατί το έχω υποσχεθεί, στα νέα παιδιά, στους φοιτητές. Είχα και εγώ μία αμφιβολία αν η Νομική Κομοτηνής κάνει μία σωστή δουλειά. Εγώ είμαι απόφοιτος της Νομικής Σχολής Αθηνών. Και όταν ο γιός μου πέρασε εκεί και συναναστράφηκα με πολλά παιδιά είχα μία αμφιβολία, αν μπορεί αυτό το ίδρυμα, η Νομική Σχολή Κομοτηνής, να προσφέρει. Σας πληροφορώ ότι αισθάνομαι απέναντί τους πολλές φορές κατώτερος για τα πεδία δράσης που έχουν, την επιστημονική γνώση και - αν θέλετε - τις ανησυχίες για το μέλλον και για τις επιτυχίες στις σχολές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και θα επισημάνω το εξής και θα κλείσω, κύριε Πρόεδρε, δεν θα πω περισσότερα για το νομοσχέδιο. Έχω υποχρέωση να σας πω τρεις φράσεις - γιατί σας έστειλαν και τα ψηφίσματά τους - που τις αποστέλλουν σε όλους, και σε εσάς και σε εμάς. Η πρώτη επιστολή τιτλοφορείται «προς τους κωφεύοντες κυβερνητικούς αξιωματούχους και τη Βουλή των Ελλήνων». Ακούστε τι λένε οι φοιτητές της Νομικής, ότι εδώ - εγώ βάζω όλους, για να μην παρεξηγηθώ - αποφασίζουμε και διατάσσουμε, ότι έχουμε καταλήξει σε ένα ακατάσχετο παζάρι για το πού θα κάνουμε σχολές. Ακολουθούμε το παλιό δόγμα της 21ης Απριλίου: «Κάθε πόλη και στάδιο, κάθε χωριό και γυμναστήριο». Εδώ έχουμε κάθε πόλη και πανεπιστήμιο, κάθε χωριό και τμήμα. Αυτό κάνουμε. Και συνεχίζουν: «Πρόκειται περί προεκλογικού ξεπεσμού και καιροσκοπικής διάστασης της πολιτικής αυτής απόφασης» - τα λένε οι φοιτητές, προσέξτε να ακούσετε κουβέντες - «εξακολουθεί να μας βρίσκει καθολικά αντίθετους. Η αδιαλλαξία και η κυβερνητική αλαζονεία έχουν και τα όριά τους. Η ακριτική Νομική της Θράκης ήδη νιώθει να έρχεται η ακαδημαϊκή και επιστημονική της συρρίκνωση». Και σας ρωτάνε: «Ποιος επιβάλλει να γίνει κι άλλη Νομική; Ποια αναγκαιότητα και σκοπιμότητα; Έχουμε ανάγκη από περισσότερους δικηγόρους; Και μήπως δεν πρέπει να ξεχνάμε ότι η Νομική Κομοτηνής, η ίδρυση εκεί στη Θράκη αυτού του πανεπιστημίου έχει και μια άλλη σημασία, γεωγραφική, εθνική;». Και συνεχίζουν λέγοντας ότι εσείς ως Κυβέρνηση αγνοείτε επιμελώς τις φωνές της ακαδημαϊκής και νομικής κοινότητας. Και βεβαίως, θα καταλήξω με το ψήφισμα της συνέλευσης της Νομικής Σχολής, ολόκληρου του Δημοκριτείου Πανεπιστημίου Θράκης, με τα εξής: «Επαναλαμβάνεται η πλήρης εναντίωση όλων στην ίδρυση νέας τέταρτης Νομικής Σχολής, που συμφωνούν και οι τρεις άλλες Νομικές Σχολές της χώρας, η οποία έρχεται σε αντίθεση αφ' ενός μεν με τον κορεσμό των νομικών επαγγελμάτων και το έντονο κοινωνικό πρόβλημα της ανεργίας των νέων πτυχιούχων των νομικών Τμημάτων, οι οποίοι υφίστανται προσωπικά τις συνέπειες τις αδυναμίες της πολιτείας να σχεδιάσει τις νομικές σπουδές σύμφωνα με τις ανάγκες της κοινωνίας και αφ' ετέρου, με την επιβληθείσα και συνεχιζόμενη δραματική μείωση των χρηματοδοτήσεων για την τριτοβάθμια εκπαίδευση, με συνέπεια τη δημιουργία σοβαρών λειτουργικών ελλείψεων, σημαντικής ελλείψεως υποδομών και τη συρρίκνωση του νομικού και διοικητικού προσωπικού των υφιστάμενων νομικών Τμημάτων της χώρας». Κυρίες και κύριοι συνάδελφοι, λένε επίσης ότι η ίδρυση αυτής της σχολής συνιστά μια ανομιμοποίητη και αμφίβολης σκοπιμότητας επιλογή. Τα θέτω αυτά υπ' όψιν σας. Και κλείνω, όχι μόνο ως Βουλευτής της Αντιπολίτευσης μεταφέροντας την άποψη της Νέας Δημοκρατίας, αλλά και ως πατέρας, με μία τελευταία έκκληση - αν θέλετε - αποσύρετε το νομοσχέδιο. Ελάτε να δούμε ποια είναι τα κακώς κείμενα - διότι υπάρχουν κακώς κείμενα στην εκπαίδευση, στην ανώτατη παιδεία - και μαζί να βρούμε ένα κοινό μίνιμουμ συμφωνίας, να τα επιλύσουμε και να αποφασίσουμε για την νεότερη γενιά. Σας ευχαριστώ.
Ευχαριστούμε τον κ. Ανδρέα Κουτσούμπα, Βουλευτή Βοιωτίας της Νέας Δημοκρατίας. Τον λόγο έχει ο κ. Αθανάσιος Δαβάκης, Βουλευτής Λακωνίας της Νέας Δημοκρατίας.
Κυρίες και κύριοι συνάδελφοι, πριν ξεκινήσω την ομιλία μου θέλω να παρατηρήσω - πέραν των διαφόρων προβλημάτων που έχει η διαδικασία από το πρωί - ότι εδώ και αρκετή ώρα απουσιάζει ο Υπουργός, ο οποίος έχων τη νομοθετική πρωτοβουλία μάς έχει καλέσει να τοποθετηθούμε ως κόμματα, ως παρατάξεις και ως Βουλευτές για το συγκεκριμένο νομοσχέδιο.
Εδώ είναι.
Παρίσταται, κύριε Φίλη, η Υφυπουργός, αλλά από ό,τι γνωρίζουμε, τη νομοθετική πρωτοβουλία την έχουν οι Υπουργοί και όχι οι Υφυπουργοί. Στοιχειωδώς, λοιπόν, κοινοβουλευτικά ευαισθητοποιούμενος… Τώρα, απ' ό,τι βλέπω, προσέρχεται ο κύριος Υπουργός και χαίρομαι. Συνέπεσε. Κύριε Υπουργέ, σας καλούσαμε να μας ακούσετε.
Σας ακούμε.
Σας ευχαριστώ θερμά. Δεν θα αναφερθώ σε όλη τη διαδικασία. Άλλωστε πολλά εκ των θεμάτων του νομοσχεδίου έχουν ακροθιγώς εξεταστεί και από την εισηγήτριά μας και από τον Αντιπρόεδρο του κόμματος, αλλά και από όλους τους συναδέλφους όλων των πτερύγων, όχι μόνο της Νέας Δημοκρατίας. Μάλιστα, ωραία εντύπωση μου έκανε προηγουμένως η συνάδελφος από τη Νάουσα, η κ. Καρασαρλίδου, που ζητούσε να της φτιάξουμε και μια Σχολή Αριστοτελικών Μελετών στην πατρίδα της. Νομίζω ότι είναι Βουλευτής Ναούσης. Αντιλαμβάνεστε ότι όλα αυτά τα θέματα συνθέτουν μια εκρηκτική ατμόσφαιρα. Μάλιστα, γίνεται πιο εκρηκτική, όταν αυτά έχουν να κάνουν με την ελληνική παιδεία, με τα ζητήματα της παιδείας μας, ζητήματα τα οποία είναι ιδιαίτερα καυτά και σοβαρά αυτές τις περιόδους που περνάμε, ζητήματα τα οποία κάνουν κυρίως την ελληνική νεολαία να «κουμπώνεται» περισσότερο μπροστά σε εμάς, τους πολιτικούς, με όλα αυτά τα οποία μετερχόμαστε. Και έρχομαι σε αυτό που με απασχολεί και θα με απασχολήσει στην ομιλία μου σχετικά με το άρθρο 46 και την περίφημη αρχιτεκτονική, όπως επικαλείται ο κύριος Υπουργός, για τα ελληνικά πανεπιστήμια και ιδιαίτερα τα πανεπιστήμια της ελληνικής περιφέρειας. Το άρθρο 46, λοιπόν, σε τρεις γραμμές μεταφέρει, κυρίες και κύριοι συνάδελφοι, τη Νοσηλευτική Σχολή της Σπάρτης από τη Σπάρτη στην Τρίπολη με τρεις γραμμές, χωρίς να υπάρχει συγκεκριμένη τεκμηρίωση, χωρίς να υπάρχει διάλογος, κυρίες και κύριοι συνάδελφοι, χωρίς να υπάρχει τίποτα το οποίο να δικαιολογεί αυτή τη μετακίνηση. Σαν να έχουμε χαρτοκιβώτια σε μια μεταφορική εταιρεία και μεταφέρουμε μια σχολή από τη μια πόλη στην άλλη. Ο κύριος Υπουργός μίλησε για διάλογο. Ποιο διάλογο έχετε κάνει, κύριε Υπουργέ; Δεν λέω με αυτούς που εσείς θεωρείτε ανίκανους ή απαράδεκτο να συζητάτε, δηλαδή τους θεσμικούς εκπροσώπους, τους Βουλευτές, τις τοπικές αρχές, όλους αυτούς που εκπροσωπούν τον κόσμο των περιφερειών…
Μα ήρθατε στο γραφείο μου.
Σας ευχαριστώ που με διακόπτετε. Περίμενα να με διακόψετε για να σας απαντήσω. Στο γραφείο σας ήρθαμε μετά από έξι μήνες που ζητούσαμε ραντεβού. Μάλιστα, ενώ ζητούσαμε εναγωνίως ραντεβού για να κάνουμε μια στοιχειώδη συζήτηση, την οποία κάναμε στο γραφείο σας πριν από μια εβδομάδα περίπου, μας καλέσατε και ήρθαμε αφού είχε ήδη ανακοινωθεί διαδικτυακά ότι τη Δευτέρα - Παρασκευή μας καλέσατε - θα συναντήσετε συναδέλφους της Τρίπολης με την παρέμβαση του κυβερνητικού και νυν Υπουργού στη Λακωνία. Δεν υπήρξε, κυρίες και κύριοι συνάδελφοι, διάλογος ο οποίος να δικαιολογεί και ακαδημαϊκά και επιστημονικά τους λόγους που μεταφέρεται η Νοσηλευτική Σχολή από τη Σπάρτη στην Τρίπολη. Ο κύριος πρύτανης στην επιτροπή στην οποία συμμετείχαμε, μας είπε αρχικά, αφήνοντάς το νεφελωδώς - οι καθηγητές το έχουν αυτό - και μετά πιεζόμενος πιο ουσιαστικά ότι υπάρχει πρόβλημα στη Νοσηλευτική της Σπάρτης. Τον ρώτησα ποιο είναι το πρόβλημα, κύριε πρύτανη, που έχετε στη Νοσηλευτική της Σπάρτης. Δεν μπορώ να σας πω, απάντησε, υπάρχει πρόβλημα. Πιεζόμενος λίγο περισσότερο ο κύριος πρύτανης είπε ότι δεν έχουμε κλινική εκπαίδευση. Οι φοιτητές με βάση τις αξιολογήσεις χρειάζονται κλινική εκπαίδευση και το υπάρχον νοσοκομείο στη Σπάρτη δεν μπορεί να παράσχει την κατάλληλη κλινική εκπαίδευση στους φοιτητές της νοσηλευτικής. Έχουμε δε, είπε ο κύριος πρύτανης, και τις εισηγήσεις των διοικητών των δύο νοσοκομείων, τόσο της Σπάρτης όσο και της Τρίπολης, που οι μεν λένε «αδυνατούμε» και οι δε λένε ότι «μπορεί να γίνει εδώ κλινική εκπαίδευση». Το ζήτημα είναι το εξής. Και θα ήθελα, κύριε Υπουργέ, να κατατεθούν αυτές οι εισηγήσεις, που προφανώς είναι γραπτές. Δεν νομίζω να έγινε αυτό με ένα απλό τηλεφώνημα. Πρέπει να κατατεθούν αυτές οι εισηγήσεις, να δούμε ποιος λέει την αλήθεια και ποιος λέει ψέματα. Είναι όντως η μεταφορά της Νοσηλευτικής Σχολής της Σπάρτης η μόνη λύση; Σαφώς όχι, γιατί σύμφωνα με το κείμενο της εξωτερικής αξιολόγησης, το οποίο μονίμως επικαλούνται αυτοί που θέλουν τη μεταφορά, του Δεκεμβρίου του 2013,… [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Λίγα λεπτά ακόμη, κύριε Πρόεδρε. Το κείμενο αναφέρει στη σελίδα 24, ότι στις επιλογές του πανεπιστημίου συμπεριλαμβάνεται η παραμονή του Τμήματος Νοσηλευτικής στη Σπάρτη και η αναδιοργάνωση της κλινικής εκπαίδευσης με τη συνέργεια και άλλων νοσηλευτικών μονάδων. Έχετε κάνει κάποιον προϋπολογισμό, κύριε Υπουργέ, σχετικά με το κόστος αυτής της μεταφοράς; Διότι, από ό,τι γνωρίζω, η μεταφορά των φοιτητών, εάν γίνεται, που γίνεται και τώρα μεταφορά για κλινική εκπαίδευση, κάνει 6.000 ευρώ τον χρόνο. Πόσο θα στοιχίσει η μεταφορά σε νέους χώρους, σε νέες δομές; Κατ' εκτίμηση της νέας αξιολόγησης, αυτή η μεταφορά είναι 70 με 80 χιλιάδες ευρώ σε ενοίκια. Είναι σίγουρο ότι στην Τρίπολη παρέχονται καλύτερες κλινικές εκπαιδεύσεις στους φοιτητές της Νοσηλευτικής Σχολής; Ουδεμία απάντηση. Γνωρίζω μόνον ότι η ΜΕΘ της Τρίπολης έχει μόνο τρία κρεβάτια, η ψυχική υγεία έχει τεράστια προβλήματα με το ψυχιατρείο της Τρίπολης, και εν πάση περιπτώσει αυτά τα παιδιά τα οποία τα μεταφέρουμε από ιδιόκτητο πανεπιστήμιο, σύγχρονο πανεπιστήμιο, πανεπιστήμιο το οποίο έχει κλινική εκπαίδευση και μπορεί να κάνει κλινική εκπαίδευση καλύτερη και με βάση τη διαφαινόμενη μεγάλη γενναιόδωρη δωρεά του Ιδρύματος «Νιάρχου» στο Νοσοκομείο της Σπάρτης, τα παίρνουμε και τα πάμε σαν χαρτοκιβώτια στην Τρίπολη. Κυρίες και κύριοι συνάδελφοι, αυτά τα οποία γίνονται είναι πρωτοφανή. Και είναι πρωτοφανή, διότι επικαλείται η Κυβέρνηση μια επιτροπή αξιολόγησης, τα μέλη της οποίας είναι σαν φαντομάδες, δεν τους έχουμε δει πουθενά. Επικαλούνται προβλήματα, όσον αφορά την κλινική εκπαίδευση, αλλά ουσιαστικά δεν υπάρχει κανένα πρόβλημα κλινικής εκπαίδευσης. Υπάρχουν σκοπιμότητες, υπάρχουν ψέματα, υπάρχουν αναλήθειες. Καταθέτω στα Πρακτικά το επίσημο δελτίο Τύπου, που βγήκε πριν από λίγο καιρό, όπου υπάρχουν προτάσεις και του κυβερνητικού Βουλευτή και του κ. Γαβρόγλου για στήριξη και αναβάθμιση της Νοσηλευτικής Σχολής στη Σπάρτη. [[Στο σημείο αυτό ο Βουλευτής κ. Αθανάσιος Δαβάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά είναι απαράδεκτα και μάλιστα από ανθρώπους οι οποίοι επικαλούνται ηθικά πλεονεκτήματα, επικαλούνται ζητήματα τα οποία έχουν να κάνουν με την αλήθεια, με την Αριστερά και με όλα αυτά που βλέπουμε σήμερα διά τροπολογιών να συστήνετε τήδε κακείσε τμήματα, σχολές, ερευνητικά ινστιτούτα και ό,τι φανταστείτε. Μάλιστα, άκουσα προηγουμένως από τον συμπολίτη μου Υπουργό Αγροτικής Ανάπτυξης ότι θα ιδρυθεί ένα Ινστιτούτο Οινοποιίας και Μελισσοκομίας, αν δεν κάνω λάθος, και ήρθατε εσείς, κύριε Υπουργέ, να πείτε, καλά, θα το κάνουμε, αλλά πρέπει πρώτα και οι σχολές να ζητήσουν να το κάνουμε. Δηλαδή εσείς προηγείστε και των σχολών.
Δεν είπε αυτό.
Όλα αυτά είναι απαράδεκτα. Δείχνουν ότι πηγαίνουμε πολύ πίσω και στο νομοθετείν και σε όλα αυτά, τα οποία βλέπει σήμερα ο ελληνικός λαός και λέει ότι είστε αναξιόπιστοι. Θέλω και πάλι, κλείνοντας κύριε Υπουργέ, να μου πείτε γιατί μετακινείτε τη Νοσηλευτική από τη Σπάρτη στην Τρίπολη. Μέσα σας πιστεύετε ότι ευσταθούν αυτά τα οποία λένε κάποιοι ακαδημαϊκοί δάσκαλοι; Έχουμε και εμείς τη δική μας εμπειρία, γιατί σπουδάσαμε σε επαρχιακό πανεπιστήμιο στην Κομοτηνή, η οποία ήταν ο προθάλαμος της μετακινήσεως των πανεπιστημιακών στην Αθήνα. Έχετε εσείς μέσα σας και ως πανεπιστημιακός δάσκαλος στερεή την άποψη ότι πρέπει να μετακινηθεί η Νοσηλευτική από τη Σπάρτη, όταν δεν υπάρχει καμμία ουσιαστική αιτιολόγηση αυτής της περίφημης κλινικής εκπαίδευσης;
Ολοκληρώστε, παρακαλώ.
Κλείνω, κύριε Πρόεδρε, ευχαριστώ. Και μάλιστα σε μια περίοδο, που λέμε ότι και το τελευταίο ευρώ έχει αξία, όταν βλέπουμε σήμερα διάφορες αιτιάσεις συναδέλφων κυβερνητικών Βουλευτών να φυτρώνουν αριστερά και δεξιά στις εκλογικές τους περιφέρειες διάφορα τμήματα, σχολές, λίγο καιρό πριν την προεκλογική περίοδο; Λυπούμαι πάρα πολύ. Είμαι βέβαιος ότι η επερχόμενη Κυβέρνηση της Νέας Δημοκρατίας θα ξαναδεί πολύ σοβαρά το ζήτημα της Νοσηλευτικής Σχολής στη Σπάρτη, διότι αποτελεί όνειδος και για την Κυβέρνησή σας και για εσάς προσωπικά, όσον αφορά αυτή την πολιτική επιλογή. Ευχαριστώ.
Ευχαριστούμε τον κύριο Δαβάκη. Προχωρούμε με τον Βουλευτή Γρεβενών του ΣΥΡΙΖΑ, τον κ. Χρήστο Μπγιάλα. Ελάτε, κύριε Μπγιάλα.
Κύριε Πρόεδρε, μπορώ να έχω τον λόγο για τριάντα δεύτερα, κυριολεκτικά; Θα ήθελα να κάνω μόνο μια διευκρίνιση.
Κύριε Μπγιάλα, μισό λεπτό. Τον λόγο έχει ο κύριος Υπουργός.
Νομίζω ότι πρέπει κανείς να πάρει υπ' όψιν την ομόφωνη απόφαση των καθηγητών του Τμήματος Νοσηλευτικής και των φοιτητών για αυτήν την μετακίνηση, η οποία…
Δεν ήταν ομόφωνη, κύριε Υπουργέ.
Ωραία, αν δεν ήταν ομόφωνη, πάντως ήταν με τεράστια πλειοψηφία. Με συγχωρείτε. Πρέπει, λοιπόν, κανείς να πάρει υπ' όψιν την τεράστιας πλειοψηφίας απόφαση, των καθηγητών και των φοιτητών για αυτήν την μετακίνηση, οι οποίοι επικαλούνται ακαδημαϊκούς λόγους. Αυτό, τίποτα παραπάνω.
Να μας τους πουν. Να έρθουν και να τους καταθέσουν εδώ.
Κύριε Μπγιάλα, αρχίστε, σας παρακαλώ.
Ευχαριστώ, κύριε Πρόεδρε. Συζητάμε το νομοσχέδιο του Υπουργείου Παιδείας, το οποίο ολοκληρώνει μια μεταρρύθμιση στην τριτοβάθμια εκπαίδευση. Μπαίνουν πολλά ερωτήματα και από την πλευρά της Αντιπολίτευσης. Αναρωτιέμαι, τελικά το ερώτημα για την Αντιπολίτευση είναι αν αυτό το νομοσχέδιο διορθώνει κάποια κακώς κείμενα μέσα στο πλαίσιο μιας στοχευμένης πολιτικής κατεύθυνσης ενίσχυσης του δημόσιου πανεπιστημίου ή το ερώτημά τους είναι ότι όντως δεν έπρεπε να κάνουμε τίποτα, να αφήσουμε αυτά τα κακώς κείμενα της προηγούμενης μεταρρύθμισης που έκανε η κυβέρνηση Σαμαρά - Βενιζέλου και να οδηγηθεί η τριτοβάθμια εκπαίδευση εκεί που ήθελαν να την οδηγήσουν; Πού ήθελαν να την οδηγήσουν; Επειδή τα ζητήματα τίθενται και πολιτικοϊδεολογικά αλλά και ταξικά, ποια είναι η άποψη της Νέας Δημοκρατίας; Ιδιωτικά πανεπιστήμια, που σημαίνει ότι προσπαθούμε ως πολιτική αυτής της κατεύθυνσης να υποβαθμίσουμε τα δημόσια πανεπιστήμια για να ενισχύσουμε και να δώσουμε τροφή αλλά και βήμα στα ιδιωτικά πανεπιστήμια. Όμως, παρ' όλα αυτά, τη μια μας τα λένε έτσι, την άλλη μας τα λένε αλλιώς. Δηλαδή, μας λένε ότι αυτό το νομοσχέδιο η επερχόμενη, όπως φαντάζονται, Κυβέρνηση της Νέας Δημοκρατίας θα το καταργήσει. Από τη μια θα το καταργήσει, από την άλλη θέτουν ζητήματα, όπως ο προλαλήσας συνάδελφος, ότι θα έρθει η Νέα Δημοκρατία και θα το φτιάξει πάλι. Ποιο θα φτιάξει; Αυτό το τμήμα, το οποίο θεωρητικά αυτή τη στιγμή το παίρνει από τη μια περιοχή η Κυβέρνηση και το πάει σε κάποια άλλη. Άκουσα την εισηγήτρια της Νέας Δημοκρατίας, η οποία μας έδωσε το μήνυμα ότι με αυτό το νομοσχέδιο κινδυνεύουν, λέει, - και το σημείωσα ακριβώς - τα ελληνικά πανεπιστήμια να χάσουν το κύρος που έχουν αποκτήσει τα τελευταία χρόνια παγκοσμίως. Μα, εδώ έχουμε όλα αυτά τα χρόνια αυτή τη συζήτηση, όπως και τη συζήτηση, αν θέλετε, της Αναθεώρησης του Συντάγματος, που μας «πυροβολούσαν» γιατί δεν θέλουμε τα ιδιωτικά πανεπιστήμια. Εμείς, κυρίες και κύριοι της Νέας Δημοκρατίας, θέλουμε σοβαρό δημόσιο πανεπιστήμιο, γιατί πιστεύουμε στον δημόσιο χαρακτήρα της εκπαίδευσης και όχι στην εμπορευματοποίηση την οποία εσείς πιστεύετε. Γιατί το δημόσιο πανεπιστήμιο έρχεται και ενισχύεται στη δυτική Μακεδονία, στην κεντρική Μακεδονία, στη Θράκη και σε όλες τις ακριτικές περιοχές. Το ιδιωτικό πανεπιστήμιο που εσείς θέλετε, δεν θα ερχόταν ποτέ στη δυτική Μακεδονία και ούτε θα έκανε τμήματα στα Γρεβενά. Ακούστηκε και η άποψη να δούμε ένα μίνιμουμ συναίνεσης. Σε ποιον δρόμο; Στην ενίσχυση του δημοσίου πανεπιστημίου ή στη δημιουργία ιδιωτικού; Εκεί είναι το ζητούμενο για εμάς. Το 2013 κλείσατε σχολές. Το ΤΕΙ Δυτικής Μακεδονίας, το Τμήμα των ΤΕΙ στα Γρεβενά είχε τρία τμήματα και λειτουργούσαν τα δυο. Είχε τρία τμήματα, το 2013 το υποβαθμίσατε και τα κάνατε ένα τμήμα με κατεύθυνση και στόχευση να κλείσει και αυτό. Σήμερα το νομοσχέδιο έρχεται και δημιουργεί τρία τμήματα πανεπιστημιακά, αναβαθμίζοντας το Τμήμα Οργάνωσης και Διοίκησης Επιχειρήσεων σε πανεπιστημιακό, δημιουργώντας το Τμήμα Στατιστικής και Ασφαλιστικής Επιστήμης και το Τμήμα Μάρκετινγκ, ταυτόχρονα κάνοντας μέσα στα πλαίσια του Πανεπιστημιακού Ερευνητικού Κέντρου, το Ερευνητικό Κέντρο Αειφόρου Ανάπτυξης και Διαχείρισης Φυσικών Πόρων και βέβαια ενισχύοντας τα Τμήματα του Πανεπιστημίου των Γρεβενών με τα διετή προγράμματα σπουδών. Κυρίες και κύριοι συνάδερφοι, από ένα ΤΕΙ Γρεβενών που το οδηγούσατε σε διάλυση, χωρίς μέλη ΔΕΠ, με ένα υπέροχο κτήριο, πολύ σύγχρονο, εμείς κάνουμε τρία τμήματα πανεπιστημιακής εκπαίδευσης. Λέτε τώρα ότι όταν εκλεγείτε, εάν και εφόσον εκλεγείτε, θα το καταργήσετε. Πρέπει να απαντήσετε, κύριοι συνάδερφοι. Δηλαδή, θα επαναφέρετε ένα τμήμα ΤΕΙ στα Γρεβενά; Θα καταργήσετε το Πανεπιστήμιο Δυτικής Μακεδονίας ή θα κάνετε ΤΕΙ και πανεπιστήμιο με τη μορφή που υπάρχει σήμερα; Αυτή την εκπαίδευση θέλετε; Πείτε καθαρά στους πολίτες ότι εσείς θα το καταργήσετε. Γιατί το λέτε με μισόλογα; Θα μας επαναφέρετε πού; Εκεί είναι το ζητούμενο. Δεν είναι το ζητούμενο μόνο να λέμε ότι δεν μας αρέσει αυτό, θα πρέπει να πείτε και τι θέλετε να κάνετε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ολοκληρώνω σε μισό λεπτό. Οργανωμένα δυσφημείτε το ελληνικό πανεπιστήμιο. Και το δυσφημείτε με όλους τους τρόπους. Να σκεφτεί κανείς, κυρίες και κύριοι συνάδελφοι, ότι ο Αρχηγός της Νέας Δημοκρατίας, ο κ. Μητσοτάκης, είπε τις προάλλες ότι τα ελληνικά πανεπιστήμια κάνουν μολότοφ. Οκτώ ελληνικά πανεπιστήμια βρίσκονται στα κορυφαία του κόσμου και σε όλους τους διαγωνισμούς που γίνονται διεθνώς τα ελληνικά πανεπιστήμια πρωτεύουν, κυρίες και κύριοι συνάδελφοι. Αυτά δεν είναι πανεπιστήμια που είναι μπάχαλο, όπως εσείς λέτε, αλλά είναι πανεπιστήμια της γνώσης. Αυτά τα πανεπιστήμια είναι που βγάζουν αυτούς τους ανθρώπους με αυτήν την εκπαίδευση, που γίνονται περιζήτητοι και στα ξένα πανεπιστήμια αλλά και σε ανεπτυγμένες ευρωπαϊκές χώρες όπου έχοντας τον τίτλο των ελληνικών πανεπιστημίων όλοι αυτοί οι επιστήμονες γίνονται ανάρπαστοι για οποιαδήποτε θέση εργασίας. Αυτό το πανεπιστήμιο εμείς με αυτό το νομοσχέδιο θέλουμε να το ενισχύσουμε ακόμη περισσότερο, καθώς και τον δημόσιο χαρακτήρα του και να του δώσουμε ακόμη μεγαλύτερη βαρύτητα, γιατί θέλουμε τα ελληνόπαιδα να μπορούν να σπουδάσουν όλα και όχι επιλεκτικά μόνο αυτοί που έχουν οικονομική ευρωστία. Σας ευχαριστώ.
Ευχαριστούμε τον κ. Χρήστο Μπγιάλα, Βουλευτή Γρεβενών του ΣΥΡΙΖΑ. Τον λόγο έχει η κ. Αντιγόνη Λυμπεράκη, Ανεξάρτητη Βουλευτής, για πέντε λεπτά.
Κυρίες και κύριοι συνάδελφοι χαίρομαι πολύ που η πρώτη μου ομιλία μετά το 2015 είναι για τα θέματα της εκπαίδευσης. Θα ξεκινήσω λέγοντας ότι όσο θυμάμαι τον εαυτό μου πάγιο αίτημα της Αριστεράς ήταν το δικαίωμα στην εκπαίδευση, η άρση ταξικών και λοιπών φραγμών στη γνώση και εν γένει η αντίληψη για την παιδεία σαν αυταξία, σαν αυτοτελή σκοπό, σαν αυτοσκοπό. Είχε δίκιο η Αριστερά και όλοι οι άλλοι που υποστήριζαν τη σημασία της εκπαίδευσης. Όπως θα μπορούσε πολύ εύκολα να πιστοποιήσει κάθε οικονομολόγος σε όποιο μέρος του κόσμου και αν βρισκόταν, η συσχέτιση ανάμεσα στην προσωπική ευημερία και στο εκπαιδευτικό επίπεδο ήταν και είναι συντριπτική ως τώρα, σε βαθμό που όταν δεν έχουμε στοιχεία ατομικού εισοδήματος χρησιμοποιούμε σαν προσέγγιση το εκπαιδευτικό επίπεδο και μας οδηγεί ακριβώς στη σωστή οικονομική διαστρωμάτωση. Όμως, αυτό που θέλω να πω είναι ότι συζητώντας σήμερα και κοιτάζοντας το αύριο πρέπει να αναγνωρίσουμε ότι αυτή η πολύ μακρά ισχυρή σχέση ταύτισης ανάμεσα στους τίτλους σπουδών και στην ευημερία των ανθρώπων βρίσκεται σε μεγάλη αμφισβήτηση. Τα τυπικά προσόντα, τα πτυχία, τα χαρτιά, που πιστοποιούν συμβολικά και ουσιαστικά τις παρεχόμενες γνώσεις, το περιτύλιγμα, αν θέλετε, του εκπαιδευτικού συστήματος δέχεται μια φοβερή πίεση και είναι σαν να αδειάζει από το ουσιαστικό περιεχόμενό του. Αυτό συμβαίνει επειδή δέχεται την πίεση δύο τεράστιων ανατρεπτικών δυνάμεων. Η πρώτη δύναμη που ανατρέπει τα δεδομένα είναι η τεχνολογία με την τεχνητή νοημοσύνη που για πρώτη φορά υποκαθιστά θέσεις εργασίας σε τομείς προστατευμένους μέχρι σήμερα, δηλαδή στον τομέα των υπηρεσιών στα ελεύθερα επαγγέλματα. Αν η μια πίεση έρχεται από τη τεχνολογία, η δεύτερη ανατρεπτική πίεση έρχεται από την παγκοσμιοποίηση, όχι τόσο με την τεχνητή νοημοσύνη, αλλά με την εξ αποστάσεως νοημοσύνη, δηλαδή από το γεγονός ότι ένας άνθρωπος που διαθέτει πραγματικές γνώσεις μπορεί να προσφέρει τις υπηρεσίες του οπουδήποτε στον κόσμο χωρίς καν να γνωρίζει τη γλώσσα και χωρίς καν να χρειαστεί να ταξιδέψει. Αυτό το φαινόμενο, η συνύφανση τεχνολογικών και παγκοσμιοποιημένων επιδράσεων λέγεται «globotics», που βγαίνει από το globalization και το robotics. Και πραγματικά φαίνεται ότι αυτό ανοίγει κάποιους ανέμους τρομερών ανατροπών στις αγορές εργασίας παντού. Η εντύπωση που παίρνω είναι ότι για τους εμπνευστές αυτού του νόμου που σήμερα συζητάμε στη Βουλή φαίνεται ότι ο κόσμος έχει σταματήσει σε προηγούμενη στάση, δηλαδή σε μια εποχή όπου μπορούσες να προβλέψεις περίπου τα τυπικά προσόντα και τα ουσιαστικά που χρειαζόσουν, μπορούσες να τα σχεδιάσεις, να τα βελτιώσεις και να τα τρέξεις για αρκετά χρόνια μπροστά. Ήταν μία εποχή που τα τυπικά προσόντα εξασφάλιζαν τους ανθρώπους που τα κατείχαν. Ειλικρινά, νομίζω ότι καλόπιστα η Κυβέρνηση πιστεύει ότι θεραπεύει τις ανισότητες και την ανασφάλεια με το να διευρύνει τον κύκλο των δικαιούχων πανεπιστημιακών πτυχίων. Ουσιαστικά, δηλαδή, φτιάχνει ένα τεράστιο, ένα ευρύχωρο ασανσέρ, βάζει μέσα σπουδαστές και σπουδάστριες των ΤΕΙ, τους καθηγητές και τις καθηγήτριες τους, το διοικητικό προσωπικό, τους συγγενείς τους και τους λέει: «Υπάρχει ένα κουμπί μόνο. Λέει «πανεπιστήμιο». Θα ανεβείτε έναν όροφο». Και αυτό θα ήταν μία χαρά ρουσφέτι ή τακτοποίηση ή όπως θέλετε καλοπροαίρετα, μία μεγάλη δύναμη κατά της ανασφάλειας και των ανισοτήτων αν η τροχαλία ανόδου δεν είχε κάποιες αθέλητες παρενέργειες. Καθώς ανεβαίνει αυτό το ασανσέρ έναν όροφο, το αντίβαρο κατεβάζει το κτήριο της ανώτατης εκπαίδευσης στο τέταρτο υπόγειο. Και δεν θέλω να το δραματοποιήσω, διότι η πραγματικότητα είναι ότι μπορεί με τις καλύτερες προθέσεις να οδηγήσει κανείς σε μία κατάσταση, όπου δεν προστατεύει αυτούς που νομίζει ότι προστατεύει. Ταυτοχρόνως, όμως, βάζει έναν τεράστιο φόρο, μία επιβάρυνση σε αυτούς που πραγματικά προσπαθούν, πραγματικά θα μπορούσαν να πετύχουν, αλλά τους κρατάει πίσω. Είναι ένα πληθωρισμός γενίκευσης πτυχίων που κάνει καλό μόνο στους κορνιζοποιούς αν συνεχίσουμε να τα κορνιζώνουμε. Έχουμε ένα, δύο, τρία, σαράντα δύο πτυχία. Θα ήθελα να κάνω δύο πολύ σύντομα σχόλια. Θέλω οπωσδήποτε να πω κάτι θετικό για το νομοσχέδιο. Αυτό είναι η έμφαση που δίνει στο λύκειο. Φυσικά, υπάρχουν πολλές πλευρές. Δεν θέλω να τις αναπτύξω. Θα μπορούσαμε να ξεκινήσουμε αυτή τη συζήτηση λίγο πιο νωρίς από το λύκειο. Διότι για να δουλέψει το λύκειο πρέπει να έχεις από πριν σωστές υποδομές και υποστηρίξεις. Νομίζω, όμως, ότι είναι πολύ υγιές αυτό. Αυτό, όμως, το οποίο θέλω να πω για τελευταίο είναι ότι βλέπω σήμερα, το 2019, μία υπόθεση πίσω από το νομοσχέδιο ότι τα παιδιά και οι νέοι είναι γηγενείς, είναι αυτόχθονες και ότι γνωρίζουν όλοι πάρα πολύ καλά ελληνικά. Θέλω να σας πω ότι δεν ισχύει ούτε σήμερα και πολύ λιγότερο, δεν θα ισχύσει στο μέλλον. Πρέπει να επινοήσουμε με καλή πρόθεση fast track διαδικασίες ομαλής προσγείωσης ανθρώπων με διάθεση, με όνειρα, με επιθυμίες που πραγματικά έχουν όλα τα φόντα να πετύχουν και να ξεπεράσουν αυτά που θεωρούσαμε έως τώρα αυτονόητα. Ο κόσμος αλλάζει. Και οι καλές προθέσεις πρέπει να μας κάνουν να αλλάζουμε και εμείς. Ευχαριστώ πολύ.
Ευχαριστούμε την κ. Αντιγόνη Λυμπεράκη, Ανεξάρτητη Βουλεύτρια. Τον λόγο έχει η κ. Φωτεινή Αραμπατζή, Βουλεύτρια Σερρών της Νέας Δημοκρατίας, για πέντε λεπτά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το ότι σήμερα είναι Μεγάλη Δευτέρα και η Βουλή καλείται μέχρι αύριο να ψηφίσει με διαδικασίες εξπρές, ένα μήνα πριν τις ευρωεκλογές, ένα πολυνομοσχέδιο που φέρνει τα πάνω - κάτω στον χώρο της τριτοβάθμιας και της δευτεροβάθμιας εκπαίδευσης, νομίζω ότι αποδεικνύει με τον πιο αποστομωτικό τρόπο πόσο ανερμάτιστη, πρόχειρη και ψηφοθηρική είναι η πολιτική σας και στον ευαίσθητο τομέα της παιδείας, δυστυχώς. Ακούσαμε τον κύριο Υπουργό να λέει στην επιτροπή ότι αυτό το κείμενο των χιλίων εκατόν είκοσι σελίδων και των διακοσίων είκοσι έξι άρθρων είναι αποτέλεσμα ενός διαλόγου δυόμισι ετών. Δυόμισι χρόνια και το φέρατε στη Βουλή στην κυριολεξία μεσάνυχτα; Χίλιες εκατόν είκοσι σελίδες για να συζητηθούν άρον - άρον στην επιτροπή, την ώρα, που η Ολομέλεια συζητούσε το πολύ σημαντικό θέμα των γερμανικών αποζημιώσεων; Και έρχεστε σήμερα και έχετε το θράσος το πολιτικό να ειρωνεύεστε την Εθνική Αντιπροσωπεία και να μας λέτε ότι θα μας στείλετε βοηθούς για να το διαβάσουμε; Μήπως, κύριε Υπουργέ, να μας στείλετε και τις ομιλίες, που ενδεχομένως θέλετε να εκφωνήσουμε εδώ, από το Βήμα της Βουλής; Και την ίδια στιγμή, που μιλάτε για διάλογο, στην πράξη αποδεικνύετε ότι το μόνο που θέλετε, δυστυχώς, είναι την επιβολή της δικής σας άποψης. Διότι ήταν πραγματικά θλιβερή η εικόνα του Υπουργού στην επιτροπή, που ειρωνευόταν τον πρύτανη του Μετσόβιου Πολυτεχνείου, λέγοντας ότι «εδώ δεν κάνουμε αριθμητική». Αγνοεί φαίνεται ο κύριος Υπουργός ότι βασικό χαρακτηριστικό της παιδείας είναι η εμπέδωση του σεβασμού στον δάσκαλο με την ευρεία έννοια, πολλώ δε μάλλον σε έναν πρύτανη. Βεβαίως, η ειρωνεία και ο αυταρχισμός του κ. Γαβρόγλου δεν είναι, δυστυχώς, κάτι καινοφανές. Με θλίψη θυμόμαστε στις Σέρρες και στην κεντρική Μακεδονία τα καμώματά σας, όταν τον Ιούλιο του 2018 «αδειάσατε», κυριολεκτικά, το πόρισμα της επιτροπής, δύο ΤΕΙ και του ΔΙΠΑΕ, που τους βάλετε να διαβουλεύονται με προεδρεύοντα τον δικό σας Γενικό Γραμματέα, πετώντας, την τελευταία στιγμή, στο καλάθι των αχρήστων την εισήγησή τους. Με ποια δικαιολογία το κάνατε; Με καμμιά ασφαλώς. Αλλά με τον πολιτικό εκβιασμό της συμμετοχής του Αλεξάνδρειου ΤΕΙ Θεσσαλονίκης στον δεύτερο γύρο των διαπραγματεύσεων που φυσικά, στην αρχή, είχε αρνηθεί τη συμμετοχή του στη διαβούλευση. Τέτοιο σεβασμό δείχνετε στη «δήθεν ελεύθερη ακαδημαϊκή διαβούλευση», τέτοιο σεβασμό και στον κοινοβουλευτικό έλεγχο, που από τις 17 Ιουλίου 2018 ο Υπουργός επιδεικτικά δεν απαντά σε σχετική ερώτηση μου, την οποία καταθέτω στα Πρακτικά. [[Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και έρχεστε σήμερα για να αποτελειώσετε με μανία, με εκδικητική διάθεση ό,τι έχει μείνει όρθιο στο εκπαιδευτικό μας σύστημα. Ο ίδιος ο πρύτανης του Μετσόβιου σας κατηγορεί για τεχνητή «πανεπιστημιοποίηση», που θα υποβαθμίσει όλα τα διπλώματα. Γιατί; Διότι μέσα από τις διατάξεις του νομοσχεδίου προχωράτε άτσαλα και υστερόβουλα στην αναδιάταξη του ακαδημαϊκού χάρτη της χώρας και στην κατάργηση των τελευταίων ΤΕΙ, ρίχνοντας τη χαριστική βολή στην τεχνολογική εκπαίδευση. Σε μία εποχή, που σε όλη την Ευρώπη ο τεχνολογικός τομέας αναβαθμίζεται και ενισχύεται, εσείς εδώ τον καταργείτε. Τέτοια αριστερή πρόοδος επί ΣΥΡΙΖΑ! Τμήματα κλείνουν. Πολλά περισσότερα τμήματα ιδρύονται. Έχουμε συγχωνεύσεις και άτακτη διανομή σε πανεπιστήμια. Όλα αυτά, όμως, χωρίς σχέδιο, χωρίς ακαδημαϊκά κριτήρια, αδιαφορώντας για τις ανάγκες της αγοράς εργασίας, για τα επαγγελματικά δικαιώματα των αποφοίτων και βεβαίως την αποκατάστασή τους. Αποκλειστικός, στρατηγικός στόχος του νομοσχεδίου, βεβαίως, είναι η ψηφοθηρία, «το κλείσιμο του ματιού» σε φοιτητές και καθηγητές, που κατ' όνομα τους αναβαθμίζετε σε ένα ακόμη κρεσέντο λαϊκισμού και μικροκομματικών παιχνιδιών με τις τοπικές κοινωνίες. Θα αναφερθώ στις Σέρρες και την ευρύτερη περιοχή της Μακεδονίας. Προχωράτε στην κατάργηση των ΤΕΙ κεντρικής Μακεδονίας, ανατολικής Μακεδονίας και Θράκης και Θεσσαλονίκης, απορροφώντας τα από το Διεθνές Πανεπιστήμιο Ελλάδας. Τρία ανώτατα ιδρύματα τεχνολογικού τομέα συγχωνεύονται με το μοναδικό ανώτατο ίδρυμα της χώρας, το οποίο παρέχει αποκλειστικά μεταπτυχιακά προγράμματα και αποκλειστικά σε ξένη γλώσσα. Προφανώς, γνωρίζετε, κύριε Υπουργέ - τα είπε στην ακρόαση φορέων πολύ εύληπτα ο κ. Στάμου - ότι στο Διεθνές Πανεπιστήμιο Ελλάδας υπάρχει ελλιπής ακαδημαϊκή και διοικητική στελέχωση, ότι υπηρετούν αυτήν τη στιγμή μόνο επτά μέλη ΔΕΠ κι έρχεστε σε αυτό το πανεπιστήμιο να απορροφήστε τρία κορυφαία τεχνολογικά ιδρύματα της χώρας με κοντά σαράντα χιλιάδες φοιτητές και διεθνή αναγνώριση. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κύριε Πρόεδρε, με την ανοχή σας θα χρειαστώ δύο λεπτά. Με ποιον οδικό χάρτη; Γιατί πέρα από τα πρόσκαιρα συμφέροντα της ακαδημαϊκής κοινότητας θα πρέπει να διασφαλίζεται το συμφέρον και η προοπτική των φοιτητών. Και περιμένω με αγωνία την τοποθέτηση των αρμοδίων για μία χώρα, που θα έχει γεμίσει με πολυτεχνικές και οικονομικές σχολές αλλά και εξηγήσεις στην τοπική κοινωνία για το «αύριο» της επιβίωσης των τμημάτων αυτών. Την ίδια στιγμή, δεν άκουσα, βεβαίως, κουβέντα για την αγωνία, που εξέφρασε ο πρύτανης του ΤΕΙ κεντρικής Μακεδονίας για την παράγραφο 5 του άρθρου 8, όπου η χρονική προϋπόθεση των πέντε ετών παραμονής στα περιφερειακά ΤΕΙ των μελών ΔΕΠ εξαφανίζεται με ό,τι αυτό συνεπάγεται για την αποψίλωση των ΤΕΙ. Κουβέντα, όμως, δεν γίνεται και για τους διοικητικούς υπαλλήλους, που μπορούν να μετατίθενται σε άλλη πόλη εργασίας χωρίς αίτησή τους, σε αντίθεση με ό,τι προβλέψατε για το ΤΕΙ Ηπείρου. Το καταθέτω στα Πρακτικά. [[Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όμως το νομοσχέδιο δεν διαλύει μόνο την τεχνολογική εκπαίδευση. Ναρκοθετεί το λύκειο ενισχύοντας τη λογική της απαξίωσης και της αποτελμάτωσης. Δύο χρόνια τώρα, όποτε βρισκόσασταν σε πολιτικές δυσκολίες, τόσο εσείς όσο και ο ίδιος ο Πρωθυπουργός, κάνατε εξαγγελίες κατάργησης των πανελλαδικών εξετάσεων. Επί δύο χρόνια αναστατώνατε τους πάντες και εμπαίζατε σύσσωμη την εκπαιδευτική κοινότητα. Αποτέλεσμα; Επιστροφή στο παρελθόν των δεσμών, όμως με πολύ αριστερίστικη ιδεοληψία και ισοπεδωτισμό. Φτάσατε στο σημείο να κατηγοριοποιείτε σχολές, από τη μία οι κόκκινες, που διατηρούν αυξημένο κύρος και οι οποίες θα χρειάζονται εξετάσεις για την εισαγωγή σε αυτές και από την άλλη οι πράσινες, οι απαξιωμένες, στις οποίες τα παιδιά θα μπαίνουν χωρίς εξετάσεις και τα παιδιά στη θέση των τζογαδόρων. Από τη Β΄ λυκείου θα καλούνται να μαντέψουν τις πράσινες και τις κόκκινες σχολές, αντί να επενδύουν στην προετοιμασία, τη γνώση, την προσπάθεια. Μια αδιανόητη λοταρία, μια ρουλέτα ΣΥΡΙΖΑ στα σπλάχνα της εκπαίδευσης, ένας - .τζόγος κατάλοιπο του πρώην συγκυβερνήτη σας, του κ. Καμμένου. Την ίδια στιγμή οδηγείτε και σε απολυτήριο δύο ταχυτήτων, αφού χωρίς τα εχέγγυα της Τράπεζας Θεμάτων για τον ενιαίο βαθμό δυσκολίας στις εξετάσεις του απολυτηρίου, εκ των πραγμάτων θα μπαίνουν θέματα διαφορετικών ταχυτήτων δυσκολίας, βάλλοντας κατά της ισονομίας του συστήματος. Και βέβαια το πνεύμα καταδίωξης στις κλασικές σπουδές, στα αρχαία ελληνικά, στα λατινικά, που τα θεωρείτε νεκρή γλώσσα, εφορμά ακάθεκτο από την Κυβέρνηση του ΣΥΡΙΖΑ. Αλλά για εσάς μέτρα, δυστυχώς, μόνο η λογική της ήσσονος προσπάθειας και η εμπάθεια σας για την αριστεία. Το αποδεικνύεται για άλλη μία φορά με τις διατάξεις του νόμου που αφορούν, δυστυχώς, τα πρότυπα και πειραματικά σχολεία. Ουσιαστικά τα καταργείτε εξομοιώνοντάς τα με τα υπόλοιπα σχολεία της δημόσιας εκπαίδευσης, με κερασάκι βέβαια την εισαγωγή σε αυτά με κλήρωση.
Ολοκληρώστε, παρακαλώ.
Τελείωσα, κύριε Πρόεδρε. Κληρώσεις παντού, στα πρότυπα, στις πράσινες και κόκκινες σχολές, στα δημοτικά σχολεία για την επιλογή των σημαιοφόρων. Ισοπεδωτισμός και άρνηση της επιβράβευσης, του κόπου και της προσπάθειας, που πρέπει να ανταμείβεται για να προκόβει η κοινωνία, μία κοινωνία που ισοπεδώσατε οικονομικά, αξιακά και ηθικά, μια κοινωνία όμως που πολύ σύντομα θα σας αντισταθεί με την ηχηρή αποδοκιμασία σας στις κάλπες. Ευχαριστώ, κύριε Πρόεδρε, και για την ανοχή.
Ευχαριστούμε την κ. Φωτεινή Αραμπατζή. Τον λόγο έχει ο Βουλευτής Αχαΐας της Νέας Δημοκρατίας κ. Ανδρέας Κατσανιώτης. Κύριε Κατσανιώτη, έχετε τον λόγο για πέντε λεπτά.
Ευχαριστώ, κύριε Πρόεδρε. Κυρίες και κύριοι, το νομοσχέδιο που συζητούμε σήμερα είναι ακόμα ένα χαρακτηριστικό νομοσχέδιο της παρούσας Κυβέρνησης. Είναι προϊόν παζαριού, βασισμένο σε ψέματα, από έναν αναξιόπιστο Υπουργό. Αναξιόπιστο Υπουργό, γιατί; Μας λέει ότι σέβεται τα πανεπιστημιακά όργανα. Αντί γι' αυτό, επιτίθεται σε όποιον διαφωνεί μαζί του. Όποιος τολμά να έχει αντίθετη άποψη είναι αδιάβαστος. Αδιάβαστοι οι κοσμήτορες του Ανοικτού Πανεπιστημίου της Πάτρας, αδιάβαστος ο κοσμήτορας της Πολυτεχνικής Σχολής της Πάτρας, αδιάβαστος ο πρύτανης του Εθνικού Μετσόβιου Πολυτεχνείου και προσεχώς αδιάβαστοι όλα τα μέλη της Συγκλήτου του Πανεπιστημίου της Πάτρας και της Πελοποννήσου που δεν συμφωνούν με το σχέδιό του. Διαβαστερός μας βγήκε μόνο κ. Γαβρόγλου. Ας θυμηθούμε λίγο τι μας έλεγε ο «διαβαστερός» πριν λίγο καιρό. Σε επίκαιρη ερώτησή μου στις 22 Φεβρουαρίου ο κ. Γαβρόγλου είπε: «Προτείνουμε την ίδρυση στην Πάτρα ενός δεύτερου πανεπιστημίου. Σε αυτό το πανεπιστήμιο θα πάει η δομή του ΕΑΠ ως έχει και θα έχει και παραδοσιακά τμήματα. Αυτή η δομή του ΕΑΠ θα μπορέσει να αναβαθμιστεί, όχι μόνο μέσω συνεργειών, αλλά και μέσω των δυνατοτήτων που θα έχει ένα πολύ μεγαλύτερο πανεπιστήμιο. Αυτή είναι η λογική». Καταθέτω στα Πρακτικά, τα Πρακτικά της Βουλής από τη συγκεκριμένη επίκαιρη ερώτηση. [[Στο σημείο αυτό ο Βουλευτής κ. Ανδρέας Κατσανιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δυο μέρες μετά ο κ. Γαβρόγλου επανέλαβε σε συνέντευξή του στην εφημερίδα «Πελοπόννησος», την Κυριακή 25 Φεβρουαρίου, ακριβώς τα ίδια πράγματα. Δεν άλλαξε λέξη. Καταθέτω και την εφημερίδα «Πελοπόννησος» στα Πρακτικά. [[Στο σημείο αυτό ο Βουλευτής κ. Ανδρέας Κατσανιώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πριν τέσσερις μέρες στην Επιτροπή Μορφωτικών είπε: «Ποτέ δεν συζητήθηκε η συνένωση του ΤΕΙ Δυτικής Ελλάδας με το Ανοικτό Πανεπιστήμιο». Έλεγε ότι λέμε ψέματα. Καταθέτω αυτά που έλεγε πριν τέσσερις μέρες. Είναι τα Πρακτικά της επιτροπής που έλεγε ότι ποτέ δεν έχει συζητηθεί από τον ίδιο ή συγχώνευση κομματιού του ΤΕΙ Δυτικής Ελλάδας με το Ανοικτό Πανεπιστήμιο της Πάτρας! Fake news έλεγε τότε για όποιον έλεγε πράγματα που δεν συμφωνούσε ο Υπουργός, fake πανεπιστήμια δημιουργεί. [[Στο σημείο αυτό ο Βουλευτής κ. Ανδρέας Κατσανιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τώρα, ας δούμε τον τρόπο που ο Υπουργός συμπεριφέρθηκε στο ΤΕΙ Δυτικής Ελλάδας. Το ΤΕΙ Δυτικής Ελλάδας αρχικά θα συγχωνευόταν με το Πανεπιστήμιο Πατρών, στη συνέχεια με το Ανοικτό Πανεπιστήμιο, μετά ξανά με το Πανεπιστήμιο Πατρών, στη συνέχεια με το Πανεπιστήμιο Πελοποννήσου. Σήμερα κόβεται στη μέση. Το μισό πηγαίνει στο Πανεπιστήμιο Πατρών και το άλλο μισό στο Πανεπιστήμιο Πελοποννήσου. «Διεμερίσαντο τα ιμάτιά μου», όπως θα έψελνε ο κ. Φίλης αυτές τις μέρες. Κατάργηση της τεχνολογικής εκπαίδευσης. Αρνούμαστε το νομοσχέδιό σας, κύριε Γαβρόγλου, γιατί είναι μνημείο προχειρότητας. Αφού αντιμετωπίσατε το ΤΕΙ σαν φτωχό συγγενή, κάνοντάς το βόλτα μία στο ΕΑΠ, μία στο Πανεπιστήμιο της Πάτρας και στο τέλος το κόψατε στα δύο, αφού το συκοφαντήσατε χωρίς να σέβεστε φοιτητές, απόφοιτους, καθηγητές, προσωπικό, γιατί δήθεν είχε χαμηλή αξιολόγηση, τώρα το κλείνετε. Αντίθετα, στην Κρήτη, το ΤΕΙ μετατρέπεται σε Μεσογειακό πανεπιστήμιο. Φαίνεται πως οι τοπικοί φορείς διαπραγματεύτηκαν πιο σκληρά και πιο καλά. Στην Πάτρα και στη Δυτική Ελλάδα, όμως, το ΤΕΙ καταργείται. Ας δούμε τώρα τι λέει το Πανεπιστήμιο Πατρών. Το σχέδιο νόμου που προτάθηκε απορρίφθηκε από την συντριπτική πλειοψηφία των τμημάτων, είκοσι στα είκοσι τέσσερα, από τον σύλλογο μελών ΔΕΠ, από τον σύλλογο διοικητικού προσωπικού, από τους συλλόγους των φοιτητών και από τη Σύγκλητο του Πανεπιστημίου Πατρών στις 19 Μαρτίου. Η Σύγκλητος του Πανεπιστημίου σε νέα, έκτακτη συνεδρίασή της στις 8 Απριλίου απέρριψε εκ νέου, με ισχυρότατη πλειοψηφία δύο τρίτων, τις δήθεν νέες προτάσεις σας. Δυστυχώς, ο Υπουργός Παιδείας αγνόησε τις αποφάσεις των συλλογικών οργάνων και μετέτρεψε αυθαίρετα το «OXI» σε «NAI». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα χρειαστώ τα δύο λεπτά επιπλέον χρόνο που δίνετε σε όλους. Από την άλλη πλευρά, οι τοπικοί Βουλευτές του ΣΥΡΙΖΑ κινούνται ως άλλοι πραματευτάδες, τάζοντας στις μικρές κοινωνίες. Ήρθαν και σας είδαν, κύριε Υπουργέ, μαζί με τον δήμαρχο του Αιγίου και δεσμευτήκατε ότι θα έρθει η τροπολογία μέσω της οποίας το κομμάτι της οπτικής θα παραμείνει ως κατεύθυνση στο νέο τμήμα που δημιουργείται. Έφεραν τροπολογία και δυστυχώς πάλι ψέματα είπατε για τις τοπικές κοινωνίες. Πάλι ψέματα, μόνο ψέματα! Κυρίες και κύριοι, εμείς υποστηρίζουμε τη δωρεάν παιδεία, όχι την κρατική παιδεία. Υποστηρίζουμε τη δημόσια παιδεία. Και η διαφορά μας ανάμεσα στη δημόσια και στην κρατική είναι τεράστια. Στη δημόσια παιδεία κάθε παιδί έχει τη δυνατότητα να σπουδάσει αυτό που θέλει και να φτάσει ψηλά, ανεξάρτητα από τον τόπο καταγωγής του και τις οικονομικές δυνατότητες της οικογένειάς του. Στη δημόσια παιδεία επιτυγχάνεται η κοινωνική κινητικότητα. Ο καλός μπορεί να γίνεται καλύτερος και ο καλύτερος να γίνεται άριστος. Ένα παιδί από το τελευταίο χωριό της Αχαΐας να μπορεί να κάνει πράξη τα όνειρα των σπουδών και της επαγγελματικής του αποκατάστασης, στοχεύοντας στην κορυφή, στην αριστεία. Αντίθετα, η δική σας κρατική παιδεία ισοπεδώνει τα πάντα και τους πάντες προς τα κάτω. Δεν αντέχετε την πρόοδο. Δεν θέλετε την προσωπική ανέλιξη μέσα από τη σκληρή δουλειά. Άλλωστε η αριστεία είναι ρετσινιά. Στον δικό σας κόσμο πρότυπο είναι ο Καρανίκας, ένας που μπορεί μέσα από την κομματική του ανέλιξη να φτάσει να γίνει μέχρι και σύμβουλος του Πρωθυπουργού, που βλέπει αρκετά Μενεγάκη. Στον δικό μου κόσμο ήρωας και αυτός που εκπροσωπώ είναι ο Γιώργος Παναγιωτακόπουλος. Δεν τον ξέρετε. Είναι ο άνθρωπος που μπήκε πρώτος των πρώτων το 1989 στο πανεπιστήμιο. Είναι ο άνθρωπος που τελείωσε υπότροφος στο Πανεπιστήμιο της Πάτρας την Ιατρική. Είναι απόφοιτος δημοσίου σχολείου, του 3ου Γυμνασίου της Πάτρας, γιος εκπαιδευτικού και δημοσίου υπαλλήλου, που τέλειωσε υπότροφος το μεταπτυχιακό του στην Ιατρική της Αθήνας, που πήγε υπότροφος στο Λονδίνο και έγινε καθηγητής ιατρικής, που γύρισε στην Ελλάδα της κρίσης και είναι πια καθηγητής στην Ελλάδα. Είναι αυτός που δεν ξέρετε, αλλά σε αυτόν θα πηγαίνατε, αν ήσασταν άρρωστοι και όχι στον Καρανίκα! Αυτή είναι η διαφορά μας. Αυτή είναι η διαφορά των δύο κόσμων μας!
Είναι γιατρός ο Καρανίκας;
Δεν θα μπορούσε! Αυτό που εκπροσωπεί ο Καρανίκας είναι το πρόβλημα, και όχι αν είναι γιατρός. Είναι η διαφορά του δημόσιου από το κρατικό.
Είναι ανεπίτρεπτο να αναφέρεστε προσωπικά σε απόντες. Ντροπή σας!
Αυτό είναι το ήθος σας!
Όμως, αυτός ο χρόνος που απέμεινε μέχρι τις εκλογές δεν είναι πολύς. Το νομοσχέδιο του κ. Γαβρόγλου δεν θα εφαρμοστεί. Το ξέρουμε ότι με αυτού του είδους τα νομοσχέδια δυσκολεύετε το έργο μας. Ίσως αυτός είναι και ο στόχος σας. Φεύγοντας ίσως επιδιώκετε να ναρκοθετήσετε όσο περισσότερο μπορείτε την επόμενη κυβερνητική περίοδο. Εκείνο που δεν έχετε καταλάβει είναι ότι θα πέσετε στην παγίδα που εσείς στήνετε, γιατί οι Έλληνες σας γνωρίζουν πια και σας έχουν καταλάβει. Γι' αυτό και το συγκεκριμένο νομοσχέδιο συναντά ήδη τη μεγάλη αντίδραση της ελληνικής κοινωνίας. Η ιστορία σας, κύριε Γαβρόγλου, σίγουρα τελειώνει και ο βαθμός σας δεν θα είναι προβιβάσιμος ούτε ο δικός σας ούτε της Κυβέρνησης που υπηρετείτε. Καληνύχτα και ραντεβού στις εξετάσεις του φθινοπώρου.
Καλώ τον κ. Ηλία Καματερό, Βουλευτή Δωδεκανήσου του ΣΥΡΙΖΑ, να έρθει στο Βήμα.
Ευχαριστώ, κύριε Πρόεδρε. Αν η υπέρβαση του χρόνου εξαντλείται στα συνθήματα και στους εξυπνακισμούς, κύριε Πρόεδρε, κάτι να κάνουμε. Θα προσπαθήσω να είναι ουσιαστικός. Κύριε Υπουργέ, κυρίες και κύριοι, δεν θα αναφερθώ σε τροπολογίες. Ήδη έχουν γίνει δεκτές κάποιες που έχουμε καταθέσει από τον κύριο Υπουργό. Προσπαθούμε να φέρουμε και άλλη μία που έχει να κάνει, κύριε Υπουργέ, με τα δικαιώματα των όσων έχουν πάρει πτυχίο ως τα τώρα από την τετραετή φοίτηση από τα ΤΕΙ. Παρακαλούμε να το δείτε, ώστε να λύσουμε και αυτό το θέμα. Αυτοί που έφερναν ως τώρα τροπολογίες στα νομοσχέδια συνήθιζαν να ασχολούνται με την αλλαγή του τρόπου εισαγωγής των μαθητών στα πανεπιστήμια. Κύριε Υπουργέ, όσοι γράφουν ακόμα τέτοια πράγματα είτε υποκρίνονται είτε δεν έχουν καταλάβει ότι το νομοσχέδιο που φέρνετε - και είναι προς τιμήν σας - είναι μια τομή. Δεν βλέπει την εισαγωγή στα πανεπιστήμια μόνο, αλλά αλλάζει όλο το πλαίσιο της εκπαίδευσης, κάτι το οποίο πρέπει να γίνει και δίνετε την ευκαιρία, όπως πολύ καλά είπατε, σε περισσότερους, στους πολλούς, να έχουν τη δυνατότητα πρόσβασης στην εκπαίδευση, όπως μέχρι τώρα δεν είχαν. Όμως, επιτρέψτε μου να αφιερώσω, να αναλώσω τον χρόνο μου πάνω σε ένα ζήτημα, το οποίο δεν μπήκε και δεν μπαίνει από το νομοσχέδιο. Είναι ο φακός τον οποίο εγώ προσπαθώ πάντα να βάζω σε κάθε νομοσχέδιο μέσα από τον οποίο το βλέπουμε, ο φακός της νησιωτικής πολιτικής. Ξέρετε ότι ασχολούμαστε μέχρι τώρα με τη νησιωτική πολιτική με πάρα πολλά ζητήματα. Όπως ξέρετε, τα κύρια ζητήματα στα νησιά είναι η παιδεία, είναι η υγεία, είναι οι υπηρεσίες, είναι η ανάπτυξη. Όλα αυτά προκύπτουν από τον αποκλεισμό. Τα νησιά είναι πεπερασμένοι χώροι, είναι περίκλειστοι χώροι και θέλουν μια ιδιαίτερη πολιτική. Σε πολλά ζητήματα ξεκινήσαμε και κάνουμε πολλά πράγματα. Στο θέμα, για παράδειγμα, των μεταφορών έχουμε ξεκινήσει το μεταφορικό ισοδύναμο με πάρα πάρα πολύ καλά αποτελέσματα, το οποίο εξελίσσεται και έχουμε στόχο να το φτάσουμε στο σημείο να είναι καθολικό. Γρήγορα θα φέρουμε νομοσχέδιο που θα συμπεριλαμβάνει την κατηγοριοποίηση των νησιών για να βοηθήσει στην εφαρμογή οποιουδήποτε σχεδιασμού, οποιασδήποτε πολιτικής για τα νησιά. Για παράδειγμα, υπάρχει πρόταση που επεξεργάζεται το Υπουργείο Υγείας για το θέμα της υγείας στα νησιά, πώς τα μεγαλύτερα, τα κομβικά νησιά θα εξυπηρετούν τα μικρότερα για να λύσουμε το πρόβλημα που έχουμε τώρα, όπου παρά τις προκηρύξεις, παρά τις ενισχύσεις, δεν πηγαίνουν εύκολα οι γιατροί, ιδιαίτερα στα μικρά νησιά. Όμως, θα επικεντρωθώ στο θέμα της παιδείας, κύριε Υπουργέ. Θυμάστε καλά όταν πήγαμε μαζί στο Αγαθονήσι, που είναι ένα χαρακτηριστικό παράδειγμα ενός νησιού εκατόν ογδόντα έξι κατοίκων. Δεν είναι, όμως, μόνο εκεί το πρόβλημα. Είναι σε όλα τα μικρά νησιά που είναι κάτω από τριακόσιους κατοίκους. Εγώ θα έλεγα και κάτω από χίλιους κατοίκους υπάρχουν τα προβλήματα αυτά της παιδείας. Είδατε πολύ καλά δύο μαθητές στο νηπιαγωγείο, έναν στο δημοτικό, έναν στο γυμνάσιο, δύο, αν θυμάμαι καλά, στο λύκειο και είχαμε εκεί - και καλά κάνουμε - δασκάλους και καθηγητές για όλα αυτά τα παιδιά. Δεν είναι, όμως, μόνο αυτό το πρόβλημα. Η εκπαίδευση αυτών των παιδιών, η παιδεία αυτών των παιδιών, η κοινωνικότητα αυτών των παιδιών που δεν έχουν με άλλα παιδιά, που δεν έχουν με τα άλλα σχολεία, που δεν έχουν με την κοινωνία η οποία είναι μικρή, δημιουργεί ένα σωρό άλλα προβλήματα. Πρέπει το θέμα της παιδείας και στα νησιά να το δούμε κάτω από ένα άλλο πρίσμα. Χρειάζεται μια ιδιαίτερη πολιτική. Όπως είπα πριν, όμως, παράδειγμα θα μπορούσε να γίνει κάτι αντίστοιχο που λέμε για την υγεία, να υιοθετήσουν μικρά νησιά κάποια πανεπιστήμια, ούτως ώστε να κάνουνε σεμινάρια, επισκέψεις, κλήσεις των παιδιών το καλοκαίρι, αξιοποίηση και των φοιτητών για την πρακτική τους. Πολλά πράγματα μπορούν να γίνουν στο πλαίσιο μιας νησιωτικής πολιτικής. Όμως, η νησιωτική πολιτική, κύριε Υπουργέ, είναι ένα σύνθετο θέμα. Είναι επιστήμη. Είναι επιστήμη το να βλέπεις και να προσπαθείς να δώσεις λύσεις σε προβλήματα που δημιουργούνται στα νησιά για να άρεις αυτόν τον αποκλεισμό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα είμαι μέσα στον χρόνο που δίνετε σε όλους, κύριε Πρόεδρε. Έχουμε σχολές για διάφορα θέματα. Δεν έχουμε σχολή για τη νησιωτική πολιτική. Στο πλαίσιο αυτό που συζητάμε και που είπα πολύ σύντομα μέχρι τώρα, γνώμη μου είναι - και νομίζω επειδή έχουμε κάνει συζητήσεις και με ακαδημαϊκούς - ότι πρέπει να το δείτε, γιατί γίνονται, απ' ότι ξέρω, και θα δημιουργηθούν και νέα τμήματα στο Πανεπιστήμιο Αιγαίου. Να δούμε, λοιπόν, τη δημιουργία Τμήματος Νησιωτικής Πολιτικής. Η επιστήμη αυτή είναι σύνθετη, γιατί έχει να κάνει με τη χωροταξία, έχει να κάνει με την ανάπτυξη, έχει να κάνει με την οικονομία, έχει να κάνει με τις μεταφορές και θα δώσει λύση σε όλα αυτά προβλήματα που λέμε. Για παράδειγμα, τη μελέτη για το μεταφορικό, που δεν είναι μελέτη ολοκληρωμένη για πλήρη εφαρμογή του μεταφορικού ισοδυνάμου, την έκανε το Πανεπιστήμιο Αιγαίου. Όλα αυτά θα μπορούσαν να γίνουν μέσα από ένα τμήμα. Τελειώνοντας, αν με ρωτήσετε και που θα το κάνουμε αυτό το τμήμα, ξέρετε - και το είπατε και εσείς και το είπαν και άλλοι ως τώρα - ότι τα τμήματα τα σκόρπαγαν οι κάθε Υπουργοί όπου τους βόλευε, όπου ήθελαν να μαζέψουν ψήφους. Όχι πάντα, αλλά τα περισσότερα έτσι έγιναν. Έτσι και το Πανεπιστήμιο Αιγαίου έχει διάσπαρτα τμήματα σε όλα τα νησιά του Αιγαίου. Να σας τονίσω ότι η Κως, που είναι το δεύτερο σε πληθυσμό νησί στο νότιο Αιγαίο, που είναι ο τρίτος τουριστικός προορισμός, που έχει τον χαμηλότερο συντελεστή ηλικίας - προσέξτε για όσους δεν το ξέρετε, τριάντα έξι περίπου ετών είναι η μέση ηλικία - και για πολλούς άλλους λόγους δικαιούται να μπει στον χάρτη των τμημάτων, και πρέπει να μπει, του Πανεπιστημίου Αιγαίου. Τι καλύτερο, λοιπόν, ένα τέτοιο τμήμα, Τμήμα Νησιωτικής Πολιτικής, που θα είναι πρωτοπόρο, θα είναι το μοναδικό όχι μόνο στη χώρα μας, αλλά και στην Ευρώπη και θα συνδυάζει τις νέες τεχνολογίες με την επιστήμη, με τις άλλες επιστήμες και θα δώσει πνοή και λύσεις στη νησιωτική χώρα μας, στη χώρα μας που είναι κατ' εξοχήν νησιωτική. Σας ευχαριστώ.
Ευχαριστούμε τον κ. Καματερό, Βουλευτή Δωδεκανήσου του ΣΥΡΙΖΑ. Τον λόγο έχει ο κ. Εμμανουήλ Θραψανιώτης, Βουλευτής Λασιθίου του ΣΥΡΙΖΑ, για πέντε λεπτά.
Κύριε Υπουργέ, κυρίες και κύριοι Βουλευτές, συζητούμε σήμερα το σχέδιο νόμου: «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις», ένα σχέδιο νόμου που φέρνει ουσιαστικές αλλαγές στον χάρτη της εκπαίδευσης, ώστε να μπορέσει να ανταποκριθεί στις σύγχρονες ανάγκες και απαιτήσεις της κοινωνίας. Προσωπικά, επιτρέψτε μου να πω ότι αισθάνομαι ικανοποίηση και χαρά για τη δημιουργία του νέου πανεπιστημίου, χαρά γιατί το ΤΕΙ Κρήτης, ένα από τα καλύτερα της χώρας με βάση τις αξιολογήσεις, κατατάσσεται υψηλότερα ακόμα και από ορισμένα ελληνικά πανεπιστήμια - επτά ανέφερε ο κύριος Υπουργός - αναβαθμίζεται σε πανεπιστήμιο και ονομάζεται Μεσογειακό Πανεπιστήμιο Κρήτης. Είναι ένα πανεπιστήμιο που σε συνεργασία με τα άλλα ιδρύματα της Κρήτης δημιουργεί τη βεβαιότητα ότι μέσα από τη συνεργασία, αλλά και την άμιλλα θα δώσει ώθηση στην πανεπιστημιακή εκπαίδευση, θα συμβάλλει με την έρευνα και την τεχνολογία στην ανάπτυξη και την παραγωγική ανασυγκρότηση. Ταυτόχρονα, αισθάνομαι αρκετά ικανοποιημένος γιατί επιτέλους ο Νομός Λασιθίου αντιμετωπίζεται ισότιμα και δεν αποτελεί τον παρία, όπως τόσα χρόνια, ώστε να έχει γίνει ανέκδοτο, «η Κρήτη έχει τέσσερις νομούς, τους εξής τρεις». Καταλαβαίνω ότι μπορεί να προκαλέσει ειρωνικά σχόλια, όπως αυτά του Κοινοβουλευτικού Εκπροσώπου της Αξιωματικής Αντιπολίτευσης κατά τη συζήτηση του προϋπολογισμού τον Δεκέμβριο του 2018, όταν από αυτό εδώ το Βήμα επεσήμανα αυτή τη διαχρονική αδικία και από τη θέση του σχολίασε «πάλι γκρινιάζει για το Λασίθι». Δεν ήταν γκρίνια, ήταν μια πραγματικότητα που αρχίζει να αλλάζει. Τους καλώ, λοιπόν, να ψηφίσουν το νομοσχέδιο, όχι για να μην γκρινιάζω, αλλά γιατί ένα δίκαιο διαχρονικά αίτημα των κατοίκων του νομού για ισότιμη και ισόρροπη αντιμετώπιση γίνεται πραγματικότητα με αυτό το νομοσχέδιο. Με το παρόν σχέδιο νόμου ιδρύονται πέντε νέες σχολές με το νέο πανεπιστήμιο, μία εκ των οποίων, η Σχολή Επιστημών Διοίκησης και Οικονομίας, θα έχει έδρα τον Άγιο Νικόλαο. Ιδρύονται, επίσης, τα εξής πανεπιστημιακά τμήματα: Τμήμα Επιστημών Διατροφής και Διαιτολογίας με έδρα τη Σητεία, το οποίο εντάσσεται στο Τμήμα Επιστημών Υγείας, Τμήμα Διοικητικής Επιστήμης και Τεχνολογίας με έδρα τον Άγιο Νικόλαο, το οποίο εντάσσεται στη Σχολή Επιστημών Διοίκησης και Οικονομίας, Τμήμα Φυσικής Αγωγής και Αθλητισμού με έδρα, επίσης, τον Άγιο Νικόλαο, το οποίο εντάσσεται στη Σχολή Επιστημών Υγείας, Τμήμα Φυσικοθεραπείας με έδρα την Ιεράπετρα, το οποίο εντάσσεται στη Σχολή Επιστημών Υγείας. Στο πλαίσιο του νέου πανεπιστημίου ιδρύεται, επίσης, Πανεπιστημιακό Ερευνητικό Κέντρο με έδρα το Ηράκλειο και πέντε τμήματα, εκ των οποίων το Πανεπιστημιακό Ερευνητικό Κέντρο Οικονομικής Ανάλυσης, Επιχειρηματικότητας και Τουρισμού θα έχει έδρα τον Άγιο Νικόλαο. Τα ερευνητικά κέντρα αποσκοπούν μεταξύ άλλων στη βασική και εφαρμοσμένη έρευνα, την αξιοποίηση των αποτελεσμάτων, τη συμβολή στην εξειδίκευση των νέων επιστημόνων και κυρίως θα αναπτύσσουν δράσεις σε συνεργασία με τους τοπικούς φορείς. Με το παρόν σχέδιο νόμου αντιμετωπίζονται ζητήματα οργάνωσης και στελέχωσης των νέων σχολών, καθώς και του επιστημονικού προσωπικού σε διοικητικό και οικονομικό επίπεδο. Ο Νομός Λασιθίου διαθέτει τις υποδομές, αλλά και τη βούληση της τοπικής κοινωνίας να στηρίξει το νέο πανεπιστήμιο. Αυτό τουλάχιστον δείχνει η έως τώρα εμπειρία. Τα τμήματα που λειτουργούν, αλλά και αυτό που έκλεισε με το σχέδιο «ΑΘΗΝΑ» της κυβέρνησης Σαμαρά - Βενιζέλου, είχαν θετική ανταπόκριση τόσο στην προτίμηση των υποψηφίων όσο και στο περιεχόμενο των σπουδών και την επαγγελματική απασχόληση. Οι υποδομές που υπάρχουν μπορούν να καλύψουν τις ανάγκες των νέων τμημάτων. Προφανώς και χρειάζεται βελτίωση και των υποδομών και κυρίως χρειάζεται να καλυφθούν οι ανάγκες για φοιτητική μέριμνα, για τη φοιτητική στέγη. Η μέριμνα φοιτητικής στέγης αφορά όλα τα πανεπιστήμια και όχι μόνο τα νεοϊδρυθέντα. Υπάρχουν διαθέσιμοι χώροι, ώστε να δημιουργηθούν νέες υποδομές, αλλά και προοπτική για βιώσιμη ανάπτυξη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το σημαντικότερο είναι ότι τα νέα τμήματα στον νομό έχουν άμεση συνέργεια μεταξύ τους και αφορούν τομείς, που αποσκοπούν στη βελτίωση της ποιότητας ζωής. Δημιουργείται έτσι ένας πόλος εκπαίδευσης και έρευνας που καλύπτει εκπαιδευτικές και παραγωγικές ανάγκες που δεν καλύπτονται σε επίπεδο Κρήτης μέχρι σήμερα. Να τονιστεί ότι με τη λειτουργία του Κέντρου Φυσικής Ιατρικής και Αποκατάστασης, που δρομολογείται στη Νεάπολη από το Υπουργείο Υγείας, θα υπάρχει ισχυρή συνεργεία με τα νέα τμήματα της Σχολής Επιστημών Υγείας του Νομού Λασιθίου και ιδίως με το Τμήμα Φυσικοθεραπείας στην Ιεράπετρα. Υπάρχουν υποδομές που φιλοξενούν ήδη τα τμήματα που λειτουργούν και τα οποία έχουν παραχωρηθεί στο νέο πανεπιστήμιο μέσω του ΤΕΙ για τις ανάγκες της τριτοβάθμιας εκπαίδευσης σε Σητεία και Άγιο Νικόλαο. Υπάρχουν, επίσης, κτήρια στην Ιεράπετρα που μπορούν να καλύψουν τις ανάγκες για το Τμήμα Φυσικοθεραπείας. Τέλος, η τοπική κοινωνία έχει αποδείξει κατ' επανάληψη ότι έχει τη βούληση να στηρίξει αυτή την προσπάθεια. Κυρίες και κύριοι Βουλευτές, συγχωρέστε με αν ο Νομός Λασιθίου και η δημιουργία του νέου πανεπιστημίου μονοπώλησε την τοποθέτησή μου. Όμως, είναι εξαιρετικά σημαντική αυτή η εξέλιξη για τον τόπο μου, καθώς δικαιώνεται μια διεκδίκηση χρόνων και ολοκληρώθηκε μετά από μια δημιουργική διαδικασία διαλόγου με την πανεπιστημιακή κοινότητα και κυρίως με την ηγεσία του Υπουργείου Παιδείας. Γι' αυτό, τελειώνοντας, θέλω να εκφράσω τις θερμές μου ευχαριστίες, αλλά και των κατοίκων του νομού, στον Υπουργό Παιδείας κ. Κώστα Γαβρόγλου, ο οποίος στις συνεχείς πιέσεις, καθώς μετέφερε και τις απόψεις των φορέων του νομού, των δημάρχων, της Περιφερειακής Αυτοδιοίκησης, του Εργατικού Κέντρου, του Επιμελητηρίου του Νομού Λασιθίου, μου απάντησε ως εξής: «Φτάνει, μην επιχειρηματολογείς άλλο, έχω πεισθεί για το έλλειμμα της τριτοβάθμιας εκπαίδευσης στο Λασίθι». Και πράγματι, στο νομοσχέδιο παρουσιάστηκε μια ολοκληρωμένη και τεκμηριωμένη πρόταση. Ήταν ένα δίκαιο αίτημα και γίνεται πράξη. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Πριν να κλείσω, όμως, επιτρέψτε μου να σχολιάσω τις τοποθετήσεις κυρίως των Βουλευτών της Αξιωματικής Αντιπολίτευσης. Προξενεί εντύπωση το γεγονός ότι σύσσωμη η Αξιωματική Αντιπολίτευση επιδόθηκε σε απαράδεκτους χαρακτηρισμούς για τις τροπολογίες, για το νομοσχέδιο ενάντια στον Υπουργό. Αλήθεια, να σας ρωτήσω κάτι: Τα ονόματα Χριστογιάννης, Τσουμάνης Σταμενίτης σάς λένε τίποτα; Είναι εκείνοι που κατέθεσαν την τροπολογία στο παρά ένα της ψηφοφορίας, για να απαλλάξουν εκείνους που χορήγησαν τα δάνεια στα κόμματά σας και τα οποία ακόμα χρωστάτε και δεν τα έχετε ξεπληρώσει σε βάρος του ελληνικού λαού. Δεν είναι, όμως, εδώ ο κ. Χατζηδάκης να τον ρωτήσω αν άραγε ο Πρωθυπουργός Αλέξης Τσίπρας συμπεριφερόταν κατά τον ίδιο τρόπο που ο Αρχηγός της Αξιωματικής Αντιπολίτευσης συμπεριφέρθηκε στους δημιουργούς, πώς θα τον αποκαλούσατε, τι χαρακτηρισμούς θα κάνατε. Προφανώς, θα τον αποκαλούσατε απατεώνα, ψεύτη, λαϊκιστή. Εγώ δεν πρόκειται να κάνω τέτοιους χαρακτηρισμούς.
Παρακαλώ, ολοκληρώστε.
Θα σας παραπέμψω, όμως - και θα την καταθέσω στα Πρακτικά - στην ανάρτηση του εξαίρετου μουσικοσυνθέτη Σταύρου Ξαρχάκου, ο οποίος λέει: «Σήμερα το πρωί πληροφορήθηκα ότι η χθεσινή συνάντηση μέρους των δημιουργών με τον Κυριάκο Μητσοτάκη χρησιμοποιήθηκε σε σποτ για να εξυπηρετηθεί ο προεκλογικός του αγώνας. Λυπάμαι πάρα πολύ».
Παρακαλώ, ολοκληρώνετε, μιλάτε οκτώ λεπτά.
Και συνεχίζει: «Εδώ και αρκετά χρόνια το αυτονόητο, δηλαδή η προστασία των κόπων και των πνευματικών δικαιωμάτων των δημιουργών από το κράτος και τη δικαιοσύνη, δεν εφαρμοζόταν. Εγώ ο ίδιος έχω συναντηθεί κατά καιρούς με τους κυρίους Παπανδρέου και Σαμαρά χωρίς κανένα αποτέλεσμα και μάλιστα αυτή η αδιαφορία μού γέννησε ως και υποψίες. Αντιθέτως, ήταν ακαριαία η αντίδραση του κ. Τσίπρα…».
Ολοκληρώνετε, σας παρακαλώ!
Ολοκληρώνω, κύριε Πρόεδρε.
Μιλάτε οκτώ λεπτά και ο κανονικός χρόνος είναι πέντε λεπτά.
Μου κόβετε τον ειρμό, κύριε Πρόεδρε. Εν πάση περιπτώσει, ολοκληρώνω. «Αντιθέτως ήταν ακαριαία η αντίδραση του κ. Τσίπρα και οφείλω να πω ότι ήταν και η πρώτη φορά που αισθάνθηκα ότι ένας Πρωθυπουργός ενδιαφέρεται πραγματικά για αυτό το θέμα, χωρίς να βγει στα κανάλια να το διαφημίσει. Τέλος, να πληροφορήσω τον κ. Μητσοτάκη ότι δεν ζητάμε κανένα συμβολικό ποσό από κανέναν. Οι καλλιτέχνες δεν είμαστε επαίτες. Ζητάμε τους κόπους μας, ζητάμε αυτά που σε όλες τις πολιτισμένες χώρες υπάρχουν, ζητάμε να μπορούμε να ζούμε από το έργο μας, ζητάμε δικαιοσύνη». Γνωρίζετε, προφανώς, ποιος είναι ο κ. Ξαρχάκος. Ήταν υποψήφιος Βουλευτής και ευρωβουλευτής της Νέας Δημοκρατίας. Ευχαριστώ πολύ.
Ο επόμενος Βουλευτής είναι ο κ. Τασούλας, Βουλευτής της Νέας Δημοκρατίας. Παράκληση: Εδώ μιλάτε εννέα λεπτά, ενώ ο κανονικός χρόνος είναι πέντε λεπτά. Κύριε Τασούλα, επειδή είστε ο επόμενος, τι θα κάνουμε;
Οκτώ λεπτά, κύριε Πρόεδρε.
Όχι οκτώ λεπτά, να τα βρούμε. Θα βάλουμε το θέμα στην Ολομέλεια. Αν καθένας…
Όλοι οι Βουλευτές της Νέας Δημοκρατίας μίλησαν οκτώ λεπτά.
Έχουμε, όμως, πάρει απόφαση για πέντε λεπτά. Θέλετε να αλλάξουμε την απόφαση;
Ίση μεταχείριση θέλουμε, κύριε Πρόεδρε.
Ναι, ίση μεταχείριση, αλλά στο άπειρο. Ορίστε, κύριε Τασούλα, έχετε τον λόγο.
Κυρίες και κύριοι συνάδελφοι, ακούστηκαν διάφορες απόψεις για την παιδεία από υποστηρικτές ή από επικριτές του νομοσχεδίου αυτού. Θα ήθελα να πω ότι η παιδεία είναι κάτι πολύ βαθύτερο και πολύ πιο ριζωμένο στον χρόνο εν σχέσει με την αίσθηση ότι κάνουμε επανάσταση στην παιδεία και ότι μπορούμε να δημιουργήσουμε νέα δεδομένα τόσο εύκολα. Θα σας πω ένα παράδειγμα για να καταλάβετε πόσο βαθύ θέμα είναι η παιδεία εν σχέσει με τον επιφανειακό τρόπο που πολιτικές ηγεσίες κατά καιρούς τη διαχειρίζονται. Το Σύνταγμα, το οποίο δεν το αλλάξαμε στο άρθρο 16, καθορίζει τον σκοπό της παιδείας και λέει ότι η παιδεία αποτελεί βασική αποστολή του κράτους, που αποσκοπεί στη φυσική, επαγγελματική, πνευματική και ηθική αγωγή των Ελλήνων, στην ανάπτυξη της εθνικής και θρησκευτικής τους συνειδήσεως και στη διάπλασή τους ως ελεύθερων και υπεύθυνων πολιτών. Προσέξτε να δείτε πόσο βαθύ είναι αυτό και ότι δεν έχει σχέση με τις τρέχουσες πολιτικές αντεγκλήσεις. Κατ' αρχάς ας δούμε το θέμα της εθνικής συνειδήσεως. Ο Όμηρος τόσους αιώνες πριν γράφει ότι η Καλυψώ, κύριε Υπουργέ, έθελγε τον Οδυσσέα όπως «Ιθάκης επιλήσεται». Τον έθελγε η Καλυψώ για να ξεχάσει την Ιθάκη. Όχι να ξεχάσει την Πηνελόπη ή τον Τηλέμαχο. Να ξεχάσει την πατρίδα του. Ένα από τα πρωτοπόρα, το πρωτοπόρο ελληνικό λογοτεχνικό κείμενο, δηλαδή, έχει την ίδια ανάπτυξη εθνικής συνειδήσεως με το Σύνταγμα του '75. Είναι διδακτική η «Οδύσσεια» και η «Ιλιάδα». Και για να πάμε στο θέμα της υπονομεύσεως των αρχαίων ελληνικών από το πρωτότυπο κείμενο - διότι εκεί είναι η γοητεία, κύριε Υπουργέ, των αρχαίων ελληνικών, στο πρωτότυπο, όχι στη μετάφραση - θα σας πω το εξής: Για φανταστείτε, κύριοι συνάδελφοι, το όνομα «Καλυψώ» είναι από το ρήμα «καλύπτω», δηλαδή «αποκρύπτω», δηλαδή «παραπλανώ». Η Καλυψώ είναι αυτή που παραπλανούσε τον Οδυσσέα επί επτά χρόνια για να μην πάει στην πατρίδα του. Η γοητεία είναι στο πρωτότυπο. Γι' αυτό έχει βγει, κύριε Υπουργέ, και η περίφημη ιταλική φράση ότι «traduttore e traditore», ο «μεταφραστής είναι προδότης». Και όχι μόνο εσείς και εμείς και όλες οι κυβερνήσεις της Μεταπολίτευσης, με σπάνιες εξαιρέσεις, έχουν φερθεί στην παιδεία με μία δημαγωγική τάση. Συναγωνιζόμαστε σε δημαγωγία στα θέματα της παιδείας, εισάγοντας την κατάρα της ευκολίας σε έναν τομέα όπου η ευκολία έχει δημιουργήσει μόνο προβλήματα. Η παιδεία είναι το μόνο πεδίο, όπου η ευκολία προκαλεί ζημιά. Η παιδεία δεν είναι για ευκολία. Και τα λατινικά και τα αρχαία ελληνικά και οι τόνοι και οι δασείες και οι περισπωμένες. Και όλα αυτά, επειδή ακριβώς δημιουργούν δυσκολία, έγιναν αντιπαθητικά. Και ήρθαμε και εμείς, η Νέα Δημοκρατία, και εσείς, η Αριστερά, και αναλόγως των αντοχών μας εν σχέσει με το να εξηγήσουμε στον κόσμο ότι η παιδεία δεν έχει σχέση με την ευκολία και αφαιρούμε συνεχώς δυσκολίες από την παιδεία και κάνουμε την παιδεία ένα παιχνίδι. Δεν είναι παιχνίδι η παιδεία. Είναι ένα αγώνισμα δύσκολο, ενίοτε μονήρες, όπου ο καθηγητής, ο δάσκαλος πρέπει να εμπνεύσει το παιδί για να μπορέσει να απολαύσει τη γοητεία τού ότι η Καλυψώ έθελγε τον Οδυσσέα για να ξεχάσει την Ιθάκη. Και επειδή είπα για την αξία ορισμένων πραγμάτων που δεν είναι τωρινά, θα σας πω ότι το άρθρο 114, κύριε Φίλη, το σημερινό 120, δηλαδή, άρθρο του Συντάγματος, το οποίο λέει ότι κάθε πολίτης είναι υποχρεωμένος να προασπίζεται τη δημοκρατία εναντίον όποιου επιθυμεί να την επιβουλευτεί, προέρχεται από τον όρκο του Αθηναίου εφήβου, ο οποίος στα δεκαοκτώ του ορκίζεται, αφού πάρει το δόρυ και την ασπίδα, και λέει: «Και αν τις αναιρεί τους θεσμούς ουκ επιτρέψω». Είναι το άρθρο 114, αλλά έρχεται από τόσο παλιά. Και τα λέω όλα αυτά για να υπονομεύσω την ψευδαίσθηση ότι είμαστε πρωτοπόροι. Η παιδεία έχει ρίζες, τα αρχαία ελληνικά είναι χρήσιμα, η δυσκολία είναι η επικεφαλίδα και η κορωνίδα και το νόημα της παιδείας και εσείς συνεχίζετε μία κακή μεταπολιτευτική παράδοση, χειροτερεύοντας την κατάσταση στην παιδεία, δίνοντας ακόμη περισσότερες ευκολίες, μοιράζοντας και σπέρνοντας παντού σχολές και δημιουργώντας νέες σχολές χωρίς ακαδημαϊκά κριτήρια, όπως πολύ σωστά ειπώθηκε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα έρθω σε ένα θέμα - και τελειώνω - το οποίο αφορά στην ιδιαίτερη πατρίδα μου και το οποίο αποτελεί μία ηχηρή παράλειψη, που είναι ένα δείγμα γραφής όλης της προχειρότητας αυτού του νομοσχεδίου. Στα Γιάννενα υπάρχει το πιο παλιό ελληνικό σχολείο η γεραρά Ζωσιμαία Σχολή από το 1828. Αυτό το σχολείο σήμερα, με βάση τον ν.4327/2015, είναι το μοναδικό από τα πέντε ιστορικά πρότυπα σχολεία, που δεν είναι συνδεδεμένο με λύκειο, που δεν είναι, δηλαδή, ενιαία σχολική μονάδα. Υπάρχει μόνο Πρότυπο Γυμνάσιο Ζωσιμαίας στα Γιάννενα και δεν υπάρχει πρότυπο λύκειο, ενώ και η Βαρβάκειος και τα Ανάβρυτα και η Ιωνίδειος στον Πειραιά και η Ευαγγελική Σχολή της Νέας Σμύρνης - τα άλλα ιστορικά πρότυπα σχολεία - είναι συνδεδεμένα με λύκειο και συγκροτούν γυμνάσιο και λύκειο μία ενιαία σχολική μονάδα. Ξέρω ότι υπάρχουν κάποια προβλήματα εν σχέσει με τα κτήρια, με τις υποδομές, εν σχέσει με τους καθηγητές του Γενικού Λυκείου Ζωσιμαίας, τα οποία όμως προβλήματα από το 2015 έως το 2019, τέσσερα χρόνια τώρα, θα μπορούσαν να είχαν λυθεί και να προστεθούν σήμερα σε αυτό το νομοσχέδιο δυο, τρεις λέξεις, οι οποίες θα συνέδεαν το Πρότυπο Γυμνάσιο Ζωσιμαίας με πρότυπο λύκειο, έχοντας επιλύσει η Κυβέρνηση αυτά τα χρόνια τα προβλήματα τα στεγαστικά και της απασχόλησης των καθηγητών του Γενικού Λυκείου Ζωσιμαίας. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Κλείνω με αυτήν την πρόταση, κύριε Πρόεδρε. Και έχουμε λοιπόν σήμερα αυτό το φαινόμενο, που δεν διορθώνεται με αυτό το νομοσχέδιο. Και δεν διορθώνεται για μία σχολή και για μία οικογένεια ευεργετών που έχει προσφέρει - τα κληροδοτήματα Ζωσιμάδων - στην πόλη των Ιωαννίνων είκοσι χιλιάδες τετραγωνικά μέτρα ωφέλιμων σχολικών αιθουσών. Έχουν προσφέρει και εμείς ως αντάλλαγμα δεν τους αναγνωρίζουμε το δικαίωμα να έχουν σύνδεση με λύκειο. Και δεν αναγνωρίζουμε, επίσης, σε διακόσια εξήντα παιδιά το συνταγματικό δικαίωμα να ακολουθούν την πορεία μετά το γυμνάσιο σε πρότυπο λύκειο, όπως το ακολουθούν όλα τα άλλα παιδιά που φοιτούν στα υπόλοιπα πρότυπα ιστορικά γυμνάσια της χώρας. Οφείλουμε, λοιπόν, όλα αυτά να τα λύσουμε. Οφείλουμε όλα αυτά να τα αντιληφθούμε. Οφείλουμε να μη θεωρούμε την παιδεία σαν κάτι που εμείς τάχα τώρα το ξεκινούμε. Τα σημερινά προβλήματα της παιδείας τα έχει περιγράψει ο Δελμούζος σε βιβλίο του από το 1944. Από το 1944 στο «Πρόβλημα της Φιλοσοφικής Σχολής» ο Αλέξανδρος Δελμούζος μιλάει για το αβάσταχτο φορτίο της αποστήθισης, μιλάει για τις χαριστικές διατάξεις εισαγωγής στα πανεπιστήμια και μιλάει για υπερπληθώρα φοιτητών, που δεν αντιστοιχεί εν συνεχεία σε επαγγελματικά δικαιώματα. Από το 1944 ως το 2019 τα ίδια προβλήματα, επειδή δεν τολμάμε να λύσουμε τα θέματα και επειδή ο ΣΥΡΙΖΑ όχι απλώς δεν τολμά να τα λύσει, αλλά τα επιδεινώνει δραματικά. Επιτρέψτε μου, τελειώνοντας, να καταθέσω στα Πρακτικά την ανακοίνωση της Ένωσης Αποφοίτων Ζωσιμαίας Σχολής Ιωαννίνων με την οποία καταγγέλλει το νομοσχέδιο για την πλήρη ισοπέδωση των πρότυπων σχολείων και την πρωτοφανή αδικία εις βάρος της Ζωσιμαίας Σχολής Ιωαννίνων. Ευχαριστώ.
Επειδή το νομοσχέδιο έχει χαρακτηριστεί ως επείγον, ο προβλεπόμενος χρόνος για κάθε ομιλητή είναι πέντε λεπτά. Όμως, εάν θέλει η Ολομέλεια να εφαρμόσουμε κάποιο χρόνο, δεδομένου ότι οι δύο τελευταίοι ομιλητές μίλησαν πάνω από οκτώ λεπτά - εννέα συγκεκριμένα - οι Κοινοβουλευτικοί Εκπρόσωποι των κομμάτων θα έχουν τον λόγο, να συμφωνήσετε, κυρία Βάκη και κύριε Τζαβάρα, γιατί δεν είναι σωστό…
Εγώ έχω ήδη μιλήσει, κύριε Πρόεδρε.
Ο Κανονισμός λέει πέντε λεπτά. Πόσο χρόνο να έχουν;
Απλώς είπαμε με ανοχή, κύριε Πρόεδρε.
Η ανοχή πόσο να φτάνει;
Δύο λεπτά.
Δύο λεπτά ανοχή. Γιατί μιλούν τώρα για εννέα λεπτά, οπότε καταλαβαίνετε ότι πρέπει να βάλουμε ένα όριο. Άρα, λοιπόν, πέντε λεπτά με ανοχή άλλα δύο, δηλαδή μέχρι επτά λεπτά.
Το ωράριο ποιο είναι, κύριε Πρόεδρε;
Τι είπατε, κύριε Φίλη;
Το πρόγραμμα είναι μέχρι τις 23.00΄ απόψε και αύριο;
Ναι, αλλά σας είπα να εφαρμόζουμε στοιχειωδώς τον Κανονισμό. Δεν είναι έτσι;
Ναι. Θα έχουμε συνέχεια αύριο της διαδικασίας και με ομιλίες;
Ναι βέβαια. Τον λόγο έχει ζητήσει ο κύριος Υπουργός.
Παρά το όποιο κλίμα αντιπαράθεσης, θέλω να υπερτονίσω αυτό που είπε ο κ. Τασούλας ότι η παιδεία δεν είναι κάτι το εύκολο και να συμφωνήσουμε σε αυτό αξιακά, πώς αυτό το πράγμα που δεν είναι εύκολο θα προσπαθήσουμε να πείσουμε και την κοινωνία και να γίνει με τρόπους που δεν αποκλείουν. Είναι πάντως μια διαπίστωση που με δυσκολία γίνεται σε αυτή την Αίθουσα και θέλω να χαιρετίσω αυτή τη διαπίστωση.
Ευχαριστώ. Συνεχίζουμε με τον κ. Θηβαίο, Βουλευτή του ΣΥΡΙΖΑ, με παράκληση να σεβαστούμε την απόφαση περί χρόνου ομιλίας πέντε λεπτών με ανοχή δύο λεπτών.
Ευχαριστώ, κύριε Πρόεδρε. Δεν είναι τυχαίο, αγαπητές συναδέλφισσες και αγαπητοί συνάδελφοι, ότι όλα τα νομοσχέδια του Υπουργείου Παιδείας δέχονται την πιο σφοδρή επίθεση. Και δεν είναι τυχαίο γιατί ακριβώς μέσα από τα ζητήματα της παιδείας αναδεικνύονται οι κυρίαρχες ιδεολογικές διαφορές που υπάρχουν σήμερα ανάμεσα στην Κυβέρνηση και την Αντιπολίτευση. Πραγματικά, η κυβέρνηση σήμερα έχει έναν στόχο, την υπεράσπιση του δημόσιου σχολείου, την αναβάθμιση του δημόσιου πανεπιστημίου. Οι επιδιώξεις της αντιπολίτευσης είναι στον αντίποδα, στην ενίσχυση της ιδιωτικής εκπαίδευσης σε όλες τις βαθμίδες, σε όλα τα επίπεδα. Ακούσαμε πραγματικά ορισμένα ζητήματα. Και ποιο είναι το τραγικό εδώ; Στην κριτική που γίνεται για το Πανεπιστήμιο Δυτικής Αττικής που μπαίνει στο νομοσχέδιο, δεν έχουμε καμμία θέση από την Αντιπολίτευση, για τις συνέργειες των πανεπιστημίων στην Ήπειρο και τα νησιά του Ιονίου καμμία πρόταση, για τις συνέργειες Γεωπονικών Θεσσαλίας, Στερεάς Ελλάδας και ΕΚΠΑ καμμία πρόταση. Έχουν μιλήσει μέχρι στιγμής είκοσι ομιλητές της Νέας Δημοκρατίας για το συγκεκριμένο νομοσχέδιο, αλλά δεν υπάρχει καμμία πρόταση! Κι έρχονται, λοιπόν, σήμερα και ρωτάνε ποιες είναι οι μελέτες σκοπιμότητας βιωσιμότητας για την πρόταση που κάνουμε. Σαφώς είναι πολύ πιο σοβαρές από τις μηδενικές μελέτες του σχεδίου «ΑΘΗΝΑ» που οδήγησαν σε χειρότερο επίπεδο τα ελληνικά πανεπιστήμια. Πρέπει να επισημάνουμε κάτι. Εδώ πρέπει να απαντήσει η Αντιπολίτευση. Θέλει τα σημερινά ΤΕΙ να συνεχίσουν να είναι ιδρύματα που το 20% των αποφοίτων τους δεν θα έχει επαγγελματικά δικαιώματα, καμμία τύχη σε μεταπτυχιακά και καμμία προοπτική εργασίας; Εδώ πρέπει να απαντήσουμε. Διότι οι συνέργειες, που γίνονται με την ένταξή τους στα πανεπιστημιακά ιδρύματα στοχεύουν ακριβώς στην αναβάθμισή τους, με μεταπτυχιακά και με εργασιακά δικαιώματα τα οποία μέρα με τη μέρα κατακτώνται. Θέλω να έρθω στο θέμα της δευτεροβάθμιας εκπαίδευσης. Υποτίθεται ότι όλοι όλα αυτά τα χρόνια λένε ότι το λύκειο με τη σημερινή του μορφή δεν πάει άλλο. Λένε ότι υπάρχει πρόβλημα στην Γ΄ λυκείου, ότι χρειάζεται μια κριτική αντιμετώπιση της γνώσης. Όμως, ποιες είναι πάλι οι προτάσεις; Καμμία πρόταση. Νομίζω ότι εδώ η Αντιπολίτευση κάνει το μεγάλο λάθος να μην εμπιστεύεται πρώτα από όλα τον εκπαιδευτικό. Οι προτάσεις που έρχονται σήμερα για τη δευτεροβάθμια εκπαίδευση, ο τρόπος με τον οποίο διαμορφώνονται τα τέσσερα μαθήματα στην Γ΄ λυκείου, απαιτούν πρώτα από όλα εμπιστοσύνη στον εκπαιδευτικό. Η κυβέρνηση της Νέας Δημοκρατίας την περίοδο 2010-2014 έδειξε το χειρότερο πρόσωπό της απέναντι στον εκπαιδευτικό. Όχι μονάχα τον απέλυσε, όχι μονάχα τον λοιδόρησε, αλλά και δεν επέδειξε, αν θέλετε, καμμία διάθεση συνεργασίας. Μιλάνε για την τράπεζα θεμάτων. Ειλικρινά ως εκπαιδευτικός πρέπει να σας πω ότι η τράπεζα θεμάτων δεν είναι κακό. Εγώ θα την ονόμαζα «βιβλιοθήκη θεμάτων». Τα θέματα που δίνουν οι συνάδελφοι στους μαθητές τους είναι πολύ καλύτερα από αυτά, που περιέχει η τράπεζα θεμάτων. Είναι ένα μοντέλο το οποίο δεν προσέφερε τίποτα, κατά την ταπεινή μου γνώμη. Ερχόμαστε, λοιπόν, σήμερα και προσπαθούμε πραγματικά με προτάσεις να αναβαθμίσουμε τη δευτεροβάθμια εκπαίδευση και να ανοίξουμε τον δρόμο για την εισαγωγή των μαθητών. Όλα αυτά πώς αντιμετωπίζονται από την πλευρά της Αντιπολίτευσης; Σαν αριστερή ιδεοληψία. Ε, νομίζω ότι αυτό το παραμύθι πια πρέπει να τελειώνει. Εμείς, λοιπόν, από αριστερή ιδεοληψία λέμε «ναι» στις συνέργειες ΑΕΙ - ΤΕΙ και ένταξη των ΤΕΙ σε πανεπιστημιακές σχολές με αναβαθμισμένα προγράμματα σπουδών και κατοχύρωση των επαγγελματικών δικαιωμάτων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό ανοχή, κύριε Πρόεδρε. Από αριστερή ιδεοληψία, λοιπόν, λέμε «ναι» σε χίλιους διορισμούς πανεπιστημιακών μετά από δέκα χρόνια. Από αριστερή ιδεοληψία, λοιπόν, λέμε «ναι» στους δεκαπέντε χιλιάδες διορισμούς στη δευτεροβάθμια και πρωτοβάθμια εκπαίδευση. Από αριστερή ιδεοληψία λέμε «ναι» στην είσοδο μεγάλης μερίδας φοιτητών χωρίς εξετάσεις. Από αριστερή ιδεοληψία, λοιπόν, λέμε «ναι» στο να σπουδάζουν τα αδέρφια στην ίδια πόλη. Από αριστερή ιδεοληψία λέμε «ναι» στην αναβάθμιση επαγγελματικής εκπαίδευσης και στα επαγγελματικά δικαιώματα. Και από αριστερή ιδεοληψία προσπαθούμε να πείσουμε την κοινωνία, δίνουμε τον αγώνα αυτόν καθημερινά για να μπορέσουμε πραγματικά να απελευθερωθεί η εφηβική ζωντάνια και να μπει δυναμικά στο όνειρο, τη ζωή και τη δημιουργία. Ευχαριστώ.
Εγώ ευχαριστώ. Και συνεχίζουμε με τον κ. Στέφο, Βουλευτή του ΣΥΡΙΖΑ. Ορίστε, κύριε Στέφο, έχετε τον λόγο.
Κυρίες και κύριοι συνάδελφοι, το παρόν νομοσχέδιο προβλέπει τη νέα αρχιτεκτονική του Πανεπιστημίου Δυτικής Μακεδονίας, του Διεθνούς Πανεπιστημίου Ελλάδος, του Πανεπιστημίου Πατρών, του Πανεπιστημίου Πελοποννήσου και του Μεσογειακού Πανεπιστημίου Κρήτης. Και αυτό το νομοσχέδιο, όπως και τα προηγούμενα, που αφορούσαν συμπράξεις εκπαιδευτικών ιδρυμάτων, εξυπηρετούν την κατεύθυνση της αναβάθμισης του δημόσιου πανεπιστημίου, της δημόσιας εκπαίδευσης και της έρευνας που θα εξυπηρετεί το σύνολο της κοινωνίας και όχι συμφέροντα ελίτ και κρυφών ομάδων. Είναι νομοσχέδια, που δίνουν ένα διαφορετικό στίγμα και στέλνουν ένα πολιτικό μήνυμα για το τι παιδεία θέλουμε, τι αγορά εργασίας θέλουμε και τι κοινωνία θέλουμε. Και αυτό που θέλουμε είναι να αναδείξουμε την παιδεία σε αυτό πραγματικά είναι, ένα δημόσιο αγαθό το οποίο απευθύνεται σε όλους και εξυπηρετεί όλους, ένα αγαθό στο οποίο δικαιωματικά συμμετέχουν όλοι και όλοι μπορούν να αντλήσουν από τα οφέλη του, ένα αγαθό που απευθύνεται σε πολίτες και όχι καταναλωτές, γιατί η γνώση δεν είναι εμπόρευμα. Η γνώση, για εμάς, δεν είναι κάποιες δεξιότητες που θα αποκτήσει κανείς για να γίνει αναλώσιμο συστατικό σε μία αέναη διαδικασία αναπαραγωγής του νεοφιλελεύθερου μοντέλου, που προτείνει η Αξιωματική Αντιπολίτευση. Γιατί μέσα στο πλαίσιο αυτό, η αριστεία για σας δεν είναι τίποτα άλλο παρά η κυριαρχία των ιδιωτικών συμφερόντων, της λογικής της αγοράς και του ανταγωνισμού. Όπως βλέπουμε καθημερινά, μόνο άριστοι δεν είναι όσοι εμπλέκονται με την «NOVARTIS», τις offshore, το ΚΕΕΛΠΝΟ, τα θαλασσοδάνεια των κομμάτων, τη «SIEMENS», το Χρηματιστήριο και διάφορα άλλα σκάνδαλα. Η Νέα Δημοκρατία χαρακτήρισε το νομοσχέδιο, που συζητάμε σήμερα, Αρμαγεδδώνα. Ξέχασε, φαίνεται, τη διαθεσιμότητα δυόμισι χιλιάδων, περίπου, εκπαιδευτικών της τεχνολογικής εκπαίδευσης, την υποχρηματοδότηση όλων των σχολικών μονάδων και των πανεπιστημίων και ΤΕΙ της χώρας, το κλίμα εκφοβισμού και τρομοκρατίας που βίωσαν οι εκπαιδευτικοί τα προηγούμενα χρόνια. Ξέχασε την πλήρη ανυποληψία στην οποία είχε περιέλθει η δημόσια εκπαίδευση, την κατασυκοφάντηση του Έλληνα εκπαιδευτικού, την πλήρη υποτίμηση του έργου του δημόσιου σχολείου. Ξέχασε τα σχολεία χωρίς βιβλία, τη μεταρρύθμιση Διαμαντοπούλου, την τιμωρητική αξιολόγηση, το σχέδιο «ΑΘΗΝΑ», τις άθλιες μεταθέσεις των εκπαιδευτικών από τη δευτεροβάθμια στην πρωτοβάθμια, την αξιολόγηση και πολλά άλλα. Τα θυμούνται, ωστόσο, οι εκπαιδευτικοί. Γιατί Αρμαγεδδώνας ήταν όλα αυτά! Κι αν χαρακτηρίζεται το παρόν νομοσχέδιο Αρμαγεδώνας είναι γιατί δίνει μία διαφορετική προοπτική από αυτή που επιφυλάσσει η Αξιωματική Αντιπολίτευση για την παιδεία. Τέτοιους Αρμαγεδδώνες χρειαζόμαστε! Χρειάζονται γιατί αντιστρέφουν τη φορά των πραγμάτων, γιατί δίνουν διαφορετικές προοπτικές, καλύτερες προοπτικές, σ' έναν κόσμο και σ' ένα σύστημα που μέχρι πριν λίγα χρόνια ήταν πλήρως απαξιωμένο και υποβαθμισμένο. Κυρίες και κύριοι συνάδελφοι, η Κυβέρνηση του ΣΥΡΙΖΑ με το νομοσχέδιο για την παιδεία καθόρισε το πώς θέλουμε την εκπαίδευση, την έρευνα και τον εκπαιδευτικό. Έδωσε στίγμα για τις προτεραιότητες, όσον αφορά την ειδική εκπαίδευση, την υποδοχή των προσφύγων, την αρωγή σε ευπαθείς από την κρίση ομάδες, την αναβάθμιση της δημόσιας παιδείας. Τεσσερισήμισι χιλιάδες εκπαιδευτικοί μπαίνουν στη διαδικασία διορισμού τις επόμενες ημέρες μέσω ΑΣΕΠ κι άλλοι δέκα χιλιάδες πεντακόσιοι, περίπου, θα διοριστούν μέχρι το 2021. Σε αυτούς θα προστεθούν πεντακόσιοι, περίπου, εκπαιδευτικοί οι οποίοι δικαιώθηκαν από τον διαγωνισμό του 2008. Η προσπάθεια για αναβάθμιση της τεχνολογικής και επαγγελματικής εκπαίδευσης συνεχίζεται. Η αναμόρφωση των αναλυτικών προγραμμάτων και των δύο τύπων λυκείου και ο εξορθολογισμός της ύλης διαμορφώνονται. Η καθιέρωση της δίχρονης προσχολικής εκπαίδευσης είναι γεγονός. Το δίκτυο σχολικών βιβλιοθηκών έχει γίνει πράξη. Η επέκταση του ολοήμερου σχολείου σε όλα τα σχολεία της χώρας είναι μία πραγματικότητα. Η αναδιάρθρωση των δομών υποστήριξης στα σχολεία είναι, επίσης, μία πραγματικότητα. Και για να μην ξεχνιόμαστε, η κατάργηση της τιμωρητικής αξιολόγησης είναι πράξη. Η κατάργηση της αυτοδίκαιας αργίας του εκπαιδευτικού είναι πράξη. Η κατάργηση της πολιτικής επιστράτευσης των απεργών είναι πράξη. Η επαναφορά της εποπτείας των ιδιωτικών σχολείων στο Υπουργείο Παιδείας είναι πράξη, αυτή που τόσο σκληρά πολεμήσετε εσείς στη Νέα Δημοκρατία και το ΠΑΣΟΚ. Ας επανέλθουμε, όμως, στο νομοσχέδιο που συζητάμε. Με το παρόν νομοσχέδιο καθορίζονται, επίσης, τα προγράμματα σπουδών της Γ΄ λυκείου, ο τρόπος απόκτησης του απολυτηρίου και η εισαγωγή των μαθητών στην τριτοβάθμια εκπαίδευση. Είναι ένα πρόγραμμα σπουδών που εξυπηρετεί τη μάθηση μέσα στο σχολείο και όχι στο φροντιστήριο. Είναι ένα πρόγραμμα με το οποίο επιχειρείται, όπως πολλές φορές τονίστηκε από τον κύριο Υπουργό, να ξανακερδηθεί η Γ΄ λυκείου. Λιγότερα μαθήματα γενικής παιδείας, περισσότερες ώρες διδασκαλίας στα μαθήματα που εξετάζονται πανελλαδικά, δίνουν τέλος στην υποκρισία που διέλυσε στην τελευταία τάξη του λυκείου. Βεβαίως, προσωπικά δεν κατανοώ, όπως και πολλοί άλλοι, την αναγκαιότητα της διατήρησης σαν μάθημα γενικής αγωγής των θρησκευτικών, μιας και ένα μάθημα, αυτό της σύγχρονης ιστορίας, θα ήταν πολλαπλώς χρήσιμο. Και για να το πω διαφορετικά, είναι η γνώση που οι φασίστες μισούν πάνω απ' όλα. Κυρίες και κύριοι συνάδελφοι, για τον ΣΥΡΙΖΑ η παιδεία δεν είναι πεδίο ανταγωνισμού και προσωπικής ανάδειξης. Για τον ΣΥΡΙΖΑ η παιδεία και αριστεία είναι συνεχής προσπάθεια για να γίνουμε καλύτεροι. Γιατί το ζητούμενο της αριστείας είναι αυτό, πώς θα γίνουμε καλύτεροι, όχι πως θα γίνουμε οι καλύτεροι. Γιατί με το να γινόμαστε καλύτεροι οι συνέπειες αντανακλώνται στο σύνολο της κοινωνίας. Αντίθετα, με το να γινόμαστε οι καλύτεροι σημαίνει ότι μπαίνουμε σε μία διαδικασία ανταγωνισμού, εχθρότητας και πικρίας. Πώς, λοιπόν, αντιλαμβάνονται στη Νέα Δημοκρατία την αριστεία; Τι είπε ο κ. Μητσοτάκης πρόσφατα; Δήλωσε ότι θέλει ο νέοι να μην χρειάζονται ελεημοσύνες, αυτός που έφτασε την ανεργία στο 28% κι έδιωξε από την Ελλάδα τετρακόσιες χιλιάδες πτυχιούχους. Τι είπε ο κ. Κικίλιας; Είπε ότι η κοινωνική στήριξη κάνει τους φτωχούς αδρανείς και τεμπέληδες. Τι είπε ο κύριος Πρόεδρος της ΟΝΝΕΔ; Είπε ότι τα επιδόματα κάνουν τους ανέργους να μην αναζητούν δουλειά. Και ο κ. Κυμπουρόπουλος, όμως, άνθρωπος αξιολογότατος, ΑΜΕΑ, υποψήφιος στο ευρωψηφοδέλτιο, είπε ότι δεν θέλει επιδόματα και χαρές. Κανονικά, λοιπόν, σύμφωνα με τους άριστους, για τους αρρώστους, τους άνεργους, τους ανέργους, τους ανήμπορους, τους φτωχούς, δεν πρέπει να μεριμνά το κράτος. Γιατί, στο κάτω - κάτω, σύμφωνα με μία ευγονική θεωρία, η φύση μπορεί να τα ρυθμίσει αυτά, ενώ η κοινωνική δικαιοσύνη είναι εφεύρεση της Αριστεράς, της κακής Αριστεράς και κοστίζει πολύ στο ταμείο της ελεύθερης αγοράς. Κυρίες και κύριοι, αν αυτές είναι οι σκέψεις για την αριστεία, πολύ φοβούμαι ότι σύγχρονος φασισμός δεν έρχεται με τανκς ούτε με εμβατήρια. Ο σύγχρονος φασισμός έρχεται από την αβάσταχτη ελαφρότητα και τη θεοποιημένη έπαρση της αριστείας, από την αυθάδεια της αριστείας, η οποία βλέπει τους αδύναμους ως εμπόδιο στην οποιαδήποτε ανάπτυξη, παραγωγή και στα κέρδη της. Θα έρθει, κυρίες και κύριοι, τελειώνοντας, εξωραϊσμένος μέσα από ατσαλάκωτα κοστούμια και λευκά κολάρα και το όνομά του θα είναι άκρατος νεοφιλελευθερισμός. Ευχαριστώ.
Κι εγώ ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μέλη από τον Πολιτιστικό Σύλλογο Χαλανδρίου «ΑΡΓΩ». Η Βουλή τούς καλωσορίζει.
Κύριε Πρόεδρε, θα ήθελα να κάνω μία μικρή διευκρίνιση για το έγγραφο που κατέθεσα.
Κύριε Τασούλα, έχετε τον λόγο.
Κατέθεσα ένα έγγραφο της Ένωσης Αποφοίτων Ζωσιμαίας Σχολής Ιωαννίνων όπου διαμαρτύρονται για το γεγονός ότι δεν αντιμετωπίζεται ως ενιαία σχολική μονάδα το Πρότυπο Γυμνάσιο Ζωσιμαίας στα Γιάννενα. Εννοείται ότι καταθέτοντας αυτό, η Νέα Δημοκρατία, όπως έχει πει και η κ. Κεραμέως κατ' επανάληψη, αντιμετωπίζει το Πρότυπο Ζωσιμαίας των Ιωαννίνων ως ενιαία σχολική μονάδα και με γυμνάσιο και με λύκειο και αυτό θα θεσμοθετηθεί από τη Νέα Δημοκρατία.
Κύριε Πρόεδρε, θα ήθελα να καταθέσω κάποιες νομοτεχνικές βελτιώσεις.
Έχετε τον λόγο, κύριε Υπουργέ.
Ευχαριστώ, κύριε Πρόεδρε. Θέλω να καταθέσω τις νομοτεχνικές βελτιώσεις και επίσης, να αναφέρω τις εξής βουλευτικές τροπολογίες.
Ησυχία, παρακαλώ! Κύριε Υπουργέ, συνεχίστε.
Δεν είναι το θέμα της ησυχίας. Είναι αυτά που λέγονται και δεν επιτρέπονται να λέγονται. Αυτό θέλω να σας πω. Ο κύριος Βουλευτής επαναλαμβάνει…
Είναι το σύστημα νομοθέτησης…
Κύριε Τζαβάρα, παρακαλώ.
Το πεζοδρόμιο είναι πεζοδρόμιο και η Βουλή είναι Βουλή.
Κύριε Τζαβάρα, να σας δώσω τον λόγο αν θέλετε.
Θα μου δώσετε τον λόγο αμέσως μετά.
Κύριε Υπουργέ, συνεχίστε.
Γίνονται δεκτές η τροπολογία με γενικό αριθμό 2144 και ειδικό 253, η τροπολογία με γενικό αριθμό 2146 και ειδικό 255, η τροπολογία με γενικό αριθμό 2147 και ειδικό 256 και η τροπολογία με γενικό αριθμό 2148 και ειδικό 257. [[Στο σημείο αυτό ο Υπουργός Παιδείας, Έρευνας και Θρησκευμάτων κ. Κωνσταντίνος Γαβρόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επίσης, υπάρχει μία πρόταση η οποία δεν μπορεί να γίνει δεκτή τυπικά, αλλά μπορεί να γίνει ουσιαστικά, όπως κάναμε για τις υπόλοιπες για τα ερευνητικά ινστιτούτα, που μπορεί να είναι παρά τη Βιβλιοθήκη της Κοζάνης, όπως είπα το πρωί μια ιστορική βιβλιοθήκη, σημαντική σε όλη την Ευρώπη και τη δημιουργία ενός Ινστιτούτου Αρχειακής Τεκμηρίωσης. Αυτό, όμως, θα πάει στη σύγκλητο του Πανεπιστημίου Δυτικής Μακεδονίας κι από εκεί θα πρέπει να έρθει η απόφαση. Πάντως, είναι μια πολύ ενδιαφέρουσα πρόταση.
Κύριε Υπουργέ, η τροπολογία με γενικό αριθμό 2148;
Μόλις τώρα είπα ότι γίνεται αποδεκτή.
Ο κ. Τζαβάρας έχει ζητήσει τον λόγο. Ορίστε, κύριε Τζαβάρα, έχετε τον λόγο για τρία λεπτά.
Κύριε Υπουργέ, βλέπω ότι διαμαρτύρεστε αδίκως. Παρ' όλο που γνωρίζετε πολύ καλά ότι αυτός ο τρόπος νομοθέτησης δεν είναι ο ορθός και δεν είναι ο κοινοβουλευτικά πρέπων, γιατί με αυτές τις «κρυπτο - υπουργικές» τροπολογίες, που ναι μεν υπογράφονται από συναδέλφους της Πλειοψηφίας, αλλά απ' ό,τι φαίνεται είναι εκ των προτέρων συνεννοημένοι μαζί σας, δημιουργείτε τεράστιο θέμα, πρώτον γιατί δημιουργείται τυπικός νόμος κατά παρέκκλιση και κατά τρόπο που αποφεύγεται η διέλευση του συγκεκριμένου νόμου από το Γενικό Λογιστήριο του Κράτους και κυρίως από την Επιστημονική Επιτροπή της Βουλής. Εγώ, λοιπόν, αυτό που θέλω να πω, κύριε Πρόεδρε, είναι ότι δεν είναι εικόνα δημοκρατικού Κοινοβουλίου αυτή να έρχονται ένας - ένας, δύο - δύο οι Βουλευτές του ΣΥΡΙΖΑ να υπογράφουν μία τροπολογία την οποία προηγουμένως την έχουν διαπραγματευτεί με τον Υπουργό και ο Υπουργός ως Άγιος Βασίλης να μοιράζει σχολές σε όλες τις περιφέρειες. Και για να τελειώσω, από το πρωί έχω ένα προσωπικό θέμα. Μου είπε ο κύριος Υπουργός ότι ήμουν αδιάβαστος, γιατί του είπα και του αντέτεινα όταν αγόρευα στη Βουλή, ότι υπάρχει στον Πύργο της Ηλείας ένα ΤΕΦΑΑ - κύριος οίδε πότε θα ιδρυθεί, αν ιδρυθεί - το οποίο έχει ενταχθεί μέχρι τώρα που μιλάμε, έτσι λέει το νομοσχέδιο, στη Σχολή Επιστημών Αποκατάστασης της Υγείας. Μου είπε, λοιπόν, ότι δεν ήμουν διαβασμένος. Πληροφορήθηκα από τον κ. Φίλη ότι έκανε μια προφορική δήλωση κατά τη διαδικασία εξέτασης των φορέων ότι αυτό θα αλλάξει. Μέχρι τώρα δεν έχω πληροφορηθεί κάτι, παρ' όλο που δεν είμαι αδιάβαστος και είχα μελετήσει όλα τα γραπτά κείμενα που αφορούσαν το συγκεκριμένο ζήτημα. Μέχρι τώρα δεν ξέρω τι θα γίνει. Μήπως μπορείτε να με ενημερώσετε, κύριε Υπουργέ; Το ότι με προσβάλατε, εν πάση περιπτώσει, σας το συγχωρώ. Και η ηλικία σας και η ακαδημαϊκή σας εξάρτηση σάς επιτρέπει να με προσβάλλετε. Δεν πειράζει.
Ορίστε, κύριε Υπουργέ, έχετε τον λόγο.
Η ηλικία μου δεν είναι δικαιολογία να προσβάλλω κανέναν συνάδελφο. Η ηλικία μου μπορεί να είναι δικαιολογημένη στο να μπερδεύω τις λέξεις.
Όχι, καθόλου.
Η λέξη «αδιάβαστος» ενδεχομένως να ήταν λάθος. «Ανενημέρωτος» ήταν η σωστή λέξη. Προφανώς, το διορθώνω.
Το δέχομαι.
Κοιτάξτε, όλες οι εφημερίδες, όλος ο δημόσιος λόγος το «έπαιξε». Είναι στις νομοτεχνικές αλλαγές, που τώρα κατέθεσα.
Ο κ. Μουμουλίδης έχει τον λόγο.
Ευχαριστώ, κύριε Πρόεδρε. Ευτυχώς, ο αξιότιμος κ. Τζαβάρας διαθέτει χιούμορ και αυτό είναι παρήγορο σ' αυτήν την Αίθουσα, γιατί είστε μία ουσιαστική νότα, όπως και ο συνάδελφός σας, γιατί σήμερα - επιτρέψτε μου την έκφραση, αγαπητοί συνάδελφοι της Αξιωματικής Αντιπολίτευσης, κοινοβουλευτικά δεν συνηθίζω να εκφράζομαι έτσι - μάλλον ξεφύγατε. Ακούσαμε απίστευτες εκφράσεις σ' αυτήν την Αίθουσα σήμερα. Περιμένουμε για περισσότερες από οκτώ, δέκα ώρες και μόνο ακούμε. Σπανίως αντιδράσαμε. Προσωπικά, αναρωτιέμαι πώς έχετε στήσει σήμερα όλη αυτή τη διαδικασία. Προφανώς έχετε μία πολιτική επιλογή επικοινωνιακά να βομβαρδίζετε την Κυβέρνηση προκειμένου να κερδίσετε την απαξίωσή της με όλα αυτά που λέτε. Όμως, επί της ουσίας δεν έχει ειπωθεί τίποτα απολύτως σ' αυτήν την Αίθουσα από την πλευρά της Αξιωματικής Αντιπολίτευσης. Και δεν εννοώ σε επίπεδο προτάσεων. Δικαίωμά σας είναι να μην κάνετε προτάσεις. Όμως, δεν έχει ειπωθεί τίποτα επί της ουσίας πάνω σε ένα νομοσχέδιο που αφορά στο μέλλον της ελληνικής παιδείας. Επομένως, θα μπορούσε κάποιος να υποθέσει ότι είστε πολύ ικανοποιημένοι μ' αυτό που υπάρχει στην ελληνική παιδεία διαχρονικά και ότι δεν θα επιθυμούσατε καμμία αλλαγή. Επειδή, μάλιστα, επί τρία και πλέον έτη το μοναδικό αίτημα και η μοναδική πρόταση, που έχετε ως Νέα Δημοκρατία είναι η εμμονική πλέον επιθυμία για πρόωρη προσφυγή στις κάλπες, διαπιστώνω ότι δυστυχώς έχει και η πολιτική τα δικά της φαινόμενα συνδρόμου στέρησης και καθώς ο χρόνος μικραίνει, βλέποντας πως ο στόχος δεν επιτυγχάνεται και οι εκλογές θα γίνουν στην ώρα τους και το έργο της Κυβέρνησης εξελίσσεται, εσείς προχωράτε σε μία σειρά ατοπημάτων. Σήμερα υπήρξε μία ημέρα συνεχών ατοπημάτων για τη Νέα Δημοκρατία. Υπήρξαν βαρείς χαρακτηρισμοί, λόγος απαράδεκτος για την κοινοβουλευτική διαδικασία, λόγος που ξεφεύγει της αυστηρότητας και γίνεται βαθιά προσβλητικός και βαθιά προσωπικός. Η Νέα Δημοκρατία, λοιπόν, επιχειρεί μάλλον, όπως εγώ εκτιμώ, να δημιουργήσει ένα κλίμα βέβαιας επανόδου στη διακυβέρνηση της χώρας. Όμως, δυστυχώς, πρέπει να προσέξετε γιατί είναι απολύτως αντιληπτό από την κοινωνία και, ξέρετε, η κοινωνία την επάνοδο στο ένδοξο παρελθόν σας τη φοβάται. Θα επιθυμούσε, λοιπόν, ένα άλλο πρόσωπο και αυτό είναι καλό να το λάβετε υπ' όψιν σας για το μέχρι τις εκλογές διάστημα. Επιγραμματικά, λοιπόν, για το σχέδιο νόμου θα πω ότι ολοκληρώνει ένα κύκλο νομοθετημάτων για το σύνολο των τριών βαθμίδων εκπαίδευσης. Αν και η συζήτηση για την παιδεία δεν σταματάει πουθενά, καθώς είναι μία αέναη διαδικασία ανανέωσης και εκσυγχρονισμού, το παρόν σχέδιο αλλάζει το σύστημα εισόδου στα τριτοβάθμια ιδρύματα, αναβαθμίζοντας την καταργημένη έτσι κι αλλιώς στην πράξη Γ΄ λυκείου και ανακουφίζει την ελληνική οικογένεια που δαπανά περισσότερα από 2,5 δισεκατομμύρια ευρώ ετησίως για την εισαγωγή μαθητών στην τριτοβάθμια εκπαίδευση. Θα έλεγα ότι με το νομοσχέδιο αυτό η ελληνική Κυβέρνηση, το ελληνικό Υπουργείο Παιδείας τολμά να ολοκληρώσει για πρώτη φορά σε ένα διάστημα μικρότερο της τετραετίας ένα σύνολο μεταρρυθμίσεων, με όποιες αδυναμίες. Σημασία έχει, όμως, ότι είναι ένα σύνολο μεταρρυθμίσεων, το οποίο μόνο θετικά συμβάλλει. Σημαντική τομή, κατά τη γνώμη μου, είναι η δημιουργία Εθνικού Κέντρου Επιμόρφωσης Εκπαιδευτικών. Θα αναφερθώ τώρα στην περιοχή που εκπροσωπώ, στη δυτική Μακεδονία, όπου στην πραγματικότητα έχουμε την ενσωμάτωση του ΤΕΙ στο πανεπιστήμιο με ομόφωνες αποφάσεις των πρυτανικών αρχών. Εδώ δημιουργούνται σημαντικά ισχυρές πανεπιστημιακές σχολές και τμήματα που συνδέονται με το αναπτυξιακό μοντέλο της περιοχής. Δημιουργείται ένα ανταγωνιστικό, επιτέλους, πανεπιστήμιο στη δυτική Μακεδονία, που δεν θα είναι ο φτωχός συγγενής του ακαδημαϊκού χάρτη στη χώρα. Πρόκειται για έναν ισχυρό πανεπιστημιακό πόλο, που συνδέεται με τις σύγχρονες ακαδημαϊκές εξελίξεις τόσο στην Ελλάδα, όσο και στην Ευρώπη. Συνδέεται, όμως, κυρίως με την επόμενη μέρα, αλλά και το παραγωγικό μοντέλο μιας περιοχής ιδιαίτερα ταλαιπωρημένης από πολιτικές δεκαετιών. Επομένως, έχουμε ως άθροισμα ένα πανεπιστημιακό ίδρυμα το οποίο μπορεί να διαδραματίσει ρόλο ισχυρού αναπτυξιακού πυλώνα στη δυτική Μακεδονία με περισσότερες από είκοσι επτά, απ' ό,τι ακούσαμε πριν από λίγο, πανεπιστημιακές σχολές. Στην Κοζάνη έχουμε μια πανίσχυρη πολυτεχνική σχολή. Έχουμε μία ισχυρή σχολή οικονομικών επιστημών που από σήμερα διά στόματος του κυρίου Υπουργού διαθέτει και το Ε΄ τμήμα της, το οποίο μάλιστα θα ασχολείται με ένα αντικείμενο που για πρώτη φορά φαίνεται ότι θα παράγεται στην Ελλάδα. Στην Πτολεμαΐδα έχουμε την έδρα της Σχολής Επιστημών Υγείας, τρία τμήματα επιστημών υγείας, που θα συμβάλουν πλέον σημαντικά στο αναπτυξιακό μοντέλο μιας περιοχής που έχει λεηλατηθεί στην κυριολεξία. Έχει συμβάλει τα μέγιστα στην εθνική οικονομία, έχει πάρει ελάχιστα και η Πολιτεία έρχεται διά του Υπουργείου Παιδείας - φαντάζομαι και με άλλες χειρονομίες - να δώσει ευκαιρίες αξιοποίησης και κατάκτησης ενός διαφορετικού μέλλοντος. Υπάρχει μια πολύ μεγάλη εξέλιξη στη χώρα, την οποία αξίζει τον κόπο να παρακολουθήσουμε. Ξέρετε ότι μια από τις μεγαλύτερες βιομηχανίες παγκόσμια είναι η βιομηχανία των οπτικοακουστικών μέσων. Η ελληνική Κυβέρνηση έχει κάνει σημαντικά βήματα, άλματα σε αυτήν την τετραετία. Έχει νομοθετήσει, έχει συνομιλήσει, έχει καταφέρει εν πάση περιπτώσει αυτή τη στιγμή στην Ελλάδα να γυρίζονται περισσότερες από πενήντα ταινίες και η εκτίμηση είναι ότι μέχρι το τέλος του χρόνου οι ταινίες θα ξεπερνούν τον αριθμό των εκατό. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Δώστε μου ένα λεπτό ακόμα, κύριε Πρόεδρε. Στους χώρους του ΑΗΣ Πτολεμαΐδας, δηλαδή στους χώρους όπου η καρδιά της Πτολεμαΐδας χτύπησε για περισσότερα από εξήντα χρόνια και σήμερα είναι ανενεργές εγκαταστάσεις επιφάνειας μεγαλύτερης των εκατόν σαράντα χιλιάδων τετραγωνικών μέτρων, η ΔΕΗ και η τοπική κοινωνία επιλέγει να επιχειρήσει την προοπτική της δημιουργίας κινηματογραφικών στούντιο. Δημιουργείται έτσι ένα αισιόδοξο μέλλον που απαντά άμεσα στο ζήτημα της ανεργίας, αλλά και της ποιότητας ζωής. Μία μεγάλη ευκαιρία δημιουργείται στον άξονα Κοζάνη - Πτολεμαΐδα - Φλώρινα - Βαλκάνια στον τομέα των οπτικοακουστικών. Εδώ θέλω να ευχαριστήσω τον κύριο Υπουργό, διότι άκουσα με πολλή προσοχή, με πολλές επιφυλάξεις το εγχείρημα. Και σήμερα, έδωσε στην περιοχή δύο σημαντικά τμήματα, τα οποία δεν είναι όπως το αντιλαμβάνεστε υπό μορφή συσσιτίου. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Συγγνώμη, κύριε Πρόεδρε, θα ήθελα τριάντα δευτερόλεπτα. Πρέπει να το καταλάβετε. Τα δύο αυτά τμήματα είναι το μέλλον. Το πρώτο τμήμα, λοιπόν, με έδρα την Κοζάνη, αφορά στο Τμήμα Παραγωγής Οπτικοακουστικών Μέσων. Είναι μία διαδικασία, που δεν υπάρχει στην Ελληνική πραγματικότητα. Για να εκπαιδευτεί κάποιος στον συγκεκριμένο τομέα θα πρέπει να πάει στο Λονδίνο ή στην Αμερική. Αυτό σήμερα το αναγγέλλει το Υπουργείο. Και το δεύτερο, που είναι συγκινητικό είναι το εξής. Στη Φλώρινα, στην ιστορική Φλώρινα, δημιουργείται ένα τμήμα κινηματογράφου. Στη Φλώρινα που αγάπησε ο Θόδωρος Αγγελόπουλος, δίνουμε ως έναν ελάχιστο στο φόρο τιμής, ένα τμήμα κινηματογράφου, για να τιμήσουμε έναν από τους μεγαλύτερους κινηματογραφιστές. Κλείνω συνοπτικά, κύριε Υπουργέ, με το κεφάλαιο της κρατικής εκπαίδευσης. Έχω πει ότι το κεφάλαιο της παιδείας και το κεφάλαιο του πολιτισμού δεν είναι υπόθεση ενός ταλαντούχου Υπουργού, μία σειράς συμβούλων ή μιας Κυβέρνησης, είναι ένα ζήτημα διαχρονικό. Το κομμάτι, λοιπόν, της κρατικής εκπαίδευσης και της κρατικής παιδείας νομίζω ότι πρέπει να μας απασχολήσει στο αμέσως επόμενο διάστημα. Και νομίζω ότι είναι ώριμες οι συνθήκες για να δημιουργηθεί σημαντικός χώρος στον τομέα των οπτικοακουστικών μέσων, που είναι μέλλον, είναι ώριμες οι συνθήκες για ρυθμίσεις στον τομέα της κρατικής παιδείας και της κρατικής εκπαίδευσης. Υπάρχει ο ελληνικός πολιτισμός, ο οποίος πρέπει να ενσωματωθεί επί της ουσίας στο ελληνικό παιδαγωγικό σύστημα.
Ολοκληρώστε, παρακαλώ.
Ολοκληρώνω. Επειδή μας ταλαιπώρησε πολύ το ζήτημα των ωδείων, το ζήτημα των μουσικών σχολείων, νομίζω ότι η απάντηση στο ζήτημα της μουσικής παιδείας, κύριε Υπουργέ, είναι να επιχειρήσετε - για πρώτη φορά - το εννεατάξιο μουσικό σχολείο. Είναι η πιο επιστημονικά τεκμηριωμένη εκδοχή. Αυτό κάνει η υπόλοιπη Ευρώπη, άρα ας μην ταλαιπωρούμαστε. Σας ευχαριστώ πάρα πολύ.
Συνεχίζουμε με την επόμενη ομιλήτρια, η οποία είναι η Βουλευτής του ΣΥΡΙΖΑ κ. Θελερίτη. Κυρία Θελερίτη, έχετε τον λόγο.
Αγαπητές συναδέλφισσες και αγαπητοί συνάδελφοι, όπως ανέφερε και ο Νίκος Φίλης, εισηγητής του ΣΥΡΙΖΑ, με το πολυνομοσχέδιο που ψηφίζουμε σήμερα η Κυβέρνηση επιχειρεί να δώσει ένα δείγμα για την αναγκαία δημοκρατική μεταρρύθμιση στην εκπαίδευση, να περάσουμε δηλαδή από το σχολείο της κρίσης στο σχολείο της ανάπτυξης. Στόχος αυτής της Κυβέρνησης είναι να διαμορφώσει ένα νέο χάρτη για την παιδεία, με έμφαση στην ανώτατη παιδεία και τη δρομολόγηση ενός νέου συστήματος εισαγωγής στην τριτοβάθμια εκπαίδευση. Το παρόν σχέδιο νόμου, λοιπόν, αποτελεί εξέλιξη των παρεμβάσεων, που ψηφίστηκαν τα τελευταία τέσσερα χρόνια και είχαν σαν στόχο να ενισχύσουν την τριτοβάθμια εκπαίδευση και τον κοινωνικό και δημόσιο χαρακτήρα της. Αγαπητοί συνάδελφοι της Νέας Δημοκρατίας, όπως ακούσαμε από πολλούς από σας στο Βήμα, ναι, θα μπορούσαμε να πούμε ότι μπορούμε να έχουμε ιδεοληψία σε ό,τι αφορά το δημόσιο χαρακτήρα της εκπαίδευσης. Άρα, εμείς θέλουμε να τον στηρίξουμε αυτόν τον δημόσιο χαρακτήρα και αυτή η μεταρρύθμιση που επιχειρείται, έρχεται ακριβώς να επιβεβαιώσει ότι η εκπαίδευση θα έχει δημόσιο χαρακτήρα. Ποιοι είναι αυτοί οι βασικοί άξονες της νέας αρχιτεκτονικής, που εδώ και τριάντα πέντε χρόνια επιχειρήσατε να φέρετε μια αναβάθμιση στην εκπαίδευση και δεν τα καταφέρατε; Τέσσερις είναι οι άξονες: Δημιουργία νέων τμημάτων, συνεργασίες μεταξύ ΑΕΙ και ΤΕΙ, σύσταση πανεπιστημιακών ερευνητικών κέντρων και πρόβλεψη για ερευνητικά ινστιτούτα και διετή προγράμματα σπουδών για τους αποφοίτους των ΕΠΑΛ, που θα οδηγούν στα επαγγελματικά πιστοποιητικά, με ευρωπαϊκά προσόντα. Και εδώ είναι πολύ σημαντική η αναβάθμιση που γίνεται στο θεσμό της επαγγελματικής εκπαίδευσης, όχι μόνο γιατί παρέχει έναν περισσότερο - θα λέγαμε - προσανατολισμό προς την τεχνική εκπαίδευση, αλλά γιατί έρχεται και ακουμπάει πραγματικές ανάγκες της οικονομίας, γεγονός που θα είναι επίσης ωφέλιμο και για τα ίδια τα πανεπιστήμια, γιατί θα καλύψει ένα κενό που υπάρχει στην εφαρμοσμένη γνώση και στις δεξιότητες, στοιχεία τα οποία αποτελούν τη βάση των διετών προγραμμάτων. Με το σχέδιο νόμου, λοιπόν, η Κυβέρνηση επιχειρεί να απαντήσει σε σημαντικά προβλήματα και ανάγκες, για παράδειγμα στο γεγονός ότι η Γ΄ λυκείου έχει, επί της ουσίας και εν τοις πράγμασι, καταργηθεί και για να επιλυθεί, προχωράει σε ένα πρόγραμμα σπουδών. Και εγώ θα πρέπει να αναρωτηθούμε: Αυτό το πρόγραμμα σπουδών έρχεται να απαντήσει σε υπαρκτά προβλήματα, δηλαδή ότι το υφιστάμενο σύστημα εισαγωγής στα ΑΕΙ καταπονεί τους υποψηφίους και τις υποψήφιες, εξαντλείται αποκλειστικά στη διδασκαλία τεχνικών εισαγωγής στην ανώτατη εκπαίδευση και δεν παρέχει ουσιαστική μόρφωση; Οι πανελλαδικές εξετάσεις, όντως, αδιαμφισβήτητα, είναι ένα αδιάβλητο σύστημα, το οποίο όμως έχει προβληματίσει πολύ ως προς την παιδαγωγική του αξιοπιστία. Οι οικογένειες των παιδιών, που δίνουν εξετάσεις δαπανούν κάθε χρόνο 2,5 δισεκατομμύρια ευρώ και μόνο το 30% εισάγεται σε σχολές, που έχει επιλέξει και στις οποίες επιθυμεί να σπουδάσει. Άρα, είναι αναγκαία η αλλαγή που επιχειρείται και μπορεί να δώσει στο μέλλον ελεύθερη πρόσβαση με το απολυτήριο λυκείου. Άρα, αρχίζει και υπάρχει ένα σύστημα με μία δυναμική και με μία προοπτική. Τέλος, επιχειρεί η Κυβέρνηση να καταστήσει ισότιμα τα δύο σκέλη της ανώτατης εκπαίδευσης, ΑΕΙ και ΤΕΙ, αντιμετωπίζοντάς τα ενιαία, σε ένα πλαίσιο για την ανώτατη εκπαίδευση. Και εδώ γνωρίζουμε πολύ καλά ότι είχε επιχειρηθεί και στο παρελθόν, είχε μείνει στα χαρτιά. Και φυσικά δεν θα ήθελα να αναφερθώ στο σχέδιο, το λεγόμενο «ΑΘΗΝΑ», που επιχειρήθηκε να εφαρμοστεί το 2013. Καταλαβαίνουμε και γνωρίζουμε πολύ καλά ότι αντί να λύσει, επιδείνωνε τα προβλήματα κλείνοντας ΤΕΙ κ.ο.κ.. Αναφέρθηκαν από τους συναδέλφους μου. Τέλος, μιλάμε για τη ενίσχυση των πανεπιστημίων με αναδιάρθρωση ακαδημαϊκών τμημάτων, δημιουργία νέων και δυναμικών αντικειμένων σπουδών, με σκοπό να μπορούμε να υπάρχει μία ενεργή απάντηση στις διεθνείς προκλήσεις. Αυτή η αναβάθμιση επιχειρείται και για το Πανεπιστήμιο της Πελοποννήσου, με ακαδημαϊκά τμήματα, τα οποία είναι στραμμένα στις σύγχρονες προκλήσεις και τα μελλοντικά διακυβεύματα στο χώρο των τεχνών, της διατροφής, των επιστημών υγείας και της τεχνολογίας. Πολύ σημαντικό είναι η θέσπιση νέων δομών εντός πανεπιστημίου, όπως τα πανεπιστημιακά ερευνητικά κέντρα. Και εδώ θα ήθελα να αναφερθώ στην τροπολογία που έχουμε καταθέσει από κοινού με Βουλευτές Κορινθίας και Αργολίδος και αφορά τη δημιουργία Ινστιτούτου Αμπελουργίας και Οίνου και Μελισσοκομίας. Θα αναφερθώ στο ινστιτούτο αμπελουργίας και οίνου, αφού γνωρίζουμε όλοι ότι η Πελοπόννησος αποτελεί ένα από τα αμπελουργικά διαμερίσματα της χώρας που παρουσιάζουν εξαιρετικά σημαντικό οικολογικό ενδιαφέρον, κυρίως στο Νομό Κορινθίας και ιδιαίτερα στην περιοχή της Νεμέας. Παρ' όλο που η Πελοπόννησος παρουσιάζει αυτό το οινολογικό και αμπελουργικό ενδιαφέρον και παρά τη σημαντική δυναμικότητα που έχει ο κλάδος, μέχρι σήμερα δεν έχει θεσμοθετηθεί φορέας της πολιτείας που θα αναλάβει την ολοκληρωμένη, συστηματική και εφαρμοσμένη έρευνα για τον τομέα αυτό. Η πρόταση, λοιπόν, για την ίδρυση του Ινστιτούτου Αμπελουργίας και Οίνου με έδρα τη Νεμέα, αναβαθμίζει το Πανεπιστήμιο Πελοποννήσου και μάλιστα, στοχεύει να καλύψει την ανάγκη αυτή. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Και επιπλέον, η σύσταση του προτεινόμενου ινστιτούτου θα συμβάλει στην παραγωγική ανασυγκρότηση της Περιφέρειας Πελοποννήσου και θα στηρίζει μέσω της έρευνας τους παραγωγούς και τους συνεταιριστικούς φορείς της περιοχής, στην κατεύθυνση του ποικιλιακού αναπροσανατολισμού των αμπελώνων της Πελοποννήσου, στη διασφάλιση υψηλής ποιότητας και στην ενίσχυση εξαγωγικού χαρακτήρα των παραγόμενων προϊόντων. Είναι πολύ σημαντικό να υπάρχει αυτή η εφαρμοσμένη έρευνα σ' αυτήν την περιοχή, γιατί θα συμβάλει και σε μεγαλύτερη εξειδίκευση και σε αποτελεσματικότητα των καλλιεργειών. Μάλιστα, θα μπορέσουν και οι παραγωγοί να υιοθετήσουν τα ερευνητικά αποτελέσματα. Επίσης είναι πάρα πολύ σημαντικό ότι οι παραγωγοί σταφυλιών και οι οινοπαραγωγοί θα υποστηριχτούν, προκειμένου να υιοθετήσουν νέες και καινοτόμες καλλιέργειες, που με τη σειρά τους θα συμβάλουν στη διασφάλιση υψηλής ποιότητας. Τέλος, το ινστιτούτο θα μπορούσε να αξιοποιήσει σε μεγαλύτερο βαθμό τα ενδοποικιλιακά του χαρακτηριστικά, δηλαδή του ελληνικού αμπελώνα, και να αναπτύξει νέες ποικιλίες για την παραγωγή τοπικών οίνων. Η Νεμέα προτείνεται όχι μόνο για ιστορικούς λόγους, αλλά επειδή διαθέτει πλήθος συγκριτικών πλεονεκτημάτων, σύγχρονα οινοποιεία, υψηλή τεχνογνωσία στην αμπελουργία, παραγωγή υψηλής ποιότητας, εμπειρία στον οινικό τουρισμό και υποδομές. Άρα θεωρούμε ότι ο Υπουργός θα πρέπει να υιοθετήσει την πρόταση για τη σύσταση του ινστιτούτου και να κάνει δεκτή την τροπολογία. Δύο λέξεις για τις δύο τροπολογίες που έχουν κατατεθεί. Η μια αφορά στους σχολικούς φύλακες. Νομίζουμε ότι με την τροπολογία αυτή ολοκληρώνεται η διαδικασία που ξεκίνησε με τον ν.4604/2019 για την αποκατάσταση των αδικιών των σχολικών φυλάκων στους δήμους, οι οποίοι μεταφέρονται από τα νοσοκομεία στους δήμους, όπου είχαν πάει μέσω της υποχρεωτικής διαθεσιμότητας. Αυτή η τροπολογία τι έρχεται να κάνει; Να διευκρινίσει ότι στο ποσοστό κάλυψης 50% που απαιτείται για τις θέσεις ειδικότητας, στην οποία ανήκει αυτός ο υπάλληλος που μετατάσσεται, θα συνυπολογίζονται και οι υπάλληλοι που υπηρετούν σε προσωποπαγείς θέσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου δύο δευτερόλεπτα, κύριε Πρόεδρε. Τέλος, η πρόταση αφορά στην υπουργική τροπολογία που δίνει τη δυνατότητα σε μικρούς νησιωτικούς δήμους να συστήσουν μόνιμο προσωπικό για το πρόγραμμα «Βοήθεια στο Σπίτι», όχι με βάση πόσες συμβάσεις είναι ενεργές σήμερα αλλά με βάση τις θέσεις που προβλέπουν οι συμβάσεις αυτές, τις οποίες έχουν συνάψει οι δήμοι με την Εταιρεία Ανάπτυξης και Αυτοδιοίκησης. Αγαπητοί συνάδελφοι και συναδέλφισσες, υλοποιούμε τη συνταγματική επιταγή για ειδική προστασία της νησιωτικότητας…
Παρακαλώ, κυρία Θελερίτη, μιλάτε δέκα λεπτά.
Τελειώνω. Ταυτόχρονα, δίνουμε τη δυνατότητα στις περιοχές αυτές να δημιουργήσουν ισχυρές δομές φροντίδας και να παρέχουν φροντίδα σε απομακρυσμένες περιοχές. Ευχαριστώ πολύ.
Ευχαριστώ. Προχωρούμε στον επόμενο ομιλητή, τον κ. Δημητριάδη, Βουλευτή του ΣΥΡΙΖΑ. Παρακαλώ για την τήρηση του χρόνου.
Ευχαριστώ, κύριε Πρόεδρε. Θα προσπαθήσω να είμαι εντάξει με τον χρόνο. Κυρία Υπουργέ και κύριε Υπουργέ, κυρίες και κύριοι συνάδελφοι, το συγκεκριμένο νομοσχέδιο αφορά έναν κύκλο αλλαγών και μεταρρυθμίσεων που κάναμε και κάνουμε στην παιδεία. Αυτές οι μεταρρυθμίσεις είναι πάντα επί δικαίου, είναι πάντα με γνώμονα το δημόσιο συμφέρον και τις ανάγκες για έρευνα, γνώση, με λίγα λόγια την αναζήτηση της χειραφέτησης με στόχο την ελευθερία. Για πρώτη φορά θα υπάρχουν στα μηχανογραφικά της χώρας μηχανογραφικά που θα έχουν μόνο πανεπιστημιακές σχολές. Ο μύθος ότι καταργείται η τεχνολογική εκπαίδευση είναι πράγματι ένας μύθος απλώς, διότι εμείς πιστεύουμε ακράδαντα πως η θεωρία συμβαδίζει με την πράξη. Ξέρουμε και είναι αλήθεια πως η τεχνολογική εκπαίδευση είναι υποτιμημένη και είναι κυρίως υποτιμημένη στη συνείδηση των συντηρητικών. Γι' αυτό τη θέλουν πάντοτε χωριστή, τη θέλουν υποτιμημένη. Εμείς όμως αντ' αυτού δημιουργούμε μια νέα αρχιτεκτονική στην τριτοβάθμια εκπαίδευση με νέα δεδομένα. Όσον αφορά την τεχνολογική εκπαίδευση, προτείνουμε στο σύνολο της δευτεροβάθμιας τεχνολογικής εκπαίδευσης και των ΙΕΚ τα διετή προγράμματα, με τα οποία πιστεύουμε ότι κλείνουμε τον κύκλο άρτια στο ζήτημα της τεχνολογικής εκπαίδευσης. Η πράξη των μέχρι τώρα αναβαθμίσεων των τεχνολογικών ιδρυμάτων σε πανεπιστημιακά μας δίνει μια τεράστια δυναμική και ενισχύει αυτή την πρωτοβουλία και την ολοκλήρωσή της. Στόχος μας είναι η ένταξη νέων τμημάτων και νέων επιστημονικών τομέων και ενδιαφερόντων. Δεύτερον, η συνέργεια των ΤΕΙ με τα πανεπιστημιακά ιδρύματα. Τρίτον, να προάγουμε όσο το δυνατόν περισσότερο, γιατί ακριβώς αυτός είναι ο σημαντικός στόχος για εμάς, την πανεπιστημιακή έρευνα και την τεχνολογία στη χώρα μας. Και τέταρτον, να δώσουμε τη δέουσα σημασία στα διετή προγράμματα σπουδών, ώστε να λύσουμε πραγματικά τα προβλήματα της παραγωγής με υψηλά καταρτισμένο τεχνικό προσωπικό. Με λίγα λόγια, καταφέρνουμε και δίνουμε και νέους πόρους και νέες εργασιακές θέσεις σε μια σειρά πράγματα που αφορούν στη δημόσια εκπαίδευση με μια προοπτική προόδου. Κατ' αρχάς, προσφέρουμε καλύτερη παιδεία στους χρήστες και στα παιδιά μας. Δεύτερον, αυτή η προοπτική είναι και απολύτως αναπτυξιακή και συμβατή με τα αναπτυξιακά μας θέλω, ακριβώς γιατί προσθέτουμε εκατοντάδες νέες θέσεις εργασίας υψηλά καταρτισμένου προσωπικού και προσθέτουμε νέους πόρους πάνω από 15 εκατομμύρια ευρώ μέσω του ΕΣΠΑ, κυρίως στην αναβάθμιση της τριτοβάθμιας εκπαίδευσης της χώρας μας. Τώρα μιλάω γι' αυτό που με ενδιαφέρει περισσότερο και αφορά την περιοχή μου, τη δυτική Μακεδονία και το πανεπιστήμιό της. Μιλάμε για μια πλήρη αναβάθμιση. Είχαμε δύο συγκεκριμένους πόλους, μια πολύ μικρή πανεπιστημιακή κοινότητα και ένα αρκετά ισχυρό τεχνολογικό εκπαιδευτικό ίδρυμα. Καταφέρνουμε, λοιπόν, να τα περάσουμε σε μια ανασύνθεση, προσθέτοντας πολλά σημαντικά νέα τμήματα. Είκοσι πέντε συν δύο της τροπολογίας που κάναμε, είκοσι επτά στο σύνολο. Ταυτόχρονα, υπάρχει η δυνατότητα μετατροπής διάφορων μεγαεγκαταστάσεων που υπάρχουν στην περιοχή και αφορούν κυρίως τη ΔΕΗ, την ΑΕΒΑΛ, σε νέες χρήσεις είτε εργασιακές, αλλά στην προκειμένη περίπτωση εκπαιδευτικές που μας ενδιαφέρουν. Καταφέρνουμε να αξιοποιήσουμε την τεράστια και σημαντικότατη βιβλιοθήκη της Κοζάνης, δημιουργώντας ένα αντίστοιχο ινστιτούτο προς τούτο. Ισχυροποιούμε τις δύο πανεπιστημιακές σχολές στην Φλώρινα. Δημιουργούμε πανεπιστημιακή σχολή στην Πτολεμαΐδα και στην Καστοριά. Ενισχύουμε τα Γρεβενά. Οι στόχοι μας γενικά είναι αυτοί. Συγκεκριμένα, για τη δυτική Μακεδονία περνάμε τα εσκαμμένα. Έχουμε μια υψηλότερη στόχευση που υπαγορεύεται από δύο σημαντικές παραμέτρους. Η πρώτη είναι ότι η δυτική Μακεδονία έχει μια υψηλή γεωπολιτική αξία για την περιοχή μας, με στόχο πάντα τα δυτικά Βαλκάνια. Είναι δεδομένο πως η δυτική Μακεδονία μέσω αυτής της διαδικασίας, δηλαδή της ενίσχυσης του πανεπιστημίου της, βγαίνει από την κρίση, βγαίνει από τα αδιέξοδα, βγαίνει από την απομόνωση που επέβαλαν οι στρεβλές ιστορικές περίοδοι. Δεύτερον, έχουμε το δεδομένο της μετάβασης από την οικονομία του άνθρακα στην οικονομία της γνώσης, κάτι στο οποίο είμαστε πραγματικά υπεύθυνοι, ανταποκρινόμαστε, γιατί πιστεύουμε πως αυτό πρέπει να κάνουμε και αν δεν το κάναμε εμείς νομίζουμε ότι δεν θα το έκανε κανένας. Με λίγα λόγια, έχουμε στόχευση, όσον αφορά τον Νομό Κοζάνης συγκεκριμένα, και με τη σειρά που τα λέω, την Πτολεμαΐδα, την Κοζάνη, ακριβώς γιατί πλήττονται σημαντικά από την κατάρρευση της οικονομίας του λιγνίτη. Η προσπάθειά μας επομένως θα πρέπει να έχει έναν υπολογισμό. Άρα τα κεφάλαια, οι πόροι και οι εκπαιδευτικές δυνατότητες θα πρέπει να επικεντρωθούν σ' αυτήν την περιοχή παραπάνω, ακριβώς γι' αυτόν τον λόγο και δεν το κρύβουμε. Με λίγα λόγια, περνάω σε συγκεκριμένες προτάσεις. Πρώτον, στην Πτολεμαΐδα η σχολή επιστημών υγείας, που είναι μια πολύ σημαντική παράμετρος, έχει δύο προϋποθέσεις. Η πρώτη είναι ότι πρέπει να λειτουργήσει κατά τη γνώμη μου ένα ακόμη τμήμα φέτος, εννοώ για τη σχολική χρονιά 2019-2020. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε, τελειώνω. Άρα να προσθέσουμε στο υπάρχον τμήμα Μαιευτικής ακόμα ένα τμήμα εν λειτουργία, για να σταθεροποιηθεί η σχολή. Δεύτερο και σημαντικότερο, θα πρέπει το πανεπιστημιακό αντίστοιχο κομμάτι που αφορά το Νοσοκομείο Πτολεμαΐδας να δημιουργηθεί σύντομα σ' αυτό το εξάμηνο, ώστε να μπορέσει να ανταποκριθεί στις αυξημένες απαιτήσεις της περιόδου που έρχεται. Δεύτερον, δημιουργία ινστιτούτου στην Κοζάνη. Το προτείναμε, το κάναμε τροπολογία και από ό,τι άκουσα μόλις πριν λίγο το αποδέχθηκε ο κύριος Υπουργός. Άρα δεν έχω να πω πολλά πράγματα. Επίσης, θέλουμε να δημιουργηθεί μια νέα σχολή - το προτείναμε με συγκεκριμένη τροπολογία με τους συναδέλφους μου - στην Φλώρινα και στην Κοζάνη, με επίκεντρο την πιθανότητα δημιουργίας στις μεγαεγκαταστάσεις της Δημόσιας Επιχείρησης Ηλεκτρισμού των συνθηκών παραγωγής ταινιών multimedia και λοιπά. Οι τροπολογίες κατατέθηκαν, έγιναν αποδεκτές. Άρα είμαστε πάρα πολύ ικανοποιημένοι. Στο ζήτημα του ΑΗΣ πρέπει να επισημάνουμε κάποια σημαντικά πράγματα. Για να είναι λειτουργική η πιθανότητα δημιουργίας των ανταγωνιστικών περιόδων, γιατί μιλάμε για επενδύσεις στον ιδιωτικό τομέα, θα πρέπει να υπάρξει μια μεταβίβαση των ακινήτων προς το δημόσιο, ακριβώς για να μπορέσει να δώσει και κίνητρο στον μελλοντικό επενδυτή. Δεν πρέπει να ξεχνάμε ότι ο συγκεκριμένος ΑΗΣ είναι εν μέσω δύο σημαντικών ορυχείων και άρα μιας σημαντικής όχλησης και μιας διαδικασίας η οποία δεν συνάδει με διαδικασίες δημιουργικότητας. Άρα θα πρέπει σύντομα οι πρέπουσες αποκαταστάσεις, που ήδη είναι προγραμματισμένες, να γίνουν, δηλαδή η δημιουργία λίμνης εκεί μπροστά που κάποτε υπήρχε, η οποία με τη σειρά της θα αρδεύει τον Κάμπο της Πτολεμαΐδας. Ταυτόχρονα, η αποκατάσταση του τόξου από το χωριό Προάστιο που είναι στον οπτικό ορίζοντα της πόλης μέχρι το Καρυοχώρι, θα πρέπει να προχωρήσει το γρηγορότερο δυνατό. Οι προϋποθέσεις υπάρχουν, απλά πρέπει να υπάρξει πολιτική βούληση. Η δυνατότητα της δημιουργίας του μετασχηματισμού του ΑΗΣ σε παραγωγική διαδικασία επιτείνει αυτήν την προσπάθεια που πιστεύω ότι θα είναι για το καλύτερο, διότι τα εξαντλημένα ορυχεία πρέπει κάποια στιγμή να έχουν deadline. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τρίτον, σ' αυτήν την προοπτική πρέπει να δούμε και την αξιοποίηση της ΑΕΒΑΛ που είναι στην ίδια περιοχή - τελειώνω, κύριε Πρόεδρε - και ταυτόχρονα είναι δημόσια. Πρέπει να συνδεθεί με την πολιτική προστασία που ήδη προβλέπεται στο ζήτημα του ινστιτούτου. Αυτή η πρότασή μας ανεβάζει τον πήχη, πράγματι, πολύ ψηλά. Αρχίζει η προσπάθειά μας για να επιτύχουμε και είναι στο χέρι των δυνάμεων του τόπου μας, που είναι σημαντικές και μπορούν. Η επιτυχία του εγχειρήματος είναι κομμάτι μιας επιτυχίας του ευρύτερου σχεδίου ανάπτυξης της χώρας και εν προκειμένω και της πολύπαθης δυτικής Μακεδονίας.
Σας παρακαλώ, ολοκληρώστε.
Το πεπρωμένο της περιοχής μας είναι η εξωστρέφεια. Η περιοχή μας ήταν πάντα πρωταγωνιστής στα Βαλκάνια, όπως θα είναι και σύντομα. Ευχαριστώ πολύ.
Ευχαριστούμε πολύ. Θα προχωρήσουμε με τον κ. Δημοσχάκη, Βουλευτή της Νέας Δημοκρατίας. Υπενθυμίζω στους συναδέλφους να μην ξεπερνούν το χρόνο. Κύριε συνάδελφε, έχετε τον λόγο.
Κύριε Πρόεδρε, ευχαριστώ πολύ. Κύριε Υπουργέ, καταθέσατε με διαδικασίες fast track ένα σχέδιο νόμου που αποτελεί μνημείο κυβερνητικής ανευθυνότητας. Δείξατε ασυγχώρητη προχειρότητα σε θέματα που αφορούν στην παιδεία. Προχωρήσατε σε μια υπερμεγέθη ενοποίηση. Νομοθετείτε τη διάλυση του εκπαιδευτικού μας συστήματος προκαλώντας σοκ. Αναδιατάσσετε τον ακαδημαϊκό χάρτη της χώρας με κριτήρια ψηφοθηρικά, χωρίς σχέδιο, χωρίς έκθεση αξιολόγησης και χωρίς έκθεση βιωσιμότητας. Δικαιολογείτε μ' αυτόν τον τρόπο την ιδεολογική αλλεργία σας στα ιδιωτικά πανεπιστήμια που θα αποτελούσαν την μεγαλύτερη επένδυση της χώρας. Η Κύπρος φωνάζει, όμως εσείς δυστυχώς δεν ακούτε. Δεν είχατε τη γενναιότητα να ψηφίσετε το άρθρο 16 και ρίχνετε την χώρα στον αθεράπευτο κρατικισμό. Εμπνευστήκατε την υποβάθμιση, για να μην πω καλύτερα την κατάργηση, του τεχνολογικού τομέα της ανώτατης εκπαίδευσης χωρίς να εξασφαλίζετε επαγγελματικά δικαιώματα των αποφοίτων. Ενοποιείτε ανόμοια πράγματα. Υπάγετε το ΤΕΙ Καβάλας, Δράμας, Διδυμοτείχου στο Διεθνές Πανεπιστήμιο Θεσσαλονίκης. Ξεχάσατε το Δημοκρίτειο Πανεπιστήμιο Θράκης. Θέτετε στο περιθώριο τη Θράκη. Γιατί δεν πραγματοποιήσατε αυτή τη συνένωση, εφόσον το αποφασίσατε, με το Δημοκρίτειο Πανεπιστήμιο, ώστε να επιτύχετε και τη διεύρυνση του Ιδρύματος στα γεωγραφικά όρια της διοικητικής περιφέρειας; Δυστυχώς δημιουργείτε προβλήματα αντί να λύνετε. Ποιος τα εξασφαλίζει τα κονδύλια για τα ΤΕΙ που συνενώσατε; Η Περιφέρεια Ανατολικής Μακεδονίας και Θράκης ή η Περιφέρεια Κεντρικής Μακεδονίας, αφού υπήρχαν και υπάρχουν τμήματα και στις δύο περιφέρειες; Αποδεικνύετε την εμμονή σας σε οτιδήποτε έχει σχέση με την πρόοδο του Δημοκριτείου Πανεπιστημίου Θράκης. Δεν βλέπετε τα θέματα της Θράκης με εθνική ματιά. Ιδρύετε τέταρτη Νομική στην Πάτρα. Απαξιώνετε τη Νομική της Κομοτηνής η οποία ιδρύθηκε το 1974 και το επιστημονικό της έργο ξεπερνά την ελληνική επικράτεια. Και το ερώτημα είναι εύγλωττο: Ποιος ακαδημαϊκός, ποιος διδάκτορας ή μεταπτυχιακός φοιτητής θα αποφασίσει να έρθει στη Νομική της ακριτικής Κομοτηνής όταν αναπτύσσετε μια νέα Νομική Σχολή πολύ κοντά στην πρωτεύουσα της χώρας; Σας κατέθεσα στις 11 Δεκεμβρίου 2018 και σχετική γραπτή ερώτηση, την οποία και συνυπέγραψαν οι Βουλευτές της Καβάλας και της Δράμας, ο κ. Παναγιωτόπουλος και ο κ. Κυριαζίδης. Φυσικά απάντηση δεν πήραμε, όπως και στις υπόλοιπες ερωτήσεις που έχουμε καταθέσει, διότι περιφρονείτε τον κοινοβουλευτικό έλεγχο. Παράλληλα ξεφυτρώνουν τμήματα Μηχανικών από τη συνένωση των ΤΕΙ με τα πανεπιστήμια, αλλά και τμήματα Γεωπονίας, αλλά και Δασολογίας, όπως στην Πάτρα, στην Άρτα, στο Καρπενήσι και στην Καρδίτσα και όχι μόνο. Υποβαθμίζετε με αυτόν τον τρόπο την ποιότητα των σπουδών. Δημιουργείτε συνθήκες ανταγωνισμού σε έναν επαγγελματικό κλάδο ήδη κορεσμένο. Αυτό αφορά τη Σχολή Επιστημών Γεωπονίας και Δασολογίας της Νέας Ορεστιάδας του Δημοκριτείου. Προς αυτήν την κατεύθυνση υποβάλλεται η αλλαγή ονόματος στο τμήμα Αγροτικής Ανάπτυξης. Θέλετε να ονομαστεί Γεωπονικό ώστε να ξεχωρίσει από τα αντίστοιχα ομότιτλα τμήματα Αγροτικής Ανάπτυξης που έχετε φυτέψει σ' όλη τη χώρα. Θα περάσω σε ένα άλλο θέμα που αφορά τη Σχολή Νοσηλευτικής του Διδυμοτείχου. Την μετατρέπετε σε παράρτημα του τμήματος Νοσηλευτικής Θεσσαλονίκης της Σχολής Επιστημών Υγείας. Την υποβαθμίζετε και την οδηγείτε σταδιακά σε συρρίκνωση, σε αφανισμό. Η λέξη «παράρτημα» είναι δική σας εφεύρεση. Για πείτε μου πού αλλού συναντάται στη δομή ενός σύγχρονου ελληνικού πανεπιστημίου ο όρος «παράρτημα»; Εάν θέλατε να αναβαθμίσετε την ακριτική πόλη και ιστορική γενέτειρά μου θα δημιουργούσατε τμήμα Νοσηλευτικής με έδρα το Διδυμότειχο και παράρτημα, παρακαλώ, στη Θεσσαλονίκη. Μη φοβάστε, δεν θα την υποβαθμίσετε μ' αυτόν τον τρόπο τη συμπρωτεύουσα. Το κάνατε άλλωστε ηχηρά με την επιζήμια Συνθήκη των Πρεσπών. Γιατί δεν προβλέπετε στο παρόν σχέδιο νόμους θέσεις ΔΕΠ; Ποιος θα είναι ο αριθμός των εισακτέων; Σας έγραψα και στην ηλεκτρονική διαβούλευση τις προτάσεις μου για την ίδρυση νέου παρεμφερούς τμήματος που θα «κουμπώσει» με το τμήμα της Νοσηλευτικής, για τη διασύνδεση του τμήματος με το Νοσοκομείου Διδυμοτείχου και τα υπόλοιπα κέντρα υγείας. Είμαι σίγουρος ότι ούτε καν τις διαβάσατε παρά το ότι μου είπατε να τις στείλω κιόλας και στο email σας, γι' αυτό και τις καταθέτω εις διπλούν για εσάς, καθώς και για τα Πρακτικά της Βουλής, μήπως ρίξετε μια ματιά, για να απαντήσω και στον κ. Δημητριάδη ότι προτάσεις έχουμε, αλλά δεν τις ακούτε. [[Στο σημείο αυτό ο Βουλευτής κ. Αναστάσιος (Τάσος) Δημοσχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα ήθελα να ολοκληρώσω κάνοντας μια αναφορά στις ρυθμίσεις για τα πρότυπα και πειραματικά σχολεία. Ισοπεδώνετε αυτά τα σχολεία, καθώς σας ενοχλεί που αποτελούν κυψέλες αριστείας. Θέτετε στο περιθώριο την προσωπική προσπάθεια και τα εξισώνετε όλα προς τα κάτω. Να σας θυμίσω ότι η Νέα Δημοκρατία έχει υποσχεθεί ότι θα ιδρύσει ένα πρότυπο και ένα πειραματικό σχολείο σε κάθε περιφέρεια. Να είστε σίγουρος, κύριε Υπουργέ, ότι θα πραγματοποιήσει τη δέσμευσή της η Νέα Δημοκρατία. Επίσης, θέλω να υπογραμμίσω ότι ο Πρόεδρός μας είναι ένας από τους εν δυνάμει πρωθυπουργούς που έχει υποσχεθεί και έχει δεσμευθεί ότι κάθε θέμα της Θράκης θα το βλέπει με εθνική ματιά. Σας ευχαριστώ, κύριε Πρόεδρε.
Και εγώ ευχαριστώ. Η Βουλευτής της Νέας Δημοκρατίας κ. Κεφαλογιάννη έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η Κυβέρνηση νομοθετεί σήμερα για την παιδεία απαξιώνοντας για άλλη μια φορά την κοινοβουλευτική διαδικασία και φυσικά την ελληνική κοινωνία, εισάγοντας την περασμένη εβδομάδα το παρόν νομοσχέδιο των διακοσίων και πλέον άρθρων και των χιλίων σελίδων, νομοσχέδιο που ρυθμίζει κρίσιμα ζητήματα για το εκπαιδευτικό σύστημα. Είναι πραγματικά ντροπή και είναι ακόμη μια μεθόδευση πλήρως ευθυγραμμισμένη με την τετραετή πορεία κατάρρευσης του συστήματος κοινωνικών αξιών που χαράξατε ως Κυβέρνηση. Ένας ολόκληρος κυβερνητικός κύκλος κλείνει αφήνοντας πίσω του συντρίμμια, με την ελληνική κοινωνία να βιώνει σε ακραίο βαθμό την έλλειψη ευκαιριών για απασχόληση, εκπαίδευση, αμοιβή, καλή υγεία και ό,τι άλλο συνιστά δείκτη κοινωνικής ευημερίας. Κυρίες και κύριοι συνάδελφοι, ολοκληρώνεται σήμερα το προγραμματισμένο και συστηματικό σχέδιο της Κυβέρνησης ΣΥΡΙΖΑ να διαλύσει το σύνολο του ελληνικού εκπαιδευτικού συστήματος ξεκινώντας το 2015 με το νομοσχέδιο του τότε Υπουργού κ. Μπαλτά και που συνέχισε ο νυν Υπουργός κ. Γαβρόγλου το 2018, που έσβησε από τον ακαδημαϊκό χάρτη όλα τα ΤΕΙ, πλην ορισμένων που σβήνει σήμερα. Με το παρόν νομοσχέδιο ολοκληρώνεται η ισοπέδωση του λυκείου και της ανώτατης εκπαίδευσης, ενώ καταργείται η έννοια του πρότυπου σχολείου. Είναι μια ακόμη σφραγίδα της απέχθειας του ΣΥΡΙΖΑ για τις έννοιες της αριστείας, της αξιολόγησης και της καινοτομίας. Οφείλατε να νομοθετήσετε ώστε όλη η δευτεροβάθμια εκπαίδευση να κινείται κατά τα πρότυπα δημόσια εκπαιδευτήρια και όχι να επιδίδεστε σε ισοπεδωτικές υπεραπλουστεύσεις. Προσδίδετε, επίσης, μονοσήμαντη διάσταση στον ρόλο της Γ΄ λυκείου, καθώς περιορίζεται αποκλειστικά ως προεισαγωγικό έτος στα ΑΕΙ, ενώ οι μαθητές της Β΄ λυκείου καλούνται να αποφασίσουν σε ποιες σχολές θα στρέψουν το ενδιαφέρον τους, χωρίς να γνωρίζουν ποιες απ' αυτές θα είναι την επόμενη χρονιά στην κατηγορία των σχολών με ή χωρίς εισαγωγικές εξετάσεις. Πρόκειται για επικίνδυνα παιχνίδια σε βάρος μαθητών, εκπαιδευτικών, γονέων, μόνο και μόνο για να διατυμπανίζετε προεκλογικά ότι - δήθεν - καταργήσατε τις πανελλαδικές εξετάσεις. Στην πραγματικότητα, όχι μόνο δεν τις καταργείτε, αλλά επιστρέφουμε σ' ένα κακέκτυπο των τεσσάρων δεσμών, με τη διαφορά ότι θεσμοθετείται η διάκριση μεταξύ σχολών ελεύθερης πρόσβασης και σχολών με πρόσβαση κατόπιν εισαγωγικών εξετάσεων. Θα έχουμε «πράσινες» και «κόκκινες» σχολές που κάθε χρονιά θα αλλάζουν χρώμα ανάλογα με τον βαθμό προτίμησης για κάθε σχολή. Είναι το πλέον καταστροφικό σενάριο, τόσο για την δευτεροβάθμια όσο και για την τριτοβάθμια εκπαίδευση, αφού εκτός από σχολές δύο ταχυτήτων, αυξημένου και μειωμένου κύρους, δημιουργείτε και απολυτήρια δύο ταχυτήτων. Νομοθετείτε για την παιδεία επικίνδυνα και στα όρια του Συντάγματος. Επιπλέον, η Κυβέρνηση συνεχίζει το έργο ποσοτικής και όχι ποιοτικής μεγέθυνσης της εκπαίδευσης, με την ίδρυση σχολών και τμημάτων από συνέργειες πανεπιστημίων και ΤΕΙ, χωρίς μελέτη σκοπιμότητας, χωρίς ακαδημαϊκά κριτήρια και φυσικά χωρίς μελέτη για τις πραγματικές ανάγκες της αγοράς εργασίας, κάτι που θα έπρεπε να αποτελεί κρίσιμη παράμετρο ίδρυσης ενός πανεπιστημιακού τμήματος ή σχολής. Αυτά είναι θέματα που προφανώς σας αφήνουν αδιάφορους. Κύριοι συνάδελφοι, θα ήθελα στο σημείο αυτό να σταθώ ιδιαίτερα στα άρθρα 98 και 99. Η αναγνώριση επαγγελματικής ισοδυναμίας τίτλου τυπικής ανώτατης εκπαίδευσης κράτους - μέλους, σύμφωνα με την ισχύουσα νομοθεσία, παρέχει στον δικαιούχο τη δυνατότητα πρόσβασης σε κάθε οικονομική ή επαγγελματική δραστηριότητα με τις ίδιες προϋποθέσεις με τους κατόχους συγκρίσιμων τίτλων σπουδών του εκπαιδευτικού συστήματος της ημεδαπής χώρας. Είναι προφανές ότι η κατάργηση της διαδικασίας αναγνώρισης της επαγγελματικής ισοδυναμίας που εισάγετε σημαίνει και κατάργηση στην πρόσβαση στην αγορά εργασίας. Παραβιάζονται δηλαδή ευθέως η αρχή της οικονομικής ελευθερίας που προβλέπει το ίδιο το Σύνταγμα, όσο και τα σχετικά άρθρα της Συνθήκης λειτουργίας της Ευρωπαϊκής Ένωσης. Συνεχίζετε το έργο της υπονόμευσης της ακαδημαϊκής ελευθερίας, της ισότητας των ευκαιριών στην εκπαίδευση και στην αγορά εργασίας, όπως άλλωστε πράξατε και στην πρόσφατη διαδικασία αναθεώρησης του Συντάγματος. Αγνοείτε τα προβλήματα που δημιουργούνται στα νέα παιδιά που δεν επιθυμούν να εγκαταλείψουν τη χώρα για να σπουδάσουν στο εξωτερικό. Αντί να δίνετε κίνητρα σ' αυτά τα παιδιά για να μην τραπούν σε φυγή, τα ωθείτε μαζί με τις οικογένειές τους στην ανασφάλεια. Πριν, λοιπόν, ο Πρωθυπουργός αναζητήσει τη λύση του δημογραφικού προβλήματος στην ενσωμάτωση των μεταναστών, θα έπρεπε να φροντίσει να νομοθετούνται κίνητρα παραμονής του σπουδαίου ελληνικού ανθρώπινου κεφαλαίου στην πατρίδα μας. Το νομοσχέδιο που φέρνετε όχι μόνο δεν αποτελεί μεταρρύθμιση, αλλά είναι η τέλεια οπισθοδρόμηση. Τέσσερα χρόνια τώρα έχετε παραδώσει την παιδεία στο χάος και στην ασυδοσία. Κύριοι συνάδελφοι, η μετάβαση στον 21ο αιώνα έχει σηματοδοτήσει ευρύτατους μετασχηματισμούς στον πολιτικό, κοινωνικό και οικονομικό τομέα. Βασικός συντελεστής προσαρμογής στη διαδικασία αυτής της μετάβασης αποτελεί η γνώση ως μέσο ατομικής και κοινωνικής ανάπτυξης. Η χώρα είναι ανάγκη να αναπτύξει μία νέα αναπτυξιακή δυναμική με όχημα ένα εκπαιδευτικό σύστημα που θα ανταποκρίνεται στις νέες μεγάλες προκλήσεις των ραγδαίων οικονομικών και κοινωνικών αλλαγών, σε ένα νέο φιλικό επενδυτικό περιβάλλον με συμπράξεις του δημόσιου και του ιδιωτικού τομέα, όπου θα δημιουργηθούν νέες θέσεις εργασίας με καλύτερες αμοιβές και περισσότερες προοπτικές. Μόνο μέσα από βαθιές μεταρρυθμιστικές τομές στην εκπαίδευση, αλλά και στο κράτος μπορούμε και πάλι να προσβλέπουμε στην ανάκτηση των χαμένων κοινωνικών αξιών: αξιοκρατία, αξιολόγηση, διαφάνεια, ισότητα ευκαιριών. Όλα αυτά χρειάζονται πολιτική βούληση, που αυτή η Κυβέρνηση δεν έχει. Οι ημέρες της αδιέξοδης ιδεοληπτικής πολιτικής, της φαυλότητας και του λαϊκισμού τελειώνουν πολύ σύντομα. Ευχαριστώ πολύ.
Κι εγώ ευχαριστώ. Τον λόγο έχει ο κ. Κωνσταντίνος Δουζίνας, Βουλευτής του ΣΥΡΙΖΑ, για πέντε λεπτά.
Ευχαριστώ, κύριε Πρόεδρε. Πρέπει να πω ότι μου έχουν κάνει τρομερή εντύπωση όλες αυτές οι θρηνωδίες, οι ιερεμιάδες, η καταστροφολογία που άκουσα εδώ από πολλούς συναδέλφους, των οποίων η σχέση με το πανεπιστήμιο τελείωσε μερικές δεκαετίες πριν, όταν βγήκαν από τα πανεπιστήμια και πήραν τα πτυχία τους. Και τώρα μιλούν για αριστεία, για τον Γαβρόγλου, για τον Μπαλτά, που έχουν γράψει περισσότερα βιβλία απ' όσα οι υπόλοιποι - κι εγώ εν προκειμένω - έχουν διαβάσει. Πρέπει να είμαστε λίγο πιο σεμνοί, κυρίες και κύριοι. Δεν είναι δυνατόν να μιλάτε μ' αυτόν τον τρόπο συνεχώς. Εγώ, λοιπόν, θα χρησιμοποιήσω τη μακρά μου εμπειρία - σαράντα χρόνια είμαι καθηγητής στο πανεπιστήμιο του Λονδίνου - και τη διοικητική και την ακαδημαϊκή. Θα ήθελα να πω μερικά πράγματα για τα θέματα που έχουν σχέση με τα πανεπιστήμια. Το εγχείρημα της σύμπραξης των ανώτατων εκπαιδευτικών ιδρυμάτων εναρμονίζει τη χώρα μας με τις εξελίξεις στην Ευρώπη. Σε πολλές ευρωπαϊκές χώρες η ανώτατη τεχνολογική εκπαίδευση έχει μετασχηματιστεί σε πανεπιστημιακή. Το 1992, στην Αγγλία με μία νομοθετική πράξη όλα τα polytechnics έγιναν πανεπιστήμια. Εγώ έτυχε να είμαι τότε μέλος του οργάνου του συνδικάτου των πανεπιστημιακών. Στη διαδικασία προς την πανεπιστημιοποίηση των polytechnics και η κυβέρνηση και αντιπολίτευση - το Εργατικό Κόμμα τότε - και τα συνδικάτα και οι πρυτάνεις μπήκαν σε μακρά συζήτηση, διαπραγμάτευση με την κυβέρνηση. Όταν τελικά έγινε το σχέδιο, το καλωσόρισαν όλες οι πλευρές. Τι έχουμε ακούσει εδώ αυτές τις μέρες - και στην Επιτροπή - από την Αντιπολίτευση, αλλά ακόμα και τους συναδέλφους μας της ΠΟΣΔΕΠ, του συνδικάτου! Έχουμε ακούσει μία βασική αρχή: «Αποσύρετέ το, βγάλτε το. Δεν είναι τίποτα καλό». Δεν υπήρξε καμμία πρόταση, που να άκουσα εγώ τουλάχιστον - τα έχασα βέβαια με τις προτάσεις - συγκεκριμένη για να βελτιωθεί το νομοσχέδιο. Τι θα πει, λοιπόν, ο κ. Μητσοτάκης εάν - χτύπα ξύλο - γίνει πρωθυπουργός σε αυτούς τους καθηγητές που είναι τώρα σε ΤΕΙ και θα είναι τότε πανεπιστημιακοί; «Τελειώσατε. Γυρίστε πίσω. Να μην έχετε ερευνητικά κονδύλια. Να μην έχετε τη δυνατότητα να επιβλέπετε διδακτορικά». Τι θα πει στους φοιτητές που θα βγουν από τα πανεπιστήμια; Θα τους πει «γυρίστε πίσω και γίνετε φοιτητές ΤΕΙ»; Θα τους το πει αυτό; Ή θα έχουμε αυτό που ακούω για τις «Πρέσπες»; «Είμαστε εναντίον της Συμφωνίας των Πρεσπών, αλλά από την άλλη πλευρά, δεν θα κάνουμε και τίποτα για να την αλλάξουμε». Αυτό θα συμβεί και εδώ. Νομίζω πρέπει να το έχουμε καταλάβει για τα καλά. Να γυρίσω σε δύο θέματα για τα οποία έχω προσωπική σχέση και ένα προσωπικό ενδιαφέρον. Το πρώτο είναι το θέμα του διεθνούς πανεπιστημίου. Πέρυσι, σε ένα άλλο νομοσχέδιο του Υπουργείου Παιδείας είχα την πρωτοβουλία μαζί με άλλους να βάλουμε μία τροπολογία, η οποία επέτρεψε στο διεθνές πανεπιστήμιο σε συνεργασία με άλλα πανεπιστήμια να αρχίσουν να έχουν τη δυνατότητα να κάνουν ξενόγλωσσα πτυχία. Το διεθνές πανεπιστήμιο, όπως έχετε ακούσει, φτιάχτηκε πριν από δέκα χρόνια. Σε αυτήν την περίοδο των δέκα ετών ουσιαστικά δεν πέτυχε πολλά πράγματα. Είχε ένα σύνολο τριακοσίων πενήντα φοιτητών εκ των οποίων 10% με 15% ήταν οι αλλοδαποί φοιτητές. Τώρα, δημιουργείται η δυνατότητα, μετά βέβαια την ενοποίησή του με τρία ΤΕΙ της περιοχής της Μακεδονίας, να μπορεί να έχει ξενόγλωσσα τμήματα και ξενόγλωσσα πτυχία και στους τρεις κύκλους σπουδών: πρώτο, δεύτερο και διδακτορικά. Όσον αφορά αυτό για το οποίο, δηλαδή, μας κατηγορήσατε επανειλημμένως - και δεν μπορείτε να κατηγορήσετε τώρα τον Γαβρόγλου, τον Μπαλτά και εμένα για αυτό - , ότι δεν έχουμε εξωστρέφεια, ότι είμαστε εσωστρεφείς, ότι κατά κάποιον τρόπο δεν μας ενδιαφέρει η διεθνής πανεπιστημιακή σκηνή, τώρα γίνεται ένα επόμενο βήμα, το οποίο εγώ ελπίζω προσωπικά ότι θα μπορέσει να γενικευθεί και για άλλα πανεπιστήμια. Ακούσαμε κανέναν να λέει «μπράβο, ρε παιδιά. Επιτρέπετε πια αυτό το οποίο σας φωνάζαμε ότι δεν το κάνετε»; Το κάνουμε τώρα. Δεν ακούστηκε ούτε μία κουβέντα. Το δεύτερο το οποίο ήθελα να πω έχει σχέση με την ομόφωνη απόφαση της συγκλήτου του Πανεπιστημίου Πατρών να δημιουργήσει μία τέταρτη νομική σχολή, που, όπως λένε, θα έχει χαρακτηριστικά που θα τη διακρίνουν από τις τρεις υφιστάμενες νομικές σχολές και αυτά τα χαρακτηριστικά αφορούν στη νομική σκέψη και πράξη του μέλλοντος. Αγαπητοί συνάδελφοι, εγώ είχα την τιμή να φτιάξω δύο νομικές σχολές. Η μία ήταν η Νομική Σχολή του Κολεγίου Birkbeck του Πανεπιστημίου του Λονδίνου το 1992. Τρεις διοριστήκαμε να το κάνουμε αυτό. Το Κολέγιο Birkbeck είναι το παλιότερο κολέγιο του Πανεπιστημίου του Λονδίνου - γιορτάζει τα διακόσια του χρόνια το 2023, σαν την ελληνική Επανάσταση - αλλά δεν είχε νομική σχολή και μας διόρισαν να τη φτιάξουμε. Αυτή η νομική σχολή - που ήμασταν πέντε το 1992, σήμερα είναι τριάντα πέντε - είναι μέσα στις πρώτες δέκα από πλευράς αξιολόγησης των ενενήντα νομικών σχολών της Μεγάλης Βρετανίας και η πρώτη στον κόσμο σαν το κέντρο των κριτικών νομικών μελετών. Αυτό ελπίζω ότι θα μπορέσει να γίνει και στην Ελλάδα. Εκεί, λοιπόν, διδάσκουμε τους φοιτητές της νομικής όχι μία εκατοντάδα ή πεντηκοντάδα θεμάτων και πλευρών που κάθε καθηγητής θέλει να κάνει το διδακτορικό του, αλλά λίγα μαθήματα. Μαθαίνουνε τη νομική σκέψη, αυτό που είπε ο κ. Τζαβάρας. Η νομική σκέψη είναι ο τρόπος να μιλάς, είναι ένας τρόπος να καταλαβαίνεις. Δεν είναι θέμα απομνημόνευσης νόμων, κωδικών και νομολογίας. Είναι να μαθαίνεις να μιλάς σαν νομικός, που σημαίνει να έχεις κριτικό μυαλό και έναν τρόπο ομιλίας. Αυτό κάναμε και έχουμε γίνει πρώτοι στον κόσμο. Έφτιαξα μαζί με άλλους τέσσερις τη Νομική Σχολή του Πανεπιστημίου Κύπρου. Δεν είχε το Πανεπιστήμιο Κύπρου Νομική Σχολή. Διόρισε μία διεθνή επιτροπή, ήμασταν δύο Έλληνες και τρεις από άλλα κράτη και φτιάξαμε τη Νομική Σχολή του Πανεπιστημίου Κύπρου. Σήμερα η νομική σχολή στο δημόσιο πανεπιστήμιο έχει αναγνωριστεί παρ' ότι ακόμα μικρότερο, νεότερο στην ηλικία σαν μια νομική σχολή που πραγματικά έχει αρχίσει να πετυχαίνει και να βάζει ρίζες στη νομική παράδοση και στη νομολογία της Δημοκρατίας της Κύπρου. Είχα, λοιπόν, αυτές οι εμπειρίες και νομίζω ότι αυτές είναι ακριβώς οι εμπειρίες οι οποίες χαρακτηρίζουν για μένα τα πιο σημαντικά κομμάτια αυτού του νομοσχεδίου, διότι εισάγουν στο νομοσχέδιο μια νέα λογική από αυτήν την οποίαν ξέραμε μέχρι τώρα στο πανεπιστήμιο, που κάποιος πηγαίνει και βαριέται και αναμηρυκάζει . Αυτό που έλεγε ο Νίτσε, ότι όταν φοιτητές μόνο ακούνε, μεγαλώνει το αυτί τους, επειδή μόνο ακούνε τον καθηγητή και το αυτί μεγαλώνει γιατί τρώει τον εγκέφαλο. Παίρνει στοιχεία τον εγκέφαλο και μεγαλώνει το αυτί. Θα τελειώσω λέγοντας το εξής. Ο κ. Τασούλας είπε ορισμένα πράγματα πριν εξαιρετικά για την παιδεία, τα λέει και ο κ. Τζαβάρας και εκεί νομίζω συμφωνούμε γενικά, αλλά θέλω να πω κάτι στο οποίο νομίζω ότι οι περισσότεροι θα συμφωνήσουν, αυτοί που έχουν διαβάσει, τέλος πάντων. Η παιδεία δεν έχει καμμία σχέση με τα πτυχία. Μπορεί να έχεις, όπως λένε, το πιο δυνατό CV, βιογραφικό στη Βουλή ή άλλου και να είσαι τελείως αμόρφωτος. Διότι το να είσαι μορφωμένος σημαίνει ότι έχεις μορφή, ότι έχεις μια αρμονία, ότι έχεις κάτι που δεν έχει σχέση αν πήρες πτυχίο από το Χάρβαρντ ή αν είσαι καθηγητής εκεί ή κάπου αλλού, αλλά έχει σχέση με τον τρόπο που η συνολική σου κατανόηση του κόσμου και του άλλου, πραγματικά σε βάζει σε μία εσωτερική, αρμονική, οργανικά όμορφη σχέση με τον κόσμο. Αυτό, λοιπόν, δεν έχει σχέση με πτυχίο, όπως είπα κι εδώ είναι και η αριστεία από ό,τι καταλάβαμε, διότι μπορείς να βρεις κι έχω βρει εγώ αγρότες που είχαν μεγαλύτερη αριστεία στην αισθητική τους, στον τρόπο με τον οποίο καταλαβαίναν τη ζωή από πολλούς άλλους που είχανε πάρα πολλά πτυχία από καλά πανεπιστήμια. Σας ευχαριστώ.
Κι εγώ ευχαριστώ. Τον λόγο έχει τώρα η κ. Τριανταφύλλου, Βουλευτής του ΣΥΡΙΖΑ και μετά ο κ. Καρασμάνης. Ορίστε, κυρία Τριανταφύλλου, έχετε τον λόγο για πέντε λεπτά.
Ευχαριστώ, κύριε Πρόεδρε. Πράγματι, αναφέρθηκε από αρκετούς συναδέλφους, η συζήτηση για ένα νομοσχέδιο που αφορά στην εκπαίδευση και στην παιδεία αρκετές φορές είναι απογοητευτική. Εν πάση περιπτώσει, όμως, είναι ενδεικτική για τον τρόπο που αντιμετωπίζουν κάποιοι συνάδελφοι τα ζητήματα παιδείας. Βέβαια, θα πρέπει να πω, ξεκινώντας από τα πιο πρακτικά ζητήματα, παραδείγματος χάριν για τις νέες σχολές ή την αναδιάρθρωση που επιχειρείται, ότι μιλάμε με μία ευκολία, άνεργοι φοιτητές, άνεργοι γεωπόνοι, άνεργοι μηχανικοί και μάλιστα μιλάμε όταν γνωρίζουμε πολύ καλά ότι φεύγουν τα παιδιά στο εξωτερικό και όταν θέλουμε να κρατήσουμε αυτά τα παιδιά στο εσωτερικό. Άρα, όταν μιλάτε για ιδιωτικά πανεπιστήμια, για ποια γνωστικά αντικείμενα μιλάτε; Ποια γνωστικά αντικείμενα θα έχουν αυτά τα ιδιωτικά πανεπιστήμια; Γιατί αν δεν υπάρχει χώρος για δημόσια πανεπιστήμια, τότε δεν μπορεί να υπάρχει χώρος και για ιδιωτικά πανεπιστήμια και μιλάω για τα γνωστικά αντικείμενα. Αν θέλουμε να κρατήσουμε τα παιδιά, πρέπει να φτιάξουμε καλύτερα πανεπιστήμια και φυσικά και πολλά άλλα. Πρέπει να υπάρχει χώρος εργασίας, να υπάρχουν εργασίες και να υπάρχει μέριμνα. Και βέβαια θα πρέπει να πω ότι αν μιλήσουμε για την παιδεία - και είχε δίκιο ο αγαπητός συνάδελφος, κ. Τασούλας, που μίλησε περί ευκολίας - θα έλεγα ότι αυτή η ευκολία υπάρχει και στην κριτική και, δυστυχώς, υπήρχε και στις επιτροπές, ακόμα και από την πλευρά πολλών ακαδημαϊκών. Υπάρχει ξέρετε σήμερα μία άποψη ότι η τεχνολογική εξέλιξη δίνει τη δυνατότητα σε όλους να έχουν γνώση ή περίπου γνώση, χωρίς κόπο, εύκολα. Γίνεται και μία συζήτηση, επίσης εύκολη, για τα αρχαία ελληνικά και για τα λατινικά. Εγώ βέβαια θα πω ότι ως φιλόλογος έχω διδάξει αρχαία ελληνικά και λατινικά και έχω διδαχθεί, αλλά θα πρέπει να σας πω ότι η γνώση των αρχαίων ελληνικών ή των λατινικών δεν έχει να κάνει με το αν τελικά ξεκινάει ένα παιδί από την πρώτη γυμνασίου έχοντας το αρχαίο κείμενο. Εγώ, ας πούμε, δεν διδάχθηκα ποτέ αρχαίο κείμενο στις τρεις πρώτες τάξεις του γυμνασίου. Και όμως όταν δίναμε εξετάσεις, ειδικά θυμάμαι στα χρόνια τα δικά μου που υπήρχαν μόνο τέσσερις φιλοσοφικές σχολές στην Ελλάδα, με πολύ υψηλή βαθμολογία, ήταν απαραίτητο να γράψεις πολύ υψηλούς βαθμούς για να περάσεις σε μία από αυτές τις τέσσερις φιλοσοφικές σχολές. Επίσης, μην νομίζετε - δυστυχώς, με λύπη το λέω αυτό - ότι τα λατινικά σήμερα γίνονται κτήμα των παιδιών που δίνουν στη νομική ή γενικά στη φιλοσοφική. Με το νομοσχέδιο ολοκληρώνονται οι ρυθμίσεις για τη συγκρότηση του ενιαίου χώρου της τριτοβάθμιας εκπαίδευσης. Υπάρχουν παλιές και νέες μεταρρυθμίσεις και ξέρετε συνήθως στην έννοια της μεταρρύθμισης μπαίνει πολύ συχνά η χροιά της προοδευτικότητας, αλλά δεν ισχύει πάντοτε αυτό. Πάντοτε οι μεταρρυθμίσεις κρίνονται από τους στόχους και πάντοτε κρίνονται και από τον τρόπο υλοποίησης. Θέλω να πω δύο πράγματα. Είναι εδώ και ο κ. Τζαβάρας που αναφέρθηκε πολλές φορές επικαλούμενος τη λέξη «αξιολόγηση», επικαλούμενος τη λέξη «διαβούλευση», επικαλούμενος τη λέξη «διάλογος», όπως και άλλοι συνάδελφοι από τη Νέα Δημοκρατία. Πάμε στο σχέδιο «Αθηνά». Ξεκίνησε αντιδημοκρατικά και προχώρησε αντιεπιστημονικά και εξηγούμαι. Πώς ιδρύθηκαν ή πώς άλλαξαν τα τμήματα και οι σχολές στο πρόσφατο παρελθόν, το 2013, όταν ψηφίστηκε το σχέδιο «Αθηνά»; Τα τμήματα ιδρύονταν και παλιότερα και στη συγκεκριμένη περίπτωση, όπως ιδρύονταν, από μικροπολιτικές σκοπιμότητες που υπηρετούσαν πελατειακές σχέσεις και διαπλέκονταν με τις τοπικές εξουσίες. Κάποια από αυτά τα τμήματα είχαν ριζώσει και απέδωσαν καρπούς με σημαντικά αποτελέσματα. Παραδείγματος χάριν, στην Αιτωλοακαρνανία με το σχέδιο «Αθηνά» διαμελίστηκε και το ΤΕΙ του Μεσολογγίου, που ήταν πάρα πολύ ψηλά στην αξιολόγηση. Ρώτησα και την κ. Κεραμέως, ρωτάω και τον κ. Τζαβάρα τώρα: Αλήθεια, με ποια κριτήρια διαμελίστηκε; Δεν υπήρχε εκεί αξιολόγηση; Οι λέξεις αυτές ήταν άγνωστες; Πρέπει να σας πω τι κάνουμε τώρα. Προσπαθούμε να δημιουργήσουμε ισχυρά και μεγάλα περιφερειακά πανεπιστήμια. Γίνονται αλλαγές με στόχο την αναβάθμιση της τριτοβάθμιας εκπαίδευσης, αλλά και με βάση τα δεδομένα που έχουμε. Κι ένα τέτοιο δεδομένο, δυστυχώς, ήταν και η μεγάλη διασπορά σχολών και τμημάτων σε όλη τη χώρα, χωρίς απαραίτητα να υπάρχει ομοιογένεια γνωστικών αντικειμένων. Και σ' αυτό το νομοσχέδιο - γιατί πρέπει να μιλάμε ειλικρινά - υπάρχουν σχολές και υπάρχουν τμήματα που δεν βρίσκονται στον ίδιο νομό και στην ίδια περιφέρεια με τα ίδια γνωστικά αντικείμενα. Έγινε, πιστεύω, το καλύτερο δυνατό. Για την Αιτωλοακαρνανία προκρίνεται η ίδρυση γεωπονικής σχολής σε έναν νομό με μεγάλη παραγωγή στον πρωτογενή τομέα και είναι αναβάθμιση να δημιουργείς τμήματα για τη βελτίωση του μοντέλου παραγωγής. Είναι διαχρονική η αδυναμία μας να συνδέσουμε την παραγωγή με το πανεπιστήμιο και τη διατροφή με το πανεπιστήμιο. Είναι αναβάθμιση να προσπαθήσεις να διασφαλίζεις και να ενισχύεις την παραγωγή, να κρατάς τους νέους ανθρώπους στον τόπο τους. Υπάρχει, λοιπόν, άμεση συνάφεια, κατά την άποψή μου, με τα συγκριτικά πλεονεκτήματα, τουλάχιστον της Αιτωλοακαρνανίας. Και βέβαια θα πρέπει να πω ότι πρέπει να υπάρχουν ασφαλιστικές δικλείδες στη νομοθέτηση, ώστε τα τμήματα που ιδρύονται να μην είναι «άδεια πουκάμισα» και κυρίως να μην δημιουργείται ακαδημαϊκή ακαταστασία και σύγχυση, βέβαια, στους φοιτητές. Πρέπει να υπάρχουν υποδομές, μέλη ΔΕΠ, φοιτητική μέριμνα, μέριμνα για διοικητικό προσωπικό και, βεβαίως, μέριμνα για τη μεταβατικότητα και την κινητικότητα. Υπάρχουν δείγματα γραφής απ' αυτήν την Κυβέρνηση. Δόθηκαν πεντακόσια μέλη ΔΕΠ και εδώ πρέπει να αναρωτηθούμε - το είπαμε και στις επιτροπές - γιατί απορροφήθηκαν μόνο εκατό. Γιατί το αυτοδιοίκητο χωλαίνει. Το θέλουμε, αλλά χωλαίνει, όταν βαδίζει χέρι - χέρι με τον συντεχνιασμό. Το αυτοδιοίκητο είναι ένα εργαλείο για την καλύτερη λειτουργία των πανεπιστημίων και της εκπαίδευσης και, δυστυχώς, και στην επιτροπή με τους φορείς φάνηκαν τέτοιες διαφορετικές προσεγγίσεις. Θέλω δύο - τρία σημεία να επιλέξω και να πάω και εγώ στα πιο εξειδικευμένα για την περιοχή. Νομίζω ότι πρέπει, πρώτον, να προσδιορίζεται ο τόπος και ο χρόνος για τη μεταβατική λειτουργία των τμημάτων του ΤΕΙ Δυτικής Ελλάδας, που εντάσσονται στα τμήματα του Πανεπιστημίου Πατρών στην Πάτρα. Νομίζω, επίσης, ότι πρέπει να προσδιορίζεται ο αριθμός των νέων μελών ΔΕΠ σε κάθε ένα από τα νέα τμήματα που ιδρύονται είτε είναι του 2019 και του 2020 πρωτίστως, αλλά και αργότερα. Επίσης, πρέπει να υπάρχει νέα πρόβλεψη διοικητικού προσωπικού για τα νέα τμήματα του Μεσολογγίου και της Αιτωλοακαρνανίας γενικότερα. Πιστεύω ότι πρέπει να υπάρχει κινητικότητα των μελών ΔΕΠ για τη στελέχωση των νέων τμημάτων και είναι πάρα πολύ σημαντικό αυτό. Και, βέβαια, θέλω να προτείνω μια νομοτεχνική βελτίωση. Στο άρθρο 40 στην παράγραφο 1 στο εδάφιο ια΄ νομίζω ότι πρέπει να προστεθεί στη σειρά εκεί που λέει μετά τη λέξη «γεωπονίας» η φράση «τμήμα Φυτικής Παραγωγής». Μιλάω για τη μετακίνηση των μελών ΔΕΠ. Θα τελειώσω εδώ λέγοντας ότι είναι ένα νομοσχέδιο, το οποίο πραγματικά σκοπεύει να θεραπεύσει πληγές που υπήρχαν από το παρελθόν. Νομίζω, όμως, ότι χρειάζεται ουσιαστική προσπάθεια και, κυρίως, θα επιμείνω να μη δημιουργούμε τμήματα που να είναι «άδεια πουκάμισα», αλλά να υπάρχει ουσιαστική φοιτητική μέριμνα και ουσιαστική μέριμνα για μέλη ΔΕΠ, για κινητικότητα και μεταβατικότητα. Ευχαριστώ.
Ο κ. Καρασμάνης, Βουλευτής της Νέας Δημοκρατίας, έχει τον λόγο τώρα για πέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, συζητούμε σήμερα ένα νομοσχέδιο για ένα πολύ μεγάλο θέμα που αφορά στην παιδεία και στον εκπαιδευτικό χάρτη της χώρας. Για ένα τόσο σοβαρό θέμα θα έπρεπε να υπάρξει διάλογος, να συγκεράσουμε τις απόψεις και να καταλήξουμε σ' ένα νομοσχέδιο άρτιο και εφικτό. Δυστυχώς, η Κυβέρνηση χωρίς τον απαιτούμενο διάλογο φέρνει αυτό το ογκωδέστατο νομοσχέδιο για τη ριζική αναδιοργάνωση του εκπαιδευτικού μας χάρτη. Καταργεί σχολές, συγχωνεύει, ιδρύει ή μετονομάζει άλλες. Αποφασίζει και νομοθετεί κατά του αλήστου μνήμης «αποφασίζομεν και διατάσσομεν». Και το κάνετε αυτό, κύριοι της Κυβέρνησης, πότε; Αφήνω τον έγκριτο καθηγητή κ. Μπαμπινιώτη να μιλήσει για το πότε. Λέει, λοιπόν, ο κύριος καθηγητής: «Προχωρείτε σε αυτές τις αλλαγές στο παρά πέντε της κυβερνητικής σας θητείας και δεσμεύετε με αυτές την επόμενη Κυβέρνηση. Το κάνετε χωρίς να προηγηθεί ουσιαστικός διάλογος με τα πανεπιστήμια και τους φορείς και αυτό φαίνεται από τη σωρεία των αντιδράσεων. Όλα αυτά αποτελούν αποφάσεις προεκλογικής κοπής», λέει ο κ. Μπαμπινιώτης. Ιδρύετε, λοιπόν, και μετονομάζετε τα ΤΕΙ σε «Τεχνολογικής Κατεύθυνσης σε Πολυτεχνικές Σχολές». Αγνοείτε ετσιθελικά το ίδιο το Τεχνικό Επιμελητήριο Ελλάδος, που αναφέρει ότι κάθε χρόνο από τα μητρώα του διαγράφονται τέσσερις χιλιάδες μηχανικοί και οι περισσότεροι εξ αυτών φεύγουν στο εξωτερικό. Λέει ακόμα το ΤΕΕ ότι το 80% των μελών του έχει οφειλές στο ταμείο του κλάδου, γεγονός το οποίο αποδεικνύει το αδιέξοδο στο οποίο βρίσκονται και εσείς ιδρύεται νέες πολυτεχνικές σχολές. Κυρίες και κύριοι συνάδελφοι, όταν διάβασα ότι ιδρύεται σχολή Μουσειολογίας στην Έδεσσα, πραγματικά χάρηκα. Είναι καλοδεχούμενη, ασφαλώς, αυτή η απόφαση. Όμως, όταν διάβασα ότι αυτό θέλετε να το κάνετε με μια απλή τροπολογία χωρίς διάλογο, χωρίς τεκμηρίωση, χωρίς να την έχετε εντάξει στο νομοσχέδιο, πραγματικά εξεπλάγην. Στα είκοσι τρία χρόνια της κοινοβουλευτικής μου θητείας δεν έχω δει ποτέ να ιδρύεται πανεπιστημιακή σχολή τόσο πρόχειρα και τόσο επιπόλαια, να ιδρύεται ολόκληρη σχολή στο πόδι, στο άψε σβήσε, με μια απλή τροπολογία, χωρίς την απαιτούμενη έκθεση του Γενικού Λογιστηρίου, χωρίς μελέτη σκοπιμότητας και βιωσιμότητας, χωρίς διασφάλιση των επαγγελματικών δικαιωμάτων των σπουδαστών, χωρίς να γνωρίζουμε λεπτομέρειες του βασικού αντικειμένου. Τα αποκαλυπτήρια, όμως, των κυβερνητικών μεθοδεύσεων και της παραπλάνησης ήταν με το άρθρο 36 του υπό συζήτηση νομοσχεδίου. Τι λέει; Λέει ότι στο Πανεπιστήμιο Πατρών ιδρύεται, επίσης, πανεπιστημιακή σχολή Μουσειολογίας με έδρα τον Πύργο Ηλείας, η οποία εντάσσεται στη σχολή Ανθρωπιστικών και Κοινωνικών Επιστημών. Προσέξτε τώρα. Σ' αυτήν τη σχολή η εισαγωγή των φοιτητών θα ξεκινήσει από φέτος, από το ακαδημαϊκό έτος 2019-2020, αλλά στην Πέλλα η έναρξη της ακαδημαϊκής λειτουργίας και η εισαγωγή των φοιτητών στη σχολή που θα ιδρυθεί στην Έδεσσα θα καθοριστεί με αιτιολογική απόφαση της συγκλήτου, ύστερα από συνεκτίμηση των υλικοτεχνικών υποδομών και του εκπαιδευτικού προσωπικού και πάντως όχι νωρίτερα από το ακαδημαϊκό έτος 2020-2021. Δηλαδή, πειραματίζεστε, κύριοι της Κυβέρνησης, ώστε όταν και αν συνεκτιμηθούν τα της σχολής του Πύργου, που έχει συναφές αντικείμενο και θα ξεκινήσει από φέτος, τότε μόνο θα δούμε τι θα κάνουμε με τη σχολή στην Έδεσσα. Δηλαδή, η Πέλλα στα χαρτιά και στο περίμενε. Αυτό μας θυμίζει το «Ζήσε, Μάη μου, να φας τριφύλλι». Κυρίες και κύριοι συνάδελφοι, επειδή έγινε αναφορά, να υπενθυμίσω και εγώ κάποια πράγματα. Στην Έδεσσα υπήρχε ως γνωστόν πανεπιστημιακή σχολή Μάρκετινγκ και Διοίκησης Λειτουργιών. Έκλεισε το 2013 μετά από μια δεκαετία λειτουργίας με το σχέδιο «Αθηνά». Επειδή μπορεί κάποιοι να ρωτήσουν: «Εσείς τι κάνατε για αυτό;», θα τους προλάβω. Αυτή η σχολή δεν έκλεισε με νόμο στη Βουλή, αλλά με προεδρικό διάταγμα, με το οποίο έκλεισαν ή συγχωνεύθηκαν εκατό σχολές, μεταξύ αυτών και ολόκληρο το Πανεπιστήμιο Δυτικής Ελλάδας με έδρα τη Λαμία, όπως και της Ημαθίας δύο σχολές. Το αναφέρω αυτό, διότι είναι γειτονικός νομός. Στη δίνη, λοιπόν, αυτού του τυφώνα παρασύρθηκε και η σχολή της Έδεσσας. Όλοι γνωρίζουμε ότι δώσαμε με τους φορείς του νομού μάχη για να κρατηθεί, αλλά, όπως είπαμε, στη δίνη του τυφώνα έκλεισαν εκατό τμήματα και μαζί με τα εκατό τμήματα έκλεισε και η δική μας πανεπιστημιακή σχολή. Δυστυχώς, δεν το καταφέραμε. Επίσης, όλοι θυμούνται πως είχα προειδοποιήσει έγκαιρα, δέκα χρόνια πολύ πριν την ίδρυση αυτής της σχολής, ότι όλα εκείνα τα εκπαιδευτικά ιδρύματα και τμήματα που τότε ξεφύτρωναν σαν μανιτάρια ήταν θνησιγενή και ότι όταν θα έκλειναν οι στρόφιγγες των κοινοτικών κονδυλίων που τα χρηματοδοτούσαν, θα ήταν καταδικασμένα, όπως και έγινε. Το ίδιο θα συμβεί και τώρα μ' όλα αυτά τα τμήματα που ιδρύονται στο πόδι με το συζητούμενο νομοσχέδιο. Κυρίες και κύριοι συνάδελφοι, δεν υπάρχει καμμία αμφιβολία ότι απαιτείται ένας ρεαλιστικός εξορθολογισμός του εκπαιδευτικού χάρτη της χώρας, αλλά όχι έτσι στο πόδι με προχειρότητες, χωρίς σχεδιασμό και χωρίς τον ουσιαστικό διάλογο και την ευρεία συναίνεση, που πρέπει να αποτελούν προϋπόθεση ενός τόσο σοβαρού εθνικού εγχειρήματος. Σας ευχαριστώ.
Ευχαριστώ. Προχωρούμε στον επόμενο ομιλητή, που είναι ο κ. Καραθανασόπουλος από το Κομμουνιστικό Κόμμα Ελλάδας. Παρακαλώ, κύριε Καραθανασόπουλε, έχετε τον λόγο.
Ευχαριστώ, κύριε Πρόεδρε. Βεβαίως, αν έπαιρνα τοις μετρητοίς κάποιες τοποθετήσεις Βουλευτών με πολλά παπλώματα και διπλώματα, τότε δεν θα έπρεπε να λάβω τον λόγο. Όμως, εγώ θα το τολμήσω να λάβω τον λόγο και για τα ζητήματα της παιδείας. Η νέα αναμόρφωση, που φέρνει το σχέδιο Γαβρόγλου, όπως έχει ονομαστεί, αποτελεί συνέχεια των προηγούμενων, της Νέας Δημοκρατίας και του ΠΑΣΟΚ. Δεν φέρνει καμμία απολύτως τομή. Και αποτελεί συνέχεια, γιατί οδηγός συγγραφής του συγκεκριμένου νομοσχεδίου, βασικό κριτήριο, αλλά και κόκκινη γραμμή των συγχωνεύσεων που προωθούνται για την ανώτατη εκπαίδευση δεν είναι τίποτα άλλο παρά η συμμόρφωση και της σημερινής Κυβέρνησης με τους στόχους της Ευρωπαϊκής Ένωσης και του ΟΟΣΑ για τα ζητήματα της παιδείας. Έτσι, λοιπόν, αυτοί οι στόχοι μπορούν να κωδικοποιηθούν σε τρεις μεγάλες ενότητες: Πρώτον, είναι η προσαρμογή της παιδείας - και ιδιαίτερα της ανώτατης εκπαίδευσης - στις ανάγκες των επιχειρήσεων. Με το σημερινό νομοσχέδιο, αλλά και με τα προηγούμενα, με τα οποία είχαμε και άλλες συγχωνεύσεις, προχωράτε στη δημιουργία τμημάτων, σε προγράμματα σπουδών με βάση τις ανάγκες των επιχειρηματικών ομιλών και στον σχεδιασμό κάθε περιφέρειας για την καπιταλιστική ανάπτυξη. Υποτάσσετε ακόμη περισσότερο την έρευνα, αλλά και διαμορφώνετε και δημιουργείτε ερευνητικά κέντρα και ινστιτούτα με μοναδικό στόχο το πώς θα υπηρετηθούν οι ανάγκες θωράκισης της ανταγωνιστικότητας και της καπιταλιστικής κερδοφορίας των επιχειρηματικών ομίλων. Δεύτερον, είναι η προσαρμογή της ανώτατης εκπαίδευσης με βάση τις ανάγκες της αγοράς εργασίας, δηλαδή με βάση τον εργασιακό μεσαίωνα που και εσείς και οι προηγούμενες κυβερνήσεις διαμορφώσατε στην ελληνική αγορά εργασίας, με βάση τις κατευθύνσεις της Ευρωπαϊκής Ένωσης για την αναπαραγωγή ενός πολύ φθηνού και αναλώσιμου εργατοϋπαλληλικού δυναμικού. Έτσι, λοιπόν, έχουμε υποβάθμιση των πτυχίων, πτυχία πολλαπλών ταχυτήτων, αποσύνδεση του πτυχίου από τα επαγγελματικά δικαιώματα, πτυχία τα οποία θα προέρχονται μέσα από αποσπασματικές πιστωτικές μονάδες, πτυχία δηλαδή μιας χρήσης ακριβώς για αναλώσιμους πτυχιούχους εργαζόμενους, χωρίς γνώση του επιστημονικού αντικειμένου, γνώση που σημαίνει κριτική προσέγγιση, γνώση που σημαίνει αμφισβήτηση και παραγωγή νέας γνώσης. Αυτό, όμως, είναι δυστυχώς μία επαναστατική διαδικασία για εσάς, γιατί ακριβώς αυτοί οι άνθρωποι οι οποίοι γνωρίζουν και αμφισβητούν είναι επικίνδυνοι για το εκμεταλλευτικό σύστημά σας, το οποίο θέλει τον νέο άνθρωπο εγκλωβισμένο, παγιδευμένο και υποταγμένο στα γρανάζια των καπιταλιστικών επιχειρήσεων, σκλάβο, δηλαδή μισθωτό. Και η τρίτη μεγάλη ενότητα είναι η μείωση του κόστους, όπως το ονομάζετε, για την παιδεία, η μείωση της χρηματοδότησης. Έτσι, λοιπόν, καταφεύγετε σ' όλο και περαιτέρω εμπορευματοποίηση της παιδείας από την πρωτοβάθμια, από το νηπιαγωγείο ακόμη και τον παιδικό σταθμό μέχρι τα πανεπιστήμια. Βάζετε δίδακτρα όχι μόνο στις μεταπτυχιακές σπουδές, αλλά και στις προπτυχιακές. Υποβαθμίζετε και συρρικνώνετε ακόμη περισσότερο τη φοιτητική μέριμνα, διαμορφώνοντας ακόμη μεγαλύτερα ταξικά εμπόδια στην πρόσβαση και στην αποπεράτωση των σπουδών των φοιτητών από τα λαϊκά στρώματα. Και εδώ η φοιτητική μέριμνα είναι τρανταχτό παράδειγμα. Στο Πανεπιστήμιο Πάτρας δεκαπέντε χρόνια μετά τους σεισμούς και λειτουργούν μόνο τα μισά δωμάτια και είστε πέντε χρόνια στην Κυβέρνηση. Ιδιωτικοποιείτε και εμπορευματοποιείτε τη σίτιση, τη φύλαξη, διαμορφώνοντας ακόμη μεγαλύτερα εμπόδια στην πρόσβαση στη φοιτητική μέριμνα στους φοιτητές. Και για να έρθουμε στα πιο συγκεκριμένα, στις εξελίξεις και στις συγχωνεύσεις που κάνατε στη δυτική Ελλάδα και στην Πελοπόννησο. Έπειτα από διάφορα πιθανά και απίθανα σενάρια, τα οποία δεν είχαν καμμία απολύτως επιστημονική βάση, όπως αποδείχθηκε, καταλήξατε σε ένα συγκεκριμένο σχέδιο το οποίο οδηγεί στην ίδρυση τριών νέων σχολών και δεκατεσσάρων νέων τμημάτων στο Πανεπιστήμιο Πάτρας. Όσον αφορά δε το ΤΕΙ, το μισό πηγαίνει στο Πανεπιστήμιο Πάτρας και το άλλο μισό, οι σχολές τεχνολογικής εκπαίδευσης, πηγαίνουν στο Πανεπιστήμιο Πελοποννήσου. Δηλαδή, θα υπάρχουν σχολές που θα βρίσκονται στην Πάτρα και η έδρα τους θα είναι στην Τρίπολη, όταν στην Πάτρα υπάρχει άλλο πανεπιστήμιο. Ποια είναι η λογική; Τι συνένωση είναι αυτή; Ποιος το σκέφτηκε; Ποιο μυαλό με τόσο μεγάλη επιστημονική βαθύτητα προχώρησε σ' αυτού του είδους τη σκέψη και τον συλλογισμό; Συγχωνεύετε το τμήμα Κοινωνικής Εργασίας με το τμήμα Δημοτικής Εκπαίδευσης! Εδώ η επιστήμη πραγματικά σηκώνει τα χέρια ψηλά! Αυτές είναι, λοιπόν, συγχωνεύσεις - τερατουργήματα, όπως τις ονόμασε και ο εισηγητής μας, συγχωνεύσεις - Φρανκεστάιν. Και βεβαίως, δεν πρόκειται για αναβάθμιση του ΤΕΙ, όπως λέτε ψιθυριστά στους φοιτητές των ΤΕΙ για να αποσπάσετε τη στήριξή τους. Και τρανό παράδειγμα και απόδειξη γι' αυτό αποτελεί το Πανεπιστήμιο Δυτικής Αττικής. Υπάρχουν τεράστιες ελλείψεις καθηγητών, απλήρωτοι διδάσκοντες, ακόμη και διδάσκοντες που προσλαμβάνονται έναν μήνα πριν από τις εξετάσεις, για να μην αναφέρουμε τα υπόλοιπα εμπόδια, την έλλειψη εργαστηρίων υλικοτεχνικής υποδομής, που είναι ανύπαρκτα στο Πανεπιστήμιο Δυτικής Αττικής. Και επιπλέον, δεν εξισώνονται οι απόφοιτοι και τα πτυχία με τα πτυχία των πανεπιστημίων. Αντίθετα, διατηρείται και επεκτείνεται η κατηγοριοποίηση των πτυχίων, ο διαχωρισμός των ενεργών και μη ενεργών φοιτητών, το ποιοι θα έχουν πτυχίο πανεπιστημίου και ποιοι πτυχίο ΤΕΙ. Έτσι, λοιπόν, κατηγοριοποιείτε ακόμη περισσότερο τους φοιτητές. Παράλληλα, από την άλλη μεριά, ισχυρίζεστε και λέτε στους φοιτητές των πανεπιστημίων «κοιτάξτε να δείτε, μην ανησυχείτε, δεν πρόκειται να αλλάξει τίποτα στα τμήματα του πανεπιστημίου», για να τους καθησυχάσετε. Όμως, αυτές οι τεράστιες συγχωνεύσεις χωρίς αρχή, μέση και τέλος θα συμπαρασύρουν όλα τα τμήματα, γιατί θα υποβαθμίσουν ακόμη περισσότερο τις υποδομές που ήδη βρίσκονται σε οριακή κατάσταση. Έτσι, λοιπόν, θα δυσκολέψουν τις σπουδές όλων ανεξάρτητα και θα δώσουν νέο ισχυρό χτύπημα στα μορφωτικά δικαιώματα και στην επαγγελματική προοπτική όλων των φοιτητών. Καταργούνται και συγχωνεύονται τα τμήματα, αφήνοντας τους φοιτητές στον αέρα, δημιουργούνται επιπλέον κατηγορίες πτυχίων και αποφοίτων, ενισχύοντας τον ανταγωνισμό ανάμεσα στους φοιτητές, που οδηγεί στην υποβάθμιση των δικαιωμάτων όλων. Για αυτόν ακριβώς τον λόγο το ΚΚΕ είναι ενάντιο σε αυτά τα σχέδια, γιατί αυτές οι συγχωνεύσεις και οι αναδιαρθρώσεις στα πανεπιστήμια και στα ΤΕΙ θα έχουν δραματικές και οδυνηρές συνέπειες, πανεπιστήμια και σχολές, αλλά και τμήματα διαφορετικών ταχυτήτων, διάσπαση του επιστημονικού αντικειμένου, εμβάθυνση της ιδιωτικοοικονομικής λειτουργίας ως επιχειρήσεων στα πανεπιστήμια, ένταση της υποχρηματοδότησης. Γι' αυτόν ακριβώς τον λόγο και το ΚΚΕ θα καταθέσει ονομαστική ψηφοφορία επί της αρχής του νομοσχεδίου, αλλά και για το άρθρο 100 που μετατρέπει το λύκειο σε ένα εξεταστικό κέντρο. Και απ' αυτήν την άποψη, καθορίζουμε συγκεκριμένους στόχους πάλης για αποκλειστικά δημόσια και δωρεάν εκπαίδευση σε όλες τις βαθμίδες, με κρατική χρηματοδότηση, άμεσα προσλήψεις μόνιμου προσωπικού πλήρους και αποκλειστικής απασχόλησης, ενιαία προγράμματα σπουδών ανά επιστημονικό αντικείμενο, πτυχίο που θα είναι η μοναδική προϋπόθεση για την πλήρη πρόσβαση στο επάγγελμα, άμεση κατάργηση των διδάκτρων, αναβαθμισμένα σύγχρονα συγγράμματα που θα ανταποκρίνονται στις σπουδές πανεπιστημιακού επιπέδου, αύξηση της κρατικής χρηματοδότησης για έρευνα και εκπαίδευση στο ύψος των σύγχρονων αναγκών, δωρεάν σίτιση, στέγαση, μετακίνηση και ιατροφαρμακευτική περίθαλψη για τους φοιτητές και κατάργηση κάθε είδους επιχειρηματικής δραστηριότητας για τα ιδρύματα.
Ευχαριστώ πολύ.
Κύριε Πρόεδρε, μπορώ να ρωτήσω κάτι τον κ. Καραθανασόπουλο;
Ορίστε, κύριε Υπουργέ, έχετε τον λόγο.
Κύριε συνάδελφε, μπορείτε να μου πείτε πού στα προπτυχιακά έχουμε βάλει δίδακτρα;
Στο Διεθνές Πανεπιστήμιο Θεσσαλονίκης.
Περιμένετε, θέλω να σας ενημερώσω ότι δεν είναι μόνο στο Διεθνές, είναι και στο αγγλόφωνο τμήμα της Φιλοσοφικής Σχολής του Πανεπιστημίου Αθηνών. Ξέρετε για ποιους έχει μπει το τέλος εγγραφής;
Για πείτε μας.
Όχι, εγώ σας ρωτώ, εσείς θα μου πείτε.
Για πείτε μας, εγώ δεν ξέρω, υποτίθεται.
Αν δεν ξέρετε, όμως, μην τα λέτε εδώ αυτά τα πράγματα, γιατί δημιουργείτε εντυπώσεις. Να σας πω, λοιπόν.
Το τέλος θα μπει στους ξένους φοιτητές. Όμως, αυτό δεν ισχύει, γιατί είναι και σε Έλληνες και αυτό είναι το τυράκι στη φάκα που θα επικρατήσει και για τους Έλληνες.
Κάνετε λάθος. Κατ' αρχάς, δεν είναι σε όλους τους ξένους. Είναι μόνο σε εκείνους που δεν είναι μέλη της Ευρωπαϊκής Ένωσης. Διότι τα ίδια λέγατε και για τα διετή προγράμματα σπουδών, αν θυμάστε, πέρυσι - ακριβώς τα ίδια - και είναι δωρεάν. Λέγατε τα ίδια και για τη μαθητεία των ΕΠΑΛ, ότι είναι εκμετάλλευση, ότι δεν θα πληρώνονται οι εισφορές τους και τα λοιπά. Για ποιον λόγο θα πρέπει να λέτε πράγματα που δεν ισχύουν; Εδώ, λοιπόν, πρέπει να ξέρουμε ότι δεν υπάρχουν δίδακτρα, διότι το απαγορεύει και το Σύνταγμα συν τοις άλλοις. Το απαγορεύει το Σύνταγμα και το ξέρετε αυτό το πράγμα.
Κύριε Πρόεδρε, μπορώ να έχω τον λόγο;
Ορίστε, κύριε Καραθανασόπουλε, έχετε τον λόγο, αλλά θα σας παρακαλέσω να μην κάνετε διαλογική συζήτηση.
Επειδή αναφέρθηκε και προσωπικά σε εμένα ο κύριος Υπουργός, εμείς είπαμε πάρα πολύ καθαρά πού προβλέπονται δίδακτρα, ανεξάρτητα για ποιου είδους φοιτητές προβλέπονται, είτε είναι για ξένους φοιτητές από τρίτες χώρες είτε όχι. Αυτό αποτελεί πρόκληση, αποτελεί ένα πρώτο στάδιο και το τυράκι στη φάκα για να επεκταθεί και σε άλλους φοιτητές, όταν το επιτρέψει το Σύνταγμα. Όμως, υπάρχουν και παραθυράκια με τα οποία θα βάλετε τα δίδακτρα και χωρίς να το επιτρέπει το Σύνταγμα και αυτό είναι σίγουρο.
Πάντως αυτό δεν γίνεται με το νομοσχέδιο.
Τον λόγο έχει για πέντε λεπτά ο κ. Μηταφίδης, Βουλευτής του ΣΥΡΙΖΑ.
Κυρίες και κύριοι Βουλευτές, επιτρέψτε μου με αφορμή τη χθεσινή αποφράδα επέτειο του στρατιωτικού πραξικοπήματος και της επτάχρονης τυραννίας να τιμήσω τη μνήμη συναδέλφων εκπαιδευτικών - ορισμένους τους πήραν μέσα από την τάξη, την ώρα του μαθήματος, για να τους στείλουν στα ξερονήσια - , αλλά και για έναν επιπλέον λόγο, ότι η αποχουντοποίηση που ακολούθησε την πτώση της δικτατορίας συνοδεύτηκε, όπως ξέρετε, από το έντονο αίτημα του εκδημοκρατισμού της εκπαίδευσης. Αν κάποιος διαβάσει τα Πρακτικά των συνεδριάσεων της επιτροπής για την Αναθεώρηση του Συντάγματος το 1952, θα βρει πάρα πολύ χρήσιμες ιδέες, οι οποίες, δυστυχώς, δεν έγιναν πράξη και αφορούσαν βέβαια στον δημοκρατικό σχεδιασμό της εκπαίδευσης. Αυτή η αντίληψη πόρρω απέχει και από τη συζήτηση που κάνουμε εδώ. Είναι από τις αποτυχίες θα έλεγα της Μεταπολίτευσης, παρά το γεγονός ότι άνοιξε την πιο μακρά περίοδο δημοκρατικών και κοινωνικών κατακτήσεων, που απειλήθηκαν βέβαια την περίοδο του μνημονιακού ζόφου, από την οποία πρόσφατα αρχίσαμε να βγαίνουμε. Τα λέω αυτά, γιατί ιδιαίτερα η Αξιωματική Αντιπολίτευση «φιλοδώρησε» και αυτό το νομοσχέδιο με του κόσμου τους χαρακτηρισμούς. Θέλω να σας πω όμως ότι έχετε κοντή μνήμη, γιατί, αντίθετα με τον δικό σας αρνητισμό και τη μηδενιστική κριτική, η Αριστερά, επειδή είχε δώσει μάχη γι' αυτά τα ζητήματα. Υποστήριξε κριτικά και τη μεταρρύθμιση Ράλλη. Και επ' ευκαιρία, επειδή σήμερα εμφανίσατε μία ακόμη πιο συντηρητική στροφή, γίνατε πάλι γλωσσαμύντορες. Δηλαδή κατηγορούμαστε ότι έχουμε υπονομεύσει τη διδασκαλία των αρχαίων ελληνικών, ότι έχουμε αφαιρέσει κείμενα. Θέλω να σας ρωτήσω το εξής: Θεωρείτε ότι κακώς καθιερώθηκε στο ελάχιστο διάστημα της διακυβέρνησης Γεωργίου Παπανδρέου με τη μεταρρύθμιση Ακρίτα η παράλληλη διδασκαλία των αρχαίων ελληνικών από το πρωτότυπο και τη μετάφραση, ώστε να πάψουν, όπως έλεγε ο αείμνηστος Χρήστος Τσολάκης, να αποτελούν τα αρχαία ελληνικά «ένα πουκάμισο αδειανό», να είναι απλώς μία φορμαλιστική προσέγγιση του αρχαίου ελληνικού λόγου, μακριά από το περιεχόμενό του; Και επ' ευκαιρία, κύριε Τζαβάρα, επειδή εγκαλείτε την Αριστερά ότι περίπου είμαστε εχθροί των αρχαίων ελληνικών, να σας πω ότι ο Μαρξ αποκαλούσε τους αρχαίους Έλληνες «φυσιολογικά παιδιά της ανθρωπότητας».
Στη διδακτορική του διατριβή.
Ναι, σας το έλεγα και προηγουμένως σε μία ιδιωτική συζήτηση. Εκεί (στη διατριβή του) αναφέρεται στις διαφορές ανάμεσα στη δημοκρίτεια και στην επικούρεια φιλοσοφία. Να μην σας παραπέμψω βέβαια στον τόμο 38- είναι κακομεταφρασμένος δυστυχώς στα ελληνικά - των «Απάντων του Λένιν», που είναι πραγματικός θησαυρός, για να δείτε τι μελετούσαν όλοι αυτοί οι άνθρωποι. Για μας ό,τι καλύτερο έχει βγάλει η ανθρωπότητα ανήκει στην κληρονομιά μας. Άλλο τώρα αν δεν καταφέραμε να την αξιοποιήσουμε. Αυτή, όμως, είναι η δική μας αντίληψη. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Το άλλο που θέλω να σας πω είναι το εξής: Ένα από τα δημοφιλέστερα θέματα που γράφαμε στα σχολικά μας χρόνια στο γυμνάσιο ήταν: «Παιδείας αι μεν ρίζαι πικραί, οι δε καρποί γλυκείς». Δυστυχώς, όμως, αυτούς τους «γλυκούς καρπούς» της παιδείας δεν τους γεύονται σήμερα οι νέοι άνθρωποι, που αν και με τόσο εξαιρετικά προσόντα εγκατέλειψαν τη χώρα. Γι' αυτό δεν μας λέτε τίποτα. Εσείς λέτε ότι όλη αυτή η συμφορά έπληξε τον τόπο, μόλις ανέβηκαν στην εξουσία οι οπαδοί της «ήσσονος προσπάθειας», οι συριζαίοι. Θα ήθελα να σας θυμίσω κάποια πράγματα που έχουν σχέση με την πρόσφατη ιστορία της παράταξής σας. Και επειδή καμαρώνετε που η φοιτητική παράταξή σας πρώτευσε πάλι στις εκλογές, να σας θυμίσω τι έγινε με την ΟΝΝΕΔ της Πάτρας, που υπερασπίστηκε αυτούς που αντέγραφαν; Είδατε τη νεολαία του ΣΥΡΙΖΑ να κάνει κάτι τέτοιο; Ή τη νεολαία του ΚΚΕ; Όχι.
Τους διαγράψαμε αυτούς.
Τους διαγράψατε. Καλά κάνατε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Να σας θυμίσω και κάτι άλλο: Γιατί δεν εφαρμόσατε τον νόμο Γιαννάκου για τα πλαστά πτυχία, εσείς που είστε οπαδοί της αριστείας, που εμείς την «πολεμάμε»; Τι κάνατε, επίσης, με τις καταγγελίες της ΟΙΕΛΕ για τα χιλιάδες πλαστά πτυχία από την ιδιωτική τεχνική επαγγελματική εκπαίδευση; Πολλοί από αυτούς με τα πλαστά πτυχία είναι προϊστάμενοι υπηρεσιών στη Θεσσαλονίκη αυτήν τη στιγμή. Και σας το λέω μετά λόγου γνώσεως. Τίποτα δεν κάνατε. Έρχεστε, όμως, εδώ και παπαγαλίζετε εκείνη τη γνωστή δεξιά «χρηστομάθεια» - πώς να την πω αλλιώς; - υπέρ της αξιολόγησης, υπέρ της αριστείας και ότι εμείς, υποτίθεται, κατεδαφίσαμε όσα οικοδομήσατε. Κοιτάξτε κάτι, είναι φανερό ότι δίνετε μία μάχη οπισθοφυλακών και στο ιδεολογικό επίπεδο, γιατί όλο αυτό το νεοφιλελεύθερο οικοδόμημα της Ευρώπης, της Συμφωνίας της Λισαβόνας, που θα γινόταν η πιο ανταγωνιστική περιοχή του κόσμου, κατέληξε στο να έχουμε μορφωμένους ανθρώπους που δουλεύουν σε συνθήκες γαλέρας στις καφετέριες, ενώ άλλοι εγκαταλείπουν τη χώρα και εσείς βέβαια, προεξάρχοντος του Αρχηγού σας, να λέτε ότι οι ανισότητες αποτελούν τον φυσιολογικό τρόπο ύπαρξης των ανθρώπων, ενώ η καταπολέμηση των ανισοτήτων είναι ισοπεδωτισμός και εξισωτισμός. Είναι η δική σας λογική και φρασεολογία.
Ολοκληρώστε, κύριε Μηταφίδη.
Και εγώ θέλω να σας πω - όχι για να σας κάνω το χατίρι - ότι βεβαίως έχετε προτάσεις. Αυτές οι προτάσεις, όμως, δεν έχουν καμμία σχέση με τις πραγματικές ανάγκες της κοινωνίας και τις ανάγκες των πολλών. Εσείς είστε υπέρ της κοινωνικής διαφοροποίησης. Εμείς είμαστε κατά της κοινωνικής διαφοροποίησης, όχι με την έννοια του ισοπεδωτισμού, όπως λέτε, αλλά γιατί θεωρείτε κινητήρια δύναμη της κοινωνίας τις ανισότητες. Υπερασπίζεστε το κέρδος και θεωρείτε ότι στο βωμόσ του ανταγωνισμού πρέπει να θυσιαστούν όλα. Και κάτι άλλο. Κοιτάξτε, μια βασική αντίληψη που έχετε…
Ολοκληρώστε, κύριε Μηταφίδη.
Θα κλείσω εδώ, κύριε Πρόεδρε. Πολλές φορές αυτά που ζητάτε από την Κυβέρνηση αντιστοιχούν σ' ένα διαφορετικό καθεστώς, σ' ένα καθεστώς σχεδιασμένης οικονομίας. Αυτός που μιλάει είναι φανατικός οπαδός της σχεδιασμένης οικονομίας. Βέβαια εμείς υπηρετούμε εδώ ένα καθεστώς το οποίο δεν έχει σχέση, όπως ξέρετε, μ' αυτήν την αντίληψη και προσπαθούμε να διορθώσουμε πολλές φορές τα αδιόρθωτα. Επομένως, διαλέξτε: Αν θέλετε λιγότερο κράτος, μην ζητάτε αυτά που λέτε από το κράτος.
Πριν περάσουμε στον επόμενο ομιλητή να συνεννοηθούμε για το πέρας της αποψινής συνεδρίασης. Με το Προεδρείο έχουμε συνεννοηθεί να πάμε μέχρι τις 23.30΄. Στόχος είναι να μιλήσει και ο εξηκοστός πρώτος στη λίστα, δηλαδή, αν δεν κάνω λάθος, άλλοι εννέα ομιλητές. Όλοι οι συνάδελφοι Βουλευτές βρίσκονται εδώ και άλλοι ειδοποιήθηκαν και είναι σε ετοιμότητα να έρθουν να μιλήσουν, οπότε μπορούμε να πάμε μέχρι τον εξηκοστό πρώτο και από αύριο το πρωί να συνεχίσουμε τη διαδικασία. Επόμενος ομιλητής είναι ο κ. Μορφίδης Κωνσταντίνος από τον ΣΥΡΙΖΑ. Ορίστε, κύριε Μορφίδη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, το νομοσχέδιο που συζητάμε σήμερα είναι ιδιαίτερα σημαντικό μεταξύ των άλλων για την τριτοβάθμια εκπαίδευση στη χώρα μας και εκ των πραγμάτων πολύ σημαντικό για την Περιφέρεια Ανατολικής Μακεδονίας και Θράκης και βεβαίως για την Καβάλα, την οποία εκπροσωπώ. Με τη συγχώνευση του Διεθνούς Πανεπιστημίου με τα ΤΕΙ Κεντρικής Μακεδονίας, Ανατολικής Μακεδονίας, Θράκης και Θεσσαλονίκης πραγματικά συγκροτείται ο χάρτης της ανώτατης εκπαίδευσης και πραγματοποιείται ο απαραίτητος θεσμικός και λειτουργικός εξορθολογισμός της. Στο νέο σχήμα θα λειτουργούν επτά σχολές σε τριάντα δύο τμήματα σε έξι πόλεις της κεντρικής και ανατολικής Μακεδονίας. Η έδρα θα είναι η Θεσσαλονίκη και κόμβοι η Καβάλα και οι Σέρρες. Το σχήμα αυτό κατά κοινή ομολογία είναι εξαιρετικά σημαντικό. Είναι σημαντικό κατ' αρχάς γιατί προωθεί την εξέλιξη της τεχνολογικής εκπαίδευσης, που μετά από χρόνια αγώνων και διεκδικήσεων αναβαθμίζεται θεσμικά και πρακτικά, χωρίς διαχωρισμούς και κατηγοριοποιήσεις. Δεν είναι χωρίς σημασία το γεγονός ότι οι πρυτάνεις των τεχνολογικών ιδρυμάτων που συγχωνεύονται επισημαίνουν ότι είχε προ πολλού έρθει το πλήρωμα του χρόνου για να αποκτήσουν τα ΤΕΙ το ίδιο νομικό πλαίσιο με τα πανεπιστήμια, δεδομένου ότι ήδη λειτουργούσαν ως πανεπιστήμια. Και είναι, επίσης, μεγάλης σημασίας ότι την ίδια στιγμή αντιμετωπίζονται ζητήματα επικαλύψεων επιστημονικών πεδίων και επαγγελματικών εξειδικεύσεων. Και αυτό χωρίς την κατάργηση τμημάτων, αντίθετα με την αναδιοργάνωσή τους. Είναι ακόμη σημαντικό ότι με τη συγχώνευση οι δυνάμεις των τεχνολογικών περιφερειακών ιδρυμάτων ενώνονται. Έτσι αξιοποιείται το ανθρώπινο κεφάλαιο και άρα, το προσωπικό τους μπορεί να επανδρώσει πιο συγκροτημένα τις οικονομικές και τεχνικές υπηρεσίες του, αλλά και τις υπηρεσίες φοιτητικής μέριμνας. Κι ακόμη, είναι σημαντικό γιατί περιέχει τη δυνατότητα να αξιοποιηθούν πολύ πιο οργανωμένα και κυρίως συνετά οι υπάρχουσες υποδομές. Παράλληλα δημιουργείται ένα μεγάλο πανεπιστημιακό ίδρυμα που ως τέτοιο θα έχει και τη δυνατότητα να διεκδικεί και να εκπονεί μεγάλα ερευνητικά προγράμματα με πρακτική ρεαλιστική στόχευση. Και βέβαια, είναι σημαντικό γιατί δίνει κίνητρα στους νέους μας να παραμείνουν στην περιοχή και ακόμη πιο σημαντικό, να επιστρέψουν σε αυτήν. Τέλος, είναι μεγίστης σημασίας το γεγονός ότι μέσω του ιδρύματος αυτού η ανώτατη εκπαίδευση και η έρευνα συνδέονται με την τοπική οικονομία. Στην Καβάλα συγκεκριμένα προβλέπεται η λειτουργία δύο ερευνητικών ινστιτούτων, του Ινστιτούτου Πετρελαίου και του Ινστιτούτου Τουρισμού και Φιλοξενίας. Και τα δύο αναμένεται να υπηρετήσουν στόχους κομβικούς και προνομιακούς για την τοπική κοινωνία. Για τους λόγους αυτούς, είναι απορίας άξιο γιατί αντιμάχονται το νομοσχέδιο και ο Αρχηγός και κάποιοι από τους τοπικούς Βουλευτές της Αξιωματικής Αντιπολίτευσης. Δηλώνουν ότι θα καταργήσουν τις σχολές που δημιουργούνται με το παρόν νομοσχέδιο. Είναι απορίας άξιον, πρώτον, γιατί η δημιουργία πανεπιστημιακών τμημάτων στην Καβάλα είναι όραμα πολλών ετών και διαπαραταξιακό αίτημα. Το αρνούνται τώρα επειδή το υλοποιεί ο ΣΥΡΙΖΑ; Και δεύτερον, καθώς η λειτουργία του νέου σχήματος αναμένεται να αποτελέσει μοχλό ανάπτυξης για την περιοχή. Δεν θέλουν την ανάπτυξη μιας από τις πλέον υποβαθμισμένες περιφέρειες της χώρας; Όμως, δεν θα σπαταλήσουμε χρόνο για να λύσουμε τέτοιου τύπου απορίες. Μας αρκεί το ότι η Καβάλα αποκτά στον ακαδημαϊκό χάρτη της χώρας τη θέση που δικαιούται και ότι η τριτοβάθμια εκπαίδευση θέλουμε και μπορεί να υπηρετήσει την αναβάθμιση της γνώσης και της έρευνας και τους αναπτυξιακούς στόχους για τη χώρα μας. Κυρίες και κύριοι συνάδελφοι, είμαι ευτυχής που απόψε βρίσκομαι εδώ και που αύριο θα ψηφιστεί από την Κυβέρνησή μας αυτό το νομοσχέδιο που λύνει ένα τεράστιο πρόβλημα και ικανοποιεί ένα αίτημα της κοινωνίας της Καβάλας πάρα πολλών ετών. Και οφείλω να ευχαριστήσω εκτός από το Υπουργείο και τις διοικήσεις των εκπαιδευτικών ιδρυμάτων που προσέφεραν τα μέγιστα για να γίνει αυτό πραγματικότητα. Ευχαριστώ πάρα πολύ.
Επόμενος ομιλητής είναι ο κ. Αμανατίδης Ιωάννης από τον ΣΥΡΙΖΑ. Ορίστε, κύριε Αμανατίδη, έχετε τον λόγο.
Σας ευχαριστώ πολύ, κύριε Πρόεδρε. Θα ήθελα να ξεκινήσω την ομιλία μου ευχαριστώντας πρώτα απ' όλα τους υπηρεσιακούς παράγοντες του Υπουργείου Παιδείας που εδώ και πάρα πολλές μέρες, αλλά και σήμερα, έχουν ασχοληθεί με το νομοσχέδιο, ένα νομοσχέδιο το οποίο εδώ και πάρα πολλούς μήνες προετοιμάζεται και βεβαίως, την πολιτική ηγεσία του Υπουργείου, τον Υπουργό Παιδείας και την Υφυπουργό που παρευρίσκονται, αλλά και τον Αναπληρωτή Υπουργό. Και θα εξηγήσω το γιατί. Σε αυτήν εδώ την Αίθουσα είμαστε παλιοί. Είμαστε παλιοί γιατί γνωρίσαμε από το 2012 το σχέδιο «ΑΘΗΝΑ», ένα σχέδιο το οποίο η τότε κυβέρνηση, με μοναδικό γνώμονα οικονομίστικα κριτήρια, κριτήρια περικοπών, προχώρησε σε συγχωνεύσεις σχολών. Η βασική διαφορά του σημερινού νομοθετήματος είναι ότι προέκυψε μετά από διάλογο, εξαντλητικό θα έλεγα, και με σύμφωνη γνώμη και προτάσεις των τμημάτων των ΤΕΙ και των τμημάτων τα οποία πηγαίνουν σε συνέργειες. Ποια είναι η καθαρή διαφορά την οποία έχουμε; Πιστεύουμε ότι η επιστήμη έχει έναν αδιάσπαστο χαρακτήρα. Δεν μπορείς να έχεις από τη μία την καθαρή έρευνα, έναν τύπο ιδρυμάτων και έναν άλλο μόνο για τις εφαρμογές της. Άρα, υπάρχει αδιάσπαστος χαρακτήρας της επιστήμης, των εφαρμογών και της τεχνολογίας. Και από την άλλη μεριά, πώς πας να λύσεις αυτό το θέμα; Το λύνεις με μία συνολική αναδιάταξη. Εδώ φτάνουμε, νομίζω, στην τελευταία πράξη της αναδιάταξης, κύριε Υπουργέ, του συνολικού χώρου της ανώτατης εκπαίδευσης, με το βλέμμα στραμμένο στο μέλλον, με όραμα τη δημιουργία νέων ισχυρών ιδρυμάτων που θα ενταχθούν με αξιώσεις στον διεθνή ακαδημαϊκό χάρτη και βέβαια, με ενίσχυση και αναβάθμιση της τριτοβάθμιας εκπαίδευσης και του κοινωνικού και δημόσιου χαρακτήρα, ύστερα βεβαίως από διάλογο. Όσον αφορά το Διεθνές Πανεπιστήμιο Ελλάδος και σε σχέση με τις συνέργειες που γίνονται με το ΤΕΙ Κεντρικής Μακεδονίας, νομίζω ότι είναι πάρα πολύ σημαντική η ενοποίηση αυτή, γιατί θα μπορέσει να φέρει πολλαπλές διεθνείς συνεργασίες με ιδρύματα του εξωτερικού, θα αξιοποιηθούν κατάλληλα και επιλεκτικά και θα δημιουργεί ένα νέο δίκτυο συνεργαζόμενων ιδρυμάτων σε ευρωπαϊκό και διεθνές επίπεδο που θα βοηθήσει το νέο ΔΙΠΑΕ να αποκτήσει ένα πραγματικά εξωστρεφή χαρακτήρα τόσο στην εκπαίδευση όσο και στην έρευνα. Αυτά που σας είπα είναι από την αιτιολογική έκθεση. Απέναντι σε αυτήν την επιχειρηματολογία αυτό που ακούσαμε είναι κραυγές: «Δεν διαβάσαμε», «ισοπεδώνετε την παιδεία», «χειροτέρευση της παιδείας», «χάος της παιδείας». Θυμηθείτε το σχέδιο «ΑΘΗΝΑ» για την τριτοβάθμια εκπαίδευση. Θυμηθείτε τις πολιτικές οι οποίες εφαρμόστηκαν μέχρι το 2015, με την υποχρηματοδότηση της παιδείας, την τιμωρητική αξιολόγηση - τιμωρητική αξιολόγηση, το εννοώ - , τις διαθεσιμότητες, με το χάος το οποίο πραγματικά υπήρχε στα σχολεία και την ανασφάλεια την οποία είχαν πρώτα απ' όλα οι εκπαιδευτικοί και με την κατάργηση της επιμόρφωσης. Και είναι πάρα πολύ σημαντικό, κύριε Υπουργέ, που μετά από τόσα χρόνια μπαίνει το κέντρο επιμόρφωσης των εκπαιδευτικών. Επί τόσα χρόνια το είχατε καταργήσει, το είχε καταργήσει το μνημόνιο. Και βέβαια θα μπω στον πειρασμό και θα απαντήσω στο εξής. Σας είχα πει, κύριε Τζαβάρα, ότι η αντίληψη την οποία διαμορφώσατε είναι ότι θέλετε ένα σχολείο όπου εκεί θα πηγαίνουν οι άριστοι και μέσα από αυτή τη δυνατότητα, να πηγαίνουν μόνο οι άριστοι, δίνεται η δυνατότητα στα φτωχά τα στρώματα, τα φτωχά παιδιά, να αναπτύξουν τις δυνατότητές τους και να μπουν σε αυτό το σχολείο και άρα, τους δίνεται η ευκαιρία. Γι' αυτό σας είπα ότι τέμνεται με αυτό που λεγόταν «αμερικάνικο όνειρο», το american dream, με την έννοια ότι ο καθένας έχει τις ευκαιρίες του - αυτή η ψευδαίσθηση - σε ένα σύστημα το οποίο είναι βαθιά άνισο και στο οποίο θα πρέπει η πολιτεία και η Κυβέρνηση και η Βουλή να δίνει όχι απλώς ίσες ευκαιρίες για όλους, αλλά σε εκείνους που είναι οι αδύνατοι - και αυτή είναι η διαφορά μας - σε εκείνους που είναι οι φτωχοί, οι αδύνατοι από το οικονομικό περιβάλλον, το μορφωτικό περιβάλλον, να τους δίνεις περισσότερα. Εκεί είναι η διαφορά της Αριστεράς. Δεν είναι απλώς οι ίσες ευκαιρίες σε όλους. Στους αδύνατους θα πρέπει να δίνεις πολύ περισσότερα. Θέλουμε, λοιπόν, ένα δημόσιο δωρεάν σχολείο, με εκπαίδευση αναβαθμισμένη. Και θα δανειστώ μια φράση που έχει πει κάποιος παρευρισκόμενος: Θέλουμε άριστα σχόλια για όλους και όχι ένα σχολείο για αρίστους μόνο. Αυτή είναι η μεγαλύτερή μας διάφορα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το νομοσχέδιο με την αποδοχή τροπολογιών λύνει θέματα τα οποία απασχολούσαν πολλούς εκπαιδευτικούς: Το ζήτημα των αμετάθετων, το ζήτημα των διευθυντών πρωτοβάθμιας, το ζήτημα της Μαθηματικής Εταιρείας που είχε για την Ολυμπιάδα. Επίσης, πολλές τροπολογίες λύνουν αδικίες. Και να αναφερθώ μόνο λίγο στο Κιλκίς γιατί υπάρχει και μία τροπολογία του κ. Γεωργαντά σε σχέση με το να πάει εκεί ένα τμήμα. Ειδικά για το Κιλκίς, το Υπουργείο Παιδείας έλυσε παθογένειες πολλών ετών. Υπήρχε ένα πολύ καλό κτήριο στο οποίο δεν πήγαιναν τα τμήματα. Λύθηκε πήγε το νέο τμήμα και μάλιστα, τώρα αυτή τη στιγμή πρέπει να ξέρουν, μας ακούν και οι Κιλκισιώτες, ότι εκεί τώρα δεν είναι ένα παράρτημα του ΤΕΙ Κεντρικής Μακεδονίας, αλλά ιδρύεται τμήμα αυτοτελές, το οποίο, βεβαίως, ανήκει στο Διεθνές Πανεπιστήμιο Ελλάδος. Και κλείνω με το εξής. Συνεχίζουμε μία μεταρρύθμιση και θεωρώ ότι είμαστε στα χνάρια και υλοποιούμε πράξεις μιας μεταρρύθμισης που ποτέ δεν έγινε ή δεν ολοκληρώθηκε στη χώρα μας. Πάνω σε αυτή την κατεύθυνση έχουμε πάρα πολλά να κάνουμε ακόμα. Η Ελλάδα μόλις τώρα βγαίνει από την κρίση. Τα οικονομικά μεγέθη και οι δείκτες για τη χώρα μας είναι πάρα πολύ καλά, σε σημείο μάλιστα που σήμερα, όπως γνωρίζετε, έγινε και αίτηση, κύριε Πρόεδρε, έτσι ώστε να αγοράσουμε χρέος και να ξοφλήσουμε χρέος από το Διεθνές Νομισματικό Ταμείο. Όσο θα μας επιτρέπουν και προχωράμε στην ανάπτυξη, τόσο η φροντίδα μας για την παιδεία θα είναι περισσότερη. Γιατί εμείς πιστεύουμε ότι η παιδεία είναι μοχλός ανάπτυξης. Σας ευχαριστώ πάρα πολύ, κύριε Πρόεδρε. Χρόνια πολλά σε όλους και καλή Ανάσταση!
Τον λόγο έχει ο κ. Κωνσταντίνος Βλάσης από τη Νέα Δημοκρατία.
Κύριε Πρόεδρε, κύριε Υπουργέ, κύριοι συνάδελφοι, αφού μετατρέψατε τα πανεπιστήμια σε κέντρα ανομίας - καταλήξαμε να έχουμε άσυλο οπουδήποτε, εκτός από μέσα στα πανεπιστήμια - αφού δεν επιτρέψατε τη συνταγματική Αναθεώρηση του άρθρου 16 για την ίδρυση μη κρατικών πανεπιστημίων, έρχεστε σήμερα και βάζετε ταφόπλακα σε ό,τι σημαντικότερο υπάρχει για εμάς και για το μέλλον των παιδιών μας, δηλαδή στην παιδεία. Όσον αφορά στα ιδιωτικά πανεπιστήμια, δεν είχαμε καμμία αμφιβολία, αφού γνωρίζουμε την αλλεργία που έχετε σε κάθε τι που έχει σχέση με την ιδιωτική πρωτοβουλία, παρ' ότι στην Ελλάδα συμβαίνει η παγκόσμια πρωτοτυπία να αναγνωρίζονται τα πτυχία άλλων πανεπιστημίων, άλλων χωρών, μη κρατικών πανεπιστημίων, αλλά ταυτόχρονα, να στερείται η δυνατότητα από τη χώρα μας να ιδρύει μη κρατικά πανεπιστήμια, και έτσι να αναγκάζονται τα παιδιά μας να φεύγουν στο εξωτερικό, ενώ την ίδια ώρα η Ελλάδα θα μπορούσε να είναι ένα περιφερειακό κέντρο ανώτατης εκπαίδευσης, προσελκύοντας σημαντικές επενδύσεις και δημιουργώντας πραγματικές χιλιάδες θέσεις εργασίας. Η υποκρισία σας, όμως, έγκειται ότι στα λόγια ενδιαφέρεστε για τη δημόσια παιδεία, αλλά δεν επιτρέπετε στα παιδιά όλων των στρωμάτων να αποκτούν ίσες ευκαιρίες και εφόδια στη ζωή τους, ειδικά στα παιδιά των φτωχότερων οικογενειών. Την ίδια ώρα εσείς, με χαρακτηριστικότερο παράδειγμα, βέβαια, τον Πρωθυπουργό και Πρόεδρο του ΣΥΡΙΖΑ κ. Αλέξη Τσίπρα, στέλνετε τα παιδιά σας σε ιδιωτικά σχολεία - και καλά κάνετε - δείχνοντας, όμως, έτσι στην πράξη ότι δεν εμπιστεύεστε το δημόσιο εκπαιδευτικό σύστημα. Φέρνετε, λοιπόν, ένα νομοσχέδιο άρον - άρον, λίγες μέρες πριν το Πάσχα, ένα νομοσχέδιο που και καλά κουβεντιάζατε εδώ και δύο χρόνια και μάλιστα με τη διαδικασία του επείγοντος. Από τα μεσάνυχτα της Τρίτης που μας πέρασε μέχρι την Τετάρτη το μεσημέρι που ήρθε το νομοσχέδιο στη Βουλή, έπρεπε με κάποιον μαγικό τρόπο εμείς να μελετήσουμε διακόσια είκοσι έξι άρθρα και χίλιες εκατόν είκοσι σελίδες. Αφήνω στην άκρη τις τροπολογίες που μας φέρνετε σήμερα κατά ριπάς. Αυτό, κύριε Υπουργέ, δεν είναι κοινοβουλευτική διαδικασία. Αυτό είναι ευτελισμός της κοινοβουλευτικής διαδικασίας και εμπαιγμός των Βουλευτών, εμπαιγμός των ακαδημαϊκών, των μαθητών, των σπουδαστών, των οικογενειών τους. Η αποτυχία μάλιστα της διαδικασίας που προηγήθηκε φαίνεται και από όσα ακούστηκαν και δήλωσαν οι φορείς οι οποίοι κλήθηκαν στην ακρόαση. Λέξεις και εκφράσεις όπως «ακαδημαϊκό πραξικόπημα», «έγκλημα», «παραβίαση ακαδημαϊκών αρχών», «τεχνητή πανεπιστημιοποίηση», ακούγονται αυτές τις μέρες από τους επίσημους φορείς που εναντιώνονται στο νομοσχέδιο - έκτρωμα.
Από ποιους;
Αντιδράσεις από τους γεωπόνους, από τους φυσικοθεραπευτές, από το Τεχνικό Επιμελητήριο. Αντιδράσεις από τους γονείς…
Τι είπαν;
Μην εκνευρίζεστε, κύριε Υπουργέ. Τα ακούσατε καλύτερα απευθείας από όλους αυτούς τους φορείς.
Ρωτώ ποιοι φορείς τα είπαν.
Εγώ σας άκουσα με ησυχία.
Μην διακόπτετε, κύριε Υπουργέ.
Υπήρχαν αντιδράσεις από τους μαθητές και τους γονείς τους, που σας κατηγορούν ότι τους φέρεστε σαν πειραματόζωα. Γιατί άραγε, κύριε Υπουργέ; Παραδεχτείτε ότι ο διάλογος που κάνατε όλο αυτό το διάστημα ήταν, αν μη τι άλλο, προσχηματικός. Θα αναφερθώ επιγραμματικά σε τέσσερα βασικά σημεία του σχεδίου νόμου. Ουσιαστικά καταργείτε πλήρως τα ΤΕΙ της χώρας και τα συγχωνεύετε με τα ΑΕΙ. Καταργείτε τον τεχνολογικό τομέα της ανώτατης εκπαίδευσης, υποβαθμίζοντας πτυχία και σχολές. Προχωράτε στην πολυτεχνειοποίηση των τμημάτων σχολών μηχανικών, πολλαπλασιάζοντας τα σχετικά τμήματα και αυξάνοντας υπέρμετρα τον αριθμό των αποφοίτων. Έχετε καταλάβει τι ζημιά θα κάνετε στον ήδη ταλαιπωρημένο κλάδο των μηχανικών; Όσον αφορά στις πανελλήνιες εξετάσεις, δημιουργείτε τμήματα ελεύθερης πρόσβασης και τμήματα πρόσβασης μόνο με πανελλαδικές εξετάσεις. Τι κάνετε δηλαδή στην ουσία; Διακρίνετε τις σχολές σε εκείνες που διατηρούν αυξημένο κύρος και σε εκείνους που απαξιώνονται πλήρως. Φοιτητές δύο ταχυτήτων! Και όσον αφορά στα πειραματικά σχολεία - τι άλλο; - τα εξισώνεται με όλα τα υπόλοιπα, όπως πάντα προς τα κάτω. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα έρθω και στα του τόπου μου και συγκεκριμένα στο Πανεπιστήμιο Πελοποννήσου. Η ίδια η Σύγκλητος του Πανεπιστημίου Πελοποννήσου σάς κατηγορεί ότι αγνοήσατε τις προτάσεις της επιτροπής του Υπουργείου Παιδείας για την διερεύνηση των μορφών συνεργασίας ανάμεσα στο πανεπιστήμιο και στο ΤΕΙ Πελοποννήσου. Απορεί όλος ο κόσμος γιατί δεν δεχτήκατε την πρόταση της κοινής επιτροπής που εσείς, κύριε Υπουργέ, συστήσατε με το Πανεπιστήμιο Πελοποννήσου. Γιατί δεν ακούσατε δις την αντίθεση της Συγκλήτου; Έχουμε να κάνουμε με μία διαδικασία αντιδημοκρατική, με μία στάση «αποφασίζουμε και διατάζουμε», με ένα σχέδιο πρόχειρο, του οποίου δεν προηγήθηκε κανένας ουσιαστικός διάλογος. Δείξτε μας τις μελέτες σκοπιμότητας και βιωσιμότητας για το Πανεπιστήμιο Πελοποννήσου, έτσι όπως τουλάχιστον εσείς τις έχετε φανταστεί. Κύριε Υπουργέ, δεν δεχόμαστε την ενσωμάτωση της Σχολής Τεχνολογικών Εφαρμογών του ΤΕΙ Δυτικής Ελλάδας στο Πανεπιστήμιο Πελοποννήσου. Τελεία και παύλα! Πρέπει να το καταλάβετε αυτό και να ματαιώσετε τα σχέδιά σας, που θα το υποβαθμίσουν και θα το κάνουν ευάλωτο στο μέλλον. Τα πράγματα είναι απλά. Συνένωση ίσον προβλήματα και υποβάθμιση.
Κύριε συνάδελφε, ολοκληρώστε, σας παρακαλώ.
Κύριε Πρόεδρε, δεν θα καταχραστώ τον χρόνο.
Εξίμισι λεπτά μιλάτε, κύριε συνάδελφε.
Σε μισό λεπτό τελειώνω. Με διέκοψε και δύο φορές ο κύριος Υπουργός.
Μιλάτε εξίμισι λεπτά και δεν σας διέκοψα. Δεν σας διακόπτω με την έννοια ότι σας κλείνω το μικρόφωνο. Κακό είναι αυτό;
Ο κύριος Υπουργός με διέκοψε, όμως. Τελειώνω σε μισό λεπτό. Οι πολίτες της Αρκαδίας έχουν ανάγκη να μαθαίνουν, κύριε Πρόεδρε.
Μην ανησυχείτε, μαθαίνουν. Συνεχίστε, σας παρακαλώ.
Και βέβαια, στην πρόταση της Συγκλήτου του Πανεπιστημίου Πελοποννήσου για άμεση ίδρυση Πολυτεχνικής Σχολής με έδρα την Τρίπολη - υπάρχει, έτσι κι αλλιώς, εκεί υποδομή και ήταν κάτι το οποίο μπορεί να υλοποιηθεί, δεν είναι στα λόγια - το μόνο που κάνετε είναι να σφυρίζετε αδιάφορα. Παραδεχτείτε το! Υποβαθμίζετε συνειδητά το Πανεπιστήμιο Πελοποννήσου. Όσον αφορά τη δημιουργία την Κτηνιατρικής και Νοσηλευτικής Σχολής, σαφώς και το επιθυμούμε, αλλά όχι στα χαρτιά, κύριε Υπουργέ. Αυτό που κάνετε είναι να ιδρύετε παντού τμήματα - σχολές, χωρίς κανέναν προγραμματισμό, σχολές και τμήματα που δεν πρόκειται να λειτουργήσουν. Μου θυμίζετε, και μειδι δυστυχώς, τα εγκαίνια που έκανε ο Πρωθυπουργός πριν λίγους μήνες στη Θεσσαλονίκη στο μετρό της Θεσσαλονίκης πάνω σε μουσαμάδες. Αυτό κάνετε σήμερα. Για άλλη μία φορά υποτιμάτε τη νοημοσύνη των Ελλήνων, υποτιμάτε τη νοημοσύνη των Αρκάδων. Δεν έχετε κανένα όραμα, καμμία στρατηγική για την εκπαίδευση. Το χειρότερο, όμως, είναι πως ό,τι κάνετε σήμερα έχει σημαντικές επιπτώσεις στο αύριο πολλών ανθρώπων. Τα δικά σας τα σπασμένα θα κληθούν να τα πληρώσουν άλλοι που δεν έφταιξαν σε τίποτα. Η Νέα Δημοκρατία έχει όραμα για την εκπαίδευση, γιατί έχει όραμα για τα παιδιά μας. Και ως πανεπιστημιακός δάσκαλος, γνωρίζω την υπεραξία που μπορεί να παραχθεί μέσα από τα ελληνικά πανεπιστήμια. Εσείς, δυστυχώς, δώσατε εξετάσεις και αποτύχατε. Ευχαριστώ.
Τον λόγο έχει ο κ. Θεόδωρος Δρίτσας από τον ΣΥΡΙΖΑ.
Ευχαριστώ, κύριε Πρόεδρε. Θα ήθελα να κάνω μία παρατήρηση. Η ομιλία που μόλις ακούσαμε είναι προβλεπόμενη, πανομοιότυπη με όσες έχουμε ακούσει από το πρωί και με όσες ακούσαμε και επιτροπή. Παλιά, όταν ήμασταν πιτσιρικάδες στο σχολείο, αυτό το λέγαμε «ξεπατικωσούρα». Περί αυτού πρόκειται. Είναι «σκονάκι». Κανένας στοχασμός, καμμία προσωπική εμβάθυνση, καμμία αναζήτηση, καμμία επιφύλαξη. Η αμφιβολία είναι η αξιοπρέπεια της σκέψης, λέει ο Χόμπσμπαουμ. Και μιλάμε για την παιδεία. Ναι, αλλά αυτή είναι η απαίτηση για τους εκπροσώπους της κοινωνίας στο Κοινοβούλιο, να στοχάζονται, να συγκροτούνται και όχι να αντιγράφουν «ξεπατικωσούρα» πανομοιότυπες αιτιάσεις, πιασάρικες, όχι εν είδει συζήτησης στη Βουλή των Ελλήνων, αλλά ατάκας στα τηλεπαράθυρα. Περί αυτού πρόκειται. Αναζητώ και βρίσκω μία αιτία - πραγματικά, συνάδελφοι της μείζονος Αντιπολίτευσης ή των άλλων κομμάτων, δεν με έχετε πείσει, άλλες φορές με πείθετε - γιατί κάνετε την αίτηση ονομαστικής ψηφοφορίας. Γιατί την κάνετε γι' αυτό το νομοσχέδιο; Την κάνετε για να πείτε στον κόσμο ότι καταστρέφει ο ΣΥΡΙΖΑ την παιδεία και όλα αυτά; Καλά, δεν ξέρει ο ελληνικός λαός, δεν ξέρουν οι οικογένειες ότι δεν λειτουργεί η Γ΄ λυκείου δεκαετίες τώρα; Δεν το ξέρουμε ότι είναι κουτσουρεμένη η παιδεία; Δεν το ξέρουμε ότι δεν υπάρχει πραγματική αναζήτηση λύσεων για τη μόρφωση των παιδιών; Θα αναφερθώ και σ' αυτό. Πράγματι, απ' τη μεριά του ΚΚΕ καταλαβαίνω να θέτει το ζήτημα της χρηματοδότησης. Εμείς, στη δική μας περίοδο της νεότητας διεκδικήσαμε το 15% για την παιδεία. Αυτό είναι όνειρο απατηλό; Δεν είναι όνειρο απατηλό. Είναι η μεγαλύτερη επένδυση για κάθε κοινωνία και για κάθε κράτος. Όντως απαιτείται σοβαρή και μελετημένη χρηματοδότηση για την παιδεία και για την υγεία βέβαια και για άλλα τέτοια ζητήματα. Όμως, προς θεού! Δεν έχουμε τη δυνατότητα τον σχεδιασμό και την κριτική μας να τα εντάξουμε σε μια υλιστική προσέγγιση; Ναι, αλλά τη διαλεκτική τι θα την κάνουμε; Πού θα την πάμε, για να αξιολογήσουμε συσχετισμούς, δεδομένα, ζητήματα που τίθενται με έναν σύνθετο τρόπο; Απορώ, γιατί ακριβώς σ' αυτή την προσπάθεια τόσα χρόνια της αναζήτησης μιας αναβάθμισης του ρόλου του εκπαιδευτικού συστήματος έχουν ειπωθεί πολλά και διάφορα. Ο νεοφιλελευθερισμός, αγαπητοί συνάδελφοι, έφερε την «αγορά εργασίας». Όταν πρωτακούστηκε ήταν νεολογισμός. Τώρα θεωρείται κάτι πολύ δεδομένο η έννοια «αγορά εργασίας». Μαζί με την αγορά εργασίας έφερε και την παιδεία που πρέπει να παράγει όχι μορφωμένους ανθρώπους, αλλά κατάλληλα «γρανάζια» για τις κατάλληλες εξειδικευμένες δραστηριότητες και αυτό το λέει «σύνδεση με την παραγωγή». Δεν είναι η σύνδεση με την παραγωγή αυτό. Αυτό είναι η αξιοποίηση των κρατικών προϋπολογισμών, του πλούτου δηλαδή της κάθε κοινωνίας και του ελληνικού λαού υπέρ των λίγων, στην υπηρεσία των λίγων. Κουνάτε το κεφάλι σας, αλλά φαίνεται ότι χρειάζεται να σκεφτείτε πολλά πράγματα. Αυτή η εποχή του νεοφιλελευθερισμού, όμως, έδειξε ότι πουθενά δεν μπόρεσε να οδηγήσει σε επίλυση των ζητημάτων και αυτά τα νεοφιλελεύθερα δόγματα πλέον αμφισβητούνται διεθνώς. Εκεί που όλα τα πανεπιστήμια της Ευρώπης και της Αμερικής ήταν προσανατολισμένα στα νεοφιλελεύθερα δόγματα, τώρα αρχίζει το ένα μετά το άλλο να τα αμφισβητούν, να αλλάζουν τα δεδομένα και να δημιουργούνται σοβαρές αμφισβητήσεις γι' αυτά. Αρχίζει να τίθεται ξανά το θέμα της συνολικής μορφωτικής διαδικασίας που φτιάχνει ανθρώπους με πληρότητα, οι οποίοι έχουν τη δυνατότητα να έχουν πραγματικά την επάρκεια για την επαγγελματική τους ταυτότητα, δηλαδή να είναι γιατροί και να είναι πάντα γιατροί, να είναι μηχανικοί και να είναι πάντα μηχανικοί και όχι να είναι εξειδικευμένοι σε τέτοιο βαθμό που για μια διετία να εργάζονται σε έναν τομέα και μετά να πρέπει να αλλάξουν επάγγελμα, να κάνουν άλλη επιμόρφωση για να αποκτήσουν άλλη επιστημονική και επαγγελματική ταυτότητα. Αυτή είναι η εξέλιξη την οποία ευαγγελίζεστε. Κι επειδή πάντα στην Ελλάδα οι εξελίξεις έρχονται δέκα με είκοσι χρόνια μετά, έρχεστε τώρα εσείς ουραγοί να υπερασπιστείτε αυτά που και η Αμερική και η Ευρώπη προσπαθεί να τα αλλάξει. Διαβάστε μόνο - τελειώνω, κύριε Πρόεδρε - την έκθεση της Επιστημονικής Υπηρεσίας της Βουλής. Είναι πάρα πολύ χαρακτηριστικές οι επισημάνσεις που κάνει, ακριβώς για το πώς ο νόμος του 2001 οδήγησε σε διάρθρωση χωριστά της ανώτατης εκπαίδευσης και του τεχνολογικού τομέα σε δύο παράλληλους διακριτούς τομείς που δεν συναντιούνται. Κι έρχεται εδώ τώρα ένα νομοσχέδιο να αποπειραθεί, ακριβώς σ' αυτά τα δύο επίπεδα, να βρει το σημείο που μπορούν όχι απλώς να συνυπάρχουν σε έναν παράλληλο αόριστο δρόμο, αλλά να αλληλοκαθορίζονται, να αλληλοδιαπλέκονται, να συνομιλούν, να αλληλοεπηρεάζονται και να διαμορφώνουν ακριβώς σύνθετα παράγωγα μορφωμένων ανθρώπων που μπορούν και στην εξειδίκευση και στη γενίκευση να έχουν προσωπικότητα.
Συντομεύετε, κύριε Δρίτσα, σας παρακαλώ.
Αυτό συγκρίνεται με αυτά τα οποία λέτε; Επιτέλους, απαντήστε τι προτάσεις έχετε για να ξαναγεννηθεί και να ξαναζωντανέψει με επάρκεια η Γ΄ λυκείου. Πείτε μία πρόταση για τη Γ΄ λυκείου. Το ξεπερνάτε. Κανένας δεν έχει μιλήσει γι' αυτό. Και ασχολείστε με το αν το ΤΕΙ στο Κιάτο θα είναι με το ΤΕΙ στην Αρκαδία, κ.λπ., για να πάρετε ψηφαλάκια από ανησυχούντες γονείς.
Καλό και αυτό!
Εμείς; Κάποιο λάθος κάνετε.
Περί αυτού πρόκειται, κύριοι συνάδελφοι. Τόσο το υποβαθμίζετε. Δεν έχετε μιλήσει καθόλου γι' αυτά τα σύνθετα ζητήματα. Εγώ δεν άκουσα τίποτα άλλο, παρά μόνο αυτού του είδους τα επιχειρήματα. Θα μείνω εδώ να ακούσω και τους υπόλοιπους, να δω τι άλλο θα έχετε να συνεισφέρετε, εκτός από την «ξεπατικωσούρα». Ευχαριστώ.
Τον λόγο έχει ο κ. Κυριαζίδης Δημήτρης από τη Νέα Δημοκρατία.
Κύριε Δρίτσα, άλλα λέγαμε.
Εμείς οι δύο; Πάντα άλλα λέγαμε.
Και ξέρετε πολύ καλά ότι πάρα πολλές φορές ερχόμουν σε δίλημμα, όταν ήμασταν κυβέρνηση και έφτασα σε σημείο διαγραφής. Ευτυχώς δεν υπέκυψα σε αυτόν τον πειρασμό, που δυστυχώς ήθελα να είναι πιστευτός, θετικός, ειλικρινής. Τελικά, αλλιώς κατέληξαν τα πράγματα και είναι πολύ χειρότερα από αυτό που ενδεχομένως περίμενα. Ως επείγον, κυρίες και κύριοι συνάδελφοι, κατατέθηκε προς συζήτηση από τον Υπουργό Παιδείας το σημερινό νομοσχέδιο. Με μία μόνο συνεδρίαση στην αρμόδια Επιτροπή της Βουλής έρχεται προς συζήτηση και ψήφιση σήμερα Μεγάλη Εβδομάδα από τον Υπουργό Θρησκευμάτων. Ευτυχώς δεν ήρθε τη Μεγάλη Παρασκευή. Πάγια τακτική του ΣΥΡΙΖΑ για θέματα υψίστης σημασίας, όπως και αυτό της παιδείας…
Μεγάλη Εβδομάδα έχουμε.
Λέω ότι ευτυχώς δεν το έφερε τη Μεγάλη Παρασκευή.
Ποιο είναι το πρόβλημα;
Κανένα πρόβλημα για σας. Όταν κανείς είναι άθεος, δεν τον ενδιαφέρει αν είναι Μεγάλη Τρίτη ή Μεγάλη Τετάρτη ή Μεγάλη Παρασκευή. Το λέω για να συνεννοούμαστε. Ως Υπουργός Θρησκευμάτων, εννοώ.
Θα κάνουμε τον σταυρό μας μ' αυτά που λέτε τώρα.
Μην παρεμβαίνετε, σας παρακαλώ. Όχι διαλόγους.
Σε τέτοια ζητήματα, λοιπόν, ύψιστης σημασίας, εθνικού περιεχομένου, όπως είναι και τα ζητήματα παιδείας, εφαρμόζετε τη συνήθη πρακτική σας. Δυστυχώς, «ψεκάζουμε, σκουπίζουμε, τελειώνουμε». Ή «Γαβρόγλου, δώστα όλα»! Αυτή είναι η πραγματικότητα. Μέχρι τώρα ήρθαν είκοσι πέντε τροπολογίες, δεκαπέντε ή δεκαέξι από Βουλευτές για τη δημιουργία καινούργιων τμημάτων. Τρομερό! Μα, τι μας λέτε τώρα; Κι όλες έγιναν δεκτές. Αυτό έκανε ο κύριος Υπουργός. Άρα, τι λέμε; «Δώστα όλα»!
Αφού…
Αυτή δεν είναι η πραγματικότητα; Αυτό δεν έκανε ο κύριος Υπουργός; Μα, τι λέτε; Τι κάνουμε εμείς; Αυτό κάνετε.
Όταν το κάνει η Αριστερά είναι καλό.
Και ξέρετε; Όταν είχαμε ζητήματα με το «ΑΘΗΝΑ», το είπε και η συναδέλφισσα, το είπε προηγουμένως δεν ήσασταν…
Παρακαλώ, ησυχία!
Όταν ήρθε το θέμα του νομοσχεδίου «ΑΘΗΝΑ» από πλευράς σας αντιδρούσατε στον Υπουργό.
… (δεν ακούστηκε)
Κύριε Κυριαζίδη, μην αναφέρεστε προσωπικά.
Βεβαίως, και ήρθαμε σε σημείο διαγραφής. Και εσείς τα υιοθετείτε όλα. Όλα, από άκρη σε άκρη! Πιστεύω ότι μέχρι αύριο θα έχουμε κι άλλες τροπολογίες αποδεκτές από τον κύριο Υπουργό.
Αυτό σας ένοιαξε; Πιο σιγά.
Σιγά, εντάξει. Συμφωνώ, κύριε Υπουργέ. Μην ανησυχείτε. Άγετε τον ύπνο του δικαίου. Εντάξει, καλά κάνατε. Το περιεχόμενο του νομοσχεδίου αντανακλά και επηρεάζει άμεσα και τον Νομό Δράμας, καθ' όσον οι διατάξεις αφορούν και τα τμήματα του ΤΕΙ Ανατολικής Μακεδονίας και Θράκης. Σύμφωνα με το εν λόγω νομοσχέδιο δημιουργούνται σαράντα σχολές και τμήματα που εντάσσονται στο Διεθνές Πανεπιστήμιο που έχει έδρα τη Θεσσαλονίκη. Το εν λόγω πανεπιστήμιο ιδρύθηκε το 2005, οργανώθηκε δε και λειτουργεί ως αυτοτελές και πλήρως αυτοδιοικούμενο ανώτατο εκπαιδευτικό ίδρυμα με διεθνή διακριτική ονομασία. Το Διεθνές Πανεπιστήμιο έχει ως αποστολή να παρέχει ανώτατη εκπαίδευση, ιδίως σε αλλοδαπούς που ενδιαφέρονται να σπουδάσουν στην Ελλάδα. Για την επίτευξη της αποστολής του οργανώνει και πραγματοποιεί προγράμματα σπουδών σε προπτυχιακό και μεταπτυχιακό επίπεδο με χρήση διδασκαλίας στα αγγλικά. Τώρα που κολλάει η σύνδεση; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, την ανοχή σας. Η επιχειρούμενη δε, δια του νομοσχεδίου, συγχώνευση - απορρόφηση του ΤΕΙ Ανατολικής Μακεδονίας - Θράκης στο Διεθνές μεθοδεύτηκε έντεχνα από τον κύριο Υπουργό Παιδείας, ο οποίος προσέφερε ορισμένα δωράκια για συνηγορία. Ενώ δηλαδή κάθε λογικός άνθρωπος θα περίμενε το εγχείρημα - πρόταση να περιλαμβάνει τη συγχώνευση του συγκεκριμένου ΤΕΙ, όπως συνέβη και σε άλλες περιοχές της χώρας, στο Δημοκρίτειο Πανεπιστήμιο, εδώ δυστυχώς οδηγείται και πολτοποιείται προς το Διεθνές Πανεπιστήμιο με έδρα τη Θεσσαλονίκη. Δηλαδή μέχρι σήμερα η τακτική και πρακτική των συγχωνεύσεων - παρά τις αντιδράσεις που υπήρχαν, όπου ακριβώς υπήρξαν - δεν ακολουθήθηκε παρά μόνο στην ανατολική Μακεδονία και Θράκη. Και γεννώνται ερωτηματικά. Επιπλέον, συστάθηκε μια επιτροπή από τον Υπουργό Παιδείας. Όλως παραδόξως εξαίρεσε τη συμμετοχή, στην επιχειρούμενη αλλοτρίωση των ΤΕΙ, από το Δημοκρίτειο Πανεπιστήμιο. Στο εν λόγω εγχείρημα, βεβαίως, αλλοτρίωσης αντέδρασε διά της παραιτήσεώς του ο Πρόεδρος της Διοικούσας Επιτροπής του Διεθνούς Πανεπιστημίου κ. Γραμμένος. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Επίσης, το όλο εγχείρημα που είχε ιδεοληπτικά χαρακτηριστικά, πολιτικά και εκπαιδευτικά, αποτελεί μία ανεύθυνη ιδέα καθ' ό,τι επιχειρείται ένας αχταρμάς μοναδικός στον κόσμο. Την άναρχη αυτή διάταξη του ακαδημαϊκού χάρτη της χώρας καταδίκασε και η Ανεξάρτητη Αρχή Διασφάλισης Ποιότητας, δυστυχώς ή ευτυχώς. Για τον λόγο αυτόν άλλωστε ο πρόεδρος αντικαταστάθηκε από τον σύμβουλο του κυρίου Υπουργού Παιδείας. Τον ανέφερε προηγουμένως ο Υπουργός. Το ότι οι συγχωνεύσεις απορρόφησης πραγματοποιήθηκαν και πραγματοποιούνται χωρίς ακαδημαϊκά κριτήρια, χωρίς μελέτες σκοπιμότητος, χωρίς να λαμβάνουμε υπ' όψιν τα αποτελέσματα αξιολόγησης και βεβαίως χωρίς μέριμνα για τα επαγγελματικά δικαιώματα των αποφοίτων, αυτό αποδεικνύεται και παρουσιάζεται εύγλωττα και από το περιεχόμενο των ήδη ψηφισμένων νομοθετημάτων. Ομοίως δημιουργούνται τμήματα με τα ίδια γνωστικά αντικείμενα. Προχωράω. Δεν μιλώ για τα μέλη της ΔΕΠ. Είπε ο κύριος Υπουργός ότι θα γίνουν πεντακόσια. Όμως, το Γενικό Λογιστήριο, λέει, δεν έχω καμμία τέτοια λογιστική απόφαση αναφορικά με τη δυνατότητα λειτουργίας.
Μα, δεν καταλαβαίνω τι λέτε με το Γενικό Λογιστήριο του Κράτους.
Βεβαίως, δεν πρόκειται να καταλάβετε.
Δεν καταλαβαίνω τι λέτε με το Γενικό Λογιστήριο του Κράτους.
Ναι, ναι, θα σας πω ακριβώς. Αφού το θέλετε, θα σας πω ακριβώς.
Ελάτε, κύριε Κυριαζίδη, φτάσαμε ήδη στα επτά λεπτά. Σας παρακαλώ να ολοκληρώσετε. Το καταλαβαίνετε, λοιπόν, ολοκληρώστε τη σκέψη σας.
Εντάξει, κύριε Πρόεδρε. Θέλω να μου πείτε γιατί καταργείτε το Τμήμα Αρχιτεκτονικής Τοπίου Δράμας; Το τμήμα αυτό έχει ως αποστολή να παράγει και να προάγει την ανάπτυξη και τη μετάδοση γνώσεων στην επιστήμη, την τεχνολογία και τις τεχνικές που εφαρμόζονται στην Αρχιτεκτονική Τοπίου και στα έργα του φυσικού περιβάλλοντος με τη διδασκαλία και την εφαρμοσμένη έρευνα, για να παρέχει στους σπουδαστές τα απαραίτητα εφόδια που εξασφαλίζουν την άρτια κατάρτισή τους για την επιστημονική και επαγγελματική τους σταδιοδρομία, εξέλιξη και προοπτική. Δεν υπάρχει άλλη Σχολή ή Τμήμα Αρχιτεκτονικής Τοπίου στη χώρα. Οι πτυχιούχοι του τμήματος αυτού, όπως και αντιστοίχων τμημάτων άλλων χωρών, βρίσκουν άμεση πρόσβαση στην αγορά εργασίας στην Ελλάδα και στο εξωτερικό, καθ' όσον υπάρχει μεγάλη ζήτηση σε αυτόν τον τομέα επιστήμης. Στο τμήμα αυτό υπάρχει εξ αντικειμένου διδακτικό προσωπικό και μέσα διδασκαλίας.
Κύριε Κυριαζίδη, ολοκληρώστε.
Η παρουσία του τμήματος στην ακριτική πόλη της Δράμας έχει μόνο θετικά να προσφέρει στην τοπική κοινωνία. Και αναμφίβολα θα πρέπει να παραμείνει, ενώ είδαμε να δημιουργούνται, κύριε Φίλη, κύριε εισηγητά του ΣΥΡΙΖΑ, ένα σωρό άλλα τμήματα. Και βεβαίως υπάρχει αγωνία στους φοιτητές, η οποία αναπτύχθηκε, κύριε Φίλη, και ενώπιον του Υπουργού. Μάλιστα λένε «να αποφύγουμε αυτόν τον Γολγοθά» και εάν θέλετε, κάνουν έκκληση προς τον Υπουργό…
Κύριε Κυριαζίδη, και με αυτό, ολοκληρώσατε. Θα κλείσουμε το μικρόφωνο. Ολοκληρώστε, παρακαλώ.
Έκαναν έκκληση προς τον Υπουργό έτσι ώστε να παραμείνει το τμήμα.
Μέχρι να πάρουν πτυχίο.
Περιμένουμε, κύριε Υπουργέ, αυτή την εξέλιξη.
Καλώς. Ελάτε, κύριε Κυριαζίδη.
Και στη συνέχεια, καταργείται; Είναι κάτι το οποίο δεν ωφελεί;
Θα περάσουμε στον επόμενο ομιλητή.
Μα, κύριε Πρόεδρε…
Υπάρχει στην αιτιολογική…
Επειδή αναφερθήκατε στο Γενικό Λογιστήριο του Κράτους…
Μα, τώρα διάλογος θα γίνει με τον Υπουργό και όποιον πετάγεται από κάτω, κύριε Κυριαζίδη; Σας παρακαλώ! Εννέα λεπτά μιλάτε ήδη.
Περιμέναμε τόσα λεπτά, κύριε Πρόεδρε, έχει πάει έντεκα η ώρα, μας φέρατε πίσω να πούμε και είμαστε…
Να αφαιρέσουμε ένα λεπτό από το σύνολο του χρόνου που σας διέκοψαν.
Εν πάση περιπτώσει, κύριε Υπουργέ, το Γενικό Λογιστήριο του Κράτους αναφέρει ειλικρινώς ότι δεν υπάρχει ετήσια δαπάνη για τη λειτουργία των νέων σχολών και τμημάτων. Κι αυτό δεν μπορεί να υπολογισθεί. Κι εσείς μας μιλάτε για πεντακόσια νέα μέλη της ΔΕΠ. Καταλήγω, κύριε Υπουργέ. Καταργείτε και από το Δημοκρίτειο Πανεπιστήμιο τη Νομική Σχολή. Χασκογελάτε και καλώς χασκογελάτε, έτσι;
Με συγχωρείτε, κύριε Κυριαζίδη, αλλά είπατε…
Κύριε Κυριαζίδη, σας παρακαλώ.
Δεν ξέρω εάν έχετε μια έχθρα στην ανατολική Μακεδονία και Θράκη.
Κύριε Κυριαζίδη, θα με αναγκάσετε να σας κλείσω το μικρόφωνο.
Κλείστε το, κύριε Πρόεδρε. Από την άλλη πλευρά, δεν μπορεί να μας κοροϊδεύει ο κύριος Υπουργός και να χασκογελά εδώ πέρα διότι…
Δέκα λεπτά μιλάτε μέσα στην Αίθουσα. Δέκα λεπτά σας έδωσα. Πόση ανοχή να δείξει το Προεδρείο; Με συγχωρείτε τώρα, δεν μπορούμε να συνεννοηθούμε;
…από την απόφασή του κρίνεται η τύχη των φοιτητών. Άλλωστε και ο Προεδρεύων των Πρυτάνεων της χώρας το τόνισε.
Σωστό.
Ευχαριστώ, κύριε Φίλη που το αναγνωρίζετε. Είναι σωστό. Όμως από την άλλη πλευρά είχα πει στον κύριο Υπουργό το εξής. Στην Κρήτη δημιουργείτε και ένα τρίτο πανεπιστήμιο, το μεταλλάξατε τώρα, το μεταβαπτίζετε ως «Μεσογειακό Ελληνικό» και όχι «Κρήτης».
Φτάνει πια, το εμπεδώσαμε, κύριε συνάδελφε.
Και σας είπα, γιατί δεν δημιουργείτε και ένα δεύτερο Πανεπιστήμιο Ανατολικής Μακεδονίας και Θράκης; Και λέτε: Είναι δυνατόν, δυο πανεπιστήμια στην ανατολική Μακεδονία και Θράκη;
Εντάξει, κύριε Κυριαζίδη.
Και σας λέω γιατί δεν δημιουργείτε ένα νέο πανεπιστήμιο, αυτόνομο στην ανατολική Μακεδονία και Θράκη έτσι ώστε να συμπεριλάβει την τεχνολογική εκπαίδευση αυτής της περιοχής;
Κύριε Κυριαζίδη, κατεβείτε από το Βήμα.
Πέντε εκατομμύρια δόθηκαν στο ΤΕΙ από την περιφέρεια όπου χωροταξικά και διοικητικά ανήκει. Ο κύριος Υπουργός δεν τα αντιλαμβάνεται αυτά. Έκανε τα δικά του μαγειρέματα. Απείλησε, εκβίασε.
Τον λόγο έχει η κ. Κατσαβριά - Σιωροπούλου Χρυσούλα από τον ΣΥΡΙΖΑ. Δεν βοηθάτε, όμως, το Προεδρείο, έτσι. Δηλαδή τι θα κάνουμε; Θα φωνάζουμε από το Προεδρείο συνεχώς; Νομίζω ότι κι εσείς μεταξύ σας μπορείτε να συνεννοηθείτε και να επιβάλετε και τον χρόνο, έστω και με κάποια ανοχή. Ελάτε, κυρία Κατσαβριά έχετε τον λόγο.
Ευχαριστώ, κύριε Πρόεδρε. Κυρία και κύριε Υπουργέ, κυρίες και κύριοι συνάδελφοι, όλοι όσοι είμαστε γονείς με παιδιά που φοίτησαν ή φοιτούν στο λύκειο έχουμε νιώσει τις μεγάλες δυσκολίες και τις αγωνίες των παιδιών μας, προκειμένου να διασφαλίσουν την εισαγωγή τους στην τριτοβάθμια εκπαίδευση. Πράγματι στη Γ΄ και στη Β΄ λυκείου οι μαθητές, ως πραγματικοί πνευματικοί εργάτες, κοπιάζουν και εξαντλούνται, καθώς η εισαγωγή στο πανεπιστήμιο είναι μονόδρομος και σταθερή επιλογή για τη μέση ελληνική οικογένεια. Είμαστε περήφανοι που ο λαός μας έχει αναγνωρίσει την αξία των πραγμάτων και στη συνείδησή του έχει καταξιωθεί η ελληνική παιδεία, αλλά ήταν τέτοιος ο ζήλος μας, όχι μόνο γιατί πιστεύουμε στην πνευματική πρόοδο, αλλά κυρίως γιατί επιζητήσαμε την καταξίωση υψηλού οικονομικού και κοινωνικού προφίλ συγκεκριμένων σχολών και επαγγελμάτων. Αυτός ο ζήλος επέβαλε σε παιδιά δεκαέξι και δεκαεπτά ετών να βρίσκονται σε μία τάξη σχολείου ή φροντιστηρίου για τουλάχιστον εξήντα πέντε ώρες την εβδομάδα, χωρίς να υπολογιστούν οι ώρες της μελέτης. Τα πολλά εξεταζόμενα μαθήματα με τις λίγες ώρες διδασκαλίας στο δημόσιο σχολείο δεν επαρκούσαν για να καλύψουν τους υψηλούς στόχους της μεγάλης μερίδας των μαθητών. Τα φροντιστήρια μέσης εκπαίδευσης βρέθηκαν στη θέση, για πολλές δεκαετίες, να υποκαθιστούν το δημόσιο σχολείο, όχι μόνο στα γνωστικά αντικείμενα και την εξεταζόμενη ύλη, αλλά και στην ουσία. Ο μαθητής δεν γίνεται να βρίσκεται δέκα με δώδεκα ώρες την ημέρα σε μία τάξη. Έπρεπε να επιλέξει και επέλεξε το φροντιστήριο, με την ελπίδα ότι έτσι θα διασφαλίσει την επιτυχία του στις πανελλήνιες. Η αποκαρδιωτική εικόνα στα περισσότερα λύκεια της χώρας μας δείχνει μαθητές αμέτοχους και αδιάφορους, συχνά νυσταγμένους, να απαξιώνουν το έργο των καθηγητών τους, ακόμα και των πιο ικανών. Το παιδί δεν μπαίνει στον κόπο να αξιολογήσει την ποιότητα της διδασκαλίας. Μπήκε στο λύκειο, γνωρίζοντας ότι μόνο με ένα καλό φροντιστήριο και προσωπικό διάβασμα θα πετύχει. Επανιδρύουμε τη Γ΄ λυκείου στην ουσία της και αποκαθιστούμε την ομαλότητα και την ισορροπία που έχει χαθεί στο δημόσιο σχολείο, στους μαθητές και στις οικογένειές τους. Αυξάνουμε τις ώρες διδασκαλίας των εξεταζόμενων μαθημάτων. Δίνουμε τη δυνατότητα στους καθηγητές μέσης εκπαίδευσης να έχουν χρόνο να οργανώσουν τη διδασκαλία τους και να ανακτήσουν το κύρος τους. Μειώνουμε τα εξεταζόμενα μαθήματα, ώστε οι μαθητές να επιλέγουν σχολές υψηλής ζήτησης και να μπορούν να διαχειρίζονται την ύλη τους ανθρώπινα. Έξι ώρες στο σχολείο την εβδομάδα για κάθε μάθημα είναι χρόνος υπεραρκετός για την παράδοση και την εμπέδωση της νέας γνώσης. Ήδη θεσμοθετήσαμε και αναβαθμίσαμε την τεχνολογική εκπαίδευση. Η κοινωνία μας πρέπει να καταλάβει ότι τα τεχνικά επαγγέλματα δεν στερούνται ακαδημαϊκότητας. Αναβαθμίσαμε τα ΕΠΑΛ και τα ΤΕΙ. Τώρα με την ίδρυση των ΚΕΕ ολοκληρώνουμε την ομαλή λειτουργία της τεχνολογικής εκπαίδευσης στην Ελλάδα, που θα ανταποκρίνεται στα διεθνή πρότυπα, θα εξυπηρετεί την οικονομία και τη βιώσιμη ανάπτυξη, ώστε να ξεπεραστεί το ταμπού της χειρωνακτικής εργασίας που μας χαρακτηρίζει ως κοινωνία. Η ανώτατη εκπαίδευση ενισχύεται οργανωτικά και οικονομικά και αυτό είναι κάτι περισσότερο από αναγκαίο σε ένα διεθνές περιβάλλον που κινείται με ραγδαίους ρυθμούς, με ταχύτατες εξελίξεις στην τεχνολογία, την έντονη κινητικότητα, τον αυξανόμενο ανταγωνισμό παγκοσμίως. Πρέπει να ξεπεραστούν παθογένειες του παρελθόντος και να επαναπροσδιοριστεί ο ρόλος της και να ανταποκριθεί με επιτυχία στις προκλήσεις που τίθενται για την οικονομική και κοινωνική ανάπτυξη της χώρας μας. Σε ότι αφορά στα ΓΑΚ, όλοι γνωρίζουμε ότι κρύβουν έναν ανεξάντλητο θησαυρό τεκμηρίων που διασώζουν την εξέλιξη και την ιστορία της δημόσιας διοίκησης του ελληνικού κράτους. Το υψηλό έργο της αποκατάστασης και ταξινόμησης σπουδαίων αρχείων ακυρώνεται, αν δεν αξιοποιείται, αν δεν διοχετεύεται στην κοινωνία, στον ακαδημαϊκό χώρο και τον πολίτη. Αναβαθμίζουμε τα ΓΑΚ, ακριβώς γιατί αναγνωρίζουμε ότι διαχειρίζονται ένα νευραλγικό κομμάτι της ιστορίας του σύγχρονου ελληνικού κράτους. Πιστεύουμε ότι ο αναβαθμισμένος ρόλος που τους αποδίδεται με αυτό το νομοσχέδιο θα αναζωογονήσει τις τοπικές κοινωνίες, τους ερευνητές και τους φοιτητές και θα διασφαλίσει τη συνέχεια και την εξέλιξή τους. Κλείνω, κύριοι συνάδελφοι, με την πεποίθηση ότι ιδιαίτερα τα θέματα παιδείας πρέπει να μας ενώνουν, αντί να μας διχάζουν, ως πολιτικές δυνάμεις αλλά και ως εκπροσώπους της ελληνικής κοινωνίας. Είναι βεβαίως μεγάλος ο πειρασμός της διαφοροποίησης για λόγους ιδεολογικούς ή πολιτικούς, κυρίως τώρα που βρισκόμαστε στο μέσο μιας προεκλογικής περιόδου. Εάν όμως πρυτανεύσει η σύνεση και το δημόσιο συμφέρον, με την ευρεία έννοια, μπορούν να βρεθούν οι απαραίτητες εκείνες συγκλίσεις, οι οποίες θα αποφορτίσουν τα παιδιά μας, προκειμένου να είναι συμμέτοχοι σε ένα πραγματικά σύγχρονο ανοιχτό δημιουργικό και δημοκρατικό σχολείο. Σας ευχαριστώ.
Επόμενος ομιλητής είναι ο κ. Κασαπίδης Γεώργιος από τη Νέα Δημοκρατία.
Ευχαριστώ, κύριε Πρόεδρε. Κύριε Δρίτσα, είπατε ότι θα μείνετε να ακούσετε μήπως κάποιος συνάδελφος διαφοροποιηθεί. Εγώ σας λέω, λοιπόν, γιατί βλέπω ότι φεύγετε, πως προσέρχομαι θετικά σε αυτό το νομοσχέδιο, απλά και μόνο γιατί στην ιδιαίτερη πατρίδα μου, στην Κοζάνη και ευρύτερα στη δυτική Μακεδονία φαντάζει σαν μία σανίδα σωτηρίας η οποιαδήποτε δημόσια παρέμβαση εν είδει επενδύσεων, όπως είναι ένα τέτοιο δημόσιο πανεπιστήμιο. Σε μία τόσο φτωχή, τόσο προβληματική, τόσο δυσκολεμένη περιφέρεια έρχεται μια τέτοια παρέμβαση που φαντάζει ότι δημιουργεί μία κάποια προοπτική. Όμως αυτή είναι η πρώτη ανάγνωση. Θέλω να είμαι κριτικός, όμως με γόνιμη κριτική, για να μπορέσουμε να συνεννοηθούμε σε αυτή την Αίθουσα, τουλάχιστον σε κάποια βασικά θέματα όπως είναι η παιδεία. Έχουμε εδώ και έναν πρώην και έναν νυν Υπουργό Παιδείας. Θα έπρεπε να έχει προηγηθεί ένας δημόσιος εξαντλητικός διάλογος, ο οποίος να καταλήγει σε βασικούς στόχους που σχετίζονται με την παιδεία - να το πω απλά - και τη μαθητεία των Ελλήνων στα αγαθά. Αν δεν δώσουμε εμείς το καλό παράδειγμα ότι εδώ συμφωνούμε σε αυτά που είναι αυτονόητα, ως εκπρόσωποι των Ελλήνων, ως ό,τι πιο αντιπροσωπευτικό και ό,τι καλύτερο έχουν να επιλέξουν οι Έλληνες πολίτες, πάνω στα θέματα αυτά, τότε τι μηνύματα περνάμε; Είπατε προηγουμένως για αυτά τα ιδρύματα που παράγουν τη γνώση και βοηθούν στην καλύτερη οργάνωση της κοινωνίας και την πρόοδο. Εδώ λοιπόν είναι και οι πρώτες μου ενστάσεις. Το ίδιο το Υπουργείο Παιδείας όταν ξεκίνησε αυτή την προσπάθεια γι' αυτό το σχέδιο νόμου, τουλάχιστον στην περίπτωση της δυτικής Μακεδονίας, κατέθεσε μία αρχική πρόταση για έντεκα, δώδεκα, δεκατρία τμήματα. Κατέληξε τώρα το σχέδιο νόμου να έχει είκοσι ένα τμήματα συν πέντε. Αυτό είναι θετικό για τη δυτική Μακεδονία. Όμως δείχνει μία προχειρότητα, μία ανοργανωσιά και μία έλλειψη σοβαρότητας και αρχικής στόχευσης και πρόβλεψης από το ίδιο το Υπουργείο για το πού θέλει να πάει την τριτοβάθμια εκπαίδευση γενικότερα στη χώρα και ειδικότερα σε κάθε περιφέρεια, όπως έκανε την κατανομή. Έτσι, λοιπόν, επειδή προηγήθηκε και ένα παρασκήνιο μέσα στην όλη διαδικασία, πριν καταλήξουμε σε αυτό το σχέδιο νόμου - μιλάω πάντα για τη δυτική Μακεδονία - φαίνεται ότι δεν υπάρχουν αυτά τα ποιοτικά χαρακτηριστικά, τουλάχιστον στην ηγεσία του Υπουργείου, που θα αποτελούσαν εχέγγυα ότι όντως οι προθέσεις είναι αγνές και καλές και όχι λίγο πριν τις εκλογές να περάσουμε άλλα μηνύματα. Θέλω να το αιτιολογήσω ως εξής. Αυτός που αντιστάθηκε στην αρχική πρόταση για έντεκα τμήματα στο νέο σχήμα, στο νέο πανεπιστήμιο της Δυτικής Μακεδονίας που θα προέκυπτε από τη συγχώνευση του ΤΕΙ Δυτικής Μακεδονίας με το Πανεπιστήμιο Δυτικής Μακεδονίας, ήταν ο πρύτανης του ΤΕΙ Δυτικής Μακεδονίας, ο οποίος είχε εκλεγεί στη θέση αυτή με ένα ποσοστό μεγάλο, τεράστιο, πάνω από 70%. Αυτός ο άνθρωπος, δυστυχώς, συμμετέχει ως μέλος στην επιτροπή ένταξης και μετάβασης στο νέο σχήμα των καθηγητών του ΤΕΙ που θα αξιολογηθούν από αυτή την επιτροπή και προεδρεύει ένας Κοσμήτορας και από κάτω, κύριε Υπουργέ, έχετε εντάξει αντιπρυτάνεις και τον ίδιο Πρύτανη του ΤΕΙ Δυτικής Μακεδονίας. Αν αυτό δεν είναι μεροληψία ή αναξιοκρατία - δεν θέλω να πω ότι είναι εμπάθεια - απέναντι σε έναν άνθρωπο που αντιστάθηκε στην αρχική σας πρόταση και αναγκαστήκατε και εσείς να φτάσετε τα τμήματα στη δυτική Μακεδονία στα εικοσιένα συν πέντε μελλοντικά, δηλαδή είκοσι έξι, τότε τι είναι; Αυτό δεν δείχνει αυτά τα ποιοτικά χαρακτηριστικά που και εσείς αναζητήσατε και όλοι μας αναζητούμε και δυστυχώς, εκπορεύεται από το ίδιο το Υπουργείο. Εγώ θα ήθελα και κάποιες ακόμη επισημάνσεις. Πάντα λέω ότι προσέρχομαι θετικά σε αυτό το σχέδιο νόμου γιατί δίνει κάτι, μία δημόσια παρέμβαση στην πιο φτωχή περιφέρεια της χώρας. Δυστυχώς, δεν προϋπολογίζονται χρήματα και προσωπικό, κύριε Υπουργέ, για το πώς θα λειτουργήσουν και πώς θα στελεχωθούν τα νέα τμήματα στο νέο Πανεπιστήμιο Δυτικής Μακεδονίας. Επίσης, δεν υπάρχουν οι προβλέψεις αυτές ώστε να λειτουργήσουν ομαλά από τη φετινή χρονιά που θα μπουν στα μηχανογραφικά οι νέες σχολές και θα εισαχθούν φοιτητές στα νέα τμήματα και δυστυχώς αντιμετωπίζουμε τον εξής τεράστιο κίνδυνο στη δυτική Μακεδονία - και το αντιλαμβάνεστε ως ακαδημαϊκός - , δηλαδή το ότι αντίστοιχες σχολές με αυτές που νεοϊδρύθηκαν στο Πανεπιστήμιο Δυτικής Μακεδονίας, οικονομικές, το Μαθηματικό, υπάρχουν και σε άλλα πανεπιστήμια που είναι πιο ιστορικά και πιο οργανωμένα. Φοβόμαστε λοιπόν - και αυτόν τον φόβο τον εκφράζει και η ακαδημαϊκή κοινότητα αλλά και οι φοιτητές - ότι θα φύγουν με πολλές μετεγγραφές πολλοί φοιτητές και θα απαξιωθούν από την πρώτη χρονιά λειτουργίας αυτά τα τμήματα, γιατί ακριβώς δεν έγινε η πρόβλεψη να οργανωθούν σωστά από την αρχή. Επίσης, υπάρχουν μονοτμηματικές σχολές στο νέο Πανεπιστήμιο και καταλαβαίνετε ότι αυτό εκ των πραγμάτων ουσιαστικά τις υπονομεύει ως προς την λειτουργία τους και μια απ' όλες είναι η Γεωπονική - τυγχάνει να είμαι και γεωπόνος στο επάγγελμα. Υπάρχουν και κάποιες ενστάσεις για το πόσες γεωπονικές σχολές θα κάνουμε σε όλη την Ελλάδα, είχαμε αρκετές. Ίσως να μην χρειάζονταν, αλλά έστω και τώρα που ήρθε αυτή η Γεωπονική, που αναβαθμίζεται το ΤΕΙ Δυτικής Μακεδονίας ως μονοτμηματική Γεωπονική, φοβάμαι, κύριε Υπουργέ, ότι δεν θα σταθεί και θα περάσουν λάθος μηνύματα, όσο καλές και να ήταν οι αρχικές σας προθέσεις. Επίσης, ήθελα να επισημάνω ότι η αρχική πρόβλεψη που είχατε κάνει συνολικά σε επίπεδο χώρας φαίνεται ότι ήταν ασύνδετη και απρογραμμάτιστη, χωρίς έναν κεντρικό στόχο, που να λέει τι; Αυτό είναι ακόμη το ζητούμενο που δημιουργεί και τις απορίες και τις ενστάσεις από την πλευρά της Νέας Δημοκρατίας και είναι δικαιολογημένες οι ενστάσεις των συναδέλφων, κύριε Δρίτσα, που επικαλούνται ότι σε άλλες περιφέρειες κάποιοι πιο ισχυροί παράγοντες διεκδίκησαν και πήραν περισσότερα τμήματα. Ενώ στην περίπτωση της δυτικής Μακεδονίας μέσα από αυτές τις αδικίες που σας είπα, φαίνεται ότι ενώ αρχικά άλλα είχε συμφωνήσει με τον κύριο Υπουργό η ακαδημαϊκή κοινότητα, υπάρχουν σοβαρές παρεμβολές, δεν ξέρω ποιων παραγόντων, που αλλοίωσαν τον αρχικό χαρακτήρα της συμφωνίας. Αυτά τα λέει η ακαδημαϊκή κοινότητα και σας το έχουν καταθέσει.
Κύριε Κασαπίδη, σας παρακαλώ, ολοκληρώστε.
Μία μεταβολή και διασπορά σχολών από τις έδρες των νομών σε επιμέρους νομούς στη δυτική Μακεδονία…
Η ακαδημαϊκή κοινότητα τι είχε πει ακριβώς;
Σας παρακαλώ, κύριε Γαβρόγλου, μην το κάνετε αυτό.
Πιο συγκεντρωμένες να είναι οι σχολές με τα τμήματα και ας είναι κατανεμημένες και στις τέσσερις περιφερειακές ενότητες. Σας λέω κάποιες επισημάνσεις. Θέλω να δω θετικά αυτή την προσπάθεια, γιατί σας λέω ότι το βλέπω ως μία παρέμβαση στη πιο φτωχή, στη πιο δύσκολη περιφέρεια της χώρας που μπορεί να επιδράσει θετικά, αρκεί όμως να έχει περιεχόμενο. Δυστυχώς, κύριε Υπουργέ, η πρόταση που καταθέτετε έχει μόνο τη γραφή. Περιεχόμενο ως προς τα χρήματα, ως προς το προσωπικό, ως προς την άμεση ενεργοποίηση στον βαθμό που θα έπρεπε να λειτουργήσει ένα πανεπιστήμιο από την πρώτη μέρα, δεν το έχετε προβλέψει και φοβάμαι ότι δυστυχώς αυτό θα απαξιώσει την όλη προσπάθεια και την όποια δομή και υποδομή στηθεί. Αυτό θα είναι δύο φορές καταστροφικό γιατί θα δαπανηθούν, έστω και καθυστερημένα, κάποια χρήματα, αλλά πλέον θα έχουν φύγει οι φοιτητές και θα έχει απαξιωθεί η αρχική ιδέα. Σας ευχαριστώ, κύριε Πρόεδρε.
Σας ευχαριστούμε, κύριε Κασαπίδη. Τον λόγο έχει ο κ. Δημήτριος Εμμανουηλίδης από τον ΣΥΡΙΖΑ, που είναι ο τελευταίος ομιλητής.
Ευχαριστώ, κύριε Πρόεδρε. Κυρίες και κύριοι συνάδελφοι, αν χρειαζόταν να βάλω έναν τίτλο στην μετάλλαξη του αντιπολιτευτικού λόγου της Νέας Δημοκρατίας δεν θα έβρισκα καταλληλότερο από το «όταν ο οίστρος απολήγει σε υστερία», καθώς η Νέα Δημοκρατία ξεκίνησε με αντιπολιτευτικό οίστρο για την παλινόρθωσή της και μετά από τέσσερα χρόνια εξαιτίας του στερητικού της συνδρόμου μετεξελίχθηκε σε υστερία. Η αντιπολιτευτική υστερία της Νέας Δημοκρατίας, που επιδεικνύεται σε κάθε πεδίο της δημόσιας ζωής, αποκαλύπτει την πολιτική της ένδεια και το πλέον έκδηλο, δηλώνεται απροκάλυπτα η βουλιμία της για την ρεβανσιστική παλινόρθωση ενός συστήματος καταδικασμένου στη συνείδηση του λαού. Επειδή κανείς θα μπορούσε να θεωρήσει τις διαπιστώσεις αυτές ως αποτέλεσμα μια πολωτικής πολιτικής αντιπαράθεσης, θα παραθέσω συγκεκριμένα στοιχεία επί συγκεκριμένου θέματος, εν προκειμένω της παιδείας. Ο Υπουργός Παιδείας, με συναίσθηση της κοινωνικής και ιστορικής ευθύνης, με τόλμη και αποφασιστικότητα προχώρησε με το συζητούμενο νομοσχέδιο στον επανασχεδιασμό του ακαδημαϊκού χάρτη. Ο επανασχεδιασμός αυτός περνά μέσα από την πρακτική των συνεργειών των ΤΕΙ με τα πανεπιστήμια. Το εγχείρημα βασίστηκε, ως όφειλε, στον εξαντλητικό διάλογο τόσο με τα μέλη της ακαδημαϊκής κοινότητας όσο και με τους φορείς των τοπικών κοινωνιών, διάλογο μακροχρόνιο και επίπονο, καθόσον συχνά αντικρουόμενα ζητούμενα έπρεπε να συγκεραστούν ώστε το εξαγόμενό του να αφήνει ένα θετικό επιστημονικό και κοινωνικό συνάμα αποτύπωμα. Το Υπουργείο δεν αφέθηκε σε αυτοσχεδιασμούς. Αξιοποίησε την πρακτική του ευρωπαϊκού ακαδημαϊκού γίγνεσθαι υιοθετώντας τους όρους και τις δεσμεύσεις που απέρρεαν από τον προηγηθέντα διάλογο. Η αρχή έγινε με την ίδρυση του Πανεπιστημίου της Δυτικής Αττικής. Η ίδρυση του εν λόγω πανεπιστημίου σηματοδοτούσε το χρέος μιας Κυβέρνησης της Αριστεράς που σεβόμενη τις αρχές και τις αξίες της επιχείρησε να αμβλύνει τις κοινωνικές ανισότητες, με απώτερο στόχο την αναβάθμιση μιας κοινωνίας παραμελημένων ανθρώπων σε μία εντελώς υποβαθμισμένη περιοχή. Έρχομαι στα καθ' ημάς. Κυρίες και κύριοι συνάδελφοι, κοινή πεποίθηση όλων των συμπολιτών μου είναι ότι η πόλη μας, η Καβάλα, θα πρέπει να χαρακτηριστεί ως η πόλη των χαμένων ευκαιριών. Αυτές οι χαμένες ευκαιρίες εστιάζονται και στον χώρο της ακαδημαϊκής αναβάθμισής της. Υποσχέσεις, δεσμεύσεις και σχεδιασμοί επί χάρτου για την ποθούμενη αναβάθμιση δίνονταν και γίνονταν εναλλάξ από τις κυβερνήσεις της Νέας Δημοκρατίας και του ΠΑΣΟΚ, ωστόσο παρέμειναν υποσχέσεις. Αποτέλεσμα: Διακεκριμένα για την παραγωγή επιστημονικού έργου τμήματα για δεκαετίες βρίσκονταν καθηλωμένα εξαιτίας του ελλειμματικού ενδιαφέροντος των κυβερνήσεων, που κατά τα άλλα είχαν ως σημαία τους την αριστεία. Κυρίες και κύριοι συνάδελφοι, αριστεία είναι να προσπαθείς με συνέπεια και συνέχεια ώστε το καλό να το κάνεις καλύτερο και όχι με σημαδεμένη κοινωνική τράπουλα να αποδίδεις a priori αριστεία σε αρίστους εκκολαπτόμενους μέσα στα μεγαλοαστικά σαλόνια. Η Κυβέρνηση δίνοντας περιεχόμενο στην έννοια της αριστείας μέσα από εξαντλητικό ειλικρινή επιστημονικό διάλογο, που άνοιξε με την ακαδημαϊκή κοινότητα και τους τοπικούς φορείς από τον Φεβρουάριο του 2018, έφτασε σήμερα σε ένα αίσιο αποτέλεσμα, της δημιουργίας του Διεθνούς Πανεπιστημίου με τη συγχώνευση των ΤΕΙ Ανατολικής Μακεδονίας, Θράκης, Κεντρικής Μακεδονίας και Θεσσαλονίκης. Να δούμε μερικά από τα στοιχεία αυτού του εγχειρήματος. Πρόκειται για το τρίτο μεγαλύτερο πανεπιστήμιο της χώρας, μετά το Αριστοτέλειο Θεσσαλονίκης και το Καποδιστριακό Αθηνών, με τριάντα έξι χιλιάδες φοιτητές. Η δημιουργία του μεγάλου αυτού πανεπιστημίου με παραρτήματα στις πόλεις όπου τώρα λειτουργούν τα ΤΕΙ δίνει ώθηση στην ακαδημαϊκή έρευνα και παράλληλα ενισχύει τις τοπικές κοινωνίες. Το νέο πανεπιστήμιο απευθύνεται στο ελληνικό αλλά και στο διεθνές περιβάλλον και παρέχει ελληνικά και ξενόγλωσσα προγράμματα προπτυχιακών, μεταπτυχιακών και διδακτορικών σπουδών, καθώς και διετή και διά βίου προγράμματα κατάρτισης και επικαιροποίησης των γνώσεων αντίστοιχα. Για τα χαρακτηριστικά του Διεθνούς Πανεπιστημίου σάς παραπέμπω στην αποδομητική ως προς το αρχιτεκτόνημα αυτό κατάθεση του συναδέλφου της Νέας Δημοκρατίας κ. Κυριαζίδη. Δεν θέλω να καταχραστώ τον χρόνο, διότι νομίζω ο συνάδελφός μου, ο συντοπίτης μου ήταν εξαιρετικά αναλυτικός στο να χαρτογραφήσει αυτή την καινούργια πραγματικότητα που δημιουργήθηκε μέσα από τη συνέργεια του Διεθνούς Πανεπιστημίου με τα τρία ΤΕΙ. Με λίγα λόγια, κύριοι συνάδελφοι, όπως έχω πει ξανά, αν ο πραγματικός ρόλος του πανεπιστημίου είναι να μορφώνει με την πραγματική έννοια, να συμβάλλει στην καινοτομία και να κάνει πλουσιότερη τη δημοκρατία μας, τότε το νέο οικοδόμημα του Υπουργείου Παιδείας βρίσκεται προς τη σωστή κατεύθυνση, ώστε να επιτυγχάνει τους στόχους του. Κυρίες και κύριοι συνάδελφοι, κλείνω λέγοντας ότι μου προξένησαν κατάπληξη οι αντιδράσεις της Αντιπολίτευσης, όσον αφορά τις επιχειρούμενες αλλαγές για την Γ΄ τάξη του γενικού λυκείου. Στην επιτροπή ακούστηκε από τους συναδέλφους της Νέας Δημοκρατίας και του Κινήματος Αλλαγής ένα ρέκβιεμ για τον απολεσθέντα παράδεισο της γενικής παιδείας. Πού ζουν άραγε οι θιασώτες ενός συστήματος που από δεκαετίες έπνεε τα λοίσθιά του; Η Γ΄ λυκείου είχε μετατραπεί σε μία τάξη - «φάντασμα», όπου οι μαθητές ήταν έξω από τις αίθουσες και οι διδάσκοντες τον περισσότερο χρόνο «δίδασκαν» με φωνή βοώντων εν τη ερήμω.
Κύριε Εμμανουηλίδη, παρακαλώ, ολοκληρώστε.
Θα χρειαστώ μισό λεπτό για να κλείσω, κύριε Πρόεδρε. Αυτήν την εκπαιδευτική νοσηρότητα έρχεται να θεραπεύσει το νομοσχέδιο, καθώς κατοχυρώνει τη γενική παιδεία μέχρι και τη Β΄ λυκείου, ενώ στην τρίτη τάξη ο εκπαιδευτικός θα έχει στη διάθεσή του περισσότερο χρόνο για ουσιαστική υποστήριξη των μαθητών και για πραγματική μόρφωση. Αυτό αυτονόητα περιορίζει την ανάγκη καταφυγής στα φροντιστήρια, στοιχείο άλλωστε για το οποίο έχουμε καταγγελθεί από τους φροντιστές. Κυρίες και κύριοι συνάδελφοι, με το προς ψήφιση νομοσχέδιο η Κυβέρνησή μας καταθέτει στην κοινωνία την πολιτική και κοινωνική της βούληση να δημιουργήσει ένα εκπαιδευτικό σύστημα απαλλαγμένο από τις καταστροφικές επιλογές της Νέας Δημοκρατίας που ήθελε την εκπαίδευση ως τον προνομιακό χώρο μιας οικονομικής ελίτ. Εξ ου και το τυφλό αντιπολιτευτικό της μένος. Όμως ήρθαμε για να μείνουμε για να επουλώσουμε τις κοινωνικές πληγές που για δεκαετίες δημιούργησαν οι πολιτικές του νεοφιλελευθερισμού. Σας ευχαριστώ.
Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 23.43΄ λύεται η συνεδρίαση για αύριο, ημέρα Τρίτη 23 Απριλίου 2019 και ώρα 10.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση επί του σχεδίου νόμου του Υπουργείου Παιδείας, Έρευνας και Θρησκευμάτων: «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις».